6 ʻEPELELI 2013

Fakataha ʻo e Pongipongi Tokonakí

Talitali Lelei Kimoutolu ki he Konifelenisí

ʻOku ou ʻIloʻi e Ngaahi Meʻá ni

Ko ha Fakavaʻe Pau

Ko e Ngaahi ʻOfefine Kitauolu ʻo ʻEtau Tamai Hēvaní

ʻOku Finangalo ʻa e Fakamoʻuí ke Fakamolemole

“Ko ʻEku Ngāué ʻEni mo Hoku Nāunaú”

“Haʻu Kiate Au”

Talitali Lelei Kimoutolu ki he Konifelenisí

Fai ʻe Palesiteni Thomas S. Monson

ʻOku ou tapou atu ke mou tokanga mo tali e ngaahi pōpoaki te tau fanongoá. Ko ʻeku fakaʻānauá ke tau fai ia.

Siʻoku kāinga ʻofeina, ʻoku ou fiefia moʻoni ke talitali lelei kimoutolu ki he Konifelenisi Lahi Fakataʻu hono 183 ʻo e Siasí.

ʻI he māhina ʻe ono ko ia talu mei heʻetau fakataha fakamuimuí, ne lahi ʻeku fefolauʻakí peá u feʻiloaki ai mo ha niʻihi ʻo kimoutolu ʻi homou ngaahi feituʻú. Hili e konifelenisi lahi ʻi ʻOkatopá, ne u folau ki Siamane peá u fakataha ai mo hotau kāingalotú ʻi ha ngaahi feituʻu kehekehe ʻo e fonua ko iá pea pehē foki ki ha ngaahi konga ʻo ʻAositulia.

ʻI he fakaʻosinga ʻo ʻOkatopá, ne u fakatapui ai ʻa e Temipale Kilikali ʻAlapetá ʻi Kānata, pea tokoni kiate au ʻa ʻEletā mo Sisitā M. Lāsolo Pālati, ʻEletā mo Sisitā Keleki C. Kulisiteniseni, peae pehē kia ʻEletā mo Sisitā Uiliami R. Uoka. Ne u toe fakatapui foki ʻi Nōvema ʻa e Temipale Poisi ʻAitahoó. Ne u kaungā fononga ki ai mo kau ʻi he fakatapuí ʻa ʻEletā mo Sisitā Tēvita A. Petinā, ʻEletā mo Sisitā Keleki C. Kulisiteniseni, kae pehē kia ʻEletā mo Sisitā Uiliami R. Uoka.

Naʻe laulōtaha e ngaahi fakaʻaliʻali fakafonua ne fai kimuʻa he fakatapuí. Naʻe ʻikai ke u lava ki he kātoanga fakafonua ʻi Kilikalí, he naʻe hoko ai e taʻu 85 ʻo Sisitā Monisoní peá u ongoʻi naʻe totonu ke u nofo mo ia. Ka ne ma mamata he kātoangá ʻi he televīsone homa loto falé peá u toki puna leva ki Kilikali he pongipongi hokó ki he fakatapuí. ʻI Piosí, naʻe kau ki he kātoanga fakafonuá ha toʻu tupu ʻe toko 9,000 tupu mei he vāhenga fakatemipalé. Ne fuʻu tokolahi fau e toʻu tupú, pea ne ʻikai toe hao ha kau mēmipa ia ʻo e fāmilí ki he fale ne nau faiva aí.

ʻI he māhina kuo ʻosí, ne folau ai ʻa Palesiteni Tieta F. ʻUkitofa mo Sisitā ʻUkitofa pea mo ʻEletā mo Sisitā Sefilī R. Hōlani, pea mo ʻEletā mo Sisitā Kelekōlio A. Suitisā, ki Tekuisikalapa, Honitūlasi, ke fakatapui hotau temipale foʻou ne toki langa aí. Naʻe fakahoko foki ha fakaʻaliʻali fakaholomamata ʻa e toʻu tupú he efiafi kimuʻa he fakatapuí.

ʻOku ʻi ai ha ngaahi temipale ne ʻosi fanongonongo, ʻoku nau ʻi ha ngaahi tuʻunga kehekehe ʻi hono kamatá pe ʻoku lolotonga langa.

Ko hoku faingamālie ʻeni ke fanongonongo ai ha temipale ʻe ua, ʻa ia ʻe langa ʻi he ngaahi māhina pe taʻu ka hokó ʻi he ongo feituʻu ko ʻení: Ko Sita Siti, ʻIutā, pea mo Lio ti Senelo, Palāsila. ʻE kāinga, ʻoku kei hokohoko māfana atu ai pē ʻa e langa temipalé.

Hangē ko ia ʻoku mou meaʻí, ne u fanongonongo he konifelenisi lahi ʻi ʻOkatopá e liliu ʻi he taʻu ʻe lava ke ngāue fakafaifekau taimi kakato ai e kau talavoú mo e kau finemuí, ʻo lava ke ngāue kau talavoú he taimí ni honau taʻu 18 pea taʻu 19 e kau finemuí.

Meʻa fakaofo mo fakamāfana moʻoni ko hono tali ia hotau toʻu tupú. ʻI heʻene aʻu mai ki he ʻaho 4 ʻo ʻEpelelí—ʻaho ʻe ua kuo hilí—kuo aʻu ʻetau kau faifekau taimi kakató ki he toko 65,634 pea ko e toko 20,000 tupu kuo maʻu honau uiuiʻí kae teʻeki ai ke nau hū ki he MTC pea ko e toko 6,000 tupu ʻoku kei ʻinitaviu mo ʻenau pīsopé mo e palesiteni fakasiteikí. Ne fie maʻu ai ke mau fokotuʻu ha misiona foʻou ʻe 58 ke feau ʻaki e tupu he tokolahi ʻo e kau faifekaú.

Ke tokoni ki he kau faifekaú pea koeʻuhí ko e haʻu e konga lahi ʻetau kau faifekaú mei ha feituʻu masiva, ʻoku mau fakaafeʻi ai kimoutolu, kapau ʻoku mou lava, ke mou tokoni ʻofa muʻa ki he Paʻanga Faifekau Fakalūkufua ʻa e Siasí.

ʻE kāinga, te tau fanongo he ʻahó ni mo ʻapongipongi ki ha ngaahi pōpoaki fakalaumālie. Ne fekumi ʻi he faʻa lotu ʻa e niʻihi ʻe lea atú, ke nau ʻiloʻi e meʻa ʻoku finangalo e ʻEikí ke tau fanongo ki ai he taimi ní.

ʻOku ou tapou atu ke mou tokanga mo tali e ngaahi pōpoaki te tau fanongoá. ʻOfa ke tau fai ia, ʻi he huafa ʻo Sīsū Kalaisi, ko e ʻEikí, ʻēmeni.

‘Oku ou ʻIloʻi e Ngaahi Meʻá ni

Fai ʻe Palesiteni Boyd K. Packer

Palesiteni ʻo e Kōlomu ʻo e Kau ʻAposetolo ʻe Toko Hongofulu Mā Uá

ʻI he kotoa ʻo e ngaahi meʻa kuó u lau, akoʻi mo ʻiló, ko e moʻoni mahuʻinga mo toputapu taha ke u ʻoatú, ko ʻeku fakamoʻoni makehe kia Sīsū Kalaisí.

ʻI he 1992 ne hoko ai hoku taʻu 68, hili ia ʻeku hoko he taʻu ʻe hiva ko ha Tokoni ki he Toko Hongofulu Mā Uá pea taʻu ʻe 22 ʻeku mēmipa he Toko Hongofulu Mā Uá. Ne ueʻi au ke u kamata ngāue ki ha meʻa ne ui ko e “Taʻanga ne Teʻeki ke ʻOsí.” ʻOku peheni e konga ʻuluakí:

Ne u fakakaukau he pō atú ʻo peheni,

Ko ha fakakaukau mahuʻinga mo loloto ʻeni.

Ne hoko mai ia heʻeku fuʻu ongosiá,

Pea ʻikai ke u lava ʻo mohe heʻeku helaʻiá.

Ko e ʻahó ne u femoʻuekina fau

Peá u fakakaukauloto kiate au.

Naʻe peheni leva e fakakaukaú:

ʻI heʻeku kei talavoú, teʻeki ke u taʻu 68!

Ne u lava ʻo lue lelei mo faingofuá;

Ne ʻikai felāngaaki hoku umá.

Ne u lava ʻo lau ha sētesi tuʻo uá

Peá u toe lava ʻo leaʻaki pē iá.

Ne u lava ʻo ngāue taʻemālōlō

ʻi ha ngaahi houa lahí.

Pea ko e ngaahi meʻa ʻoku ʻikai ke u lava he taimi ní

Naʻá ku fakahoko lelei mo faingofua ia aí.

Kapau te u lava ʻo fakafoki e taʻú,

Ka ʻomi e fili ko iá kiate aú,

He ʻikai ke u fie foki au ki heʻeku kei talavoú,

He ʻe lahi e meʻa ʻe mole meiate aú.

ʻOku ou fiemālie ke laka atu ki muʻá,

Pea tukuange ʻa e kei talavoú neongo hono ngeiá.

He ʻoku mahino kiate kitá

ʻA e meʻa ʻe mole kaú ka toe foki kimuʻá.

Taʻu ʻe hongofulu mei ai ne u fakakaukau ke toe tānaki atu ha fanga kiʻi laine ki he maau ko iá:

Maʻalifekina mo vave ʻa e taʻu ʻe hongofulú

Mōlia fakataha atu ai mo e mamahi taulōfuʻú.

Hanga ʻe ha alanga ukamea ʻo toʻo atu ʻeku ketú;

Kae lava ke toe hangatonu ʻeku ʻalú.

Toe pukepuke ʻe ha ukameʻa ʻa e kiá—

Ko ha faʻu ia ne fakaʻofoʻofá!

Ikunaʻi ai e polioó mo hono haʻahaʻá;

Kau atu ai ki he toʻu tangata kia kekevá.

Lava ke mātā e fakaʻilonga ʻo e toulekeleká.

Pea he ʻikai fakaʻau ke toe lelei ange iá.

Meʻa pē ʻoku tupulaki ʻiate kitá

Ko e loto ngalongaló hoku takauá.

Mou fehuʻi mai, “ʻOkú ke manatuʻi aú?”

ʻIo, he ʻoku ʻikai pē ke ke toe liliú.

ʻOua leva muʻa te ke siʻi tafihú

Kapau ʻe ngalo ho hingoá ʻiate aú.

Moʻoni pē ia kuó u ako ha meʻa lahí

Naʻe ʻikai ke u loto ke ke ʻiloʻí,

Ka kuo ʻomi ʻe he toulekeleká e ngaahi moʻoní

Te ne ngaohi ʻa e laumālié ke tupulakí.

ʻI he kotoa ʻo e ngaahi tāpuaki kuo ʻomí,

Ko e lelei taha ʻi heʻeku moʻuí

Ko e fakafiemālié mo e feohí

ʻOku ou maʻu mei hoku ʻofaʻanga ko hoku uaifí.

Kuo mali lelei kotoa ʻa ʻema fānaú,

Pea takitāuhi honau fāmili ʻonautolú,

Pea ʻi ai honau makapuna mo e fānaú,

Meʻa vave moʻoni ko ʻenau tutupú.

Kuo teʻeki ai ʻaupito ke liliu ʻeku fakakaukaú

ʻO fekauʻaki mo e toe foki ʻo kei talavoú.

He kuo pau ke tau hoholo, he ʻoku hoko mai aí

ʻA e ʻilo fakapapau ki he moʻoní.

Mou fehuʻi mai, “Ko e hā ʻe ʻomi ʻe he kahaʻú?

Ko e hā nai ʻe hoko kiate aú?”

Te u laka atu pea ʻikai hanú.

Toki fehuʻi mai ʻi haʻaku taʻu 88!

Ne u tānaki atu e kupuʻi lea ko ʻení he taʻu kuo ʻosí:

Mou meʻa mai ko ʻeni kuó u taʻu 88.

Meʻa vave moʻoni ko e ʻalu e taʻú.

Ne u ʻalu, ketu mo tokotokó,

Pea faifai kuó u heka saliote holó.

Faʻa kiʻi mohe he taimi ki he taimí,

Ka ʻoku kei maʻu pē mālohi ʻo e lakanga fakataulaʻeikí.

Ka ʻi he kotoa e ngaahi meʻa ʻoku ʻikai ke u maʻu ʻi māmaní

Ko e tuʻunga fakalaumālié ʻoku kei tupulakí.

Kuo lau miliona e maile kuó u folauá

ʻI he māmaní mo hono maile taʻefaʻalauá.

Pea neongo e satelaité mo ʻene tokoní,

Ko ʻeku fonongá ni ʻoku teʻeki ai ke ʻosí.

Ka ʻoku ou lea atu ʻi he loto fakapapaú

ʻOku ou ʻiloʻi mo ʻofa ʻi he ʻEikí ʻo lahi faú.

Te u lava fakataha mo e kuonga muʻá ʻo fakamoʻoní

ʻI heʻeku malangaʻaki ʻEne folofola māʻoniʻoní.

ʻOku ou ʻiloʻi e ongo naʻá Ne maʻu ʻi Ketisemaní

ʻOku fuʻu tōtuʻa ia ke tau mahinoʻí.

ʻOku ou ʻilo naʻá Ne fai ia maʻatautolu kotoá;

He ʻoku ʻikai hatau Kaumeʻa hangē ko Iá.

ʻOku ou ʻilo te Ne toe hāʻele maí

ʻI he mālohi pea mo e lāngilangí.

ʻOku ou ʻilo te u toe mamata kiate Iá

ʻI he ikuʻanga ʻo ʻeku fonongá.

Te u tūʻulutui ʻi hono veʻe vaʻe ne kafó;

Peá u ongoʻi Hono Laumālié ʻEne uló.

ʻE toki fafana tetetete hake hoku leʻó,

“ʻE hoku ʻEiki, mo hoku ʻOtua, ʻoku ou ʻiló.”1

Pea ʻoku ou ʻiloʻi ia!

ʻOku tuʻu e matapā sioʻata kimui homau ʻapí ʻo hanga atu ki ha kiʻi ngoue matalaʻiʻakau pea mo ha ʻuluʻakau ʻi ha kiʻi veʻe vai. ʻOku tuʻu e holisi ʻe taha ʻo e falé he veʻe ngoue matalaʻiʻakaú pea ʻoku totolo e ʻakau ko e English ivy he holisí. Kuo taʻu lahi hono faʻu ai ʻe he fanga kiʻi manupuná honau punungá. ʻOku malu ange foki e fanga kiʻi pununga ia he ʻakau ʻoku totolo he holisí mei he fanga fōkisi, kumā mo e fanga pusi ʻoku feʻaluʻaki holó.

ʻAho ʻe taha ne fai ha longoaʻa mei he ʻakaú ni. Ne ongo mai ha tangi fakaʻaulolongo pea fepunaki mai ai ha fanga kiʻi manupuna ʻe 8 pe 10 nai mei he ngaahi vao ʻakau takatakaí he longoaʻá ni. Ne u sio atu ʻo ʻilo e meʻa ne tupu ai e longoaʻá. Ne u sio atu ki ha fuʻu ngata naʻe kamata totolo hifo ʻi he ʻakaú ʻo tautau ʻi muʻa he matapā sioʻatá pea lava ke u ala atu ʻo fusiʻi ki lalo. Naʻe ʻi ai ha foʻi pupula ʻe ua he sino ʻo e ngatá—ko e fakamahino ia kuó ne ʻosi folo ʻe ia ha kiʻi manupuna ʻe toko ua mei he punungá. ʻI he taʻu ko ʻeni ʻe 50 kuo mau nofo ai ʻi ʻapí, kuo teʻeki ai ke mau mamata ha meʻa pehē. Ko ʻene toki hokó ʻeni—he anga ʻemau fakakaukaú.

ʻI ha ngaahi ʻaho siʻi mei ai, ne toe hoko ha longoaʻa, ʻi he ʻotu vālai ko ia naʻe totolo he ʻā ʻo e fanga kulií. Ne mau fanongo ki he tangi tatau pē pea mo e fepunaki fakataha mai e fanga manupuná. Ne mau ʻiloʻi e tokotaha fai koví. Ne lele atu homa mokopuná ʻo fusiʻi mai ha ngata ʻokú ne kei ʻūtaki pē e faʻē naʻá ne maʻu ʻi ha punungá ʻo tāmateʻí.

Ne u pehē loto pē, “Ko e hā e meʻa ʻoku hokó? Kuo toe ʻohofi nai ʻa e Ngoue ko ʻĪtení?”

Ne u manatu ki he ngaahi fakatokanga kuo leaʻaki ʻe he kau palōfitá. He ʻikai ke tau hao maʻu pē mei he mālohi ʻo e filí, ʻo aʻu pē ki hotau ngaahi ʻapí. ʻOku fie maʻu ke tau maluʻi ʻetau fānaú.

ʻOku tau moʻui ʻi ha māmani fakatuʻutāmaki moʻoni ʻokú ne fakamanamanaʻi ʻa e ngaahi meʻa fakalaumālie tahá. ʻOku ʻohofi ʻa e fāmilí, ʻa e faʻunga mahuʻinga taha ʻi taimi mo ʻitānití, ʻe ha ngaahi mālohi ʻoku tau lava ʻo mamata pe ʻikai mamata ki ai. ʻOku takai holo ʻa e filí. Ko ʻene taumuʻá ke fakatupu lavea. Kapau te ne lava ʻo fakavaivaiʻi mo fakaʻauha ʻa e fāmilí, te ne ikuna leva.

ʻOku ʻiloʻi ʻe he Kāingalotu ʻi he Ngaahi ʻAho Kimui Ní ʻa e mahuʻinga fisifisimuʻa ʻo e fāmilí pea nau feinga ke moʻui ʻi ha founga he ʻikai lava ke hū mai ai e filí ki honau ʻapí. ʻOku tau ongoʻi hao mo malu mo ʻetau fānaú ʻi hono tauhi ʻa e ngaahi fuakava kuo tau faí mo moʻui talangofua ki he meʻa ʻoku fie maʻu ke fai ʻe he kau muimui ʻo Kalaisí.

Naʻe pehē ʻe ʻĪsaia, “Pea ko e ngāue ʻo e māʻoniʻoní ko e melinó ia; pea ko e fua ʻo e māʻoniʻoní ko e fiemālie mo e nofo lelei ʻo taʻengata.”2

ʻOku talaʻofa mai e melino ko iá ʻi he ngaahi fakahā ne folofola ai e ʻEikí, “Ka ʻo kapau te mou mateuteu, ʻe ʻikai te mou manavahē.”3

Kuo foaki mai e tumutumu ʻo e mālohi e lakanga fakataulaʻeikí ke maluʻi ʻaki ʻa e ʻapí mo kinautolu ʻoku nofo aí. ʻOku maʻu ʻe he tamaí ʻa e mafai mo e tufakanga ke akoʻi ʻene fānaú pea tāpuakiʻi pea ke tokonaki maʻanautolu ʻa e ngaahi ouau ʻo e ongoongoleleí pea mo ha faʻahinga maluʻi fakataulaʻeiki pē ʻe fie maʻu. Kuo pau ke ne fakahaaʻi ʻa e ʻofá mo e anganofó mo fakaʻapaʻapaʻi ʻa e faʻeé ke lava ʻena fānaú ʻo mamata ki he ʻofa ko iá.

ʻOku ou ʻiloʻi ko e tuí ko ha mālohi moʻoni ia, ʻoku ʻikai ko hano lea ʻaki pē ʻo e tuí. ʻOku siʻi ha meʻa ia ʻe mālohi ange ʻi he lotu faivelenga ʻa ha faʻē angatonu.

Akoʻi koe pea mo ho fāmilí ʻo fekauʻaki mo e meʻafoaki ʻo e Laumālie Māʻoniʻoní pea mo e Fakalelei ʻa Sīsū Kalaisí. He ʻikai ha ngāue taʻengata ʻe maʻongoʻonga ange ʻi he ngāue ʻoku fai ʻi loto he ngaahi holisi homou ʻapí.

ʻOku tau ʻiloʻi ko e fānau fakalaumālie kitautolu ʻa ha mātuʻa fakalangi, ʻoku tau ʻi he māmaní ke maʻu hotau sino fakamatelié pea ke siviʻi kitautolu. Ko kitautolu kuo tau maʻu e sinó, ʻoku tau maʻu ha mālohi ke ikunaʻi ʻa kinautolu ʻoku ʻikai ke nau maʻu ha sinó.4 ʻOku tau tauʻatāina ke fili ʻa e meʻa ʻoku tau loto ki aí pea mo e faʻahinga tōʻonga te tau faí, ka ʻoku ʻikai ke tau tauʻatāina ke fili ʻa hono ngaahi nunuʻá. Kuo pau ke nau hoko mai.

ʻOku fakaʻuhingaʻi e tauʻatāina ke filí ʻi he folofolá ko e “tauʻatāina ke fili ki he totonú” ʻi he vahaʻa ʻo e leleí mo e koví. ʻOku feinga ʻa e filí ke fakatauveleʻi kitautolu ke tau fakaʻaongaʻi hala ʻetau tauʻatāina ke filí.

ʻOku akoʻi mai ʻe he folofolá ʻe “lava ʻe he tangata kotoa pē ʻo ngāue ʻi he tokāteline mo e tefitoʻi moʻoni ʻo kau ki he kahaʻú, ʻo fakatatau ki he tauʻatāina ke fili ki he totonú ʻa ia kuo foaki kiate iá, koeʻuhí ke lava ʻo ʻekeʻi mei he tangata kotoa pē ʻa ʻene ngaahi angahala ʻaʻaná ʻi he ʻaho ʻo e fakamāú.”5

Naʻe akoʻi mai ʻe ʻAlamā ʻo pehē ʻoku “ʻikai lava ʻe he ʻEikí ke ʻafio ki he angahalá ʻo momoʻi fakaʻatuʻi ia.”6 Ke mahino ʻeni, kuo pau ke tau fakamavahevaheʻi ʻa e angahalá mei he tokotaha faiangahalá.

Hangē ko ʻení, ʻi hono ʻomi ki he ʻao ʻo e Fakamoʻuí ha fefine ne moʻua he tonó pea mahino naʻe halaiá, naʻá Ne tukuange ʻa e meʻá ni ʻaki ha foʻi lea ʻe fitu: “ʻAlu, pea ʻoua ʻe toe faiangahala.”7 Ko e laumālie ia ʻo ʻEne ngāué.

Ko e kātakí ko ha ʻulungaanga lelei ia, kae hangē ko e ʻulungaanga lelei kotoa pē, ko e taimi ʻoku ʻave halaʻi aí, ʻoku liliu leva ia ʻo hoko ko ha vaivaiʻanga. ʻOku fie maʻu ke tau tokanga telia ʻa e “tauhele ʻo e kātakí” ke ʻoua naʻa tau fihia ai. ʻOku ʻikai hanga ʻe hono fakangaloku ia ʻo e ngaahi lao e fonuá ke kātakiʻi ʻa e tōʻonga angaʻulí, ʻo holoki ai e nunuʻa fakalaumālie ʻe hoko mai ʻi hono maumauʻi e fono ʻa e ʻOtuá ki he angamaʻá.

ʻOku fāʻeleʻi mai e taha kotoa mo e Maama ʻo Kalaisí, ko ha ivi takiekina ʻokú ne fakangofua e tokotaha kotoa pē ke ne ʻiloʻi e totonú mei he meʻa ʻoku halá. Ko e meʻa ʻoku tau fai ʻaki e maama ko iá mo e anga ʻetau tali e ngaahi ueʻi ko ia ke moʻui māʻoniʻoní, ko ha konga ia ʻo e sivi ʻo e moʻui fakamatelié.

“He vakai, ʻoku foaki ʻa e Laumālie ʻo Kalaisí ki he tangata kotoa pē, koeʻuhí ke ne ʻiloʻi ʻa e leleí mei he koví; ko ia ʻoku ou fakahā kiate kimoutolu ʻa e founga ke fakamāú; he ko e meʻa kotoa pē ʻoku fakaafeʻi ke fai leleí, pea ʻoku fakalotoʻi ke tui kia Kalaisí, ʻoku ʻomai ia ʻi he mālohi mo e foaki ʻa Kalaisí; ko ia te mou faʻa ʻiloʻi ai ʻi ha ʻilo haohaoa ʻoku tupu ia mei he ʻOtuá.”8

Kuo pau ke tau takitaha tuʻu ʻi ha tuʻunga ke tau lava ʻo tali ai e tataki mo e ueʻi ʻa e Laumālie Māʻoniʻoní. ʻOku ʻi ai pē founga ia ʻa e ʻEikí ke lilingi hifo ai e poto haohaoa kiate kitautolu ke ne ueʻi, tataki, fakahinohinoʻi mo fakatokanga mai kiate kitautolu. ʻE lava ke ʻiloʻi ʻe he foha pe ʻofefine kotoa pē ʻo e ʻOtuá ʻa e ngaahi meʻa ʻoku fie maʻu ke nau ʻiloʻi levá. Ako ke ke maʻu pea ngāueʻi leva ʻa e ueʻi fakalaumālié mo e fakahā ʻokú ke maʻú.

ʻI he kotoa ʻo e ngaahi meʻa kuó u lau, akoʻi mo ʻiló, ko e moʻoni mahuʻinga mo toputapu taha ke u ʻoatú, ko ʻeku fakamoʻoni makehe kia Sīsū Kalaisí. ʻOkú Ne moʻui. ʻOku ou ʻilo ʻokú Ne moʻui. Ko ʻEne fakamoʻoní au. Pea ʻoku ou lava ʻo fakamoʻoni kiate Ia. Ko Ia hotau Fakamoʻuí mo hotau Huhuʻí. ʻOku ou ʻiloʻi fakapapau ʻeni. Pea ko ʻeku fakamoʻoní ia ʻi he huafa ʻo Sīsū Kalaisí, ʻēmeni.

Maʻuʻanga fakamatalá

1.

Boyd K. Packer, “Unfinished Composition,” 2012.

2.

ʻĪsaia 32:17.

3.

Tokāteline mo e Ngaahi Fuakava 38:30.

4.

Vakai, Ngaahi Akonaki ʻa e Kau Palesiteni ʻo e Siasí: Siosefa Sāmita (2007), 242.

5.

Tokāteline mo e Ngaahi Fuakava 101:78.

6.

ʻAlamā 45:16.

7.

Sione 8:11.

8.

Molonai 7:16.

Ko ha Fakavaʻe Pau

Fai ʻe Pīsope Dean M. Davies

Tokoni Ua ʻi he Kau Pīsopeliki Pulé

Tuku ke tau tali e fakaafe ʻa e Fakamoʻuí ke haʻu kiate Iá. Tuku ke tau langa ʻetau moʻuí ʻi ha fakavaʻe ʻoku malu mo pau.

ʻI he ʻaho 17 ʻo ʻOkatopa 1989, ne u foki atu ai ki ʻapi mei he ngāué ʻo fakaofi atu ki he maama hala ʻi he fetaulakiʻanga ʻo e hala Māketí mo hala Pilá ʻi Seni Felenisisikou, Kalefōnia. ʻI he taimi ko iá, ne ngalulu e kaá peá u fakakaukau, “mahalo ʻoku molū e vaʻé.” ʻI he hoko atu ʻa e ngalulú, ne u fakatokangaʻi ha pasi ʻoku fuʻu ofi mai kiate au peá u pehē, “Ne tuiʻi au ʻe he pasí!” Ne toe fākalalahi e ngalulu ʻa e kaa peá u pehē, “mahalo ʻoku molū kotoa e vaʻé ʻe fā!” Ka naʻe ʻikai molū ha vaʻe pe ko e pasí—ko ha mofuike mālohi moʻoni! ʻI heʻeku tuʻu ʻi he maama kulokulá, ne hangē e kau halá ha kau peau ne fasi atu he Hala Māketí. Ne sālue ʻi muʻa ʻiate au ha fuʻu fale maʻolunga, ko ha ngaahi ʻōfisi pea kamata ke ngangana hifo e pilikí mei ha fale motuʻa ʻi hoku toʻohemá he hokohoko atu e ngalulu ʻa e kelekelé.

Ne hoko e mofuike Loma Pilietá ʻi he Matāfanga Seni Felenisisikoú ʻi he 5:04 efiafi ʻo e ʻaho ko iá pea tukuhāusia ai ha toko 12,000.

Naʻe fakatupu ʻe he mofuiké ha maumau lahi ʻi he Matāfanga Seni Felenisisikó, tautautefito ki he kelekele vangavanga ʻi Seni Felenisisikou mo ʻOkalaní. Naʻe langa ʻa e vāhenga Malina ʻi Seni Felenisisikoú ʻi ha kelekele naʻe tuifio ai e ʻoneʻoné, efú, makamaká mo e vevé, mo ha ngaahi meʻa kehe pea naʻe lahi fau e vai ʻi lolo fonuá. Ko e konga ʻo hono tanú ko ha veve ne huaʻi ki he Matāfanga Seni Felenisisikoú, hili e mofuike ʻi Seni Felenisisikou he 1906.”1

ʻI he 1915 nai, ne langa ha ngaahi fale nofo totongi ʻi he konga ko ʻeni ne tanú. ʻI he lahi ʻa e vaí ʻi he mofuike ʻo e 1989, ne liliu ai e feituʻú ni ʻo fuʻu molū e kelekelé pea holo ai e ngaahi falé. Ko hono moʻoní, ne ʻikai langa e ngaahi falé ʻi ha fakavaʻe pau.

Ne uesia ʻe he mofuike Loma Pilietá ha moʻui ʻa ha tokolahi, kau ai au. ʻI heʻeku fakakaukauloto ki he meʻa ne hoko he ʻaho ko iá ʻokú ne toe fakapapauʻi mai ki hoku ʻatamaí mo e lotó kuo pau ke tau langa ʻi ha fakavaʻe pau ke matuʻuaki e ngaahi ʻahiʻahi, mofuike mo e fakaʻauha ʻo e moʻuí.

Ne fakamahinoʻi moʻoni ʻe he palōfita Nīfai ko Hilamaní ʻa e mahuʻinga ʻo hono langa ʻetau moʻuí ʻi ha fakavaʻe paú, mo fakavaʻe ʻia Sīsū Kalaisí: “Pea ko ʻeni, ʻe hoku ongo foha, manatu, manatu ʻoku makatuʻunga ʻi he maka ʻo hotau Huhuʻí, ʻa ia ko Kalaisi, ko e ʻAlo ʻo e ʻOtuá, kuo pau ke mo langa ai homo makatuʻungá; koeʻuhí ka tuku atu ʻe he tēvoló ʻa ʻene ngaahi matangi mālohí, ʻio, ʻa ʻene ngaahi ngahaú ʻi he ʻahiohió, ʻio, ka faʻaki kiate kimoua ʻa hono kotoa ʻo ʻene ʻuha maká mo ʻene fuʻu afā lahí, ʻe ʻikai maʻu ʻe ia ha mālohi kiate kimoua ke fusi hifo ʻa kimoua ki he vanu ʻo e mamahí mo e faingataʻaʻia ʻoku ʻikai hano ngataʻangá, koeʻuhí ko e maka kuo langa ai ʻa kimouá, ʻa ia ko e makatuʻunga kapau ʻe langa ai ʻa e tangatá ʻe ʻikai lava ke nau hinga” (Hilamani 5:12).

ʻI hono langa ko ia ʻo e ngaahi temipale ʻi onopōní, ʻoku ʻi ai e tokanga makehe ki hono sīpingá, meʻa fakaʻenisiniá mo hono fakaʻaongaʻi ʻo e ngaahi nāunau langá. ʻOku sivi fakaʻāuliliki e kelekelé mo e tūkunga ʻo e feituʻu ʻe tuʻu ai e temipalé. ʻOku fai e fakatotolo ki he havilí, ʻuhá mo e feliliuaki ʻo e ʻeá ʻi he feituʻu ko iá ke langa e temipalé pea fokotuʻu ke ne matuʻuaki e ngaahi mofuike fakatuʻupakeé, afaá, tāfeá mo e ngaahi fakaʻauha fakanatulá. ʻI ha ngaahi temipale lahi, ʻoku keli loloto ki lalo fonua ha ngaahi sima pe ukamea ke ne fakamaʻu e fakavaʻe ʻo e temipalé.

Pea hangē ko e kau tā-palani mo e kau langa ʻo e ʻaho ní, kuo teuteu heʻetau Tamai Hēvani ʻofa mo manavaʻofá ha palani, meʻangāue mo ha ngaahi nāunau kehe ke tau fakaʻaongaʻi ke langa pea faʻu ʻetau moʻuí ke pau mo taʻeueʻia. Ko e palaní ʻa e palani ʻo e fakamoʻuí, ʻa e palani lahi ʻo e fiefiá. ʻOku ʻomai ʻe he palaní ha fakatātā mahino mo ha mahino ki he kamataʻangá mo e fakaʻosingá, ngaahi sitepu mahuʻingá, kau ai e ngaahi ouau ʻoku mahuʻinga ki he fānau takitaha ʻa e Tamaí ke nau lava ʻo foki ki Hono ʻaó pea nofo mo Ia ʻo taʻengata.

Ko e tuí, fakatomalá, papitaisó, meʻafoaki ʻo e Laumālie Māʻoniʻoní mo e kātaki ki he ngataʻangá, ko ha konga ia ʻo e “siate folau” ʻo e moʻuí. ʻOku nau tokoni ke faʻu e piliki totonu te ne fakamaʻu ʻetau moʻuí ki he Fakalelei ʻa Kalaisí. ʻOkú ne fakafōtunga mo faʻu ha ngaahi pou-tuliki ki ha moʻui ʻa ha taha. Pea hangē ko e ʻi ai e “ngaahi fakahinohino pau” ʻi he palani ʻo ha temipale, ʻokú ne ʻomi ha ngaahi fakaikiiki ki he founga hono faʻu mo fakatahaʻi e ngaahi konga mahuʻingá, ʻoku hoko ʻa e lotú, lau folofolá, maʻu e sākalamēnití mo hono maʻu e ngaahi ouau mahuʻinga ʻo e lakanga fakataulaʻeikí ko e “ngaahi fakahinohino pau” ʻoku tokoni ke fakatahaʻi mo haʻi fakataha ʻa e ngaahi alanga fale ʻo e moʻuí.

ʻOku mahuʻinga hono fakapalanisiʻi e ngaahi fakahinohino pau ko ʻení. Hangē ko ʻení, ʻi he founga hono ngaahi ʻo e pilikí, ʻoku pau ke tonu e lahi ʻo e ʻoneʻoné, makamaká, simá, mo e vai ʻoku fakaʻaongaʻí ke maʻu ʻa e mālohi taha ʻe ala maʻú. ʻE vaivai e pilikí ka hala e fuá pe ʻikai fakakau ha konga ʻo e ngaahi meʻá ni pea ʻikai lava ke fai hono fatongia mahuʻingá.

ʻE pehē pē kapau he ʻikai ke tau fakapalanisiʻi lelei ʻetau moʻuí ʻaki e lotu fakatāutaha fakaʻahó mo keinanga ʻi he folofolá, fakamālohia fakauike mei hono maʻu ʻo e sākalamēnití, mo kau maʻu pē ʻi he ngaahi ouau ʻo e lakanga fakataulaʻeikí hangē ko e ngaahi ouau ʻo e temipalé, ʻoku tau ʻi ha tuʻunga fakatuʻutāmaki ke fakavaivaiʻi hotau faʻunga ivi fakalaumālié.

Naʻe fakamatalaʻi peheni ia ʻe Paula ʻi haʻane tohi ki he kakai ʻEfesoó, pea ʻe lava ke tau fakaʻaongaʻi ia ʻi heʻetau fie maʻu ke fakapalanisi mo fakafekauʻaki ʻetau tōʻongá mo hotau laumālié: “ʻA ia ʻoku fehokotaki lelei ai ʻa e fale kotoa, pea tupu ia ko e fale maʻoniʻoni ki he ʻEikí” (ʻEfesō 2:21).

Ko e lotú ʻa e taha ʻo e ngaahi tefitoʻi piliki mahuʻinga ʻo ʻetau tuí mo ʻetau tōʻongá. ʻOku tau lava ʻo fakahaaʻi ʻi he lotú ʻa ʻetau fakahoungaʻi, ʻofa mo māteakiʻi ʻo e ʻOtuá. Te tau lava ʻo tauhi Hono finangaló pea tau maʻu ai ʻa e mālohi ke moʻui ʻo fakatatau mo ʻEne ngaahi akonakí. Ko e lotú e founga te tau lava ai ʻo muimui mo kolea Hono iví ʻi heʻetau moʻuí ʻa ia ko e fakahaá.

Naʻe akoʻi ʻe ʻAlamā ʻo pehē, “Fealeaʻaki mo e ʻEikí ʻi he meʻa kotoa pē te ke fai, pea te ne fakahinohinoʻi koe ʻi he meʻa ʻoku leleí; ʻio, ʻo ka ke ka tokoto hifo ʻi he poʻulí tokoto hifo ki he ʻEikí, koeʻuhí ke ne tokangaʻi koe ʻi hoʻo mohé; pea ʻo ka ke ka tuʻu hake ʻi he pongipongí tuku ke fonu ho lotó ʻi he fakafetaʻi ki he ʻOtuá; pea kapau te ke fai ʻa e ngaahi meʻá ni, ʻe hiki hake koe ʻi he ʻaho fakaʻosí” (ʻAlamā 37:37).

ʻOku totonu ke hoko hono vahevahe ʻo e ngaahi fakakaukaú, ongó mo e fakaʻānauá mo e ʻOtuá ʻi he lotu fakamātoato mo ongoʻi moʻoni ko ha konga mahuʻinga kiate kitautolu takitaha pea fakanatula hangē ko e mānavá mo e kaí.

ʻE toe fakamālohia foki ʻetau tuí mo ʻetau tōʻongá ʻe he fekumi fakaʻaho ʻi he folofolá. Pea hangē ko ʻetau fie maʻu e meʻakaí ke fafanga hotau sino fakatuʻasinó, ʻe fafanga mo fakamālohia hotau laumālié ʻi heʻetau keinanga ʻi he folofola ʻa Kalaisí ʻa ia ne hiki ʻe he kau palōfitá. Ne akoʻi ʻe Nīfai ʻo pehē, “Keinanga ʻi he ngaahi folofola ʻa Kalaisí; he vakai, ʻe fakahā kiate kimoutolu ʻe he ngaahi folofola ʻa Kalaisí ʻa e ngaahi meʻa kotoa pē ʻoku totonu ke mou faí” (2 Nīfai 32:3).

Neongo ʻoku lelei hono lau e folofolá, ka ʻoku ʻikai feʻunga hono laú ke maʻu ai hono ʻuhinga kakato mo e loloto ʻo e ngaahi akonaki ʻa e Fakamoʻuí. ʻE ʻomai ʻe he fekumi, fakalaulauloto pea mo moʻuiʻaki e folofola ʻa Kalaisí hangē ko hono akoʻi ʻi he folofolá, ʻa e poto mo e ʻilo ʻoku mahulu atu ʻi he mahino fakamatelié. Te ne fakamālohia ʻetau lotoʻakí mo ʻomi e ivi talifaki fakalaumālié ke fai hotau lelei tahá ʻi he tūkunga kotoa pē.

Ko e taha e sitepu mahuʻinga taha te tau lava ʻo fai ke fakamālohia ai ʻetau moʻuí pea pīkitai ki he fakavaʻe ʻo e Fakamoʻuí, ke maʻu ʻi he tuʻunga taau e sākalamēnití he uike kotoa. ʻOku ʻoange ʻe he ouau ʻo e sākalamēnití ki he mēmipa kotoa ʻo e Siasí ha faingamālie ke tomuʻa fakakaukauloto ki heʻene moʻuí, ke fakakaukau ki he ngaahi meʻa naʻá ne fai pe taʻe fai ʻoku fie maʻu ke fakatomala mei aí, pea ke maʻu ʻa e maá mo e vaí ko e fakataipe toputapu ʻo e sino mo e taʻataʻa ʻo Sīsū Kalaisí, ko ha fakamoʻoni ki Heʻene Fakaleleí. Kapau te tau maʻu ia ʻi he loto fakamātoato mo e loto fakatōkilalo, ʻoku tau fakafoʻou ʻetau ngaahi fuakava taʻengatá, fakamaʻa mo fakahaohaoaʻi, pea maʻu e talaʻofa, ʻe hoko Hono Laumālié ko hotau takaua maʻu pē. ʻOku hoko ʻa e Laumālié ko ha mota pe fehokotakiʻanga ʻoku ʻikai ngata pē ʻi hono fakamaʻá ka ʻokú ne fakamanatu mai e meʻa kotoa mo toutou fakamoʻoni kia Sīsū Kalaisi. ʻOku fakamālohia ʻetau fehokotaki fakatāutahá he fakavaʻe mālohi ko Sīsū Kalaisí ʻi hono maʻu e sākalamēnití ʻi he tuʻunga tāú.

Naʻe akonaki ʻa e Fakamoʻuí he lolotonga ʻEne ngāue fakafaifekaú, ʻi he ʻofa pea mahino e ngaahi tokāteliné, ngaahi tefitoʻi moʻoní mo e ngaahi ngāue mahuʻinga te ne maluʻi ʻetau moʻuí mo fakamālohia kitautolú. Hili ʻene malanga ʻi he moʻungá naʻá Ne pehē:

“Ko ia, ko ia ia ʻoku fanongo ki he ngaahi leá ni ʻaʻaku pea fai ki aí, te u fakatatau ia ki ha tangata poto, [ʻa ia] naʻe langa hono falé ʻi he funga maká—

“Pea naʻe tō ʻa e ʻuhá, pea ʻoho mai ʻa e vaí, pea hoko mo e havilí, ʻo tō ki he fale ko iá; ka naʻe ʻikai holo ia, he naʻe langa ia ʻi he funga maka.

“Ka ko ia ia ʻokú ne fanongo ki heʻeku ngaahi talá ni, pea ʻikai fai ki aí ʻoku fakatatau ia ki ha tangata vale, [ʻa ia] naʻe langa hono falé ʻi he ʻoneʻoné—

“Pea naʻe tō ʻa e ʻuhá, pea ʻoho mai ʻa e vaí, pea naʻe angi ʻa e matangí ʻo faʻaki ki he fale ko iá; pea naʻe holo ia, pea ko e meʻa lahi ʻa ʻene holó” (3 Nīfai 14:24–27; vakai foki, Mātiu 7:24–27).

ʻE kāinga, he ʻikai ha taha ʻo kitautolu te tau langa ʻi he ʻilopau hotau ʻapí, ngāueʻangá pe ngaahi fale toputapu ʻoku fai ai e lotú ʻi ha ʻoneʻone, makamaka mo e veve pe ʻikai tonu hono palaní mo e naunaú. Tuku ke tau tali e fakaafe ʻa e Fakamoʻuí ke haʻu kiate Iá. Tuku ke tau langa ʻetau moʻuí ʻi ha fakavaʻe ʻoku malu mo paú.

ʻOku ou fakamoʻoni ʻi he loto fakatōkilalo ʻi heʻetau fakamaʻu ʻetau moʻuí ʻia Sīsū Kalaisi pea ki Heʻene Fakaleleí pea mo muimui tokanga ʻi Heʻene palani ki heʻetau fiefiá, kau ai e lotu fakaʻahó, ʻa e ako folofola fakaʻahó mo e maʻu fakauike ʻa e sākalamēnití ʻe fakamālohia ai kitautolu, pea aʻusia ʻa e tupulaki fakatāutaha moʻoní mo e ului ʻoku tuʻuloá, te tau mateuteu ange ke matuʻuaki lelei e ngaahi matangí mo e ngaahi fakaʻauha ʻo e moʻuí; te tau maʻu ʻa e fiefiá mo e nēkeneka kuo talaʻofa maí, pea te tau maʻu ʻa e lototoʻa ʻoku langa ʻetau moʻuí ʻi ha fakavaʻe pau: ko ha fakavaʻe ʻe ʻikai pē ke holo. ʻI he huafa toputapu ʻo Sīsū Kalaisí, ʻēmeni.

Maʻuʻanga Fakamatalá

1.

Vakai, “1989 Loma Prieta Earthquake,” wikipedia.org/wiki/1989_Loma_Prieta_earthquake.

Ko e Ngaahi ʻOfefine Kitautolu ʻo ʻEtau Tamai Hēvaní

Fai ʻe Elaine S. Dalton

Ne Toki Tukuange mei he Palesiteni Lahi ʻo e Kau Finemuí

ʻI heʻetau hoko ko e ngaahiʻofefine ʻo e ʻOtuá, ʻoku makehe pea kehekehe hotau tūkungá mo ʻetau ngaahi aʻusiá. Ka ʻoku mahuʻinga ʻa hotau fatongiá—he ʻoku tau mahuʻinga.

Ko e uike kotoa pē ʻoku lau ai ʻe he kau finemui ʻi he funga māmaní ʻa e kaveinga ʻo e Kau Finemuí. Neongo pe ko e hā e lea fakafonuá, ka ko e taimi kotoa ʻoku ou fanongo ai ki he ngaahi leá ni: “Ko e ngaahi ʻofefine kitautolu ʻo ʻetau Tamai Hēvaní, ʻokú Ne ʻofa ʻiate kitautolu pea ʻoku tau ʻofa ʻiate Iá,”1 ʻoku fakapapauʻi mai ʻe he Laumālié ki hoku lotó ʻoku nau moʻoni. ʻOku ʻikai ngata ʻi heʻene fakapapauʻi mai hotau tuʻungá—ko hai kitautolú—ka ʻokú ne toe talamai ko hai ʻoku ʻAʻana kitautolú. Ko e ngaahi ʻofefine kitautolu ʻo ha tokotaha kuo hakeakiʻi!

Kuó u feʻiloaki ʻi he fonua mo e konitinēniti kotoa mo ha kau finemui loto falala, pōtoʻi lea, fonu ʻi he māmá, fakaleleiʻi ʻe he ngāue mālohí mo e faingataʻá, pea ʻoku nau maʻu ha tui haohaoa mo mahino. ʻOku nau angamaʻa. Ko ha kau tauhi fuakava ʻoku “tuʻu ko e kau fakamoʻoni ʻo e ʻOtuá ʻi he taimi kotoa pē pea ʻi he meʻa kotoa pē, pea ʻi he feituʻu kotoa pē.”2 ʻOku nau ʻiloʻi ko hai kinautolu pea ʻoku ʻi ai honau fatongia mahuʻinga ke fakahoko ʻi hono langa e puleʻanga ʻo e ʻOtuá.

ʻI heʻeku ʻi he kolisí, ne u kau ki he Kau Faiva Fakavahaʻa-Puleʻanga ʻa BYU. Ne maʻu ʻe heʻemau kulupú ʻi ha faʻahitaʻu māfana ʻe taha ha faingamālie makehe ke ʻaʻahi ki he ngaahi misiona ʻi ʻIulopé. Ko ha taimi faingataʻa ʻeni kiate au he naʻe taʻe ʻamanekina e mālōlō ʻeku tangataʻeikí ʻi ha ngaahi māhina siʻi kimuʻa. Lolotonga ʻemau ʻi Sikotilaní, ne u ongoʻi tuēnoa peá u loto foʻi. Ne mau faiva ʻi ha falelotu he pō ko iá, pea hili ʻemau fakaʻaliʻalí, ne mau foki ki he ʻapi fakamisioná. ʻI he kamata ke u lué, ne u vakai atu ki ha foʻi maka ne tuku he veʻe ʻā ʻi ha ngoue ne tauhi lelei. Ne u lau ʻa e ngaahi leá ni, “Ko e hā pē ho fatongiá, fai ia ʻaki ho lelei tahá.” Ne tō loloto e ngaahi leá ki hoku lotó he taimi ko iá peá u ongoʻi ʻoku ala hifo e mālohi ʻo e langí ʻo ʻomi ha pōpoaki. Ne u ʻiloʻi ʻoku ʻafioʻi au ʻe ha Tamai Hēvani ʻofa. Ne u ongoʻi ʻoku ʻikai ke u tuēnoa. Ne u tuʻu ʻi he ngoue ko iá ʻo tangi. “Ko e hā pē ho fatongiá, fai ia ʻaki ho lelei tahá.” Ne fakafoʻou ʻe he ngaahi lea ko iá ʻa ʻeku fakakaukau ʻoku ʻafioʻi au ʻe he Tamai Hēvaní mo ʻi ai ʻEne palani ki heʻeku moʻuí, pea ne tokoni e laumālie ne u ongoʻí ke mahino ʻoku mahuʻinga ʻa hoku fatongiá.

Ne u toki ʻilo ne hanga ʻe he ngaahi leá ni ʻo fakalotolahiʻi e palōfita ko Tēvita O. Makeí lolotonga ʻene hoko ko ha faifekau kei talavou ʻi Sikotilaní. Naʻá ne fakatokangaʻi e ngaahi leá ni ʻi ha maka ʻi ha fale, ʻi ha taimi fakaloto foʻi ʻi heʻene ngāue fakafaifekaú, pea naʻe fakaivia ia ʻe he ngaahi lea ko iá. Hili ha ngaahi taʻu mei ai, ne holoki ʻa e falé, peá ne fetuʻutaki ke ʻomi e fuʻu maká ʻo fokotuʻu ʻi he ngoue he ʻapi fakamisioná.3

ʻI heʻetau hoko ko e ngaahi ʻofefine ʻo e ʻOtuá, ʻoku tau makehe pea kehekehe hotau tūkungá mo ʻetau ngaahi aʻusiá. Ka ʻoku mahuʻinga ʻa hotau fatongiá—he ʻoku taumahuʻinga. ʻE ngali taʻeoli, siʻisiʻi, faingataʻa, pea ngali maʻulalo he taimi ʻe niʻihi ʻa ʻetau tokoni fakaʻaho ʻo e lehilehiʻí, akoʻí, mo tokangaʻi e niʻihi kehé, ka ʻi heʻetau manatuʻi ʻa e ʻuluaki laine ko ia ʻo e kaveinga ʻo e Kau Finemuí—“Ko e ngaahi ʻofefine kitautolu ʻo ʻetau Tamai Hēvaní, ʻokú Ne ʻofa ʻiate kitautolu”—ʻe hoko ai ha liliu ʻi hotau vaá mo ʻetau talí.

Ne toki mālōlo ʻa ʻeku faʻē fakaʻofoʻofa taʻu 92. Naʻá ne mavahe atu mei he māmaní ʻo hangē ko ʻene moʻuí—ʻo fakalongolongo pē. Ne ʻikai hoko ʻene moʻuí ʻo hangē ko ʻene palaní. Ne mālōlō hono husepānití, ʻa ʻeku tamaí, ʻi hono taʻu 45, ʻo tuku ai ʻeku faʻeé mo ha fānau ʻe toko tolu—ko au mo hoku ongo tuongaʻané. Naʻá ne nofo uitou ʻi ha taʻu ʻe 47. Naʻá ne faiako ʻaho pea faiako tā piano he poʻulí ke tokoniʻi homau fāmilí. Naʻá ne tauhi ʻa ʻene tangataʻeikí, ʻa ʻeku kui tangata ne toulekeleka ne mau kaungāʻapí. Naʻá ne fakapapauʻi ne mau ako kotoa he ʻunivēsití. Naʻá ne talamai kuo pau ke fai ia ke mau lava ʻo “tokoni.” Naʻe ʻikai ke ne teitei lāunga. Naʻá ne tauhi ʻene ngaahi fuakavá, pea koeʻuhí naʻá ne fai ia, naʻá ne omi ai ʻa e mālohi ʻo e langí ke faitāpuekina homau ʻapí pea ʻomi mo ha ngaahi mana. Naʻá ne falala ki he mālohi ʻo e lotú, lakanga fakataulaʻeikí, mo e ngaahi talaʻofa ʻo e fuakavá. Naʻá ne faivelenga ʻi heʻene ngāue ki he ʻEikí. Ne fakamālohia kimautolu fānaú ʻe heʻene mateakí. Naʻá ne toutou fakamanatu ʻa e folofola: “Ko au, ko e ʻEikí, ʻoku ou haʻisia, ʻo ka mou ka fai ʻa e meʻa ʻoku ou lea ʻakí; ka ʻo ka ʻikai te mou fai ʻa ia ʻoku ou lea ʻakí, ʻoku ʻikai hamou talaʻofa.”4 Ko ʻene motó ia, pea naʻá ne ʻilo ʻoku moʻoni ia. Naʻe mahino ki ai e ʻuhinga e hoko ko ha taha tauhi fuakavá. Ne ʻikai ke ʻiloa ia ʻe māmani. Ne ʻikai ke ne fie maʻu ia. Naʻá ne ʻiloʻi ko hai ia pea mo ia ʻoku ʻAʻana iá—ko ha ʻofefine ʻo e ʻOtuá. Ko e moʻoni ʻe lava ke pehē ne fakahoko lelei ʻe heʻemau faʻeé ʻa hono fatongiá.

Naʻe lea ʻa Palesiteni Kōtoni B. Hingikelī ʻo kau ki he houʻeiki fafiné mo e ngaahi faʻeé ʻo pehē:

“Ka ʻoku totonu ke ʻoua naʻa ngalo ʻiate kitautolu ʻa e ivi ʻo e kakai fefiné. . . . Ko e ngaahi faʻeé ʻoku nau maʻu e mālohi lahi taha ʻi he moʻui ʻenau fānaú. . . . Ko e ngaahi faʻeé ʻoku nau fafangaʻi mo lehilehiʻi hake kinautolu ʻi he ngaahi hala ʻo e ʻEikí. ʻOku mahuʻinga taha honau mālohí. . . .

“. . . Ko kinautolu ʻa e kau fakatupu ʻo e moʻuí. Ko kinautolu ʻoku nau lehilehiʻi hake ʻa e fānaú. Ko kinautolu ʻa e kau faiako ʻo e kau finemuí. Ko hotau ngaahi hoa ia ʻe ʻikai te tau lava ʻo liʻakí. Ko hotau kaungā ngāue ia ʻi hono langa hake ʻo e puleʻanga ʻo e ʻOtuá. Hono ʻikai mahuʻinga honau fatongiá, pea hono ʻikai fakaofo ʻenau tokoni ʻoku faí.”5

ʻE lava fēfē ke hanga ʻe ha faʻē pe tamai ʻo fakatō ʻi heʻena tama fefiné ʻa e moʻoni fakaʻeiʻeiki mo taʻengata ko e ngaahi ʻofefine kitautolu ʻo e ʻOtuá? ʻE fēfē haʻatau tokoniʻi kinautolu ke nau ʻalu atu mei he māmaní ki he puleʻanga ʻo e ʻOtuá?

ʻI ha māmani ʻoku hōloa ai e moʻui angamaʻá, ʻoku fie maʻu ʻe he kau finemuí ha kau fafine mo e tangata ke “tuʻu ko e kau fakamoʻoni ʻo e ʻOtuá ʻi he taimi kotoa pē pea ʻi he meʻa kotoa pē, pea ʻi he feituʻu kotoa pē.” Kuo teʻeki ke ʻi ai ha taimi ʻe mahuʻinga ange ai ʻo hangē ko e taimi ní. ʻOku fie maʻu ʻe he kau finemuí ha faʻē mo ha kau fai fakahinohino ʻoku nau hoko ko ha sīpinga ʻo e fefine angamaʻá. Ngaahi faʻē, ʻoku mahuʻinga ho vā fetuʻutaki mo hoʻo tama fefiné, pea pehē ki hoʻo tā sīpingá. ʻOku fakahaaʻi hoʻo ʻofa mo fakaʻapaʻapaʻi ʻene tangataʻeikí, lakanga fakataulaʻeikí, mo hono fatongia fakalangí ʻi he ngaahi tōʻonga fakakaukau mo e ʻulungaanga hoʻo tama fefiné.

Ko e hā ʻa e fatongia kuo pau ke tau “fakahoko leleí”? ʻOku mahino ʻa e fanongonongo ki he fāmilí:

“Tuʻunga ʻi ha palani fakalangi, ʻoku ʻa e ngaahi tamaí ai, ke nau puleʻi honau fāmilí ʻi he ʻofa mo e māʻoniʻoni pea ko honau fatongiá ke tokonaki ʻa e ngaahi fie maʻu ʻo e moʻuí pea mo ha maluʻi maʻa honau ngaahi fāmilí. Ko e tefitoʻi fatongia ʻo e ngaahi faʻeé ke lehilehiʻi hake ʻa ʻenau fānaú. ʻI he ngaahi fatongia toputapú ni, ʻoku haʻisia ai ʻa e ngaahi tamaí mo e ngaahi faʻeé ke nau fetokoniʻaki ko ha kaungā-ngāue tuʻunga tatau. . . .

“ʻOku mau fakatokanga atu ko e niʻihi fakafoʻituitui ko ia ʻoku nau maumauʻi ʻa e ngaahi fuakava ʻo e angamaʻá, ʻa kinautolu ʻoku nau ngaohi koviʻi ʻa e mali pe fānaú pe ʻoku ʻikai ke nau fakahoko honau ngaahi fatongia fakafāmilí, te nau tuʻu ʻi ha ʻaho ʻo fai ha fakamatala ʻi he ʻao ʻo e ʻOtuá.”6

ʻI he sosaieti fakalilifu ʻo e kuonga ʻo Molomoná, naʻá ne tangi laulau he naʻe toʻo mei he kakai fefiné ʻa e meʻa ʻoku mahuʻinga mo lelei taha ʻi he meʻa kotoa peé—ʻa honau angamaʻá mo e anga māʻoniʻoní.7

ʻOku ou toe fakaongo atu ha ui ke foki ki he angamaʻá. Ko e angamaʻá ko e ivi mo e mālohi ia ʻo e ngaahi ʻofefine ʻo e ʻOtuá. ʻE fēfē nai e māmaní kapau ʻe toe fakafoki ʻa e angamaʻá—ʻa e sīpinga ʻo e ngaahi fakakaukaú mo e ʻulungāngá ʻoku fakatefito ʻi he ngaahi tuʻunga ʻulungāanga maʻa mo haohaoá8—ki hotau sosaietí ko ha meʻa ʻe mahuʻinga moʻoni? Kapau ne siʻi ange e angaʻuli, ponokalafí, mo e ngaohikoviá, ʻe siʻi ange nai e mali veté, moʻui mamahí, mo e loto mamahí? ʻE hanga nai ʻe he mītiá ʻo hiki hake mo faitokonia kae ʻikai ʻikai holoki pe tukuhifo e ngaahi ʻofefine mahuʻinga ʻo e ʻOtuá? Kapau ne mahino ki he faʻahinga ʻo e tangatá kotoa ʻa hono mahuʻinga ʻo e lea ko ia “Ko e ngaahi ʻofefine kitautolu ʻo ʻetau Tamai Hēvaní,” ʻe fēfē nai e vakai mo e fakakaukau ki he houʻeiki fafiné?

ʻI he ngaahi taʻu kuo hilí, ʻi he ofi ke ʻosi hono langa ʻo e Senitā Konifelenisí ni, ne u hū mai ki he fale toputapú ni ʻi he fakafaletoló kuó u tui ha tatā mo ha matasioʻata maluʻi, mateuteu ke vekiume ʻa e kāpeti ne u tokoni mo hoku husepānití ke folá. Ko e feituʻu ko ia ʻoku tuʻu ai e tuʻunga malangá ne tuʻu ai ha mīsini louta ʻo fetuku kelekele, ne matolu e efú he falé ni. ʻI heʻene toka e efú, ne toka ia ʻi he kāpeti foʻoú. Ko ʻeku tafaʻakí ko hono vekiume ia. Ko ia ai ne u vekiume, vekiume pea mo vekiume. Hili ha ʻaho ʻe tolu, kuo vela e kiʻi vekiumé ia!

Ne tā mai hoku husepānití ʻi he hoʻatā kimuʻa pea fai e fuofua konifelenisi he fale fakaʻofoʻofa ko ʻení. Ne te u ke ne fola e laʻi kāpeti fakaʻosí—ʻi lalo ʻi he tuʻunga malanga fakahisitōliá ni.

Naʻá ne ʻeke mai, “Ko e hā e potufolofola te u hiki he tuʻa ʻo e laʻi kāpeti ko ʻení?”

Peá u pehē ange, “Mōsaia 18:9: ‘Tuʻu ko [ha fakamoʻoni] ʻo e ʻOtuá ʻi he taimi kotoa pē, pea ʻi he meʻa kotoa pē, pea ʻi he feituʻu kotoa pē.’”

ʻI he māmani fonu faingataʻá ni, ko e meʻa ʻeni ʻoku fai ʻe he kau finemui mo e houʻeiki fafine ʻo e Siasi ko ʻení. Ko ha ivi takiekina kinautolu ki he leleí. ʻOku nau angamaʻa mo hoko ko ha faʻifaʻitakiʻanga, poto mo faʻa ngāue. ʻOku nau fakahoko ha liliu he ʻoku nau kehe. ʻOku nau fakahoko lelei honau fatongiá.

ʻI he ngaahi taʻu kuo hilí, naʻá ku vekiume e kāpetí ni—ʻo feinga ke fakahoko lelei hoku fatongiá—ne ʻikai ke u ʻilo ʻe ʻi ai e ʻaho te u tuʻu ai ʻi he kāpeti ʻo e tuʻunga malangá ni.

ʻI he ʻahó ni, ʻi heʻeku hoko ko ha ʻofefine ʻo e ʻOtuá, ʻoku ou tuʻu ko ha fakamoʻoni ʻokú Ne moʻui. Ko Sīsū ʻa e Kalaisí. Ko Ia hotau Huhuʻí. Te u foki ʻo nofo mo Ia koeʻuhí ko ʻEne feilaulau taʻengata mo fakaleleí—kuo ʻosi siviʻi, haohaoa pea silaʻi ko ha fāmili taʻengata. Te u fakahīkihiki Ia ʻi he faingamālie ke u hoko ko ha fefine, uaifi, pea mo ha faʻeé. ʻOku ou fakamoʻoni ʻoku tataki kitautolu ʻe ha palōfita ʻa e ʻOtuá, Palesiteni Tōmasi S. Monisoni, pea ʻoku ou fakamālō ko e kau tangata angatonu kuo nau tāpuakiʻi ʻeku moʻuí ʻaki e lakanga fakataulaʻeikí. Pea te u fakamālō maʻu pē ko e mālohi ʻoku ou maʻu ʻi he mālohi fakaivia ʻo e Fakalelei taʻefakangatangata ʻa e Fakamoʻuí ʻi he hokohoko atu ʻeku feinga ke “fakahoko lelei [hoku] fatongiá.” ʻI he huafa ʻo Sīsū Kalaisí, ʻēmeni.

Maʻuʻanga fakamatalá

1.

Fakalakalaka Fakatāutaha Kau Finemuí (kiʻi tohi, 2009), 3.

2.

Mōsaia 18:9.

3.

Vakai, Matthew O. Richardson, “‘What E‘er Thou Art, Act Well Thy Part’: John Allan’s Albany Crescent Stone,” Journal of Mormon History, vol. 33 (Fall 2007), 31–61; Francis M. Gibbons, David O. McKay: Apostle to the World, Prophet of God (1986), 45.

4.

Tokāteline mo e Ngaahi Fuakava 82:10.

5.

Gordon B. Hinckley, “Tuʻu Mālohi mo Taʻeueʻia,”Fakataha Ako Fakatakimuʻa Fakaemāmani Lahí, Sānuali 10, 2004, 23.

6.

“Ko e Fāmilí: Ko ha Fanongonongo Ki Māmani,” Liahona, Nōvema 2010, 129.

7.

Vakai, Molonai 9:9.

8.

Vakai, Fakalakalaka Fakatāutaha Kau Finemuí, 70.

ʻOku Finangalo e Fakamoʻuí ke Fakamolemole

Fai ʻe ʻEletā Craig A. Cardon

ʻO e Kau Fitungofulú

ʻOku ʻofa e ʻOtuá ʻiate kitautolu mo loto ke mahino kiate kitautolu Hono finangalo ke fakamolemolé.

Naʻe tokolahi ha kakai ne muimui he Fakamoʻuí lolotonga ʻene ngāue he māmaní, kau ai e kau tangata tohí mo e kau Fālesí “mei he potu kakai kotoa pē ʻo Kālelí, . . . mo Siutea, mo Selusalema.”1 Naʻe ʻomi ha tangata pipiki mo mamatea ne loto ke fakamoʻuí, ki ha haʻofanga kakai tokolahi, ka naʻe faingataʻa ke ne aʻu ki he Fakamoʻuí, pea ʻave ia ʻe hono kaungāmeʻá ʻo tukutukuhifo he ʻato ʻo e falé. ʻI Heʻene ʻafio ki he fuʻu tui lahi ko ʻení, mo ha taumuʻa maʻongoʻonga ne teʻeki ke ʻilo ki ai Hono kau fanongó, naʻe folofola e Fakamoʻuí, “Tangata, kuo fakamolemole kiate koe hoʻo ngaahi angahalá.”2

ʻOku pau pē ne ʻohovale e tangatá ni—pea neongo ʻoku ʻikai ʻasi ʻi he folofolá ʻene talí, mahalo naʻá ne mei fakakaukau pē naʻe mahino moʻoni ki he Fakamoʻuí e ʻuhinga ne haʻu aí.

Naʻe ʻafioʻi ʻe he Fakamoʻuí e ʻuhinga ne tokolahi ai e kakai ne muimui ʻiate Iá koeʻuhí pē ko e ngaahi mana lalahi naʻá Ne fakahokó. Naʻá ne ʻosi liliu foki e vaí ko e uaine,3 kapusi e ngaahi laumālie ʻulí,4 fakamoʻui e foha ʻo ha ʻeiki,5 ha kilia,6 faʻē ʻi he fono ʻa Pitá7 mo ha niʻihi kehe tokolahi.8

Ne finangalo e Fakamoʻuí ke fakamoʻoniʻi ʻi he tangata mamatea ko ʻení ki hono kau muimuí mo kinautolu ne ʻikai tuí, ʻa Hono fatongia makehe ko e Fakamoʻui ʻo e māmaní. ʻI he fanongo ʻa e kau tangata tohí mo e kau Fālesí ki he ngaahi lea ʻa e Fakamoʻuí, ne kamata ke nau fealēleaʻaki ʻiate kinautolu, pe ko hai ia ʻoku lea fie-ʻotuá he ko e ʻOtuá pē te ne lava ke fakamolemoleʻi e angahalá. ʻI hono ʻafioʻi ʻe he Fakamoʻuí ʻenau mahaló, naʻá Ne folofola kiate kinautolu ʻo pehē:

“Ko e hā ʻoku mou femahaloʻaki ai ʻi homou lotó?

“He [ko fē ʻa e lea ʻoku faingofua angé, ko e pehē], Kuo fakamolemole kiate koe hoʻo ngaahi angahalá; pe ko e [pehē], Tuʻu hake ʻo ʻalú?”9

Ne ʻikai tatali e Fakamoʻuí ki haʻanau tali ka ne hoko atu: “Ka koeʻuhí ke mou ʻilo ʻoku ʻi he Foha ʻo e tangatá ʻa emālohi ʻi māmani ke fakamolemole ʻa e angahalá, [Naʻá Ne tafoki leva ki he tangata mamateá] ʻoku ou pehē atu kiate koe, Tuʻu hake, ʻo toʻo ho mohengá, pea ke ke ʻalu ki ho falé.”10 Pea naʻá ne fai ia!

Naʻe fakamoʻoniʻi ʻe he Fakamoʻuí kiate kitautolu kotoa ʻa e foʻi moʻoni fakalaumālie mātuʻaki mālohi mo taʻe toe veiveiua ko ʻení: ʻoku fakamolemoleʻi ʻe he Foha ʻo e Tangatá e ngaahi angahalá!

Neongo ʻoku tali lelei e foʻi moʻoni ko ʻení ʻe he kakai tui kotoa pē, ka ʻoku ʻikai faingofua hono fakatokangaʻi e foʻi moʻoni ʻokú na ō fakatahá: ʻoku fakamolemoleʻi ʻe he Fakamoʻuí e ngaahi angahala “ʻi māmaní” kae ʻikai toki fai pē ia ʻi he Fakamaau Fakaʻosí. ʻOku ʻikai te Ne momoʻi fakaʻatuʻi kitautolu ʻi heʻetau faiangahalá.11 ʻOku ʻikai ke Ne fakangofua ke tau toe foki ki he ngaahi angahala he kuo hilí.12 ʻI he taimi ʻoku tau fakatomala ai mo talangofua ki Heʻene ongoongoleleí, ʻokú Ne fakamolemoleʻi kitautolu.13

ʻI he fakamolemole ko ʻení, ʻoku tau sio ai ki hono fakaʻaongaʻi lelei mo e fakaʻofoʻofa ʻo e mālohi fakahaofi ʻo e Fakaleleí. Kapau te tau fakaʻaongaʻi e tui ki he ʻEiki ko Sīsū Kalaisí, ʻoku lava ʻe he mālohi ʻo ʻEne Fakaleleí ʻo fakamālohia kitautoluʻi he momeniti ʻoku tau fie maʻu aí,14 pea hanga ʻe Hono mālohi fakahaofí ʻo fakamāʻoniʻoniʻi kitautoluʻi heʻetau “[liʻaki] ʻa e tangata fakakakanó.”15 ʻOkú ne ʻomi ʻa e ʻamanaki leleí ki he taha kotoa, tautautefito kiate kinautolu ʻoku nau ongoʻi he ʻikai lava e Fakamoʻuí ʻo tokoni mo fakahaofi e vaivai fakaetangata ʻoku toutou hokó.

ʻOku ʻomi ai ha faingamālie ke hanga ʻe he Fakamoʻuí ʻo fakamaama ʻetau mahinó.16 Naʻe ʻeke ʻe Pita pe ʻe tuʻo fiha ʻene fakamolemoleʻi hono tokouá peá ne pehē ange, “Tuʻo fitu?” ʻOku pau pē kuo feʻunga ʻānoa ia. Ka naʻe hanga ʻe he tali ʻa e Fakamoʻuí ʻo ʻomi ha founga ke mahino ai kiate kitautolu Hono loto ʻaloʻofá: “ʻOku ʻikai te u pehē kiate koe, ke liunga fitu pē: kae liunga fitungofulu lau e fitu.”17

ʻOku ʻofa e ʻOtuá ʻiate kitautolu mo loto ke mahino kiate kitautolu Hono finangalo ke fakamolemolé. ʻI he Tokāteline mo e Ngaahi Fuakavá ʻoku laka hake he tuʻo 20 hono tala ʻe he ʻEikí kiate kinautolu naʻá Ne lea ki aí, “Kuo fakamolemoleʻi ʻa hoʻo ngaahi angahalá,” pe ha lea tatau mo ia.18 Ko e vaeua ʻo e ngaahi lea ko iá, naʻe fai fakahangatonu ia ʻe he ʻEikí ki he Palōfita ko Siosefa Sāmitá, ʻo lea tokotaha ki ai he taimi ʻe niʻihi, pea taimi ʻe niʻihi ʻoku ʻi ai mo ha niʻihi kehe.19 Naʻe fuofua lekooti e ngaahi meʻá ni ʻi he 1830, pea ko hono fakaʻosí ʻi he 1843. Ko ia, ʻi he ngaahi taʻu lahi, ne toutou tala ʻe he ʻEikí kia Siosefa, “Kuo fakamolemoleʻi ʻa hoʻo ngaahi angahalá.”

Neongo naʻe ʻikai ke “halaia [ʻa Siosefa] ʻi ha ngaahi angahala lalahi pe kovi ʻaupito,”20 ʻoku lelei ke tau manatuʻi ʻoku tātaitaha, pea ʻoku ʻikai ke fakangatangata pē ʻa e fakamolemole ʻa e ʻEikí ʻi he “fitungofulu liunga fitú” ka ʻoku fakatatau ki he mamafa ʻo e angahalá.

ʻI ha folofola ki ha fakataha ʻa e kaumātuʻá ʻi Ketilani, ne folofola ai e ʻEikí ʻo pehē, “ʻOku ou loto ke mou ikunaʻi ʻa e māmaní; ko ia, te u ʻofa mamahi kiate kimoutolu.”21 ʻOku ʻafioʻi ʻe he ʻEikí hotau vaivaí mo e ngaahi nunuʻa taʻengata “ʻo e māmaní” ʻi he houʻeiki tangata mo fafine ʻoku ʻikai ke haohaoá.22 Ko e foʻi lea ko e ko ia ʻi he veesi ko ʻení ʻokú Ne fakapapauʻi mai ai ko e mālohi pē ʻo ʻEne manavaʻofá te tau lava ai ʻo “ikunaʻi ʻa e māmaní.” ʻOku anga fēfē hono fakahaaʻi mai ʻo e manavaʻofa ko iá? Naʻá Ne folofola ki he kaumātuʻa tatau ko ʻeni ʻi Ketilaní ʻo pehē, “Kuó u fakamolemoleʻi kiate kimoutolu ʻa hoʻomou ngaahi angahalá.”23 ʻOku finangalo e Fakamoʻuí ke fakamolemole.

ʻOua naʻa teitei mahalo ha taha ʻoku maʻu e fakamolemole ko ʻení taʻe fai ha fakatomala. ʻIo, kuo folofola e ʻEikí, “Ko au, ko e ʻEikí, ʻoku ou fakamolemoleʻi ʻa e ngaahi angahalá kiate kinautolu ʻoku vete ʻenau ngaahi angahalá ʻi hoku ʻaó ʻo kole ha fakamolemolé,” peá Ne tānaki mai e fakatokanga aofangatuku ko ʻení, “ʻa ia kuo ʻikai ke nau faiangahala ki he maté.”24 Neongo ʻoku “ʻikai lava [e ʻEikí] ke mamata ki he angahalá ʻo momoʻi fakaʻatuʻi ia,”25 ka ʻokú Ne fakafaikehekeheʻi e mamafa ʻo e ngaahi angahala ʻe niʻihi. ʻOkú Ne fakamahino mai he ʻikai ha fakamolemole ʻo e “lea taukae ki he Laumālie Māʻoniʻoní.”26 Naʻá Ne fakahā e mamafa ʻo e fakapoó27 mo fakamamafaʻi e fulikivanu ʻo e angahala fakasekisuale hangē ko e tonó.28 Naʻá Ne fakahā ʻe faingataʻa ange ke maʻu ʻEne fakamolemolé ʻi hano toutou fakahoko ha angahala fakasekisuale.29 Pea naʻá Ne pehē “ko ia ʻoku faiangahala ki he maama lahi angé ʻe lahi ange ʻa hono fakamalaʻiaʻí.”30 Ka ʻi Heʻene ʻaloʻofá, ʻokú Ne fakaʻatā ai ke tuku ha taimi ke fai ai ha fakalakalaka kae ʻikai ke fakamālohiʻi ke haohaoa pē he taimi ko iá. Neongo e lahi ʻa e faiangahalá koeʻuhí ko e vaivai he moʻui fakamatelié, ka ʻi heʻetau faʻa fakatomala ʻo fekumi ki Heʻene fakamolemolé, te Ne kei fakamolemoleʻi pē.31

Koeʻuhí ko e meʻá ni, tuku ke tau ʻilo kotoa, mo kinautolu ʻoku faingataʻa ke nau lavaʻi e tōʻonga maʻunimā ʻo e faitoʻo konatapú pe ponokalafí mo e kakai ʻoku ofi kiate kinautolú, ʻe fakatokangaʻi ʻe he ʻEikí ʻetau feinga māʻoniʻoní pea te ne fakamolemoleʻi ʻi he loto-ʻofa he taimi ʻoku kakato ai e fakatomalá, “kae ʻoua ke liunga fitungofulu lau ʻe fitu.” Ka ʻoku ʻikai ke ʻuhinga ʻeni ia ʻoku loto fiemālie pē ha taha ia ke foki ʻo faiangahala taʻe fai hano tautea.32

ʻOku tokanga mai maʻu pē ʻa e ʻEikí ki hotau lotó,33 pea ʻoku ʻikai ke fakatonuhiaʻi e angahalá ʻi hono fakaʻuhingaʻi hala e tuí.34 Naʻe fakatokanga e ʻEikí ki ha taha ʻo ʻEne kau tamaioʻeikí ʻi he kuonga ko ʻení ʻi he faʻahinga fakaʻuhinga peheé, “Tuku [ke ne] mā ʻi he kautaha ʻo e kau Nikolaitaní pea mo ʻenau ngaahi anga fakalielia fufū kotoa pē.”35 Ko ha kautaha lotu fakakuonga muʻa e kau Nikolaitaní ne nau pehē ʻoku ʻi ai ʻenau ngofua ke fakahoko ha angahala fakasekisuale ʻi he ʻaloʻofa ʻa e ʻEikí.36 ʻOku ʻikai ke fakahoifua ʻeni ki he ʻEikí.37 ʻOku ʻikai ke fakaʻatā kitautolu ʻe Heʻene manavaʻofá mo e ʻaloʻofá he taimi ʻoku “ʻikai ke fiemālie ai [hotau] lotó . . . Pea ʻoku ʻikai [ke tau] talangofua ki he moʻoní, ka ʻoku [tau] maʻu ʻa e fiefia ʻi he taʻe-māʻoniʻoní.”38 Ka ʻi he hili ʻetau fai e meʻa kotoa te tau lavá,39 ko ʻEne manavaʻofá mo e ʻaloʻofá ʻa e founga ʻe “ʻfaifai pea”40 tau ikunaʻi ai e māmaní ʻi he mālohi ʻo e Fakaleleí. ʻI heʻetau fekumi ʻi he loto-fakatōkilalo ki he meʻaʻofa mahuʻinga ko ʻení, “ʻa e ngaahi meʻa vaivaí ko e mālohi kiate [kitautolu],”41 pea ʻi Hono mālohí, ʻoku lava ai ke tau fai e meʻa naʻe ʻikai ke tau mei lava ʻo fakahoko tokotaha pē.

ʻOku ʻafio e ʻEikí ki he maama ne tau maʻú,42 fakaʻamu ʻa hotau lotó,43 mo ʻetau tōʻongá,44 pea ʻi he taimi te tau fakatomala ai mo fekumi ki Heʻene fakamolemolé, te Ne fakamolemoleʻi. ʻI heʻetau fakakaukau ki heʻetau moʻuí mo e moʻui ʻa e niʻihi ʻoku tau ʻofa aí mo hotau mahení, ʻoku totonu ke tau loto ke fakamolemoleʻi kitautolu mo e niʻihi kehé.45

ʻOku fakamatalaʻi ʻe he Malangaʻaki ʻEku Ongoongoleleí ʻa e faingataʻa hono lavaʻi ha ʻulungaanga maʻunimā mo poupou ki he kau taki lakanga fakataulaʻeikí mo e kāingalotú ke “ʻoua naʻa ʻohovale pe loto siʻi” kapau ʻe kei fefaʻuhi e kau fiefanongó pe kāingalotu foʻoú mo e ngaahi palopalema peheé. Ka ʻoku faleʻi mai ke tau “fakahā ʻa e falala ki he tokotaha ko ʻení pea ʻoua naʻa [tau] loto fakamaau . . . kae [lau] ia ko ha kiʻi holomui fakataimi pē pea ʻoku ʻosi mahino pē ia.”46 Meʻa ní te tau fai ha meʻa ʻoku siʻisiʻi ange ki heʻetau fānaú pe kau mēmipa ʻo e familí ʻoku nau fefaʻuhi mo ha palopalema tatau, kuo nau hē fakataimi mei he hala ʻoku totonú? ʻOku totonu ke nau maʻu ʻetau loto toʻá, kātakí, mo e ʻofá—pea mo ʻetau fakamolemolé.

Naʻe faleʻi mai ʻa Palesiteni Monisoni he konifelenisi lahi fakamuimui ʻo ʻOkatopá ʻo pehē:

“ʻOku fie maʻu ke tau manatuʻi ʻe lava ke liliu e kakaí. Te nau lava ʻo liʻaki ʻenau tōʻonga moʻui ʻoku koví. Te nau lava ʻo fakatomala mei he maumaufonó.. . .

“. . . ʻE lava ke tau tokoni ke nau ikunaʻi ʻenau ngaahi tōnounoú. Kuo pau ke tau fakatupulaki e mālohi ke vakai ki he tangatá ʻo ʻikai ʻi honau tuʻunga lolotongá, ka ʻi he tuʻunga ʻe lava ke nau aʻusiá.”47

ʻI ha konifelenisi kimuʻa atu ʻa e Siasí, hangē pē ko e konifelenisí ni, naʻe fakahā ʻe he ʻEikí ki he kāingalotú:

“Ko e moʻoni, ʻoku ou pehē kiate kimoutolu, ʻoku mou maʻa, kae ʻikai ko hono kotoa; . . .

“He kuo fakalielia ʻa e kakano kotoa pē ʻi hoku ʻaó. . . .

“. . . He ko e moʻoni ʻoku ʻi ai ha mou niʻihi ʻoku halaia ʻi hoku ʻaó, ka te u ʻaloʻofa ki homou vaivaí.”48

ʻOku kei tatau pē ʻEne pōpoakí he ʻahó ni.

ʻOku ʻafioʻi ʻe he ʻEikí e meʻa ʻoku tau fehangahangai mo iá, ne tau faiangahala kotoa pea toutou “tōmui ʻi he fakamālō mei he ʻOtuá.”49 ʻOkú Ne “ʻiloʻi ʻa e vaivai ʻo e tangatá pea mo e founga ke tokoniʻi ai ʻa kinautolu kuo ʻahiʻahiʻí.”50 ʻOkú Ne akoʻi ke tau “lotu maʻu ai pē ke ʻoua naʻa [tau] tō ki he ʻahiʻahí.”51 ʻOku talamai ke tau “tangi kiate ia ke maʻu ʻa e ʻaloʻofá, he ʻoku māfimafi ia ke fakamoʻui.”52 ʻOkú Ne fekauʻi ke tau fakatomala53 pea ke fakamolemole.54 Pea neongo ʻoku ʻikai ke faingofua e fakatomalá, ka ʻi heʻetau feinga ʻaki hotau lotó kotoa ke talangofua ki Heʻene ongoongoleleí, ʻokú Ne fai mai e talaʻofa ko ʻení: “Ko e moʻoni ʻoku ou pehē kiate kimoutolu, neongo [ʻetau] ngaahi angahalá, ka ʻoku fonu ʻa hoku lotó ʻi he ʻofa mamahi kiate [kimoutolu]. ʻE ʻikai te u liʻaki ʻaupito ʻa [kimoutolu]; pea ʻi he ʻaho ʻo e houhaú, te u manatuʻi ʻa e ʻaloʻofá.”55 ʻOku finangalo e Fakamoʻuí ke fakamolemole.

ʻOku kamata ʻaki ʻe he Kuaea Tāpanekale Māmongá he uike takitaha ʻene fakamafola ʻoku ongo fakalaumālié e ngaahi lea mālie ʻo e himi angamaheni ʻa Uiliami W. Felipisi ko e “Ke Tau Ngāue Mālohi.” Neongo ʻa e ʻikai ke fuʻu maheni mo e veesi hono faá ka ʻoku fakafiemālie hono ngaahi leá:

[ʻOku Māʻoniʻoni ʻa e ʻEikí.

ʻOku mahuʻinga ʻEne folofolá: . . .

Fakatomala ka ke moʻui;

Neongo e kulaʻahoʻaho hoʻo angahalá,

Fakatomala pē he te ne fakamolemoleʻi.]56

ʻOku ou fakaafeʻi kimoutolu ke manatu pea tui ki he folofola ʻa e ʻEikí pea ngāue ʻi he tui kiate Ia ke fakatomalá.57 ʻOkú Ne ʻofeina kimoutolu. ʻOkú Ne finangalo ke fakamolemole. Ko ʻeku fakamoʻoní ia ʻi he huafa toputapu ʻo Sīsū Kalaisí, ʻēmeni.

Maʻuʻanga Fakamatalá

1.

Luke 5:17; vakai foki, Maʻake 2:2.

2.

Luke 5:20; vakai foki, Mātiu 9:2; Maʻake 2:5.

3.

Vakai, Sione 2:1–11.

4.

Vakai, Maʻake 1:21–28; Luke 4:33–37.

5.

Vakai, Sione 4:46–54.

6.

Vakai, Mātiu 8:1–4; Maʻake 1:40–45; Luke 5:12–15.

7.

Vakai, Mātiu 8:14–15; Maʻake 1:29–31; Luke 4:38–39.

8.

Vakai, Mātiu 8:16–17; Maʻake 1:32–34; Luke 4:40–41.

9.

Luke 5:22–23; vakai foki, Mātiu 9:3–5; Maʻake 2:6–9.

10.

Luke 5:24; toki tānaki atu e fakamamafá; vakai foki, Mātiu 9:6–7; Maʻake 2:10–12.

11.

Vakai, 1 Kolinitō 6:9–10; ʻAlamā 11:34, 37; Hilamani 5:10–11.

12.

Vakai 2 Pita 2:20; Sēmisi 2:10; Tokāteline mo e Ngaahi Fuakava 82:7.

13.

Vakai, ʻĪsaia 1:18; Selemaia 31:34; Luke 7:36–50; ʻĪnosi 1:5; ʻAlamā 24:10; Molonai 6:8; Tokāteline mo e Ngaahi Fuakava 1:32; 58:42–43.

14.

Vakai, Sēkope 4:7; ʻAlamā 14:26; Molonai 10:7.

15.

Mōsaia 3:19; vakai foki, 2 Nīfai 10:24–25.

16.

Vakai, ʻAlamā 32:28, 34.

17.

Mātiu 18:21–22; tānaki atu e fakamamafá; vakai foki, Luke 17:1–4.

18.

Vakai, Tokāteline mo e Ngaahi Fuakava 20:5–7; 25:3; 29:3; 31:5; 36:1; 50:36; 60:6–7; 61:2; 62:3; 64:1–4, 5–7, 15–17; 75:6–8; 82:1; 84:60–61; 90:1, 6; 108:1; 110:5; 112:3; 124:74–76, 78; 132:50.

19.

Vakai, Tokāteline mo e Ngaahi Fuakava 20:5–7; 29:3; 60:6–7; 61:2; 62:3; 64:5–7; 84:60–61; 90:1; 110:5; 132:50.

20.

Siosefa Sāmita—Hisitōlia 1:28.

21.

Tokāteline mo e Ngaahi Fuakava 64:2; tānaki atu e fakamamafá.

22.

Vakai, 1 Nīfai 20:9–11; Tokāteline mo e Ngaahi Fuakava 24:2; 50:41; 63:47; 108:1–8.

23.

Tokāteline mo e Ngaahi Fuakava 64:3.

24.

Tokāteline mo e Ngaahi Fuakava 64:7.

25.

Tokāteline mo e Ngaahi Fuakava 1:31; vakai foki veesi 32–33; ʻAlamā 45:16.

26.

Tokāteline mo e Ngaahi Fuakava 132:27; vakai foki, Mātiu 12:31; Luke 12:10.

27.

Vakai, ʻEkesōtosi 20:13; Mōsaia 13:21; Tokāteline mo e Ngaahi Fuakava 132:19; Mōsese 5:31–36.

28.

Vakai, ʻAlamā 39:5; Tokāteline mo e Ngaahi Fuakava 42:24–26.

29.

Vakai, Tokāteline mo e Ngaahi Fuakava 42:22–26, 75–78, 80–82; 63:13–17; 76:103.

30.

Tokāteline mo e Ngaahi Fuakava 82:3; vakai foki, Sione 15:22.

31.

Vakai, Molonai 6:8.

32.

Vakai, Mōsaia 15:26.

33.

Vakai, 1 Samuela 16:7; Saame 24:3–4; Lea Fakatātā 23:7; Mātiu 15:18–20; Maʻake 7:20–23; Hepelū 3:12; 3 Nīfai 12:19; Tokāteline mo e Ngaahi Fuakava 59:8; 64:34.

34.

Vakai, Tokāteline mo e Ngaahi Fuakava 20:29–30; 121:37.

35.

Tokāteline mo e Ngaahi Fuakava 117:11.

36.

Vakai, Bible Dictionary, “Nicolaitans.”

37.

Vakai, Fakahā 2:6, 15.

38.

Tokāteline mo e Ngaahi Fuakava 56:15.

39.

Vakai, 2 Nīfai 25:23; Tokāteline mo e Ngaahi Fuakava 138:4.

40.

Mōsese 7:21.

41.

ʻEta 12:27.

42.

Vakai, Sione 15:22; Tokāteline mo e Ngaahi Fuakava 1:33; 82:3.

43.

Vakai, ʻAlamā 41:5–6; 3 Nīfai 9:20; Tokāteline mo e Ngaahi Fuakava 137:9.

44.

Vakai, 1 Nīfai 15:33; ʻAlamā 41:3–4; Tokāteline mo e Ngaahi Fuakava 137:9.

45.

Vakai, Mātiu 6:14–15; Tokāteline mo e Ngaahi Fuakava 64:8–10; 98:39–48.

46.

Malangaʻaki ʻEku Ongoongoleleí: Ko ha Fakahinohino ki he Ngāue Fakafaifekaú (2004), 227.

47.

Thomas S. Monson, “Vakai ki he Niʻihi Kehé ʻi he Tuʻunga Te Nau Aʻusiá,” Liahona, Nōvema 2012, 68, 69; toki tānaki e fakamamafa.

48.

Tokāteline mo e Ngaahi Fuakava 38:10–11, 14; tānaki atu e fakamamafá.

49.

Loma 3:23.

50.

Tokāteline mo e Ngaahi Fuakava 62:1; vakai foki, ʻAlamā 7:12.

51.

Tokāteline mo e Ngaahi Fuakava 61:39; tānaki atu e fakamamafá.

52.

ʻAlamā 34:18; tānaki atu e fakamamafá; vakai foki, 2 Nīfai 31:19; ʻAlamā 7:14.

53.

Vakai, Hilama ni 13:11; Tokāteline mo e Ngaahi Fuakava 19:4, 13–21.

54.

Vakai,Tokāteline mo e Ngaahi Fuakava 64:8–10.

55.

Tokāteline mo e Ngaahi Fuakava 101:9; tānaki atu e fakamamafá; vakai foki, Tokāteline mo e Ngaahi Fuakava 82:1–7.

56.

“Ka tau Ngāue Mālohí,” Ngaahi Himí, fika 76.

57.

Vakai, ʻAlamā 34:15–17.

“Ko ʻEku Ngāué ʻEni mo Hoku Nāunaú”

Fai ʻe ʻEletā M. Russell Ballard

ʻO e Kōlomu ʻo e Kau ʻAposetolo ʻe Toko Hongofulu Mā Uá

Naʻe foaki taʻe totongi ʻe he ʻOtuá Hono mālohí kiate kinautolu te nau tali mo fakaʻapaʻapaʻi Hono lakanga fakataulaʻeikí, ʻa ia ʻe maʻu ai e ngaahi tāpuaki ne talaʻofa mai ʻo e moʻui taʻe-faʻa-maté mo e moʻui taʻengatá.

ʻE Palesiteni Peeka, ʻoku mau nofo ʻamanaki atu ki ha tatau ʻo e maau fakaʻofoʻofa ko iá ʻi ho taʻu 98. Kuo ne ʻomi ha fakahinohino fakaʻofoʻofa kiate kimautolu.

ʻI he ngaahi uike siʻi kuo hilí, ʻi ha pō momoko mo fakapoʻuli ʻo e faʻahitaʻu momokó, ne u ofo mo hoku uaifi ko Papulaá heʻema vakai hake ki he langí. Ne ngingila makehe mo hā fakaʻofoʻofa e ngaahi fetuʻu ʻe lauimilioná. Ne u ʻalu ki he Mataʻitofe Mahuʻingá ʻo toe lau mo fakatumutumu he meʻa naʻe folofola ʻaki ʻe he ʻEiki ko e ʻOtuá kia Mōsesé: “Pea kuó u fakatupu ʻa e ngaahi māmani taʻefaʻalaua; pea naʻá ku fakatupu ia foki koeʻuhí ko e taumuʻa pē ʻaʻaku; peá u fakatupu ia ʻi he ʻAló, ʻa ia ko hoku ʻAlo pē Taha naʻe Fakatupú” (Moses 1:33).

Kuo fakamoʻoniʻi ʻe he fuʻu meʻa fakaʻata vavā ʻo hotau kuongá e mahuʻinga ʻo e meʻa ne mamata ki ai ʻa Mōsesé. ʻOku pehē ʻe he kau saienisi vavaá, ko e kaniva ko ia ʻoku ʻi ai hotau māmaní mo e laʻaá ko e kiʻi konga siʻi pē ia, ʻoku fakafuofua ko e taha ia ʻo e ngaahi kaniva ʻe 200 piliona tupu. ʻOku faingataʻa ke mahino kiate au, pea ʻikai lava ke mafakakaukauʻi e fuʻu lahi mo e taʻefaʻalaua e fakatupu ʻa e ʻOtuá.

Kāinga, ko e lakanga fakataulaʻeikí ʻa e mālohi naʻe fakatupu ʻaki e māmaní mo e langí. ʻOku ʻiloʻi ʻe kitautolu ko e kāingalotu ʻo e Siasí ko e tupuʻanga ʻo e mālohi ko ʻeni ʻo e lakanga fakataulaʻeikí ko e ʻOtua Māfimafí mo Hono ʻAlo ko Sīsū Kalaisí. Naʻe ʻikai ke ngata pē ʻi hono fakatupu ʻe he mālohi ʻo e lakanga fakataulaʻeikí e langí mo e māmaní, ka ko e mālohi pē ia naʻe ngāue ʻaki ʻe he Fakamoʻuí ʻi Heʻene ngāue he māmaní ke fakahoko ʻaki e maná, ke tāpuekina mo fakamoʻui e mahakí, fokotuʻu e maté, ʻi heʻene hoko ko e ʻAlo Tofu pē ʻe Taha ʻo ʻetau Tamaí ne Fakatupú mo kātekina ʻaki e mamahi kāfakafa ʻo Ketisemani mo Kalevalé—ʻo fakahoko ai e fono ʻo e fakamaau totonú ʻaki e ʻaloʻofá pea ʻomi ha Fakalelei taʻe-fakangatangata ke ne ikunaʻi e mate fakaesinó ʻi he Toetuʻú.

Ko e ngaahi kī ʻo e mafai lakanga fakataulaʻeiki ko ʻení ne maʻu mei ai e mālohi Naʻá ne foaki kia Pita, Sēmisi, mo Sione mo e kau ʻAposetolo kehé ke tāpuekina ʻaki e niʻihi kehé pea nonoʻo ʻi he langí e meʻa ʻoku nonoʻo ʻi he māmaní.

Ko e mālohi ʻo e lakanga fakataulaʻeikí ko ha meʻaʻofa mahuʻinga mo toputapu ia ʻa e ʻOtuá. ʻOku kehe ia mei he mafai ʻo e lakanga fakataulaʻeikí, ʻa ia ko hono fakamafaiʻi ia ke ngāue ʻi he huafa ʻo e ʻOtuá. ʻOku maʻu e fakamafaiʻi pe fakanofo ko iá ʻi he hilifaki nima. ʻOku toki maʻu pē e mālohi ʻo e lakanga fakataulaʻeikí he taimi ʻoku moʻui taau ai ʻa kinautolu ʻoku nau fakaʻaongaʻi iá mo ngāue ʻo fakatatau ki he finangalo ʻo e ʻOtuá. Naʻe pehē ʻe Palesiteni Sipenisā W. Kimipolo, “Kuo foaki mai ʻe he ʻEikí kiate kitautolu kotoa kau maʻu lakanga fakataulaʻeikí, ha konga ʻo hono mafaí, ka te tau toki lava pē ʻo fakaʻaongaʻi e ngaahi mālohi ʻo e langí makatuʻunga heʻetau māʻoniʻoni fakatāutahá” (“Boys Need Heroes Close By,” Ensign, May 1976, 45).

Lolotonga e ngaahi ʻaho fakaofo ʻo hono Toe Fakafoki Mai ʻo e Ongoongoleleí mo hono fokotuʻu maʻu e Siasi ʻo Sīsū Kalaisí ʻi māmani he ʻaho ní, ne haʻu ʻa Sione Papitaiso; Pita, Sēmisi, mo Sione; Mōsese; ʻIlaiase; mo ʻIlaisiā ki māmani ʻo toe fakafoki mai ʻi he Palōfita ko Siosefa Sāmitá e ngaahi kií kotoa mo e mafai ʻo e lakanga fakataulaʻeikí ki he ngāue ʻa e ʻOtuá ʻi he ngaahi ʻaho kimui ní.

Naʻe fokotuʻu e Siasi ʻo Sīsū Kalaisí he ʻahó ni ʻaki e ngaahi kī, mafai mo e mālohi ko ʻení, pea ko e ʻulú ʻa Kalaisi ʻo tataki ia ʻe Heʻene palōfita moʻuí, ʻa Tōmasi S. Monisoni, ʻo tokoni ki ai e kau ʻAposetolo kuo uiuiʻi mo fakanofo totonú.

ʻI he palani lahi ʻa ʻetau Tamai Hēvaní ʻokú ne ʻoange ʻa e mālohi ʻo e lakanga fakataulaʻeikí ki he kakai tangatá, ʻoku maʻu ai ʻe he kakai tangatá ha fatongia makehe ke ngāue ʻaki e lakanga fakataulaʻeikí, ka ʻoku ʻikai ko kinautolu ʻa e lakanga fakataulaʻeikí. ʻOku kehekehe e fatongia ʻo e kakai tangatá mo e fefiné ka ʻoku mahuʻinga tatau pē. Hangē pē ko e ʻikai lava ha fefine ʻo maʻu ha fānau taʻe kau ai ha tangatá, ʻoku pehē pē ʻa e ʻikai lava ʻe ha tangata ke ne ngāue kakato ʻaki e mālohi ʻo e lakanga fakataulaʻeikí ke fokotuʻu ha famili taʻengata, taʻe ʻi ai ha fefine. ʻI hono fakalea ʻe tahá, ʻi he tuʻunga ʻo e taʻengatá, ko e mālohi ke fakatupú mo e mālohi ʻo e lakanga fakataulaʻeikí ʻoku fevahevaheʻaki ia ʻe he husepānití mo e uaifí. ʻOku totonu ke feinga ha tangata mo ha fefine ʻi heʻena hoko ko e husepāntí mo e uaifí ke na muimui ʻi heʻetau Tamai Hēvaní. ʻOku totonu ke na nofo taha he ʻulungaanga faka-Kalisitiane ʻo e ʻofá, loto fakatōkilaló, mo e faʻa kātakí ʻi heʻena fekumi ki he ngaahi tāpuaki ʻo e lakanga fakataulaʻeikí ʻi heʻena moʻuí mo hona fāmilí.

ʻOku mahuʻinga ke mahino kiate kitautolu naʻe ʻomi ʻe he Tamai Hēvaní ha founga ke lava Hono ngaahi fohá mo Hono ngaahi ʻofefiné ʻo maʻu e ngaahi tāpuakí pea fakamālohia ʻe he mālohi ʻo e lakanga fakataulaʻeikí. Ko e uho e palani ʻa e ʻOtuá ki Heʻene fānau fakalaumālié ʻa ʻEne fakahā: “Ko ʻeku ngāué ʻeni mo hoku nāunaú—ke fakahoko ʻa e moʻui taʻe-faʻa-mate mo e moʻui taʻengata ʻa e tangatá” (Mōsese 1:39).

ʻI he fakahā naʻe fai ki he Palōfita ko Siosefa Sāmitá ʻi he vahe 81 ʻo e Tokāteline mo e Ngaahi Fuakavá, ʻoku fakahā ʻe he ʻEikí ke ngāue ʻaki e mālohi ʻo e lakanga fakataulaʻeikí ke “tokoniʻi ʻa e vaivaí, hiki hake ʻa e ngaahi nima ʻoku tautau ki laló, pea fakamālohi ʻa e ngaahi tui ʻoku vaivaí” (veesi 5).

“Pea ʻi hoʻo fai ʻa e ngaahi meʻa [peheé] te ke fai ai ʻa e ngāue ʻaonga taha ki ho kāingá, pea fakatupulekina ai ʻa e nāunau ʻo ia ʻa ia ko ho ʻEikí” (T&F 81:4).

ʻI heʻetau fakakaukau atu ki hono tokoniʻi e vaivaí, hiki hake e ngaahi nima ʻoku tautau ki laló, pea fakamālohi e ngaahi tui ʻoku vaivaí, ʻoku ou manatu ai ki ha kiʻi taʻahine angalelei taʻu fitu ʻokú ne fakaʻaliʻali ki heʻene kui tangatá ha fuʻu temata naʻá ne tō ko ha konga ʻo e ngāue fakaako ʻa e kalasi uá.

Naʻá ne fakamatalaʻi ʻoku tupu ha fuʻu ʻakau mei ha kiʻi foʻi tengaʻi ʻakau ʻe taha. Kapau ʻe tauhi fakalelei ia, ʻe tupu ai ha ngaahi fuʻu temata lahi te nau takitaha ha ngaahi tenga.

Naʻá ne pehē, “Kapau ʻe tō e ngaahi foʻi tengaʻi temata ko iá ʻe tupu ai ha temata lahi ange, ʻi hoʻo tō kotoa e ngaahi foʻi tengaʻi temata ko iá, ʻe hili pē ha ngaahi faʻahitaʻu siʻi te ke maʻu ha ngaahi fuʻu temata ʻe lauimiliona.”

Naá ne ofo pē mo pehē, “ʻNe lava “kotoa” ʻeni mei ha foʻi tengaʻi temata pē ʻe taha.”

Ka naʻá ne toe pehē, “Ne u meimei tamateʻi ʻeku fuʻu ʻakaú. Ne u tuku ia ʻi ha loki fakapoʻuli pea ngalo ia ke fuʻifuʻi. ʻI heʻeku toki manatuʻi e fuʻu ʻakaú, ne mae ʻo meimei mate. Ne u tangi heʻeku fakakakau atu ki he ngaahi fuʻu temata ko ia ʻe lauimiliona he ʻikai lava ke tupú.”

Naʻá ne fuʻu fiefia ke fakamatala ki heʻene kui tangatá ʻa e “mana” naʻe hokó.

Naʻá ne pehē, “Naʻe pehē ʻe he Fineʻeikí mahalo pē ʻoku ʻikai mate e fuʻu ʻakaú. Mahalo ko e meʻa pē ʻokú ne fie maʻú ko ha vai mo ha maama kae moʻui.

“Pea naʻá ne moʻoni. Ne u fuʻifuʻi e fuʻu ʻakaú pea tuku he matapā sioʻatá ke ne maʻu ha maama. Naʻá ne ʻeke mai, Mateʻi mai e meʻa ne hokó? Ne toe moʻui pea ʻe lava ʻeni ke maʻu mei ai ha fuʻu temata ʻe lauimiliona!”

Ko ʻene fuʻu temata ne moʻui kae ngāvaivai mo mae ʻi he taʻe tokangá, naʻe fakamālohia pē ʻi ha kiʻi ngāue faingofua ko e ʻai ha vai mo ha maama ʻe ha nima ʻofa mo tokanga ʻo ha kiʻi taʻahine.

Kāinga, ʻi heʻetau hoko ko e fānau fakalaumālie moʻoni ʻa ʻetau Tamai Hēvani ʻofá, ʻoku tau malava ke fai ha meʻa fakalangi ʻoku taʻe fakangatangata. Ka ʻo kapau he ʻikai ke tau tokanga, te tau hangē ko e fuʻu temata maé. Te tau lava ʻo mavahe mei he tokāteline moʻoní mo e ongoongolelei ʻo Kalaisí pea vaivai mo meimei mate fakalaumālie, ʻi heʻetau mavahe mei he maama fakalangí mo e vai moʻui ʻo e ʻofa taʻengata ʻa e Fakamoʻuí mo e mālohi ʻo e lakanga fakataulaʻeikí.

Ko kinautolu ʻoku nau maʻu e lakanga fakataulaʻeikí pea ʻikai feinga maʻu pē ke fakaʻapaʻapaʻi ʻaki hono tauhi hotau familí mo e niʻihi kehé ʻe tatau pē ia mo kinautolu ʻoku ʻikai ke nau maʻu e ngaahi tāpuaki mahuʻinga ʻi he mālohi ʻo e lakanga fakataulaʻeikí, kuo pau ke nau vaivai fakalaumālie, he kuo mole meiate kinautolu e ngaahi meʻa mahuʻinga fakalaumālié, māmá, mo e mālohi ʻo e ʻOtuá ʻi heʻenau moʻuí—ʻo hangē pē ko e fuʻu tematá, ʻo longomoʻui ka naʻe taʻe tokangaʻi pea maé.

ʻE lava pea ʻoku totonu ke hoko e mālohi tatau pē ʻo e lakanga fakataulaʻeiki ne faʻu ʻaki e ngaahi māmaní, kanivá, pea mo e ʻunivēsí ko ha konga ʻetau moʻuí ke tokoni, fakamālohia, mo tāpuekina hotau familí, kaungāmeʻá, mo hotau kaungāʻapí—ko hono fakalea ʻe tahá, ko hono fai e ngaahi meʻa ʻe fai ʻe he Fakamoʻuí kapau naʻá Ne ngāue mai kiate kitautolu he ʻahó ni.

Ko e tefitoʻi taumuʻa ʻo e mālohi ko ʻeni ʻo e lakanga fakataulaʻeikí ke tāpuekina, fakamāʻoniʻoniʻi, mo fakahaohaoaʻi kitautolu kae lava ke tau nofo fakataha mo hotau familí he ʻao ʻo ʻetau Ongomātuʻa Fakalangí, kuo nonoʻo ʻi hono silaʻi ʻi he lakanga fakataulaʻeikí, ʻo kau atu he ngāue fakaofo ʻa e ʻOtuá mo Sīsū Kalaisi ke taʻengata ʻi hono fakalahi atu Hona māmá mo e nāunaú

Ke lava ʻo fakahoko ʻeni, ʻi he ngaahi māhina siʻi kuo hilí ne u maʻu ha faingamālie ke kau ʻi hono ʻai ha foʻi vitiō ki he ako fakatakimuʻa fakamāmani lahí naʻe ui ko e Fakamālohia ʻo e Fāmilí mo e Siasí ʻi he Lakanga Fakataulaʻeikí.

Naʻe liliu e foʻi DVD ne faʻu mo tataki fakalaumālie ko ʻení ki ha lea fakafonua ʻe 66. ʻOkú ne akoʻi e anga hono hanga ʻe he mālohi ʻo e lakanga fakataulaʻeikí ʻo tāpuekina, fakaivia, mo fakafoʻou ʻetau moʻuí, moʻui ʻa hotau familí, pea mo e kāingalotu kotoa ʻo e Siasí.

ʻOku tau ʻasi kotoa ai—tangata, fefine, fānau, mali, uitou, pe tāutaha; ʻo tatau ai pē pe ko e hā hotau tūkungá—mo e founga ʻe lava ke tau maʻu ai e ngaahi tāpuaki ʻo e lakanga fakataulaʻeikí. ʻOku lahi ha ngaahi konga ʻoku miniti ʻe 8 ki he 12 ʻoku fakamatalaʻi ai e ngaahi kií, mafaí, mo e mālohi ʻo e lakanga fakataulaʻeikí mo e founga ʻokú ne fakamālohia ai e niʻihi fakafoʻituituí, familí pea mo e Siasí.

Ne ʻi ai ha ha konga makehe ʻe taha ne huluʻi ʻi ha kiʻi ʻapi paionia ʻo e kui ua ʻo ʻeku fineʻeikí, ko Mele Filitingi Sāmitá. Ko e uitou ia ʻo Hailame, ko e taʻokete ʻo e Palōfita ko Siosefá. ʻI heʻene hoko ko ha faʻē tokotahá, naʻá ne tui mālohi ki he lakanga fakataulaʻeikí, mo falala ki he mālohi ko iá ke tāpuekina ʻene fānaú ʻi he ʻofa mo e maama ʻo e ongoongoleleí. ʻOku houngaʻia e toko lauafe hono hakó he ʻahó ni ko ha kau taki faivelenga mo ha kāingalotu ʻo e Siasí, ʻi heʻene tuí, loto-toʻá, mo e sīpingá.

ʻOku lava ke maʻu e ako fakatakimuʻa foʻou ko ʻení ʻi he ʻinitanetí ʻi he LDS.org ke sio mo aʻusia ʻe he taha kotoa. Te ke lava ʻo mamata hangatonu ai ʻi he LDS.org, pe lava ke download ia ki hoʻo komipiutá, telefoní pe ngaahi meʻangāue tablet.

Kuo kole ʻe he Kau Palesitenisī ʻUluakí ki he “kau palesitenisī fakasiteikí mo e kau pīsopelikí ke tukutaha ha foʻi fakataha alēlea fakasiteiki pe fakauooti ʻe taha pe lahi ange ke mamataʻi [kotoa] ai e DVD. ʻOku totonu ke aleaʻi ʻe he ngaahi fakataha alēlea fakasiteikí mo fakauōtí e founga ke fakahoko ʻaki e ngaahi ako ʻoku ʻoatú” (Tohi ʻa e Kau Palesitenisī ʻUluakí, 1 Fēpueli 2013).

ʻE ueʻi fakalaumālie mo fakaʻaiʻai ʻe he akó e kau mēmipa ʻi he ngaahi kōlomu ʻo e lakanga fakataulaʻeikí, Fineʻofá, Lautohi Faka-Sāpaté, Kau Finemuí, Kau Talavoú (tautautefito kiate kinautolu ʻoku teuteu ke ngāue fakafaifekaú), pea ʻi he fakataha ʻa e Palaimelí pe fakataha Sāpate nima ʻoku fakatahaʻí. ʻOku lava ʻe he kau mēmipa ʻo e fakataha alēleá ke poupouʻi e niʻihi fakafoʻituituí mo e mātuʻá ke nau fakaʻaongaʻi e akó ni ʻi honau fāmilí. Kāinga, ko e ako fakatakimuʻa ko ʻení maʻa e mēmipa kotoa ʻo e Siasí. Ngaahi mātuʻa, toe vakaiʻi, vahevahe, mo aleaʻi e meʻa ʻokú ke ako mo ongoʻí ki hoʻo fānaú, pea tuku ke nau sio pea fai e meʻa tatau mo koe, ke lava ʻo fakamālohia ho familí ʻi he lakanga fakataulaʻeikí.

Naʻe folofola ʻa Sīsū:

“Kapau ʻoku fieinu ha tangata, ke haʻu ia kiate au ʻo inu” (Sione 7:37).

“Ka ko ia ʻe inu ʻi he vai te u foaki kiate iá; ʻe ʻikai ʻaupito toe fieinu ia; ka ko e vai te u foaki kiate iá ʻe ʻiate ia ko e matavai mapunopuna hake ki he moʻui taʻengatá” (Sione 4:14).

“Ko au ko e maama ʻo māmaní: ko ia ʻoku muimui ʻiate aú . . . ka e ʻiate ia ʻa e maama ʻo e moʻuí” (Sione 8:12).

Kapau ʻoku ʻi ai ha taha ʻiate kimoutolu ʻokú ne ongoʻi ʻoku holo hoʻo tuí pe fakamoʻoni ki he palani ʻa e Tamai Hēvaní mei he meʻa ʻoku totonu ke ʻi aí, tokanga lahi ange ki he Fakamoʻuí. Tuku ʻEne māmá mo ʻEne vai ʻo e moʻuí ke fai kiate koe mo ho familí e meʻa ne fai ʻe ha kiʻi meʻi vai mo ha kiʻi maama ʻo toe fakaakeake ai ha fuʻu temata ne ngāvaivai.

Ne u kamata ʻaki ʻeku fifili mo ofo he fakatupu ʻa e ʻOtuá ʻi he mālohi ʻo e lakanga fakataulaʻeikí. ʻOku ou tuʻu heni mo fakakaukau, ʻo hangē ko ha tokolahi taha ʻo kimoutolu, pe ʻe lava ko ā ke mahino kakato e mālohi ʻo e ʻOtuá ke fakahinohino mo tāpuekina kitautolu. ʻOku fuʻu maʻongoʻonga, fakaʻeiʻeiki, mo mālohi.

Naʻe pehē ʻe Siosefa Sāmita, “Ko e Lakanga Fakataulaʻeikí ko ha tefitoʻi moʻoni taʻengata, pea naʻe ʻi ai ia mo e ʻOtuá mei ʻitāniti, pea ʻe pehē ai pē ki ʻitāniti, ʻo ʻikai ha kamataʻanga ʻo hono ngaahi ahó pe ngataʻanga ʻo hono ngaahi taʻú” (Ngaahi Akonaki ʻa e Kau Palesiteni ʻo e Siasí: Siosefa Sāmita [2007], 119).

Naʻe foaki taʻe totongi ʻe he ʻOtuá Hono mālohí kiate kinautolu te nau tali mo fakaʻapaʻapaʻi Hono lakanga fakataulaʻeikí, ʻa ia ʻe maʻu ai e ngaahi tāpuaki ne talaʻofa mai ʻo e moʻui taʻe-faʻa-maté mo e moʻui taʻengatá.

ʻOku ou fakamoʻoni ʻoku fakahoko e ngāue ʻa Sīsū Kalaisí ʻi he lakanga fakataulaʻeikí. Ko e mālohi ia naʻe fakatupu ai heʻetau Tamai Hēvaní mo Hono ʻAlo ʻOfaʻangá e māmaní pea kamata ai e palani lahi ʻo e fiefiá ke tau lelei ai. Fakatauange te tau poto pea kumi ke fakamālohia ʻetau moʻuí, moʻui ʻa hotau familí, mo e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní ʻi he mālohi ʻo e lakanga fakataulaʻeiki ʻo e ʻOtuá, ko ʻeku lotú ia ʻi he loto fakatōkilalo ʻi he huafa ʻo Sīsū Kalaisí, ʻēmeni.

“Haʻu Kiate Au”

Fai ʻe Palesiteni Henry B. Eyring

Tokoni ʻUluaki ʻi he Kau Palesitenisī ʻUluakí

Kuo fakahaaʻi mai ʻe Kalaisi ʻi Heʻene folofolá mo ʻEne sīpingá ʻa e founga ke tau ofi ange ai kiate Iá.

ʻOku ou fiefia ke ʻi heni mo kimoutolu ʻi he konifelenisi ko ʻeni ʻa e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní. Ko Hono Siasí ʻeni. ʻOku ʻai kiate kitautolu Hono huafá ʻi heʻetau hū ki Hono puleʻangá. Ko e ʻOtuá ia, ko e Tupuʻanga, mo e haohaoa. Ko ha kakai matelie pē kitautolu ʻoku moʻulaloa ki he maté mo e angahalá. Ka, ʻi Heʻene ʻofa kiate kitautolu mo hotau ngaahi fāmilí, ʻokú Ne fakaafeʻi kitautolu ke tau ofi kiate Ia. Ko ʻEne ngaahi folofolá ʻeni: “ʻUnuʻunu mai kiate au pea te u ʻunuʻunu atu kiate kimoutolu; fekumi faivelenga kiate au pea te mou ʻiloʻi au; kole, pea te mou maʻu; tukituki, pea ʻe toʻo ia kiate kimoutolu.”1

ʻOku fakamanatu mai kiate kitautolu ʻi he faʻahitaʻu ko ʻeni ʻo e Toetuʻú ʻa e ʻuhinga ʻoku tau ʻofa ai ʻiate Iá pea mo e talaʻofa ʻokú ne fai ki Heʻene kau ākonga faivelengá ke nau hoko ko Hono ngaahi kaungāmeʻa ʻofeina. Naʻe fai ʻe he Fakamoʻuí e talaʻofa ko iá pea fakahā ʻa e foungá, ʻoku hāʻele mai ai kiate kitautolu ʻi heʻetau tauhi kiate Iá. Ko ha sīpinga ʻe taha ʻoku ʻi he fakahā ia naʻe fai kia ʻŌliva Kautele ʻi heʻene ngāue maʻá e ʻEikí mo e Palofita ko Siosefa Sāmitá ʻi hono liliu ʻo e Tohi ʻa Molomoná: “Vakai, ko ʻŌliva koe, pea kuó u lea kiate koe koeʻuhí ko hoʻo ngaahi holí; ko ia, ke ke tauhi mo mataʻikoloa ʻaki ʻa e ngaahi leá ni ʻi ho lotó. Ke ke faitōnunga mo faivelenga ʻi he tauhi ʻo e ngaahi fekau ʻa e ʻOtuá, pea te u takatakaiʻi koe ʻaki ʻa e ongo nima ʻo ʻeku ʻofá.”2

Ko e taimi lahi ne u faʻa aʻusia ʻa e fiefia ʻo e ofi ki he Fakamoʻuí mo ʻEne hāʻele mai ʻo ʻofi kiate aú, ʻi he fanga kiʻi ngāue faingofua ʻo e talangofua ki he ngaahi fekaú.

Kuo mou ʻosi aʻusia ʻa e ngaahi meʻa peheé. Mahalo naʻe hoko ia ʻi haʻo fili ke ʻalu ki he houalotu sākalamēnití. Naʻe hoko pehē ia kiate au ʻi ha ʻaho Sāpate ʻi heʻeku kei siʻí. Ko e taimi ko iá ne mau maʻu ʻa e sākalamēnití he lolotonga ha houalotu he efiafí. ʻOku kei tohoakiʻi pē au ʻe heʻeku manatu ki ha ʻaho ʻe taha he taʻu ʻe 65 kuo hilí, ʻi heʻeku tauhi e fekau ke fakataha mo hoku fāmilí pea mo e Kāingalotú.

Naʻe fakapoʻuli mo momoko ʻa tuʻa. Ka ʻoku ou manatuʻi ʻeku ongoʻi fiefia mo māfana ʻi he loto falelotú he efiafi ko iá fakataha mo ʻeku ongomātuʻá. Naʻa mau maʻu ʻa e sākalamēnití, ne tāpuakiʻi ʻe he kau maʻu lakanga taulaʻeiki faka-ʻĒloné, ʻo fuakava ai mo ʻetau Tamai Hevaní ke manatu maʻu ai pē ki Hono ʻAló mo tauhi ʻEne ngaahi fekaú.

Naʻa mau hivaʻi he ʻosi ʻa e fakatahá ʻa e himi “Afe Mai Kuo Poʻulí,” mo hono fakalea ʻoku pehē: “[Nofo ʻiate au ʻEiki. . .he kuo poʻuli].”3

Naʻá ku ongoʻi e ʻofa mo e takaofi ʻa e Fakamoʻuí he efiafi ko iá. Pea naʻá ku ongoʻi foki e fakafiemālie ʻa e Laumālie Māʻoniʻoní.

Naʻá ku loto ke toe tafunaki e ongoʻi e ʻofa ʻa e Fakamoʻuí mo ʻEne takaofi naʻá ku ongoʻi he lolotonga ʻo e houalotu sākalamēniti heʻeku kei tupu haké. Ko ia, ne u toki tauhi kimuí ni mo ha toe fekau ʻe taha. Naʻá ku fakatotolo ʻi he ngaahi folofolá. Naʻá ku ʻilo ai te u lava ʻo toe maʻu ʻa e Laumālie Māʻoniʻoní ka u lava ʻo ongoʻi ʻa e meʻa ne ongoʻi ʻe he ongo ākonga ʻa e ʻEiki kuo toetuʻú ʻi Heʻene tali ʻena fakaafe ke hū ange ki hona ngaahi falé ʻo nofo mo kinaua.

Naʻá ku lau kau ki he ʻaho hono tolu hili Hono Tutukí mo hono telió. Naʻe omi ha kau fefine faivelenga mo ha niʻihi ʻo ʻilo kuo ʻosi tekaʻi ʻa e maká mei he fonualotó pea naʻe ʻikai ke ʻi ai Hono sinó. Naʻa nau omi ʻi he loto ʻofa kiate Ia ke tākai Hono sinó.

Naʻe tuʻu ai ha ongo ʻāngelo ʻo fehuʻi ange pea ko e hā ʻoku nau manavahē aí, ʻo pehē:

“Ko e hā ʻoku mou kumi ai ʻa e moʻuí ʻi he potu ʻo e maté?

“ʻOku ʻikai ʻi heni ia, ka kuo tuʻu hake: mou fakamanatu ki heʻene lea kiate kimoutolu ʻi heʻene kei ʻi Kālelí,

“ʻO pehē, ʻE tukuange ʻa e Foha ʻo e tangatá ki he nima ʻo e kau tangata angahalá, pea ʻe tutuki ia ki he ʻakaú pea ʻe toetuʻu ia ʻi hono ʻaho tolú.”4

ʻOku tānaki mai ʻe he Ongoongolelei ʻa Maʻaké, ha fakahinohino mei he taha ʻo e kau ʻāngeló: “Ka mou ō ʻo fakahā ki heʻene kau ākongá mo Pita ʻoku muʻomuʻa ia ʻiate kimoutolu ki Kāleli: te mou mamata kiate ia ʻi ai, ʻo hangē ko ʻene tala kiate kimoutolú.”5

Naʻe ʻosi fakatahataha ʻa e kau ʻAposetoló mo e kau ākongá ʻi Selusalema. Pea hangē ko ia ne mei hoko kiate kitautolú, naʻa nau manavahē mo ofo ʻi heʻenau talanoa kau ki he mahuʻinga ʻo e maté mo e ngaahi fakamatala ʻo ʻEne ʻosi toetuʻú kiate kinautolú.

Naʻe lue lalo ha ongo ākonga ʻi he hoʻatā ko iá mei Selusalema ʻi he hala ki ʻEmeasí. Naʻe hā mai ʻa e ʻEiki kuo toetuʻú ʻi he halá ʻo kaungā fononga mo kinaua. Naʻe hāʻele mai ʻa e ʻEikí kiate kinaua.

ʻOku fakaʻatā kitautolu ʻe he tohi ʻa Luké ke tau fononga mo kinautolu:

“Pea lolotonga ʻa e fai ʻena talanoá mo ʻena fakakaukaú, mo ʻene ʻunuʻunu atu ʻa Sīsū ʻo fononga mo kinaua.

“Ka naʻe taʻofi ʻa hona matá, ke ʻoua naʻá na ʻilo ia.

“Pea pehē ʻe ia kiate kinaua, Ko e talanoa hā ia ʻokú mo fetalanoaʻaki ʻi hoʻomo fonongá, peá mo mamahi aí?

“Pea ko e taha, ko Kaliopasi hono hingoá, naʻe lea ʻo pehē kiate ia, Naʻa [mo] koe . . .ʻokú ke nofo ʻi Selusalema, pea ʻoku ʻikai te ke ʻilo ʻa e ngaahi meʻa kuo hoko ʻi ai ʻi he ngaahi ʻaho ní?”6

Naʻá na fakahā kiate Ia ʻena mamahi ʻi he pekia ʻa Sīsuú neongo ʻenau falala e hoko Ia ko e Huhuʻi ʻo ʻIsilelí.

ʻOku pau pē naʻe ʻi ai ha ʻofa ʻi he leʻo ʻo e ʻEiki kuo toetuʻú ʻi Heʻene folofola ki he ongo ākonga lotomamahi mo fiekaungā mamahi ko ʻení:

“Pea toki pehē ʻe ia kiate kinaua, ʻa e kau vale mo loto tuai ke tui ki he meʻa kotoa pē naʻe leaʻaki ʻe he kau palōfitá:

“He ʻikai naʻe totonu kia Kalaisi ke [kātakiʻi] ʻa e ngaahi meʻá ni, pea hū ai ki hono nāunaú?

“Pea kamata ia mei a Mōsese ʻo hoko ki he kau palōfita kotoa pē, ʻa ʻene fakamatala kiate kinaua mei he tohí, ʻa e ngaahi meʻa kotoa pē ʻoku kau kiate iá.”7

Pea hoko leva ʻe momeniti naʻá ne fakamāfanaʻi hoku lotó talu mei heʻeku kei siʻí:

“Pea kuo nau ofi ki he potu kakai naʻa nau ō ki aí: pea naʻe fai ʻe ia ʻo hangē naʻe fie ʻalu atu peé.

“Ka naʻá na taʻofi ia ʻo pehē, ke tau [nofo] he kuo ofi ʻa e poʻulí pea kuo mei ʻosi ʻa e ʻahó. Pea naʻe hū ia ki loto ke nau [nofo].”8

Naʻe tali ʻe he Fakamoʻuí ʻi he pō ko iá ke hū ki he fale ʻo ʻEne kau ākongá ofi ki he kolo ko ʻEmeasí.

Naʻá Ne keinanga fakataha mo kinaua. Naʻá ne toʻo ʻa e maá, tāpuakiʻi ia, pakipaki, pea tufa kiate kinaua. Naʻe ʻā hona matá ʻo na ʻiloʻi Ia. Pea puli leva Ia meiate kinaua. Naʻe lekooti ʻe Luke maʻatautolu ʻa e ngaahi ongo ʻa e ongo ākonga monūʻiá ni ʻo pehē: “Pea naʻá na fepehēʻaki, ʻikai naʻe vela hota lotó ʻiate kitaua, ʻi heʻene talanoa mai ʻi he halá kiate kitauá, mo ʻene fakahā ʻa e tohí kiate kitauá?”9

Pea ʻi he feituʻulaʻā pē ko iá naʻe fakatoʻotoʻo mai ʻa e ongo ākongá ki Selusalema ke fakahā ki he kau ʻAposetolo ʻe toko hongofulu mā tahá ʻa e meʻa ne hoko kiate kinauá. ʻI he momeniti pē ko iá naʻe toe hā mai ʻa e Fakamoʻuí.

Naʻá Ne toe fakamanatu ʻa e ngaahi kikite ʻo Hono misioná ke fakalelei maʻá e ngaahi angahala kotoa e fānau ʻa ʻEne Tamaí pea mo maumauʻi ʻa e ngaahi haʻi ʻo e maté.

“ʻO ne pehē kiate kinautolu, Kuo pehē ʻa e tohí, pea ʻoku taau mo Kalaisi ke mamahi pehē, pea toe tuʻu mei he maté ʻi hono ʻaho tolú:

“Pea ke malangaʻaki ʻa e fakatomalá mo e fakamolemole ʻo e angahalá ʻi hono hingoá ʻi he puleʻanga kotoa pē, ʻo fuofua fai ʻi Selusalema.

“Pea ko e kau fakamoʻoni ʻa kimoutolu ʻo e ngaahi meʻá ni.”10

ʻOku kei moʻoni pē ngaahi folofola ʻa e Fakamoʻuí kiate kitautolu ʻo hangē ko ia ki Heʻene kau ākongá he taimi koeé. Ko e kau fakamoʻoni kitautolu ki he ngaahi meʻá ni. Pea ko e tukupā nāunauʻia ne tau tali ʻi heʻetau papitaiso ki he Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní naʻe fakamahinoʻi mai ia ʻe he palōfita ko ʻAlamaá ʻi he ngaahi senituli kuo hilí ʻi he ngaahi vai ʻo Molomoná:

“Pea naʻe hoko ʻo pehē naʻá ne pehē kiate kinautolu: Vakai, ko e vai ʻeni ʻo Molomoná (he naʻe ui pehē ia) pea ko ʻeni, ko e meʻa ʻi hoʻomou holi ke hū ki he lotoʻā sipi ʻo e ʻOtuá, pea ui ʻa kimoutolu ko hono kakaí, pea ʻoku mou loto ke fefuaʻaki ʻa hoʻomou ngaahi kavengá, koeʻuhí ke nau maʻamaʻa;

“ʻIo, pea ʻoku mou loto ke tangi fakataha mo kinautolu ʻoku tangí; ʻio, pea fakafiemālieʻi ʻa kinautolu ʻoku ʻaonga ki ai ʻa e fakafiemālié, pea tuʻu ko e kau fakamoʻoni ʻo e ʻOtuá ʻi he taimi kotoa pē pea ʻi he meʻa kotoa pē, pea ʻi he feituʻu kotoa pē te mou ʻi ai, ʻo aʻu ki he maté, koeʻuhí ke huhuʻi ʻa kimoutolu ʻe he ʻOtuá, pea mou kau fakataha mo kinautolu ʻoku ʻo e ʻuluaki toetuʻú, koeʻuhí ke mou maʻu ʻa e moʻui taʻengatá—

“Ko ʻeni ʻoku ou pehē kiate kimoutolu, kapau ko e fakaʻamu ʻeni ʻo homou lotó, ko e hā haʻamou ʻuhinga ke ʻoua naʻa papitaiso ʻa kimoutolu ʻi he huafa ʻo e ʻEikí, ko e fakamoʻoni kiate ia kuo mou fai ha fuakava mo ia, te mou tauhi ʻene ngaahi fekaú, koeʻuhí ke ne huaʻi hifo ʻa hono Laumālié ʻo lahi ʻaupito kiate kimoutolu?

“Pea ko ʻeni, ʻi he fanongo ʻa e kakaí ki he ngaahi lea ní, naʻa nau pasipasi honau nimá ʻi he fiefia, ʻo nau kaila: Ko e fakaʻamu ia ʻa homau lotó.”11

ʻOku tau fuakava ke fakatou hiki hake kinautolu ʻoku paeá mo hoko ko e kau fakamoʻoni ʻo e Fakamoʻuí ʻi he kotoa ʻetau moʻuí.

Te tau toki lava pē ʻo fakahoko ia ʻo ʻikai foʻi kapau te tau ongoʻi ha ʻofa ki he Fakamoʻuí pea mo ʻEne ʻofa kiate kitautolú. ʻI heʻetau faivelenga ki he ngaahi palōmesi kuo tau faí, te tau ongoʻi ʻoku tupulaki ʻetau ʻofa kiate Iá. ʻE tupulaki ia koeʻuhí he te tau ongoʻi Hono mālohí pea mo ʻEne ofi mai kiate kitautolu ʻi Heʻene ngāué.

Kuo tuʻo lahi hono fakamanatu mai ʻe Palesiteni Monisoni ʻa e talaʻofa ʻa e ʻEikí ki Heʻene kau ākonga faivelengá: “Pea ʻilonga ia ʻe tali ʻa kimoutolú, te u ʻi ai foki mo au, he te u muʻomuʻa ʻi homou ʻaó. Te u ʻi homou nima toʻomataʻú pea ʻi homou nima toʻohemá, pea ʻe ʻi homou lotó ʻa hoku Laumālié, pea ʻe takatakai ʻa kimoutolu ʻe heʻeku kau ʻāngeló, ke poupouʻi hake ʻa kimoutolu.”12

ʻOku ʻi ai ha founga ʻe taha ʻokú ke ongoʻi peá u ongoʻi ai ʻEne ʻunuʻunu ofi mai kiate kitautolú. Ko e taimi ʻoku tau ngāue ʻosikiavelenga ai kiate Iá, ʻokú Ne ofi mai ki hotau fāmili ʻoku tau ʻofa aí. Ko e taimi kotoa pē kuo ui ai au ʻi he ngāue ʻa e ʻEikí ke u hiki pe mavahe mei hoku fāmilí, kuó u lava ʻo sio tonu hono tāpuekina ʻe he ʻEikí hoku uaifí mo ʻeku fānaú. Naʻá Ne teuteu ha kau tamaioʻeiki ʻofa pea mo ha ngaahi faingamālie ke tohoakiʻi hoku fāmilí ke ofi ange kiate Ia.

Kuo mou ʻosi ongoʻi e ngaahi tāpuaki tatau ʻi hoʻomou moʻuí. Ko e tokolahi ʻiate kimoutolu ʻoku ʻi ai hamou ngaahi ʻofaʻanga ʻoku hē atu mei he hala ki he moʻui taʻengatá. ʻOku mou fifili pe ko e hā ha toe meʻa te mou fai ke fakafoki mai ʻaki. Te mou lava ʻo falala ki he ʻEikí ke Ne takaofi kiate kinautolu ʻi hoʻomou tauhi kiate Ia ʻi he tuí.

ʻOku mou manatuʻi e talaʻofa ʻa e ʻEikí kia Siosefa Sāmita mo Sitenei Likitoni he taimi naʻá na mamaʻo ai mei hona ongo fāmilí ʻi Heʻene ngāué: “ʻA hoku ongo kaumeʻa ko Sitenei mo Siosefa, ʻoku moʻui lelei ʻa homo ongo fāmilí; ʻoku nau ʻi hoku nimá, pea te u fai kiate kinautolu ʻo fakatatau ki he meʻa ʻoku hā ngali lelei kiate aú; he ʻoku ʻiate au ʻa e mālohi kotoa pē.”13

Ko ha niʻihi ʻo kimoutolu mātuʻa faivelengá ʻoku hangē ko ʻAlamā mo e Tuʻi ko Mōsaiá, ʻo ngāue fuoloa mo lelei maʻá e ʻEikí kae ʻi ai e fānau ia naʻe hē atu neongo e feilaulau ʻenau mātuʻá maʻá e ʻEikí. Kuo nau fai e meʻa kotoa ne nau lavá, kae ʻikai hano ola, neongo e tokoni ʻa e kaungāmeʻa ʻofa mo faivelengá.

Naʻe lotua ʻe ʻAlamā mo e Kāingalotu ʻo hono taimí ʻa hono fohá mo e ngaahi foha ʻo e Tuʻi ko Mōsaiá. Ne hā mai ha ʻāngelo. ʻE ʻomi ʻe hoʻomou ngaahi lotú mo e lotu ʻa kinautolu ʻoku nau maʻu e tuí ʻa e kau tamaioʻeiki ʻa e ʻEikí ke nau tokoniʻi e kau mēmipa ho fāmilí. Te nau tokoni ke nau fili ʻa e hala ke foki ai ki he ʻOtuá, neongo hono ʻohofi kinautolu ʻe Sētane mo hono kau muimuí, ʻa ia ko ʻenau taumuʻá ke fakaʻauha ʻa e ngaahi fāmilí ʻi he moʻuí ni pea mo ʻitāniti.

ʻOku mou manatu ki he lea naʻe fai ʻe he ʻāngeló kia ʻAlamā ko e Siʻi mo e ngaahi foha ʻo Mōsaiá ʻi heʻenau fakafetaú: “Pea ko ʻeni,. . . naʻe pehē ʻe he ʻāngeló: Vakai, kuo ʻafioʻi ʻe he ʻEikí ʻa e ngaahi lotu ʻa hono kakaí, kae ʻumaʻā foki ʻa e ngaahi lotu ʻa ʻene tamaioʻeiki, ko ʻAlamā, ʻa ia ko hoʻo tamaí; he kuó ne lotu ʻi he tui lahi koeʻuhí ko koe ke lava nai ʻo maʻu ha ʻilo ki he moʻoní; ko ia, ko hono ʻuhinga ʻeni kuó u haʻu ai ke fakamahino kiate koe ʻa e māfimafi mo e mafai ʻo e ʻOtuá, koeʻuhí ke lava ʻo tali ʻa e ngaahi lotu ʻa ʻene kau tamaioʻeikí ʻo fakatatau mo ʻenau tuí.”14

Ko ʻeku talaʻofa kiate kimoutolu ʻoku lotu mo tauhi ki he ʻEikí, ʻoku ʻikai ko haʻamou maʻu ʻa e ngaahi tāpuaki kotoa pē ʻoku mou fakaʻamu ke maʻu pea mo homou ngaahi fāmilí. Ka te u lava ʻo talaʻofa atu ʻe ofi atu ʻa e Fakamoʻuí kiate kimoutolu mo tāpuakiʻi kimoutolu mo homou fāmilí ʻaki e meʻa ʻoku lelei tahá. Te mou maʻu ʻa e fakafiemālie ʻo ʻEne ʻofá mo ongoʻi ʻa e tali ʻo ʻEne takauá kapau ʻe fakamafao mai ho nimá ʻo fai ha tokoni ki he niʻihi kehé. ʻI hoʻomou haʻihaʻi ʻa e ngaahi kafo ʻo kinautolu ʻoku paeá mo foaki ʻa e fakamoʻui ʻo ʻEne Fakaleleí kiate kinautolu ʻoku mamahi ʻi he angahalá, ʻe pouaki kimoutolu ʻe he mālohi ʻo e ʻEikí. ʻOku fakamafao fakataha Hono ongo toʻukupú mo ho nimá ke fakafiemālieʻi mo tāpuakiʻi ʻa e fānau ʻa ʻetau Tamai Hēvaní, kau ai ʻa kinautolu ʻi ho fāmilí.

ʻOku ʻi ai ha talitali nāunauʻia ʻoku teuaki maʻatautolu. Te tau toki mamata ai ki hono fakahoko e talaʻofa ʻa e Eiki ʻoku tau ʻofa aí. Ko Ia te Ne talitali kitautolu ki he moʻui taʻengata fakataha mo Ia pea mo ʻetau Tamai Hēvaní. Naʻe fakamatalaʻi peheni ia ʻe Sīsū Kalaisi:

“Feinga ke ʻomai mo fokotuʻu ʻa hoku Saioné. Tauhi ʻeku ngaahi fekaú ʻi he meʻa kotoa pē.

“Pea kapau te ke tauhi ʻeku ngaahi fekaú ʻo kātaki ki he ngataʻangá, te ke maʻu ʻa e moʻui taʻengatá, ʻa ia ko e meʻaʻofa ʻoku mahuʻinga taha ʻi he ngaahi meʻaʻofa kotoa pē ʻa e ʻOtuá.”15

“He ko kinautolu ʻe moʻuí, te nau maʻu ʻa e māmaní, pea ko kinautolu ʻe maté te nau mālōlō mei heʻenau ngaahi ngāue kotoa pē, pea ʻe muimui kiate kinautolu ʻa ʻenau ngaahi ngāué; pea te nau maʻu ha kalauni ʻi he ngaahi nofoʻanga ʻo ʻeku Tamaí, ʻa ia kuó u teuteu moʻonautolu.”16

ʻOku ou fakamoʻoni te tau lava ʻi he Laumālié ke muimui ki he fakaafe ʻa e Tamai Hēvaní: “Ko Hoku ʻAlo ʻOfaʻangá ʻEni. Fanongo Kiate Ia!”17

Kuo fakahaaʻi mai ʻe Kalaisi ʻi Heʻene folofolá mo ʻEne sīpingá ʻa e founga ke tau ofi ange ai kiate Iá. Ko e fānau kotoa pē ʻa e Tamai Hēvaní kuó ne fili ke hū ʻi he matapā ʻo e papitaisó ki Hono Siasí te ne maʻu ʻa e faingamālie he moʻuí ni ke akoʻi kiate ia ʻEne ongoongoleleí pea mo fanongo ki Heʻene kau tamaioʻeikí ʻi Heʻene fakaafe ke “Haʻu kiate au.”18

Ko ʻEne tamaioʻeiki fuakava kotoa pē ʻi Hono puleʻanga he māmaní, mo e maama tataliʻanga ʻo e ngaahi laumālié, te ne maʻu ʻEne tatakí ʻi he Laumālié ʻi heʻenau tāpuakiʻi mo tokoniʻi ʻa e niʻihi kehé Maʻaná. Pea te nau ongoʻi ʻEne ʻofá, mo fiefia ʻi heʻenau ʻunu ʻo ofi ange kiate Iá.

Ko ha fakamoʻoni au ki he Toetuʻu ʻa e ʻEikí ʻo hangē tofu pē naʻá ku ʻi ai tonu ʻi he efiafi ko iá mo e ongo ākongá ʻi he fale he hala ki ʻEmeasí. ʻOku ou ʻiloʻi ʻokú Ne moʻui pea hangē tofu pē ko Siosefa Sāmitá ʻi he taimi ne mamata ai ki he Tamaí mo e ʻAló ʻi he maama ʻo e pongipongi ngingila he vaoʻakau ʻi Palemailá.

Ko e Siasi moʻoni ʻeni ʻo Sīsū Kalaisi. ʻOku ʻi he ngaahi kī pē ʻo e lakanga fakataulaʻeiki ʻoku maʻu ʻe Palesiteni Tōmasi S. Monisoní ʻa e mālohi ke silaʻi ai kitautolu ko e ngaahi fāmili ke tau moʻui ʻo taʻengata fakataha mo ʻetau Tamai Hēvaní mo e ʻEiki ko Sīsū Kalaisí. Te tau tuʻu ʻi he ʻAho ʻo e Fakamāú ʻi he ʻao ʻo e Fakamoʻuí, ko e mata ki he mata. ʻE hoko ia ko ha taimi ʻo e fiefia kiate kinautolu kuo ʻunu ʻo ofi kiate Ia mo ʻEne ngāue ʻi he moʻui ko ʻení. Ko ha taimi fakafiefia ia ke fanongo ki he ngaahi lea: “Mālō, ko e tamaioʻeiki lelei mo angatonu.”19 ʻOku ou fakamoʻoniʻi ia ʻi heʻeku hoko ko e fakamoʻoni ʻo e Fakamoʻui kuo toetuʻú pea mo hotau Huhuʻí, ʻi he huafa ʻo Sīsū Kalaisí, ʻēmeni.

Mauʻanga fakamatalá

1.

Tokāteline mo e Ngaahi Fuakava 88:63.

2.

Tokāteline mo e Ngaahi Fuakava 6:20.

3.

“Afe Mai Kuo Poʻuli,” Ngaahi Himi, fika 86.

4.

Luke 24:5–7.

5.

Maʻake 16:7.

6.

Luke 24:15–18.

7.

Luke 24:25–27.

8.

Luke 24:28–29.

9.

Luke 24:32.

10.

Luke 24:46–48.

11.

Mōsaia 18:8–11.

12.

Tokāteline mo e Ngaahi Fuakava 84:88.

13.

Tokāteline mo e Ngaahi Fuakava 100:1.

14.

Mōsaia 27:14.

15.

Tokāteline mo e Ngaahi Fuakava 14:6–7.

16.

Tokāteline mo e Ngaahi Fuakava 59:2.

17.

Siosefa Sāmita—Hisitōlia 1:17.

18.

Mātiu 11:28.

19.

Mātiu 25:21.

6 ʻEPELELI 2013

Fakataha ʻo e Hoʻatā Tokonakí

Ko Hono Hikinimaʻi ʻo e Kau ʻŌfisa ʻo e Siasí

Lipooti ʻa e Potungāue ʻAotita ʻa e Siasí, 2012

Lipooti Fakasitetisitiká, 2012

Ke Melino ʻa ʻApi

Melino Fakatāutahá: Ko e Pale ʻo e Angamāʻoniʻoní

Ko e Founga ʻa e ʻEikí

Ko e Ongoongoleleí ki Māmani Kotoa

ʻOku Mau Tui ki he Angamaʻá

Kau Atu

Ko Hono Hikinimaʻi ʻo e Kau ʻŌfisa ʻo e Siasí

Fakahoko ʻe Palesiteni Dieter F. Uchtdorf

Tokoni Ua ʻi he Kau Palesitenisī ʻUluakí

ʻOku fokotuʻu atu ke tau poupouʻi ʻa Thomas Spencer Monson ko e palōfita, tangata kikite mo e tangata maʻu fakahā pea mo e Palesiteni ʻo e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní; Henry Bennion Eyring ko e Tokoni ʻUluaki ʻi he Kau Palesitenisī ʻUluakí; pea mo Dieter Friedrich Uchtdorf ko e Tokoni Ua ʻi he Kau Palesitenisī ʻUluakí.

Ko kinautolu ʻoku loto ki aí, fakahā mai.

Ka ʻoku ʻi ai ha taʻeloto, fakahā mai.

ʻOku fokotuʻu atu ke tau poupouʻi ʻa Boyd Kenneth Packer ko e Palesiteni ʻo e Kōlomu ʻo e Kau ʻAposetolo ʻe Toko Hongofulu Mā Uá, pea ko e kau mēmipa ʻeni ʻo e kōlomu ko iá: Boyd K. Packer, L. Tom Perry, Russell M. Nelson, Dallin H. Oaks, M. Russell Ballard, Richard G. Scott, Robert D. Hales, Jeffrey R. Holland, David A. Bednar, Quentin L. Cook, D. Todd Christofferson, pea mo Neil L. Andersen.

Ko kinautolu ʻoku loto ki aí, kātaki ʻo fakahā mai.

Ka ʻoku ʻi ai ha taʻe loto, fakahā mai.

ʻOku fokotuʻu atu ke tau poupouʻi e ongo tokoni ʻi he Kau Palesitenisī ʻUluakí mo e Kau ʻAposetolo ʻe Toko Hongofulu Mā Uá ko e kau palōfita, kau tangata kikite mo e kau tangata maʻu fakahā.

Ko kinautolu ʻoku loto ki aí, kātaki ʻo fakahā mai.

Ka ʻoku ʻi ai ha taʻe loto pea fakahā mai he founga tatau pē.

Kuo tukuange ʻa ʻEletā Walter F. González mei heʻene hoko ko ha mēmipa ʻo e Kau Palesitenisī ʻo e Kōlomu ʻo e Kau Fitungofulú.

Ko kinautolu ʻoku fie kau mo kimautolu ʻi hono fakahaaʻi ʻetau loto houngaʻiá, pea kātaki ʻo fakahā mai.

ʻOku fokotuʻu atu ke tau poupouʻi ʻa ʻEletā Ulisses Soares ko ha mēmipa ʻo e Kau Palesitenisī ʻo e Kōlomu ʻo e Kau Fitungofulú.

Ko kinautolu ʻoku loto ki aí, kātaki ʻo fakahā mai.

Ka ʻoku ʻi ai ha taʻe loto, fakahā mai.

ʻOku fokotuʻu atu ke tau tukuange ʻa e niʻihi ko ʻení mei heʻenau hoko ko ha Kau Fitungofulu Fakaʻēliá, ʻo kamata mei he ʻaho 1 ʻo Mē 2013: Rubén V. Alliaud, Sergio M. Anaya, Nolan D. Archibald, Carlos L. Astorga, Hector Avila, M. Anthony Burns, David Cabrera, Milton Camargo, Robert E. Chambers, Victor Kah Keng Chen, Kuo Chiang Chung, Nelson D. Córdova, Gary L. Crittenden, Edward Dube, Matthew J. Eyring, Sione M. Fineanganofo, Alfredo L. Gessati, James B. Gibson, Jovencio A. Guanzon, Mario E. Guerra, Luis S. Hernandez, Hernan I. Herrera, Javier Ibañez, Paulo H. Itinose, Douglas W. Jessop, Stephen C. Kerr, Joni L. Koch, Faustino López, Richard K. Melchin, Freebody A. Mensah, Benson E. Misalucha, Abelardo Morales, W. T. David Murray, K. Brett Nattress, S. Gifford Nielsen, Satoshi Nishihara, Michael D. Pickerd, William F. Reynolds, Michael A. Roberts, Fernando A. R. Da Rocha, Manfred Schütze, Terrence C. Smith, Rubén L. Spitale, Joshua Subandriyo, Frank V. Trythall, Miguel R. Valdez, Arnulfo Valenzuela, Carlos A. C. Villanova, Terence M. Vinson, Louis Weidmann, pea mo Richard C. Zambrano.

Ko ia ʻoku fie kau fakataha mo kimautolu ʻi hono fakahaaʻi ʻetau houngaʻia ko e faifatongia fisifisimuʻa ne nau fakahokó, kātaki ʻo fakahā mai.

ʻOku fokotuʻu atu ke tau tukuange ʻi he loto houngaʻia moʻoni ʻa Sisters Elaine S. Dalton, Mary N. Cook, pea mo Ann M. Dibb mei heʻenau hoko ko e kau palesitenisī lahi ʻo e Kau Finemuí.

ʻOku mau tukuange ai pē foki mo e kau mēmipa kotoa ʻo e poate lahi ʻa e Kau Finemuí.

Ko ia ʻoku fie kau fakataha mo kimautolu ʻi hono fakahaaʻi ʻetau houngaʻiá ki ha kau fafiné ni ʻi he ngāue fisifisimuʻa mo mateaki kuo nau faí, kātaki ʻo fakahā mai.

ʻOku fokotuʻu atu ke tau poupouʻi e niʻihi ko ʻení ko ha kau mēmipa ʻi he Kōlomu ʻUluaki ʻo e Kau Fitungofulú: Edward Dube, S. Gifford Nielsen, Arnulfo Valenzuela; pea ko e niʻihi ko ʻení ke nau mēmipa ʻi he Kōlomu Hono Ua ʻo e Kau Fitungofulú: Timothy J. Dyches, Randy D. Funk, Kevin S. Hamilton, Adrian Ochoa, mo Terence M. Vinson.

Ko kinautolu ʻoku loto ki aí, kātaki ʻo fakahā mai.

Ka ʻoku ʻi ai ha taʻeloto pea fakahā mai he founga tatau pē.

Koeʻuhí ko hono ui ia ko ha mēmipa ʻo e Kōlomu Hono Ua ʻo e Kau Fitungofulú, oku tau tukuange ai ʻa Misa Adrian Ochoa mei heʻene hoko ko ha Tokoni Ua ʻi he Kau Palesitenisī Lahi ʻo e Kau Talavoú.

Ko ia ʻoku loto ke fakahaaʻi ʻetau houngaʻiá, fakahā mai.

ʻOku fokotuʻu atu ke tau poupouʻi e niʻihi ko ʻení ke nau hoko ko ha Kau Fitungofulu Fakaʻēlia foʻou: Ruben Acosta, Frederick O. Akinbo, Omar A. Alvarez, Sergio Antunes, Alan C. Batt, Grant C. Bennett, Fernando E. Calderón, Wilson B. Calderón, H. Marcelo Cardus, Yoke Sang (Freddie) Chan, Christopher Charles, Valeri V. Cordón, Paul R. Coward, M. T. Ben Davis, Massimo De Feo, Marion B. De Antuñano, Francisco J. Ruiz de Mendoza, Robert A. Dryden, Robert J. Dudfield, Daniel F. Dunnigan, Jeffrey D. Erekson, E. Xavier Espinoza, Meliula M. Fata, Sam M. Galvez, Claude R. Gamiette, Mervyn C. Giddey, João R. Grahl, David P. Homer, Daniel W. Jones, John A. Koranteng, Steven O. Laing, Axel H. Leimer, Gustavo Lopez, José E. Maravilla, Alfredo Miron, Hugo Montoya, Joaquim J. Moreira, Katsuyuki Otahara, José C. Pineda, Gary S. Price, Miguel A. Reyes, Gary B. Sabin, Alfredo L. Salas, Netzahualcoyotl Salinas, Ciro Schmeil, D. Zackary Smith, Michael L. Southward, G. Lawrence Spackman, Vern P. Stanfill, William H. Stoddard, Stephen E. Thompson, George J. Tobias, ‘Aisake K. Tukuafu, Jacques A. Van Reenen, Raul E. Vicencio, Raul S. Villanueva, Alan R. Walker, Keith P. Walker, pea mo Hoi Seng Leonard Woo.

Ko kinautolu ʻoku loto ki aí, fakahā mai.

Ka ʻoku ʻi ai ha taʻeloto, fakahā mai.

ʻOku fokotuʻu atu ke tau poupouʻi ʻa Bonnie Lee Green Oscarson, ko e palesiteni lahi ʻo e Kau Finemuí, mo Carol Luise Foley McConkie ko e tokoni ʻuluaki pea mo Evelyn Neill Foote Marriott ko e tokoni ua.

Ko kinautolu ʻoku loto ki aí, fakahā mai.

Ka ʻoku ʻi ai ha taʻe loto, fakahā mai.

ʻOku fokotuʻu atu ke tau poupouʻi e toenga ʻo e Kau Taki Māʻolungá, Kau Fitungofulu Fakaʻēliá pea mo e kau palesitenisī lahi ʻo e ngaahi houalotú, ʻo hangē ko ʻenau tuʻu ʻi he lolotonga ní.

Ko kimoutolu ʻoku loto ki aí, kātaki ʻo fakahā mai.

Ka ʻoku ʻi ai ha taʻe loto, fakahā mai.

ʻE kāinga, ʻoku mau fakamālō atu ʻi hoʻomou hikinima ke fakahaaʻi hoʻomou poupoú pea mo hoʻomou tuí kae pehē ki hoʻomou lotua taʻetuku kimautolú.

ʻOku mau fakaafeʻi e Kau Taki Māʻolunga ne toki ui foʻoú mo e kau palesitenisī lahi ʻo e Kau Finemuí ke nau meʻa mai ki muʻá ni ki honau nofoʻangá.

Lipooti ‘a e Potungāue ʻAotita ʻa e Siasí, 2012

Fakahoko ʻe Robert W. Cantwell

Talēkita Pule, Potungāue ʻAotita ʻa e Siasí

Ki he Kau Palesitenisī ʻUluaki ʻo e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní

Siʻi Kau Taki: Hangē ko ia ʻoku fakamatalaʻi ʻi he fakahā he vahe 120 ʻo e Tokāteline mo e Ngaahi Fuakavá, ʻoku fakamafaiʻi ʻe he Fakataha Alelea ki Hono Fakaʻaongaʻi ʻo e Vahehongofulú, ʻa e fakamole kotoa pē ʻoku fai mei he paʻanga ʻa e Siasí. ʻOku kau ki he fakataha alēlea ko ʻení ʻa e Kau Palesitenisī ʻUluakí, Kōlomu ʻo e Kau ʻAposetolo ʻe Toko Hongofulu Mā Uá mo e Kau Pīsopeliki Pulé.

ʻOku fakangofua ʻe he fakataha alēleá ni ʻa e ngaahi patiseti maʻá e ngaahi potungāue ʻa e Siasí, ngaahi ngāue pea mo e paʻanga ʻoku vaheʻi ki he ngaahi ʻiuniti faka-Siasí. ʻOku fakaʻaongaʻi ʻe he potungāue ʻa e Siasí ʻa e paʻangá ʻo fakatatau mo e ngaahi patiseti kuo fakangofuá pea fakatatau mo e ngaahi tuʻutuʻuni mo e ngaahi founga ngāue ʻa e Siasí.

Kuo fakaʻatā ki he Potungāue ʻAotita ʻo e Siasí e ngaahi lekooti mo e ngaahi polokalama kotoa pē ʻoku fie maʻu ke vakaiʻi ʻaki ʻa e totonu ʻo hono puleʻi ʻo e paʻanga hū maí, ngaahi fakamolé pea pehē ki hono maluʻi ʻo e koloa ʻa e Siasí. ʻOku tuʻu tauʻatāina ʻa e Potungāue ʻAotita ʻa e Siasí mei he ngaahi potungāue mo e ngaahi ngāue kehe kotoa ʻa e Siasí pea ko e kau ngāue fakaʻaotita ʻa e Siasí ko ha kau tauhitohi kuo fakamoʻoniʻi ʻenau feʻunga ke fai ʻa e ngāue fakatauhitohí, kau ʻaotita fakalotoʻi potungāue kuo ʻosi fakamoʻoniʻi, kau ʻaotita ki he fakakomipiutá pea mo ha kau mataotao kehe kuo fakamoʻoniʻi.

Fakatatau mo e ngaahi ʻaotita kuo fakahokó, ʻoku malava ai e Potungāue ʻAotita ʻa e Siasí ke nau pehē ko e ngaahi nāunau kotoa pē, ngaahi tokoni ʻoku maʻu maí, ngaahi fakamole kuo fakahokó pea mo e koloa kotoa pē ʻa e Siasí ki he taʻu 2012, kuo lekooti pea fakaʻaongaʻi ia ʻo fakatatau mo e ngaahi founga fakatauhitohi totonú, patiseti kuo fakangofuá pea pehē ki he ngaahi tuʻutuʻuni mo e ngaahi founga ngāue ʻa e Siasí.

Fakahū atu ʻi he loto fakaʻapaʻapa moʻoni,

Potungāue ʻAotita ʻa e Siasí

Robert W. Cantwell

Talēkita Pulé

Lipooti Fakasitetisitiká, 2012

Fakahoko ʻe Brook P. Hales

Sēkelitali ki he Kau Palesitenisī ʻUluakí

Ke meaʻi ʻe he kāingalotu ʻo e Siasí, kuo tuku mai ʻe he Kau Palesitenisī ʻUluakí ʻa e lipooti fakasitetisitika ko ʻeni ʻo fekauʻaki mo e tupulaki pea mo e tuʻunga ʻoku ʻi ai e Siasí ʻi heʻene aʻu mai ki he ʻaho 31 ʻo Tīsema 2012.

Ngaahi ʻIuniti ʻo e Siasí

Ngaahi Siteikí

3,005

Ngaahi Misioná

347

Ngaahi Vahefonuá

591

Ngaahi Uōtí mo e Koló

29,014

Memipasipi ʻo e Siasí

Tokolahi fakakātoa ʻo e Mēmipasipi

14,782,473.

Fānau ʻo e Lekooti Foʻoú ʻi he 2012

122,273

Kau Papi Ului ʻi he 2012

272,330

Kau Faifekaú

Kau Faifekau Taimi Kakató

58,990

Kau Faifekau Tokoní

22,961

Ngaahi Temipalé

Ngaahi Temipale ne Fakatapui ʻi he 2012 (ko e Temipale Kanisesi Siti Mīsulí, Manaosi Palāsilá, Pilikihami Siti ʻIutaa, pea mo e Temipale Kilikali ʻAlapetá)

4

Ngaahi Temipale Ne Toe Fakatapui ʻi he 2012 (Temipale Puenosi ʻAealisi ʻĀsenitiná pea mo e Temipale Poisi ʻAitahoó)

2

Ngaahi Temipale ne Ngāue ʻAkí

140

Ke Melino ʻa ʻApi

Fai ʻe ʻEletā Richard G. Scott

ʻO e Kōlomu ʻo e Kau ʻAposetolo ʻe Toko Hongofulu Mā Uá

Ko e taha ʻo e ngaahi tāpuaki maʻongoʻonga taha ʻe lava ke tau foaki ki he māmaní, ko e mālohi ko ia ʻo ha ʻapi ʻoku fakatefito ʻia Kalaisí, ʻoku akoʻi ai ʻa e ongoongoleleí, tauhi ai e ngaahi fuakavá pea mahutafea ai e ʻofá.

ʻOku tala mai ʻe ha tokolahi he māmaní ʻoku totonu ke toe vave ange ʻetau moʻuí. ʻOku lahi maʻu pē meʻa ke fai mo lavaʻí. Ka ʻi hotau lotó, ʻoku ʻi ai ha fie maʻu vivili ki ha hūfangaʻanga ʻoku tuʻuloa ai e nongá mo e melinó, ko ha feituʻu ʻe lava ke tau fakafoʻou, fakamāʻopoʻopo ange ʻetau fakakaukaú mo fakaivia kitautolu ko e teuteu ki he ngaahi haʻahaʻa ʻo e kahaʻú.

Ko e feituʻu lelei taha moʻó e melino ko iá ʻoku ʻi loto ʻi he ngaahi holisi hotau ʻapí, ʻa ia kuo tau fai ai e meʻa kotoa te tau lavá ke fakatefito ʻetau moʻuí ʻi he ʻEiki ko Sīsū Kalaisí.

ʻOku ʻi ai ha ngaahi ʻapi ʻoku ʻi ai ha tamai maʻu lakanga fakataulaʻeiki moʻui taau ʻokú ne fetakinima mo ha faʻē tui faivelenga mo mateaki ʻo taki ʻi he angamāʻoniʻoni. ʻOku kehekehe pē ngaahi tūkunga fakafāmilí. Neongo pe ko e hā ho tūkungá, ʻe lava ke ke fakatefito ho ʻapí mo hoʻo moʻuí ʻi he ʻEiki ko Sīsū Kalaisí, he ko Ia e maʻuʻanga nonga moʻoni ʻi he moʻui ní.

Fakapapauʻi ko e fili kotoa pē ʻokú ke fai, ʻo tatau ai pē pe ʻoku fakatuʻasino pe fakalaumālie, ʻoku makatuʻunga ia ʻi he meʻa ʻoku finangalo e Fakamoʻuí ke ke faí. Kapau ʻe fakatefito ʻiate Ia homou ʻapí, ʻe ʻi ai leva e nongá mo e fiemālié. ʻOku ʻi ai ha laumālie ʻo e ongoʻi fakapapauʻí te ne nofoʻia e ʻapí pea ʻe ongoʻi ia ʻe he taha kotoa ʻoku nofo aí.

ʻOku ʻikai ko e mātuʻá pē ʻoku ʻanautolu e fatongia ke fakahoko e faleʻi ko ʻení, neongo ko honau fatongiá ke taki hono fakahokó. ʻE lava foki ke fatongiaʻaki ʻe he fānaú ʻa hono fakaleleiʻi ke toe fakatefito ange ʻa e ʻapí ʻia Kalaisí. ʻOku mahuʻinga ke akoʻi ʻe he ngaahi mātuʻá e fānaú ke nau fakatokangaʻi ʻa e founga ʻoku hanga ai ʻe heʻenau tōʻongá ʻo uesia e tokotaha kotoa pē ʻoku nofo ʻi he ʻapí. Ko e fānau ko ia ʻoku ʻai ke nau ongoʻi haʻisia ki heʻenau ngaahi tōʻongá, ʻo tatau ai pē pe ko ha tōʻonga angamāʻoniʻoni pe ʻikai, te nau tupu hake ʻo hoko ko ha kakai falalaʻanga ʻi he puleʻanga ʻo e ʻOtuá.

ʻOku ou tui ʻe lava ke mou ʻiloʻi e ngaahi tefitoʻi moʻoni mahuʻinga ʻokú ne ʻai ke fakatefito homou ʻapí ʻi he Fakamoʻuí. Ko e naʻinaʻi fakapalōfita ko ia ke fakahoko e lotu fakatāutaha mo fakafāmilí, ako folofola fakatāutaha mo fakafāmilí pea mo e efiafi fakafāmili ʻi ʻapi he uike kotoá, ʻoku hoko ia ko ha ngaahi konga tefito mo mahuʻinga ʻi hono langa ʻo ha ʻapi ʻoku fakatefito ʻia Kalaisi. Ka ʻikai ke fai maʻu pē e ngaahi founga ko ʻení, ʻe faingataʻa leva ke maʻu ʻa e nonga mo e hūfangaʻanga ʻoku vivili hono fie maʻu ke malu ai mei he māmaní.

Talangofua ki he ngaahi akonaki fakapalōfita ʻoku finangalo ʻa Kalaisi ke ke muimui ki aí. ʻOua te ke tukuange hoʻo fiefia he kahaʻú, ʻaki haʻo feinga ke ke halatuʻusi ʻo ʻikai ke ke fakaʻaongaʻi e ngaahi tefitoʻi moʻoni mahuʻinga ʻo e ongoongoleleí. Manatuʻi: ko e fanga kiʻi meʻa īkí ʻoku iku ia ki he ngaahi meʻa lalahi. ʻE lava ke iku e ngaahi tōʻonga taʻefakapotopotó pe taʻetokangá ki ha ngaahi palopalema ʻoku lahi ange. Kae mahuʻinga angé, ko e ikuʻanga ʻo e tōʻonga moʻui faingofua, taʻeueʻia mo leleí ko ha moʻui ʻoku fonu ʻi he ngaahi tāpuaki mahutafeá.

Kiate kimoutolu fānau ʻi he Palaimelí, ʻa e kau finemui mo e talavou ʻi he polokalama ʻa e toʻu tupú pea mo kimoutolu kau faifekau lototoʻa ʻoku ngāue he taimi ní, ʻoku lelei ange hoʻomou fai ha ngaahi meʻa ʻe niʻihi ʻiate au he taimi ne u ʻi homou toʻú aí. ʻI he maama fakalaumālié, ne mou fakamoʻoniʻi ai hoʻomou lototoʻa, talangofua mo maʻá. Ne mou ngāue mālohi ai ke fakatupulaki ha ngaahi talēniti mo e ivi ke teuteuʻi ai kimoutolu ki he moʻui fakamatelié ʻi he lototoʻa, anga fakaʻeiʻeiki, lāngilangi pea mo e lavameʻa.

Ne ʻikai fuoloa hoʻomou omi ki he matelié mo e ngaahi talēniti pea mo e faingamālie taʻefakangatangata ko iá. Ka ʻoku ʻi ai ha fakatuʻutāmaki lahi ʻoku tuʻunuku atu ʻi homou ʻātakaí. ʻE lava ke fakangatangata pē pe fakaʻauha homou iví mo e faingamālié ʻo kapau te ke tukulolo ki he fulikivanu ʻa e tēvoló ʻokú ne ʻākilotoa koé. Neongo ia, ʻoku ʻikai teitei ofi hake e mālohi ia ʻo Sētané ki he Fakamoʻuí. Kuo ʻosi mahino pē ikuʻanga ia ʻo Sētané. ʻOkú ne ʻiloʻi ʻene foʻí ka ʻokú ne loto ke ne ʻave mo ia ʻa e tokolahi taha te ne lavá. Te ne feinga ke maumauʻi hoʻo leleí mo ho ngaahi faingamālié ʻaki ʻene ngāue halaʻaki ho ngaahi vaivaí. Nofo maʻu he tafaʻaki ʻo e ʻEikí pea te ke ikuna he taimi kotoa pē.

ʻOku mou moʻui ʻi ha māmani ʻoku vave fau ai e fakalakalaka fakatekinolosiá. ʻOku faingataʻa ki hoku toʻú ke mau muimui ki he vave ʻo e fakalakalaká. ʻE lava ke hoko e ngaahi fakalakalaka ko ʻení ko ha tāpuaki pe fakaholomui. ʻI he taimi ʻoku mahino pea fakaʻaongaʻi ai ʻa e tekinolosiá ki ha ngaahi taumuʻa ʻo e māʻoniʻoní, ʻoku ʻikai hoko ia ko ha fakamanamana ka ko ha fakalahi ki he fetuʻutaki fakalaumālié.

Hangē ko ʻení, ko e tokolahi ʻo kitautolu ʻoku tau takitāuhi ha kiʻi meʻangāue fakaʻilekitulōnika ʻoku hao he kato hotau soté pe kofú. ʻOku ʻikai ke tau faʻa ʻalu ki ha feituʻu taʻe kau ai ia; ʻoku tuʻo lahi ʻetau vakai tuʻo lahi ki ai he lolotonga e ʻahó. Meʻapango, ʻe lava ke hoko e fanga kiʻi meʻangāue ko ʻení ko e maʻuʻanga ʻo e fulikivanú mo fakamole taimí. Ka ʻo kapau ʻe fakaʻaongaʻi fakapotopoto, ʻe hoko e tekinolosia ko ʻení ko ha maluʻanga mei he fulikivanu ʻo e sosaietí.

He ko hai naʻá ne lavelaveʻiloa he ngaahi taʻu kuohilí ʻe hao pē ngaahi tohi folofolá mo e ngaahi pōpoaki konifelenisi lahi he ngaahi taʻú, ʻi ha kiʻi meʻangāue ʻe faʻo ho kató? He ʻikai maluʻi koe ʻe hono faʻo pē ʻi ho kató, ka ʻe hanga ʻe hono ako, fakalaulauloto mo fakafanongo ki ai he ngaahi momeniti longonoa ʻo e ʻaho takitaha, ʻo fakatupulaki hoʻo fetuʻutakí ʻi he Laumālié.

Fakapotopoto ʻi hoʻo fakaʻaongaʻi e tekinolosiá. Fakaʻilongaʻi e ngaahi potufolofola mahuʻingá ʻi hoʻo meʻangāué peá ke toutou lau ia. Kapau ʻe hanga ʻe kimoutolu kei talavoú ʻo toutou lau ha potufolofola ʻo hangē ko e tuʻo lahi hoʻomou toutou text he telefoní, ʻe vavé ni pē haʻamou maʻuloto ha ngaahi potufolofola ʻe laungeau. ʻE hoko e ngaahi potufolofola ko iá ko ha maʻuʻanga ueʻi fakalaumālie mo fakahinohino mei he Laumālie Māʻoniʻoní ʻi he taimi te mou fie maʻu aí.

ʻOku mahuʻinga ke tau fai e meʻa kotoa te tau lavá ke fakaafeʻi ʻaki e takiekina angavaivai ʻo e Laumālie Māʻoniʻoní ki heʻetau moʻuí, kapau ʻoku tau feinga ke fakatefito hotau ʻapí ʻi he Fakamoʻuí. ʻE hanga ʻe haʻatau talangofua ʻo ngāueʻi e ngaahi ueʻi ko iá, ʻo fakamālohia lahi ange kitautolu.

Te ke maʻu ha nonga lahi ange ʻi hoʻo tānaki atu e tokoniʻi ʻo e niʻihi kehé, ki hoʻo feinga ko ia ke talangofuá. ʻOku tokolahi ha kakai kuo nau fakaʻaongaʻi honau talēnití, neongo ʻenau pehē ʻoku siʻí, ke faitāpuekina ʻaki e niʻihi kehé, ʻi he loto fakatōkilalo mo e angaʻofa. Ko e siokitá ko e tupuʻanga ia ʻo e kovi lahi. Ko e faitoʻo ʻo e kovi ko iá ʻoku maʻu ia ʻi he faʻifaʻitaki ʻo e moʻui ʻa e Fakamoʻuí. ʻOkú Ne fakahaaʻi mai e founga ke tau fakahaaʻi atu ai ha tokoni taʻesiokita ki he niʻihi kehé.

Kuó u ako ha moʻoni kuo hoko tuʻo lahi ʻi heʻeku moʻuí pea ʻoku ou ʻiloʻi ko ha fono pau ia. ʻOkú ne fakamahinoʻi mai e anga ʻo e felāveʻi ʻa e talangofuá mo e ngāue tokoní ki he mālohi ʻo e ʻOtuá. ʻI heʻetau talangofua ki he ngaahi fekau ʻa e ʻEikí mo tokoni taʻesiokita ki Heʻene fānaú, ʻoku fakanatula pē hoko mai ha mālohi mei he ʻOtuá—ʻa e mālohi ke fai ha meʻa ʻo mahulu ange he meʻa te tau lavá. ʻOku fakatupulaki ʻetau ʻiló, hotau talēnití mo hotau iví koeʻuhí ʻoku tau maʻu ha ivi mo e mālohi mei he ʻEikí. Ko Hono mālohí ko ha faʻunga mahuʻinga ia ke fokotuʻu ʻaki ha ʻapi ʻoku fonu ʻi he melinó.

ʻI hoʻomou fakatefito homou ʻapí he Fakamoʻuí, ʻe hoko fakanatula pē ia ko ha hūfangaʻanga ki ho fāmili ʻoʻoú pea mo ho kaungāmeʻa ʻoku nau ʻi ha tūkunga faingataʻa angé. Te nau lata mai ki he fiemālie ʻoku nau ongoʻi aí. Talitali lelei ha niʻihi pehē ki ho ʻapí. Te nau tupulaki ʻi he ʻātakai ko ia ʻoku fakatefito ʻia Kalaisí. Fakakaungāmeʻa ki he kaungāmeʻa hoʻo fānaú. Hoko ko ha sīpinga taau kiate kinautolu.

Ko e taha ʻo e ngaahi tāpuaki maʻongoʻonga taha ʻe lava ke tau foaki ki he māmaní, ko e mālohi ko ia ʻo ha ʻapi ʻoku fakatefito ʻia Kalaisí, ʻa ia ʻoku akoʻi ai ʻa e ongoongoleleí, tauhi ai e ngaahi fuakavá pea mahutafea ai e ʻofá.

ʻI he ngaahi taʻu lahi kuohilí, hili haʻama ʻaʻahi ki ha misiona, naʻe fakamatala mai hoku uaifi ko Siní ʻo fekauʻaki mo ha faifekau tangata ne na feʻiloaki. Naʻe fehuʻi ange ʻe Sini ʻo kau ki hono fāmilí. Naʻá ne ofo ʻi heʻene tali ange ʻoku ʻikai hano fāmili. Naʻá ne fakamatala naʻe hanga ʻe heʻene faʻeé ʻi hono fāʻeleʻi mai iá, ʻo foaki ia ki he puleʻangá ke nau tauhi. Naʻá ne hikihiki takai holo heʻene tupu haké. Naʻá ne monūʻia heʻene toʻu tupú ke ne ʻilo ki he ongoongoleleí. Naʻe tokoniʻi ia ʻe ha fāmili angaʻofa he uōtí ke ne maʻu e faingamālie ke ʻalu ʻo ngāue fakafaifekau.

Ne fehuʻi ange kimui ʻa Sini ki he uaifi ʻo e palesiteni fakamisioná kau ki he faifekau lelei ko ʻení. Naʻá ne ʻilo ai ʻi ha ngaahi māhina siʻi kimuʻa ange, naʻe ʻomi e faifekaú ni ʻo tuku he ʻapi misioná ʻi ha ngaahi ʻaho siʻi he naʻe puke. ʻI he taimi ko iá, naʻá ne efiafi fakafāmili fakataha ai mo kinautolu. Kimuʻa peá ne mavahe ke foki ki he ngāué, naʻá ne kole ange ki he palesiteni fakamisiona pe ʻe lava nai ke ne toe kiʻi nofo ʻi he ʻapi misioná ʻi ha ʻaho ʻe ua pe tolu he taimi ʻe ʻosi ai ʻene ngāue fakafaifekaú. Naʻá ne fie sio tonu ʻi he founga ngāue ʻa ha ʻapi ʻoku fakatefito ʻia Kalaisí. Naʻá ne fakaʻamu ke ne lava ʻo faʻifaʻitaki mo hano fāmili ha ʻaho kiate kinautolu.

Fai e meʻa kotoa te ke lavá ke maʻu ai ha ʻapi pehē. Tokoni kiate kinautolu ʻoku ʻi ha ngaahi tūkunga fakaʻofá. Hoko ko ha kaumeʻa moʻoni. ʻOku hangē faʻahinga feohi fakakaungāmeʻa ko iá ko ha valitā ʻoku tanu ʻaki e halá ke toe hamolemole mo fiemālie ange ʻa e fonongá. ʻOku ʻikai ko ha maʻuʻanga tokoni ia ke fakaʻaongaʻi hala ke te lelei ai, ka ko ha koloa ke fakahoungaʻi mo vahevahe atu. Talitali lelei ki ho ʻapí ha niʻihi ʻoku fie maʻu ke fakamālohia peheé.

ʻOku ou fie ʻoatu ha fakakaukau fakaʻosi maʻanautolu ʻoku nau ʻofeina ha mēmipa honau fāmilí ʻoku ʻikai ke nau fai ha ngaahi fili ʻoku leleí. ʻE lava ke siviʻi ai ʻetau faʻa kātakí mo e ʻūkumá. ʻOku fie maʻu ke tau falala ki he ʻEikí pea te Ne ʻomi ha tali lelei ki heʻetau ngaahi lotú ʻi Heʻene taimi ʻAʻaná pea ʻe lava ke fakamoʻui mai ia. Tau fai e meʻa kotoa pē te tau lava ʻo faí ke tokoniʻi, faitāpuekina mo fakahaaʻi ʻi he loto fakatōkilalo ʻa e finangalo ʻo e ʻOtuá ʻi he meʻa kotoa pē. Fakaʻaongaʻi ʻetau tuí pea manatuʻi ʻoku ʻi ai ha ngaahi meʻa kuo pau ke tuku pē ia ki he ʻEikí. ʻOkú Ne fakaafeʻi kitautolu ke tau tekaki ange kiate Ia ʻetau ngaahi kavenga mafasiá. Te tau lava ʻi he loto tui ʻo ʻiloʻi ʻoku ʻikai liʻekina e tokotaha ko ʻeni ʻoku talangataʻá, ka ʻoku tokanga mai ki ai ʻa e Fakamoʻui ʻofá.

Fakatokangaʻi e lelei ʻi he niʻihi kehé, kae ʻikai ko honau ngaahi melé. Taimi ʻe niʻihi ko e meʻa pē ʻoku fie maʻú ko hano ʻoange e tokanga totonú ki he mele ko iá kae lava ke maʻa, ka ke fakahikihikiʻi maʻu pē ʻene ngaahi leleí.

Ko hoʻo ongoʻi pē kuo mei siva hoʻo ʻamanakí, manatuʻi ko e ʻamanakí ʻoku ʻikai ko ha meʻa ʻoku siʻisiʻi, ka ko ha fehokotaki mālohi ia ʻoku hangē ha meʻa fakahaofi moʻuí ke ne fakamālohia mo langaki hake koe. Te ne ʻoatu ha fiemālie ke holo ai hoʻo ilifiá. Feinga ke ke moʻui taau pea tuku hoʻo falalá ki he ʻEikí.

ʻOku ʻikai fie maʻu ke tau hohaʻa ʻo kapau he ʻikai ke tau lava ʻo fai maʻu pē meʻa kuo naʻinaʻi mai e ʻEikí ke tau faí. Kuó Ne folofola foki ʻoku ʻi ai ha taimi mo e kuonga ʻo e meʻa kotoa pē. ʻOkú Ne tali mei ʻetau lotua fakamātoato ha fakahinohinó, te Ne tataki kitautolu ʻi he ngaahi meʻa ʻoku totonu ke tō ai e fakamamafá ʻi he tapa kotoa pē ʻo ʻetau moʻuí. Te tau lava ʻo ako, tupulaki pea hoko ʻo hangē ko Iá, ʻi he foʻi laka kotoa pē.

ʻOku ou fakamoʻoni ko e moʻui talangofuá, mo e fāmili ʻoku fakatefito ʻi he ongoongolelei ʻo Kalaisí, ʻoku fakapapauʻi taha ai hono maʻu ʻo e melinó mo e maluʻangá ʻi hotau ngaahi ʻapí. ʻE kei lahi pē ngaahi faingataʻá mo e loto mamahí, ka te tau lava ʻi he uhouhonga ʻo e faingataʻá ʻo aʻusia ʻa e loto nongá pea mo ha fiefia lahi. ʻOku ou fakamoʻoni ko e Fakalelei ʻa Sīsū Kalaisí ko e maʻuʻanga nonga maʻongoʻonga tahá ia, ʻi he huafa ʻo Sīsū Kalaisí, ʻēmeni.

Melino Fakatāutahá: Ko e Pale ʻo e Anga Māʻoniʻoní

Fai ʻe ʻEletā Quentin L. Cook

ʻO e Kōlomu ʻo e Kau ʻAposetolo ʻe Toko Hongofulu Mā Uá

ʻE lava ke fakapaleʻi ʻa kinautolu moʻui anga māʻoniʻoní ʻaki ha melino fakafoʻituitui tuʻunga ʻi he Fakalelei ʻa e Fakamoʻuí mo ʻEne ʻaloʻofá, neongo ʻa e ngaahi faingataʻa ʻo e moʻuí.

Kuo fakatupu ʻe he ngaahi meʻa ne toki hokó, ke u fakakaukauloto ki he tokāteline ʻo e melinó, tautautefito ki he fatongia ʻo Sīsū Kalaisi ʻi hono tokoniʻi fakatāutaha kitautolu ke maʻu ʻa e nonga fakatāutaha ʻoku tuʻuloá.

Ne ongo moʻoni kiate au ha meʻa ʻe ua ne hoko he ngaahi māhina siʻi kuohilí. ʻUluakí, ne u lea he meʻafakaʻeiki ʻo ʻEmelī Paaka, ko ha kiʻi taʻahine taʻu ono ne mole siʻene moʻuí, fakataha mo ha toko 25 kehe, kau ai ha longaʻi fānau ʻe toko 19 ʻi ha taufana fakalilifu ʻi Niutauni, Konetiketi. Ne u tengihia fakataha mo siʻono fāmilí peá u fakatokangaʻi ʻoku ʻi ai ha tokolahi ʻoku ʻikai ke nau maʻu ha nonga. Ne u ʻilo ʻoku maʻu heʻene mātuʻá, ʻa Lōpeti mo ʻAlisa Paaka ha ivi mo ha tui.

Ko hono uá, ne u feʻiloaki mo ha kāingalotu faivelenga ʻo e Siasí ʻe lauafe ʻi he kolo ko ʻApitasaní ʻi ʻAivolī Kousí.1 Kuo kātekina ʻe he fonua lea faka-Falanisē ko ʻeni ʻi ʻAfilika Hihifó, ha faingataʻa fakaʻekonōmika, ko ha liukava fakakautau pea mo ha tau fakalotofonua ʻe ua kimuí ni ne toki ʻosi he 2011. Ka ne u ongoʻi ha onga makehe ʻi honau lotolotongá.

ʻOku faʻa hoko ha ngaahi meʻa ʻo ne toʻo atu ai ʻetau ongoʻi nongá mo malú.

He ko hai ʻe toe ngalo ai ʻa e ʻohofi ʻo e ngaahi feituʻu kehekekehe ʻo e ʻIunaiteti Siteití ne hoko he ʻaho 11 ʻo Sepitema 2001? ʻOku fakamanatu mai ʻe he ngaahi meʻá ni ʻa e lava ke vave hono fakaʻauha ʻetau ongoʻi nonga mo malú.

Ne nofo homa foha lahí mo hono uaifí, ʻa ia ne kei feitamá, ʻi ha poloka ʻe tolu mei he Senitā Fefakatauʻaki ʻa Māmaní ʻi Niu ʻIoke Sití, ʻi he taimi ne tuiʻi ai ʻe he ʻuluaki vakapuná ʻa e Taua Fakatokelaú. Ne na ō ki he ʻato hona fale nofototongí peá na ilifia heʻena mamata ki ha meʻa ne na pehē ko ha fakatuʻutāmaki fakalilifu. Naʻá na toe mamata atu ki hono tuiʻi ʻe he vakapuna hono uá ʻa e Taua Fakatongá. Naʻá na ʻiloʻi leva naʻe ʻikai ko ha fakatuʻutāmaki ʻeni ka kuo ʻohofi ʻa Meniheiteni. ʻI he holofa e Taua Fakatongá, ne kāpui hona fale nofototongí ʻe he efu naʻá ne ʻuʻufi ʻa Meniheitení.

Naʻá na puputuʻu ʻi he meʻa ne na mamata ki aí pea hohaʻa naʻa toe fai ha ʻohofi, naʻá na ʻalu leva ki ha feituʻu malu ange pea mei ai ki he fale ʻo e Siasí ʻi Meniheitení ʻi he Senitā Lingikoní. ʻI heʻena aʻu atu ki aí, ne na ʻiloʻi ai mo ha kāingalotu kehe ʻi Meniheiteni ne nau fai e fili tatau ke fakataha mai ki he senitā fakasiteikí. Naʻá na telefoni mai ke ma ʻiloʻi e feituʻu ne na ʻi aí. Ne u fiemālie ʻi heʻena malú ka naʻe ʻikai ke u ofo he feituʻu ne na ʻi aí. ʻOku akoʻi mai ʻe he ngaahi fakahā ʻi onopōní, ʻoku hoko e ngaahi siteiki ʻo Saioné ko ha maluʻanga mo ha “ungaʻanga mei he afaá, pea mei he houhaú ʻo ka lilingi kakato atu ia ki he māmaní hono kotoa.”2

Ne ʻikai lava ke na foki ki hona ʻapi nofoʻangá ʻi ha uike ʻe taha nai peá na loto mamahi ʻi he mole ʻo e moʻui ʻa e niʻihi taʻe halaiá, ka naʻe ʻikai hoko ha fuʻu maumau tuʻuloa kiate kinaua.

ʻI heʻeku fakakaukauloto atu ki he ngaahi meʻá ni, ʻoku ou mālieʻia ʻi he faikehekehe fakatokāteline ʻo e melino fakaemāmaní pea mo e melino fakatāutahá.3

ʻI hono ʻaloʻi mai ʻo e Fakamoʻuí, naʻe kalanga fakafetaʻi ai ha kau ʻāngelo ki he ʻOtuá mo nau pehē, “Fakafetaʻi ki he ʻOtua ʻi ʻolunga, pea ʻi māmani ʻa e melinó, ko e ʻofa ki he kakaí.”4

Neongo ia, kuo ʻiloʻi lelei neongo e vahaʻataimi mahuʻinga taʻengata ko ʻeni ʻi hono ʻaloʻi mai e ʻAlo ʻo e ʻOtuá, naʻe kei hanga pē ʻe he tuʻi ko Hēlotá ʻo tāmateʻi ha longaʻi fānau valevale ʻi Pētelihema.5

ʻOku mahuʻinga e tauʻatāina ke filí ʻi he palani ʻo e fiefiá. ʻOku lava ke hoko ai e ʻofá, feilaulaú, tupulaki fakatāutahá pea mo e aʻusia ʻoku fie maʻu ki heʻetau fakalakalaka taʻengatá. ʻOku malava foki ʻi he tauʻatāina ko ʻeni ke filí ke tau aʻusia ʻa e mamahi mo e faingataʻaʻia kotoa ʻi he moʻui matelié, neongo ne fakatupu hanau niʻihi ʻe ha ngaahi meʻa ʻoku ʻikai mahino kiate kitautolu kae pehē ki he fili kovi mo fakalilifu ʻa e niʻihi kehé. Naʻe fai e Tau ʻi he Langí koeʻuhí ko ʻetau tauʻatāina ke filí pea ʻoku mahuʻinga ia ke tau ʻiloʻi ai e ngāue ʻa e Fakamoʻuí ʻi he māmaní.

Hangē ko ia ʻoku hā ʻi he vahe 10 ʻo e tohi Mātiú, naʻe fakahinohino ʻe he Fakamoʻuí ki he Toko Hongofulu Mā Uá peá Ne fakahaaʻi ai heʻikai maʻu ʻi Hono misioná ha melino fakakātoa ʻi he moʻui fakamatelié ni. Naʻe fekau e Kau ʻAposetoló ke nau tuku ʻa e melinó ʻi he ngaahi fale taau te nau ʻaʻahi ki aí, pea ne toe fakatokanga ange foki te nau ʻi he “lotolotonga ʻo e fanga ulofi . . . [pea] ʻe fehiʻanekina ʻa kimoutolu ʻi he kakai kotoa pē koeʻuhí ko hoku hingoá: ka ko ia ʻe kātaki ʻo aʻu ki he ngataʻangá, ʻe moʻui ia.”6 ʻOku ʻi ai ha fakamatala mahuʻinga ʻi he veesi 34: “ʻOua naʻa mou mahalo kuó u haʻu ke ʻomi ʻa e melinó ki māmani.”7 ʻOku mahino naʻe ʻikai ha melino fakaemāmani lahi ʻi he māmaní lolotonga e ngāue fakafaifekau ʻa Kalaisi hení, pea ʻoku kei hala pē he taimí ni.

ʻI he talateu ʻa e ʻEikí ʻi he Tokāteline mo e Ngaahi Fuakavá, ʻoku akoʻi mai ai ha ngaahi tefitoʻi moʻoni mahuʻinga ʻaupito. Ko Hono Laumālié (ʻa e Laumālie ʻo Kalaisí), ʻa ia ʻoku foaki ki he tokotaha kotoa pē ʻoku haʻu ki he māmaní,8 “he ʻikai fāinga maʻu pē . . . ke ueʻi hake ʻa e tangatá”9 ʻo kapau he ʻikai ke ne fakatomala. ʻIkai ngata aí, “ʻe toʻo atu ai ʻa e melinó mei he māmaní.”10 Kuo fakahā ʻe he kau palōfitá kuo ʻave ʻa e melinó mei he māmaní.11 Kuo teʻeki ai ke haʻi ʻa Lusifā pea ʻokú ne kei ngāueʻi pē hono mālohí ʻi he feituʻú ni.12

Ko e fakaʻamu fakalangi maʻu pē ia ʻa e kakai lelei he feituʻu kotoa pē ke ʻi ai ha melino ʻi māmani. Kuo pau ke ʻoua naʻa tau foʻi ʻi he feinga ke aʻusia e taumuʻá ni. Ka naʻe akonaki mai ʻa Palesiteni Siosefa F. Sāmita ʻo pehē, “he ʻikai ʻaupito lava ke maʻu ʻe māmani ia ʻa e laumālie ko ia ʻo e melinó mo e ʻofá . . . kae ʻoua leva pē kuo tali ʻe he faʻahinga ʻo e tangatá ʻa e moʻoni pea mo e pōpoaki ʻa e ʻOtuá, pea nau fakamoʻoniʻi ʻa hono mālohí mo hono mafaí, ʻa ia ʻoku [faka-ʻOtua].”13

ʻOku mau fakatauange mo lotua fakamātoato ke melino ʻa e māmaní, ka ʻi heʻetau hoko ko e niʻihi fakafoʻituitui mo e ngaahi fāmilí ʻoku tau fakatauange pē te tau aʻusia ʻa e faʻahinga melino kuo talaʻofa ko e pale ʻo e kau māʻoniʻoní. Ko e melino ko ʻení ko ha meʻafoaki ne talaʻofa mai makatuʻunga ʻi he misiona mo e feilaulau fakalelei naʻe fai ʻe he Fakamoʻuí.

ʻOku fakamahino mai ʻa e tefitoʻi moʻoni ko ʻení ʻi he Tokāteline mo e Ngaahi Fuakavá: “Ka ke ke ʻilo, ko ia ia ʻokú ne fai ʻa e ngaahi ngāue ʻo e māʻonʻoní te ne maʻu ʻene totongí, ʻio, ʻa e melinó ʻi māmani pea mo e moʻui taʻengatá ʻi he maama hoko maí.”14

Naʻe akoʻi mai ʻe Palesiteni Sione Teila ko e melinó ʻoku ʻikai ngata pē ʻi hono fie maʻuá ka ko ha “meʻaʻofa ia mei he ʻOtuá.”15

Ko e melino ʻoku ou ʻuhinga ki aí, ʻoku ʻikai ko ha nonga fakataimi pē. Ka ko ha fiefia loloto mo ha moʻui fakalaumālie ia ʻoku tuʻuloa.16

Naʻe fakamatala ʻa Palesiteni Hiipa J. Kalānite kau ki he melino ʻa e Fakamoʻuí ʻi he foungá ni: “ʻE fakamaʻamaʻa ʻe Heʻene melinó ʻa hotau faingataʻaʻiá, fakamoʻui hotau ngaahi loto laveá, toʻo atu hotau loto tāufehiʻá, pea fakatupu ʻiate kitautolu ha ʻofa ki hotau kāingá ʻo ne fakafonu hotau lotó ʻaki ha nonga mo ha fiefia.”17 ʻI heʻeku feʻiloaki mo e mātuʻa ʻa ʻEmelī Pāká, ne u vakai kuo ʻosi hanga ʻe he melino ia ʻa e Fakamoʻuí ʻo fakanonga hona mamahí mo tokoni ke fakamoʻui hotau ngaahi loto laveá. Pea ʻoku taau ke u pehē hili pē ʻa e faná, naʻe fakahaaʻi leva ʻe Misa Paaka ʻene fakamolemoleʻi e tokotaha faihalá. Hangē ko e lea ʻa Palesiteni Kalānité, ʻe lava ʻe he melino ʻa e Fakamoʻuí ʻo “toʻo atu hotau loto tāufehiʻá.” ʻOku ʻa e ʻEikí ʻa e fakamaau totonú.

Naʻe maʻu ʻe he Kāingalotu ʻi he ʻAivolī Kousí ha nonga lolotonga e tau fakalotofonuá, ʻi heʻenau tukutaha ʻenau tokangá ki hono moʻui ʻaki ʻa e ongoongolelei ʻo Sīsū Kalaisí pea fai ha fakamamafa ʻi he hisitōlia fakafāmilí mo e ngāue fakatemipalé maʻa ʻenau ngaahi kuí.18

ʻOku tau fakaʻamua kotoa pē ʻa e melinó. Ko e melinó ʻoku ʻikai ngata pē he malu pe ʻikai ha tau, fetāʻaki, fepaki mo e fakakikihí. ʻOku maʻu ʻa e melinó mei hono ʻiloʻi ʻoku ʻafioʻi ʻe he Fakamoʻuí ko hai kitautolu, ʻiloʻi ʻoku tau tui kiate Ia, ʻofa ʻiate Ia mo tauhi ʻEne ngaahi fekaú, neongo pea tautefito ʻi he uhouhonga ʻo e ngaahi faingataʻa mo e fakatamaki ʻo e moʻuí. ʻOku hanga ʻe he tali ʻa e ʻEikí ki he Palōfita ko Siosefa Sāmitá ʻi he Fale Fakapōpula Lipetií ʻo ʻomi ha fakafiemālie ki he lotó:

“ʻE hoku foha, ke ʻi ho laumālié ʻa e melino; ʻe kiʻi fuofuoloa siʻi pē ʻa hoʻo faingataʻaʻiá pea mo hoʻo ngaahi mamahí;

“Pea ʻe toki hakeakiʻi koe ʻe he ʻOtuá ʻi ʻolunga ʻo kapau te ke kātakiʻi ia ʻo lelei.”19

Manatuʻi “ʻoku ʻikai mei he ʻOtuá ʻa e maveuveú, ka ko e melinó.”20 ʻOku ʻikai ha fiemālie maʻanautolu ʻoku fakafisingaʻi ʻa e ʻOtuá. Ne tau kau kotoa pē ki he fakataha alēlea ʻi he langí naʻe tuku mai ai ʻa e tauʻatāina ke filí, pea tau ʻiloʻi ʻe ʻi ai ha mamahi ʻi he matelié mo ha fakatamaki taʻefaʻalaua tupu mei hono ngāue hala ʻaki e tauʻatāina ke filí. Naʻe mahino kiate kitautolu ʻe lava ke tau ʻita, puputuʻu, taʻemanonga mo laveangofua ai. Ka naʻa tau ʻiloʻi foki ʻe hanga ʻe he Fakalelei ʻa e Fakamoʻuí ʻo ikunaʻi mo totongi huhuʻi ʻa e ngaahi meʻa taʻetotonu kotoa pē ʻoku ʻomi ʻe he moʻui matelié pea ʻomi foki mo ha nonga. Naʻe ʻi ai ha kupuʻi lea ʻa ʻIuno Peti ne fakaʻesia ʻe ʻEletā Melioni D. Hengi ʻoku tautau ʻi hono holisí ʻoku pehē: “Ke tui ki he ʻOtuá, ko e ʻiloʻi ia ʻe totonu e lao kotoa pē pea ʻe ʻi ai ha fanga kiʻi meʻa fakatuʻupakē ʻe lelei.”21

Ko e hā ha ngaahi maʻuʻanga ʻo e melinó? ʻOku fekumi ha tokolahi ki he melinó ʻi he founga ʻa e māmaní, ʻa ia kuo teʻeki ai pea he ʻikai pē teitei ola lelei ia. ʻOku ʻikai maʻu e melinó ia mei hono maʻu ʻo e koloá, mafaí pe ongoongoá.22 ʻOku ʻikai maʻu ʻa e melinó ia mei he tulifua ki he tangi ke tataú, ngaahi fakafiefiaʻangá pe fakafiemālié. He ʻikai lava ʻe ha taha ʻo e ngaahi meʻá ni, neongo ʻetau maʻu ia ʻo lahí, ke ne fakatupu ʻa e fiefia pe melino ʻoku tuʻuloá.

ʻOku fai mai ʻe he fakalea ʻo e himi ʻofeina ʻa ʻEma Lou Taine ha fehuʻi totonu: “[Te u maʻu ʻi fē ʻa e melinó? Pe ko e fiemālié, ko e monū kuo nau liʻaki au”23 Ko e talí, ko e Fakamoʻuí, ʻa e tupuʻanga mo e maʻuʻanga ʻo e melinó. Ko ia ʻa e “Pilinisi ʻo e Melinó.”24

Te tau ofi fēfē maʻu pē ki he Fakamoʻuí? ʻI hono fakavaivaiʻi kitautolu ʻi he ʻao ʻo e ʻOtuá, lotu maʻu peé, fakatomala mei he angahalá, papitaiso ʻi he loto mafesifesi mo e laumālie fakatomalá pea hoko ko ha ākonga moʻoni ʻa Sīsū Kalaisí, ko ha ngaahi sīpinga fisifisimuʻa ia ʻo e angamāʻoniʻoní ʻoku fakapaleʻi ʻaki ʻa e melino tuʻuloá.25 Hili hono fai ʻe he Tuʻi ko Penisimaní ʻa ʻene malanga fekauʻaki mo e Fakalelei ʻa Kalaisí, naʻe tō mapeʻe ʻa e kakaí ki he kelekelé. “Naʻe tō kiate kinautolu ʻa e Laumālie ʻo e ʻEikí, pea naʻa nau fonu ʻi he fiefia hili ʻenau maʻu ha fakamolemole ʻo ʻenau ngaahi angahalá mo e fiemālie ʻo e konisēnisí ko e tupu mei he fuʻu tui lahi ʻa ia naʻa nau maʻu kia Sīsū Kalaisí.”26 ʻOku makatuʻunga ʻi he fakatomalá mo e moʻui angatonú ʻa hono maʻu ʻo e fiemālie ʻo e konisēnisí, ʻa ia ʻoku mahuʻinga ki he moʻuí kakato.27 Kapau ʻoku ʻi ai ha maumau fono mamafa, ʻoku fie maʻu ke fai hano vete kae maʻu ha nonga.28 Mahalo ʻoku ʻikai ha meʻa ia te ne fakatataua e nonga ʻoku maʻu he taimi ʻoku vete ai ʻe he angahalá ʻene kavenga mafasiá ki he ʻEikí ka ne maʻu e ngaahi tāpuaki ʻo e Fakaleleí. Hangē ko e lau ʻa ha himi manakoa ʻo e Siasí, “[Te u tuku ʻeku kavengá ʻi hono toʻukupu kelekelé ka u hiva fiefia].”29

ʻOku fiefia hoku lotó heʻeku ʻiloʻi ʻoku lau mano ha kau talavou, kau finemui mo ha kau faifekau matuʻotuʻa kuo nau tali ʻa e ui ke fakafofongaʻi hotau ʻEikí mo Fakamoʻui ko Sīsū Kalaisí. ʻOku nau ʻoatu ai e ongoongolelei ʻo e melinó ki he māmaní, ki he fakafoʻituitui mo e fāmili takitaha—ko ha ngāue ʻo e māʻoniʻoní ke ʻoatu e melino ko ʻení ki he fānau ʻa e Tamai Hēvaní.

Ko e Siasí ko ha hūfangaʻanga ia ʻe lava ke maʻu ai e nongá ʻe he kau muimui ʻo Kalaisí. ʻOku pehē ʻe ha kakai kei talavou he māmaní ʻoku nau fakalaumālie ka ʻoku ʻikai ke nau tui fakalotu. Ko e ongoʻi fakalaumālié ko ha meʻa lelei ia ke kamata ai. Neongo ia, ko e Siasí ni ʻoku tau fakafeohi, akonekina mo fafangaʻi ai kitautolu ʻaki e folofola lelei ʻa e ʻOtuá. Kae mahuʻinga tahá, ko e mafai lakanga fakataulaʻeiki ʻi he Siasí ʻokú ne fakahoko e ngaahi ouau mo e fuakava toputapu ʻoku haʻi fakataha ai ʻa e ngaahi fāmilí mo fakafeʻungaʻi ai kitautolu ke toe foki ki he ʻOtua ko e Tamaí pea mo Sīsū Kalaisi ʻi he puleʻanga fakasilesitialé. ʻOku ʻomi ʻe he ngaahi ouau ko ʻení ha nonga he ʻoku nau fefuakavaʻaki mo e ʻEikí.

Ko e temipalé ʻoku fakahoko ai ha konga lahi ʻo e ngaahi ouau toputapu ko ʻení pea ko ha hūfangaʻanga nonga ia mei he māmaní. ʻOku ongoʻi ʻe kinautolu ko ia ʻoku ʻaʻahi mo kau atu ki he ngaahi ʻoupeni hausi fakatemipalé, ʻa e nonga ko ʻení. ʻOku ou manatuʻi lelei ha meʻa ne hoko ʻi he ʻoupeni hausi mo hono fakatapui ʻo e Temipale Suva Fisí. Ne ʻi ai ha maveuveu fakapolitikale ʻo tutu mo kaihaʻasi ai ʻe he kau angatuʻú ʻa e loto kolo ʻo Suvá, pea puke fakamālohi ʻa e Falealeá mo hono kau mēmipá. Naʻe puleʻi fakakautau e fonuá. Naʻe fakangatangata pē ngofua ne ʻomi ʻe he taumaluʻi fonua ʻa Fisí ki he Siasí ki he ʻoupeni hausí pea mo ha niʻihi tokosiʻi pē ki he fakatapuí. Naʻe ʻikai fakaafeʻi mai e kāingalotú kotoa koeʻuhí ke maluʻi kinautolu. Ko e toki fakatapui tempale ia talu mei he Temipale Nāvuú, naʻe fakahoko ʻi ha tūkunga faingataʻa moʻoni.

Naʻe fakaafeʻi mai ki he ʻoupeni hausí ha fefine Hinitū ko ha ʻInitia, pea ko e mēmipa ʻo e Falealeá naʻe kau ʻi hono puke fakamālohí ka naʻe tukuange koeʻuhí ko e fefine ia.

ʻI he loki silesitialé, ʻataʻatā mei he maveuveu ʻo e māmaní, naʻá ne tangi moʻoni ai ʻi heʻene fakahaaʻi e ongoʻi nonga ne lomekina iá. Naʻá ne ongoʻi e fakafiemālie ʻa e Laumālie Māʻoniʻoní ʻokú ne fakamoʻoniʻi kiate ia ʻa e natula toputapu ʻo e temipalé.

Ko e Fakamoʻuí ʻa e maʻuʻanga ʻo e nonga moʻoní. ʻE lava ke fakapaleʻi ʻa kinautolu moʻui angamāʻoniʻoní ʻaki ha nonga fakafoʻituitui tuʻunga ʻi he Fakalelei ʻa e Fakamoʻuí mo ʻEne ʻaloʻofá, neongo ʻa e ngaahi faingataʻa ʻo e moʻuí. ʻI he feituʻu molumalu ne fai ai ʻa e Lakaatú, naʻe talaʻofa ai e Fakamoʻuí ki Heʻene kau ʻAposetoló ʻe tāpuekina kinautolu ʻaki ʻa e “Fakafiemālié, ko e Laumālie Māʻoniʻoní” peá Ne folofola ʻaki e meʻa mahuʻingá ni: “ʻOku ou tuku ʻa e melinó kiate kimoutolu, ko ʻeku melinó ʻoku ou foaki kiate kimoutolú: ʻoku ʻikai hangē ko e foaki ʻa māmaní, ʻa ʻeku foaki kiate kimoutolú.”30 Pea kimuʻa Heʻene Lotu Hūfekiná: “Kuó u tala ʻa e ngaahi meʻá ni kiate kimoutolu koeʻuhí ke mou maʻu ʻa e fiemālié ʻiate au. Te mou maʻu ʻa e mamahí ʻi māmani; ka mou lototoʻa; kuó u ikuʻi ʻa māmani.”31

Naʻe fakaʻofoʻofa hono tohi ʻe ʻĪlisa R. Sinou e fakakaukaú ni:

[Hiki hake ho lotó ʻo fakafetaʻi ki he ʻOtuá;

ʻOua naʻa tuku hoʻo fiefiá,

Neongo e tuʻunuku mai e faingataʻá,

Folofola ʻa Kalaisi, “Ko e melinó ʻe maʻu ʻiate Iá].”32

Ko ʻeku fakamoʻoní ia ʻi he huafa ʻo Sīsū Kalaisí, ʻēmeni.

Maʻuʻanga fakamatalá

1.

Ne fakahoko ha konifelenisi ʻe ua ʻi ʻApisani he Sāpate, 10 ʻo Fēpueli 2013; ne omi ki ai ha toko 9,693—ko e toko 619 ai ne teʻeki kau ki he Siasí. Tokolahi fakakātoa ʻo e mēmipasipi ʻo e Siasí ʻi ʻAivolī Kousí, fakafuofua ki he toko 19,000.

2.

Tokāteline mo e Ngaahi Fuakava 115:6.

3.

ʻOku kehekehe pē ʻa hono fakaʻuhingaʻi ʻo e melinó. ʻI he lea faka-Kalisí ʻoku ʻuhinga ia ki hono taʻofi, ʻikai toe hoko atu pe ʻikai ha toe fetauʻaki ʻi he vahaʻa ʻo ha ongo fili. Ko hono fakaʻuhingaʻi ʻi he lea faka-Hepeluú ʻoku toe lahi ange pea ʻoku faʻa fakaʻaongaʻi ko ha lea fakafeʻiloaki pē. ʻE lava foki ke pehē ko e melinó ko ha “tuʻunga ʻo e fakakaukaú ʻoku maʻu ʻe he tangatá ʻi he ngaahi tuʻunga kuo fokotuʻu ʻe he ʻOtuá (Howard W. Hunter, “Where is Peace?” ʻi he Conference Report, Oct. 1966, 14–17.

4.

Luke 2:14; toki tānaki atu e fakamamafá.

5.

Vakai, Mātiu 2:16; vakai foki, Ross Douthat, “The Loss of the Innocents,” New York Times, Dec. 16, 2012, 12.

6.

Mātiu 10:16, 22.

7.

Mātiu 10:34.

8.

Vakai, Tokāteline mo e Ngaahi Fuakava 84:46.

9.

Tokāteline mo e Ngaahi Fuakava 1:33.

10.

Tokāteline mo e Ngaahi Fuakava 1:35.

11.

Ne fakahā ʻe Palesiteni Utalafi e meʻá ni he 1894 pea mo e 1896. Vakai, The Discourses of Wilford Woodruff, ed. G. Homer Durham (1946), 251–52; vakai foki, Marion G. Romney, ʻi he Conference Report, Apr. 1967, 79–82.

12.

Vakai, Joseph Fielding Smith, The Predicted Judgments, Brigham Young University Speeches of the Year (Mar. 21, 1967), 5–6. Ka naʻe pehē ʻe ʻEletā Niila A. Mekisuele, “ʻE lava ke tau maʻu ha loto nonga neongo kapau kuo ʻave ʻa e melinó mei māmani . . . [pea] “maveuveu mo e meʻa kotoa pē’” (“Behold, the Enemy Is Combined,” Ensign, May 1993, 79).

13.

Ngaahi Akonaki ʻa e Kau Palesiteni ʻo e Siasí: Siosefa F. Sāmita (1998), 468.

14.

Tokāteline mo e Ngaahi Fuakava 59:23.

15.

Ngaahi Akonaki ʻa e Kau Palesiteni ʻo e Siasí: Sione Teila (2001), 176.

16.

Mei Kalisi he kuonga muʻá ki hotau kuongá, kuo ʻanalaiso, vakavakaiʻi mo ako e ongo foʻi lea ko e —fiefiá mo e fiemālié —pea fakafekauʻaki hono ʻuhingá mo e founga ʻokú ne tākiekina ai ʻetau moʻuí. Vakai, David Malouf, The Happy Life: The Search for Contentment in the Modern World (2011). Vakai foki ki hono vakaiʻi e tohi ʻa Mr. Malouf, ʻi he R. Jay Magill Jr., “How to Live Well,” Wall Street Journal, Jan. 26–27, 2013, C6.

17.

Ngaahi Akonaki ʻa e Kau Palesiteni ʻo e Siasí: Hiipa J. Kalānite (2002), 260.

18.

“ʻOku kau ha siteiki ʻe tolu ʻo e ʻAivolī Kousi, mei hono siteiki ʻe nima, ʻi he peseti ʻe 25 tuʻukimuʻa ʻo e kakai lalahi ʻoku nau [fakahū] mai e ngaahi hingoa ki he ouau fakatemipalé” pea ko e Siteiki Kokoti ti ʻAivolī ʻoku māʻolunga tahá (C. Terry Warner and Susan Warner, “Apostle Visits Ivory Coast, Is ‘Impressed with Exceptional Spirit,’” Church News, Mar. 3, 2013, 4, 14). Tupu mei he tau fakalotofonuá pea mo e heka pasi houa ʻe 12 ki he temipale ofi tahá ʻi ʻAkalā ʻi Kaná, ko ha fakamoʻoni fakaofo ʻeni ʻo e tuí pea ʻoku maʻu ai ʻa e melino fakafoʻituituí mo fakafāmilí.

19.

Tokāteline mo e Ngaahi Fuakava 121:7–8. Naʻe akonaki ʻa Palesiteni Hāloti B. Lī ʻo pehē, “Kuo pau ke siviʻi mo ʻahiʻahiʻi kitautolu ke fakamoʻoniʻi ʻa e ivi mo e mālohi ʻoku ʻiate kitautolú” (Ngaahi Akonaki ʻa e Kau Palesiteni ʻo e Siasí: Hāloti B. Lī [2000], 249).

20.

1 Kolinitō 14:33.

21.

ʻI he Marion D. Hanks, “A Loving, Communicating God,” Ensign, Nov. 1992, 63.

22.

Vakai, Jeffrey R. Holland, For Times of Trouble (2012), 79. ʻOku akoʻi mai ʻe ʻEletā Sefilī R. Hōlani, “ʻE lahi ange maumau ʻoku fai ʻe he masiva moʻoní ki he laumālie ʻo e tangatá, ʻi ha toe faʻahinga meʻa, tukukehe pē ʻa e angahalá.” Ka ʻe lava ʻe hono fakaʻaongaʻi angatonu ʻo e paʻangá ʻo fakatupulaki ʻa e melinó.

23.

“Te u Maʻu ʻi Fē ʻa e Melinó?”Ngaahi Himí, fika 63.

24.

ʻĪsaia 9:6.

25.

Ne fakamatalaʻi faingofua ia ʻe Sione Kilinilifi Uitiea: “Tokanga ki he founga hoʻo moʻuí. ʻOua ʻe fai he ʻahó ha meʻa te ne toʻo atu hoʻo nongá he poʻulí” (“Conduct [From the Mahabharata],” ʻi he The Complete Poetical Works of John Greenleaf Whittier [1802], 484).

26.

Mōsaia 4:3; toki tānaki atu e fakamamafá; vakai foki, Marion G. Romney, ʻi he Conference Report, Apr. 1967, 79–82.

27.

Ko e konisēnisí ko ha kāpasa ia ʻokú ne tataki kitautolu ki he nongá. ʻOku fakaake ia ʻe ha meʻa ʻe ua: ko e maama ʻo Kalaisí, ʻa ia ko ha tukufakaholo nāunauʻia mei heʻetau Tamai Hēvaní (vakai, Tokāteline mo e Ngaahi Fuakava 88:6–13; 93:2), pea mo e meʻafoaki ʻo e Laumālie Māʻoniʻoní (vakai, Tokāteline mo e Ngaahi Fuakava 39:6).

28.

“ʻOku ua ʻa e faʻahinga fakamolemole ʻoku fie maʻu ke ne ʻomi ʻa e nongá ki he tokotaha maumaufonó — ko e taha mei he kau maʻu mafai totonu ʻi he Siasi ʻo e ʻEikí pea taha mei he ʻEikí tonu pē. [Vakai, Mōsaia 26:29.]” (Ngaahi Akonaki ʻa e Kau Palesiteni ʻo e Siasí: Sipenisā W. Kimipolo [2006], 51).

29.

“ʻOku Kei Ngangatu,” Ngaahi Himí, fika 59.

30.

Sione 14:26–27.

31.

Sione 16:33.

32.

“Ka Faingataʻa Ho Halá,” Ngaahi Himí, fika 60.

Ko e Founga ʻa e ʻEikí

Fai ʻe ʻEletā Stanley G. Ellis

ʻO e Kau Fitungofulú

Ko e founga ʻa e ʻEikí ko ʻetau fakafanongo ki he akonaki ʻa hotau kau takí, maʻu e mahino ki he ngaahi tefitoʻi moʻoni totonú, pea mapuleʻi kitautolu.

Fitungofulú

ʻOku ou hoko ko ha Fitungofulu. ʻOku ui e Kau Fitungofulú ke nau hoko ko ha kau talafekau—ke vahevahe ʻa e folofola ʻa e ʻEikí ʻi heʻetau maʻu ia mei he kau ʻaposetoló mo e kau palōfitá mo e Laumālié pea ke hoko ko ha kau fakamoʻoni makehe ki he huafa ʻo Kalaisí, ʻi hono malanga ʻaki e ongoongoleleí ki māmani kotoa, ʻi hono langa ʻo e Siasí, pea ʻi hono tokangaʻi ʻa hono meʻa kotoa pē (vakai, T&F 107:25, 34).

Tamasiʻi Faama

Ne u tupu hake ʻi ha faama ofi ki Peili, ʻAitahō—ko e “tamasiʻi faama moʻoni mei ʻAitahō!” ʻI heʻene peheé ne u ako:

1.

Ke ngāue—ka ʻikai ke ke tō, he ʻikai te ke utu.

2.

Ke ngāue fakapotopoto—kapau te ke fuʻifuʻi mo fafanga [e ngoué], ʻe lahi ange e ututaʻú.

3.

Ko e mahuʻinga ʻo e taimí—kapau he ʻikai te ke tō ʻi he taimi totonú, ʻe lava ke hanga ʻe he tō vave mai ʻa e momokó ʻo fakaʻauha e ututaʻú.

4.

Ke fai e meʻa ʻoku fie maʻu pe totonu ke faí ʻi hono taimi totonu tatau ai pē pe ʻokú ke saiʻia ai pe ʻikai—kuo pau ke taukau ʻa e pulú ʻi he taimi ʻokú ne fie maʻu ai ke fai iá, kae ʻikai ko e taimi ʻoku sai kiate koé.

5.

Ko hono fakalea totonú—ʻi he kau mai ʻa e fanga monumanú mo e ngaahi mīsiní, ʻoku ʻikai ke ʻi ai ha taimi ke “heliaki hono fakamatalaʻi ha meʻa” pe ke hohaʻa pe ʻoku tonu fakapolitikale.(Ka ʻi he meʻá ni, ʻi heʻeku ngāue ʻi he Siasí, ʻoku ou faʻa fehuʻi ai, “ʻOkú ke fie maʻu ke u lea hangatonu atu pe ke u lea heliaki?” Ko e angamahení ʻoku fili ʻa e Kāingalotú ke lea “hangatonu!” Te u lea hangatonu atu he ʻahó ni.)

6.

Fakaʻosí, ʻi heʻeku hoko ko ha tamasiʻi faama mei ʻAitahoó, ne u ako ke nofo maʻu ʻi he ngaahi tefitoʻi meʻa mahuʻingá.

ʻOku ʻikai ha toe meʻa ʻe mahuʻinga kiate kitautolu, mo ʻetau tokāteliné, ka ko e ngaahi moʻoni ʻo e ʻuluaki tefito ʻo e tuí: “ʻOku mau tui ki he ʻOtua, ko e Tamai Taʻengatá, pea mo Hono ʻAlo ko Sīsū Kalaisí, pea ki he Laumālie Māʻoniʻoní” (Ngaahi Tefito ʻo e Tui 1:1).

Ko Ia ʻetau Tamai Hēvaní, ʻokú Ne ʻafioʻi mo ʻofaʻi kitautolu, pea ʻokú Ne finangalo ke tau toe foki kiate Ia. Ko Sīsū hotau Fakamoʻuí mo e Huhuʻí, ʻa ia naʻá Ne fakapapauʻi mai ʻi he Fakaleleí te tau ikunaʻi ʻa e maté pea toe moʻui pea malava ke hakeakiʻi kitautolu pea maʻu e moʻui taʻengatá. Ko e Laumālie Māʻoniʻoní ʻa hotau fakafiemālié, maʻuʻanga fakahaá, faiakó, fai fakamoʻoní, mo e fai fakahinohinó.

ʻE kāinga, mou fakakaukau ki ai—ʻoku ʻikai ko ha kau paea fakalaumālie kitautolu! ʻOku ʻikai ke tau tuēnoa.

Ko e hā hano lelei e ʻi ai ha mātuʻá—ʻo ʻikai ke paeá? ʻE lava ke tau ako meiate kinaua, maʻu e lelei mei heʻena ngaahi aʻusiá, fakaʻehiʻehi mei he faingataʻa ʻokú na fakatokanga mai ki aí, pea maʻu ha mahino lelei ange koeʻuhí ko e meʻa ʻokú na ʻiló. ʻOku ʻikai totonu ke tau hē, puputuʻu, kākaaʻi kitautolu pe ʻikai ngāue lelei. ʻOku moʻoni ʻeni kae tautautefito ki heʻetau Tamai Hēvaní, kuo ʻikai ngata ʻi Heʻene akoʻi pea fakahā mai ha founga, ka ko e foungá.

ʻOku ʻi he ʻOtuá ʻa e Foungá

Ko hono moʻoní ʻoku ʻi he ʻOtuá ʻa e founga ki he anga e moʻuí,1 ʻofá,2 tokoní,3 lotú,4 ke talanoa,5 feohi mo e niʻihi kehé,6 takí,7 malí,8 ʻohake ʻo e fānaú,9 akó,10 ʻilo ʻo e moʻoní,11 vahevahe ʻo e ongoongoleleí,12 ke fili fakapotopoto e meʻa ʻoku tau kaí,13 mo e ngaahi alā meʻa peheé.

ʻOku ʻi ai ha ngaahi maʻuʻanga tokoni lelei, fakataha mo e folofolá, ke ʻilo ai e founga ʻo e ʻEikí ʻi he Tuʻu Maʻu ʻi he Tuí, Ki Hono Fakamālohia ʻo e Toʻu Tupú, mo e ngaahi akonaki kehe ʻa e kau ʻaposetolo mo e kau palōfita moʻuí.

1.

Hangē ko ʻení, naʻe akoʻi mai ʻe he ʻEikí ʻi he folofolá:

“ʻOku ʻikai ko hoʻomou ngaahi mahaló ʻa ʻeku mahaló, pea ʻoku ʻikai ko homou ngaahi halá ʻa hoku ngaahi halá.

“He ʻoku hangē ʻoku māʻolunga hake ʻa e ngaahi langí mei he māmaní, ʻoku pehē hono māʻolunga ʻo hoku ngaahi halá, pea mo ʻeku mahaló ʻi hoʻomou ngaahi mahaló” (ʻIsaia 55:8–9).

2.

Ko e taha ʻo e ngaahi kovi ʻo e kuonga fakaʻosí ni ko e “ʻaʻeva ʻa e tangata taki taha ʻi hono hala pē ʻoʻoná” (T&F 1:16). ʻOku fakatokanga mai ʻa e Tohi ʻa Lea Fakatātaá ke “ʻoua naʻá ke pehē ʻi ho mata ʻoʻoú, ʻokú ke poto” pea “ʻoua naʻá ke faʻaki ki ho poto ʻoʻoú” (vakai, Lea Fakatātā 3:5–7).

3.

ʻOku akoʻi kitautolu kapau te tau ngāue ʻo fakatatau ki he founga ʻo e ʻEikí, ʻokú Ne haʻisia ke tāpuakiʻi kitautolu pea lava ke tau maʻu ʻEne ngaahi talaʻofá; kapau he ʻikai fai Hono finangaló, ʻoku ʻikai haʻatau talaʻofa (vakai, T&F 82:10).

4.

Ne fakahoa ʻe he ʻEikí ʻa ʻEne foungá mo ʻetau foungá ʻi Heʻene akoʻi e palōfita ko Samuelá, ʻa ia naʻá Ne fekau atu ke ʻalu ʻo kumi ha tuʻi foʻoú: “Ka naʻe pehē ʻe [he ʻEikí] kia Samuela, ʻOua naʻá ke mamata ki hono matá, pea ki he māʻolunga ʻo hono sinó; he kuó u liʻaki ia; he ʻoku ʻikai mamata ʻa [e ʻEikí] ʻo hangē ko e mamata ʻa e tangatá; he ʻoku sio ʻa e tangatá ki he anga ʻoku hā ʻi tuʻá, ka ʻoku ʻafioʻi ʻe [he ʻEikí] ʻa e lotó” (1 Samuela 16:7).

5.

Neongo e manakoa ʻi māmani e holi ke tokoni ki he masivá mo e faingataʻaʻiá, ʻoku finangalo lelei ʻa e ʻEikí ki heʻetau taumuʻá ka ʻokú ne fakatokanga mai, “Ka kuo pau ke fai ia ʻi heʻeku founga pē ʻaʻakú” (T&F 104:16). Ka ʻikai, te tau lava ke fakamamahiʻi ʻa kinautolu ʻoku tau feinga ke tokoniʻí. Kuo akoʻi kitautolu ʻe he ʻEikí ʻa e fie maʻu ko ia ke tau fakafalala pē kiate kitautolú. Neongo ʻoku tau lava ke tokoni, ʻoku ʻikai totonu ke tau ʻoatu pe tokonaki maʻanautolu e meʻa ʻoku nau lava pea totonu ke nau fai maʻanautolú. Kuo ʻilo ʻe māmani ʻa hono kovi e foaki pe maʻu ha meʻa taʻe ngāueʻí. ʻOku ʻilo ʻe he ʻEikí ʻa e lelei tahá.

Tau fakakaukau ki ha ngaahi sīpinga kehe. ʻOku ʻi ai e founga ʻa e ʻEikí ki he ngāue fakafaifekaú. ʻOku fakamatalaʻi ia ʻi he folofolá mo e Malangaʻaki ʻEku Ongoongoleleípea fakahoko ia ʻi he tataki ʻa e Laumālié.

ʻOku ʻi ai e founga ʻa e ʻEikí, pea ko e foungá, ke ʻofa. ʻOku pehē ʻe kinautolu ʻo e māmaní ko e meʻa pē ʻoku mahuʻingá ko e feʻofaʻaki ʻa ha ongo meʻa. ʻOku akoʻi mai ʻe heʻetau Tamai Hēvaní ʻoku mahuʻinga ʻeni, ka ʻokú Ne ako lahi mai: ʻoku ʻi ai ha founga kuo fakamafaiʻi ke fakahoko ia pea mo e taimi ke fakahaaʻi ai e ʻofa ko iá.

Mapuleʻi Kitautolu

Ne akoʻi ʻa Siosefa Sāmita mei heʻene kei siʻí ki he founga ʻo e ʻEikí. ʻI hono fehuʻi kiate ia pe ʻoku founga fēfē ʻene puleʻi ʻa e Siasí, naʻá ne fakamatala ʻoku ne akoʻi e ngaahi tefitoʻi moʻoni totonú pea ʻoku puleʻi pē ʻe he kāingalotú kinautolu pē.14 Kāinga, ʻoku kei akoʻi mai pē ʻe heʻetau Kau ʻAposetolo mo e Kau Palōfita moʻuí ʻa e ngaahi tefitoʻi moʻoni totonú. Ko e fehuʻí leva, “ʻoku tau fakaʻaongaʻi nai ia ke mapuleʻi kitautolu?”

Ko e taha ʻo e ngaahi meʻa ʻoku faʻa akoʻi kiate kitautolú ke tau fakatupulaki e meʻa te tau malavá ʻi ha feituʻu pē ʻoku tau ʻi ai. ʻOku faʻa fakatauveleʻi kitautolu ke tau hiki ki ha feituʻu foʻou, ʻo fakakaukau ʻe toe tokolahi ange e kaungāmeʻa ʻetau fānaú pea lelei ange e ngaahi polokalama maʻá e toʻu tupú.

ʻE kāinga, ʻoku tau pehē nai ko e meʻa mahuʻinga ki hono fakamoʻui ʻetau fānaú ʻa e tukui ʻapi ʻoku tau nofo aí? Kuo faʻa akoʻi ʻe he kau ʻaposetoló mo e kau palōfitá ʻoku mahuʻinga ange e meʻa ʻoku hoko ʻi he loto ʻapí ʻi he meʻa ʻoku fehangahangai mo hoʻomou fānaú ʻi tuʻá. ʻOku mahuʻinga ange ʻa e founga ʻoku tau ʻohake ʻaki ʻetau fānaú ʻi he feituʻu ʻoku tau ʻohake ai kinautolú.

Ko e moʻoni ʻoku ʻi ai mo ha ngaahi meʻa kehe ʻi hono fili e feituʻu ke nofo ai, kae fakamālō ʻe tataki kitautolu ʻe he ʻEikí ʻo kapau te tau fekumi ki Heʻene talí.

Ko e fehuʻi ʻe taha ko e “Ko e fē e feituʻu ʻoku fie maʻu kitautolu ki aí?” Ne u ngāue ʻi ha taʻu ʻe 16 ʻi he kau palesitenisī ʻo e Siteiki Hiusitoni Tekisisi Noaté. Ne tokolahi ha hiki mai ki homau feituʻú he taimi ko iá. Ne lahi e taimi ne maʻu ai ha telefoni ko hono fanongonongo kuo hiki foʻou mai ha taha pea ʻokú ne ʻeke pe ko e fē e uooti ʻoku sai tahá. Ne tuʻo taha pē he taʻu ko ʻeni ʻe 16 haʻaku maʻu ha telefoni ʻo ʻeke mai, “Ko e fē e uooti ʻoku nau fie maʻu ha fāmili leleí? Ko e fē te u lava ʻo tokoni aí?”

ʻI he kamata mai ʻa e Siasí, ne ui ʻe Pilikihami ʻIongi mo ha niʻihi kehe ha kāingalotu ki ha ngaahi feituʻu pau ke langa hake e Siasí. Ko e meʻa fakaolí he ʻoku aʻu pē ki he taimí ni ʻoku ʻi ai ha kāingalotu faivelenga ʻo e Siasí ʻi he feituʻu kotoa te nau ʻalu ki ha faʻahinga feituʻu pē ʻe kole ange ʻe he palōfitá ke nau ʻalu ki ai. ʻOku tau ʻamanaki nai ʻe talamai fakafoʻituitui ʻe Palesiteni Monisoni kiate kitautolu toko 14 miliona tupú ʻa e feituʻu ʻoku fie maʻu ki ai hotau fāmilí? Ko e founga ʻa e ʻEikí ko ʻetau fakafanongo ki he akonaki ʻa hotau kau takí, maʻu e mahino ki he ngaahi tefitoʻi moʻoni totonú, pea tataki pē kitautolu.

Matuʻaki Mahuʻinga

ʻI he ngaahi meʻa kotoa ʻoku hoko ʻi he Siasí he ʻaho ní, pea ʻi hono fakavaveʻi ʻe he ʻEikí ʻa ʻEne ngāué ʻi he tapa kotoa, ʻoku toe mahuʻinga ange ke tau fai e meʻa kotoa ʻi he founga ʻa e ʻEikí!

Kae tautautefito ki he ngāue ʻo e fakamoʻuí ʻoku tau ako “ʻi he foaki mai ʻo hono ʻAló kuo hanga ai ʻe he ʻOtuá ʻo teuteu ʻa e founga lelei ange” (ʻEta 12:11). Ko e tokāteline ʻa Kalaisí “ko e halá [Iá]; pea ʻoku ʻikai [mo ha toe] hala pe ha hingoa kuo tuku mai ʻi he lalo langí ʻa ia ʻe lava ʻo fakamoʻui ai ʻa e tangatá ʻi he puleʻanga ʻo e ʻOtuá” (2 Nīfai 31:21).

Fakaʻosí

ʻI heʻetau vakai ki he tokolahi ʻi māmani he ʻahó ni ʻoku nofo puputuʻu, pe toe kovi angé, ʻoku nau hē atu ʻi he faiangahalá, mamahí koeʻuhí ko e nunuʻa ʻo ʻenau ngaahi fili koví, ʻoku ou fie kalanga ai ʻo hangē ko ʻAlamaá:

“Taumaiā ko e ʻāngelo au, peá u lava ʻo maʻu ʻa e fakaʻamu ʻa hoku lotó, ke u ʻalu atu ʻo lea ʻaki ʻa e talupite ʻa e ʻOtuá, ʻi ha leʻo ke lulululuʻi ʻa e māmaní, pea kalanga ʻaki ʻa e fakatomalá ki he kakai fulipē!

“ʻIo, te u fakahā ki he kakai fulipē . . . [ʻa e] palani ʻo e huhuʻí, koeʻuhí ke nau fakatomala pea haʻu ki hotau ʻOtuá [pea mo ʻEne foungá], koeʻuhí ke ʻoua naʻa toe ʻi ai ha mamahi ʻi he funga ʻo e māmaní kotoa” (ʻAlamā 29:1–2).

ʻOku ou toe fakamoʻoni atu, ʻoku ʻi he ʻEikí ʻa e foungá! ʻOku ʻafioʻi, ʻofaʻi, mo fie tokoni mai ʻa ʻetau Tamai Hēvaní. ʻOkú Ne ʻafioʻi e founga lelei taha ke tokoniʻi kitautolú. ʻOku ʻikai ko ha kau paea fakalaumālie kitautolu!

Ko hotau Fakamoʻuí, ʻa Sīsū Kalaisi, ko Ia e “halá, mo e moʻoní, pea mo e moʻuí” (Sione 14:6; vakai foki, ʻAlamā 38:9). ʻOku fakatefito ʻEne foungá ʻi he moʻoni taʻengata peá ne taki kitautolu ki he “melino ʻi māmani pea mo e moʻui taʻengata ʻi he maama ka hoko maí” (T&F 59:23). ʻOku ou fakamoʻoni ki ai ʻi he huafa ʻo Sīsū Kalaisí, ʻēmeni.

Maʻuʻanga Fakamatalá

1.

Vakai, 2 Nīfai 5:27; Mōsaia 4:27; ʻAlamā 7:23–25.

2.

Vakai, ʻEkesōtosi 20:14; Teutalōnome 6:5; Sione 13:34–35; Loma 1:24–32; 1 Tesalonika 4:3; ʻAlamā 39:3–5.

3.

Vakai, Mōsaia 4:21–27; Tokāteline mo e Ngaahi Fuakava 104:15–18.

4.

Vakai, Mātiu 6:5–13; 2 Nīfai 32:8–9; 3 Nīfai 18:21; Tokāteline mo e Ngaahi Fuakava 10:5.

5.

Vakai, Lea Fakatātā 15:1; Kolose 4:6; Sēmisi 5:12; 3 Nīfai 11:29–30.

6.

Vakai, Tokāteline mo e Ngaahi Fuakava 64:10–11; 121:41–46.

7.

Vakai, Mātiu 25:14–30; Sione 10:1–14; Tokāteline mo e Ngaahi Fuakava 50:26; 107:99–100; 121:34–40.

8.

Vakai, Sēnesi 2:24; Sēkope 2:27; Tokāteline mo e Ngaahi Fuakava 42:22; 132:19.

9.

Vakai, Mōsaia 4:14–15; Tokāteline mo e Ngaahi Fuakava 68:25–28.

10.

Vakai, Tokāteline mo e Ngaahi Fuakava 43:8–9; 88:77–79, 118.

11.

Vakai, Molonai 7:15–19; 10:3–5; Tokāteline mo e Ngaahi Fuakava 9:7–9.

12.

Vakai, Tokāteline mo e Ngaahi Fuakava 33:8–10; 100:3–8.

13.

Vakai, Tokāteline mo e Ngaahi Fuakava 89.

14.

Vakai, Ngaahi Akonaki ʻa e Kau Palesiteni ʻo e Siasí: Siosefa Sāmita (2007), 327.

Ko e Ongoongoleleí ki Māmani Kotoa

Fai ʻe ʻEletā John B. Dickson

ʻO e Kau Fitungofulú

Kuo ngaʻunu lelei atu e Siasí kimuʻa ʻi he funga ʻo e māmaní, mei he puleʻanga ki he puleʻanga, anga fakafonua ki he anga fakafonua, pea mo e kakai ki he kakai, ʻo fakatatau ki he fokotuʻutuʻu mo e taimi ʻa e ʻEikí.

Naʻe kakato e ngāue fakafaifekau e Fakamoʻuí ʻi he māmaní. Ne lava ʻene mamahi ʻi Ketisemani mo e funga kolosí. ʻOku tau ako mei he tohi Ngāue vahe 1: naʻá ne ngāue ʻi ha ʻaho ʻe 40 hili ʻEne Toetuʻú, “[naʻe] mamata” ki ai e kau ʻAposetoló pea “lea ia ki he ngaahi meʻa ʻo e puleʻanga ʻo e ʻOtuá” (Ngāue 1:3).

Naʻá Ne folofola kiate kinautolu “te mou maʻu ʻa e mālohí ʻo ka hoko mai ʻa e Laumālie Māʻoniʻoní kiate kimoutolu: pea ko ʻeku kau fakamoʻoni ʻa kimoutolu ʻi Selusalema mo Siutea kotoa pē, mo Samēlia pea ki he ngataʻanga ʻo māmaní” (Ngāue 1:8).

Taimi nounou mei ai “naʻe ʻave ia ki ʻolunga; pea fakapuli ia ʻe he ʻaó meiate kinautolu.

“Pea ʻi heʻenau kei sio fakamamaʻu ki he langí ʻi heʻene ʻalu haké, ʻiloange, kuo tuʻu mai kiate kinautolu ʻa e ongo tangata kuo kofu hinehina;

“ʻO na pehē, ʻa e kau tangata ʻo Kāleli, ko e hā ʻoku mou tutuʻu mo sio fakamamaʻu ai ki he langí? ko e Sīsū ko iá kuo ʻave [meiate] kimoutolu ki langi, ʻe pehē pē ʻene toe haʻú ʻo hangē ko hoʻomou mamata [ki heʻene] ʻalu hake ki loto langí” (Ngāue 1:9–11).

Ko e moʻoni, ʻe toe hāʻele mai e Fakamoʻuí ʻi Heʻene Hāʻele ʻAngaua Maí, ka ʻoku fakataumuʻa e ongoongolelei ʻo Sīsū Kalaisí ke aʻu atu he taimí ni “ki he tapa kotoa pē ʻo e māmaní.”

ʻOku tau ako ʻia Mātiu ki he tuʻutuʻuni makehe ne fai ki he kau ʻAposetoló ke nau ʻoatu e ongoongoleleí ki he ngaahi puleʻanga kotoa pē:

“Pea haʻu ʻa Sīsū ʻo lea kiate kinautolu ʻo pehē, Kuo tuku kiate au ʻa e mālohi kotoa pē ʻi he langí mo māmani.

“Ko ia ke ʻalu ʻa kimoutolu ʻo fakalotuʻi ʻa e ngaahi puleʻanga kotoa pē, ʻo papitaiso ʻa kinautolu ʻi he huafa ʻo e Tamaí mo e ʻAló mo e Laumālie Māʻoniʻoní” (Mātiu 28:18–19).

ʻI he kamakamata mai ʻa e Siasí ʻi he kuonga muʻá, ko e kau ʻIsilelí pē naʻe ʻave ki ai ʻa e ongoongoleleí; pea toki hoko mai ha fakahā kia Pita ko e ʻAposetolo pulé, kuo hokosia e taimi ke ʻoua naʻa ngata pē ʻi ʻIsileli hono ʻoatu ki ai e ongoongoleleí, ka ki he kau Senitailé foki. ʻOku tokoni ʻa e vahe 10 mo e 11 ʻo e tohi Ngāué ke mahino kiate kitautolu ʻa e founga mo e sīpinga ʻoku fie maʻu ke mafola ai ʻa e Siasí ki ha fānau tokolahi ange ʻa e ʻOtuá, pea fakahā ia ki hono kau ʻōfisa pulé mo e kāingalotú fakalūkufua.

Naʻe fakaʻaongaʻi ʻe he ʻEikí ʻa Koniliusi, ko ha Senitaile, ko e ʻeikitau pea ko ha tangata lelei, ne fakatō mamafa ʻe he ʻEikí kia Pita ʻe ʻoatu ʻa e ongoongoleleí ki he kau Senitailé, ko ha fakakaukau naʻe foʻou ki he Kāingalotú he ʻaho ko iá. Naʻe hoko mai kia Pita ko e ʻAposetolo pulé ʻa e fakahā ko ia ke fai ha liliu ʻi he ngaahi ngāue ʻa e Siasí. ʻOku tau ʻiloʻi ne mafola vave atu e ongoongoleleí ki he ngaahi puleʻanga ʻo e Kau Senitailé.

Ko ha sīpinga ʻo e tupulaki ʻa e Siasí he taimi ko iá, ko hono fakaului ko ia ʻo Paulá, naʻe hoko ko ha ʻAposetolo maʻongoʻonga ki he Kau Senitailé. Naʻá ne maʻu ha meʻa-hā-mai lolotonga ʻene fononga he hala ki Tāmasikusí, ʻo ne mamata ai ki ha maama mo fanongo ki ha leʻo, peá ne fakatomala mei heʻene ngaahi angahalá pea ui ia ʻe he ʻOtuá (vakai, Ngāue 22:6–18) pea hoko ko ha ivi mālohi ʻi he ongoongolelei ʻo Sīsū Kalaisí.

Tau hiki fakalaka leva mei ai ʻi ha taʻu ʻe 1,800 ki he taimi hono toe Fakafoki Mai ʻo e ongoongoleleí, pe ko hono toe fakafoki mai ʻo e meʻa kotoa pē kimuʻa he Hāʻele ʻAngauá. ʻOku ou fakamoʻoni naʻe fakafoki mai ʻa e Siasí ʻi he Palōfita ko Siosefa Sāmitá, pea hokohoko atu ai pē ʻene laka kimuʻá ʻi hono tataki ʻe he Kau Palesitenisī ʻUluakí mo e Kōlomu ʻo e Kau ʻAposetolo ʻe Toko Hongofulu Mā Uá. Ko e fekau ko ia kiate kinautolu ke nau ʻoatu e ongoongoleleí ki he māmaní, ʻoku tatau ia mo e fekau ne fai ki he kau ʻAposetolo he kuonga muʻá.

Talu mei he taimi ne fokotuʻu ai ʻa e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní ʻi he 1830, mo e laka lelei atu pē kimuʻa e Siasí ʻi he funga ʻo e māmaní, mei he puleʻanga ki he puleʻanga, anga fakafonua ki he anga fakafonua, pea mo e kakai ki he kakaí ʻo fakatatau ki he ʻāsenita mo e taimi ʻa e ʻEikí.

ʻI he 1978, ʻo muimui ʻi he founga maʻu fakahā tatau kuo fai mai ki he ʻAposetolo pulé, naʻe ʻomi ai he taimi ko ʻení ha fakahā kia Palesiteni Sipenisā W. Kimipolo ʻo kau ki hono ʻoatu e ngaahi tāpuaki ʻo e lakanga fakataulaʻeikí ki he kakai tangata moʻui taau kotoa pē he māmaní . ʻOku ʻuhinga ʻeni ʻe lava ke maʻu ʻi hotau kuongá ni ʻe he fānau kotoa pē ʻa e Tamai Hēvaní ʻi he funga ʻo e māmaní ʻa e ngaahi tāpuaki kotoa ʻo e ongoongolelei kuo toe fakafoki maí. Meʻa tuha moʻoni ia mo e puleʻanga ʻo e ʻOtuá ʻi he ʻamanaki ke Hāʻele ʻAngaua Mai ʻa Kalaisí.

Ne toki ui au ke u hoko ko ha palesiteni fakamisiona pea naʻe ʻamanaki ke ma ō mo Sisitā Tikisoni ʻo ʻave homa fāmili ki Mekisikou, ʻi hono fakahā mai ʻe ʻEletā Lisiate G. Sikoti ne kei mēmipa he Kau Fitungofulú, ʻa hono ʻomi ʻo e fakahā makehe ko ʻení. ʻOku ou manatuʻi ʻeku tangi ʻi heʻene fakahā mai e meʻa ne hokó. Ne ʻikai faʻa fakamatalaʻi ʻeku fiefiá he ne u ʻilo naʻe totonu ia pea kuo hokosia e taimi ke maʻu ai ʻe he faʻahinga kotoa pē ʻo e tangatá ʻa e ngaahi ouaú, ngaahi fuakavá pea mo e ngaahi tāpuaki ʻo e ongoongoleleí.

Ko e taʻu nai ʻeni ʻe meimei 35 mei ai, pea ne ʻikai ke u ʻilo he taimi ko iá te u ngāue he Siasí ki he ʻĒlia ʻAfilika Hihifó heʻeku hoko ko e Fitungofulú, ki he lotolotonga ʻo ha kakai tui faivelenga ʻe takiekina ʻenau moʻuí ʻe he fakahā ʻi he 1978 fekauʻaki mo e lakanga fakataulaʻeikí. Ne u nofo ai mo Sisitā Tikisoni ʻi ha taʻu ʻe fā, pea ko ha aʻusia ia ne fakaʻofoʻofa mo liliu moʻui kiate kimaua.

ʻOku tui e kakai ʻAfilika Hihifó ki he ʻOtuá, pea ʻikai ke nau mā ʻi hono talaki mo vahevahe ʻenau tuí ki he niʻihi kehé pea lelei ʻaupito honau ivi fakatakimuʻá. ʻOku nau kau mai ki he Siasí ʻi he lau ngeaú, pea ʻi he uike ʻe taha kotoa pē ʻoku fokotuʻu ha uooti pe kolo ʻe ua ʻi he ʻĒlia ʻAfilika Hihifó pea ʻoku meimei ko e kakai ʻAfilika pē ʻoku taki ʻi he lakanga fakataulaʻeikí mo e ngaahi houalotú.

Pehē ange mai naʻe lava ke mou kau fakataha mo e Kāingalotú ʻi he temipale ʻi ʻApa ʻi Naisīliá pe ʻAkalā ʻi Kaná, ke mou ongoʻi e tukupā ʻa e Kāingalotú pea mo e kau ʻAfilika kotoa ʻoku ʻi he kau palesitenisī fakatemipalé. Pe ko ʻeku fakaʻamu ne lava ke u fakafeʻiloaki kimoutolu ki he Kau Fitungofulu Fakaʻēlia ʻAfiliká, ʻoku ʻi heni mo kitautolu ʻi he Senitā Konifelenisí he ʻahó ni, kae pehē ki he kau loea, kau palōfesa mo e kau pule pisinisí pe ke mou maheni mo e kau taki ʻo e ngaahi siteiki mo e uooti ʻi ʻAfiliká mo honau fāmilí.

Ko ha meʻa toputapu ʻi ʻAfilika ke kau atu ki he Lautohi Faka-Sāpaté, kalasi ʻo ha houalotu pe lakanga fakataulaʻeikí, he ʻoku muimui totonu ai ki he nāunau fakalēsoni ʻa e Siasí pea lahi ai e mahinó, akoʻí pea mo hono ako ʻo e ongoongoleleí ʻi he Laumālié.

ʻOku ʻoatu e ongoongoleleí ʻi ʻAfilika ki ha kakai fiefia, ʻoku ʻikai ke nau tokanga ki he fōtunga ki tuʻá ʻo hangē ko ia ʻoku tokanga ki ai ha tokolahi ʻi he ngaahi fonua muli ʻi he Hihifó. ʻOku ʻikai ke nau hohaʻa kinautolu ki he koloa fakaemāmaní.

ʻOku taku foki ʻo pehē ko e kau ʻAfiliká ko ha kakai ʻoku siʻi ʻenau maʻu e meʻa ʻoku ʻikai fuʻu mahuʻingá kae lahi ʻaupito ʻenau maʻu e meʻa ʻoku mahuʻinga tahá. ʻOku ʻikai ke nau fuʻu tokanga kinautolu ki he ʻapi lalahí mo e ʻū kā masaní, ka ʻoku nau tokanga ʻaupito ke ʻilo ki heʻenau Tamai Hēvaní mo Hono ʻAlo ko Sīsū Kalaisí pea mo hono maʻu ʻo ha fāmili taʻengatá. Ko e ola fakanatula pē ʻo ʻenau tuí ko hono langaki hake kinautolu ʻe he ʻEikí ʻi ha founga lahi.

ʻI heʻema ʻiloʻi lelei kinautolú, ʻoku ʻikai ke ma ofo ʻi heʻenau hoko ko ha konga mahuʻinga ʻo e tupulaki ʻa e Siasi ʻo Sīsū Kalaisí ʻi he ngaahi ʻaho fakaʻosí. Koeʻuhí ne mamata mai ʻa Taniela ʻo e Fuakava Motuʻá ki he puleʻanga ʻo e ʻOtuá he ngaahi ʻaho fakaʻosí ʻe teka atu ʻa e maka kuo tā mei he moʻungá taʻe kau ai ha nimá, kae ʻoua kuo fakafonu ʻe ia ʻa e māmaní kotoa pē” (T&F 65:2), ʻoku taau ai mo hotau kāinga fakaʻofoʻofa mei ʻAfiliká ke nau kau atu ki hono fakahoko e kikite ko iá pea mo e ngaahi fakahā ʻe hoko ia ko e muimuiʻanga ki he ngaahi sīpinga ʻa e ʻEikí kuo fokotuʻú.

ʻOku ou fakamoʻoni ʻoku ʻofa ʻetau Tamai Hēvaní ʻi Heʻene fānaú kotoa, ko e Kalaisí ʻa Sīsū pea ʻoku ʻatā e ongoongoleleí ki he taha kotoa pē, ʻo tatau pē ʻa e moʻuí mo e kau pekiá. ʻI he huafa toputapu ʻo Sīsū Kalaisí, ʻēmeni.

ʻOku Mau Tui ki he Angamaʻá

Fai ʻe ʻEletā David A. Bednar

ʻO e Kōlomu ʻo e Kau ʻAposetolo ʻe Toko Hongofulu Mā Uá

Ko ʻetau talangofua ko ia ki he fono ʻo e angamaʻá ʻe fakalahi ai ʻetau fiefia ʻi he moʻui fakamatelié pea lava ke tau fakalakalaka ai ki he moʻui taʻengatá.

ʻOku tali heʻeku pōpoakí ha fehuʻi matuʻaki mahuʻinga fakalaumālie: Ko e hā ʻoku fuʻu mahuʻinga ai e fono ʻo e angamaʻá? ʻOku ou lotua ke tokoni e Laumālie Māʻoniʻoní ke fakamoʻoniʻi e moʻoni ʻo e ngaahi tefitoʻi moʻoni ʻoku ou fakamamafaʻí.

Ko e Palani ʻa e Tamaí ki he Fiefiá

ʻE toki lava pē ke mahino e mahuʻinga taʻengata ʻo e angamaʻá ʻi loto he uho e palani ʻa ʻetau Tamai Hēvaní ki he fiefia ʻEne fānaú. “Ko e kakai kotoa pē—ʻa e tangata mo e fefine—naʻe fakatupu ia ʻi he tatau ʻo e ʻOtuá. Ko e tokotaha fakafoʻituitui kotoa pē ko e foha mo e ʻofefine ia ʻo ha mātuʻa fakalangi, pea . . . ʻoku maʻu ai ʻe he tokotaha kotoa pē ha natula fakalangi pea mo ha ikuʻanga pau” (“Ko e Fāmilí: Ko ha Fanongonongo ki Māmani,” Liahona, Nōvema 2010, 129). Naʻe nofo ʻa e tangata mo e fefine kotoa pē mo e ʻOtuá ko ʻEne fānau fakalaumālie kimuʻa pea nau toki haʻu ki he māmaní ko ha kakai fakamatelie. ʻOku tuʻunga ʻi he palani ʻa e Tamaí ʻa hono maʻu ʻe Hono ngaahi fohá mo e ʻofefiné ha sino fakamatelie, aʻusia ha moʻui he māmaní pea fakalakalaka ai ki he hākeakiʻí.

Ko Hono Mahuʻinga ʻo e Sino Fakamatelié

ʻOku lava hotau sino fakamatelié ʻo aʻusia ha ngaahi tuʻunga kehekehe mo lahi naʻe ʻikai ke lava ia ʻi heʻetau ʻi he maama fakalaumālié. Ko ia ai, ʻoku lava ke fakahoko lelei ange ʻe hotau sino fakamatelié ʻetau feohi mo e niʻihi kehé, fakatokangaʻi mo ngāue ʻo fakatatau mo e moʻoní, mo talangofua ki he ngaahi tefitoʻi moʻoni mo e ouau ʻo e ongoongolelei ʻo Sīsū Kalaisí. ʻOku tau aʻusia ʻi heʻetau ʻi he māmaní ʻa e angaʻofá, manavaʻofá, angaleleí, fiefiá, mamahí, loto-mamahí, faingataʻaʻiá mo e ngaahi faingataʻa ʻo e fakangatangata fakaesinó ʻi ha founga te ne teuteuʻi ai kitautolu ki ʻitāniti. Ko hono ʻai mahinó, ʻoku ʻi ai e ngaahi lēsoni kuo pau ke tau ako mo e ngaahi meʻa kuo pau ke tau aʻusia, ʻo hangē ko e fakamatala ʻa e folofolá, “ʻo fakatatau ki he kakanó” (1 Nīfai 19:6; ʻAlamā 7:12–13).

Ko e Mālohi ke Maʻu ha Fānaú

Hili hono fakatupu ʻo e māmaní, naʻe tuku ʻa ʻĀtama ʻi he Ngoue ko ʻĪtení. Ka naʻe mahuʻinga e folofola ʻa e ʻOtuá, “oku ʻikai lelei ke toko taha pē ʻa e tangatá” (Mōsese 3:18; vakai foki, Sēnesi 2:18), pea naʻe hoko ʻa ʻIvi ko ha uaifi mo ha tokoni ofi kia ʻĀtama. Naʻe fie maʻu ke fakatahaʻi makehe e ngaahi meʻa ʻe malava fakalaumālie, fakatuʻasino, fakaʻatamai, mo fakaeloto ʻe he tangatá mo e fefiné fakatouʻosí ki hono fakahoko e palani ʻo e fiefiá. “ʻOku ʻikai ai ʻa e tangatá kae ʻi he fefiné, pea ʻoku ʻikai ai ʻa e fefiné kae ʻi he tangatá ʻi he ʻEikí” (1 Kolinitō 11:11). Naʻe fakataumuʻa e tangatá mo e fefiné ke na feakoʻaki, fefakamālohiaʻaki, fefaitāpuekinaʻaki, pea fefakakakatoʻaki.

Ko ha tuʻutuʻuni fakalangi e founga ki hono fakatupu ʻo e moʻui fakamatelié. “[Ko e] fuofua fekau . . . naʻe tuku ʻe he ʻOtuá kia ʻĀtama mo ʻIví naʻe fekauʻaki ia mo e meʻa te na malava ʻi hona tuʻunga fakaemātuʻa ko e husepāniti mo e uaifi” (Liahona, Nōvema 2010, 129). ʻOku kei tuʻu maʻu pē he ʻahó ni ʻa e fekau ko ia ke fanafanau mo fakatokolahi e māmaní. Ko ia ai, ko e mali ko ia ʻi he vā ʻo e tangatá mo e fefiné ko e founga pē ia kuo fakamafaiʻi ke ʻomi ai ki he māmaní e ngaahi laumālie mei he maama fakalaumālié. Ko e meʻa pē te ne maluʻi e toputapu ʻo e founga toputapu ko ʻení ko e fakaʻehiʻehi ʻaupito mei ha feohi fakasekisuale kimuʻa he malí pea anganofo kakato hili ʻa e malí.

ʻOku mahuʻinga fakalaumālie ʻa e mālohi ke maʻu ha fānaú. ʻI hono ngāue hala ʻaki e mālohi ko ʻení, ʻokú ne veuki ai e ngaahi taumuʻa e palani ʻa e Tamaí mo ia ʻo ʻetau moʻui fakamatelié. Ko ʻetau Tamai Hēvaní mo Hono ʻAlo ʻOfaʻangá naʻá na fai e fakatupú peá na tuku mai kiate kitautolu takitaha ha konga ʻo Hona mālohi ke fakatupú. Ko e konga mahuʻinga ʻo e palani ʻa e Tamaí, ko e ngaahi fakahinohino pau ki he malava ʻo ngāue totonu ʻaki ia ke fakatupu ai ha moʻuí. ʻE fakapapauʻi moʻoni hotau ikuʻanga taʻengatá mei he anga ʻetau ongoʻi mo fakaʻaongaʻi e mālohi fakalangi ko iá.

Naʻe fakamatalaʻi ʻa ʻEletā Tāleni H. ʻOakesi:

“Ko e mālohi ke fakatupu ha moʻui fakamatelié ʻa e mālohi taupotu taha kuo foaki mai ʻe he ʻOtuá ki Heʻene fānaú. Ko hono fakaʻaongaʻí naʻe fakahā mai ia ʻi he ʻuluaki fekaú, ka ko e fekau mahuʻinga ʻe taha naʻe ʻomaí ko e tapui hono ngāue hala ʻakí. ʻOku tala ʻe he tokanga makehe ‘oku tau fai ki he fono ‘o e angamaʻá, ʻa e mahino kiate kitautolu e taumuʻa ʻo hotau mālohi ke fakatupú he ko ha konga ia ʻo hono fakahoko e palani ʻa e ʻOtuá. . . .

“Ko ha angahala fakalielia mo fulikivanu moʻoni ʻa hono fakaʻaongaʻi ʻe ha tangata pe fenfine ʻa ʻene mālohi fakatupú ʻi tuʻa he nofo malí ʻo tatau ai pē pe ʻoku lahi pe siʻisiʻi” (“The Great Plan of Happiness,” Ensign, Nov.1993, 74).

Ko e Tuʻunga Moʻui Maʻa Fakasekisualé

ʻOku taha pē pea ʻoku teʻeki ha liliu ki he tuʻunga moʻui maʻa fakasekisuale ʻa e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní: ʻoku toki ngofua pē ʻa e feohi vāofi ʻa ha tangata mo ha fefine ʻi he feohi fakamalí ʻo fakatatau ki he fakahinohino he palani ʻa e ʻOtuá. Ko e faʻahinga feohi vāofi fakaesino ko iá ʻoku ʻikai ko ha fie ʻilo pē ki ha meʻa ke ʻahiʻahiʻi, fakafiemālieʻi ha holi, pe ha faʻahinga fakafiefia pe meʻa fakamānako ke tulifua siokita ki ai. ʻOku ʻikai ko ha tau ke ikunaʻi pe ko ha foʻi ngāue pē ke fakahoko. Ka ko e meʻa pē ia ʻe taha ʻi he moʻui fakamatelié ʻokú ne fakahaaʻi ai hotau anga fakalangí mo e meʻa ʻoku tau malavá mo ha founga ke fakamālohia ai e ngaahi haʻi fakaeloto mo fakalaumālie ʻi he vā ʻo e husepānití mo e uaifí. Ko ha kau fakafofonga pē kitautolu kuo tāpuekina ʻaki ha tauʻatāina ke fili ki he anga ʻoku maʻá pea ʻoku hā ia mei hotau tukufakaholo fakalangi ko e fānau ʻa e ʻOtuá—kae ʻikai mei he ngaahi ʻulungaanga fakasekisualé pe tōʻonga moʻuí pe ngaahi fakakaukau fakapotó.

Ko e Tangata Fakakakanó

ʻOku ʻi ai ha tuʻunga ʻo e tangata fakakakanó naʻe fakamatalaʻi ʻe he Tuʻi ko Penisimaní ʻoku moʻui mo longomoʻui ia ʻiate kitautolu takitaha (vakai, Mōsaia 3:19). ʻOku ʻikai ke fakatomala e tangata pe fefine fakakakanó, ʻoku nau anga fakatēvolo mo fakakakano (vakai, Mōsaia 16:5; ʻAlamā 42:10; Mōsese 5:13), ʻo tohoakiʻi ngofua mo tōtuʻa e holí, pea hikisia mo siokita. Hangē ko e akonaki ʻa Palesiteni Sipenisā W. Kimipoló, “Ko e tangata fakakakanó’ ʻa e ‘tangata fakamāmaní’ kuó ne hanga ʻo fakaʻatā e ngaahi tefitoʻi holi ʻa e monumanú ke ne puleʻi ʻene ngaahi ongo fakalaumālié” (“Ocean Currents and Family Influences,” Ensign, Nov. 1974, 112).

ʻOku kehe ia mei he “tangata [pe fefine] ʻa Kalaisí” (Hilamani 3:29) he ʻokú ne fakalaumālie mo taʻofi kotoa ʻene holi fakakakanó (vakai, ʻAlamā 38:12), ʻoku fakamaʻumaʻu mo mapuleʻi ia, pea angalelei mo ʻikai siokita. ʻOku pikitai e tangata mo e fefine ʻia Kalaisí he folofola ʻa e ʻOtuá, siʻaki honau kitá mo toʻo hake ʻEne ʻakau mafasiá (vakai, Mātiu 16:24; Maʻake 8:34; Luke 9:23; T&F 56:2), ʻo vilitaki atu kimuʻa he hala ʻoku fāsiʻi mo lausiʻi ʻo e faivelengá, talangofuá, mo mateakiʻi e Fakamoʻuí mo ʻEne ongoongoleleí.

Koeʻuhí ko e ngaahi foha mo e ʻofefine kitautolu ʻo e ʻOtuá, kuo tau maʻu e anga fakalangí meiate Ia. Ka ʻoku tau lolotonga nofo ʻi ha māmani hinga. Ko e ngaahi meʻa ne faʻu ʻaki hotau sinó ʻoku fakanatula pē ia ke hinga mo fefaʻuhi maʻu pē mo e ivi tākiekina ʻo e angahalá, kakaá mo e maté. Ko hono moʻoní, ʻoku uesia hangatonu hotau ngaahi sino fakamāmaní ʻe he nunuʻa fakalaumālie mo fakatuʻasino ʻo e Hinga ʻa ʻĀtamá. Neongo ia ʻoku tau konga ʻe ua, ko hotau laumālié ko hotau konga ia ʻoku taʻengatá ka ʻoku tuku ia ʻi ha sino fakamatelie ʻoku uesia ʻe he Hingá. Naʻe fakamamafaʻi ʻe Sīsū ki he ʻAposetolo ko Pitá, “Ko e moʻoni ʻoku fie fai ʻe he laumālié, ka ʻoku vaivai ʻa e kakanó” (Mātiu 26:41).

ʻE lava ke fakamatalaʻi fakanounou e natula totonu ʻo e sivi he moʻui fakamatelié ʻaki e fehuʻi ko ʻení: Te u tukulolo nai ki he hehema ʻa e tangata fakakakanó ʻo fai angahalá, pe te u muimui ki he ueʻi ʻa e Laumālie Māʻoniʻoní ʻo liʻaki e tangata fakakakanó kae hoko ko ha tokotaha māʻoniʻoni ʻi he Fakalelei ʻa e ʻEiki ko Kalaisí (vakai, Mōsaia 3:19)? Ko e siví ia. ʻOku lava ke ikunaʻi e uʻá, holí, fakaʻamú, mo e ongo ʻa e tangata fakakakanó ʻi he Fakalelei ʻa Sīsū Kalaisí. ʻOku tau ʻi he māmaní ke fakatupulaki ha ngaahi ʻulungaanga lelei faka-ʻOtua mo mapuleʻi e holi fakakakano kotoa pē.

Ko e Taumuʻa ʻa e Filí

Naʻe fakataumuʻa e palani ʻa e Tamaí ke ʻomi ha fakahinohino maʻa ʻEne fānaú, ke tokoni ke nau fiefia, mo fakafoki lelei kinautolu ki ʻapi kiate Ia ʻi ha sino toetuʻu mo hākeakiʻi. ʻOku finangalo e Tamai Hēvaní ke tau fakataha ʻi he māmá mo fonu he ʻamanaki leleí. ʻOku fehangahangai ia mo Lusifā, he ko ʻene ngāué ke ngaohi e ngaahi foha mo e ʻofefine ʻo e ʻOtuá ke nau puputuʻu mo loto-mamahi mo taʻofi ʻenau fakalakalaka taʻengatá. Ko e tefitoʻi taumuʻa ʻa e tamai ʻo e ngaahi loí maʻatautolu kotoá ke “mamahi ʻa e tangata kotoa pē ʻo hangē pē ko iá” (2 Nīfai 2:27). ʻOku loto moʻoni ʻa Lusifā ke tau liʻekina he fakapoʻulí pea ʻikai ʻi ai ha ʻamanaki lelei.

ʻOku ngāue taʻe tuku ʻa Sētane ke takihalaʻi e ngaahi meʻa mahuʻinga taha he palani ʻa e Tamaí. ʻOku ʻikai ke ʻi ai hano sino, pea kuo ngata ʻene fakalakalaka taʻengatá. ʻOku tatau ia mo ha vai mei ha vaitafe ʻoku taʻofi ʻene tafé, ko ia ʻoku taʻofi e fakalakalaka taʻengata ʻa e filí koeʻuhí he ʻoku ʻikai ke ne maʻu ha sino fakamatelie. Koeʻuhí ko ʻene angatuʻú, naʻe toʻo ai meia Lusifā e ngaahi tāpuaki fakamatelié mo e aʻusia kotoa pē ʻoku toki maʻu pē ʻe ha sino ʻo e kakano mo e hui. He ʻikai ke ne lava ʻo ako e ngaahi lēsoni ʻoku toki ako pē ʻe ha laumālie ʻoku ʻi ai ha sinó. ʻOkú ne fakaliliʻa he foʻi moʻoni ʻe toe tuʻu ʻa e faʻahinga kotoa ʻo e tangatá. Ko e taha e ʻuhinga mālohi fakafolofola ʻo e foʻi lea ko e malaʻiáʻoku hā mahino ia mei he ʻikai ke ne lava ʻo hokohoko atu ʻene tupulaki ke hoko ʻo hangē ko ʻetau Tamai Hēvaní.

Koeʻuhí he ʻoku fuʻu mahuʻinga e sino fakamatelié ki he palani ʻo e fiefia ʻa e Tamaí mo ʻetau fakalakalaka fakalaumālié, ʻoku feinga ʻa Lusifā ke veuki ʻetau fakalakalaká ʻaki hano fakataueleʻi kitautolu ke tau fakaʻaongaʻi hala hotau sinó. Ko e taha ʻo e meʻa mālie ʻo ʻitānití ko e filí, ʻoku loto-mamahi ia ʻi he ʻikai ke ne maʻu ha sino fakamatelié, pea ʻokú ne fakatauveleʻi kitautolu ke tau vahevahe hono mamahí, ʻaki hano fakaʻaongaʻi hala hotau sinó. Ko e meʻangāue ko ia ʻoku ʻikai ke ne maʻú ʻoku fakatefito ai ʻene feinga ke fakataueleʻi kitautolu ke tau ʻauha fakalaumālie.

Ko hono maumauʻi ko ia e fono ʻo e angamaʻá ko ha angahala fakamamahi pea mo hano fakaʻaongaʻi hala hotau sino fakamatelié. Ko ha angatuʻu fakahāhā kiate kinautolu ʻoku nau ʻiloʻi mo mahino ki ai e palani ʻo e fakamoʻuí, ʻa hono fakaʻuliʻi ʻo e sinó (vakai, Mōsaia 2:36–37; T&F 64:34–35) mo hano fakaʻikaiʻi hotau tuʻunga totonu ko e ngaahi foha mo e ʻofefine ʻo e ʻOtuá. ʻI he taimi ʻoku tau sio ai ʻo fakalaka atu mei he moʻui fakamatelié ki ʻitānití, ʻoku faingofua ke tau ʻiloʻi ko e kākā ʻoku taukapoʻi ʻe he filí ʻoku fakataimi pē mo ʻikai hano ʻaonga.

Ko e Ngaahi Tāpuaki ʻo e Angamaʻá

Naʻe faleʻi ʻe ʻAlamā hono foha ko Sipiloní ke “taʻofi kotoa [ʻa ʻene] ngaahi holi fakakakanó, koeʻuhi [ke ne] fonu ʻi he ʻofá” (ʻAlamā 38:12). ʻI hono fakalea ʻe tahá, ʻe lava ke maʻu ha ʻofa ʻoku lahi, loloto, mo tolonga ange ki he ʻOtuá mo ʻEne fānaú ʻi hono mapuleʻi e tangata fakakakano ʻoku ʻiate kitautolú. ʻOku tupulaki e ʻofá he taimi ʻoku tau fakaʻehiʻehi ai mei he faiangahalá pea holo he taimi ʻoku tau moʻulaloa ai ki he ʻahiʻahí.

Naʻe pehē ʻe Palesiteni Melioni G. Lomenī:

“ʻOku ʻikai ke u ʻilo ha tāpuaki ʻoku toe lahi ange hono fie maʻú ka ko e ngaahi tāpuaki ko ia ʻoku talaʻofa mai kiate kinautolu ʻoku maʻa mo angatonú. Naʻe folofola ʻa Sīsū ʻo kau ki ha meʻaʻofa pau ki he ngaahi ʻulungaanga lelei kehekehé ka ʻoku hangē kiate au ʻoku tuku e lelei tahá maʻanautolu ʻoku maʻa honau lotó, he naʻá Ne folofola, ‘he te nau mamata ki he ʻOtuá’ (Mātiu 5:8). He ʻikai ke ngata pē ʻi heʻenau mamata ki he ʻOtuá, ka te nau ongoʻi malu ʻi hono ʻaó.

“Ko e palōmesi ʻeni . . . ʻa e Fakamoʻuí: ‘Tuku ke ngaohi ke fakaʻofoʻofa maʻu ai pē ʻe he angamaʻá ʻa hoʻo ngaahi fakakaukaú; pea ʻe ʻāsili mālohi ʻa hoʻo falalá ʻi he ʻao ʻo e ʻOtuá’ (T&F 121:45)” (“Trust in the Lord,” Ensign, May 1979, 42).

ʻOku toe talaʻofa mai kiate kitautolu ʻi heʻetau muimui he hala ʻo e angamāʻoniʻoní, “ʻe hoko ʻa e Laumālie Māʻoniʻoní ko [hotau] takaua maʻu ai pē” (T&F 121:46). Ko ia ai, ʻoku fakaafeʻi mai ʻi hono moʻui ʻaki e fono ʻo e angamaʻá e ngaahi tāpuaki maʻongoʻonga taha ʻe lava ke maʻu ʻe he houʻeiki tangata mo fafine ʻi he moʻui fakamatelié: ko e falala moʻoni fakalaumālie ʻi he ʻao ʻo e familí, kaungāmeʻá, kaungā ngāue he Siasí, kae tautefito ki he Fakamoʻuí. ʻOku fakahoko ʻi he māʻoniʻoní ʻa ʻetau fakaʻamu fakanatula ke ongoʻi ʻokú te kaú pea tau ʻaʻeva ʻi he māmá mo ha ʻamanaki lelei.

Ko e Tefitoʻi Moʻoni ʻo e Fakatomalá

ʻOku ʻi ai ha niʻihi ʻo kimoutolu ʻoku mou maʻu e pōpoakí ni ʻe fie maʻu ke mou fakatomala mei he angahala fakasekisualé pe angahala kehe. ʻOku faʻa ui e Fakamoʻuí ko e Toketā Maʻongoʻongá, pea ʻoku fakatou mahuʻinga fakataipe mo moʻoni ʻa e hingoa ko ʻení. Kuo tau foua kotoa e mamahi ʻoku kau ai ha lavea pe kafo fakatuʻasino. ʻI he taimi ʻoku tau mamahi aí, ʻoku tau fekumi ki ha fakafiemālie pea ʻoku tau houngaʻia he faitoʻo mo e founga ʻoku tokoni ke fiemālie ai hotau faingataʻaʻiá. Tau fakakaukau ki he angahalá ko ha kafo fakalaumālie ʻokú ne fakatupu e loto-halaiá pe hangē ko hono fakamatalaʻi ʻe ʻAlamā ko e, “tautea ʻo e konisēnisí” (ʻAlamā 42:18). ʻOku tatau e ongoʻi halaia ʻa hotau laumālié mo e mamahi ʻa hotau sinó—ko e halaiá ko e fakatokanga ki ha fakatamaki mo ha maluʻi mei ha maumau lahi ange. ʻOku maʻu e faitoʻó mei he Fakalelei ʻa e Fakamoʻuí ʻa ia te ne lava ʻo faitoʻo hotau ngaahi kafo fakalaumālié mo toʻo atu e ongoʻi halaiá. Neongo ia, ko e faitoʻo ko ʻení ʻe toki lava pē ke fakaʻaongaʻi ʻi he ngaahi tefitoʻi moʻoni ʻo e tui ki he ʻEiki ko Sīsū Kalaisí, fakatomalá, mo e talangofua maʻu pē. Ko e ola ʻo e fakatomala fakamātoató ko e nonga ʻa e konisēnisí, fiemālie, fakamoʻui fakalaumālie mo ha fanauʻi foʻou.

Naʻe fakamafaiʻi hoʻo pīsopé pe palesiteni fakakoló ke ne tokoniʻi koe ke fakatomala mo fakamoʻui. Kātaki ʻo manatuʻi, kuo pau ke lahi mo mālohi tatau hoʻo fakatomalá mo e natula mo e tuʻunga e lahi hoʻo angahalá—kae tautefito ki he Kāingalotu ne nau fai ha fuakava toputapú. ʻOku fie maʻu ʻe he ngaahi kafo fakalaumālie lalahí ha faitoʻo ʻoku hokohoko mo ha taimi ke moʻui ʻaupito mo kakato ai.

Ko ha Talaʻofa mo ha Fakamoʻoni

ʻOku ngali fakakuongamuʻa pea motuʻa e tokāteline ne u fakamatalaʻí ki ha kakai tokolahi ʻo e māmaní ʻoku fakautuutu ʻenau manukiʻi e toputapu ʻo e fakatupú mo tukuhifo e mahuʻinga ʻo e moʻui ʻa e tangatá. Ka ko e moʻoni ʻa e ʻEikí ʻoku ʻikai ke liliu ia ʻe he sīpingá, manakoá, pe felotoi ki ai e tokolahí. ʻOku ou palōmesi atu ko ʻetau talangofua ko ia ki he fono ʻo e angamaʻá ʻe fakalahi ai ʻetau fiefia ʻi he moʻui fakamatelié mo lava ke tau fakalakalaka ki he moʻui taʻengatá. Ko e angamaʻa mo e angamāʻoniʻoni he taimi ní, naʻe hoko pea ʻe kei hoko pē ia ko e “meʻa ʻoku mahuʻinga mo lelei taha ʻi he meʻa kotoa pē” (Molonai 9:9). Ko ʻeku fakamoʻoní ia ʻi he huafa toputapu ʻo e ʻEiki ko Sīsū Kalaisí, ʻēmeni.

Kau Atu

Fai ʻe ʻEletā Russell M. Nelson

ʻO e Kōlomu ʻo e Kau ʻAposetolo ʻe Toko Hongofulu Mā Uá

ʻOku ou fakafetaʻi ki he ʻOtuá mo Hono ʻAlo ko Sīsū Kalaisí, ʻi hono Toe Fakafoki Mai ʻo e Ongoongoleleí mo hono mālohí ke fakamafola ʻaki ha peau kāfakafa ʻo e moʻoní mo e māʻoniʻoní ʻi he funga ʻo e māmaní.

Siʻi kāinga ʻofeina, ʻoku tānaki atu hoku leʻó kia Palesiteni Tōmasi S. Monisoni mo e niʻihi kehé ʻi hono fakahīkihikiʻi kinautolu kuo nau tali e ui ʻa e palōfitá ke ʻi ai ha kau faifekau moʻui taau tokolahi angé. ʻOku lōmekina ʻeni ʻa e māmaní kotoa ʻe ha peau tā ʻo e loto vēkeveke ki he ngāue fakafaifekaú. Talu mei hono fakahā fakahisitōlia ʻe Palesiteni Monisoni ʻi ʻOkatopa taʻu kuo ʻosí, kuo ui ha kau ʻeletā, kau sisitā, mo ha mātuʻa mali ʻe lauiafe, ʻoku teuteu mo ha niʻihi tokolahi ange.1 ʻOku mau maʻu he taimí ni ha ngaahi fehuʻi, “Ko e hā te mou fai ʻaki e kau faifekau kotoa ko ʻení?” ʻOku faingofua pē talí. Te nau fai e meʻa kuo fakahoko maʻu pē ʻe he kau faifekaú. Te nau malanga ʻaki e ongoongoleleí! Te nau tāpuakiʻi e fānau ʻa e ʻOtua Māfimafí!

ʻE tokolahi ange ʻa kimoutolu kau talavou mo e kau finemui te mou kau heni ʻi hoʻomou feinga ke moʻui taau mo e uiuiʻi fakafaifekaú. ʻOku mou lau ʻeni ko ha kaupeau ʻo e moʻoní mo e māʻoniʻoní. ʻOku mou fakatokangaʻi homou faingamālie ʻi he fisi ʻo e foʻi peau ko iá.

Ko kimoutolu kei taʻu hongofulu tupú, fakaʻaongaʻi hoʻomou nāunau fakalēsoni foʻoú pea mou feakoʻiʻaki ʻa e tokāteline ʻo Sīsū Kalaisí. Ko homou taimi ʻeni ke teuteu ai ke akoʻi ha niʻihi kehe kau ki he lelei ʻo e ʻOtuá.

Kau talavou mo e kau finemui, ko hoʻomou akó ʻoku fuʻu mahuʻinga fau—kiate kimautolu, kiate kimoutolu, pea ki he ʻOtuá. Kapau ‘okú ke fie hū ki ha kolisi pe ʻunivēsiti hili hoʻo ngāue fakafaifekaú, ʻo kapau ʻe lava, ʻoku mau poupou atu ke mou tohi kole ki he akoʻanga ʻokú ke fili ki aí ki muʻa pea kamata hoʻo ngāue fakafaifekaú. Ko e lahi ʻo e ngaahi akoʻanga māʻolunga angé ʻoku nau fakatoloi ʻaki ha māhina ʻe 18 ki he 30 ki he kau teu ngāue fakafaifekaú. Te mou lava heni kau ʻeletā mo e kau sisitā ke ngāue ʻo ʻikai toe hohaʻa pe te ke kamata ʻi fē hoʻo akó. ʻOku tau fakamālō lahi ki he kau taki ʻo e ngaahi akoʻanga ʻoku nau fakafaingamālieʻi e ngaahi palani pehení!

Mātuʻa, kau faiako, mo e toengá, mou kau atu ʻi hono teuaki ʻa e toʻu tangata kei tupu haké ke nau taau mo e ngāue fakafaifekaú. Lolotonga iá, ʻe tohoakiʻi ʻe hoʻomou moʻui faʻifaʻitakiʻangá ʻa e tokanga homou kaungāmeʻá mo e kaungāʻapí. Mateuteu ke fai ha tali kiate kinautolu ʻoku nau fehuʻi pe ko e hā ʻoku pehē ai hoʻo moʻuí. Mateuteu ke ʻoange ha ʻuhinga ki he ʻamanaki lelei mo e fiefia ʻoku nau fakatokangaʻi ʻiate koé.2 Ka hoko mai e ngaahi fehuʻi peheé, te ke lava ʻo tali ʻaki haʻo pehē, “Tau ʻeke ki he kau faifekaú! Te nau lava ʻo tokoni kiate kitautolu! Pea kapau te ke fie maʻu, te u ʻi ho tafaʻakí ʻi he taimi ʻe tali mo akoʻi ai koe ʻe he kau faifekaú.”

Ko kimoutolu kakai lalahí, kau atu ki hono teuteuʻi fakalaumālie, fakaetuʻasino, mo fakapaʻanga ʻo e kau faifekau ʻi he kahaʻú. ʻOku hoko e tātānaki ʻo e fanga kiʻi sēnití ko ha konga hoʻo tōʻonga moʻuí. Ko kimoutolu mātuʻa mali toulekeleka, mou palani ki he ʻaho te mou lava ai ʻo ngāue fakafaifekau. Te mau fakahoungaʻi lahi hoʻomou tokoní. Lolotonga iá, mahalo ʻoku ʻi ai hamou niʻihi te mou lava ʻo foaki hoʻomou paʻangá ke tokoni ki he ngāue fakafaifekau ʻaki haʻamou tokoni ki he Paʻanga Faifekau Fakalūkufuá, hangē ko e toe fokotuʻu mai ʻa Palesiteni Monisoni he pongipongi ní.3

ʻOku fakautuutu e tokolahi ʻo ha kau tangata mo honau hoa ʻofeiná, ne filifili ʻo nau kau atu ʻi hono ui kinautolu ke tokangaʻi e ngaahi misiona ʻo e Siasí. Te nau takiekina ʻi he ngāue ko iá ʻa e ikuʻanga ʻo e ngaahi toʻu tangata kuo fāʻeleʻi pe teʻeki fāʻeleʻí. ʻOku maʻu ʻe he kau palesiteni fakamisioná ʻa e ngaahi kī ʻo e fatongia ki he uelofeá, malú, mo e ikuna ʻa ʻenau kau faifekaú. Hili ʻene talanoa mo e palesiteni fakasiteiki mo e palesiteni fakavahefonua ʻi hono misioná, ʻoku vahe leva ʻe he palesiteni fakamisiona takitahaʻa e kau faifekaú ke ngāue ʻi ha siteiki, uooti, pe kolo pau.

ʻE lava ke kau atu ʻa e kau palesiteni fakasiteikí mo e kau pīsopé ʻi heʻenau tuku ha houa lahi ange ʻi hono ʻinitaviu ʻo e kau teuteu ngāue fakafaifekaú. ʻOku maʻu ʻe he kau taki lakanga fakataulaʻeiki ko ʻení ʻa e ngaahi kī ʻo e fatongia ki he ngāue fakafaifekaú ʻi honau ngaahi ʻiunití, pea ʻoku nau ueʻi ʻa e kāingalotú ke nau kau.

ʻOku kamata ʻa e houʻeiki tangata mo fafine ʻi he fakataha alēlea fakauooti takitaha ke kau atu. ʻOku kau he fakataha alēlea ko iá ʻa e taki faifekau fakauōtí.4 ʻOku ou fie lea fakapatonu kiate kimoutolu ko e kau taki faifekau fakauōtí. Kuo ʻosi ui kimoutolu hoʻomou pīsopé ke taki e ngāue fakafaifekaú ʻi homou uōtí. Pea ʻoku ʻi ai hamou niʻihi ʻoku lelei ʻaupito pea kuo ui ai ha ʻasisiteni ke tokoni kiate koe. ʻOkú ke kumi, fakataha mo ha niʻihi ʻi he fakataha alēlea ʻo e uōtí ʻa e kāingalotu māmālohí, ngaahi fāmili ʻoku mēmipa pē hanau niʻihí, pea mo e kaungāʻapi ʻoku nau fie ʻilo ki he ongoongoleleí. ʻOku mou faʻa fakataha mo e kau faifekau taimi kakato kuo vahe atú. ʻOku mou faleʻi mo tokoni ki he kau faifekaú. Mou kātaki muʻa ʻo tokoni kiate kinautolu ke fakafonu ʻenau palani fakaʻahó ʻaki ha ngaahi faingamālie akoʻi pau mo mahuʻinga. Ko homou fatongiá ʻeni. ʻOku mahuʻinga homou tufakangá, ʻoku mātuʻaki mahuʻinga ki he lelei ʻo e ngāué ni. Kapau te mou kau atu ʻi he tui mo e loto vēkeveke, ʻe fai pehē mo e toengá foki. Ko koe, taki faifekau fakauōtí, ko efehokotakiʻanga ʻi he vahaʻa ʻo e kāingalotú mo e kau faifekaú ʻi he ngāue toputapu hono fakahaofi e fānau ʻa e ʻOtuá.5

ʻE toe lava foki ke kau mai hotau kaungāmeʻa mo e kaungāʻapi fie ʻilo ki he ongoongoleleí ʻoku ʻikai ke tau Siasí. ʻOku tau poupouʻi kinautolu ke pukepuke ʻa e meʻa kotoa ʻoku lelei mo moʻoni ʻi heʻenau moʻuí. Pea ʻoku tau fakaafeʻi kinautolu ke nau maʻu ʻo e toe lahi ange, tautautefito ki he moʻoni nāunauʻia ʻoku lava ʻa e ngaahi fāmilí, ʻi he palani taʻengata ʻa e ʻOtuá, ke fakataha ʻo taʻengatá.6

Ko e peau ko ʻeni ʻo e moʻoní mo e māʻoniʻoní ʻoku fakaofo! ʻOku ʻikai faʻu ia ʻe he tangatá! ʻOku mei he ʻEikí ia, ʻa ia ʻokú Ne folofola, “Te u fakavaveʻi ʻa ʻeku ngāué ʻi hono taimi.”7 ʻOku fakaivia ʻa e peau ko ʻení ʻe ha fakahā fakalangi naʻe fai ʻi he taʻu ʻe 193 kuo hilí. ʻOku foʻi lea pē ʻe valu: “Ko Hoku ʻAlo ʻOfaʻangá ʻEni. Fanongo kiate Ia!”8 Naʻe folofola ʻaki ia ʻe he ʻOtua Māfimafí, naʻá Ne fakafeʻiloaki ʻa e talavou ko Siosefa Sāmitá ki he ʻEiki ko Sīsū Kalaisí. Naʻe kamata ʻe he ngaahi foʻi lea ko ia ʻe valú ʻa hono Toe Fakafoki Mai ʻo ʻEne Ongoongoleleí. Ko e hā hono ʻuhingá? Koeʻuhí he ko hotau ʻOtua moʻuí ko ha ʻOtua ʻofa! ʻOku finangalo ke ʻilo ʻe Heʻene fānaú Ia mo Sīsū Kalaisi, ʻa ia naʻá Ne fekaú!9 Pea ʻoku finangalo ke maʻu ʻe Heʻene fānaú ʻa e moʻui taʻefaʻamaté mo e moʻui taʻengatá!10

Koeʻuhí ko e taumuʻa nāunauʻia ko ʻení, ʻoku akoʻi ai ʻe heʻetau kau faifekaú ʻa hono Toe Fakafoki Mai ʻo e Ongoongoleleí. ʻOku nau ʻilo naʻe fokotuʻu ʻe he ʻEikí Hono Siasí he taʻu ʻe 2000 tupu kuo hilí. Hili Hono Tutukí pea pekia mo ʻEne kau ʻAposetoló, ne liliu ʻe he tangatá ʻa e Siasí mo hono tokāteliné. Pea, ʻi ha ʻosi ha ngaahi toʻu tangata ʻo e fakapoʻuli fakalaumālié, pea hangē ko hono kikiteʻi ʻe he kau palōfita kimuʻá,11 kuo fakafoki mai ʻe he Tamai Hēvaní mo Sīsū Kalaisi ʻa e Siasí, hono tokāteliné, mo hono mafai lakanga fakataulaʻeikí. Tuʻunga ʻi hono Toe Fakafoki Mai ko ia ʻo e Ongoongoleleí, kuo toe ʻatā ai ki he kakai kotoa pē ʻa e ʻilo mo e ngaahi ouau mahuʻinga ki he fakamoʻuí pea mo e hakeakiʻí.12 Ko hono fakaʻosí, ʻoku fakaʻatā ʻe he hakeakiʻí kitautolu takitaha ke nau nofo mo hotau fāmilí ʻi he ʻao ʻo e ʻOtuá mo Sīsū Kalaisi ʻo lauikuonga!

He ʻikai ke u lava ʻo lea ki hono Toe Fakafoki Mai ʻo e Ongoongoleleí ʻi ha leʻo ongo vaivai. ʻOku fakaofo moʻoni e foʻi moʻoni ko ʻeni ʻo e hisitōliá! ʻOku taʻe-mafakakaukaua! ʻOku fakavaleloto! Hono ʻikai fakaofo ke haʻu ha kau talafekau mei he langí ke foaki ʻa e mafai mo e mālohi ki he ngāue ko ʻení?

Naʻe hā tuʻo lahi ʻetau Tamai Taʻengatá mo Sīsū Kalaisi ki he Palōfita ko Siosefa Sāmitá.13 Fakatatau mo ʻEna tuʻutuʻuní, ne omi mo ha kau talafekau fakalangi kehe, mo ha taumuʻa pau. Hangē ko ʻení:

•

Naʻe fakahaaʻi mai e Tohi ʻa Molomoná ʻe he ʻāngelo ko Molonaí.14

•

Naʻe fakafoki mai ʻe Sione Papitaiso ʻa e Lakanga Taulaʻeiki Faka-ʻĒloné.15

•

Naʻe fakafoki mai ʻe Pita, Sēmisi, mo Sione ʻa e Lakanga Taulaʻeiki Faka-Melekisētekí.16

•

Naʻe foaki mai ʻe Mōsese ʻa e ngaahi kī ʻo hono tānaki ʻo ʻIsilelí.17

•

Naʻe foaki mai ʻe ʻĪlaiase ʻa e ngaahi kī ʻo e ʻilo kia ʻĒpalahamé.18

•

Naʻe fakafoki mai ʻe ʻIlaisiā ʻa e ngaahi kī ʻo e mafai faisilá.19

ʻIkai ngata ai, naʻe tānaki mai ʻe hono Toe Fakafoki Mai ʻo e Ongoongoleleí ʻa e ʻilo naʻe maʻu ʻe he Kāingalotú he kuonga muʻá. Naʻe ʻomai ʻe he ʻEikí ha tohi folofola foʻou. Naʻá Ne tānaki ki he Tohi Tapú ʻa e Tohi ʻa Molomoná: Ko ha Fakamoʻoni ʻe Taha ʻo Sīsū Kalaisi. Ko ha lekooti ia ʻo e ngaahi kikite mo e ngāue fakalotu ʻa e ʻEiki toetuʻú ki he kakai ʻo ʻAmeliká he kuonga muʻá. ʻOkú ne fakamatalaʻi e palani lahi ʻo e fiefia ʻa e ʻOtuá20—ʻa e palani ʻo e fakamoʻuí.21 ʻOku fenāpasi kakato ʻa e Tohi ʻa Molomoná mo e Tohi Tapú. ʻOku fakapapauʻi mai ʻe he ongo lekooti toputapú fakatouʻosi e moʻoni ʻo e ongoongolelei ʻo Sīsū Kalaisí mo hono mahuʻinga ʻo ʻEne Fakaleleí.22

ʻOku fakahoko ʻe hono Toe Fakafoki Mai ʻo e Ongoongoleleí ha ngaahi kikite fakatohitapu lahi. Hangē ko ʻení, naʻe kikiteʻi ʻe ʻĪsaia ʻe fokotuʻu ʻa e fale ʻo e ʻEikí ʻi he tumutumu ʻo e ngaahi moʻungá.23 Ko e hiki fononga ko ia ʻa e kau paionia Māmongá ki he ʻotu-moʻunga he fakahihifo ʻo ʻAmeliká ko hano fakahoko kāfakafa ia ʻo e kikité ʻi he feilaulau mo e tui. Naʻe toe kikiteʻi foki ʻe ʻĪsaia ʻe fakahoko ʻe he ʻOtuá “ha ngāue lahi mo fakaʻofo.”24 ʻOku fakahoko ia he taimí ni ʻe he ngāue toputapu ʻo e fakautuutu tokolahi ʻetau kau faifekaú.

Kuo toe fakafoki mai mo e ngaahi akonaki ʻo e Fuakava Motuʻá fekauʻaki mo e vahehongofulú.25 Ko hono olá, ʻoku tāpuekina ange ai ha kau totongi vahehongofulu tokolahi ange koeʻuhí ko ʻenau talangofuá. ʻOku fakamahino e fakamatala kau kia Melekisētekí ʻe he ngaahi folofola ʻo hono Toe Fakafoki Mai ʻo e Ongoongoleleí.26 Kuo ʻosi fakahoko he taimí ni ʻa e ngaahi kikite ʻe fakatahaʻi ʻa e vaʻakau ʻo Siosefá (ʻa e Tohi ʻa Molomoná) mo e vaʻakau ʻo Siutá (ʻa e Tohi Tapú) ʻi he toʻukupu ʻo e ʻOtuá.27

ʻOku toe fakamahino foki ʻe hono Toe Fakafoki Mai ʻo e Ongoongoleleí ha ngaahi folofola ʻo e Fuakava Foʻoú. ʻOku toe mahino ange he taimí ni ʻene fakamatala ki he papitaiso maʻá e pekiá.28 ʻOku fakahoko fakafofonga he taimí ni ʻa e ngaahi ouau fakafofonga maʻa ʻetau kau pekiá ʻi ha ngaahi temipale ʻe 141 he funga māmaní! ʻOku ʻikai ha toe founga ia ke foaki ai e fakamoʻuí ki heʻetau ngaahi kui kuo pekia ne teʻeki ha ʻilo ki he ongoongoleleí!29 Ko e mata-meʻa-hā-mai ko ia ʻa Sione Fakahā ki ha “āngelo kehe ʻe taha ʻoku puna ʻi he loto langí, kuo ʻiate ia ʻa e ongoongolelei taʻengatá ke malanga ʻaki kiate kinautolu ʻoku nofo ʻi he māmaní,” ko ʻene kikiteʻi ia e misiona ʻo e ʻāngelo ko Molonaí mo e Tohi ʻa Molomoná.30

Ko e Tohi ʻa Molomoná ko e uho ia ʻo e Ongoongolelei Kuo Toe Fakafoki Maí. Naʻe hiki, maluʻi, mo foaki ia ʻi he fakahinohino ʻa e ʻEikí. Naʻe liliu ia “ʻi he foaki mo e māfimafi ʻo e ʻOtuá.”31 ʻOku ʻi he Tokāteline mo e Ngaahi Fuakavá ha ngaahi fakahā kehe naʻe fai ki he Palōfita ko Siosefa Sāmitá. Kuo tau maʻu ʻiate ia ha ngaahi peesi lahi ange ʻo e folofolá ʻo laka ange ʻi ha toe palōfita kehe. Naʻá ne tala ki he Kāingalotu ʻi Nāvū ʻi ʻIlinoisí, pea ʻoku pau ko ha mōmēniti fakamamahi, “Kuo teʻeki te u fakahā atu kiate kimoutolu ʻoku ou haohaoa; ka ʻoku ʻikai ha hala ʻi he ngaahi fakahā kuó u akoʻí.”32

ʻOku fakaafeʻi fakataha ʻe he kāingalotú mo e kau faifekaú ʻa e kakai kotoa ke ako ki he ʻOtuá, Sīsū Kalaisi, pea ki Heʻene ongoongoleleí. ʻOku totonu ke fekumi faivelenga ʻa e niʻihi fakafoʻituitui fie fanongo kotoa pē mo lotu tāumaʻu ke maʻu e fakapapau ko ia ʻoku moʻoni e ngaahi meʻa ko ʻení. ʻE fakahaaʻi e moʻoní ʻi he mālohi ʻo e Laumālie Māʻoniʻoní.33

ʻOku ou fakafetaʻi ki he ʻOtuá mo Hono ʻAlo ko Sīsū Kalaisí, ʻi hono Toe Fakafoki Mai ʻo e Ongoongoleleí mo hono mālohí ke fakamafola ʻaki e peau kāfakafa ʻo e moʻoní mo e māʻoniʻoní ʻi he funga ʻo e māmaní. Fakatauange ke tau kau kotoa atu ʻo fakahoko e fekau ʻa e ʻEikí ke ʻoatu ʻa e ongoongoleleí “ki he puleʻanga kotoa pē, mo e faʻahinga, mo e lea, mo e kakaí,”34 ʻOku ou fai ʻeni ʻi he huafa ʻo Sīsū Kalaisí, ʻēmeni.

Maʻuʻanga Fakamatalá

1.

Vakai, Thomas S. Monson, “Talitali Lelei Kimoutolu ki he Konifelenisí,” Liahona, Nōvema 2012, 4–5.

2.

Vakai, 1 Pita 3:15.

3.

Vakai,Thomas S. Monson, “Ko e Toe Konifelenisi ē,” Liahona, Mē 2011, 6.

4.

Vakai, Tohi tuʻutuʻuni Fika 2: Ko Hono Puleʻi ʻo e Siasí (2010), 5.1.

5.

ʻOku mau fakamālō ki he Kāingalotu ʻoku nau feinga fakamātoato ke fakatapui ʻenau moʻuí. ʻOku nau feinga ke māʻoniʻoni ange. ʻOku nau feinga ke “fuofua kumi ke langa hake ʻa e puleʻanga ʻo e ʻOtuá pea fokuutʻu fokotuʻu ʻEne māʻoniʻoní” (Liliu Siosefa Sāmita, Mātiu 6:33, [ʻi he futinouti a]).

6.

Vakai, “Ko e Fāmilí ke Taʻengata,” Ngaahi Himi, fika 192; ʻoku maʻu ha fakamahino lahi ange ʻi he Tokāteline mo e Ngaahi Fuakava 132:7, 19.

7.

Tokāteline mo e Ngaahi Fuakava 88:73.

8.

Siosefa Sāmita—Hisitōlia 1:17.

9.

Vakai, Sione 17:3.

10.

Vakai, Mōsese 1:39.

11.

Vakai, Mātiu 17:11; Ngāue 3:20–21; ʻEfesō 1:10; 2 Nīfai 30:8; Tokāteline mo e Ngaahi Fuakava 132:40, 45.

12.

Vakai, 3 Nīfai 27:13–14, 21; Tokāteline mo e Ngaahi Fuakava 39:6; Ngaahi Tefito ʻo e Tuí 1:4.

13.

Vakai, Karl R. Anderson, The Savior in Kirtland (2012), 228–43.

14.

Vakai, Tokāteline mo e Ngaahi Fuakava 27:5; Vakai foki, Siosefa Sāmita—Hisitōlia 1:33–34.

15.

Vakai, Tokāteline moe Ngaahi Fuakava 13.

16.

Vakai, Tokāteline mo e Ngaahi Fuakava 20:2–3; 27:12; 128:20; vakai foki, Larry C. Porter, “Dating the Restoration of the Melchizedek Priesthood,” Ensign, June 1979, 4–10.

17.

Vakai, Tokāteline mo e Ngaahi Fuakava 110:11.

18.

Vakai, Tokāteline mo e Ngaahi Fuakava 110:12.

19.

Vakai, Tokāteline mo e Ngaahi Fuakava 110:13–16.

20.

Vakai, ʻAlamā 42, kae tautautefito ki he veesi 8.

21.

Vakai, ki ha sīpinga, ʻAlamā 12:28–30.

22.

Vakai, ki ha sīpinga, 1 Kolinitō 15:22; ʻAlamā 34:9.

23.

Vakai, ʻĪsaiai 2:2.

24.

ʻĪsaiai 29:14.

25.

Vakai, Sēnesi 14:18–20; Malakai 3:8–10; Tokāteline mo e Ngaahi Fuakava 119–20.

26.

Vakai, Sēnesi 14:18; Saame 110:4; vakai foki, ʻAlamā 13:14–18; Tokāteline mo e Ngaahi Fuakava 84:14–22.

27.

Vakai, ʻIsikeli 37:16, 19; Tokāteline mo e Ngaahi Fuakava 27:5.

28.

Vakai, 1 Kolinitō 15:29; Tokāteline mo e ngaahi Fuakava 128.

29.

Vakai,Tokāteline mo e Ngaahi Fuakava 137:7; 138:31–34.

30.

Fakahā 14:6; vakai foki, Tokāteline mo e Ngaahi Fuakava 133:36–39.

31.

Peesi talamuʻaki ʻo e Tohi ʻa Molomoná, ne tohi ʻe Molonai; Tokāteline mo e Ngaahi Fuakava 135:3.

32.

Ngaahi Akonaki ʻa e Kau Palesiteni ʻo e Siasí: Siosefa Sāmita (2007), 603.

33.

Vakai, Molonai 10:4–5.

34.

Fakahā 14:6; vakai foki, 1 Nīfai 19:17; Tokāteline mo e Ngaahi Fuakava 133:37.

6 ʻEPELELI 2013

Fakataha Lakanga Fakataulaʻeikí

Tuʻu Maʻu ʻi he Ngaahi Potu Toputapú

Ko e Mālohi ʻo e Lakanga Fakataulaʻeikí ʻi ha Talavou

Ko Ho Fatongia Toputapu ke Tokoní

Hingoa ʻe Fā

ʻOku Tau Taha Pē

Mou Omi, ʻA Kimoutolu Kotoa Ngaahi Foha ʻo e ʻOtuá

Tuʻu Maʻu ʻi he Ngaahi Potu Toputapú

Fai ʻe ʻEletā Robert D. Hales

ʻO e Kōlomu ʻo e Kau ʻAposetolo ʻe Toko Hongofulu Mā Uá

ʻI heʻetau tuʻu talangofua mo ʻaliʻaliaki ʻi he tokāteline ʻo hotau ʻOtuá, ʻoku tau tuʻu ai ʻi he ngaahi potu toputapú, he ʻoku toputapu ʻEne tokāteliné pea he ʻikai liliu ia.

ʻE ngaahi tokoua, ko ha lāngilangi ke kau fakataha mo e houʻeiki tangata ʻo e lakanga fakataulaʻeiki ʻo e ʻOtuá. ʻOku tau moʻui ʻi he kuonga fakaʻosí ʻi he “kuonga fakatuʻutāmaki”1 ʻI heʻetau hoko ko e kau maʻu lakanga fakataulaʻeikí, ko hotau fatongia ia ke tau tuʻu ʻaliʻaliaki mo e pā ʻo e tuí ʻo fakafepakiʻi e ngaahi ngahau vela ʻa e filí. ʻOku tau tā sīpinga ki he māmaní, mo maluʻi ʻa e ngaahi totonu mo e tauʻatāina kuo foaki ʻe he ʻOtuá. ʻOku tau maluʻi hotau ngaahi ʻapí mo hotau fāmilí.

ʻI heʻeku kei kalasi hivá, ne u foki mai ai mei heʻeku fuofua vaʻinga peisipolo ki ha kolo kehe. Naʻe lava ke tala ʻe heʻeku tamaí ko e lolotonga ko ia e heka pasi lōloa ʻo mau foki ki ʻapí, ne u mātā tonu ai ha ngaahi lea mo ha tōʻonga naʻe ʻikai taau mo e ngaahi tuʻunga moʻui ʻo e ongoongoleleí. Ko ha tangata taukei tāvalivali pea naʻá ne nofo ʻo tā ha fakatātā ʻo ha naite ʻokú ne maluʻi ha ʻū palasi mo e ngaahi puleʻanga.

ʻI heʻene tā valivali mo lau mei he folofolá, ne u ako ai e founga ke u hoko ai ko ha taha maʻu lakanga fakataulaʻeiki tui faivelengá—ke u maluʻi mo taukapoʻi e puleʻanga ʻo e ʻOtuá. Naʻe tataki au ʻe he ngaahi lea ʻa e ʻAposetolo ko Paulá:

“Ko ia ke toʻo ʻa e mahafu tau kotoa ʻa e ʻOtuá koeʻuhí ke mou faʻa tuʻu ai ʻi he ʻaho ʻo e koví pea hili hono ikuʻi kotoa pē, kae tuʻu pē.

“Ko ia ke mou tuʻu kuo nonoʻo ʻaki ʻa e moʻoní ʻa e konga lotó, pea ʻai ki he fatafatá ʻa e sifa ko e māʻoniʻoní;

“Pea mou topuvaʻe ʻaki ʻa e teuteu ʻo e ongoongolelei ʻo e melinó;

“ʻAi kituʻa ʻi he meʻa kotoa pē ʻa e pā ʻo e tuí, ʻa ia te mou faʻa tāmate ʻaki ʻa e ngaahi ngahau vela kotoa pē ʻo e tokotaha koví.

“Pea ʻai mo e tatā ʻo e fakamoʻuí mo e heletā ʻo e Laumālié, ʻa ia ko e folofola ʻa e ʻOtuá.”2

ʻE ngaahi tokoua, kapau ʻoku tau faivelenga ʻi he lakanga fakataulaʻeikí, ʻe foaki mai e pā maluʻi ko ʻení kiate kitautolu ko ha meʻaʻofa mei he ʻOtuá. ʻOku tau fie maʻu e pā ko ʻení!

Kau talavou, naʻe ʻikai fehangahangai hoʻomou tamaí ʻamoutolu mo e kui tangatá mo e ngaahi ʻahiʻahi ʻoku mou fehangahangai maʻu pē mo iá. ʻOku mou moʻui ʻi he ngaahi ʻaho fakaʻosí. Kapau naʻe fie fakatupukovi hoʻomou tamaí, naʻe pau ke ʻalu ia ʻo fekumi ki ai. ʻIkai toe pehē ʻeni ia! Ko e ʻahó ni, ʻoku kumi kimoutolu ia ʻe he ʻahiʻahí! Manatuʻi muʻa ia! ʻOku fakaʻamu ʻa Sētane ke ne maʻu koe pea ʻoku “tuʻu ʻi he matapā ʻo e angahalá.”3 Te mou fakafepakiʻi fēfē ʻene ngaahi founga fakamālohí? Tui e teunga tau ʻo e ʻOtuá.

Tuku muʻa ke u akoʻi atu ha meʻa ne u aʻusia heʻeku moʻuí:

ʻI Sānuali 1982, ne u lea ai ʻi ha fakataha lotu ʻi he ʻapiako BYU ʻi Polovo, ʻIutaá. Ne u fakaafeʻi e fānau akó ke nau pehē pē ʻoku tuʻu e Siasí he tafaʻaki ʻe taha ʻo e tuʻunga malangá, ʻi hē, pea ko e māmaní ʻoku fute pē ʻe taha pe ua mei ai he tafaʻaki ʻe tahá. Naʻe fakafofongaʻi heni ʻa e “vāofi moʻoni ʻa e māmaní pea mo e tuʻunga moʻui ʻa e Siasí” ʻi heʻeku kei ʻunivēsití. ʻI heʻeku tuʻu ʻi muʻa he fānau akó he taʻu ʻe 30 mei aí, ne u hiki hake hoku nimá he founga tatau pē mo fakamatalaʻi ange, “Kuo kehe e māmaní ia he taimí ni [kuo tō atu ia ki he koví; ʻoku ʻikai toe ʻiloa ia:] kuo heva atu ʻaupito ia [ʻo tō atu ki tuʻa māmani]. . . . Ko e meʻa kuo pau ke tau manatuʻi mo ʻetau fānaú mo e makapuná, ʻoku kei tuʻu maʻu pē ʻa e Siasí ia, [ʻi heni; ka] ko e māmaní ʻoku ngaʻunú—ʻoku fakaʻau pē ke lahi ange ʻaupito ʻena vāmamaʻó. . . . Ko ia ai, matuʻaki tokanga. Kapau te ke fakamāuʻi hoʻo tōʻongá mo e tuʻunga moʻui ʻa e Siasí ʻo fakatatau ki he tuʻunga ʻoku ʻi ai pe ʻe huʻu ki ai e māmaní, te ke toki ʻiloʻi ʻoku ʻikai ke ke ʻi he feituʻu naʻe totonu ke ke ʻi aí.”4

ʻI he taimi ko eé, naʻe ʻikai haʻaku lavelaveʻiloa e mamaʻo mo vave e ngaʻunu ʻa e māmaní mei he ‘Otuá: naʻe faingataʻa ke mahino ia, neongo e tokāteliné, tefitoʻi moʻoní mo e ngaahi fekaú. Ka ʻoku teʻeki ai pē ngaʻunu ʻa e tuʻunga moʻui ia ʻa Kalaisí pea mo Hono Siasí. Hangē ko ʻEne folofolá, “ʻOku tuʻu ʻa e moʻoní ʻo taʻengata pea taʻengata.”5 ʻI heʻene mahino ʻeni pea tau talí, ʻoku tau mateuteu ai ke fehangahangai mo e teke mālohi ʻa e sosaietí, manukiʻí pea mo e filifilimānako ʻe fai mai ʻe he māmaní mo ha niʻihi ʻoku tau lau ko hotau kaungāmeʻá.

ʻOku ʻiloʻi ʻe hatau tokolahi ha taha ʻe lea peheni, “Kapau ʻokú ke fie kaumeʻa mo au, kuo pau ke ke tali e meʻa ʻoku ou mahuʻingaʻia aí.” Ko e kaumeʻa moʻoní, he ʻikai ke ne kole mai ʻe ia ke ke fili he feohi mo iá pe ko e ongoongoleleí. Hangē ko e lea ʻa Paulá, “Ke ke afe mei he kakai peheé.”6 Ko e kaumeʻa moʻoní ʻokú ne fakamālohia kitautolu ke tau nofo maʻu ʻi he hala lausiʻi mo fāsiʻí.

ʻOku hanga ʻe he nofo maʻu ʻi he hala ʻo e ongoongolelei ʻo e ngaahi fuakavá, fekaú mo e ngaahi ouaú, ʻo maluʻi mo teuteuʻi kitautolu ke tau fai e ngāue ʻa e ʻOtuá ʻi he māmani ko ʻení. ʻI heʻetau talangofua ki he Lea ʻo e Potó, ʻoku maluʻi ai ʻetau tauʻatāina ke filí mei hano maʻunimā kitautolu ʻe he kavamālohí, faitoʻo konatapú pea mo e tapaká. ʻI heʻetau totongi ʻetau vahehongofulú, ako e folofolá, papitaiso mo hilifakinimá, moʻui taau ke maʻu e takaua ʻa e Laumālie Māʻoniʻoní, maʻu e sākalamēnití ʻi he moʻui tāú, talangofua ki he fono ʻo e angamaʻá, teuteu ke maʻu e Lakanga Taulaʻeiki Faka-Melekisētekí pea mo fakahoko e ngaahi fuakava toputapu ʻi he temipalé, ʻoku tau mateuteu leva ai ke ngāue.

ʻOku tau mateuteu mo palōmesi ʻi he temipalé ke tau moʻuiʻaki e fono ʻo e fakatapuí. ʻOku kamata hono moʻuiʻaki e fono ko ʻení ʻe he kau talavou moʻui leleí, ʻi heʻenau feinga ke uiuiʻi kinautolu ko ha faifekaú—ʻo vahehongofuluʻi e ngaahi fuofua taʻu ʻo ʻenau moʻuí ʻo ngāue taimi kakato maʻá e ʻEikí. ʻOku fakamālohia kinautolu ʻe he feilaulaú ke nau laka atu ki he fuakava māʻolunga taha ʻi he moʻuí— ʻoku ʻuhinga ia ki he tokolahi ke sila ʻi he temipalé mo kamata ha fāmili taʻengata.

ʻI heʻetau vilitaki atu ʻi he hala lausiʻi mo fāsiʻí, ʻoku tau tātānaki māmālie ai hotau ivi fakalaumālié—hotau ivi ke fakaʻaongaʻi ʻetau tauʻatāina ke filí maʻatautolu peē. Ki he kau talavoú mo e finemuí, ʻoku faitokonia e tupulaki ko ʻení ʻi heʻenau ako ʻa e tokāteliné mo vahevahe ʻenau fakamoʻoní ʻo fakafou ʻi he nāunau fakalēsoni foʻou he ʻinitanetí ko e, Haʻu ʻo Muimui ʻIate Aú.

ʻIkai ngata ai, fakaʻaongaʻi hoʻo tauʻatāina ke filí ke ke tupulaki fakatāutaha ai. ʻI hoʻo ʻiloʻi ko ia hoʻo ngaahi meʻafoakí mo e talēnití, manatuʻi ʻe ala tokoni atu hoʻo mātuʻá mo e kau faiakó, ka kuo pau ke ke tuku ke tataki koe ʻe he Laumālié. Fili peá ke ngāue ʻiate koe pē. ʻAi ke ke lotoʻaki. Palani hoʻo moʻuí, ʻo kau ai ʻa e ako fakaʻatamaí mo e ako ngāué. Vakavakai holo ki he ngaahi meʻa te ke ala mahuʻingaʻia aí mo e ngaahi pōtoʻi fakaengāue. Ngāue peá ke moʻui fakafalala pē kiate koe. Fokotuʻu ha ngaahi taumuʻa, ikunaʻi e ngaahi fehālākí, maʻu ha taukei pea ʻai ke ʻosi ha meʻa naʻá ke kamata.

Fakapapauʻi ʻokú ke kau atu ki he ngaahi ʻekitivitī ʻa e fāmilí, kōlomú, kalasí, mo e Mutualé. Fiefia ʻi he ngaahi fakafiefia ʻoku fakatupulakí. ʻI he ngaahi meʻá ni, te ke fakaʻapaʻapaʻi mo fakahoungaʻi ai e ngaahi meʻafoaki ʻa e niʻihi kehé pea mo e natula taʻengata mo lelei ʻo e ngaahi foha mo e ʻofefine ʻo e ʻOtuá.

Kae meʻa tēpuú, tui ki he Fakamoʻuí! ʻOua ʻe manavahē! ʻI heʻetau moʻui faivelenga ʻaki ʻa e ongoongoleleí, ʻoku tau mālohi ai ʻi hono fai e ngāue ʻa e ʻEikí. ʻOku tau lava ʻi Hono mālohí ʻo siʻaki e kau taʻe tui-ʻOtua ʻoku nau pehē, “Kai mo inu mo fiefia,” he ʻe hanga ʻe he ʻOtuá ʻo “fakatonuhiaʻi [hoʻomou] fai ʻo e kiʻi angahala siʻí; . . . ʻoku ʻikai ha kovi ʻi he meʻá ni . . . , he te tau mate ʻapongipongi.”7 ʻOku tau lava ʻi he mālohi ʻo e ʻEikí ʻo matuʻuaki ha faʻahinga ʻilo pe tuʻutuʻuni ʻokú ne fakaʻikaiʻi ʻa e Fakamoʻuí mo fakafepakiʻi e palani lahi mo taʻengata ʻo e fiefiá maʻá e fānau kotoa ʻa e ʻOtuá.

ʻOku ʻikai fakamafaiʻi kitautolu ke tau feinga ke fakangaloku e ngaahi makatuʻunga ʻo e palani taʻengatá. Manatuʻi ʻa Nehemaia naʻe tuku ke ne langa ha ʻā ke maluʻi ʻaki ʻa Selusalemá. Naʻe fakaʻamu ha niʻihi ke ne hifo mai ʻo toe aleaʻi hono tuʻungá, ka naʻe fakafisi ʻa Nehemaia ke fai pehē. Naʻe ʻikai ko ʻene taʻe tali e niʻihi kehé; ka naʻá ne fakamatala pē ʻo pehē, “ʻOku ou fai ʻa e ngāue ʻoku lahi, ko ia ʻoku ʻikai te u faʻa ʻalu hifo: koeʻumaʻā ʻa ʻeku tuku ʻeku ngāué. . .?”8

ʻOku tau hoko he taimi ʻe niʻihi ko e vaʻa ukamea, pea kuo pau ke tau “tali e haʻahaʻa” ʻo ʻetau pikitai ki he ngaahi tuʻunga moʻui ʻa e ʻOtuá mo fai ʻEne ngāué. ʻOku ou fakamoʻoni ʻoku ʻikai fie maʻu ke tau ilifia ʻo kapau ʻoku tau tuʻu maʻu ʻi Heʻene tokāteliné. Kuo pau ke tau fetaulaki mo e taʻemahinó, fakaangá pea mo e tukuakiʻi loí, ka ʻoku ʻikai ke tau teitei tuēnoa. Ko e Fakamoʻuí naʻe “fehiʻanekina ia pea liʻaki ʻe he kakaí.”9 Ko hatau faingamālie toputapu ke tau tuʻu fakataha mo Ia!

ʻA ia ʻoku ʻuhinga e tuʻu maʻú he taimi ʻe niʻihi ke tau fakaʻehiʻehi mo hola mei he māmaní. Naʻe pehē ʻe he Fakamoʻuí, “Sētane, ke ke ʻalu ki hoku tuʻá.”10 Naʻe lele ʻa Siosefa ʻo ʻIsipité mei he fakatauvele ʻa e uaifi ʻo Pōtifaá,11 pea naʻe mavahe ʻa Līhai mei Selusalema ʻo ʻave hono fāmilí ki he maomaonganoá.12

ʻIloʻi fakapapau naʻe tuʻu maʻu mo ʻaliʻaliaki e kau palōfita kotoa pē ʻi muʻá ʻi honau kuongá:

Naʻe fakahoko ʻe Nīfai e ngāue makehe ʻa e ʻEikí neongo e fakafili ʻa Sētané pea mo e fakatanga ʻa Leimana mo Lēmiuela ko hono ongo taʻoketé.13

Naʻe fakamoʻoni ʻa ʻApinetai ʻo kau kia Kalaisi ʻi he uhouhonga ʻo e tukuakiʻí, taukaé mo e hiamateá.14

Naʻe maluʻi ʻe ha kau talavou ʻe toko 2,000 ʻa honau fāmilí meiate kinautolu ne nau fehiʻa he ngaahi tuʻunga mahuʻinga ʻo e ongoongoleleí.15

Naʻe hiki hake ʻe Molonai ʻa e fuka ʻo e tauʻatāiná ke maluʻi e ngaahi fāmili ʻo hono kakaí pea mo e tauʻatāina fakalotú.16

Naʻe kaka ʻa Samuela he funga ʻaá ʻo kikiteʻi e hāʻele mai ʻa Kalaisi, neongo hono tolomakaʻi mo fana ngahauʻi iá.17

Naʻe toe fakafoki mai ʻe he Palōfita ko Siosefa Sāmitá ʻa e ongoongolelei ʻo e Fakamoʻuí, peá ne silaʻi ʻene fakamoʻoní ʻaki hono totó.18

Pea naʻe tuʻu ʻaliʻaliaki e kau paionia Māmongá ʻi heʻenau fehangahangai mo e fakatangá mo e faingataʻá, ʻo nau muimui ki he palōfitá ʻi heʻenau fononga maʻongoʻonga mo nofoʻi ʻa e Hihifó.

Naʻe lava e kau tamaioʻeiki maʻongoʻongá ni mo e Kāingalotu ʻa e ʻOtuá ʻo tuʻu ʻaliʻaliaki koeʻuhí he naʻa nau tuʻu fakataha mo e Fakamoʻuí. Fakakaukau angé ki he tuʻu ʻaliʻaliaki ʻa e Fakamoʻuí:

ʻI he kei talavou ʻa Sīsuú, naʻá ne feʻaluʻaki ʻo fakahoko e ngāue ʻEne Tamaí, ʻo malangaʻaki e ongoongoleleí ki he kau potó ʻi he temipalé.19 ʻI he kotoa ʻo ʻEne ngāue ʻi he māmaní, naʻá Ne fakahoko ai e ngāue ʻo e lakanga fakataulaʻeikí—akoʻí, fakamoʻuí, tokoní, tāpuakiʻi mo hiki hake e niʻihi kehé. Naʻá Ne tuʻu ʻaliʻaliaki, he taimi ne fie maʻu aí, ʻo fakafepakiʻi ʻa e koví, ʻo aʻu ki hono fakamaʻa ʻo e temipalé.20 Pea naʻá Ne taukaveʻi foki ʻa e moʻoní—ʻo tatau pē ʻi he leá pe fakalongolongo fakaʻeiʻeiki pē. ʻI he taimi naʻe tukuakiʻi ai ia ʻe he kau taulaʻeiki pulé ʻi he ʻao ʻo Kaiafasí, naʻe tali fakapotopoto mo lototoʻa ange ʻa Sīsū pea fakafisi ke ne tali ha meʻa taʻe moʻoni peá Ne nonga pē.21

ʻI he Ngoue ko Ketisemaní, naʻe ʻikai fakafisi ai hotau Fakamoʻuí mo e Huhuʻí ke Ne inu ʻa e vai mahi ʻo e Fakaleleí.22 Pea naʻá Ne toe mamahi ʻi he kolosí ke fai e finangalo ʻo ʻEne Tamaí, kae ʻoua kuó Ne folofola, “[Kuo lava].”23 Naʻá ne kātaki ʻo aʻu ki he ngataʻangá. Kuo folofola ʻetau Tamai Hēvaní, ʻo kau ki he talangofua haohaoa ʻa e Fakamoʻuí ʻi Heʻene tuʻu ʻaliʻaliaki mo taʻeueʻiá, “Vakai ki hoku ʻAlo ʻOfaʻangá, ʻa ia ʻoku ou fiemālie lahi aí, ʻa ia kuó u fakaongoongoleleiʻi ai ʻa hoku hingoá.”24

ʻE hoku kaungā maʻu lakanga fakataulaʻeiki kei talavou mo matuʻotuʻa, tau fakalangilangiʻi muʻa e huafa ʻo e ʻOtuá ʻaki haʻatau tuʻu ʻaliʻaliaki mo e Fakamoʻui ko Sīsū Kalaisí. ʻOku ou fakamoʻoni makehe atu ʻokú Ne moʻui pea “ʻoku ui ʻa kitautolu ʻaki ha lakanga toputapú”25 ke fakahoko ʻEne ngāué. “Ko ia mou tuʻu ʻi he ngaahi potu toputapú pea ʻoua ʻe hiki mei ai.”26 ʻI heʻetau tuʻu talangofua mo mālohi ʻi he tokāteline ʻo hotau ʻOtuá, ʻoku tau tuʻu ai ʻi he ngaahi potu toputapú, he ʻoku toputapu ʻEne tokāteliné pea he ʻikai liliu ia koeʻuhí ko e fie maʻu fakasosiale mo fakapolitikale ʻo hotau kuongá. ʻOku ou lea fakataha mo e ʻAposetolo ko Paulá, “Mou leʻo, tuʻu maʻu ʻi he tuí, [ʻai homou ʻulungāangá ke] ngali tangata, [pea] mou mālohi.”27 Ko ʻeku lotú fakamātoato ʻeni maʻamoutolú, ʻi he huafa toputapu ʻo Sīsū Kalaisí, ʻēmeni.

Maʻuʻanga fakamatalá

1.

2 Tīmote 3:1.

2.

ʻEfesō 6:13–17; toki tānaki atu hono fakamamafaʻí

3.

Mōsese 5:23.

4.

Robert D. Hales, “This Is the Way; and There Is None Other Way,” ʻi he Brigham Young University 1981–82 Speeches (1982), 3–4; maʻu ia ʻi he speeches.byu.edu.

5.

Tokāteline mo e Ngaahi Fuakava 1:39; toki fakamamafaʻi.

6.

2 Tīmote 3:5.

7.

2 Nīfai 28:8.

8.

Nehemaia 6:3.

9.

ʻIsaia 53:3; Mosaia 14:3.

10.

Luke 4:8.

11.

Vakai, Sēnesi 39:7–12.

12.

Vakai, 1 Nīfai 2.

13.

Vakai ki he sīpingá, 1 Nīfai 18.

14.

Vakai, Mosaia 11–17.

15.

Vakai, ʻAlamā 53, 56–58.

16.

Vakai, ʻAlamā 46:11–13.

17.

Vakai, Hilamani 13–16.

18.

Vakai, Tokāteline mo e Ngaahi Fuakava 135.

19.

Vakai, Luke 2:46–49.

20.

Vakai, Mātiu 21:12–13.

21.

Vakai, Mātiu 26:59–63.

22.

Vakai, Tokāteline mo e Ngaahi Fuakava 19:16–19.

23.

Sione 19:30.

24.

3 Nīfai 11:7.

25.

ʻAlamā 13:3; vakai foki 2Tīmote 1:9.

26.

Tokāteline mo e Ngaahi Fuakava 87:8.

27.

1 Kolinitō 16:13.

Ko e Mālohi ʻo e Lakanga Fakataulaʻeikí ʻi ha Talavou

Fai ʻe ʻEletā Tad R. Callister

ʻO e Kau Palesitenisī ʻo e Kau Fitungofulú

Ko e lakanga fakataulaʻeiki ʻi ha kiʻi tamasiʻi, ʻoku mālohi tatau pē ia mo e lakanga fakataulaʻeiki ʻi ha tangata, ʻi he taimi ʻoku fakaʻaongaʻi ai ʻi he māʻoniʻoní.

ʻI he 1878 ne taʻu 17 ai ʻeku kui tangata hono ua ko Siaosi F. Lisiaté. Pea hangē ko e meʻa angamaheni ʻo e ngaahi ʻaho ko iá, ne ʻosi fakanofo ia ko ha kaumātuʻa. ʻI ha ʻaho Sāpate ʻe taha ne faingataʻaʻia lahi ʻene fineʻeikí he felāngākí. Koeʻuhí naʻe ʻikai faingamālie e tangataʻeiki ʻa Siaosí, naʻe fakaafeʻi mai e pīsopé mo ha niʻihi tokosiʻi kehe ke faingāue kiate ia, ka naʻe ʻikai ke ne maʻu ʻe ia ha nonga. Ko ia, naʻá ne kole ai ki heʻene tamasiʻi ko Siaosí ke faingāue ange ki ai. Naʻá ne hiki ʻi heʻene tohinoá, “Lolotonga ʻeku tangi koeʻuhí ko e faingataʻaʻia ʻeku fineʻeikí, pea mo teuteu ke u faingāue kiate iá, ʻa ia ko ha meʻa ne teʻeki ke u fai kimuʻa, ne u hū ki ha loki ʻe taha ʻo tangi ai mo lotu ai.”

ʻI he taimi naʻá ne ongoʻi fiemālie aí, naʻá ne hilifaki hono nimá ki he fineʻeikí ʻo foaki ha tāpuaki nounou ʻaupito. Naʻá ne pehē kimui, “Lolotonga e kei hilifaki hoku nimá he ʻulu ʻo ʻeku fineʻeikí naʻe holo ʻene toʻé ʻo maʻu ha nonga mei heʻene faingataʻaʻiá.” Naʻá ne hiki leva ʻi heʻene tohinoá ʻa e fakamatala loloto taha ko ʻení. Naʻá ne pehē naʻá ne ongoʻi maʻu pē ko e ʻuhinga ne ʻikai maʻu ai heʻene fineʻeikí ha fiemālie mei he faingāue ʻa e pīsopé, naʻe ʻikai koeʻuhí ko hano taʻetali ʻe he ʻEikí e faingāue ʻa e pīsopé, ka koeʻuhí he naʻe fakatatali ʻe he ʻEikí e tāpuaki ko ʻení ki ha kiʻi talavou, ke akoʻi ange ha lēsoni ʻoku mālohi tatau pē lakanga fakataulaʻeiki ʻi ha kiʻi tamasiʻi mo e lakanga fakataulaʻeiki ʻi ha tangata ʻi he taimi ʻoku fakaʻaongaʻi ai ia ʻi he māʻoniʻoní.

ʻOku ou loto ke lea atu he pooni kau ki he mālohi ko iá. Neongo ʻe fakatefito ʻeku leá ki he kau palesiteni he kōlomu ʻo e kau tīkoní, ka ʻoku fekauʻaki e ngaahi tefitoʻi moʻoni ʻe fakamatalaʻí mo e toʻu tupu kotoa he Lakanga Taulaʻeiki Faka-ʻĒloné mo honau kau takí, kau ai mo e kau palesiteni ʻo e kōlomu ʻo ʻetau kau akonakí, mo e ongo ʻasisiteni ʻi he kōlomu ʻo e kau taulaʻeikí.

Lolotonga ʻeku hoko ko e palesiteni fakamisioná, ne u fakatokangaʻi ha tupulaki fakalaumālie lahi pea ʻi he pōtoʻi fakatakimuʻa he kau talavoú ʻi he lolotonga e taʻu ʻo ʻenau ngāue fakafaifekaú. Kapau ne lava ke tau fikaʻi honau tuʻunga fakalaumālié mo e pōtoʻi ngāue he tuʻunga fakatakimuʻá ʻi honau taʻu ngāue fakafaifekaú mo ʻenau ʻi he Lakanga Taulaʻeiki Faka-ʻĒloné, mahalo ʻe tatau hono fikaʻí mo e meʻa ʻoku ʻasi atu he laine ʻi he kalafi ko ʻení. ʻOku ou tui ʻoku ʻi ai ha meʻa lalahi ʻe tolu ʻoku tokoni ki he tupulaki mahuʻinga ko ʻeni, lolotonga e ngaahi taʻu ʻo e kei talavoú mo e ngāue fakafaifekaú: (1) ʻoku tau falala ki he kau talavoú ni ʻo laka ange ʻi ha toe taimi ki muʻa, (2) ʻoku māʻolunga ʻetau ʻamanaki kiate kinautolú ka ʻoku fai ia ʻi he ʻofa, mo e (3) ʻoku tau akoʻi mo toe akoʻi kinautolu ke nau lava ʻo fakahoko e ngaahi fakaʻamu ko ʻení ʻo lelei ange.

Mahalo naʻa fehuʻi ʻe ha taha, “Ko e hā ʻoku ʻikai ke lava ai ʻo fakaʻaongaʻi ʻa e ngaahi tefitoʻi moʻoni tatau ko ʻení ki he kau palesiteni he kōlomu ʻo e kau tīkoní?” Kapau naʻe fai ia, mahalo naʻe mei kamata vave ange ʻenau tupulakí pea hangē ko e foʻi laine ko ʻení. Tuku muʻa ke u fakamoleki ha kiʻi taimi ke u lea ki he founga ʻe lava ke fakaʻaongaʻi ai e ngaahi tefitoʻi moʻoni ko ʻení ʻe ha palesiteni he kōlomu ʻo e kau tīkoní.

ʻUluakí—falala. Te tau lava ʻo tuku ha fatongia lahi ki heʻetau kau palesiteni he kōlomu ʻo e kau tīkoní. ʻOku fai pehē foki e ʻEikí—ʻo hangē ko ʻEne finangalo ke foaki kiate kinautolu e ngaahi kií, ʻa e totonu ke puleʻi mo tataki ʻa e ngāue ʻi heʻenau kōlomú. Ko ha fakamoʻoni ʻo e falala ko ʻení, ʻoku tau ui e kau palesiteni ʻo e kōlomu ʻo e kau tīkoní ʻi he fakahā, kae ʻikai makatuʻunga mei he tokotaha ne fuoloa taha ʻene ʻi he kōlomú pe ha toe meʻa kehe tatau mo ia. Ko e taki kotoa pē ʻi he Siasí ni ʻo kau ai e palesiteni e kōlomu ʻo e kau tīkoní, ʻokú ne maʻu e totonu ke ʻilo, pea totonu ke ne ʻilo, naʻe uiuiʻi ia ʻi he fakahā. ʻOku tokoni e fakapapauʻi ko ʻení ʻoku fakatou falala mo poupouʻi ia ʻe he ʻOtuá.

Ko e natula fika uá mo e tolú ʻokú na fekauʻaki ʻaupito—ʻa e ngaahi ʻamanaki māʻolungá mo e ako ʻoku fekauʻaki mo hono fakahoko kinautolú. Ne u ako ha lēsoni mahuʻinga ʻi he malaʻe ngāue fakafaifekaú: ʻoku tupulaki pe holo e ngāue ʻa e kau faifekaú ʻo fakatatau ki he tuʻunga e ʻamanaki ʻa e palesiteni fakamisioná, pea ʻoku pehē pē mo e kau palesiteni he kōlomu ʻo e kau tīkoní. Kapau ko e ʻamanakí ke nau tataki pē fakataha fakakōlomú mo ʻalu ki he fakataha ʻa e kōmiti toʻu tupu ʻa e kau pīsopelikí, ta ko e meʻa pē ia te nau faí. Ka ʻe lava ʻe kimoutolu ko e kau takí ʻo ʻoange kiate kinautolu ha fakakaukau pe mahino ʻoku lahi angé—ʻa e vīsone ʻa e ʻEikí. Ko e hā ʻoku mātuʻaki mahuʻinga ai e vīsoné? Koeʻuhí he ko ʻene lahi ange ʻa e vīsoné ʻe lahi ai pē mo e vekeveke ke fai e ngāué.

Ko e totonu ko ia ke maʻu ha fakahaá ko ha konga fakanatula pē ia ʻo e uiuiʻi kotoa ʻi he Siasí ni. Ko ia, ʻoku fie maʻu ai ke ʻilo ʻe he kau palesiteni ʻo e kōlomu ʻa e kau tīkoní ʻoku nau maʻu e totonu ke maʻu ha fakahā ke fokotuʻu mai honau tokoní, ʻa e totonu ke maʻu ha fakahā kau ki hono fakahaofi ʻa kinautolu kuo hē fakalaumālié, mo hono akoʻi e kau mēmipa hoʻo kōlomú ʻi honau ngaahi fatongiá.

ʻE akoʻi ʻe he taki ʻoku potó ki he palesiteni he kōlomu ʻo e kau tīkoní ʻa e ngaahi tefitoʻi moʻoni ko ia ʻe lava ke tokoni ai ki hono maʻu ha fakahaá. Te ne lava ʻo akoʻi ange ʻa e talaʻofa taʻe-toe-veiveiua ʻa e ʻEikí: “Kapau te ke kole, te ke maʻu ha fakahā hoko mai mo ha fakahā” (T&F 42:61). ʻOku angaʻofa ʻaupito e ʻEikí ʻi hono foaki mai ʻo e fakahaá. ʻIkai naʻá Ne fakamanatu kia Siosefa Sāmita mo ʻŌliva Kautele, “Ko e taimi kotoa pē naʻá ke fehuʻi aí naʻá ke maʻu ʻa e fakahinohino mei hoku Laumālié” (T&F 6:14)? ʻE lava ke hoko e meʻa tatau kiate kimoutolu kau palesiteni he kōlomu ʻo e kau tīkoní. ʻOku ʻofeina kimoutolu ʻe he ʻEikí mo finangalo ke fakahā kiate kimoutolu ʻEne fakakaukaú mo e finangaló. ʻOkú ke pehē ʻoku ʻi ai nai ha palopalema ʻa e ʻEikí he ʻikai ke Ne lava ʻo taʻe-fakaleleiʻi? He ʻikai ke u lava ia ʻe au. Koeʻuhí ʻokú ke maʻu e totonu ki he fakahaá, te Ne lava ʻo tokoniʻi koe ke fakaleleiʻi e meʻa kotoa pē ʻokú ke hohaʻa ki ai ko e palesiteni ʻo hoʻo kōlomú, kapau te ke fekumi ki Heʻene tokoní.

ʻE lava ʻe kimoutolu kau taki fakaʻofoʻofá ʻo akoʻi ʻeni ki he palesiteni he kōlomu ʻo e kau tīkoní ko e fakahaá ʻoku ʻikai ko hano fetongi ia ʻo ha ngāue mālohi mo ha ngāue fakafoʻituitui. Ne ʻeke ʻe Palesiteni Henelī B. ʻAealingi kia Palesiteni Hāloti B. Lī he taimi ʻe taha, “ʻE anga fēfē haʻaku maʻu ha fakahaá?” Ne tali ange ʻe Palesiteni Lī, “Kapau ʻokú ke loto ke maʻu ha fakahā, fai hoʻo tafaʻakí.”1 ʻE aleaʻi ʻe he taki ʻoku potó mo ʻene palesiteni e kōlomu ʻo e kau tīkoní ha niʻihi ʻo e ngaahi ngāue fakalaumālie te ne fai ke teuteu ai ki hono fokotuʻu mai hono ongo tokoní. Mahalo ʻe fie maʻu ke ne ʻeke mo tali ha fehuʻi hangē ko ʻení: Ko hai nai ha taha tā sīpinga lelei te ne lava ʻo fakalotolahiʻi pe ueʻi fakalaumālie e tamaiki tangata kehé? Pe ko hai te ne ongoʻingofua e ngaahi fiemaʻu ʻa kinautolu ʻoku fehangahangai mo ha ngaahi faingataʻa makehé?

Pea ko hono fakaʻosí ʻe lava ʻe he taki poto ko ʻení ʻo akoʻi ki he palesiteni he kōlomu ʻo e kau tīkoní ke ne fakatokangaʻi mo ngāue ʻo fakatatau mo e fakahā ʻe ʻomí. ʻOku tau moʻui ʻi ha māmani fihituʻu mo vave pea ʻoku angamaheni ʻaki ai e maama ngingilá mo e ngaahi meʻa fakaongo leʻo lalahí. Ka ʻoku fie maʻu ke ʻiloʻi ʻe he talavoú ni ko e founga ʻeni ia ʻa e māmaní, ʻoku ʻikai ko e founga ia ʻa e ʻEikí. Naʻe ʻaloʻi e Fakamoʻuí ʻi ha ʻaiʻanga kai ʻo e manú naʻe ʻikai ke fuʻu ʻiloʻi; Naʻá Ne fakahoko e ngāue fungani mo taʻe-fakatataua ʻo e ngaahi kuongá kotoa ʻi ha ngoue ne lōngonoa; pea maʻu e Siosefa ʻa e ʻUluaki Mata-Meʻa-Hā-Maí ʻi he lōngonoa ʻo ha vao ʻakau. ʻOku maʻu e tali ʻa e ʻOtuá ʻi ha kihiʻi leʻo-siʻi—ongoʻi nonga mo fakafiemālie, ngaahi ueʻi ke fai ha meʻa ʻoku lelei, fakamāmaʻi—ko e taimi ʻe niʻihi ʻoku fai mai ia ʻi ha fanga kihiʻi tui, ʻa ia kapau ʻe tauhi fakalelei mo lehilehiʻi, ʻe lava ʻo tupu ko ha fuʻu ʻakau māʻolunga. ʻOku ʻi ai e taimi ʻe hanga ai ʻe he ngaahi ueʻi pe fakakaukau ko ʻení ʻo ueʻi koe ko e palesiteni he kōlomu ʻo e kau tīkoní ke fokotuʻu mai ho ongo tokoní pe fakahoko ha ngāue ki ha talavou ʻoku māmālohi pē.

ʻI heʻeku kei ʻi he kau palesitenisī fakasiteikí he ngaahi taʻu lahi kuo hilí, ne mau ongoʻi ke ui ha tangata lelei ke hoko ko ha kalake fakasiteiki. Naʻe fefaʻuhi ʻi he taimi ko iá ʻi he fetōʻaki ʻene maʻulotú. Neongo ia, ne mau ʻiloʻi te ne fai ha ngāue lelei kapau te ne tali e uiuiʻí.

Ne mau fakahoko ange uiuiʻí, ka naʻá ne tali mai, “ʻOku ʻikai ke u tui te u lava ʻo fakahoko ia.”

Pea hoko mai kiate au ha ongo, ʻo u pehē ange, “ʻOku ou tui he ʻikai ke ʻi ai ha kalake fakasiteiki ia ʻa e siteiki Keleniteilá.”

ʻI heʻene ʻohovalé, naʻá ne tali mai ʻo pehē, “Ko e hā hoʻo ʻuhingá? Kuo pau ke ʻi ai haʻo kalake fakasiteiki.”

Ne u tali ange, “ʻOkú ke loto ke mau ui ha taha kehe ke hoko ko ha kalake fakasiteiki neongo naʻe ueʻi kimautolu ʻe he ʻEikí ke ui koe?”

Talamai ʻe ia, “Sai, te u tali ia.”

Pea naʻá ne fai leva ia. ʻOku ʻikai ngata pē ha ʻi ai ha kakai tangata tokolahí ka ʻe ʻi ai mo ha tamaiki tangata tokolahi te nau tali ha ui ʻi he taimi te nau ʻilo ai ʻoku uiuiʻi mo fie maʻu kinautolu ʻe he ʻEikí.

Hokó, te ke lava ʻo ʻai ke ʻilo ʻe he palesiteni ʻo e kōlomu ʻo e kau tīkoní, ko e taha ʻo e ngaahi fiemaʻu ʻa e ʻEikí meiate iá, ke ne fakahaofi fakatouʻosi ʻa e taha ʻoku heé, fakatouʻosi ʻa e māmālohí mo e taʻe siasí. Naʻe fakahā ʻe he ʻEikí ʻe tefitoʻi misioná ʻaki e lea ko ʻení: “Pea kuo hoko mai ʻa e Foha ʻo e tangatá ke fakamoʻui ʻa ia naʻe heé” (Mātiu 18:11). Kapau ko e meʻa ia ʻoku fakamuʻomuʻa ʻe he Fakamoʻuí ke fakahaofi ʻa ia naʻe heé, kapau ko ha meʻa ia ʻoku fakamuʻomuʻa ʻe Palesiteni Tōmasi S. Monisoni ke fai pehē, he ʻoku fakafōtunga ia heʻene moʻuí kotoá, ʻoku ʻikai ʻapē totonu ke hoko ia ko e meʻa ke fakamuʻomuʻa ʻe he taki mo e palesiteni kotoa ʻo e kōlomu ʻo e kau tīkoni he Siasí ni? ʻOku totonu ke ʻi he ʻelito ʻetau ngāue fakatakimuʻá, ʻo hoko ko ha konga ʻo ʻetau ngāué, ʻa e tukupā māfana, mālohi, mo ʻikai toe holomui ke ō ʻo kumi ʻa e sipi heé pea fakafoki mai kinautolú.

Ne pehē ʻe ha talavou naʻe ʻaʻahi ki ai e kau mēmipa ʻo ʻene kōlomú: “Naʻe fakaʻohovale e ʻahó ni he taimi . . . ne aʻu ange ai ha kakai ʻe toko 30 ki homau ʻapí. . . . ʻOkú ne ʻai ke u fie ʻalu ki he lotú he taimí ni.” ʻE fakafisingaʻi fēfē ʻe ha toʻu tupu ha ʻofa mo ha tokanga pehē?

ʻOku ou fiefia ʻi he taimi ʻoku ou fanongo ai ki ha ngaahi talanoa lahi ki he kau palesiteni he kōlomu ʻo e kau tīkoní, kuo nau maʻu ʻa e fakakaukau pea kuo nau faʻa akoʻi kotoa pe fakakonga ʻa e lēsoní ʻi heʻenau ngaahi fakataha fakakōlomú. Naʻá ku ʻalu ki ha kalasi he kōlomu ʻo e kau tīkoní ʻi he ngaahi uike siʻi kuo hilí. Naʻe fai ʻe ha tamasiʻi taʻu 12 ha lēsoni miniti ʻe 25 ʻi he Fakaleleí. Naʻe kamata ʻaki haʻane ʻeke ki hono kaungā tīkoní pe ko e hā ʻenau fakakaukau ki he Fakaleleí. Naʻá ne vahevahe ha ngaahi potufolofola mahuʻinga mo fai ha ngaahi fehuʻi fakatupu fakakaukau, ʻo nau tali. Ka, ʻi heʻene fakatokangaʻi naʻe kei toe lahi e taimí ʻi he toenga ʻo e lēsoní, naʻe fakakaukau lelei pea mahalo ne ʻosi fakahinohinoʻi ia kimuʻa heʻene tamaí ke ʻeke ki he kau taki ne ʻi aí pe ko e hā e ngaahi fehuʻi ne fai kiate kinautolu fekauʻaki mo e Fakaleleí ʻi heʻenau kei ngāue fakafaifekaú mo ʻenau talí. Naʻá ne toki fakaʻosi ʻaki leva ʻene fakamoʻoní. Ne u fanongo mo mālieʻia. Naʻá ku pehē pē kiate au “ʻOku ʻikai ke u teitei manatuʻi haʻaku fai ha konga mahuʻinga ʻo ha lēsoni ʻi he taimi ne u ʻi he toʻu ai ʻo e Lakanga Taulaʻeiki Faka-ʻĒloné.” Te tau lava ʻo hiki ʻa e pā mo e vīsone ki he kau talavoú ni, pea te nau tali lelei pē.

ʻOku hiki lelei ʻe kimoutolu kau takí ʻa e kau palesiteni ko ʻeni ʻo e kōlomu ʻo e kau tīkoní ʻi he taimi ʻoku mou holomui ai kae tuku ke nau takí. Naʻá ke fakahoko lelei taha ho uiuiʻí ʻo ʻikai ʻi he taimi ne ke fai ai ha lēsoni leleí ka ʻi he taimi naʻá ke tokoni ai ke nau fai ha lēsoni leleí, ʻo ʻikai ʻi he taimi naʻá ke fakahaofi ai ha tahá, ka ʻi he taimi naʻá ke tokoni ai ke nau fai iá.

ʻOku ʻi ai ha lea fuoloa ʻoku pehē: ʻoua naʻá ke mate ʻoku teʻeki ke kakato hoʻo ngāué. ʻI he ʻuhinga tatau pē, te u pehē ai kiate kimoutolu kau taki he kakai lalahí, ʻoua naʻa tukuange koe ʻoku teʻeki ke kakato e meʻa te ke malava ʻo fai ʻi hoʻo hoko ko e takí. Akoʻi hotau toʻu tupú ʻi he faingamālie kotoa pē; akoʻi e founga ke nau teuteuʻi ai ha ʻasenitá, founga ke tataki ai ha fakataha ʻi he fakaʻeiʻeiki mo fiefiá, founga ke fakahaofi ai ha tahá, founga ke teuteuʻi mo fai ai ha lēsoni ongo fakalaumālié, mo e founga ke maʻu ai ha fakahaá. Ko e meʻafua ʻeni hoʻo lavameʻá—ko e tukufakaholo e tuʻunga fakatakimuʻa mo e tuʻunga fakalaumālie naʻá ke tuku ke tohitongi ʻi he loto mo e ʻatamai ʻo e kau talavou ko ʻení.

Kapau ʻe fakahoko faivelenga ʻe kimoutolu kau palesiteni ʻo e kōlomu ʻo e kau tīkoní homou uiuiʻí, te mou hoko ko ha ngaahi meʻangāue ʻi he toʻukupu ʻo e ʻOtuá he taimí ni, he ko e lakanga fakataulaʻeiki ʻi ha kiʻi tamasiʻí ʻoku mālohi tatau pē mo e lakanga fakataulaʻeiki ʻi ha tangata ʻi he taimi ʻoku fakaʻaongaʻi ai ia ʻi he māʻoniʻoní. Pea ʻi he taimi te ke fai ai e ngaahi fuakava ʻo e temipalé mo hoko ko e kau faifekau mo e kau taki ʻo e Siasí he kahaʻú, te ke ʻilo e founga ke maʻu ai e fakahaá, founga ke fakahaofi ai ha tahá, mo e founga ke akoʻi ai e tokāteline ʻo e puleʻangá ʻaki e mālohí mo e mafaí. Te mou hoko leva ko ha toʻu tupu ne fanauʻi fakaʻeiʻeiki mai. ʻOku ou fakamoʻoni ki he meʻá ni ʻi he huafa ʻo Sīsū Kalaisí, ʻa ia ko e Fakamoʻui mo e Huhuʻi ʻo e māmaní, ʻēmeni.

Maʻuʻanga fakamatala

1.

Henry B. Eyring, “Waiting upon the Lord” ʻi he Brigham Young University, 1990–91, Devotional and Fireside Speeches (1991), 17.

Ko Ho Fatongia Toputapu ke Tokoni

Fai ‘e David L. Beck

Palesiteni Lahi ʻo e Kau Talavoú

Naʻá ke maʻu ʻa e mālohi, mafai, pea mo e fatongia toputapu ke tokoni, ʻi he taimi naʻe fakanofo ai koe ki he lakanga fakataulaʻeikí.

Ko e Fiefia ʻi he Tokoní

Kau Talavou ʻo e Lakanga Taulaʻeiki Faka-ʻĒloné, ko e ngaahi foha ʻofeina kimoutolu ʻo e ʻOtuá, pea ʻoku ʻi ai ʻEne ngāue maʻongoʻonga ke mou fai. Ke ikunaʻi e ngāué ni, kuo pau ke mou fakahoko homou fatongia toputapu ke tokoniʻi e niʻihi kehé.1

ʻOkú ke ʻilo nai hono ʻuhinga ʻo e tokoní? Fakakaukau ki he fehuʻí ni ka u talanoa atu kau ki ha kiʻi taʻahine ko Sai Sionisoni.

ʻI he taimi naʻe kamata ako ai ʻa Sai ʻi he akoʻanga māʻolungá he taʻu kuo ʻosí, naʻá ne hoko ko e tokotaha ne uesia he fakamamahí mo e houtamaki taʻefakaʻatuʻí. Naʻe ngaohikovia ia, tekelele he taimi ʻoku lue ai ki he kalasí— ʻo aʻu ki hono tolo ʻaki ia e vevé ʻe ha kau ako ʻe niʻihi. Mahalo pē kuo mou ʻosi sio tonu hano ngaohikovia peheʻi ha taha ʻi homou ʻapiakó.

ʻOku fuʻu tokolahi ha kakai ʻoku hoko e taʻu hongofulu tupú ko ha taimi ʻo e liʻekina mo e manavahē. ʻOku ʻikai tonu ia ke pehē. Ne monūʻia ʻa Sai, he naʻe ʻi ai ha kau talavou ʻi hono ʻapiakó naʻe mahino kiate kinautolu ʻa e ʻuhinga ʻo e tokoní.

Naʻe kole ʻe he faʻē ʻa Saí ki he kau faiako ʻi he ʻapiakó ke nau tokoni ke taʻofi e houtamakí, ka naʻe hokohoko atu pē. Peá ne fetuʻutaki leva kia Kāsoni Sōnasi, ko ha taha maʻu Lakanga Taulaʻeiki Faka-ʻĒlone pea ko e taki ia ʻo e timi ʻakapulú. Naʻá ne kole ange ke ne tokoni muʻa ke ʻilo pe ko hai ʻokú ne fai e houtamakí.

Naʻe loto lelei ʻa Kāsoni ke tokoni, ka naʻá ne ongoʻi ʻi hono lotó ke ne fai ha meʻa lahi ange ʻi he ʻai pē ke ʻilo ʻa e kau houtamakí. Naʻe fanafana ange ʻa e Laumālié kiate ia ʻoku fie maʻu ke ne tokoniʻi ʻa Sai ke ne ongoʻi ʻoku ʻofeina.

Naʻe kole ʻe Kāsoni ki he niʻihi ʻo ʻene timí ke nau kau fakataha ʻi he tokoni kia Saí. Naʻa nau fakaafeʻi ia ke nau nofo fakataha lolotonga e taimi kai hoʻataá. Naʻa nau lue fakataha mo ia ki he kalasí ke fakapapauʻi ʻokú ne malu. Naʻe ʻikai ha ofo, he naʻe ʻikai ke toe houtamaki ha taha kia Sai, ʻi he hoko ʻa e kau vaʻinga ʻakapulú ko hono kaungāmeʻa mamaé.

Ko ha faʻahitaʻu fakafiefia ʻeni ki he timi ʻakapulú. Ka neongo naʻa nau fiefia ʻi he faʻahitaʻu ikuná, naʻe ʻikai ke ngalo ʻi he kau talavoú ni ʻa Sai. Naʻa nau fakaafeʻi ia ke nau fiefia fakataha ʻi he malaʻe vaʻingá hili ʻa e taú. Naʻe ongoʻi e Sai naʻe ʻofeina mo fakahoungaʻi ia. Naʻá ne ongoʻi malu. Naʻá ne fiefia.

Naʻe hoko atu ʻa e timi ʻakapulú ke nau ikunaʻi ʻa e hau fakasiteití. Ka naʻe ʻi ai ha meʻa naʻe mahuʻinga ange ʻi he hau pē he ʻakapulú ʻi honau ʻapiakó. Kuo fakaʻaiʻai ʻe he sīpinga ʻa e kau talavou ko ʻení ʻa e kau ako kehé ke nau tali lelei mo anga fakakaumeʻa lelei ange. ʻOku nau fetauhiʻaki ʻi he feangaʻofaʻaki mo e fefakaʻapaʻapaʻaki he taimí ni.

Ne ʻilo ʻe he mītiá ki he ngaahi ongoongo fakafonuá ʻa e meʻa ne fai ʻe he kau talavoú ni pea nau fakamafola honau ongoongó he fonuá. Ko e meʻa naʻe kamata ko ha ngāue ke tokoniʻi ha toko tahá ʻokú ne ueʻi ha niʻihi kehe e lauiafe ke nau fai ʻa e meʻa tatau.

Naʻe ui ʻe he faʻē ʻa Saí ʻa e kau talavoú ni ko e “kau ʻāngelo fakapuli.” ʻOku vave hono pehē ʻe Kāsoni mo hono kaungāmeʻá kuo tāpuekina ʻenau moʻuí ʻe Sai ʻo lahi ange ia ʻi heʻenau faitāpuekina iá. Ko e meʻa ia ʻoku hoko ʻi he taimi ʻoku mole ai hoʻo moʻuí ke tokoniʻi e niʻihi kehé—te ke maʻu ia.2 Te ke liliu mo tupulaki ʻi ha ngaahi founga ʻoku ngali taʻe malava. Naʻe aʻusia ʻe he kau talavoú ni ʻa e fiefia ʻi he tokoní pea nau hokohoko atu ke kumi e ngaahi faingamālie ke tāpuekina ai e niʻihi kehé. ʻOku nau hohaʻa ke fakatupulaki ʻenau tokangá ʻi he ngaahi māhina ka hokó ʻi he taimi te nau ngāue ai ko e kau faifekau taimi kakató.3

Ko Ha Fie Maʻu mo ha Fatongia

ʻOku lauiafe ha kau Sai Sionisoni ʻi he māmaní—ko ha kakai ʻoku nau fie maʻu ke nau ongoʻi ʻa e ʻofa ʻa e Tamai Hēvaní. ʻOku nau ʻi ho ʻapiakó, kōlomú, pea aʻu ki ho fāmilí. ʻOku manatuʻi vave hanau niʻihi. ʻOku ʻi ai ha ngaahi fie maʻu ʻa e niʻihi ʻoku siʻisiʻi ange ke mahino. Ko hono moʻoní ko e taha kotoa pē ʻokú ke ʻiloʻi ʻoku lava ke faitāpuekina ia ʻi ha faʻahinga founga ʻaki hoʻo tokoní. ʻOku falala atu ʻa e ʻEikí kiate koe ke ke tokoniʻi kinautolu.

ʻOku ʻikai fie maʻu ia ke ke hoko ko ha taha ʻiloa he sipotí kae toki lava ke tokoniʻi e niʻihi kehé. Naʻá ke maʻu ʻa e mālohi, mafai, pea mo e fatongia toputapu ke tokoní ʻi he taimi naʻe fakanofo ai koe ki he lakanga fakataulaʻeikí. Naʻe ako ʻaki ʻe Palesiteni Sēmisi E. Fausi, “Ko e Lakanga Fakataulaʻeikí ko ha mafai ia kuo foaki ki he tangatá ke ngāue ai ʻi he huafa ʻo e ʻOtuá.”4 ʻOku maʻu ʻe he Lakanga Taulaʻeiki Faka-ʻĒloné ʻa e ngaahi kī ʻo e tauhi mai ʻa e kau ʻāngeló.5

ʻI hoʻo ʻofa he fānau ʻa e Tamai Hēvaní, te Ne fakahinohinoʻi koe pea ʻe tokoniʻi koe ʻe he kau ʻāngeló.6 ʻE foaki atu kiate koe ʻa e mālohi ke tāpuakiʻi mo fakahaofi e ngaahi laumālié.

Ko Sīsū Kalaisi ʻa e faʻifaʻitakiʻangá. “Naʻe ʻikai haʻu ia ke tauhia ia, ka ke tauhi.”7 ʻOku ʻuhinga ʻa e tauhí ke ʻofaʻi mo tokangaʻi ʻa e niʻihi kehé. ʻOku ʻuhinga ia ke tokangaʻi ʻenau ngaahi fie maʻu fakatuʻasino mo fakalaumālié. Ke mahino angé, ʻoku ʻuhinga ia ke fai ʻa e meʻa naʻe mei fai ʻe he Fakamoʻuí kapau naʻá Ne ʻi heni.

Ko Ho Fāmilí

Kamata ʻi ho ʻapí tonu. ʻOku lava ke fai heni hoʻo tokoni mahuʻinga tahá.8

ʻOkú ke fie ʻahiʻahiʻi nai ha kiʻi fakatotolo mahuʻinga? Ko e taimi hoko pē ʻe kole atu ai hoʻo faʻeé ke ke tokoni ange ʻi ha meʻa ʻi homou falé, pehē ange “Mālō Fineʻeiki hoʻo kole maí. ʻOku ou saiʻia ke tokoni.” Peá ke siofi pe ko e hā ʻe hokó. Mahalo ʻe fie maʻu ʻe hamou niʻihi ke toe fakaleleiʻi ʻenau ʻilo fakafeesiʻeití kimuʻa peá ke toki ʻahiʻahiʻi ʻeni. Mahalo ʻe pongia ia. Hili hoʻo fakaake iá, te ke fakatokangaʻi ha tupulaki ʻi homo vā fetuʻutakí mo e tupulaki ʻa e Laumālié ʻi homou ʻapí.

Ko e founga pē ʻeni ʻe taha ʻo e tokoni ki ho fāmilí; ʻoku lahi mo ha ngaahi founga kehe. ʻOkú ke tokoni ʻi hoʻo lea ʻaki e ngaahi lea leleí ki he kau mēmipa ho fāmilí. ʻOkú ke tokoni ʻi hoʻo ngaohileleiʻi ho ngaahi tokouá hangé hao kaungāmeʻa lelei tahá.

Mahalo ko e mahuʻinga tahá, ʻokú ke tokoni he taimi ʻokú ke poupou ai ki hoʻo tamaí ʻi hono ngaahi fatongia ko e taki fakalaumālie ʻi homou ʻapí. Poupou kakato mo fakaʻaiʻai hoʻomou efiafi fakafāmili ʻi ʻapí, lotu fakafāmilí, mo e ako folofola fakafāmilí. Fai hoʻo tafaʻakí ke fakapapauʻi ʻoku ʻi homou ʻapí ʻa e Laumālié. ʻE fakamālohia heni hoʻo tamaí ʻi hono fatongiá mo teuteuʻi koe ke ke hoko ko ha tamai ʻi ha ʻaho. Kapau ʻoku ʻikai ke ʻi ai ha tamai ʻi homou ʻapí, ʻoku fie maʻu lahi ange ho fatongia ke tokoni ki ho fāmilí.

Ko Hoʻo Kōlomú

ʻOku ʻi ai foki ho fatongia ke tokoni ʻi hoʻo kōlomú.

ʻOku mafola ʻa e lakanga fakataulaʻeikí ʻi he funga ʻo e māmaní. Ko e tokolahi ʻo kimoutolu ʻoku mou tokanga ki he ui ʻa Palesiteni Monisoni ke fakahaofí. ʻOku tokolahi ange he ʻahó ni ʻa e kau maʻu lakanga fakataulaʻeiki mālohí ʻi ha toe taimi ʻi he hisitōlia ʻo e Siasí. Ka ʻoku kei ʻi ai ʻa kinautolu ʻoku māmālohí pea ʻoku nau fie maʻu kimoutolu.

ʻI Sune kuo ʻosí, ʻi hono fokotuʻu ha kolo foʻou ʻi Pangikaloa, ʻi ʻInitia, ko e talavou pē ʻe taha ʻi he houalotu ʻo e lakanga fakataulaʻeikí ko ha tīkoni naʻe toki fakanofo ko hono hingoá ko Kalatiuini.

Naʻe kamata ke telefoni ʻa Kalatiuini, fakataha mo e palesiteni ʻo e Kau Talavoú mo e palesiteni fakakoló ki he kau talavou māmālohí mo nau ʻaʻahi ki honau ʻapí. Ne vave e kamata ke toe haʻu ha talavou fika ua ko Samuela ki he lotú.

Naʻe telefoni ʻa Kalatiuini mo Samuela he uike takitaha kiate kinautolu kuo teʻeki ke haʻu ki ha fakataha ʻa e kōlomú mo vahevahe ange e meʻa kuó na akó. Naʻá na telefoni foki pe ʻaʻahi kiate kinautolu ʻi honau ʻaho fāʻeleʻí. Ne hoko taha taha ʻa e kau talavou māmālohí ko hona kaungāmeʻa pea kamata ke nau tali ʻenau ngaahi fakaafé ke nau haʻu ki he ngaahi ʻekitivitī ʻa e kōlomú, maʻu e ngaahi fakataha fakakōlomú, pea fāifai ʻo nau fai e ngāue tokoní. ʻI he ʻaho ní, ʻoku mālohi kotoa he Siasí ʻa e kau talavou ʻi he koló.

ʻOku akoʻi ʻe he folofolá ko e fatongia ʻo e ngaahi kōlomu ʻo e Lakanga Taulaʻeiki Faka-ʻĒloné ke fealēleaʻaki mo fefakamaamaʻaki—pe felangahakeʻaki mo fefakamālohiaʻaki.9 ʻOku mou fefakamaamaʻaki ʻi hoʻomou akoʻi e ngaahi moʻoni ʻo e ongoongoleleí, fevahevaheʻaki e ngaahi aʻusia fakalaumālié, mo fai hoʻomou fakamoʻoní. ʻOku poupouʻi ʻe he lēsoni ʻa e toʻu tupú ʻa e faʻahinga fengāueʻaki ko ʻení ʻi he ngaahi fakataha fakakōlomú, ka ʻe lava pē ke hoko ʻeni he taimi ʻoku ongoʻi ai ʻe he mēmipa kotoa pē ʻo e kōlomú ʻoku ʻofaʻi mo fakaʻapaʻapaʻi iá. ʻOku ʻikai ha feituʻu moʻó e manukí mo e fakamatalilí ʻi ha fakataha fakakōlomu—tautautefito ki he taimi ʻoku fevahevaheʻaki tauʻatāina ai e ngaahi ongó. Kuo pau ke takimuʻa ʻa e kau palesitenisī fakakōlomú ʻi hono fakapapauʻi ko e ngaahi fakataha fakakōlomú ko ha feituʻu malu ia maʻá e tokotaha kotoa ke kau ki ai.

Naʻe akonaki ʻa e ʻAposetolo ko Paulá, “Ke ʻoua naʻa haʻu ha talanoa ʻuli mei homou ngutú, ka ko ia ʻoku leleí ʻo ʻaonga ke langa ʻaki haké, koeʻuhí ke tupu ai ʻa e tokoni ki he kau fanongó.”10

ʻOku ʻikai teitei ngāue ʻaki ʻe he kau maʻu lakanga fakataulaʻeikí ha lea kapekape pe ʻuli. ʻOku ʻikai ke nau teitei tuku hifoʻi pe fakamamahiʻi e niʻihi kehé. ʻOku nau langaki moʻui maʻu pē mo fakamālohia e niʻihi kehé. Ko ha founga faingofua mo mālohi ʻeni ke fai ai ha tokoni.

ʻI he Taimi Kotoa Pē

Ko e ngāue tokoní ʻoku ʻikai fakangatangata pē ki he ngaahi ouaú pe faiako fakaʻapí pe ngaahi ngāue tokoni ʻoku faʻa fakahokó. Ko e kau tangata maʻu lakanga fakataulaʻeiki kitautolu maʻu ai pē—ʻo ʻikai ʻi he ʻaho Sāpaté pē pea ʻikai ʻi he taimi ʻoku tau tui sote hina ai mo e hēkesí. ʻOku ʻi ai hotau fatongia ke tokoni ʻi ha feituʻu pē ʻoku tau ʻi ai. Ko e tokoní ʻoku ʻikai ko ha meʻa pē ʻoku tau fai—ka ʻokú ne fakamatalaʻi ko hai kitautolu.

Tokoni ʻi he ʻaho kotoa pē. ʻOku takatakaiʻi kimoutolu ʻe he ngaahi faingamālié. Kumi kinautolu. Kole ki he ʻOtuá ke tokoni atu ke ke fakatokangaʻi kinautolu. Te mou ʻilo ko e lahi tahá ko e fanga kiʻi ngāue fakamātoato ʻoku nau tokoniʻi e niʻihi kehé ke nau hoko ko e kau muimui ʻo Sīsū Kalaisi.11

ʻI hoʻomou fāifeinga ke taau mo e Laumālié, te mou fakatokangaʻi e ngaahi fakakaukau mo e ngaahi ongo ʻoku nau ueʻi kimoutolu ke mou fai ha tokoní. ʻI hoʻomou fai e ngaahi ueʻi ko ʻení, ʻe toe lahi ange hoʻomou maʻu kinautolú, pea ʻe tupulaki mo mafola homou ngaahi faingamālié mo e malava ke fai ha tokoní.

ʻE hoku ngaahi tokoua kei talavou, ʻoku ou fakamoʻoni kuo foaki atu kiate kimoutolu ʻa e mafai mo e mālohi ʻo e Lakanga Taulaʻeiki Faka-ʻĒlone fakaofó ke mou fai ha tokoni ʻi he huafa ʻo e ʻOtuá.

ʻOku ou fakamoʻoni ʻi hoʻomou fai iá, te mou hoko ko ha meʻangāue ʻi he toʻukupu ʻo e ʻOtuá ke tokoniʻi e niʻihi kehé. ʻE mahutafea mo mahuʻingamālie ange hoʻomou moʻuí. Te mou maʻu ʻa e mālohi lahi ange ke taʻofi e koví. Te mou maʻu ʻa e fiefia moʻoní—ʻa e faʻahinga ʻofa ko e kau muimui moʻoni pē ʻo Sīsū Kalaisí ʻoku nau ʻiloʻí.

Fakatauange te mou aʻusia ʻa e fiefiá ʻi hono fakahoko homou fatongia toputapu ke tokoní, ko ʻeku lotú ia ʻi he huafa ʻo Sīsū Kalaisí, ʻēmeni.

Maʻuʻanga fakamatala

1.

Vakai, Tokāteline mo e Ngaahi Fuakava 84:111.

2.

Vakai, Maʻake 8:35.

3.

Vakai, Trent Toone, “Kindness of Arizona High School QB Carson Jones and Teammates Has Gone Viral,” Deseret News, Nov. 9, 2012, deseretnews.com/article/865566351/Kindness-of-Arizona-high-school-QB-Carson-Jones-and-teammates-has-gone-viral.html.

4.

James E. Faust, “Ko ha Pōpoaki ki Hoku Makapuna Tangatá,” Liahona, Mē 2007, 54; ko e toki tānaki atu hono fakamamafaʻí.

5.

Vakai, Tokāteline mo e Ngaahi Fuakava 13:1.

6.

Vakai, Tokāteline mo e Ngaahi Fuakava 84:88.

7.

Vakai, Mātiu 20:27–28.

8.

Vakai, Tohi Tuʻutuʻuni Fika 2: Ko Hono Puleʻi ʻo e Siasí (2010), 2.4.5.

9.

Vakai, Tokāteline mo e Ngaahi Fuakavá 107:85.

10.

ʻEfesō 4:29.

11.

Vakai, Tohi Tuʻutuʻuni Fika 2, 3.2.3.

Hingoa ʻe Fā

Fai ʻe Palesiteni Dieter F. Uchtdorf

Tokoni Ua ʻi he Kau Palesitenisī ʻUluakí

Ko e ʻahó ni, ʻoku ou fie fokotuʻu atu ha hingoa ʻe fā . . . ʻe ala tokoni ke tau fakatokangaʻi hotau ngaahi fatongia fakafoʻituitui ʻi he palani taʻengata ʻa e ʻOtuá mo e tuʻunga te tau malava ke aʻusia ko e kau maʻu lakanga fakataulaʻeikí.

‘E hoku ngaahi tokoua mo e kaungāmeʻa ʻofeina, ʻoku fonu fakafetaʻi mo fiefia hoku lotó ke fakataha mo kimoutolu. ʻOku ou fakamālōʻia kimoutolu ngaahi tamai kuo mou ʻomi homou ngaahi fohá mo e makapuna tangatá. Fakamālō atu kiate kimoutolu kau talavou kuo mou fili ke ʻi heni he ʻahó ni. Ko e feituʻu ʻeni ke mou ʻi aí. ʻOfa ʻoku mou ongoʻi ʻa e ongoʻi fakatokoua ʻokú ne fakatahaʻi kitautolú, pea ʻoku ou fakatauange te mou lata, poupou, pea mo anga fakakaumeʻa ʻi heni he lotolotonga homou ngaahi tokouá.

Ko kitautolu tangatá ʻoku faʻa ui ʻaki ha ngaahi hingoa. Ko hatau tokolahi ʻoku lahi hotau ngaahi hingoá, pea ʻoku nau takitaha tala ha meʻa mahuʻinga fekauʻaki mo kitautolu. Hangē ko ʻení, ʻoku fakamatalaʻi ʻe ha hingoa ʻe niʻihi hotau fatongia he fāmilí, hangē ko e fohá, tokouá, husepānití, mo e tamaí. ʻOku fakamatalaʻi ʻe ha ngaahi hingoa ʻe niʻihi ʻetau ngāue ʻi māmaní, hangē ko e toketaá, sōtiá, pe taha tufungá. Pea ʻoku fakamatalaʻi ʻe ha niʻihi hotau tuʻunga ʻi he Siasí.

Ko e ʻahó ni, ʻoku ou fie fokotuʻu atu ha hingoa ʻe fā ʻoku ou tui ʻe kaunga ki he kau maʻu lakanga fakataulaʻeiki kotoa pē he funga māmaní—ko ha ngaahi hingoa ʻe ala tokoni ke tau fakatokangaʻi hotau ngaahi fatongia fakafoʻituitui ʻi he palani taʻengata ʻa e ʻOtuá mo e tuʻunga te tau malava ke aʻusia ko e kau maʻu lakanga fakataulaʻeiki ʻi he Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní.

Foha ʻo e Tamai Hēvaní

‘Oku ‘i ai ha hingoa ‘okú ne fakamatalaʻi kotoa kitautolu, ʻi ha founga mahuʻinga, ko e foha ʻo e Tamai Hēvaní. Tatau ai pē pe ko e hā hatau toe tuʻunga pe meʻa ʻoku tau fai ʻi he moʻuí, kuo pau ke ʻoua naʻa teitei ngalo ʻiate kitautolu ko e fānau fakalaumālie moʻoni kitautolu ʻa e ʻOtuá. Ne tau hoko ko ʻEne fānau ki muʻa pea tau toki omi ki māmaní, pea te tau kei hoko ai pē ko ʻEne fānau ʻo lauikuonga. ʻOku totonu ke liliu ʻe he foʻi moʻoni mahinongofua ko ʻení ʻa e anga ʻo ʻetau vakai kiate kitautolú, ki hotau ngaahi tokouá mo e tuofāfiné, pea naʻa mo e moʻuí.

Meʻapango, he ʻoku ʻikai ha taha ʻiate kitautolu ʻoku moʻui fakatatau mo e meʻa kotoa pē ʻoku fakafōtunga mai ʻe he hingoa ko ʻení, “he kuo faiangahala kotoa pē, pea tōmui ʻi he fakamālō mei he ʻOtuá.”1

ʻE lava pē ʻo fakalotofoʻi he taimi ʻe niʻihi ke ʻilo hono ʻuhinga ʻo e hoko ko e foha ʻo e ʻOtuá ka tau kei tōnounou pē. ʻOku manako ʻa e filí ke ne ngāue ʻaonga ʻaki ʻa e ngaahi ongo ko ʻení. ʻOku sai ange kia Sētane ke ke fakamatalaʻi ʻaki koe hoʻo ngaahi angahalá kae ʻikai ko e tuʻunga fakalangi te ke ala aʻusiá. Ngaahi tokoua, ʻoua te mou fanongo ki ai.

Kuo tau ʻosi mamata kotoa ʻi ha ki ʻi valevale ʻoku ako ʻalu. ʻOku kiʻi manga siʻisiʻi pea sālue. ʻOku tō. ʻOku tau ʻitangiʻi nai e faʻahinga feinga peheé? ʻIkai ʻaupito. Ko e faʻahinga tamai fēfē ia te ne tauteaʻi ha kiʻi valevale ʻi heʻene humú? ʻOku tau fakalotolahiʻi, mo fakahikihikiʻi, he ko e kiʻi foʻi laka kotoa pē, ʻoku fakaʻau ʻo tatau ange ai ʻa e kiʻi tamasiʻí mo ʻene mātuʻá.

Ko ʻeni, ʻe hoku ngaahi tokoua, fakatatau ki he tuʻunga haohaoa ʻo e ʻOtuá, ko kitautolu matelié ia ʻoku tau hangē tofu pē ko e fanga kiʻi valevale ʻoku tō mo humú. Ngaahi tokoua, ʻoku finangalo ʻetau Tamai Hēvani ʻofá ke tau hoko ʻo tatau lahi ange mo Ia, ʻoku totonu ke hoko ia ko ʻetau taumuʻa taʻengatá foki. ʻOku mahino ki he ʻOtuá he ʻikai vave ʻetau aʻu ki aí kae ʻi he foʻi laka ʻe taha he taimi kotoa pē.

ʻOku ʻikai ke u tui au ki ha ʻOtua te ne fokotuʻu ha ngaahi tuʻutuʻuni mo ha ngaahi fekau ʻo fakatatali ke tau tō ka ne tauteaʻi kitautolu. ʻOku ou tui ki ha Tamai Hēvani ʻoku ʻofa mo tokanga pea ʻoku fiefia ʻi heʻetau feinga kotoa pē ke tuʻu mo foki ange kiate Iá. Naʻa mo e taimi ʻoku tau tō-mo-humu aí, ʻokú Ne poupouʻi kitautolu ke ʻoua naʻa tau loto-foʻi—ʻoua naʻa tau teitei foʻi pe hola mei hotau tufakanga fakangāué—ka ke tau loto toʻa, maʻu ʻetau tuí, pea mo kei feinga pē.

ʻOku tataki heʻetau Tamai Hēvaní ʻa ʻEne fānaú pea ʻokú Ne faʻa fekauʻi mai ha tokoni fakalangi ʻoku ʻikai lava ʻo sio ki ai ke ne tokoniʻi kinautolu ʻoku holi ke muimui he Fakamoʻuí.

Ākonga ʻa Sīsū Kalaisi

ʻOku ʻomi ai kitautolu ki he hingoa hono hoko ʻoku tau tatau kotoa aí: ʻoku ui kinautolu kotoa ʻoku feinga faivelenga ke muimui ʻia Kalaisí ko ʻEne kau ākonga. Neongo ʻoku tau ʻiloʻi ʻoku ʻikai ha taha ʻiate kitautolu ʻe haohaoa, ka ʻoku ʻikai ke tau ngāue ʻaki e foʻi moʻoni ko iá ko ha ʻuhinga ke holoki ai ʻetau ʻamanakí, taʻe-fakaʻaongaʻi e ngaahi faingamālié, fakatoloi e ʻaho ʻo ʻetau fakatomalá, pe ke fakafisi ai mei haʻatau tupulaki ʻo hoko ko ha kau muimui lelei ange, haohaoa ange, pea mo akoʻi lelei ange ʻo hotau ʻEikí mo e Tuʻí.

Manatuʻi, ʻoku ʻikai langa ʻa e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ni, maʻá e kakai tangata mo e kakai fefine ʻoku haohaoa pe ʻikai uesia ʻe he ngaahi fakatauele fakamatelié ka, ʻoku langa ia moʻó e kakai tatau tofu pē mo kitauá. Pea ʻoku langa ia ʻi he funga maka ʻo hotau Huhuʻí, ko e ʻEiki ko Sīsū Kalaisí,2 ʻa ia ko ʻEne Fakaleleí ʻe lava ai ʻo fakamaʻa kitautolu pea tau hoko ko e “kaungā-kolo . . . [ʻo e] fale ʻo e ʻOtuá.”3

Ka ne taʻe-ʻoua ʻe Fakalelei ʻa Sīsū Kalaisí, ʻoku ʻikai hano ʻaonga e moʻuí, ʻo ʻikai ha ʻamanaki lelei pe kahaʻu. Ka ʻi he Fakaleleí, ʻoku langaki ai ʻa e moʻuí, ko ha fononga loto-toʻa ʻo e tupulekina mo e fakalakalaka ki he moʻui taʻengata ʻi he ʻao ʻo ʻetau Tamai Hēvaní.

Neongo ʻoku fakataumuʻa ʻa e Fakaleleí ke tokoni ke tau hoko ʻo tatau ange mo Kalaisi, ʻoku ʻikai ʻuhinga ia ke ʻai ai ke tau tatau kotoa. ʻOku tau faʻa fetoʻoaki he taimi ʻe niʻihi ʻa e ngaahi faikehekehe ʻi he ʻulungāngá mo e faiangahalá. ʻOku aʻu ki heʻetau maʻuhala ʻo pehē tokua ka kehe ha taha meiate kitautolu, ʻoku mahino ʻoku ʻikai ke nau fakahōifua ki he ʻOtuá. ʻOku taki ʻe he faʻahinga fakakaukau ko ʻení ha niʻihi ke nau tui ʻoku loto e Siasí ke oʻi ʻa e mēmipa kotoa pē ke nau tatau—tokua ʻoku totonu ke fōtunga, ongo, fakakaukau, pea mo anga tatau ʻa e taha kotoa. ʻE fehangahangai ʻeni mo e poto ʻo e ʻOtuá, ʻa ia naʻá Ne fakatupu ʻa e tangata kotoa ʻo kehekehe mei hono tokouá, ʻo kehe ʻa e foha kotoa mei heʻene tamaí. Naʻa mo e ongo māhanga tataú ʻoku ʻikai ke na faitatau ʻi hona ʻulungāngá mo e ngaahi natula fakalaumālié.

ʻOku toe fepaki foki ia mo e fakakaukau pea mo e taumuʻa ʻo e Siasi ʻo Sīsū Kalaisí, ʻa ia ʻokú ne fakamoʻoniʻi mo maluʻi ʻa e tauʻatāina ke filí—fakataha mo hono ngaahi ola taukakapa kotoa—ki he fānau kotoa ʻa e ʻOtuá. ʻI heʻetau hoko ko e kau ākonga ʻa Sīsū Kalaisí, ʻoku tau taha ʻi heʻetau fakamoʻoni ki he ongoongolelei kuo toe fakafoki maí pea mo ʻetau tukupā ke tauhi e ngaahi fekau ʻa e ʻOtuá. Ka ʻoku tau māvahevahe ʻi hotau anga fakafonuá, fakasōsialé, mo e ngaahi meʻa fakapolitikalé.

ʻOku tupulekina e Siasí he taimi ʻoku tau ngāue ʻaonga ʻaki ai ʻa e faikehekehe ko ʻení mo fepoupouaki ke fakatupulaki mo ngāue ʻaki hotau ngaahi talēnití ke hiki hake mo fakamālohia hotau kaungā ākonga.

Ngaahi tokoua, ko e moʻui fakaākongá ko ha fononga ʻi he moʻuí kotoa ʻo muimui ki hotau Fakamoʻuí. ʻI hotau hala ko ia mei Pētelihema ki Kolokotá, ʻe ʻi ai ha ngaahi faingamālie lahi ke tau siʻaki ai ʻetau fonongá. ʻE ʻi ai ha taimi ʻe niʻihi ʻe hangē ʻoku lahi ange e fie maʻu ʻa ʻetau fonongá ʻi he meʻa ne tau ʻamanaki ki aí. Ka ʻi heʻetau hoko ko e kau tangata ʻo e lakanga fakataulaʻeikí, kuo pau ke tau maʻu ʻa e lotolahi ke muimui ʻi hotau Huhuʻí ʻo aʻu ki he taimi ʻe ngali fuʻu mamafa ai hotau kolosí ki hono fuá.

ʻOfa ke tau manatuʻi ʻi he foʻi laka kotoa pē ʻoku tau fai ke muimui he ʻAlo ʻo e ʻOtuá, ʻoku teʻeki ai ke tau haohaoa. Ka ʻoku tonu ke tau hoko ko ha kau ākonga tuiaki mo vilitaki. ʻOua naʻa tau foʻi. Tau fai pau ki heʻetau ngaahi fuakavá. ʻOua naʻa ngalo ʻiate kitautolu hotau Taukapó mo hotau Huhuʻí ʻi heʻetau fononga atu kiate Iá, ʻi he foʻi laka taʻe-haohaoa kotoa pē.

Faifakamoʻui ʻo e Ngaahi Laumālié

Kāinga, kapau te tau muimui moʻoni ʻi hotau ʻEiki ko Sīsū Kalaisí, kuo pau ke tau tali mo e hingoa hono tolú: ko e faifakamoʻui ʻo e ngaahi laumālié. ʻOku ui kitautolu ko ia kuo ʻosi fakanofo ki he lakanga fakataulaʻeiki ʻo e ʻOtuá, ke tau fakaʻaongaʻi e “[founga ʻa e Fakamoʻuí].”4

Ko hotau fatongiá ke langa hake, fakaleleiʻi, fakaivia, hiki hake, pea mo fakamoʻui. Ko ʻetau ngāué ke muimui ki he sīpinga ʻa e Fakamoʻuí mo tokoni kiate kinautolu ʻoku faingataʻaʻiá. ʻOku tau “tangi fakataha mo kinautolu ʻoku tangí . . . mo fakafiemālieʻi ʻa kinautolu ʻoku ʻaonga ki ai ʻa e fakafiemālié.”5 ʻOku tau haʻihaʻi ʻa e kafo ʻo e faingataʻaʻiá. ʻOku tau “tokoniʻi ʻa e vaivaí, hiki hake ʻa e ngaahi nima ʻoku tautau ki laló, pea fakamālohi ʻa e ngaahi tui ʻoku vaivaí.”6

ʻOku tau hoko ko e kau faifakamoʻui ʻi heʻetau hoko ko e kau faiako fakaʻapí. ʻOku tau hoko ko e kau faifakamoʻui ʻi heʻetau hoko ko e kau maʻu lakanga fakataulaʻeikí. ʻI heʻetau hoko ko e ngaahi tamai, foha, mo e husepānití, ʻoku totonu ke tau hoko ko e kau faifakamoʻui līʻoa mo mateaki. ʻOku ʻi hotau nima ʻe tahá ha hina ʻo e lolo tapú ke tāpuakiʻi ʻa e mahakí; pea ʻi he nima ʻe tahá ha foʻi mā ke fafanga ʻa e fiekaiá; pea ʻoku ʻi hotau lotó ʻa e folofola fakanonga ʻa e ʻOtuá, “ʻoku fakamoʻui ʻa e laumālie kuo kafó.”7

Ko hotau ʻuluaki fatongia mahuʻinga taha ia ʻi heʻetau hoko ko e kau maʻu lakanga fakataulaʻeikí—pea ʻoku fakatou tatau pē ia ki he Lakanga Taulaʻeiki Faka-ʻĒloné mo e Melekisētekí. ʻOku ʻikai ngata pē ʻi hono tāpuakiʻi ʻe he ongoongolelei kuo toe fakafoki mai ʻo Sīsū Kalaisí e moʻuí ʻi he taimi pē ʻoku tau tui ki aíka ʻoku toe lahi ange ʻi he taimi ʻoku tau moʻui ʻaki ai iá. ʻOku langaki ʻa e fakafoʻituituí mo fakamālohia ʻa e ngaahi fāmilí ʻi hono moʻui ʻaki e ngaahi tefitoʻi moʻoni ʻo e ongoongoleleí. Ko hotau faingamālié mo hotau fatongiá ke ʻoua naʻa tau lea pē ka ke tau fakahoko foki ia.

Ko e Fakamoʻuí ʻa e tokotaha fakahoko ʻo e ngaahi maná. Ko ia ʻa e Fai-fakamoʻui maʻongoʻongá. Ko ia hotau faʻifaʻitakiʻangá, mo ʻetau māmá, ʻo aʻu ki he ngaahi momeniti fakapoʻuli tahá, pea ʻokú Ne fakahā mai ʻa e hala totonú kiate kitautolu.

Tau muimui muʻa kiate Ia. Tau tuʻu ʻo fua hotau fatongiá ʻo hoko ko e kau faifakamoʻuí ʻaki ʻetau tokoni ki he ʻOtuá mo hotau kāingá.

ʻEa-hoko ʻo e Moʻui Taʻengatá

Ko e hingoa hono faá, ʻokú ne fakafoki kitautolu ki he hingoa ʻuluaki ʻi heʻetau lisí. ʻI heʻetau hoko ko e ngaahi foha ʻo ʻetau Tamai Hēvaní, ʻoku tau hoko ai ko e kau ʻea-hoko ki he meʻa kotoa ʻoku ʻAʻaná.

“Pea ʻoku fakamoʻoni ʻe he Laumālie pē ko iá mo hotau laumālié, ko e fānau ʻa e ʻOtuá ʻa kitautolu:

“Pea kapau ko e fānau, pea tā ko e kau hoko; ko e kau hoko ki he ʻOtuá, pea ko e kau hoko fakataha mo Kalaisi; ʻo kapau te tau mamahi mo ia, koeʻuhí ke tau maʻu ʻa e hakeakiʻí fakataha mo ia.”8

Fakakaukau ki he meʻá ni, ngaahi tokoua ʻofeina. Ko e kaungā ʻea-hoko kitautolu mo Kalaisi!

ʻOku ʻi ai nai hano ʻuhinga lelei ke fakamoleki ai ʻe hatau tokolahi ha konga lahi ʻo hotau taimi mahuʻingá, ʻetau fakakaukaú, koloá, mo hotau iví ke tulia e ngeiá pe koloa fakaemāmaní pe ke fakafiefiaʻi ʻe he ngaahi vaʻinga fakaʻilekitulōnika foʻou taha mo lelei tahá?

Kuo ʻosi tuku ʻe he ʻEikí ʻi hotau ʻaó ʻa e talaʻofa fakalangi “ʻilonga ʻa kinautolu ʻoku faivelenga ʻo aʻu ki hono maʻu ʻo e ongo lakanga fakataulaʻeikí ni, . . . mo fakaongoongoleleiʻi ʻo honau lakangá, . . . [te nau] maʻu au, ʻoku folofola ʻe he ʻEikí; . . . pea ko ia ia ʻokú ne tali aú ʻokú ne tali ʻeku Tamaí; . . . ko ia ko e meʻa kotoa pē ʻoku maʻu heʻeku Tamaí ʻe foaki ia kiate ia.”9

ʻOku ʻikai ke u makupusi pe mafakakaukaua e meʻa kotoa ʻoku kātoi he talaʻofa ko ʻení. Ka ʻoku ou ʻiloʻi ʻoku fakaʻofoʻofa, ʻoku fakalangi, ʻoku taʻengata, pea ʻoku taau ne tau ngāueʻi ʻi he kotoa ʻo e moʻuí.

ʻI heʻetau ʻilo ʻení, ko e hā te tau toe taʻe-kau loto fiemālie mo fiefia ai ʻi he tokoni ki he ʻEikí mo hotau kāingá mo fakahoko hotau ngaahi fatongia ʻi he lakanga fakataulaʻeiki ʻo e ʻOtuá?

Ko e ngāue fakaʻeiʻeiki taha ʻeni te ne liliu kitautolu he tapa kotoa mo e meʻa ʻoku tau lavá. ʻOku tau fakaʻamu ʻapē ke mamata ʻoku fakaava ʻa e ngaahi langí mo sio tonu ʻi hono ueʻi kitautolu ʻe he Laumālie Māʻoniʻoní ʻi hono fakahinohino ʻo e halá? Tau toʻo ā ʻetau ngaahi hele tuʻusí pea tuku atu hotau iví ki he ngāue maʻongoʻongá ni—ko ha ngāue ʻoku māʻolunga ange ʻiate kitautolú!

ʻE poleʻi mo liliu kitautolu ʻe he tokoni ki he ʻOtuá mo hotau kāingá ki ha faʻahinga meʻa ʻoku lelei ange ʻi ha toe meʻa ne tau fakakaukau ʻe malava.

Mahalo te ke pehē ʻoku ʻikai fie maʻu koe, liʻaki koe pe taʻe-fiemaʻua, pe ko ha meʻanoa pē koe.

ʻOku ou ongoʻi loto mamahi moʻoni kapau ʻoku ʻi ai ha taha maʻu lakanga fakataulaʻeiki ʻoku ongoʻi pehē. ʻOku ʻikai teitei ngalo pe taʻe fie maʻu koe ʻe he Tamai Hēvaní. ʻOkú Ne ʻofa ʻiate koe. Pea te u tala tonu atu ʻoku fie maʻu koe ʻe homou Siasí.

ʻOku ʻikai ʻapē te ke ʻilo “Kuo fili ʻe he ʻOtuá ʻa e ngaahi meʻavale ʻo e māmaní ke [fakamaaʻi] ʻa e potó; pea kuo fili ʻe he ʻOtuá ʻa e ngaahi meʻa vaivai ʻo e māmaní ke [fakamaaʻi] ʻa e mālohí”?10

Mahalo pē ʻoku moʻoni ʻoku tau vaivai. Mahalo ʻoku ʻikai ke tau poto pe ivi lahi. Ka ko e taimi ʻoku ngāue ai ʻa e ʻOtuá ʻiate kitautolú, he ʻikai ha taha pe ha meʻa te ne lava ʻo fakafepakiʻi kitautolu.11

Ko e ʻuhinga ia ʻoku fie maʻu ai koé. ʻOku ʻi ai ʻa e meʻa ke ke fai, pea ʻe lava ke fakalahi ʻe he ʻOtuá e tokoni ko iá ʻi ha founga kāfakafa. Ko hoʻo malava ke tokoní ʻoku ʻikai fakafalala ia ʻi ho fatongia he Siasí. ʻOku taʻe fakangatangata ho ngaahi faingamālie ke tokoní. Kapau ʻokú ke matavaʻinga pē mei he tafaʻakí, ʻoku ou poupou atu ke ke hū mai ʻo kau.

ʻOua te ke tali ki ha fatongia pau ka ke toki kau kakato ʻi hono langa e puleʻanga ʻo e ʻOtuá. ʻI hoʻo hoko ko e taha maʻu lakanga fakataulaʻeikí, kuo ʻosi ui ai koe ke ngāue. Ako fakaʻaho e folofola ʻa e ʻOtuá, lotu fakaʻaho ki he Tamai Hēvaní, fakatōkakano e ngaahi tefitoʻi moʻoni ʻo e ongoongolelei kuo toe fakafoki maí, fakafetaʻi ki he ʻOtuá, mo kolea ʻEne fakahinohinó. Peá ke ʻuluaki moʻui ʻaki e meʻa ʻokú ke ʻiló, ʻi ho fāmilí pea mo e ngaahi tūkunga kotoa pē foki ʻo hoʻo moʻuí.

ʻI he tāmeʻa maʻongoʻonga ʻa e Tupuʻangá, ʻoku ʻi ai hoʻo konga ke tā—ngaahi nota ke ke hivaʻi. Kapau he ʻikai ke ke fai ia, ʻe kei hoko atu pē fasí ia. Ka ʻo kapau te ke tuʻu ʻo kau ʻi he hivá mo tuku e mālohi ʻo e ʻOtuá ke ngāue ʻiate koe, te ke fakatokangaʻi ʻe fakaava ʻa e “ngaahi matapā ʻo e langí,” pea te Ne “lilingi hifo kiate kimoutolu ha tāpuaki, ʻe ʻikai ha potu ʻe faʻa hao ia ki ai.”12 Fakahoko e meʻa ʻokú ke lava ʻi hoʻo hoko ko e foha ʻo e ʻOtuá, pea te ke lava ʻo hoko ko ha mālohi ki he leleí ʻi ho fāmilí, ʻi ho ʻapí, ʻi ho koló, ʻi ho puleʻangá, pea ʻi māmani foki.

Pea ʻi hoʻo fai iá, ʻi he “mole [hoʻo] moʻuí” ʻi he tokoni ki he niʻihi kehé,13 te ke tupulaki mo fakalakalaka kae ʻoua kuó ke aʻu “ki he fuofua ʻo e lahi ʻo hono fonu ʻo Kalaisí.”14 Te ke toki mateuteu leva ke maʻu, fakataha mo Kalaisi, ʻa e meʻa kotoa ʻoku ʻa hoʻo Tamaí.

ʻOkú ke Mahuʻinga ki he ʻOtuá

Siʻi ngaahi tokoua ʻofeina, ʻoku mou mahuʻinga. ʻOku ʻofaʻi kimoutolu. ʻOku fie maʻu kimoutolu. ʻOku moʻoni ʻa e ngāué ni. Ko e lakanga fakataulaʻeiki ʻokú ke faingamālie ke maʻú, ʻoku ʻo e ʻOtuá moʻoni ia.

Fakatauange ko e taimi te ke fakakaukaulotoa ai e ngaahi hingoa lahi ʻo ha tokotaha maʻu lakanga fakataulaʻeiki moʻui tāú te ke ʻiloʻi ai ha ivi fakalangi ke ne tokoniʻi koe, ke ne hiki hake maʻu ai pē koe ki ʻolunga, ki he tofiʻa maʻongoʻonga kuo fakatatali ʻe he Tamai Hēvaní maʻaú. ʻOku ou tuku atu ʻa e tāpuakí ni mo ʻeku fakamoʻoní, ʻi he huafa toputapu ʻo Sīsū Kalaisí, ʻēmeni.

Maʻuʻanga fakamatalá

1.

Loma 3:23 .

2.

Vakai, Hilamani 5:12.

3.

ʻEfesō 2:19.

4.

“ʻEiki, Te u Muimui Atu,” Ngaahi Himi, fika 127.

5.

Mōsaia 18:9.

6.

Tokāteline mo e Ngaahi Fuakava 81:5.

7.

Sēkope 2:8.

8.

Loma 8:16–17.

9.

Tokāteline mo e Ngaahi Fuakava 84:33, 35, 37–38.

10.

1 Kolinitō 1:27.

11.

Vakai, Loma 8:31.

12.

Malakai 3:10.

13.

Mātiu 16:25.

14.

ʻEfesō 4:13.

ʻOku Tau Taha Pē

Fai ʻe Palesiteni Henry B. Eyring

Tokoni ʻUluaki ʻi he Kau Palesitenisī ʻUluakí

ʻOku ou fakatauange ko e fē pē ha potu te tau ʻi ai mo e hā pē ha ngaahi fatongia ʻoku tau maʻu ʻi he lakanga fakataulaʻeiki ʻo e ʻOtuá, te tau taha ʻi he ngāue ko hono ʻomi e ongoongoleleí ki māmani hono kotoa.

Naʻe fakamahinoʻi ʻe he ʻEikí ʻi he kamataʻanga pē ʻo e kuonga fakakosipeli fakaʻosi ko ʻení kuo pau ke tau ʻave ʻa e ongoongoleleí ki māmani kotoa. Ko e meʻa naʻá Ne folofolaʻaki ki he kau maʻu lakanga fakataulaʻeiki tokosiʻi ʻi he 1831 ʻokú Ne toe folofolaʻaki ia ki he kakai tokolahi he taimi ní. ʻOku tatau ai pē pe ko e hā hotau taʻu motuʻá, fatongia he Siasí, pe feituʻu ʻoku tau ʻi aí, ʻoku tau taha pē pea kuo ui kitautolu ke tau ngāue ʻo tokoni kiate Ia ʻi Heʻene ututaʻu ʻo e ngaahi laumālié kae ʻoua kuó Ne toe hāʻele mai. Naʻá Ne pehē ki he kau fuofua kau ngāue ʻi he ngoue vainé:

“Pea ko e tahá, ʻoku ou pehē kiate kimoutolu, ʻoku ou fai kiate kimoutolu ha fekau, ke ʻalu atu ʻa e tangata kotoa pē, ʻa e kaumātuʻá, taulaʻeikí, akonakí, mo e kāingalotú foki, ʻo ngāue ʻaki hono tūkuingatá, ʻi he ngāue ʻa hono nimá, ke teuteuʻi mo fakahoko ʻa e ngaahi meʻa ʻa ia kuó u fekaú.

“Pea tuku ke hoko hoʻomou ngaahi malangá ko e leʻo fakatokanga, ko e tangata takitaha ki hono kaungāʻapí, ʻi he angavaivai pea mo e angamalū.

“Pea ke mou ʻalu atu mei he lotolotonga ʻo e kau faiangahalá. Fakahaofi ʻa kimoutolu. Ke maʻa ʻa kimoutolu ʻoku fua ʻa e ngaahi ipu ʻa e ʻEikí.”1

Ko ʻeni, kau mēmipa ʻo e Lakanga Taulaʻeiki Faka-ʻĒloné ʻoku lava ke mou sio ʻoku mou kau ʻi he fekau ʻa e ʻEikí. Koeʻuhí ʻoku mou ʻiloʻi ʻoku teuteu maʻu pē ʻe he ʻEikí ha founga ke tauhi ai ʻEne ngaahi fekaú, te mou lava ʻo ʻamanaki te Ne fai e meʻa tatau maʻamoutolu.

Tuku ke u talaatu e founga naʻá Ne fai ki ha kiʻi tamasiʻi ʻoku hoko he taimí ni ko e taulaʻeiki ʻi he Lakanga Taulaʻeiki Faka-ʻĒloné. ʻOku taʻu 16. ʻOku nofo ʻi ha fonua naʻe toki tūʻuta pē ki ai e kau faifekaú he taʻu ʻe taha kuo hilí. Naʻe vahe kinaua ki ha ongo kolo lalahi, kae ʻikai ko e kolo naʻe nofo ai ʻa e kiʻi tamasiʻí.

ʻI heʻene kei siʻisiʻí, ne ʻomi ia heʻene mātuʻá ki ʻIutā ke malu ai. Naʻe akoʻi e fāmilí mo papitaiso ʻe he ongo faifekaú. Naʻe ʻikai papitaiso ia ki he Siasí koeʻuhí he naʻe teʻeki taʻu valu.

Naʻe mate ʻene ongomātuʻá ʻi ha fakatuʻutāmaki. Ko ia naʻe fakafoki leva ia ʻe heʻene kui fefiné ki hono ʻapí, ʻo kolosi atu ʻi he tahí, ki he kolo naʻe fāʻeleʻi aí.

ʻI Māʻasi taʻu kuo ʻosí naʻá ne lolotonga luelue he halá peá ne ongoʻi ʻoku tonu ke ne talanoa ki ha fefine naʻe ʻikai ke na maheni. Naʻá na talanoa ʻi he lea faka-Pilitāniá he naʻá ne kei manatuʻi pē. Ko ha neesi ia naʻe fekau ʻe he palesiteni fakamisioná ke haʻu ki hono koló ʻo kumi ha falenofoʻanga mo ha meʻa fakafaitoʻo maʻá e kau faifekau ʻe vavé ni pē hano vahe mai ki he feituʻu ko iá. ʻI heʻena pōtalanoá naʻá na hoko ai ko ha kaungāmeʻa. ʻI he taimi naʻá ne foki ai ki he ʻapi misioná, naʻá ne fakamatalaʻi ki he kau faifekaú ʻa e tamasiʻí.

Naʻe tūʻuta atu ʻa e ongo ʻuluaki ʻeletaá ʻi Sepitema 2012. Ko ʻena ʻuluaki papitaiso ki he Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní ko e kiʻi tamasiʻi tūkuhausiá ni. ʻI Māʻasi ʻo e taʻu ní ko e māhina ʻaki ia hono fā ʻo ʻene mēmipá. Kuo ʻosi fakanofo ia ko ha taulaʻeiki ʻi he Lakanga Taulaʻeiki Faka-ʻĒloné pea te ne lava ʻo papitaiso ʻa e taha papi ului hono hoko ki he Siasí. Ko e fuofua paionia ia he lakanga fakataulaʻeikí te ne lava ʻo tānaki fakataha mo ha fānau kehe ʻa e Tamai Hēvaní ke fokotuʻu ʻa e Siasí ʻi ha kolo ʻoku meimei toko 130,000 hono tokolahí.

ʻI he Sāpate Toetuʻú, ʻaho 31ʻo Māʻasi 2013, kuo tupulaki e tokolahi ʻo e kāingalotu ʻo e Siasí he koló ʻo aʻu ki he toko ono. Ko ia tokotaha pē ʻa e mēmipa ʻo e feituʻu ko iá ne maʻu lotu he Sāpate ko iá. Naʻe lavea hono tuí ʻi he ʻaho ki muʻá, ka naʻá ne fakapapauʻi pē ke ʻalu ki he lotú. Naʻe lotu ke lava ʻo luelue ki he lotú. Pea naʻá ne aʻu ki ai. Naʻá ne maʻu ʻa e sākalamēnití fakataha mo ha kau ʻeletā kei talavou ʻe toko fā mo ha ongomātuʻa faifekau—ko e tokolahi fakakātoa pē ia ʻo e kāingalotú.

ʻOku ʻikai ke fuʻu ngali mahuʻinga ʻa e talanoá kae ʻoua kuó ke toki fakatokangaʻi e anga e ngāue ʻa e toʻukupu ʻo e ʻOtuá ʻi hono langa Hono puleʻangá. Kuo tā-tuʻo lahi ʻeku fakatokangaʻi iá.

Naʻá ku fakatokangaʻi ia ʻi Niu Mekisikou ʻi heʻeku kei talavoú. Kuo laui toʻutangata hono fakahā mai ʻe he kau palōfitá kuo pau ke tau tokoniʻi ʻa e kau faifekaú ʻi hono kumi mo akoʻi ʻo e kau loto moʻoní mo ʻofa ʻiate kinautolu ʻoku hū mai ki he puleʻangá.

Kuó u ʻosi siotonu ʻi he meʻa ʻe lava ke fai ʻe he kau taki lakanga fakataulaʻeikí mo e kau mēmipa faivelengá. Naʻá ku hoko ʻi he 1955 ko ha ʻōfisa ʻi he Laulā Puna Fakakautau ʻa e ʻIunaiteti Siteití. Naʻe tāpuakiʻi au ʻe heʻeku pīsopé ki muʻa peá u toki mavahe ki he ʻuluaki feituʻu te u ngāue aí, ʻa ia ko ʻAlapakiku ʻi Niu Mekisikou.

Naʻá ne pehē ʻi heʻene lotú ko hoku taimi ʻi he laulāpuna fakakautaú ko ha taimi ʻo e ngāue fakafaifekau. Naʻá ku aʻu atu ki he lotú ʻi hoku fuofua Sāpate he Kolo ʻAlapakiku ʻUluakí. Ne haʻu ha tangata kiate au ʻo ne fakafeʻiloaki mai ia ko e palesiteni fakavahefonuá, peá ne talamai te ne ui au ko ha faifekau fakavahefonua.

Naʻá ku talaange ki ai te u ʻi ai pē ʻi ha ngaahi uike siʻi ki ha ako pea ʻe vahe leva au ki ha feituʻu kehe ʻi he māmaní. Naʻá ne talamai, “ʻOku ʻikai ke u ʻilo au ki he meʻa ko iá, ka te mau ui pē koe ke ke ngāue.” ʻI he lolotonga ʻeku ako fakakautaú, naʻe hangē pē ha foʻi monūʻiá ʻa hono fili au mei he kau ʻōfisa ʻe laungeau naʻe ʻi he akó, ʻo hangē ha faingamālié, ke u fetongi ha ʻōfisa ʻi he hetikuotá naʻe mate fakafokifā.

Ko ia ne u ngāue ai ʻi hoku fatongia ko iá ʻi ha taʻu ʻe ua. Ko e lahi taha ʻo e ngaahi efiafí pea mo e fakaʻosinga ʻo e uike kotoa pē, naʻá ku akoʻi ai ʻa e ongoongolelei ʻo Sīsū Kalaisí ki he kakai naʻe ʻomai ʻe he kāingalotú.

Naʻá ku maʻu mo hoku ngaahi hoá ha ʻavalisi ʻo e houa ʻe 40 ʻi he māhina ʻi heʻemau ngāue fakafaifekaú, pea teʻeki ai ke mau teitei tukituki tuʻo taha ʻi ha matapā ke kumi ha taha ke akoʻi. Naʻe fakafonu ʻe he kāingalotú homau taimí pea aʻu ʻo mau akoʻi ha fāmili ʻe ua ʻi he efiafi pē taha. Naʻá ku siotonu ʻi he mālohi pea mo e tāpuaki ʻo e toutou kole ʻa e kau palōfitá ke hoko ʻa e mēmipa kotoa pē ko e faifekaú.

ʻI he Sāpate fakaʻosi peá u mavahe mei ʻAlapakikú, ne fokotuʻu ai ʻa e fuofua siteiki ʻi he koló. Kuo ʻi ai ʻeni ha tempale toputapu ai, ko ha fale ʻo e ʻEikí, ʻi ha kolo ne mau fakataha ai ʻi ha taimi ʻi ha falelotu pē taha mo ha Kāingalotu ne nau ʻomai ha ngaahi kaungāmeʻa kiate kimautolu ke akoʻi pea mo nau ongoʻi e fakamoʻoni ʻa e Laumālié. Naʻe ongoʻi ʻe he ngaahi kaungāmeʻa ko iá ne talitali lelei kinautolu ki ʻapi ʻi he Siasi moʻoni ʻo e ʻEikí.

Naʻá ku mamata hoko ai ʻi Niu ʻIngilani ʻi heʻeku ʻalu ki he akó. Naʻe ui au ko ha tokoni ki ha palesiteni fakavahefonua lelei naʻe ʻikai ke ne mahuʻingaʻia he Siasí kimuʻa ka kuo hoko ko ha tangata mālohi fakalaumālie lahi. Naʻe ʻofa moʻoni ai ʻene faiako fakaʻapí ʻo tukunoaʻi pē ʻene foʻi sikaá kae sio pē ki he meʻa ʻe fakatokangaʻi ʻe he ʻOtuá ʻiate iá. Naʻá ku lele meʻalele mo e palesiteni fakavahefonuá ʻi he ngaahi tafungofungá pea ʻi he ngaahi matāfangá ke ʻaʻahi ki he fanga kiʻi kolo iiki naʻe tuʻu takai ʻi Masasūseti mo Louti ʻAilaní, ke langa hake mo tāpuakiʻi e puleʻanga ʻo e ʻOtuá.

ʻI he ngaahi taʻu naʻá ku ngāue ai mo e taki maʻongoʻonga ko iá, naʻá ma fakatokangaʻi hono tohoakiʻi mai ʻe he kakaí honau ngaahi kaungāmeʻá ki he Siasí ʻaki ʻenau faʻifaʻitakiʻangá pea mo ʻenau fakaafe ke nau fanongo ki he kau faifekaaú. Naʻe hangē kiate au naʻe tuai mo taʻe-pau e tupu ʻa e fanga kiʻi kolo ko iá. Ka ʻi he Sāpate naʻá ku mavahe aí, ko e ʻosi ia ha taʻu ʻe nima, ne ō ange ai ha ongo ʻAposetolo ke fokotuʻu homau vahefonuá ko ha siteiki ʻi he Falelotu ʻo e Paʻake Longofeló ʻi Kemipilisi.

Naʻá ku toe foki atu ʻi he ngaahi taʻu ki muí ke fakahoko ai ha konifelenisi fakasiteiki. Naʻe ʻave au ʻe he palesiteni fakasiteikí ki ha kiʻi moʻunga maka ʻi Pelimoni (Belmont). Naʻá ne talamai ʻe hoko ia ko e feituʻu lelei taha ke tuʻu ai ha temipale ʻo e ʻOtuá. ʻOku tuʻu ai ha temipale he taimí ni. Ko e taimi naʻá ku vakai ai ki aí, naʻá ku manatuʻi ʻa e siʻi kāingalotu masiva ne u tangutu fakataha mo ia ʻi he fanga kiʻi kolo īkí, ʻa e kaungāʻapi ne nau fakaafeʻí, pea mo e ongo faifekau naʻá na akoʻi kinautolú.

ʻOku ʻi ai ha tīkoni foʻou he fakatahaʻangá ni he pooni. Naʻá ku ʻi ai mo ia ʻi he Sāpate Toetuʻu tatau, naʻe hū tokotaha mai ai ʻa e taulaʻeiki naʻá ku lave ki ai ʻanenaí, ki heʻene fakatahá. Naʻe fofonga fiefia ʻa e tīkoní he pehēange ʻene tamaí, te na ʻi he fakataha lakanga fakataulaʻeikí he pooni. Naʻe hoko e tamai ko ʻení ko ha faifekau maʻongoʻonga ʻi he misiona tatau naʻe hoko ai ʻene tamaí ko e palesitení. Kuó u ʻosi mamata ʻi he Tohi Tuʻutuʻuni Fakafaifekau ʻo e 1937 ki heʻene kui tangata hono uá. ʻOku tō kakano hono tofiʻa ko hono ʻomi e kakaí ki he Siasí.

Ko ia ne u talanoa mo e pīsope ʻa e tīkoni ko iá ke ʻiloʻi pe ko e hā ha meʻa ne ʻamanaki ki ai e talavoú ʻi haʻane fehangahangai mo e tukupā ʻo e lakanga fakataulaʻeikí ke ngāue ʻi hono tānaki mai ʻo e ngaahi laumālié maʻá e ʻEikí. Naʻe vēkeveke ʻa e pīsopé ʻi heʻene fakamatalaʻi hono muimuiʻi ʻe he taki faifekau fakauōtí e fakalakalaka ʻa e kau fiefanongó. ʻOkú ne maʻu e fakamatala ko iá mei heʻene fetuʻutaki maʻu pē mo e kau faifekaú.

ʻOku aleaʻi ʻe he pīsopé mo ʻene fakataha alēlea fakauōtí e fakalakalaka ʻa e fiefanongo kotoa. ʻOku nau fakakaukauʻi e meʻa ʻoku nau lava ʻo fai maʻá e taha kotoa mo honau ngaahi fāmilí ke tokoni ke nau hoko ko e ngaahi kaungāmeʻa ki muʻa pea nau toki papitaisó, ke fakakau kinautolu ʻi he ngaahi ʻekitivitií, pea mo lehilehiʻi kinautolu ʻoku papitaisó. Naʻá ne pehē ʻoku faʻa tokolahi e kakai ke akoʻi ʻe he kau faifekaú pea nau faʻa ʻave ai e kau maʻu Lakanga Taulaʻeiki Faka-ʻĒloné ke nau hoa.

ʻOku kau he palani ngāue fakafaifekau ʻa e uōtí e ngaahi taumuʻa ʻa e ngaahi kōlomú ko hono fakaafeʻi kinautolu ʻoku nau mahení ke nau talanoa mo e kau faifekaú. ʻOku fakaafeʻi foki mo e kau palesitenisī ʻo e kōlomu ʻo e kau tīkoní ke nau fokotuʻu ha ngaahi taumuʻa mo palani ke tokoni e kau mēmipa ʻenau kōlomú ke ʻomi kinautolu ʻoku nau mahení ki he puleʻanga ʻo e ʻOtuá.

ʻE hangē ʻoku ʻikai ke ʻi ai ha meʻa te nau fai tatau aí pe tatau mo kimoutolu—ʻa e tīkoni ʻi he uooti mālohí mo e taulaʻeiki foʻoú—ʻa e papi uluí— ʻi ha kiʻi kulupu foʻou mo tokosiʻi ʻo e kāingalotú. Mahalo he ʻikai ke mou fakatokangaʻi ha meʻa ʻoku faitatau ʻi he meʻa ʻokú ke aʻusia ʻi hono langa ʻo e Siasí, ʻo hangē ko e meʻa ne u pehē ko e mana ʻi Niu Mekisikou mo Niu ʻIngilaní.

Ka ʻoku ʻi ai ha founga ʻoku tau taha ai ʻi heʻetau ngāue he lakanga fakataulaʻeikí. ʻOku tau fakamāʻoniʻoniʻi kitautolu mo fakahoko hotau ngaahi fatongia fakafoʻituituí ʻi he fekau ke ʻoatu ʻa e ongoongoleleí ki he kotoa e fānau ʻa ʻetau Tamai Hēvaní.

ʻOku tau fevahevaheʻaki ha ngaahi aʻusia ʻi he founga langa ʻe he ʻEikí Hono puleʻangá he māmaní. ʻI he ngaahi meʻangāue fakaʻofoʻofa mo e faʻunga kuo foaki mai kiate kitautolu ʻi Hono Siasí, ʻoku ʻi ai ha foʻi moʻoni mahuʻinga naʻe akoʻi ʻe he kau palōfitá ki he founga ke tau fakahoko ai hotau ngafa fakataulaʻeiki ʻo e ngāue fakafaifekaú.

ʻI he konifelenisi lahi ʻo ʻEpeleli 1959, naʻe akoʻi ai ʻe Palesiteni Tēvita O. Makei ʻa e tefitoʻi moʻoni ko ʻení, ʻo tatau mo e kau palōfita kotoa talu mei hono kuongá, kau ai ʻa Palesiteni Tōmasi S. Monisoni. Naʻe pehē ʻe Palesiteni Makei ʻi heʻene malanga tukú, naʻe ʻoatu ha fakahinohino fakalūkufua ki he kāingalotu ʻo e Siasí ʻi he Misiona Pilitāniá he 1923. Naʻe fekau ke ʻoua te nau fakamoleki ha paʻanga ki hano fai ha tuʻuaki ke fakafepakiʻi ʻaki e fehiʻa ʻa e kakaí ki he Siasí. Naʻe pehē ʻe Palesiteni Makei, ko e tuʻutuʻuní: “Hilifaki e fatongiá ki he mēmipa kotoa pē ʻo e Siasí ke hoko ʻa e taha kotoa ʻi he taʻu hono hoko ʻo e 1923 ko ha faifekau. Ko e mēmipa kotoa pē ko ha faifekau! Te ke lava ʻo ʻomai hoʻo fineʻeikí ki he lotú, pe mahalo ko hoʻo tangataʻeikí; mahalo ko ho kaungā-ngāue ʻi ha fakataha. ʻE fanongo ha taha ki he pōpoaki lelei ʻo e moʻoní ʻiate koe.”

Pea toe hoko atu ʻa Palesiteni Makei: “Pea ko e pōpoaki ia ʻo e ʻaho ní. Ko e mēmipa kotoa pē—ʻa e toko taha miliona nima kilú—ko ha faifekau!”2

Naʻá ku fakatumutumu he taimi naʻe fakahā ai ʻi he 2002 ʻe hoko ʻa e ngāue fakafaifekaú ko e fatongia ʻo e kau pīsopé. Ne u ʻosi hoko ko ha pīsope. Naʻe hangē kiate au kuo nau ʻosi fua ha kavenga ʻoku ofi ki he ngataʻanga e meʻa te nau lava ʻo fai maʻá e kāingalotú pea mo hono tataki e ngaahi houalotu ʻi he uōtí.

Naʻe lau ia ʻe ha pīsope naʻá ku maheni mo ia ʻoku ʻikai ko ha fatongia naʻe tānaki atu ka ko ha faingamālie ke fakatahatahaʻi ai ʻa e uōtí ʻi ha ngāue maʻongoʻonga ʻe hoko ai ʻa e mēmipa kotoa ko ha faifekau. Naʻá ne ui ha taki faifekau fakauooti. Naʻe fakataha tonu mo e kau faifekaú ʻi he Tokonaki kotoa ke ʻilo ʻenau ngāué mo poupouʻi kinautolu pea mo ne ʻilo ai ki he tuʻunga e fakalakalaka ʻa e kau fiefanongó. Naʻe kumi ʻe he fakataha alēlea fakauōtí ha ngaahi founga ke fakaʻaongaʻi ai ʻe he ngaahi houalotú mo e ngaahi kōlomú e ngāue tokoní ko ha teuteu ki he ngāue fakafaifekaú. Pea ʻi heʻene hoko ko e fakamaau ki ʻIsilelí, naʻe tokoni ki he toʻu kei talavoú ke nau ongoʻi ʻa e ngaahi tāpuaki ʻo e Fakaleleí mo tauhi kinautolu ke nau maʻa.

Naʻá ku ʻeke ange ki muí ni mai pe te ne fakamatalaʻi fēfē ʻa e tupulekina ʻa e papi uluí ʻi hono uōtí pea mo e tokolahi ange ʻo e toʻu kei talavou ʻoku mateuteu ke ʻave e ongoongolelei ʻo Sīsū Kalaisí ki māmaní. Naʻá ne pehē, ʻoku hangē kiate ia naʻe ʻikai ko ha fatongia ke fakahokó ka ko e founga ia ʻo ʻenau taha ʻi he loto vēkeveke ke ʻomai ʻa e kakaí ki he lotolotonga ʻo e Kau Māʻoniʻoní, ʻokú ne ʻomi ʻa e faʻahinga fiefia peheé.

Naʻe hoko ia ki ha niʻihi pea toe laka ange ai. Kae hangē ko e ngaahi foha ʻo Mōsaiá, naʻa nau ongoʻi ʻa e haʻahaʻa ʻo e angahalá ʻi heʻenau moʻuí pea mo e fakamoʻui fakaofo ʻo e Fakaleleí ʻi he Siasi ʻo e ʻOtuá. Naʻa nau fie tokoni tuʻunga ʻi he ʻofa mo hono fakahoungaʻi e meʻaʻofa ʻa e Fakamoʻuí kiate kinautolú, ke tokoniʻi e taha kotoa te nau ala tokoniʻí ke hao mei he mamahi ʻo e angahalá, ke ne ongoʻi e fiefia ʻo e fakamolemolé, pea mo tānaki mai ke nau malu ʻi he puleʻanga ʻo e ʻOtuá.

Ko e ʻofa ʻa e ʻOtuá mo e ʻofa honau ngaahi kaungāmeʻá naʻá ne fakatahaʻi kinautolu ke nau tokoni ki he kakaí. Naʻa nau fie ʻave ʻa e ongoongoleleí ki he taha kotoa ʻi he feituʻu ʻo e māmaní ne nau ʻi aí. Pea naʻa nau teuteuʻi ʻenau fānaú ke nau taau ke ui ʻe he ʻEikí ke nau akoʻi, ke fakamoʻoniʻi, pea mo ngāue ʻi ha ngaahi potu kehe ʻo ʻEne ngoue vainé.

ʻE tatau ai pē pe ko e uooti tokolahi ʻe fakahoko ai ʻe he tīkoni foʻoú hono fatongia ke vahevahe ʻa e ongoongoleleí pe langa hake ʻa e puleʻangá pe ʻi ha kiʻi kulupu tokosiʻi mamaʻo ʻoku ngāue ai ʻa e taulaʻeiki foʻoú, te na taha pē ʻi he taumuʻá. ʻE ueʻi ʻa e tīkoní ʻe he ʻofa ʻa e ʻOtuá ke ala atu ki ha kaungāmeʻa ʻoku teʻeki kau he Siasí. Te ne fakakau hono kaungāmeʻá ʻi ha ngāue tokoni pe ʻekitivitī he Siasí mo fakaafeʻi ia mo hono fāmilí ke akoʻi ʻe he kau faifekaú. Ko kinautolu kuo papitaisó, ʻe hoko ia ko e kaungāmeʻa te nau fie maʻú.

ʻE fakaafeʻi ʻe he taulaʻeikí ha niʻihi ke nau kau fakataha mo ia ʻi ha kiʻi kulupu tokosiʻi ʻo e Kāingalotú ʻa ia naʻá ne ongoʻi ai ʻa e ʻofa ʻa e ʻOtuá pea mo e monūʻia he nonga ʻo e Fakaleleí.

Kapau ʻe kei faivelenga ai pē ʻi he fatongia hono lakanga fakataulaʻeikí, ʻe siotonu ki ha hoko ʻa e kiʻi kulupú ko ha kiʻi kolo, pea ʻe tuʻu ha siteiki ʻo Saione ʻi hono koló. ʻE ʻi ai ha uooti mo ha pīsope tokanga. Mahalo na ko ha taha ʻo hono ngaahi fohá pe makapuna tangatá te ne ʻave ʻa e tamaioʻeiki ʻa e ʻOtuá ʻi ha ʻaho ki ha foʻi tafungofunga mo pehē ange, “ʻE hoko ʻeni ko ha tuʻuʻanga fakaʻofoʻofa ki ha temipale.”

ʻOku ou fakatauange ko e fē pē ha potu te tau ʻi ai mo e hā pē ha ngaahi fatongia ʻoku tau maʻu ʻi he lakanga fakataulaʻeiki ʻo e ʻOtuá, ke tau taha ʻi he ngāue ke ʻomai ʻa e ongoongoleleí ki māmani kotoa pea ke tau fakalotolahiʻi ʻa e kakai ʻoku tau ʻofa aí ke fakamaʻa kinautolu mei he angahalá mo nau fiefia fakataha mo kitautolu ʻi he puleʻanga ʻo e ʻOtuá. ʻI he huafa ʻo Sīsū Kalaisí, ʻēmeni

Mauʻanga fakamatalá

1.

Tokāteline mo e Ngaahi Fuakava 38:40–42.

2.

David O. McKay, ʻi he Conference Report, ʻEpeleli 1959, 122.

Mou Omi, ʻA Kimoutolu Kotoa Ngaahi Foha ʻo e ʻOtuá

Fai ʻe Palesiteni Thomas S. Monson

ʻOfa te tau takitaha fekumi faivelenga ʻi he folofolá, palani e moʻuí mo ha taumuʻa, akoʻi e moʻoní ʻaki ha fakamoʻoni, mo tauhi ki he ʻEikí ʻi he ʻofa.

ʻOku tuʻo ua he taʻu ʻa e hangē ʻoku lea fakalotolahi mai e Senitā Konifelenisi fakaʻofoʻofá ni kiate kitautolu, “[Haʻu, ʻa kimoutolu kotoa ngaahi foha ʻo e ʻOtuá kuo mou maʻu e lakanga fakataulaʻeikí].”1 ʻOku ʻi ai ha faʻahinga laumālie makehe ʻokú ne ʻuʻufi e fakataha lahi ʻo e lakanga fakataulaʻeiki ʻa e Siasí.

Ko e pōní, ʻoku lauiafe hotau kau maʻu lakanga fakataulaʻeiki he funga ʻo e māmaní ʻoku nau tokoni ki he ʻEikí ko ʻEne kau faifekau. Hangē ko ʻeku fakamatala ʻi heʻeku pōpoaki ʻaneuhú, ʻoku tau lolotonga maʻu ha kau faifekau ʻe toko 65,000 tupu ʻi he malaʻe ngāue fakafaifekaú, mo ha lauiafe kehe ʻoku nau tatali ke hū ki he seniā akoʻanga fakafaifekaú pe kei fai ha ngāue ki heʻenau fōmú. ʻOku tau ʻofa mo fakamālōʻia kinautolu ʻoku loto fie ngāue mo vēkeveke ke ngāué.

ʻOku ʻikai ke maʻu ʻi he folofola toputapú ia ha fanongonongo ʻe kaunga lahi ange, pe ha fatongia ʻe fie maʻu lahi ange, pe fakahinohino ʻe toe fakapatonu ange ʻi he fekau kuo foaki ʻe he ʻEiki kuo toetuʻú ʻi Heʻene hā ʻi Kāleli ki he kau ākonga ʻe toko hongofulu mā tahá. Naʻá Ne folofola:

“Ko ia, ke ʻalu ʻa kimoutolu ʻo fakalotuʻi ʻa e ngaahi puleʻanga kotoa pē, ʻo papitaiso ʻa kinautolu ʻi he huafa ʻo e Tamaí, mo e ʻAló, mo e Laumālie Māʻoniʻoní:

“ʻO akonaki atu kiate kinautolu ke nau tokanga ki he ngaahi meʻa kotoa pē ʻa ia kuó u fekau kiate kimoutolú: pea vakai, ʻoku ou ʻiate kimoutolu maʻu ai pē, ʻo aʻu ki he ngataʻanga ʻo māmaní.”2

ʻOku hoko e fekau fakalangí ni, fakataha mo hono talaʻofa nāunauʻiá, ko hotau tākitala he ʻahó ni ʻo hangē ko ia ʻi he vahevahengamālie ʻo taimí. Ko e ngāue fakafaifekaú ko ha founga ia ʻoku ʻilo ai ʻa e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní. Naʻe pehē maʻu pē; pea ʻe kei pehē maʻu ai pē. Hangē ko hono talaki ʻe he Palōfita ko Siosefa Sāmitá, “ʻI hono kotoa ʻo e ngaahi meʻa kuo lea ʻakí, ko e fatongia maʻongoʻonga mo mahuʻinga tahá ke malanga ʻaki ʻa e Ongoongoleleí.”3

ʻI ha taʻu nounou pē ʻe ua kuo ʻosi e ngāue ʻa kinautolu kotoa ʻoku lolotonga ngāue fakafaifekau taimi kakato ʻi he kau tau fakaʻeiʻeiki ʻa e ʻOtuá, pea nau foki ki honau ngaahi ʻapí mo honau ngaahi ʻofaʻangá. Ko e fetongi ʻo e kau ʻeletaá, ʻoku maʻu kinautolu he pooni mei he kau maʻu Lakanga Taulaʻeiki Faka-ʻĒlone ʻo e Siasí. Kau talavou, ʻoku mou mateuteu ke tali ia? ʻOku mou fiengāue? ʻOku mou mateuteu ke ngāue?

Ko e lelei tahá, he ʻoku hanga ʻe he ngāue fakafaifekaú ʻo fai ha liliu lahi ʻi he tōʻonga moʻui ʻa ha taha. ʻOkú ne fie maʻu ha ngāue lahi mo e ʻosikiavelenga moʻoni, feilaulau taʻe siokita mo e lotu tāumaʻu. Ko hono olá, ʻoku maʻu ʻe he ngāue fakafaifekau līʻoá ha fiefia taʻengata, he moʻui fakamatelié pea aʻu atu ki ʻitāniti.

Ko e tukupaá ke tau hoko ko ha kau tamaioʻeiki ʻaonga ange ʻi he ngoue vaine ʻa e ʻEikí. ʻOku fekauʻaki ʻeni mo kitautolu kotoa, tatau ai pē pe ko e hā hotau taʻú, pea ʻoku ʻikai ko kinautolu pē ʻoku teuteu ke ngāue fakafaifekau taimi kakató, he ʻoku fai kiate kitautolu takitaha ʻa e fekau ke vahevahe ʻa e ongoongolelei ʻo Sīsū Kalaisí.

Tuku muʻa ke u fokotuʻu atu ha founga te ne fakapapauʻi te tau ikuna: ʻuluakí, fekumi faivelenga ʻi he folofolá; uá, palani hoʻo moʻuí mo ha taumuʻa (pea, ʻe lava ke u tānaki atu, palani hoʻo moʻuí neongo pe ko e hā ho taʻu motuʻá); tolú, akoʻi e moʻoní ʻaki ha fakamoʻoni; pea ko e faá, tauhi ki he ʻEikí ʻi he ʻofa.

Tau fakakaukauʻi takitaha muʻa e ngaahi konga ʻe fā ʻo e founga ko ʻení.

ʻUluakí, fekumi faivelenga ʻi he folofolá.

ʻOku fakamoʻoni e folofolá ki he ʻOtuá pea ʻoku ʻi ai ʻa e ngaahi lea ʻo e moʻui taʻengatá. ʻOku nau hoko ko e makatuʻunga ʻo ʻemau pōpoakí.

Ko e fakamamafa ʻo e nāunau fakalēsoni ʻa e Siasí ko e ngaahi folofola māʻoniʻoní, kuo ʻosi fokotuʻutuʻu mo fakafekauʻaki ʻi he ngaahi ngāue fakafekauʻakí. ʻOku fakalotolahiʻi kitautolu, ke tau ako fakafoʻituitui mo hotau ngaahi fāmilí ʻa e folofolá ʻi he ʻaho kotoa pē.

Ka u ʻoatu pē muʻa ha fakamoʻoni fakafolofola ʻe taha ʻoku kaunga tonu ki heʻetau moʻuí. ʻI he Tohi ʻa Molomoná, vahe 17 e tohi ʻa ʻAlamaá, ʻoku tau lau ai ki he fakamatala ʻo e fiefia ʻa ʻAlamā ʻi heʻene toe mamata ki he ngaahi foha ʻo Mōsaiá mo fakatokangaʻi ʻenau kei tuʻu maʻu ʻi he ngāue ʻo e moʻoní. ʻOku talamai ʻe he lekōtí, “Kuo nau tupulaki ʻo mālohi ʻi he ʻiloʻi ʻo e moʻoní; he ko e kau tangata faʻa fakakaukau lelei ʻa kinautolu pea kuo nau fakatotolo faivelenga ʻi he ngaahi folofolá, koeʻuhí ke nau ʻiloʻi ʻa e folofola ʻa e ʻOtuá.

“Ka ʻoku ʻikai ko ia pē; ka kuo nau faʻa lotu mo ʻaukai lahi; ko ia naʻa nau maʻu ʻa e mālohi ʻo e kikité, pea mo e laumālie ʻo e fakahaá, pea ʻo ka nau ka akonaki, ʻoku nau akonaki ʻi he mālohi mo e mafai mei he ʻOtuá.”4

Kāinga, mou fekumi faivelenga ʻi he ngaahi folofolá.

Ko hono uá: palani hoʻo moʻuí mo ha taumuʻa.

Mahalo kuo teʻeki ha toʻu tangata ia ʻi hotau toʻu tupú kuo nau fehangahangai mo ha ngaahi fili faingataʻa fau hangē ko e toʻu tupu ʻo e ʻaho ní. Kuo pau ke fai ha teuteu ki he akó, ngāue fakafaifekaú, mo e malí. Ki ha niʻihi, ʻe fakakau ai e ngāue fakakautaú.

ʻOku kamata kei siʻi e teuteu ke ngāue fakafaifekaú. Tānaki atu ki he teuteu fakalaumālié, ʻe hanga ʻe he mātuʻa potó ʻo tokoniʻi hono fohá ke kamata kei siʻi hake ʻene paʻanga fakatāutaha ki he ngāue fakafaifekaú. ʻE lelei ke poupouʻi ia ʻi he fakalau mai ʻa e ngaahi taʻú ke ne ako ha lea fakafonua kehe, koeʻuhí, kapau ʻe fie maʻu, ʻe lava ke fakaʻaongaʻi ʻene poto he leá. He ʻe hoko mai e ʻaho nāunauʻia ʻe fakaafeʻi ai ʻe he pīsopé mo e palesiteni fakasiteikí ʻa e talavoú ke na talanoa. ʻOku fakapapauʻi ai ʻa e tuʻunga moʻui tāú; fakafonu mo e foomu fakaongoongolelei ʻa e faifekaú.

Ko e taimi ia ʻe nofo vēkeveke ai ʻa e fāmilí kotoa ʻo siofi mo tatali ki he taha tufatohí pea mo e tohi ko ia ʻoku tuʻu he silá ko e ʻomi mei he tuʻasila 47 East South Temple, Salt Lake City, Utah. ʻOku aʻu mai e tohí; lahi e loto hohaʻá; pea lau mai ʻa e uiuiʻí. ʻI he taimi lahi ko e feituʻu ke ngāue aí ʻoku mamaʻo mei ʻapi. Ka neongo pe ko e fē ʻa e feituʻú, ko e tali ʻa e faifekau mateuteu mo talangofuá ʻoku tatau pē: “Te u ngāue.”

Kuo kamata e ngaahi teuteu ke mavahé. Kau talavou, fakatauange pē ʻoku mou fakahoungaʻi e ngaahi feilaulau ʻoku fakahoko loto fiemālie ʻe hoʻomou mātuʻá ke mou lava ai ʻo ngāué. ʻE pouaki kimoutolu heʻenau ngaahi ngāué, ʻe fakalotolahiʻi kimoutolu heʻenau tuí, pea ʻe pukepuke hake kimoutolu ʻe heʻenau ngaahi lotú. Ko e ngāue fakafaifekaú ko ha meʻa fakafāmili. Neongo ʻe vaetuʻua kimoutolu ʻe he ngaahi konitinēnití pe ʻōsení, ka ʻoku fetaiaki pē ʻa e lotó.

Ngaahi tokoua, ʻi hoʻomou palani mo ha taumuʻa hoʻomou moʻuí, manatuʻi ʻoku ʻikai fakangatangata e ngaahi faingamālie ngāue fakafaifekaú ia ki he vahaʻataimi ʻoku ui ki aí. Ko kimoutolu ʻoku ngāue ʻi he ngāue fakakautaú, ʻe lava pea ʻoku totonu ke ʻaonga ʻa e faʻahinga taimi peheé. ʻOku ʻomai heʻetau kau talavou ʻi he sōtiá ha ngaahi laumālie tokolahi ʻi he taʻu kotoa pē ki he puleʻanga ʻo e ʻOtuá ʻaki ʻenau fakaʻapaʻapaʻi honau lakanga fakataulaʻeikí, moʻui ʻaki e ngaahi fekau ʻa e ʻOtuá, mo akoʻi ki he niʻihi kehé e folofola fakalangi ʻa e ʻEikí.

ʻOua naʻa ngalo ʻiate kimoutolu homou faingamālie ke hoko ko ha kau faifekau ʻi he lolotonga hoʻomou feinga fakaakó. ʻE siofi hoʻomou sīpingá ʻi hoʻomou hoko ko e Kāingalotu ʻo e Siasí, pea ʻe fakamāuʻi mo faʻifaʻitakiʻi he taimi lahi.

Kāinga, tatau ai pē pe ʻokú ke taʻu fiha, pe ko e hā ho tūkungá, ʻoku ou naʻinaʻi atu ke palani hoʻomou moʻuí mo ha taumuʻa.

Hoko atu ki he fika tolú: Akoʻi e moʻoní ʻaki ha fakamoʻoni.

Talangofua ki he faleʻi ʻa e ʻAposetolo ko Pitá heʻene tapou mai, “Mou nofo teu pē ke talia. . .ʻa e tangata kotoa pē ʻe ʻekea ʻa kimoutolu ki hono ʻuhinga ʻo e ʻamanaki lelei ʻoku ʻiate kimoutolú.”5 Hiki hake homou leʻó pea fakamoʻoni ki he natula totonu ʻo e Toluʻi ʻOtuá. Fai hoʻo fakamoʻoni fekauʻaki mo e Tohi ʻa Molomoná. ʻOatu ʻa e ngaahi moʻoni nāunauʻia mo fakaʻofoʻofa ʻoku ʻi he palani ʻo e fakamoʻuí.

Lolotonga ʻeku hoko ko e palesiteni fakamisiona ʻi Kānata he taʻu ʻe 50 tupu kuo hilí, naʻe fakatumutumu ha faifekau kei talavou ʻe taha mei ha kolo ki ʻuta ʻi he fuʻu lahi ʻo Tolonitoó. Ko ha taha pukupuku ka naʻe tupu lahi ʻi heʻene fakamoʻoní. Naʻe ʻikai fuoloa mei heʻene tūʻutá, kuo aʻu ange mo hono hoá ki he ʻapi ʻo ʻElemā Pōlaati ʻi ʻOsauaá, ʻi ʻOnteliō ʻi Kānata. Naʻe fakaʻofaʻia ʻa Misa Pōlaati ʻi he ongo talavoú, he naʻá na ō mei he ʻapi ki he ʻapi he lolotonga ʻo e afā sinoú, peá ne fakaafeʻi ai ʻa e ongo faifekaú ki hono ʻapí. Naʻá na fakahoko ange ʻena pōpoakí. Ka naʻe ʻikai ke ne maʻu ʻa e laumālié. Ne aʻu ki ha taimi naʻá ne kole ange ai ke na ō pea ʻoua naʻá na toe foki ange. Ko ʻene lea fakaʻosi naʻe fai ki he ongo ʻeletaá ʻi heʻena mavahe mei hono fakafaletolo ki halá, naʻe mei fai ia ʻi he manuki: “Ko meʻa ní mo talamai ʻokú mo tui ko Siosefa Sāmitá ko ha palōfita ia ʻa e ʻOtuá!”

Naʻe tāpuni ʻa e matapaá. Naʻe luelue atu ʻa e ongo ʻeletaá ʻi he halá. Ne lea ange ʻa ʻetau kiʻi tamasiʻi tukuʻutá ki hono hoá: “ʻEletā, naʻe ʻikai ke fai haʻata tali kia Misa Pōlaati. Naʻá ne pehē ʻoku ʻikai ke ta tui ko Siosefa Sāmitá ko ha palōfita moʻoni. Ta foki ʻo fai ʻeta fakamoʻoní ki ai.” Naʻe ʻuluaki momou ʻa e faifekau naʻe taukei angé ka naʻe faifai pē pea loto ke ʻalu mo hono hoá. Naʻá na ilifia ʻi heʻena ofi atu ki he ʻapi naʻe toki tuli kinaua mei aí. Naʻá na tukituki, ʻo fehangahangai mo Misa Pōlaati, pea ʻi ha momeniti faingataʻa, mo e mālohi ne maʻu mei he Laumālié, ne lea ange ʻetau faifekau taʻetaukeí: “Misa Pōlaati, naʻá ke pehē naʻe ʻikai ke ma tui moʻoni ko Siosefa Sāmitá ko ha palōfita ʻa e ʻOtuá. ʻOku ou fakamoʻoni kiate koe ko Siosefá ko ha palōfita. Naʻá ne liliu moʻoni e Tohi ʻa Molomoná. Naʻá ne mamata ki he ʻOtua ko e Tamaí mo Sīsū ko e ʻAló. ʻOku ou ʻiloʻi ia.”

ʻI ha taimi kimui ai, ne tuʻu ʻa Misa Pōlaati kuo hoko he taimí ni ko ha tangata Siasi ʻi he fakataha lakanga fakataulaʻeikí ʻo ne fakahā: “Naʻe ʻikai ke u lava ʻo mohe ʻi he pō ko iá. Naʻe toutou vanavanaiki pē ʻi hoku telingá ʻa e kupuʻi lea: ‘Ko Siosefa Sāmitá ko ha palōfita ʻa e ʻOtuá. ʻOku ou ʻiloʻi ia. ʻOku ou ʻiloʻi ia. ʻOku ou ʻiloʻi ia.’ ʻI he ʻaho hono hokó ne u telefoni leva ki he ongo faifekaú ʻo kole ke na foki ange. Naʻe hanga ʻe heʻena pōpoakí, fakataha mo ʻena fakamoʻoní, ʻo liliu ʻeku moʻuí mo e moʻui hoku fāmilí.” Kāinga, akoʻi e moʻoní ʻaki ha fakamoʻoni.

Ko e konga fakaʻosí ko e tauhi ki he ʻEikí ʻi he ʻofa. ʻOku ʻikai ha meʻa ia te ne fetongi e ʻofá. ʻOku ʻofa ʻa e kau faifekau lavameʻá ʻi honau ngaahi hoá, ʻi honau kau taki fakafaifekaú, pea mo e kakai mahuʻinga ʻoku nau akoʻí. ʻI he vahe hono fā ʻo e Tokāteline mo e Ngaahi Fuakavá, ʻoku fakamahino ai ʻe he ʻEikí ʻa e ngaahi fie maʻu ki he kau ngāue ʻi heʻene ngāueʻangá. Tau vakai ki ha ngaahi veesi siʻi pē:

“Ko kimoutolu ʻoku kamata ke fai ʻa e ngāue ʻa e ʻOtuá, mou tokanga ke mou tauhi kiate ia ʻaki homou lotó, iví, ʻatamaí, mo e mālohi kotoa koeʻuhí ke mou tuʻu taʻe-halaia ʻi he ʻao ʻo e ʻOtuá ʻi he ʻaho fakaʻosí. . . .

“Pea hanga ʻe he tuí, ʻamanaki leleí, manavaʻofá mo e ʻofá, mo e mata ʻoku hangataha pē ki hono fakalāngilangiʻi ʻo e ʻOtuá, ʻo fakafeʻungaʻi ia ki he ngāué.

“Manatuʻi ʻa e tuí, angamaʻá, ʻiló, anga fakamaʻumaʻú, faʻa kātakí, feʻofoʻofani fakakāingá, anga fakaʻotuá, manavaʻofá, loto fakatōkilaló, mo e faʻa ngāué.”6

ʻOfa ke fai ʻe he taha kotoa ʻoku ongo atu ki ai hoku leʻó, ʻa e fehuʻi ko ʻení kiate ia “ʻI he ʻaho ní, kuó u tupulaki nai ʻi he tuí, ʻi he angamaʻá, ʻi he ʻiló, ʻi he anga fakaʻotuá, ʻi he ʻofá?”

ʻI hoʻomou ngāue ʻosikiavelenga ʻi ʻapí pe ʻi mulí, ko e ngaahi laumālie te mou tokoni ke fakahaofí mahalo ko kinautolu ʻokú ke ʻofa taha aí.

ʻI he ngaahi taʻu lahi kuo hilí, ne haʻu ai haku kaungāmeʻa mamae ko Kuleki Satipeuli mo ʻene fineʻeikí ko Pele ki hoku ʻōfisí, kimuʻa pea toki mavahe ʻa Kuleki ki he Misiona ʻAositelēlia Melipoané. Naʻe mahino ʻa e ʻikai ke ʻi ai ʻa Feleti Satipeulí, ko e tamai ʻa Kuleikí. Naʻe mali e faʻē ʻa Kulekí ʻi he taʻu ʻe uofulu mā nima kimuʻá mo Feleti, ka naʻe ʻikai ke ne maʻu e ʻofa tatau ki he Siasí, pea naʻe ʻikai foki hoko ko ha mēmipa.

Naʻe fakahā mai ʻe Kuleki kiate au ʻa ʻene ʻofa mamae mo lahi ki heʻene mātuʻá mo ʻene fakaʻānaua, ʻe ʻi ai ha founga, ʻe ongo ai ki heʻene tamaí ʻa e Laumālié mo fakaava hono lotó ki he ongoongolelei ʻo Sīsū Kalaisí. Naʻá ku lotua ha founga ʻe lava ai ke fakahoko ʻa e faʻahinga fakaʻānaua peheé. Naʻe ongo mai ha ueʻi fakalaumālié, peá u pehē ange kia Kuleki, “Ngāue maʻá e ʻEikí ʻaki ho lotó kotoa. Talangofua ki ho uiuiʻi toputapú. Fai tohi he uike kotoa pē ki hoʻo mātuʻá; peá ke tohi fakatāutaha he taimi ʻe niʻihi ki hoʻo Tangataʻeikí, ʻo fakahā ange e lahi hoʻo ʻofa aí, mo ke talaange ʻa e ʻuhinga ʻokú ke houngaʻia ai ʻi hoʻo hoko ko hono fohá.” Naʻe fakamālō mai, pea mavahe leva mo ʻene fineʻeikí mei ʻōfisi.

Naʻe tonu ke ʻoua te u toe feʻiloaki mo e faʻē ʻa Kulekí ʻi ha māhina nai ʻe 18, ka naʻe ʻalu ange ki hoku ʻōfisí, ʻo ne pehē mai kiate au mo e tangí, “Kuo mei kakato e taʻu ʻe ua talu mei he ʻalu ʻa Kuleiki ʻo ngāue fakafaifekaú. Kuó ne faitohi mai he uike kotoa pē. Ne fuofua tuʻu hoku husepāniti ko Feletí kimuí ni maí, ʻi he houalotu fakamoʻoní ʻo ne fakaʻohovaleʻi au mo e taha kotoa naʻe ʻi aí ʻaki ʻene fakahā kuó ne fili ke hoko ko ha mēmipa ʻo e Siasí. Naʻá ne pehē te ma ō ki ʻAositelēlia ke fakafetaulaki kia Kuleki ʻi he ʻosi ʻene ngāue fakafaifekaú ke hoko ʻa Feleti ko e papitaiso fakaʻosi ia ʻa Kuleki ʻi heʻene hoko ko e faifekau taimi kakató.”

Naʻe ʻikai ha toe faifekau ʻe tuʻu laukau ʻo hangē ko Kuleki Satipeulí, ʻi he taimi naʻá ne taki hifo ki he vaí ʻene tangataʻeikí, ʻi he fonua mamaʻo ko ʻAositelēliá, hiki hono nima toʻomataʻú ke sikuea, pea lea ʻaki e ngaahi lea toputapú: “ʻE Feletiliki Sālesi Satipeuli, kuo fakamafaiʻi au ʻe Sīsū Kalaisi, pea ʻoku ou papitaiso koe ʻi he huafa ʻo e Tamaí, pea mo e ʻAló, pea mo e Laumālie Māʻoniʻoní.”

Kuo ikuna ʻa e ʻofá. Tauhi ki he ʻEikí ʻi he ʻofa.

Kāinga, ʻofa te tau takitaha fekumi faivelenga ʻi he folofolá, palani e moʻuí mo ha taumuʻa, akoʻi e moʻoní ʻaki ha fakamoʻoni, pea mo tauhi ki he ʻEikí ʻi he ʻofa.

Ne fai mai ʻe he Tauhisipi haohaoa ʻo hotau laumālié, ʻe he faifekau ʻokú Ne huhuʻi e faʻahinga ʻo e tangatá, ʻa ʻEne fakamahino fakalangí:

“Pea kapau te mo ngāue ʻi homo ngaahi ʻahó kotoa pē ʻi hono kalanga ʻaki ʻo e fakatomalá ki he kakaí ni, pea ʻomi ʻa e foʻi laumālie ʻe toko taha pē kiate au, hono ʻikai lahi pehē fau ʻa hoʻomo fiefia fakataha mo ia ʻi he puleʻanga ʻo ʻeku Tamaí!

“Pea ko ʻeni, kapau ʻe lahi ʻa hoʻomo fiefiá mo e foʻi toko taha kuó mo ʻomi kiate au ki he puleʻanga ʻo ʻeku Tamaí, hono ʻikai ke lahi hoʻomo fiefiá ʻo kapau te mo ʻomi ʻa e ngaahi laumālie tokolahi kiate au!”7

ʻOku ou fai ʻeku fakamoʻoni kiate Ia naʻá Ne folofola ʻaki e ngaahi folofola ko ʻení: Ko e ʻAlo Ia ʻo e ʻOtuá, ko hotau Huhuʻi, mo hotau Fakamoʻui.

ʻOku ou fakatauange te tau tali ʻEne fakaafe leleí, “Muimui ʻiate au.”8 ʻI Hono huafa māʻoniʻoní—ʻa e huafa ʻo e ʻEiki ko Sīsū Kalaisí—ʻēmeni.

Maʻuʻanga fakamatalá

1.

“Moʻu Haʻu Kātoa Mai,” Ngaahi Himi, fika 204.

2.

Mātiu 28:19–20.

3.

Ngaahi Akonaki ʻa e Kau Palesiteni ʻo e Siasí: Siosefa Sāmita (2007), 380.

4.

ʻAlamā 17:2–3.

5.

1 Pita 3:15.

6.

Tokāteline mo e Ngaahi Fuakava 4:2, 5–6.

7.

Tokāteline mo e Ngaahi Fuakava 18:15–16.

8.

Sione 21:22.

7 ʻEPELELI 2013

Fakataha ʻo e Pongipongi Sāpaté

Ko e ʻAmanaki Lelei ki he Maama ʻa e ʻOtuá

Ko ha Mana

Ko ʻEtau Ngaahi Leá

Nofomalí: Sio pea Ako

Ko e Tauʻatāiná ʻa e Talangofua ki he Fonó

ʻOku ʻOmi ʻe he Talangofuá ʻa e Ngaahi Tāpuakí

Ko e ʻAmanaki Lelei ki he Maama ʻa e ʻOtuá

Fai ʻe Palesiteni Dieter F. Uchtdorf

Tokoni Ua ʻi he Kau Palesitenisī ʻUluakí

ʻI heʻetau feinga ke fakatupulaki ʻetau ʻofa ki he ʻOtuá mo feinga ke ‘ofa ʻi hotau kaungāʻapí, ʻe ʻātakaiʻi mo hiki hake kitautolu ʻe he maama ʻo e ongoongoleleí.

Hūʻanga ki he Māmá

ʻOku ou saiʻia ʻi ha tā valivali ʻi hoku ʻōfisí ʻoku ui ko e Hūʻanga ki he Māmá. Naʻe tā ia ʻe haku kaungāmeʻa ko Sōane Penitini, ko ha tangata tā fakatātā mei Tenimaʻake, ko e ʻuluaki palesiteni fakasiteiki ia ʻi Koupeniheikeni ʻi Tenimaʻaké.

ʻOku hā he tā valivalí ha loki fakapoʻuli mo ha matapā ʻoku ava ʻoku ulo mei ai ha maama. ʻOku mālie kiate au ke sio ʻoku ʻikai ke maama kotoa e lokí he maama ʻoku hū mai mei he matapaá—ko e foʻi ʻatā pē ʻi muʻa he matapaá.

Te u pehē ʻoku fakataipe ʻe he fakapoʻulí mo e maama ʻi he tā valivalí ʻa e moʻuí. Ko e konga ia ʻo hotau tūkunga fakamatelié ʻa e ongoʻi ʻoku ʻātakaiʻi kitautolu ʻe he fakapoʻulí. Mahalo ne mole ha taha ne tau ʻofa ai; fānau kuo hē mei he ongoongoleleí; mahalo ne fakamamahi hatau sivi fakafaitoʻo; mahalo ʻoku ʻi ai haʻatau palopalema fakangāue pea mafasia he veiveiuá pe tailiilí; pe ʻoku tau ongoʻi liʻekina pe ʻikai ke ʻofaʻi.

Neongo ʻe ngali mole ʻetau ʻamanakí he uhouhonga ʻo hotau tūkunga lolotongá, ʻoku talaʻofa mai ʻe he ʻOtuá e ʻamanaki lelei ʻo ʻEne māmá—ʻokú Ne palōmesi ke huluhulu hotau halá mo tataki kitautolu mei he fakapoʻulí.

Ko ha Loki Fakapoʻuli

Te u talanoa ki ha fefine ne tupu hake ʻi ha loki fakapoʻuli—te u ui ia ko Seini.

Talu mei he taʻu tolu ʻa Seiní mo hono faʻa taaʻi, ʻai ke ne ongoʻi ʻoku ʻikai hano mahuʻinga, pea siʻi ngaohikovia. Naʻe fakamanavaheeʻi mo manukiʻi ia. Naʻá ne ʻā hake he pongipongi kotoa ʻo ʻikai ʻilo pe ʻe kei moʻui ʻo aʻu ki he ʻaho ʻe tahá. Ko e kakai ko ia ne totonu ke nau maluʻi iá ko kinautolu pē ia ne nau fakamamahiʻi pe fakaʻatā e ngaohikoviá ke hokohoko atú.

ʻI heʻene feinga ke maluʻi iá, ne ako ʻa Seini ke taʻofi fakaʻaufuli ke ʻoua te ne toe ongoʻi ha meʻa. Koeʻuhí he naʻe ʻikai haʻane ʻamanaki ki ha fakahaofi, naʻá ne fakafefeka leva hono lotó ke maluʻi ia mei he meʻa fakalilifu ʻokú ne fouá. Naʻe ʻikai ha maama ʻi hono māmaní, peá ne tali lelei e fakapoʻulí. ʻI he hokohoko mo fakalilifu ʻene fetaulaki mo e koví, naʻá ne tali e foʻi moʻoni ko ia ʻe lava ke ne mate ʻi ha faʻahinga taimi pē.

ʻI he taʻu 18 ʻa Seiní naʻá ne ʻiloʻi ai e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní. Naʻe hū ki hono lotó ha fiefia mo ha ʻamanaki lelei ʻi he ongoongolelei ne toe fakafoki maí, peá ne loto ke papitaiso. Ko e fuofua taimi ia ke hū ai ha maama ki heʻene moʻuí, pea naʻá ne fakatokangaʻi ha hala ʻoku fakafiefia. Naʻá ne mavahe mei he fakapoʻuli ʻo hono ʻātakaí pea loto ke ako ʻi ha feituʻu mamaʻo mei he niʻihi ne nau ngaohikovia iá. Naʻá ne ongoʻi ha tauʻatāina mei ha ʻātakai fakapoʻuli mo kovi—tauʻatāina ke fiefia he melino fakaofo mo e mana fai fakahaofi ʻa e Fakamoʻuí.

Neongo ia, hili ha ngaahi taʻu mei he mate e tokotaha naʻá ne ngaohikovia iá, ne toe faingataʻaʻia ʻa Seini mei he ngaahi meʻa ne hoko heʻene kei siʻí. Ne hanga ʻe he lahi ʻene loto-mamahí mo e ʻitá ʻo kamata ke ne fakaʻauha e maama fakaʻofoʻofa kuó ne maʻu he ongoongoleleí. Naʻá ne ʻiloʻi kapau te ne fakangofua e fakapoʻulí ke nofotaha ai ʻene fakakaukaú, ʻe ikuna leva e tokotaha fakamamahí.

Naʻá ne fekumi ki ha faleʻi mo ha tokoni fakafaitoʻo pea toki kamata ke ne ʻiloʻi, ko e hūʻanga lelei taha ki he fakamoʻuí ko ʻene tali mo mahino ki ai ʻoku ʻi ai e fakapoʻuli—kae ʻoua naʻa tukutaha ai ʻene tokangá. Koeʻuhí kuó ne ʻiloʻi he taimí ni ʻoku ʻi ai mo ha maama—ko e meʻa ia ke tuku ai ʻene tokangá.

Koeʻuhí ko e faingataʻa naʻá ne aʻusia he kuohilí, ne faingofua pē ke ne loto sāuni, ʻita, mo angakovi. Ka naʻe ʻikai ke ne fai pehē. Naʻá ne tekeʻi e ʻahiʻahi ke hoko atu e fakapoʻulí ʻo fai ha ʻulungaanga koví, pea ʻikai ke ne fie lea he lolotonga ʻene lotoʻitá, loto-laveá mo e taʻefalalá. Ka naʻá ne pikitai ʻi he ʻamanaki lelei ʻe lava ke fakamoʻui ia ʻi he tokoni ʻa e ʻOtuá. Naʻá ne fili ke hoko ko ha maʻuʻanga maama pea tukutaha ʻene moʻuí ʻi hono tokoniʻi e niʻihi kehé. Naʻe hanga ʻe he fili ko ʻení ʻo ʻai ke ne malava ʻo fakangaloki e kuohilí kae kamataʻi ha kahaʻu nāunauʻia.

Naʻá ne hoko ko ha faiako pea ʻi he ʻahó ni, hili ʻeni ha ngaahi taʻu lahi mei ai, kuo tākiekina heʻene ʻofá e moʻui ʻa ha fānau ʻe laungeau, ʻo tokoniʻi kinautolu ke nau ʻilo ʻoku ʻi ai honau mahuʻinga, pea ʻoku nau mahuʻinga. Kuó ne taukapoʻi taʻe tūkua e kau vaivaí, niʻihi ne ngaohikoviá, mo e niʻihi kuo loto-foʻí. Naʻá ne langa hake, fakamālohia, mo ueʻi hake ʻa e taha kotoa pē.

Naʻe ilo ʻe Seini ʻoku hoko e fakamoʻuí ʻi he taimi ʻoku tau mavahe ai mei he fakapoʻulí pea ʻaʻeva ʻi he ʻamanaki lelei ʻo ha maama lahi ange. Ko e taimi naʻá ne fakaʻaongaʻi ai e tuí, ʻamanaki leleí mo e angaʻofá ʻi heʻene moʻuí, ne ʻikai ngata pē heʻene liliu ʻene moʻuí ka naʻe toe tāpuekina ai mo e moʻui ʻa ha niʻihi tokolahi ʻo taʻengata.

ʻOku Pīkitai ʻa e Māmá ki he Māmá

ʻOku ʻi ai hamou niʻihi te mou ongoʻi ʻoku uesia lahi kimoutolu ʻe he fakapoʻulí. Mahalo te ke ongoʻi mafasia he tailiilí, manavaheé, pe veiveiuá. Te u toe talaatu kiate kimoutolu hono kotoa ha foʻi moʻoni fakaofo mo pau: ʻoku moʻoni e maama ʻa e ʻOtuá. ʻOku lava ke maʻu ia ʻe he taha kotoa pē! ʻOkú ne foaki e moʻuí ki he meʻa kotoa pē.1 ʻOkú ne maʻu e mālohi ke fakanonga e mamahi mei he kafo loloto tahá. Te ne lava ke fakamoʻui e ongoʻi liʻekina mo e mahamahaki ʻo hotau lotó. Te ne lava ke ʻomi ha ʻamanaki lelei ange ʻi he taimi ʻo e loto-foʻí. Te ne lava ke ʻomi ha maama ʻi he taimi fakaloloma tahá. Te ne lava ke huluhulu hotau halá ʻo tataki kitautolu he pō fakapoʻuli tahá ke tau aʻu ki he talaʻofa ʻo ha ʻaho foʻou.

Ko e “Laumālie ʻeni ʻo Sīsū Kalaisí,” ʻa ia ʻokú ne “foaki ʻa e maama ki he tangata kotoa pē ʻoku haʻu ki he māmaní.”2

Neongo ia, ʻoku tātātaha ke maʻu e maama fakalaumālié ʻe kinautolu ʻoku nofo pē he fakapoʻulí ʻo tali ke toki fakamoʻui atu ʻe ha taha e māmá. ʻOku fie maʻu ke tau ngāue ʻi he tuí ke fekumi mo ʻiloʻi e Maama ʻo Kalaisí. ʻOku ʻikai lava ke ʻilo e maama fakalaumālié ʻe he mata fakakakanó. Naʻe akonaki tonu pē ʻa Sīsū Kalaisi, “Ko au ko e maama ʻoku ulo ʻi he fakapoʻulí, pea ʻoku ʻikai maʻu ia ʻe he poʻulí.”3 He “ʻoku ʻikai maʻu ʻe he tangata fakakakanó ʻa e ngaahi meʻa ʻo e Laumālie ʻo e ʻOtuá: he ko e vale ia kiate ia: pea ʻoku ʻikai te ne faʻa ʻilo ia, he ʻoku ʻilo fakalaumālie pē ia.”4

Ko e hā e founga ʻoku tau kumi mo fakatokangaʻi ai e ʻamanaki lelei ki he maama ʻa e ʻOtuá?

ʻUluakí, kamata mei ho tuʻunga lolotongá.

ʻIkai ʻoku fakaofo ke ʻilo ʻoku ʻikai fie maʻu ia ke tau haohaoa kae toki aʻusia e ngaahi tāpuaki mo e meʻafoaki ʻa ʻetau Tamai Hēvaní? He ʻikai ke tau tali pē ke tau toki haohaoa pea toki maʻu e ngaahi tāpuaki ʻa e ʻOtuá. Ko hono moʻoní, ʻoku kamata pē hono tāpuakiʻi kitautolu ʻe he ʻOtuá he taimi ʻoku tau kamata fekumi ai ki he māmá.

Ko e feituʻu lelei taha ke kamata aí ko ho tuʻunga lolotongá. ʻOku ʻikai mahuʻinga ia pe ko e hā e tuʻunga ʻokú ke fakakaukau ʻokú ke ʻi aí pe ko hoʻo fuʻu kehekehe mo e niʻihi kehé. Ko e momeniti pē hoʻo kumi ki hoʻo Tamai Hēvaní, ʻe kamata leva ke moʻui mai e ʻamanaki ki Heʻene māmá, mo longomoʻui ʻo anga fakaʻeiʻeiki ange ho lotó.5 Mahalo he ʻikai ke puli fakaʻangataha pē e fakapoʻulí, ka kuo pau pē ke hoko mai e māmá, ʻo hangē tofu pē ko e pau ke puli atu e poʻulí ʻi he mafoa mai ʻa e atá.

Uá, tafoki ho lotó ki he ʻEikí.

Fakahaaʻi ho laumālié ʻi he lotu pea fakamatalaʻi ki hoʻo Tamai Hēvaní e ongo ʻo ho lotó. Fakahaaʻi hoʻo tōnounoú. Fakahaaʻi ho lotó mo e fakaʻamu lahi tahá mo hoʻo houngaʻiá. Tuku ke Ne ʻafioʻi e ngaahi faingataʻa ʻokú ke fehangahangai mo iá. Kole kiate Ia ʻi he huafa ʻo Kalaisí ke ke maʻu ha mālohi mo ha tokoni. Kole ke ke fanongo lelei, ke ke lava ʻo ongoʻi Hono leʻó. Kole ke lava ʻo ʻā ho matá, ke ke lava ʻo sio ki Heʻene māmá.

Tolú, ʻaʻeva ʻi he māmá.

ʻOku ʻafioʻi ʻe hoʻo Tamai Hēvaní te ke fai ha ngaahi fehalaaki. ʻOkú ne ʻafioʻi te ke humu—pea ʻe tuʻo lahi. Te Ne loto-mamahi ai, ka ʻokú Ne ʻofa ʻiate koe. ʻOku ʻikai ke Ne finangalo ke fakaʻauha hoʻo ʻamanaki leleí mo e fakaʻamu ke tupulakí. ʻOku ʻikai pehē, ka ʻokú Ne fakaʻamu ke ke tuʻu hake pea hoko ko e tokotaha ʻokú ke fakaʻamu ke ke aʻusiá.

Ke fakahoko ʻení, naʻá Ne fekauʻi mai Hono ʻAló ki he māmaní ke fakahaaʻi mai e halá mo ʻomi e founga te tau fakalaka atu ai mei he ngaahi fakatūkiaʻanga ʻoku ʻi hotau halá. Kuó Ne foaki mai kiate kitautolu e ongoongoleleí, ʻa ia ʻokú ne akoʻi e hala ʻo e ākongá. ʻOku akoʻi ai e ngaahi meʻa kuo pau ke tau ʻilo, fakahoko, mo aʻusia ke ʻaʻeva ai ʻi Heʻene māmá, ʻo molomolomuivaʻe ʻi Hono ʻAlo ʻOfaʻangá, ʻa ia ko hotau Fakamoʻuí.

ʻOku Ikunaʻi ʻe he Māmá ʻa e Fakapoʻulí

ʻIo, te tau fai ha ngaahi fehalaaki.

ʻIo, te tau vaivai.

Ka ʻi heʻetau feinga ke fakatupulaki ʻetau ʻofa ki he ʻOtuá mo feinga ke ‘ofa ʻi hotau kaungāʻapí, ʻe ʻātakaiʻi mo hiki hake kitautolu ʻe he maama ʻo e ongoongoleleí. ʻE mahino pē ʻe mavahe atu ʻa e fakapoʻulí, koeʻuhí he ʻikai ke ne lavaʻi e ulo mai ʻo e māmá. ʻI heʻetau ʻunuʻunu ke ofi ki he ʻOtuá, te ne ʻunuʻunu mai kiate kitautolu.6 Pea ʻi he ʻaho kotoa pē, ʻe tupulaki ʻiate kitautolu e ʻamanaki lelei ki he maama ʻa e ʻOtuá ʻo, “ngingila ange kae ʻoua ke aʻu ki he ʻaho haohaoá.”7

Kiate kinautolu kotoa ʻoku mou ongoʻi ʻoku mou ʻaʻeva he fakapoʻulí, ʻoku ou fakaafeʻi kimoutolu ke mou falala ki he talaʻofa pau ne folofolaʻaki ʻe he Fakamoʻuí ki he faʻahinga ʻo e tangatá: “Ko au ko e maama ʻo māmani: ko ia ʻoku muimui ʻiate aú, ʻe ʻikai ʻalu ia he poʻulí, ka ʻe ʻiate ia ʻa e maama ʻo e moʻuí.”8

Ko ha Maama ʻi ʻAfilika

ʻI he ngaahi taʻu lahi kuohilí, ne u aʻusia mo Helieta ha meʻa fakafiefia ne ma mamata ai ki hano fakahoko ha talaʻofa. Naʻá ma ʻi ʻAfilika Hihifo, ko ha konga fakaʻofoʻofa ʻo e māmaní, ʻoku tupu ai e Siasí pea angalelei mo e Kāingalotú. Neongo ia, ʻoku lahi e ngaahi faingataʻá ʻi ʻAfilika Hihifo. Ne u fakaʻofaʻia he masiva ne u sio aí. ʻOku lahi e taʻe maʻu ngāué he ngaahi koló, pea faingataʻa ke malu mo maʻu ʻe he ngaahi familí e ngaahi fie maʻu fakaʻahó. Ne ongo kiate au heʻeku ʻiloʻi ʻoku tokolahi hotau kāingalotu he Siasí ʻoku ʻi he tuʻunga fakaʻofa ko ʻení. Ka ne u toe ʻilo ʻoku fetokoniʻaki e kāingalotú ke fakamaʻamaʻa ʻenau ngaahi kavenga mafasiá.

Ne ma aʻu atu ki ha taha ʻo hotau falelotu ʻoku ofi ki ha fuʻu kolo lahi. Ne ʻikai ke u sio ki ha kakai ʻoku mafasia mo tofanga he fakapoʻulí, ka ne ma sio ki ha kakai fiefia ʻoku hā meiate kinautolu e māmá! Ne mafola mai e fiefia ʻoku nau ongoʻi ʻi he ongoongoleleí ʻo hikiʻi hake homa laumālié. Ne ma ongoʻi loto fakatōkilalo heʻenau ʻofá. Naʻe moʻoni ʻenau malimalí ʻo fakatupu ai haʻama malimali.

ʻOku ou manatuʻi haʻaku fakakaukau he taimi ko iá pe ʻoku toe ʻi ai nai ha kakai fiefia he māmaní ʻo hangē ko e kakai ko ʻení. Neongo hono ʻākilotoa e Kāingalotu leleí ni ʻe he ngaahi faingataʻá mo e palopalemá, ka naʻa nau fonu ʻi he māmá!

Ne kamata e fakatahá pea kamata ʻeku leá. Ka naʻe taimi siʻi pē kuo mate mai e ʻuhilá pea fakapoʻuli lōlō e falé.

Ne ʻikai lava ke u toe sio ki ha taha he haʻofangá, ka naʻe lava ke u ongoʻi e malimali fiefia mo fakaʻofoʻofa ʻa hotau Kāingalotú. Ne u fuʻu fiefia ʻaupito he feohi mo e kakai fakaʻofoʻofá ni!

Ne hokohoko atu pē e fakapoʻulí, pea ne u tangutu pē he tafaʻaki hoku uaifí ʻo tali ke ulo mai e māmá. ʻI heʻemau tatalí, ne hoko ha meʻa fakaofo.

Ne kamata ke hivaʻi ʻe ha niʻihi ha taha ʻo e ngaahi himi ki hono Toe Fakafoki Mai ʻo e Ongoongoleleí. Ne kau mai mo ha niʻihi kehe. Ne toe tokolahi ange mo ha niʻihi ne kau mai. Ne fakafonu e falelotú ʻe ha hiva fakaʻofoʻofa moʻoni.

Ne ʻikai fakaʻaongaʻi ʻe he kāingalotu ia ko ʻeni ʻo e Siasí ha tohi himi; he naʻa nau maʻuloto pē e lea ʻo e himi kotoa ne nau hivaʻí. Ne nau hiva hokohoko pē ha ngaahi himi ʻaki ha ivi mo ha laumālie ne ongo ki hoku lotó.

Ne toe ulo mai e ʻuhilá ʻo maamangia e lokí. Ne u fesiofaki mo Helieta, ne ma fakatou tangi.

ʻI he uhouhonga ʻo e fakapoʻulí, ne fakafonu e falelotú mo homau lotó ʻaki e māmá ʻe he Kāingalotu fakaʻofoʻofa mo fakaofó ni.

Ko ha aʻusia fakangalongataʻa ia kiate kimaua—he ʻikai ke toe ngalo ia ʻiate au mo Helieta.

Haʻu ki he Māmá

ʻE lahi e ngaahi taimi ʻi heʻetau moʻuí ʻe hangē ʻoku uesia pe ʻātakaiʻi ai kitautolu ʻe he fakapoʻulí. ʻOku ʻi ai e taimi ʻe niʻihi ʻe ngali fakailifia, fakatupu lotofoʻi, mo fakamanavahē e fakapoʻuli ʻokú ne ʻātakaiʻi kitautolú.

ʻOku ou ongoʻi moʻoni e ngaahi mamahi ʻoku foua ʻe hamou niʻihi, ʻa e mamahi fakatupu liʻekina mo e tailiili fakatupu ongosia ʻoku mou aʻusiá.

Neongo ia, ʻoku ou fakamoʻoni atu ko ʻetau ʻamanaki leleí ʻoku ʻia Sīsū Kalaisi! Ko Ia ʻa e moʻoní, haohaoá, mo e hūʻanga pau ki he maama fakalangí.

ʻOku ou fakamoʻoni atu he ʻikai hanga ʻe he fakapoʻulí ʻo lavaʻi ʻa Kalaisi. He ʻikai hanga ʻe he fakapoʻulí ʻo lavaʻi e maama ʻo Kalaisí.

ʻOku ou fakamoʻoni atu he ʻikai lava ke ʻasi e fakapoʻulí ʻi he maama ngingila ʻo e ʻAlo e ʻOtua moʻuí!

ʻOku ou fakaafeʻi koe ke ke fakaava ho lotó kiate Ia. Fekumi kiate Ia ʻi he ako mo e lotu. Haʻu ki Hono Siasí, ʻa e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní. Ako meiate Ia mo ʻEne ongoongoleleí, kau mālohi mai pea fetokoniʻaki mo fiefia he ngāue ki hotau ʻOtuá.

Kāinga, ka hili e pō fakapoʻuli tahá, ʻe tataki koe ʻe he Fakamoʻui ʻo e māmaní ki ha ʻaho fakaʻofoʻofa mo fakafiefia te ke aʻusia ʻiate koe pē.

ʻI hoʻo laka atu mo e ʻamanaki lelei ki he maama ʻa e ʻOtuá, te ke ʻiloʻi ai e manavaʻofá, ʻofá, mo e angalelei ʻa ha Tamai Hēvani ʻofa, ʻoku “ʻikai ha fakapoʻuli [ʻe taha].”9 Ko ʻeku fakamoʻoní ʻeni, ʻi he huafa toputapu ʻo Sīsū Kalaisí, ʻēmeni.

Maʻuʻanga fakamatalá

1.

Vakai, Tokāteline mo e Ngaahi Fuakava 88:11–13.

2.

Tokāteline mo e Ngaahi Fuakava 84:45–46.

3.

Tokāteline mo e Ngaahi Fuakava 6:21.

4.

1 Kolinitō 2:14.

5.

Vakai, ʻAlamā 34:31.

6.

Vakai, Sēmisi 4:8; Tokāteline mo e Ngaahi Fuakava 88:63.

7.

Tokāteline mo e Ngaahi Fuakava 50:24.

8.

Sione 8:12.

9.

1 Sione 1:5.

Ko ha Mana

Fai ʻe ʻEletā Neil L. Andersen

ʻO e Kōlomu ʻo e Kau ʻAposetolo ʻe Toko Hongofulu Mā Uá

Kapau ʻoku ʻikai ko ha faifekau taimi kakato koe ʻoku ʻi ai hao pine faifekau ʻe fakapipiki ʻi ho koté, ko e taimi ʻeni ke tohiʻi ia ʻi ho lotó—pea tohiʻi ʻo hangē ko e lau ʻa Paulá, “ʻoku ʻikai tohi ʻaki ʻa e vaitohi, ka ko e Laumālie ʻo e ʻOtua moʻuí.”

Naʻe lahi e ngaahi mana ne hoko he moʻui fakamatelie ʻa Sīsū Kalaisí: ko ha faʻē taupoʻou, ko ha fetuʻu foʻou, hā mai ʻa e kau ʻāngeló ki he kau tauhisipí, ko e lava ke ‘ā e kuí, ʻeveʻeva e pipikí, kau ʻāngelo ʻi Ketisemani mo e fonualotó, pea mo e mana maʻongoʻonga tahá—ko ʻEne Toetuʻu nāunauʻiá.

ʻE lava ke mou fakakaukauloto ki he kau ʻAposetolo ʻe toko hongofulu mā taha he moʻunga ofi ki Kālelí, he taimi ne hāʻele mai ai ʻa e ʻEiki kuo toetuʻú kiate kinautolu ʻo folofola ange: “Ko ia ke ʻalu ʻa kimoutolu, ʻo [akoʻi] ʻa e ngaahi puleʻanga kotoa pē, ʻo papitaiso ʻa kinautolu ʻi he huafa ʻo e Tamaí, mo e ʻAló, mo e Laumālie Māʻoniʻoní”?1 “Mou ʻalu ki māmani kotoa pē, ʻo malanga ʻaki ʻa e ongoongoleleí ki he kakai fulipē.”2

“ʻA e puleʻanga kotoa pē”? “Māmaní hono kotoa”? “Kakai fulipē”? ʻE lava nai? Neongo naʻe fakafiemālieʻi kinautolu ʻe Sīsū, ka ʻoku pau pē ne nau fifili pe ʻe hoko ha ngaahi mana ke tokoniʻi moʻoni ʻenau fakamafola e ongoongoleleí.3

Naʻe ʻikunaʻi ʻe he tuí ʻa e loto veiveiuá, pea kalanga leʻolahi ʻa Pita ʻo pehē:

“[ʻA] kimoutolu kotoa pē ʻoku ʻaunofo ʻi Selusalemá, . . . fakafanongo ki heʻeku leá: . . .

“. . . Ko Sīsū ʻo Nasaletí, . . . [ʻa ia ne] mou puke ʻaki ia ʻa e nima angahalá, ʻo tutuki ia ki he ʻakaú ʻo tamateʻí: . . .

“Ko e Sīsuú ni. . . [ʻa ia] kuo fokotuʻu ʻe he ʻOtuá, [pea] ko e kau fakamoʻoni ki ai ʻa kimoutolu kotoa pē.”4

Naʻe lahi ʻaupito ha ngaahi fakahā fakalaumālie he ʻaho ko iá, ʻo papitaiso ai ha kakai ʻe toko 3,000. Pea hangē pē ko e talaʻofa ʻa Sīsuú, naʻe hoko e ngaahi fakaʻilongá mo e maná koeʻuhí ko e tui ʻa e kakai tuí.

ʻI hono toe fakafoki mai e Siasi ʻo Sīsū Kalaisí ki he māmaní he taʻu ʻe 183 kuohilí, ʻoku kei ongo mai e fekau naʻe fai ʻe he ʻEikí ki Heʻene kiʻi kau ākonga toko siʻí he ngaahi senituli kimuʻá: “Pea ʻe fai ʻa e lea ʻo e fakatokangá ki he kakai kotoa pē.”5 “He ko e moʻoni, ʻoku totonu ke ongo atu . . . ki māmani kotoa pē, pea ki he ngaahi potu mamaʻo taha ʻo māmaní.”6

“Kakai kotoa pē”? “Ki māmani kotoa pē”? “Ki he ngaahi potu mamaʻo taha ʻo māmaní”? Ka naʻe lava?

Naʻe fakafiemālieʻi ʻe he Fakamoʻuí Hono Kāingalotu ʻi he ʻAho Kimui Ní,7 ka ʻe lava nai ke nau fakatokangaʻi e tuʻunga mo e ikuʻanga ʻo e ngāue fakaofó ni? ʻOku pau pē ne nau fifili pe ʻe hoko ha ngaahi mana ke tokoni ʻi heʻenau fakamafola ʻo e ongoongoleleí.

Ne toe ikunaʻi ʻe he tuí ʻa e loto veiveiuá, pea papitaiso ha kakai ʻe lauafe. ʻI ʻIngilaní, ne ʻilo ai ʻe ʻEletā Uilifooti Utalafi ha kolo kuo nau talitali ki heʻene tūʻuta atú. Naʻe nofoʻia kinautolu ʻe he Laumālie ʻo e ʻEikí, pea ʻi he ʻuluaki māhina pē ʻo ʻene ʻi he faama ʻa Penipoú naʻá ne papitaiso ai ha kau malanga ʻe toko 45 mo ha kau mēmipa ʻe laungeau.8

ʻOku kei hoko pē mo e meʻa tatau ʻi hotau kuongá. ʻI he taimi naʻá ma ngāue fakafaifekau ai mo ʻEletā Tēvita A. Petinā he taʻu ʻe 40 kuo hilí (te u lava ke fakapapauʻi atu ʻoku ʻikai ko kimaua ʻa e ongo faifekau motuʻa taha ʻoku tangutu he ngaahi sea kulokulá), naʻe ʻi ai ha kau faifekau ʻe toko 16,000 he taimi ko iá. Hangē ko e fakamatala ʻa Palesiteni Tōmasi S. Monisoni ʻaneafí, ʻoku ʻi ai haʻatau kau faifekau ʻe toko 65,000 he taimí ni—ʻo tokolahi ange ia ʻi ha toe taimi kimuʻa. Naʻe siteiki pē ʻe 562 he taimi ko iá. ʻOku siteiki ʻe 3,000 tupu he ʻahó ni. ʻI he taimi ko eé, ne ʻi ai hatau uooti mo e kolo ʻi ha fonua pē ʻe 59. ʻI he ʻaho ní, ʻoku ʻi ai haʻatau ngaahi fakatahaʻanga lotu he fonua ʻe 189 ʻo e ngaahi puleʻanga mo e fonua ʻe 224 ʻo e māmaní. ʻOku tau tokosiʻi pē ʻo hangē ko e kikite ʻa Nīfaí.9 Ka ʻi he taimi tatau, ʻokú ta mātā tonu e kikite fakaepalōfita ʻa Tanielá: ʻa e “maka [naʻe tā] . . .ʻikai kau ai ha nimá . . . [ʻokú ne lolotonga fakafonu] ʻa [e] māmaní kotoa pē.”10

Ko ha kuonga ʻeni ʻo e ngaahi mana fakaofó. ʻI hono fakahā ʻe Palesiteni Monisoni he māhina ʻe ono kuohilí e liliu ki he taʻu ʻo e kau talavou mo e kau finemui ʻoku fie ngāue fakafaifekaú, naʻe lahi ʻaupito e ivi tākiekina fakalaumālie ne maʻu mei aí. Ne ikunaʻi ʻe he tuí e loto veiveiuá, pea laka atu kimuʻa ʻa e kau talavoú mo e kau finemuí. ʻI he ʻaho Tuʻapulelulu hili e konifelenisí, ne u kau ʻi hono fokotuʻu atu ki he Kau Palesitenisī ʻUluakí e ngaahi uiuiʻi ʻo e kau faifekaú, ne u ʻohovale he sio hifo ki he tohi kole ʻa e kau talavou taʻu 18 mo e kau finemui taʻu 19 kuo liliu ʻenau palaní, ō ki heʻenau toketaá, ʻinitaviu heʻenau pīsopé mo e palesiteni fakasiteikí, pea fakahū mai ʻenau foomu kole ngāue fakafaifekaú—ne fai kotoa pē ia he ʻaho ʻe nima. Kuo toe kau mai ʻeni ha toko lauafe. Ko ha mana ia.

ʻOku tau houngaʻia ʻi he tui ʻa ʻetau kau faifekau fefiné, ʻa e fakautuutu ʻo e tokolahi e kau faifekau mei he funga ʻo e māmaní pea mo e tokolahi e mātuʻa mali ʻoku nau mateuteu ke ngāué. Kuo ʻosi fakahā mo ha misiona foʻou ʻe nimangofulu mā valu, pea ʻe tānaki atu ki heʻetau senitā akoʻanga fakafaifekau ʻi Polovo ʻoku fuʻu fonú, ha senitā akoʻanga fakafaifekau foʻou ʻi Mekisikou Siti.

Naʻe pehē ʻe Palesiteni Tōmasi S. Monisoni: “ʻOku tau tokanga fakamātoato ki he fekau ko ia ʻa e Fakamoʻuí . . . ‘Ko ia ke ʻalu ʻa kimoutolu ʻo fakalotuʻi ʻa e ngaahi puleʻanga kotoa pē, ʻo papitaiso ʻa kinautolu ʻi he huafa ʻo e Tamai mo e ʻAlo mo e Laumālie Māʻoniʻoní.’”11 “ʻE . . . hokohoko . . . atu pē ʻene laka kimuʻa ʻa e ngāué ni ʻo ne liliu mo faitāpuekina e moʻuí. . . . ʻOku ʻikai ha ngāue mo ha mālohi ʻi he māmaní kotoa te ne lava ʻo taʻofi e ngāue ʻa e ʻOtuá.”12

ʻOku tau fakamoʻoniʻi e ngaahi mana ʻa e ʻEikí ʻi he mafola atu ʻEne ongoongoleleí ki he māmaní.

ʻE kāinga, ʻi hono ueʻi ʻe he ʻEikí ha kau faifekau tokolahi ange ke nau ngāué, ʻokú Ne toe fakaʻaaki e ʻatamaí mo fakaava e loto ʻo ha kakai lelei mo faitotonu tokolahi ange ke nau tali ʻEne kau faifekaú. ʻOku mou ʻosi maheni mo kinautolu pe te ke toki maheni mo kinautolu. ʻOku nau ʻi homou fāmilí pea nofo ʻi homou feituʻú. ʻOku nau fakalaka hake ʻiate koe he halá, tangutu ʻi ho tafaʻakí he ʻapiakó, ʻoku mou fetuʻutaki he ʻinitanetí. ʻOkú ke kau he konga mahuʻinga ʻo e mana ko ʻeni ʻoku hokó.

Kapau ʻoku ʻikai ko ha faifekau taimi kakato koe ʻoku ʻi ai hao pine faifekau ʻe fakapipiki ki ho koté, ko e taimi ʻeni ke tohiʻi ia ʻi ho lotó—pea tohiʻi ʻo hangē ko e lau ʻa Paulá, “ʻoku ʻikai tohi ʻaki ʻa e vaitohi, ka ko e Laumālie ʻo e ʻOtuá moʻuí.”13 Ki he kau faifekau ʻosí, kumi ho pine motuʻa he ngāue fakafaifekaú. ʻOua ʻe tui ia, kae tuku ʻi ha feituʻu te ke lava ʻo sio ki ai. ʻOku fie maʻu lahi ange koe ʻe he ʻEikí he taimí ni ʻi ha toe taimi kimuʻa ke ke hoko ko ha meʻangāue ʻi Hono toʻukupú. ʻOku ʻi ai hotau tufakanga ke tokoni ki he mana ko ʻení.

Kuo ʻosi fakakaukauʻi ʻe he mēmipa angatonu kotoa pē ʻo e Siasí e founga ke ne vahevahe ai e ongoongoleleí. ʻOku vahevahe fakanatula pē ʻe ha niʻihi e ongoongoleleí, pea ʻe lava ke tau ako ha meʻa lahi meiate kinautolu.14 ʻOku faingataʻaʻia ha niʻihi ʻo kitautolu mo fifili pe ʻe anga fēfē haʻatau toe lelei ange, mo fakaʻamu ko e ongoʻi halaia ʻoku tau faʻa maʻú ʻe lava ke mole atu.

ʻOku hanga heʻetau fakaʻamu ke vahevahe e ongoongoleleí ʻo ʻai ke tau tūʻulutui kotoa ʻo lotu, pea kuo pau pē ke fai ia koeʻuhí he ʻoku tau fie maʻu e tokoni ʻa e ʻEikí.

Naʻe kole mai ʻe Palesiteni Monisoni ke tau lotua ʻa e “ngaahi feituʻu ʻoku kei fakangatangata pea ʻikai ngofua ke tau malangaʻi tauʻatāina ai ʻa e ongoongoleleí.”15 ʻI heʻetau lotu fakamātoato fakataha ki heʻetau Tamai Hēvaní, ʻe hokohoko atu hono fakaava mai ʻe he ʻEikí ha ngaahi faingamālie mahuʻinga maʻatautolú.

ʻOku tau lotua foki mo ha ngaahi faingamālie ke tau vahevahe ai ʻe kitautolu ʻa e ongoongoleleí. Naʻe pehē ʻe he ʻAposetolo ko Pitá: “Mou nofo teu pē ke talia . . .ʻa e tangata kotoa pē ʻe ʻekea . . . hono ʻuhinga [ʻo e] ʻamanaki lelei ʻoku ʻiate kimoutolú.”16

ʻI he puputuʻu17 mo e longoaʻa18 ʻa e māmaní he ʻaho ní, ʻoku ʻikai ha ofo he tokosiʻi ange e kakai ʻi hotau kuongá ʻoku ō ki heʻenau lotú. Neongo ʻoku fakaʻamu e tokolahi ke ofi ange ki he ʻOtuá mo maʻu ha mahino lelei ange ki he taumuʻa ʻo e moʻuí, ka ʻoku ʻi ai haʻanau ngaahi fehuʻi ʻoku teʻeki ke tali. ʻOku tokolahi ha kakai ʻoku nau talitali lelei e moʻoní, ka ʻoku hangē ko e fakamatala ʻa e palōfita ko ʻĀmosí, “te nau [lele] fano pē ke [kumi] ʻa e folofola ʻa [e ʻEikí], ka ʻe [ʻikai] te nau ʻilo ia.”19 Te ke lava ʻo tokoni ke tali ʻenau fehuʻí. Te ke lava ʻo “fakalahi atu” ki heʻenau tui kia Kalaisí ʻi hoʻo talanoa fakaʻahó.20

Naʻe folofola e Fakamoʻuí: “Hiki hake hoʻomou māmá ke ulo atu ki he māmaní. Vakai ko au ʻa e maama ke mou hiki haké.”21

ʻOku ou palōmesi atu ʻi hoʻo lotua ke ʻiloʻi pe ko hai te ke talanoa ki aí, ʻe hū mai ki ho ʻatamaí ha ngaahi hingoa mo ha fofonga. ʻE ʻoatu e ngaahi lea ke ke lea ʻakí he taimi pē ko ia te ke fie maʻu aí.22 Te ke maʻu ha ngaahi faingamālie. ʻE ikunaʻi ʻe he tuí ʻa e loto veiveiuá pea ʻe tāpuekina ʻaki koe ʻe he ʻEikí ha ngaahi mana.

Naʻe akoʻi kitautolu ʻe he Fakamoʻuí ke tau vahevahe e ongoongoleleí. ʻOku ou saiʻia he talanoa ʻo ʻAniteluú, naʻá ne fehuʻi, “[ʻEiki], ʻokú ke nofó ʻi fē?”23 Naʻe mei talaange pē ʻe Sīsū e feituʻu naʻá Ne nofo aí. Ka naʻá Ne pehē ange kia ʻAnitelū, “Haʻu ʻo mamata.”24 ʻOku ou fakakaukau ki ha mei pehē ange ʻe he Fakamoʻuí, “ʻOua te ke haʻu pē ʻo mamata he feituʻu ʻoku ou nofo aí ka ko e anga ʻeku moʻuí. Haʻu ʻo mamata pe ko hai Au. Haʻu ʻo ongoʻi e Laumālié.” ʻOku ʻikai ke tau ʻiloʻi e meʻa kotoa ne hoko he ʻaho ko iá, ka ʻoku tau ʻiloʻi ko e taimi ko ia ne ʻilo ai ʻe ʻAnitelū hono tokoua ko Saimoné naʻá ne pehē ange, “Kuo mau ʻilo ʻa e Kalaisí.”25

Kiate kinautolu ʻoku nau tokanga mai ki heʻetau talanoá, te tau lava ʻo muimui he sīpinga ʻa e Fakamoʻuí ʻo fakaafeʻi ke nau “haʻu ʻo mamata.” ʻE ʻi ai e niʻihi te nau tali ʻetau fakaafé pea ʻikai tali ʻe ha niʻihi. ʻOku tau ʻiloʻi kotoa ha taha naʻe toutou fakaafeʻi kimuʻa peá ne toki tali e fakaafe ke “haʻu ʻo mamatá.” Tau toe fakakaukau ki ha niʻihi ne tau kau fakataha ka kuo tātaaitaha ʻetau sio ki aí, ʻo toe fakaafeʻi ke nau foki mai ʻo mamata.

ʻOku tau fakaʻapaʻapaʻi e fili mo e taimi ʻo e tokotaha takitaha. Naʻe folofola e ʻEikí, “Tuku ke fili ʻe he tangata takitaha maʻana.”26 Ka ʻi ai ha taha ʻoku ʻikai ke tokanga mai, ʻoku ʻikai fie maʻu ia ke holo ai ʻetau anga fakakaumeʻa mo e ʻofa ki he tokotaha ko iá. ʻE tatau ai pē pe ʻoku tali pe ʻikai tali ʻe he niʻihi kehé hoʻo fakaafe ke “haʻu ʻo mamatá,” te ke ongoʻi pē ʻoku hōifua mai e ʻEikí, pea ʻoku hanga ʻe he hōifua mai ko iá ʻo ʻoatu ha tui lahi ange ke ke toutou vahevahe atu hoʻo tuí.

Kiate kimoutolu ʻoku ngāue ʻaki e ʻInitanetí mo e telefoni toʻotoʻó, ʻoku ʻi ai ha ngaahi founga foʻou ki hono fakaafeʻi e niʻihi kehé ke nau “haʻu ʻo mamatá.” ʻOku totonu ke hoko hono vahevahe atu ʻetau tuí he ʻinitanetí ko ha konga ʻo ʻetau moʻui fakaʻahó. ʻOku hanga ʻe he LDS.org, Mormon.org, Facebook mo e Twitter kotoa, ʻo ʻomi ha ngaahi faingamālie.

Ke vahevahe e ongoongoleleí, ne kamataʻi ʻe ha toʻu tupu ʻi Positoni ha ngaahi tohinoa fakaʻinitaneti.27 Ko kinautolu ne kau mai ki he Siasí, ne kamata pē ʻenau akó he ʻInitanetí, hoko ai mo ha talanoa mo e kau faifekaú. Ne tokoni e ngaahi aʻusia ko ʻení ke maʻu ʻe he toʻu tupú ha tui lahi ange ke talanoa fakatāutaha ʻo kau ki he ongoongoleleí. Ne pehē ʻe hanau toko taha: “ʻOku ʻikai ko ha ngāue fakafaifekau ʻeni ia. Ko ha fiefiaʻanga ʻeni ia ʻo e ngāue fakafaifekaú.”28

ʻOku tau kau kotoa ki he ngāué ni. ʻOku tau palani mo lotua pea fetokoniʻaki mo e kāingalotú mo e kau faifekau fakauōtí. Kātaki ka ke fakakaukauʻi mo lotua maʻu pē e kau faifekau taimi kakató. Falala kiate kinautolu mo ho familí mo e kaungāmeʻá. ʻOku falala e ʻEikí kiate kinautolu pea kuó Ne uiuiʻi kinautolu ke nau akoʻi mo faitāpuekina ʻa kinautolu ʻoku fekumi kiate Iá.

Naʻe vahevahe ʻe Palesiteni Paulo Keletili ʻo e Misiona Maputo Mousemipīkí ʻa e meʻa ko ʻení: “ʻOku angamaheni ʻaki pē ʻi Mousemipiiki [ki ha] tangata mo ha fefine ke na nonofo pē [teʻeki ke mali koeʻuhí] he ʻoku fie maʻu ʻe he anga fakafonua ia ʻo ʻAfiliká ha koloa lahi kae toki fai ha mali, ko ha koloa ʻoku ʻikai faʻa lava ke totongi ʻe ha tokolahi.”29

Naʻe fakakaukau mo lotua ʻe he kāingalotú mo e kau faifekaú e founga ke fai ai ha tokoní.

Ko e tali ki heʻenau lotú ko ʻenau fakamamafaʻi e fono ʻo e angamaʻá mo e mahuʻinga ʻo e malí pea mo e famili taʻengatá. ʻI heʻenau tokoniʻi e ongomeʻá ke na fakatomala mo mali fakalaó, naʻa nau toe akoʻi ange foki mo e fiefia ʻoku toki maʻu pē he muimui kia Sīsū Kalaisí.

Ko e tā ʻeni ʻo ha mātuʻa mali mei ha ongo kolo kehekehe ʻi Mousemipiiki. Naʻa nau mali he Falaité pea papitaiso kinautolu mo ʻenau fānau lalahí he ʻaho Tokonakí.30 Naʻe fakaafeʻi mai e kaungāmeʻá mo e familí ke nau “haʻu ʻo mamata” pea naʻe laungeau e kakai ne “haʻu ʻo mamatá.”

Ne pehē ʻe ha fefine ʻe taha he ʻosi ʻa e papitaisó, “Ne fie maʻu ke mau fili pe ko e muimui ki he ngaahi tukufakaholo ʻemau ngaahi kuí pe ko e muimui kia Sīsū Kalaisi. Ne mau fili ke muimui ʻia Kalaisi.”31

Mahalo he ʻikai te ke nofo ʻi Mousemipiiki, ka te ke lava pē ʻo vahevahe atu e ongoongolelei kuo toe fakafoki mai ʻo Sīsū Kalaisí, ʻi hoʻo founga pē ʻaʻau mo homou anga fakafonuá.

Lotu ki hoʻo Tamai Hēvaní. Ko ʻEne ngāue toputapú ʻeni. Te Ne tataki koe he meʻa ke faí. Te Ne fakaava e matapaá, toʻo atu e fakatūkiaʻangá pea tokoni atu ke ke ikunaʻi e ngaahi faingataʻá. Naʻe folofola ʻa e ʻEikí, “Pea ʻe fai ʻa e lea ʻo e fakatokangá ki he kakai kotoa pē, ʻi he ngutu ʻo ʻeku kau ākongá. . . .pea ʻe ʻikai ha taha te ne taʻofi ʻa kinautolu.”32

ʻOku ʻou fakamoʻoni “ko e leʻo ʻo e ʻEikí [ʻe ʻoatu] ia ki he ngaahi ngataʻanga ʻo e māmaní, koeʻuhí ko kinautolu ʻe fanongó ke nau lava ʻo fanongo.”33 Ko ha mana. Ko ha mana ia. ʻI he huafa ʻo Sīsū Kalaisi, ʻēmeni.

Maʻuʻanga fakamatalá

1.

Mātiu 28:19.

2.

Maʻake 16:15.

3.

Vakai, Mātiu 28:20; Maʻake 16:17–18.

4.

Ngāue 2:14, 22–23, 32.

5.

Tokāteline mo e Ngaahi Fuakavá 1:4.

6.

Tokāteline mo e Ngaahi Fuakavá 58:64.

7.

Vakai, Tokāteline mo e Ngaahi Fuakavá 1:5.

8.

Vakai,  Ngaahi Akonaki ʻa e Kau Palesiteni ʻo e Siasí: Uilifooti Utalafi (2004), 100–01.

9.

Vakai, 1 Nīfai 14:12.

10.

Taniela 2:34–35.

11.

Thomas S. Monson, “Talitali Fiefia Kimoutolu ki he Konifelenisí,” Liahona, Mē 2009, 5.

12.

Thomas S. Monson, “ʻI Heʻetau Toe Fakataha Maí,” Liahona, Mē 2012, 4.

13.

2 Kolinitō 3:3.

14.

Vakai, Clayton M. Christensen, The Power of Everyday Missionaries: The What and How of Sharing the Gospel(2013).

15.

Thomas S. Monson, “Talitali Fiefia Kimoutolu ki he Konifelenisí,” Liahona, Nōvema 2009, 6.

16.

1 Pita 3:15.

17.

ʻOku nau mamata ki hono toe fakaʻuhingaʻi pe tukunoaʻi e ngaahi moʻoni kuo fuoloa hono pukepuke maí; vakai, Tokāteline mo e Ngaahi Fuakava 1:16; vakai foki, Tokāteline mo e Ngaahi Fuakava 132:8.

18.

Vakai, Tokāteline mo e Ngaahi Fuakava 45:26; 88:91.

19.

ʻĀmosi 8:12.

20.

Naʻe pehē ʻe he Palōfita ko Siosefa Sāmitá: “ʻOku ʻi ai ha faʻahinga moʻoni he Pelesipiteliané? ʻIo. ʻOku ʻi ai ha faʻahinga moʻoni he Papitaisó, Metotisí mo e ngaahi., tui fakalotu kehé? ʻIo. . . . ʻOku totonu ke tau tānaki e lelei mo e tefitoʻi moʻoni kotoa pē he māmaní ʻoku moʻoní ʻo fakamahuʻingaʻi kinautolu” (History of the Church, 5:517). “ʻOku ʻikai ke tau kole ki ha faʻahinga kakai ke nau liʻaki ha faʻahinga lelei kuo nau maʻu . . . ko ʻetau kolé pē ke nau omi ʻo maʻu lahi ange. ʻE fēfē kapau ʻe pukenimā ʻe māmani kotoa e Ongoogolelei ko ʻení? Te nau toki sio tonu ai, mo lilingi mai ʻa e ngaahi tāpuaki ʻa e ʻOtuá ki he kakaí, pea ko e fakaʻānaua kotoa ia hoku lotó” (Ngaahi Akonaki ʻa e Kau Palesiteni ʻo e Siasí: Siosefa Sāmita [2007], 177). Naʻe pehē ʻe Palesiteni Kōtoni B. Hingikelī: “Tuku ke u talaatu ʻoku mau houngaʻia he moʻoni ʻoku maʻu ʻi he ngaahi siasi kotoa pē pea mo e ngāue lelei ʻoku nau fakahokó. ʻOku mau pehē ki he kakaí, mou omi mo e ngaahi lelei kotoa ʻoku mou maʻú, pea vakai pe te mau lava ʻo toe fakalahi ki ai. Ko e uho ia ʻo e ngāué ni. Ko e ʻelito ia ʻo ʻetau ngāue fakafaifekaú” (“Words of the Living Prophet,” Liahona, Apr. 1999, 19). “Kuo pau ke tau hoko ko ha kakai anga fakakaumeʻa. Kuo pau ke tau fakatokangaʻi e lelei ʻoku maʻu ʻe he kakai kotoa pē. ʻOku ʻikai ke tau fakaangaʻi e ngaahi tui fakalotu kehé. ʻOku tau malanga mo akonaki ʻi ha founga lelei mo fakaʻapaʻapa. ʻOku mau pehē atu kiate kinautolu mei he ngaahi tui fakalotu kehé, ‘mou haʻu mo e ngaahi lelei kotoa ʻoku mou maʻú pea tau vakai pe ʻe lava ke mau toe fakalahi atu ki ai.’ Ko e uho moʻoni ia ʻo ʻetau polokalama ngāue fakafaifekaú pea ʻoku ola lelei” (ʻi he Messages of Inspiration meia President Hinckley,” Church News, Nov. 7, 1998; vakai, ldschurchnewsroom.com).

21.

3 Nīfai 18:24.

22.

Vakai, Tokāteline mo e Ngaahi Fuakava 84:85; 100:6.

23.

Sione 1:38.

24.

Sione 1:39.

25.

Sione 1:41.

26.

Tokāteline mo e Ngaahi Fuakavá 37:4.

27.

Vakai, ki ha ngaahi sīpinga, www.youngandmormon.com.

28.

Talanoa telefoni mo Jackson Haight ʻi he ʻaho 22 ʻo Māʻasi 2013.

29.

ʻĪ-meili fakatāutaha meia Palesiteni Paulo V. Kretly, 6 ʻo Māʻasi, 2013.

30.

Ko e ʻū taá ʻa Palesiteni Paulo V. Kretly. Ko e fuofua kulupú mei Maputo; ne nau mali ʻi he ʻaho 30 ʻo Nōvema 2012 pea papitaiso ʻi he ʻaho 1 ʻo Tīsema 2012. Ko e kulupu hono uá mei Peila; ne nau mali ʻi he ʻaho 1 ʻo Māʻasi 2013, pea papitaiso ʻi he ʻaho 2 ʻo Māʻasi 2013.

31.

ʻĪ-meili fakatāutaha meia Palesiteni Paulo V. Kretly, 6 ʻo Māʻasi, 2013.

32.

Tokāteline mo e Ngaahi Fuakava 1:4–5.

33.

Tokāteline mo e Ngaahi Fuakavá 1:11.

Ko ʻEtau Ngaahi Leá

Fai ʻe Rosemary M. Wixom

Palesiteni Lahi ʻo e Palaimelí

ʻOku lava ʻe heʻetau founga lea mo e ngaahi lea ʻoku tau ngāue ʻaki ki heʻetau fānaú ʻo poupouʻi mo langaki ʻenau moʻuí pea fakamālohia ai ʻenau tuí.

Naʻe toki ʻiló ni ʻe ha tamai kei talavou ʻa e mālōlō ʻene faiako makehe he kalasi uá. ʻI heʻene manatu ki aí naʻá ne tohi ʻo pehē: “ʻI he kotoa ʻo e ngaahi ongo mo e ngaahi aʻusia ʻoku ou manatu ki aí, ko e ongo ʻoku ou fakakaukau lahi taha ki aí ko e ʻfakafiemālié.’ Mahala naʻá ne mei akoʻi au ki he sipelá, kalamá mo e fiká, ka ko e meʻa mahuʻinga angé naʻá ne akoʻi au ke u saiʻia heʻeku kei hoko ko e kiʻi tamasiʻí. ʻI hono lokiakó, naʻe faʻa SAI PĒ hono sipela halaʻi ha foʻi lea; Naʻá ne pehē, ʻTe ta ngāue ki ai.’ Naʻe SAI PĒ ke huaʻi pe ʻai ke ʻuli ha meʻa; te ne tali mai, ʻTe ta fakaleleiʻi ia pea ʻai ke maʻa.’ Naʻe SAI PĒ ke feinga, SAI PĒ ke faofao, SAI PĒ ke fakaʻānaua, pea SAI PĒ ke fiefia ʻi he ngaahi meʻa noaʻia ʻoku fakafiefia pē ki he fānaú.”

Ko e taha ʻo e ngaahi ivi takiekina lahi taha ʻe lava ke maʻu ʻe ha taha ʻi he māmani ko ʻení ko hono takiekina ha fānau. ʻOku takiekina e tui mo e mahuʻingaʻia e fānaú ʻiate kinautolu peé ʻi heʻenau kei īkí. ʻOku maʻu ʻe he taha kotoa pē ʻoku fanongo mai ki hoku leʻó ʻa e mālohi ke fakatupulaki ʻa e loto falala ʻa ha tamasiʻi ʻiate ia pea ke fakatupulaki ʻa e tui ʻa ha fānau ki he Tamai Hēvaní mo Sīsū Kalaisi, ʻi he lea ʻoku nau lea ʻakí.

ʻOku tau lau ʻi he Hilamani vahe 5, “Pea ko ʻeni, ʻe hoku ongo foha, manatu, manatu ʻoku makatuʻunga ʻi he maka ʻo hotau Huhuʻí, ʻa ia ko Kalaisi, ko e ʻAlo ʻo e ʻOtuá, kuo pau ke mo langa ai homo makatuʻungá.”1

Ko e ngaahi lea ʻeni naʻe akoʻi e Hilamani ki hono ongo fohá. Pea hoko atu ʻetau laú ʻo pehē: “Pea naʻá na manatuʻi ʻa ʻene ngaahi leá; pea . . . naʻá na ʻalu atu . . . ke na akonaki ʻaki ʻa e folofola ʻa e ʻOtuá ʻi he kakai kotoa pē.”2

Neongo naʻe fakatangaʻi e ongo foha ʻo Hilamaní pea tuku pōpula, naʻe ʻikai pē ke teitei ngalo ʻiate kinaua ʻa e ngaahi lea ko ia kuó na fanongo aí. Naʻe maluʻi mo takatakai ʻiate kinaua ha pou afi. Pea naʻe ongo mai ha leʻo, ʻoku ou lea kiate kinautolu naʻa nau puke pōpula kinauá:

“Mou fakatomala, pea ʻoua ʻe toe feinga ke fakaʻauha ʻeku ongo tamaioʻeikí. . . .

“. . . ʻOku ʻikai ko ha leʻo ia ʻo e mana, pea naʻe ʻikai foki ko ha leʻo ia ʻo e fuʻu longoaʻa lahi, kae vakai, ko ha kihiʻi leʻo siʻi ʻoku fuʻu vaivai ʻaupito, ʻo hangē ha fanafaná, pea naʻe mahuhuhuhu ia ʻo ongo ki he laumālié tonu.”3

ʻOku lava ke tau ako mei he leʻo ko ia mei he langí. Naʻe ʻikai ke leʻolahi, tafulu, pe tukuhifo; ka ko ha kiʻi leʻosiʻi ʻo e angavaivai haohaoa, ʻokú ne ʻomi ha fakahinohino pau lolotonga iá ʻokú ne ʻomi ha ʻamanaki leleí.

ʻOku lava ʻe heʻetau founga leá mo e ngaahi lea ʻoku tau ngāue ʻakí ʻo poupouʻi mo langaki ʻenau moʻuí pea fakamālohia ʻenau tuí ke nofo maʻu ʻi he hala ke foki ai ki he Tamai Hēvaní. ʻOku nau omi ki he māmani ko ʻení, kuo nau mateuteu ke fakafanongo.

Naʻe hoko ʻi ha falekoloa tupenu ha sīpinga ʻo e fakafanongo ʻa ha kiʻi tamasiʻi. Naʻe fonu e falekoloá he kau fakataú pea naʻe mahino ki he tokotaha kotoa naʻe hohaʻa ha faʻē he pulia ʻene tama tangata kei siʻí. Naʻá ne ʻuluaki ui hono hingoá. Naʻá ne ui “Kona,” ʻi heʻene laka takai fakavave he falekoloá. Hili ha taimi, naʻe leolahi mo hohaʻa ange hono leʻó. Ne faifai pea tala ki he kau leʻó, pea kau atu ʻa e taha kotoa ʻi he falekoloá ʻi hono kumi e kiʻi tamasiʻí. Ne ʻosi ha ngaahi miniti mo e ʻikai pē ha ola lelei. ʻAlu pē e taimí mo e mahino e kamata ke ilifia ange ʻa e faʻē ʻa Koná pea vave ange ʻene toutou kailaʻi hono hingoá.

Hili ha lotu fakalongolongo ha taha ʻo e kau fakataú, naʻá ne maʻu ha fakakaukau, pau pē naʻe ʻi he loto falekoloá ʻa Kona kae mahalo ʻoku ilifia heʻene fanongo ki he kailaʻi hono hingoá ʻe heʻene faʻeé. Naʻá ne fakahaaʻi ʻeni ki ha fefine ʻe taha naʻe kau he kumí, pea vave ʻena fakahoko ha palaní. Naʻá na lue fakataha ʻi he vahaʻa ʻo e ngaahi tēpile tupenú mo toutou lea leʻo siʻi ʻaki e ngaahi leá ni, “ʻE Kona, kapau ʻokú ke fanongo ki hoku leʻó, lea mai, ʻKo au ʻeni.’” ʻI heʻena lue māmalie ki mui he falekoloá mo toutou lea ʻaki e kupuʻi lea ko iá, naʻe tonu ʻena maʻú, ne na fanongo ki ha leʻo tailiili, leʻo siʻi ʻoku pehē mai, “Ko au ʻeni.” Naʻe toitoi ʻa Kona ʻi he vahaʻa ʻo ha ngaahi takainga tupenu ʻi ha lalo tēpile. Naʻe hanga ʻe ha leʻo angavaivai haohaoa ʻo poupouʻi ʻa Kona ke ne tali mai.

Lotua ke ʻIlo ʻa e Ngaahi Fie Maʻu ʻa e Fānaú

Ke ongo ʻetau leá ki he loto ʻo e fānaú, kuo pau ke tau ʻilo ʻene ngaahi fie maʻú. Kapau te tau lotua ke ʻilo e ngaahi fie maʻu ko iá, ʻe ala maʻu ʻe he ngaahi lea kotoa pē ʻoku tau faí ʻa e mālohi ke aʻu ki honau lotó. ʻOku fakalahi hotau iví he taimi ʻoku tau fekumi ai ki he fakahinohino ʻa e Laumālie Māʻoniʻoní. Naʻe folofola ʻa e ʻEikí ʻo pehē:

“Lea ʻaki ʻa e ngaahi fakakaukau te u fakahū ki homo lotó, . . .

“He ʻe foaki kiate kimoua ʻi he houa ko iá, ʻio, ʻi he momeniti ko iá, ʻa e meʻa ke mo lea ʻakí.”4

Taʻofi pea Fakafanongo ʻi he ʻOfa

Meʻapango, ʻoku hanga ʻe he ngaahi meʻa fakahohaʻa ʻo e māmani ko ʻení ʻo taʻofi e fānau tokolahi mei heʻenau fakafanongo ki he ngaahi lea fakalotolahi te ne takiekina ʻenau fakakaukau kiate kinautolú.

Naʻe fakamatala ʻa Toketā Nila Hāfoni, ko ha toketā ʻokú ne tokangaʻi ʻa e Tafaʻaki Moʻui Lelei Ange ʻa e Senitā UCLA maʻá e Fānau, Fāmili mo e Tukui Koló, ki hono “liʻaki ʻo e fatongia fakaemātuʻá.” Naʻe kau ai ha sīpinga ʻo ha kiʻi pēpē māhina ʻe 18 mo ʻene ongomātuʻá.

“‘Ne ʻasi fiefia, longomoʻui mo tokanga e kiʻi tamasiʻí ki heʻene kai pisa mo ʻene ongomātuʻá. . . . Hili e kai efiafí, naʻe ʻalu ʻa e Fineʻeikí ʻo fai ha fekau, kae ʻoange ki he Tangataʻeikí ke ne tokangaʻi.’

“Naʻe . . . kamata ke lau ʻe he Tangataʻeikí ʻa e ngaahi pōpoaki heʻene telefoní lolotonga iá naʻe feinga e valevalé ke maʻu ʻene tokangá ʻaki hono tolo e kongokonga pisá. Naʻe toe hanga mai leva e tangataʻeikí ʻo na vaʻinga. Ne vave leva ʻene fetongí ke ne sio vitiō mo e pepeé heʻene telefoní ʻo aʻu ki he foki mai ʻa e uaifí.

“. . . Naʻe fakatokangaʻi ʻe [Toketā] Hāfoni ne kamata ke taʻe fiemālie pe lotomamahi ʻa e valevalé, he siʻisiʻi ʻa e fehokotaki ʻa e mātuʻá mo e tamasiʻí.”5

Mahalo ko e tali ki heʻetau lotu ke ʻilo ha founga ke feau ʻaki e ngaahi fie maʻu ʻetau fānaú, ko hano fakasiʻisiʻi ange ʻetau tokanga mo fakaʻaongaʻi e ngaahi meʻa fakaʻilekitulōniká. ʻOku lahi e ngaahi taimi faingamālie mahuʻinga ke fengāueʻaki mo talanoa ai mo ʻetau fānaú ka ʻoku mōlia ia he taimi ʻoku tau femoʻuekina ai he ngaahi meʻa ʻokú ne tohoakiʻi ʻetau tokangá. Ko e hā ʻoku ʻikai ke ke fili ai ha taimi ʻi he ʻaho takitaha ke ke mavahe mei he tekinolosiá ka ke fetuʻutaki mo e tokotaha takitaha. Hanga ʻo tamateʻi e meʻa fakaʻilekitulōnika kotoa pē. ʻI hoʻo fai ʻení, ʻe hangē ʻoku lōngonoá homou ʻapí he kamatá; hangē ʻoku ʻikai te ke ʻilo e meʻa ke faí pe lea ʻakí. Ka ʻi hoʻo tuku kakato hoʻo tokangá ki hoʻo fānaú, ʻe kamata leva ha fetalanoaʻaki pea te ke fiefia he fanongo kiate kinautolu takitahá.

Tohi ke Fakalotoʻi ʻEtau Fānaú

Te tau lava foki ʻo takiekina ʻetau fānaú ʻi he ngaahi lea ʻoku tau tohi kiate kinautolú. ʻOku tohi ʻe Nīfai ʻo pehē, “He ʻoku mau ngāue faivelenga ke tohi, ke fakalotoʻi ʻa ʻemau fānaú . . . ke nau tui kia Kalaisi, mo fakalelei ki he ʻOtuá.”6

Naʻe vahevahe ʻe Palesiteni Tōmasi S. Monisoni ʻa e aʻusia ʻa Sei Hesi, ko ha pailate naʻe fanaʻi hifo ʻi Vietinemi Tokelau ʻi he 1960 tupú: “Naʻe feʻunga mo ha taʻu ʻe ua ʻa e ʻikai ʻilo ʻe hono fāmilí pe ʻoku mate pe moʻui. Faifai pea fakangofua ia ʻe he niʻihi ne nau puke pōpula iá ke ne faitohi ki hono ʻapí ka naʻe fakangatangata pē ke ʻoua naʻa toe laka hake he foʻi lea ʻe 25.” ʻOku fehuʻi mai ʻe Palesiteni Monisoni: “Ko e hā nai te ta lea ʻaki ki hotau fāmilí kapau ne ta ʻi he tuʻunga tatau pē—ʻo laka hake he taʻu ʻe uá ʻa e ʻikai ke tau feʻilongakí pe ʻilo te tau toe fesiofaki koā? ʻI heʻene loto ko ia ke ʻoange ki hono fāmilí ha meʻa te nau ʻilo ai ko e ʻoatu meiate ia pea mo fai ange ha faleʻi mahuʻingá, naʻe tohi leva ʻe Misa Hesi ʻo pehē: ‘ʻOku mahuʻinga e ngaahi meʻá ni: mali temipalé, ngāue fakafaifekaú, ako ʻunivēsití. Vilitaki, fokotuʻu ha taumuʻa, tohi e hisitōliá, faitā tuʻo ua he taʻu.’”7

Ko e hā ha ngaahi lea te ke tohi ki hoʻo fānaú kapau naʻe fakaʻatā atu ke ke tohi ha foʻi lea ʻe 25 pe siʻi ange?

Ko e tamai kei talavou ne u lea ki ai kimuʻa angé, ʻa ia naʻá ne tohi kau ki heʻene ngaahi manatu ki heʻene faiako kalasi uá, ʻokú ne lolotonga ohi hake ha ʻofefine fakaʻofoʻofa. ʻOkú ne ongoʻi ʻa e falala fakalangi kuo ʻoange kiate iá. Ko e hā nai e kahaʻu hono ʻofefiné ʻi haʻane fuʻu lahi? Ko e hā ʻe lea ʻaki ʻe he tamaí ʻe tōkakano ki he loto ʻo e ʻofefiné? Ko e hā ha ngaahi lea te nau poupouʻi ia, langaki ʻene moʻuí, mo tokoniʻi ia ke ne nofo maʻu he halá? ʻE hoko nai ha liliu kapau te ne fanafana ange, “Ko e fānau koe ʻa e ʻOtuá”? Te ne manatuʻi nai ʻi ha ʻaho ʻa e ngaahi lea naʻe faʻa lea ʻaki ʻe heʻene tamaí, “ʻOku ou saiʻia he meʻa kotoa pē ʻokú ke faí”?

ʻIkai nai ko e meʻa ia naʻe folofola ʻaki ʻe heʻetau Tamai Hēvaní ki Hono ʻAló pea mo kitautolu kotoa ʻi Heʻene pehē, “Ko hoku ʻAlo ʻOfaʻangá ʻeni,” peá Ne toe tānaki mai, “ʻa ia ʻoku ou fiemālie lahi aí”?8

Fakatauange ke hanga ʻe he ngaahi lea ʻoku tau lea ʻaki mo tohi ki heʻetau fānaú ʻo fakafōtunga mai e ʻofa ʻa ʻetau Tamai Hēvaní ki Hono ʻAlo ko Sīsū Kalaisí, pea mo kitautolú. Pea fakatauange te tau kiʻi tuʻu hifo ʻo fakafanongo, he ʻoku malava lelei ʻe ha kiʻi tamasiʻi ke lea mai ʻaki ha ngaahi meʻa maʻongoʻonga mo fakaofo lahi. ʻOku ou fai ʻeni ʻi he huafa ʻo Sīsū Kalaisi, ʻēmeni.

Maʻuʻanga Fakamatalá

1.

Hilamani 5:12.

2.

Hilamani 5:14; ko e toki tānaki atu hono fakamamafaʻí.

3.

Hilamani 5:29–30.

4.

Tokāteline mo e Ngaahi Fuakava 100:5–6.

5.

Lois M. Collins, “Baby’s Development Potentially Harmed by Parents Texting,” Deseret News, June 4, 2012, deseretnews.com/article/865556895/Babys-development-potentially-harmed-by-parents-texting.html.

6.

2 Nīfai 25:23.

7.

Thomas S. Monson, “Maʻu ʻo ha Fiefia ʻi he Fonongá,” Liahona, Nōv. 2008, 86.

8.

Mātiu 3:17.

Nofomalí: Sio pea Ako

Fai ʻe ʻEletā L. Whitney Clayton

ʻO e Kau Palesitenisī ʻo e Kau Fitungofulú

ʻOku maʻu e ngaahi talaʻofa ʻa e ʻEikí ʻe kinautolu kotoa ʻoku muimui ʻi he sīpinga moʻui ʻokú ne langa e vā fiefia mo māʻoniʻoni ʻo e nofomalí.

ʻI he efiafi ʻe taha he ngaahi taʻu kuohilí, ne u ʻaʻahi ai mo hoku uaifí ki he ʻapi homa foha ke maʻu meʻatokoni efiafi. Ko ha meʻa angamaheni ki ha fāmili ʻoku ʻi ai ha fānau iiki: naʻe longoaʻa pea toe fakafiefia foki. Hili ha kiʻi taimi mei he maʻu meʻatokoni efiafí ne u kei tangutu pē mo homa mokopuna fefine ko ʻAná ʻi he tēpilé. ʻI heʻene ʻiloʻi ʻokú ne maʻu kakato ʻeku tokangá, naʻá ne tuʻu hake ʻi he funga seá pea sio fakamamaʻu mai kiate au. ʻI heʻene fakapapauʻi ʻoku ou sio ange kiate iá, naʻá ne pehē hangatonu mai, ke u “sio pea ako.” Naʻá ne tauʻolunga mo hiva ha foʻi hiva maʻaku.

Ko e fakahinohino ko ia ʻa ʻAna ke “sio pea akó” ko ha poto ia mei ha fofonga ʻo ha fānau. Te tau lava ʻo ako ha meʻa lahi ʻi heʻetau sió pea fakakaukau ki he meʻa ne tau mātā mo ongoʻí. ʻI he fakakaukau tatau, tuku ke u vahevahe atu ha ngaahi tefitoʻi moʻoni kuó u mātā ʻi heʻeku sio mo ako mei he ngaahi nofomali lelei mo faivelengá. ʻOku tanumaki ʻe he ngaahi tefitoʻi moʻoni ko ʻení ha nofomali ʻoku mālohi mo fakafiefia ʻa ia ʻoku fenāpasi mo ha ngaahi tefitoʻi moʻoni fakalangi. ʻOku ou fakaafeʻi koe ke ke sio pea ako fakataha mo au.

ʻUluakí, kuó u mātā ʻi he ngaahi nofomali fakafiefia tahá hono fakatou lau ʻe he husepānití mo e uaifí fakatouʻosi ko ʻena feohí ko ha mataʻitofe ʻoku mahulu atu hono mahuʻingá, ko ha mataʻikoloa ʻoku taʻengata hono mahuʻingá. ʻOkú na fakatou tukuange ʻena tamaí mo e faʻeé pea ngāue fakataha ke langa ha nofomali ʻe tupulaki ki ʻitāniti. ʻOkú na maʻu e mahino ʻokú na foua ha hala kuo kotofa fakalangi. ʻOkú na ʻiloʻi ʻoku ʻikai ha toe faʻahinga feohi ia te ne lava ʻo ʻomai ha fiefia lahi ange, fakatupu ha lelei pe lelei fakatāutaha ʻoku lahi ange aí. Sio pea ako: ʻoku tala ʻe he ongo meʻa mali lelei tahá ʻoku ʻikai hano tatau e mahuʻinga ʻo ʻena nofomalí.

Hokó, ko e tuí. ʻOku fakavaʻe hono langa ʻo e nofomali lavameʻá ʻi he tui ki he ʻEiki ko Sīsū Kalaisí pea talangofua ki Heʻene ngaahi akonakí.1 Kuó u vakai ki hono hanga ʻe he ongo meʻa mali ʻokú na fakamahuʻingaʻi ʻena nofomalí ʻo ngāue ʻaki ʻa e sīpinga ʻo e tuí: ʻokú na ʻalu ki he sākalamēnití mo e ngaahi fakataha kehé he uike kotoa, fai ʻa e efiafi fakafāmilí, lotu mo ako ʻa e folofolá fakataha mo fakafoʻituitui pea totongi kakato e vahehongofulú. Ko ʻena taumuʻá lōua ke talangofua mo fai lelei. ʻOku ʻikai ke na fakakaukau ki he ngaahi fekaú ko ha meʻa ke filifili mei ai pea ke na fili pē meʻa ʻoku tuha mo ʻena fie maʻú.

Ko e tuí ʻa e fakavaʻe ʻo e angamāʻoniʻoni kotoa ʻokú ne fakamālohia e nofomalí. ʻI hono fakamālohia e tuí ʻoku fakamālohia ai e nofomalí. ʻOku tupulaki e tuí ʻi heʻetau tauhi e ngaahi fekaú, pea pehē pē ki he uouangatahá, mo e fiefia ʻi he nofomalí. Ko ia, ʻoku mahuʻinga ʻa hono tauhi e ngaahi fuakavá ke kamata ha nofomali ʻoku mālohi mo taʻengatá. Sio pea ako: ko e tui ki he ʻEiki ko Sīsū Kalaisí ʻa e fakavaʻe ʻo e nofomali ʻoku fiefia taʻengatá.

Tolú, ko e fakatomalá. Kuó u ako ʻoku fakafalala ʻa e nofomali fiefiá ki he meʻafoaki ʻo e fakatomalá. Ko ha ʻelemēniti mahuʻinga ia ʻi he feohi ʻi he nofomali leleí. ʻOku aʻusia ʻe he ongo meʻa mali ko ia ʻokú na vakavakaiʻi totonu pē kinaua, mo fai ʻa e meʻa ʻoku fie maʻu ke fakatomala pea fakalakalaká, ha nonga ʻi heʻena nofomalí. ʻOku tokoni ʻa e fakatomalá ke fakafoki mo paotoloaki ʻa e uouangatahá mo e melinó.

Ko e loto fakatōkilaló ʻa e uho ʻo e fakatomalá. Ko e loto fakatōkilaló ʻoku ʻikai sio ki he meʻa ʻaʻatá, ʻo ʻikai siokita. ʻOku ʻikai ke ne tuʻukāivi ʻi he founga pē ʻaʻaná pe siolalo ki he niʻihi kehé. Ka ʻoku tali mokomoko2 ʻa e loto fakatōkilaló pea fakafanongo angaʻofa ke maʻu ha mahino, pea ʻikai fakamālohi. ʻOku fakatokangaʻi ʻe he loto fakatōkilaló ʻoku ʻikai lava ʻe ha taha ʻo liliu ha taha kehe, tukukehe pē ʻi he tui, ngāue pea mo e tokoni ʻa e ʻOtuá, te tau lava ai ʻo foua ha fuʻu liliu lahi ʻi hotau lotó.3 ʻI heʻetau aʻusia e fuʻu liliu lahi ʻo e lotó ʻoku tau angavaivai ai ki he niʻihi kehé tautautefito ki hotau malí.4 Ko e loto fakatōkilaló, ʻa e fakatou fekumi ko ia e husepānití mo e uaifí ke tāpuekina, tokoniʻi pea fetokoniʻaki mo fakamuʻomuʻa e taha kehé ʻi he fili kotoa pē. Sio pea ako: ʻoku langaki ʻe he fakatomalá mo e loto fakatōkilaló ʻa e nofomali fiefiá.

Faá, ko e fakaʻapaʻapá. Kuó u ʻilo ʻi he ngaahi nofomali fakaʻofoʻofa mo fakafiefiá ʻokú na feohi ai ko ha hoa tuʻunga tatau. Ko e taimi pe feituʻu pē ʻoku hā ai ha ngaahi tōʻonga ʻoku puleʻi ai ʻe he husepānití e uaifí pea ʻai ke ne ongoʻi ko ia ʻoku fika ua ʻi he nofomalí, ʻoku ʻikai fenāpasi ia mo e fono fakalangí pea ʻoku totonu ke fetongi ʻaki ia e ngaahi tefitoʻi moʻoni mo e sīpinga ʻulungaanga ʻoku totonú.

Ko e nofomali maʻongoʻongá ʻoku fai fakataha ai ʻe he ongo meʻa malí ʻena filí, ʻo kau kakato atu ki ai pea maʻu e totonu ke lea pe fakahaaʻi hono lotó.5 ʻOkú na ʻuluaki tokanga taha ki he ʻapí pea ki hona fatongia ʻokú na fevahevaheʻakí.6 ʻOku fakatefito ʻena nofomalí ʻi he ngāue fakatahá, kae ʻikai ko hono aleaʻí. ʻOku hoko e taimi maʻu meʻatokoni efiafí mo e taimi fakafāmilí ko e meʻa ʻoku fakatefito ai hona ʻahó mo e taumuʻa ʻo ʻena ngāue lelei tahá. ʻOkú na tamateʻi e ngaahi meʻangāue fakaʻilekitulōniká pea tukuange e ngaahi meʻa fakafiefia fakatāutahá kae lava ʻo tokoni ʻi he ngaahi fatongia fakaʻapí. Pea aʻu ki he taimi ʻoku malava ai ke laukonga mo ʻenau fānaú he pō kotoa pea fakatou kau ʻi hono fakamohemohe e fānau valevalé. ʻOkú na mohe he taimi tatau. Kapau ʻe lava, fakatatau ki hona ngafá mo e tūkungá, ʻokú na ngāue fakataha ʻi hono fai ʻa e ngāue mahuʻinga tahá—ʻa e ngāue ʻoku tau fai ʻi hotau ʻapí.

Ko e potu ʻoku ʻi ai e fefakaʻapaʻapaʻakí, ʻoku ʻi ai foki mo e femahinoʻakí, ʻa ia ko ha tefitoʻi ʻelemēniti ʻo e nofomali fiefiá. ʻOku ʻikai ha fakapulipuli he ngaahi meʻa mahuʻinga ʻo e nofomalí tuʻunga ʻi he feveitokaiʻakí mo e femahinoʻakí. ʻOku fai fakatahaʻi ʻe he husepānití mo e uaifí e fili kotoa kau ki he meʻa fakapaʻangá peá na fakatou ʻilo ki he fakamatala kotoa.

Ko e moʻui mateakí ko ha konga ia ʻo e fakaʻapaʻapá. ʻOku akoʻi ʻe he kau palōfitá ko e nofomali leleí ʻoku “fetauhiʻaki mateaki” ai e ongo meʻa mali.7 ʻOkú na tauhi ke māʻoniʻoni maʻu pē ʻena fakaʻaongaʻi e mītia fakasōsialé. ʻOku ʻikai ke ʻi ai haʻana meʻa fakapulipuli ʻi he ʻInitanetí. ʻOkú na vahevahe tauʻatāina ʻena lea fufū (passwords) ʻi he netiueka fakasōsialé. ʻOku ʻikai ke na sio ki ha peesi ʻa ha taha ʻi he ʻinitanetí ʻi ha founga ʻe malava ke toʻo ai e falala toputapu hono malí. ʻOku ʻikai pē ke na fai pe lea ʻaki ha meʻa ʻe hā ngali taʻe taau ʻo tatau pē ʻi he anga mo e tōʻongá. Sio pea ako: ʻoku fefakaʻapaʻapaʻaki, femahinoʻaki mo moʻui mateaki e nofomali leleí.

Nimá ko e ʻofá. Ko e nofomali fiefia taha kuó u mātaá ʻoku hāsino ai e talangofua ki he taha ʻo e ngaahi fekau fakafiefia tahá—ke tau “nofo fakataha ʻi he ʻofa.”8 Naʻe fekauʻi ʻe he ʻEikí e ngaahi husepānití ʻo pehē, “Ke ke ʻofa ʻi ho uaifí ʻaki ho lotó kotoa, pea pīkitai kiate ia kae ʻikai ki ha toe taha kehe.”9 ʻOku akoʻi ʻe ha tohi tuʻutuʻuni ʻa e Siasí ʻo pehē: “ʻOku ʻuhinga ʻa e foʻi lea pīkitaí ke līʻoa mo anganofo kakato ki ha taha. ʻoku fepikitaiʻaki ʻa e ongomeʻa malí pea ki he ʻOtuá ʻaki haʻana fetauhiʻaki mo feʻofaʻaki pea mo tauhi ʻa e ngaahi fuakavá ʻi he feanganofoʻaki kakato ʻiate kinaua pea ki he ʻOtuá. . . . ʻoku liʻaki ʻe he [husepānití mo e uaifí fakatouʻosi ʻena] tuʻunga moʻui ʻi [heʻena] kei tāutahá ka nau fakamuʻomuʻa ʻenau nofomalí ʻi [heʻena] moʻuí. . . . ʻOku ʻikai ke [na] toe ʻai ha taha pe ha meʻa ʻoku nau manako ai ke toe fakamuʻomuʻa ange . . . ka ko hono tauhi ʻo e ngaahi fuakava ne nau fakahoko mo e ʻOtuá pea mo kinauá.”10 Sio pea ako: ko e ngaahi hoamali ʻoku lavameʻá, ʻoku nau feʻofaʻaki ʻi he mateaki kakato.

ʻOku ʻi ai ha niʻihi ʻoku ʻikai fuʻu fiefia ʻenau nofomalí ʻo hangē ko ʻenau fakaʻamú, kae pehē ki ha niʻihi kuo ʻikai pē mali, vete mali, mātuʻa tāutaha pe ʻi ai ha ngaahi ʻuhinga ʻoku ʻikai ke nau mali ai. ʻE lava ke fonu e ngaahi tūkunga ko ʻeni ʻi he faingataʻa mo e lotolavea, ka ʻoku ʻikai fie maʻu ia ke taʻengata. Kiate kimoutolu ko ia ʻoku ʻi he ngaahi tūkunga peheé ka ʻoku “fai ʻi he loto-fiefia ʻa e ngaahi meʻa kotoa pē ʻokú [ke] maʻu ʻa e mālohi ke faí”11 ke ke vilitaki atu, pea fakatauange ke tāpuekina koe mei langi. Fekumi ki he lelei taha ʻi hono faʻu ha mali taʻengatá, kau ai e feinga pe teuteu ke hoko ko ha hoa moʻui tāú. Tauhi ʻa e ngaahi fekaú, pea falala ki he ʻEikí mo ʻEne ʻofa haohaoa kiate koé. ʻE ʻi ai e ʻaho te ke maʻu ai ʻa e ngaahi talaʻofa kotoa fekauʻaki mo e nofomalí.12

Ko e taha ʻo e ngaahi veesi fakaʻofoʻofa taha ʻi he Tohi ʻa Molomoná ʻoku pehē, “Pea naʻa nau femaliʻaki, mo foaki ke mali, pea naʻe tāpuakiʻi ʻa kinautolu ʻo fakatatau mo hono lahi ʻo e ngaahi talaʻofa lahi ʻa ia kuo fai ʻe he ʻEikí kiate kinautolú.”13 ʻE lava ke maʻu e ngaahi talaʻofa ʻa e ʻEikí ʻe kinautolu kotoa ʻoku muimui ʻi he sīpinga moʻui ʻokú ne langa e vā fiefia mo māʻoniʻoni ʻo e nofomalí. ʻOku hoko mai ʻa e ngaahi tāpuaki ko iá ko ha ola fakafiefia mo mahino ʻo hono moʻui faivelenga ʻaki e ongoongolelei ʻo Sīsū Kalaisí.

ʻOku ou houngaʻia ʻi hoku uaifi fakaʻofoʻofa ko Keití ʻa ia ko hoku ʻofaʻangá.

Ko e nofomalí ko ha meʻaʻofa mei he ʻOtuá maʻatautolu; ko e lelei ʻo ʻetau nofomalí ko ʻetau meʻaʻofa ia kiate Iá. ʻOku ou fakamoʻoni ki he palani fakaofo ʻo ʻetau Tamai Hēvaní ʻofá, ʻa ia ʻokú ne ʻomai ha faingamālie ke tau maʻu ai ha nofomali ʻoku taʻengata mo fakaʻofoʻofá. ʻI he huafa ʻo Sīsū Kalaisí, ʻēmeni.

Maʻuʻanga fakamatala

1.

Vakai, “Ko e Fāmilí: Ko ha Fanongonongo ki Māmani,” Liahona, Nōvema 2010, 129.

2.

Vakai, Lea Fakatātā 15:1.

3.

Vakai, ʻAlamā 5:11–12, 26–31.

4.

Vakai, Molonai 7:43–48; 8:25–26.

5.

Vakai, Tokāteline mo e Ngaahi Fuakava 107:27–31.

6.

Vakai, “Ko e Fāmilí: Ko ha Fanongonongo ki Māmani,” 129.

7.

Vakai, Thomas S. Monson, “Mālohi ʻo e Lakanga Fakataulaʻeikí,” Liahona, Mē 2011, 68; Gordon B. Hinckley, “Life’s Obligations,” Liahona, May 1999, 4.

8.

Tokāteline mo e Ngaahi Fuakava 42:45.

9.

Tokāteline mo e Ngaahi Fuakava 42:22.

10.

Tohi Tuʻutuʻuni Fika 2: Ko Hono Puleʻi ʻo e Siasí (2010), 1.3.1.

11.

Tokāteline mo e Ngaahi Fuakava 123:17.

12.

Vakai, Tohi Tuʻutuʻuni Fika 2, 1.3.3.

13.

4 Nīfai 1:11.

Ko e Tauʻatāiná ʻa e Talangofua ki he Fonó

Fai ʻe ʻEletā L. Tom Perry

ʻO e Kōlomu ʻo e Kau ʻAposetolo ʻe Toko Hongofulu Mā Uá

ʻOku maʻu ʻe he houʻeiki tangata mo fafiné ʻenau tauʻatāina ke filí ko ha meʻaʻofa mei he ʻOtuá, ka ko ʻenau tauʻatāiná mo e fiefia taʻengatá ʻe maʻu ia mei he talangofua ki Heʻene fonó.

Ne u maʻu ha meʻaʻofa makehe he Kilisimasi kuo ʻosí ʻa ia naʻá ne ʻomi ha ngaahi manatu melie lahi. Ne ʻomai ia ʻe he ʻofefine hoku tokouá. Ne kau ia mo e ngaahi meʻa kehe ne tuku ʻi he ʻapi motuʻa hoku fāmilí ʻi heʻeku hiki mei ai he ʻosi ʻeku malí. Ko e meʻaʻofá ʻa e kiʻi tohi lanu melomelo ko ʻeni ʻoku ou pukepuké. Ko ha tohi ia naʻe ʻoange ki he kau tangata ngāue fakakautau ʻa e Siasí naʻe hū ki he kau taú lolotonga e Tau Lahi Hono II ʻa Māmaní. Ne u fakakaukau ki he tohí ko ha meʻaʻofa meia Palesiteni Hiipa J. Kalānite mo hono ongo tokoní, J. Lūpeni Kalake ko e Siʻí mo Tēvita O. Makei.

ʻI ha tohi ʻi muʻa ʻi he kiʻi tohí, naʻe tohi ai ʻe he kau palōfita ʻe toko tolú ni ʻa e ʻOtuá ʻo pehē: “ʻOku ʻikai ke fakaʻatā ʻe he ngaahi meʻa ʻoku hoko ʻi he ngāue fakakautaú kemau faʻa fetuʻutaki fakatāutaha mo kimoutolú, ʻo tatau pē pe ko e fetuʻutaki fakahangatonu pe ko ha fakafofonga fakatāutaha. Ko ʻemau founga lelei taha hono hokó ke ʻoatu kiate kimoutolu ha ngaahi konga ʻo e fakahā fakaonopōní mo e ngaahi fakamatala ʻo e ngaahi tefitoʻi moʻoni ʻo e Ongoongoleleí ʻa ia ʻe aʻu atu kiate kimoutolu, ʻi ha feituʻu pē te mou ʻi ai, fakafoʻou hoʻomou ʻamanakí mo e tuí, ʻo hangē ha fakafiemālié, ha vaikauʻakí, mo ha nonga ʻo e laumālié.”1

ʻI he kuongá ni ʻoku tau fihia ʻi ha tau ʻe taha ʻa e māmaní. ʻOku ʻikai ko ha tau ʻaki ha ngaahi meʻatau. Ko e tau ia ʻaki ʻa e fakakaukau, lea, mo e ngāue. Ko ha tau ia mo e angahalá, pea ʻoku fie maʻu ia ke tuʻo lahi ange ʻi ha toe taimi hono fakamanatu ke tauhi e ngaahi fekaú. ʻOku hoko ʻa e meʻa fakamāmaní ko e meʻa angamahení ia, pea ko e lahi taha ʻo e meʻa ʻoku tui ki aí mo e ngaahi founga ngāué ʻoku fepaki hangatonu ia mo e ngaahi meʻa naʻe fokotuʻu tonu ʻe he ʻEikí maʻá e lelei ʻo ʻEne fānaú.

ʻI he kiʻi tohi lanu melomeló, ko e ʻosi pē ʻa e tohi mei he Kau Palesitenisī ʻUluakí, ʻoku ʻi ai e “Kiʻi Fakamatala Teuteu” ki he kau Ngāue Fakakautaú, “ʻOku Tau Tauʻatāina ʻi Heʻetau Talangofua ki he Fonó.” ʻOku hanga ʻe he fakamatalá ʻo fakafehoanaki ʻa e lao fakakautaú, ʻa ia “ʻoku maʻá e lelei kotoa ʻa kinautolu ʻi he ngāue fakakautaú,” pea mo e fono fakalangí.

ʻOku pehē ʻe he fakamatalá, “ʻI he māmaní foki, ʻa ia ʻoku fai tuʻutuʻuni ai ʻa e ʻOtuá, ʻoku ʻi ai ʻa e fono—fono fakamāmani mo e fono taʻengata—pea mo ha ngaahi tāpuaki pau pea mo ha ngaahi tautea taʻe feliliuaki.”

ʻOku fakatefito ʻa e ngaahi lea fakaʻosi ʻo e fakamatalá ʻi he talangofua ki he fono ʻa e ʻOtuá: “Kapau ʻokú ke fakaʻamu ke ke foki kiate kinautolu ʻokú ke ʻofa aí ʻo ʻikai ke ke mā . . . kapau ʻokú ke fie hoko ko ha tangata moʻui mahutafea—peá ke tauhi e fono ʻa e ʻOtuá. ʻI hoʻo fai iá te ke lava ʻo fakatupulaki e ngaahi tauʻatāina mahuʻinga ʻaupito ko ia ʻokú ke feinga ke maluʻí, ha toe tauʻatāina ʻe taha ʻa ia ʻoku fakafalala ki ai e niʻihi kehé, tauʻatāina mei he angahalá; he ko e moʻoni ʻʻoku tau tauʻatāina ʻi heʻetau talangofua ki he fonó.’”2

Ko e hā ʻoku ʻuhingamālie ai kiate au he taimí ni ʻa e kupuʻi lea “ʻoku tau tauʻatāina ʻi heʻetau talangofua ki he fonó”? Ko e hā ʻoku ʻuhingamālie ai kiate kitautolu kotoa he taimi ní?

Mahalo kuo tau fakahaaʻi ʻoku tau ʻilo hotau hisitōlia ʻi he maama fakalaumālié. ʻOku tau fakatokangaʻi naʻe ʻomai kiate kitautolu ʻe he ʻOtua ko e Tamai Taʻengatá ʻene palaní ʻi he kamataʻanga ʻo taimí, ne fie maʻu ʻe Sētane ke liliu ʻa e palaní. Naʻá ne pehē te ne huhuʻi e faʻahinga kotoa ʻo e tangatá. He ʻikai ha foʻi laumālie ʻe mole, pea naʻe maʻu ʻe Sētane ha loto falala te ne lava ʻo fakahoko ʻene fokotuʻú. Ka naʻe ʻi ai ha meʻa ne ʻikai ke tali—ko hono fakaʻauha e tauʻatāina ke fili ʻa e tangatá, ʻa ia ko ha meʻaʻofa naʻe foaki pea ʻoku foaki ʻe he ʻOtuá (vakai, Mōsese 4:1–3). Naʻe lea ʻa Palesiteni Hāloti B. Lī fekauʻaki mo e meʻaʻofá ni ʻo pehē, “ʻOku hoko hake ki he moʻuí, ʻa e meʻaʻofa maʻongoʻonga taha ko ia ʻa e ʻOtuá ki he faʻahinga ʻo e tangatá ko e tauʻatāina ke filí.”3 Ko ia ai, naʻe ʻikai ko ha meʻa siʻisiʻi kia Sētane ke ne taʻe tokanga ki he tauʻatāina ke fili ʻa e tangatá. Ko hono moʻoní, naʻe hoko ia ko e meʻa tefito naʻe fai ai ʻa e Tau ʻi he Langí. Ko e ikuna ʻi he Tau ʻi he Langí ko e ikuna ia maʻá e tauʻatāina ʻa e tangatá ke fili.

Neongo ia naʻe ʻikai ke fiemālie ai ʻa Sētane. Ko ʻene palani ʻe tahá—ko e palani kuó ne fakahoko talu mei he kuonga ʻo ʻĀtama mo ʻIví—ke ʻahiʻahiʻi ʻa e tangatá mo e fefiné, ʻo fakatefito ke fakamoʻoniʻi ʻoku ʻikai ke tau taau mo e meʻaʻofa ʻo e tauʻatāina ke filí kuo foaki mai ʻe he ʻOtuá. ʻOku lahi e ngaahi ʻuhinga ʻa Sētane ki hono fai e meʻa ʻokú ne faí, mahalo ko e mālohi tahá ʻa e taumuʻa ʻo e sāuní, ka ʻokú ne loto foki ke ʻai ke mamahi ʻa e tangatá mo e fefiné, ʻo hangē ko ʻene mamahí. ʻOku totonu ke ʻoua naʻa tau teitei taʻetokaʻi ʻa e founga ʻoku tau fakaʻaiʻai ai ʻa Sētane ke ikuná. Ko hono fatongia ʻi he palani taʻengata ʻa e ʻOtuá ko hono fakatupu ʻa e “fehangahangai ʻi he meʻa kotoa pē” (2 Nīfai 2:11) pea siviʻi ʻetau tauʻatāina ke filí. Ko e fili takitaha ʻoku tau faí ko hono siviʻi ia ʻetau tauʻatāina ke filí—tatau ai pē pe ʻoku tau fili ke talangofua pe talangataʻa ki he ngaahi fekau ʻa e ʻOtuá, ko hono moʻoní, ko ha fili ia ʻi he vahaʻa ʻo e “tauʻatāiná mo e moʻui taʻengatá” pea mo e “pōpulá mo e maté.”

ʻOku akoʻi mahino ʻa e tokāteline mahuʻingá ni ʻi he 2 Nīfaí, ʻi he vahe uá: “Ko ia, ʻoku tauʻatāina ʻa e tangatá ʻo fakatatau ki he kakanó; pea kuo foaki ʻa e ngaahi meʻa kotoa pē kiate kinautolu ʻa ia ʻoku ʻaonga ki he tangatá. Pea ʻoku nau tauʻatāina ke fili ʻa e tauʻatāiná mo e moʻui taʻengatá, tuʻunga ʻi he Fakalaloa lahi ʻo e faʻahinga kotoa ʻo e tangatá, pe fili ʻa e pōpulá mo e maté, ʻi heʻenau pōpula mo moʻulaloa ki he mālohi ʻo e tēvoló; he ʻokú ne feinga ke mamahi ʻa e tangata kotoa pē ʻo hangē pē ko iá” (2 Nīfai 2:27).

ʻOku hoko maʻu pē ha tau ʻi he māmaní ʻi ha ngaahi founga lahi. ʻOku ou tui ko e taimi naʻe ʻomi ai ʻe he Kau Palesitenisī ʻUluakí ʻeku kiʻi tohi lanu melomeló, naʻa nau tokanga lahi ki ha tau lahi ange ʻaupito ʻi he Tau Lahi Hono II ʻa Māmaní. ʻOku ou tui foki naʻa nau fakaʻamu ʻe hoko ʻa e kiʻi tohí ko ha pā ʻo e tuí ke fehangahangai mo Sētane mo ʻene kau taú ʻi he feinga tau ko ʻení—ʻa e tau mo e angahalá—pea hoko ko ha fakamanatu kiate au ke u moʻui ʻaki ʻa e ngaahi fekau ʻa e ʻOtuá.

Ko e founga ʻe tahá ke fakafuofuaʻi mo fakafehoanaki kitautolu ki he ngaahi toʻu tangata ʻo e kuohilí ke fai ia ʻaki e taha ʻo e ngaahi tuʻunga moʻui motuʻá—ʻa e Fekau ʻe Hongofulú. Ko e lahi taha ʻo e māmani sivilaisé, tautefito ki he māmani ʻo e tui faka-Kalasitiane mo Siutá, ne hoko e Fekau ʻe Hongofulú ko e ngaahi fakangatangata ia naʻe tali mo tuʻuloa taha ʻi he vahaʻa ʻo e leleí mo e koví.

ʻI heʻeku fakaʻutoʻutá, ʻoku toʻo mamafa he ʻahó ni ʻi ha toe taimi kimuʻa ange, ʻa e fekau ʻe fā ʻo e Fekau ʻe Hongofulú. ʻI he ʻulungaanga fakafonuá, ʻoku tau fakaliliʻa mo fakahalaiaʻi ʻa e fakapoó, kaihaʻá, mo e loí, pea ʻoku tau kei tui ki he fatongia ʻo e fānaú ki heʻenau mātuʻá.

Ka ʻi ha sosaieti lahi ange, ʻoku tau angamaheni ʻaki hono liʻaki ʻo e ngaahi fekau kehe ʻe onó:

•

Kapau ko hono fakaʻilongá e meʻa ʻoku fakamuʻomuʻa ʻe he māmaní, ta ko ha fakaʻilonga pau ia ʻoku ʻi ai hotau “ngaahi ʻotua kehe” ʻoku tau fakamuʻomuʻa ange ʻi he ʻOtua moʻoní.

•

ʻOku tau ʻotua ʻaki ha kakai ongoongoa, ākenga ʻo e moʻuí, koloaʻiá, pea taimi ʻe niʻihi ko e ʻīmisi ʻo ha ʻotua pe meʻa kehe.

•

ʻOku tau fakaʻaongaʻi e huafa ʻo e ʻOtuá ʻi he founga lea taʻefeʻunga kotoa pē, kau ai ʻetau lea he taimi ʻoku tau ofo aí pea mo ʻetau takuanoá pe kapekapé.

•

ʻOku tau fakaʻaongaʻi ʻa e ʻaho Sāpaté ki heʻetau ngaahi vaʻinga lalahi tahá, ngaahi fakafiefia fakamātoato tahá, ngaahi fakatau lahi tahá, pea mo e ngaahi meʻa kehe kotoa pē tukukehe ʻa e lotú.

•

ʻOku tau fakahoko ʻa e ngaahi vā fetuʻutaki fakasekisuale ʻi tuʻa ʻi he malí ko ha vaʻinga pē mo ha fakafiefia.

•

Pea ʻoku hoko ʻa e mānumanú ko ha tōʻonga moʻui angamaheni. (Vakai, ʻEkesōtosi 20:3–17.)

Kuo hokohoko fakatokanga mai ʻa e kau palōfita mei he kuonga fakakosipeli kotoa pē kau ki he ongo fekau mamafa angé—ʻa ē ʻoku fekauʻaki mo e fakapoó mo e tonó. ʻOku ou ʻilo ha makatuʻunga angamaheni ki he ongo fekau mahuʻinga ko ʻení—ʻa e tui ko e moʻuí ʻiate ia pē ko e totonu ia ʻa e ʻOtuá pea ko hotau sino fakamatelié, ʻa e temipale ʻo e moʻui matelié, ʻoku totonu ke faʻu ia ʻi loto ʻi he ngaahi fakangatangata kuo fokotuʻu ʻe he ʻOtuá. Ko hono fakafetongi ko ia ʻe he tangatá e fono ʻa e ʻOtuá ʻaki ʻene lao pē ʻaʻaná ʻi ha tafaʻaki pē ʻo e moʻuí, ko e tumutumu mo e loloto taha ia ʻo e faiangahalá.

Ko e ngaahi uesia ʻoku hoko ʻi hono tukuhifo e toputapu ʻo e nofomalí, ko ha nunuʻa ia ʻoku tō ki he fāmilí—ʻoku fakalilifu e vave ʻo e hōloa e mālohi ʻo e fāmilí. ʻOku fakatupu ʻe he hōloa ko ʻení ha maumau ʻoku mafola he sosaietí. ʻOku ou ʻilo hono tupuʻangá mo hono olá. ʻI heʻetau tukuange ʻetau tukupā mo e anganofo ki hotau malí, ʻoku tau liʻaki ai e meʻa ʻokú ne pukepuke ʻa e sosaietí.

Ko ha founga ʻaonga ke tau fakakaukau ai ki he ngaahi fekaú, ko ʻetau lau ko ha faleʻi ʻofa ia mei ha Tamai Hēvani poto mo tokaimaʻanangá. Ko ʻEne taumuʻá ʻetau fiefia taʻengatá, pea ko ʻEne ngaahi fekaú ʻa e ngaahi fakahinohino kuó Ne ʻomi ke tau foki ange ai kiate Iá, he ko e founga pē ia te tau fiefia taʻengata aí. Ko e hā ha founga ʻoku mahuʻinga ai ʻa e ʻapí mo e fāmilí ki heʻetau fiefia taʻengatá? ʻI he peesi 141 ʻo ʻeku kiʻi tohi lanu melomeló, ʻoku fakamatala ai, “ʻOku mahulu hake moʻoni pē ʻa hēvani ia ʻi hono fakahoa pē hotau ʻapí ki ʻitānití.”4

Naʻe toki fakamamafaʻi mālohi mo mahino ange e tokāteline ʻo e fāmilí mo e ʻapí ʻi he “Ko e Fāmilí: Ko ha Fanongonongo ki Māmani.” ʻOkú ne fakahā mai e natula taʻengata ʻo e fāmilí mo fakamatalaʻi mai ʻene fehokotaki mo e moihū he temipalé. ʻOku fakahā foki ʻe he fanongonongó ʻa e fono ko ia ʻoku makatuʻunga ai e fiefia taʻengata ʻa e fāmilí, ʻoku “toki ngāue ʻaki pē ʻa e ngaahi mālohi toputapu ʻo e fakatupú ʻe ha tangata mo ha fefine, kuó na ʻosi mali fakalao ko ha husepāniti mo ha uaifi.”5

ʻOku fakahā ʻe he ʻOtuá ki Heʻene kau palōfitá ʻoku ʻi ai ha ngaahi moʻoni fakaeangamaʻa tukupau. ʻE kei angahala maʻu ai pē ʻa e angahalá. ʻE mole maʻu ai pē meiate kitautolu ʻa e ngaahi tāpuaki ʻa e ʻOtuá ʻi heʻetau talangataʻa ki Heʻene ngaahi fekaú. ʻOku feliliuaki lahi maʻu ai pē ʻa e māmaní, ka ko e ʻOtuá, ʻoku ʻikai ke feliliuaki ʻEne ngaahi fekaú, mo e ngaahi tāpuaki kuo talaʻofa maí. ʻOku tuʻuloa ia mo taʻe feliliuaki. ʻOku maʻu ʻe he houʻeiki tangata mo fafiné ʻenau tauʻatāina ke filí ko ha meʻaʻofa mei he ʻOtuá, ka ko ʻenau tauʻatāiná mo e fiefia taʻengatá ʻe maʻu ia mei he talangofua ki Heʻene fonó. Hangē ko e akonaki ʻa ʻAlamā ki hono foha talangataʻa ko Kolianitoní, “Kuo teʻeki ai hoko ʻa e faiangahalá ko e fiefia” (ʻAlamā 41:10).

ʻI he kuonga ko ʻeni ʻo hono Toe Fakafoki Mai ʻo e kakato ʻo e ongoongoleleí, kuo toe fakahā mai ʻe he ʻEikí kiate kitautolu ʻa e ngaahi tāpuaki naʻe talaʻofa mai ʻi he talangofua ki Heʻene ngaahi fekaú.

ʻI he Tokāteline mo e Ngaahi Fuakava vahe 130, ʻoku pehē ai:

“ʻOku ʻi ai ha fono naʻe tuʻutuʻuni pau ʻi he langí kimuʻa ʻi he teʻeki ai ke ʻai ʻa e ngaahi tuʻunga ʻo e māmaní, ʻa ia ʻoku makatuʻunga ki ai ʻa e ngaahi tāpuaki kotoa pē —

“Pea ʻo ka tau ka maʻu ha tāpuaki mei he ʻOtuá, ʻoku tupunga ia ʻi he talangofua ki he fono ʻa ia ʻoku makatuʻunga ia ki aí” (T&F 130:20–21).

Ko hono moʻoní ʻoku ʻikai ha faʻahinga tokāteline ia ʻe mālohi ange hono fakamatalaʻi he folofolá ka ko e ngaahi fekau taʻe feliliuaki ʻa e ʻEikí pea mo ʻenau fehokotaki mo ʻetau fiefiá mo e lelei fakafoʻituituí, ʻi heʻetau hoko ko ha ngaahi fāmili mo ha sosaietí. ʻOku ʻi ai ha ngaahi moʻoni fakaeangamaʻa pau. ʻE mole maʻu ai pē meiate kitautolu ʻa e ngaahi tāpuaki ʻa e ʻEikí ʻi heʻetau talangataʻa ki Heʻene ngaahi fekaú. ʻOku ʻikai ke feliliuaki e ngaahi meʻá ni.

ʻI ha māmani ʻoku hōloa ai e kāpasa fakaeangamaʻa ʻo e sosaietí, ʻoku ʻikai ʻaupito ke teitei tuka ai ʻa e ongoongolelei ia ʻo Sīsū Kalaisi kuo toe fakafoki maí pe ko hono ngaahi siteikí, uōtí, fāmilí, pe kāingalotú fakafoʻituitui. Kuo pau ke ʻoua naʻa tau toʻo pe filifili pē ngaahi fekau ʻoku tau pehē ʻoku mahuʻinga ke tauhí ka tau tauhi e ngaahi fekau kotoa pē ʻa e ʻOtuá. Kuo pau ke tau tuʻu maʻu mo taʻeueʻia, maʻu ha loto falala haohaoa ki he tuʻunga taʻefeliliuaki mo haohaoa ʻa e ʻEikí pea falala haohaoa ki Heʻene ngaahi talaʻofá.

Fakatauange ke tau hoko ko ha maama ʻi he funga moʻungá, ko ha faʻifaʻitakiʻanga ʻi hono tauhi e ngaahi fekau kuo teʻeki ke liliú pea he ʻikai pē liliú. Hangē pē ko hono poupouʻi ʻe he kiʻi tohi lanu melomelo ko ʻení e kakai Siasi ngāue fakakautaú ke nau tauhi maʻu honau angamaʻá ʻi he taimi ʻo e taú, ʻoku ou fakatauange pē ke tau hoko ko ha fuka ki he māmaní kotoa kae tautautefito ki he fānau ʻa e ʻOtuá ʻoku fekumi ki he ngaahi tāpuaki ʻa e ʻEikí. Ko ʻeku fakamoʻoní ia ʻi he huafa ʻo Sīsū Kalaisí, ʻēmeni.

Maʻuʻanga Fakamatala

1.

Kau Palesitenisī ʻUluakí, ʻi he Principles of the Gospel (1943), i.

2.

Principles of the Gospel, v, vii, viii.

3.

Ngaahi Akonaki ʻa e Kau Palesiteni ʻo e Siasí: Hāloti B. Lī (2000), 4.

4.

Stephen L Richards, in Principles of the Gospel, 141.

5.

“Ko e Fāmilí: Ko ha Fanongonongo ki Māmani,” Liahona, Nōvema 2010, 129.

ʻOku ʻOmi ʻe he Talangofuá ʻa e Ngaahi Tāpuakí

Fai ʻe Palesiteni Thomas S. Monson

ʻOku ʻilo e moʻoní mo e tali ki heʻetau ngaahi fehuʻi mahuʻinga tahá ʻi he taimi ʻoku tau talangofua ai ki he ngaahi fekau ʻa e ʻOtuá.

Siʻoku kāinga ʻofeina, ʻoku ou houngaʻia lahi ke ʻi heni mo kimoutolu he pongipongí ni. ʻOku ou kolea hoʻomou tuí mo hoʻomou lotú ʻi heʻeku fakaʻaongaʻi e faingamālie ke lea kiate kimoutolú.

Kuo fekumi ʻa houʻeiki tangata mo fafine ʻi he hisitōliá ki he ʻilo mo e mahino fekauʻaki mo e moʻui fakamatelié pea mo honau tuʻunga mo ʻenau taumuʻa ʻi aí, pea pehē ki he hala ki he nongá mo e fiefiá. Ko ha fekumi ia ʻoku tau takitaha fakahoko.

ʻOku ʻatā ʻa e ʻilo mo e mahino ko ʻení ki he faʻahinga kotoa ʻo e tangatá. ʻOku maʻu kinautolu ʻi ha ngaahi moʻoni taʻengata. ʻOku tau lau he Tokāteline mo e Ngaahi Fuakava, vahe 1, veesi 39, “He vakai, pea tā ko e ʻEikí ko e ʻOtua ia, pea ʻoku fakamoʻoniʻi ʻe he laumālié, pea ʻoku moʻoni ʻa e fakamoʻoní, pea ʻoku tuʻu ʻa e moʻoní ʻo taʻengata pea taʻengata.”

Naʻe tohi ʻe he punaké ʻo pehē:

Neongo kuo mahuʻi ʻa e ngaahi langí pea pā mo e ngaahi matavai ʻo māmaní,

ʻE fuesia ʻe he moʻoní, ʻe he ʻuhinga ʻo e moʻuí, ʻa hono kanongatāmakí,

ʻOku taʻengata, taʻeliua, pea laui kuonga.1

Mahalo ʻe fehuʻi ʻe ha niʻihi, “ʻE maʻu ʻi fē faʻahinga moʻoni ko iá, pea te mau fakatokangaʻi fēfē ia?” Naʻe folofola ʻa e ʻEikí ʻi ha fakahā naʻe fai ki he Palōfita ko Siosefa Sāmitá ʻi Ketilani ʻi ʻŌhaiō, ʻi Mē 1833 ʻo pehē:

“Ko e moʻoní ʻa e ʻilo ʻo e ngaahi meʻá ʻo hangē ko honau anga ʻoku ʻi aí, pea naʻa nau ʻi aí, pea te nau hoko ki aí. . . .

“ʻOku mei he ʻOtuá ʻa e Laumālie ʻo e moʻoní. . . .

“Pea ʻoku ʻikai maʻu ʻe ha tangata ʻa hono kakató tuku kehe kapau te ne tauhi ʻene ngaahi fekaú.

“Ko ia ia ʻokú ne tauhi [e] ngaahi fekau [ʻa e ʻOtuá] ʻokú ne maʻu ʻa e moʻoní mo e māmá, kae ʻoua ke fakanāunauʻiaʻi ia ʻi he moʻoní peá ne ʻilo ʻa e ngaahi meʻa kotoa pē.”2

Ko ha talaʻofa nāunauʻia moʻoni. “Ko ia ʻokú ne tauhi [e] ngaahi fekau [ʻa e ʻOtuá] ʻokú ne maʻu ʻa e moʻoní mo e māmá, kae ʻoua ke fakanāunauʻiaʻi ia ʻi he moʻoní peá ne ʻilo ʻa e ngaahi meʻa kotoa pē.”

ʻOku ʻikai ha toe fie maʻu ia kiate koe pe ko au, ʻi he kuonga maama ko ʻeni kuo fakafoki mai ai e kakato ʻo e ongoongoleleí, ke tau kei folaua taʻe-mape ʻa e ngaahi potutahí pe fonongaʻia e ngaahi hala taʻe-fakaʻilongaʻí ʻi he kumia ʻo e moʻoní. Kuo ʻosi tofa ʻe ha Tamai Hēvani ʻofa hotau halá mo ʻomi ha fakahinohino taʻe-liua—ʻa e talangofuá. ʻOku tau ʻilo e moʻoní mo e tali ki heʻetau ngaahi fehuʻi mahuʻinga tahá ʻi he taimi ʻoku tau talangofua ai ki he ngaahi fekau ʻa e ʻOtuá.

ʻOku tau ako ke talangofua heʻetau moʻuí kotoa. ʻOku kamata pē mei heʻetau kei īkí, hono fokotuʻu ʻe kinautolu ʻoku nau tokangaʻi kitautolú ha fakahinohino mo ha ngaahi tuʻutuʻuni ke fakapapauʻi ʻoku tau malu. ʻE faingofua ange ʻa e moʻuí kiate kitautolu kotoa kapau te tau talangofua kakato ki he ngaahi tuʻutuʻuni peheé. Neongo ia, ko e tokolahi ʻo kitautolu, ʻoku tau ʻilo ʻi he meʻa ʻoku tau aʻusiá ʻa e fakapotopoto ʻo e talangofuá.

ʻI heʻeku kei tupu haké, naʻe nofo homau fāmilí he faʻahitaʻu māfana kotoa pē he kamataʻanga ʻo Siulaí ki he kamataʻanga ʻo Sepitemá, ʻi homau fale-sinoʻi ʻakau he Paʻake Viviení he Teleʻa Polovó ʻi ʻIutā.

Ko e taha hoku ngaahi kaungāmeʻa mamae he lolotonga ʻo e ngaahi ʻaho fiefia he teleʻa ko iá ko Teni Lāseni, ʻa ia naʻe ʻi ai mo ha fale-sinoʻi ʻakau honau fāmilí he Paʻake Viviení. Naʻá ku ʻeva holo mo ia ʻi he ʻaho kotoa pē ʻi he palatasi ko ʻeni ʻo e tamaiki tangatá, ʻo taumātaʻu he tafenga vaí mo e anovaí, tānaki makamaka mo ha ngaahi koloa kehe, fononga lalo, kaka moʻunga, pea mo fiefia ʻi he miniti ʻo e houa takitaha e ʻahó.

Naʻá ma fakakaukau mo Teni ʻi ha pongipongi ʻe taha ʻokú ma fie tafuafi ʻi he efiafi ko iá fakataha mo homa kaungāmeʻa kotoa ʻi he teleʻá. Naʻe fie maʻu ke ma fakaʻataʻatā ha feituʻu ʻi ha lotoʻataʻatā ofi mai ʻe lava ke mau fakataha kotoa ki ai. Kuo mōmoa mo pakaka ʻa e mohuku ia ʻo Suné naʻá ne ʻuʻufi ʻa e feituʻú, ʻo ʻikai feʻunga ai ʻa e feituʻú ki heʻema taumuʻá. Naʻá ma kamata ke fusi ʻa e mohuku loloá, mo palani ke fakaʻataʻatā ha konga lahi, ʻoku fuopotopoto. Naʻá ma fusi mo hamu ʻaki homa iví kotoa, ka ko e meʻa pē ne ma lavá ko ha falukunga vao iiki pē ne fiu taʻaki. Naʻá ma ʻilo ʻe ʻaho kakato ʻa e ngāué ni, ka kuo hōloa homa iví mo ʻema loto vēkeveké.

Ka ne haʻu ki hoku ʻatamai taʻu valú ha meʻa ne u pehē ko e founga tonu tahá ia. Naʻá ku talange leva kia Teni, “Ko e meʻa pē ʻoku fie maʻú, ke ta tutuʻi ʻa e vao ko ʻení. Ta tutuʻi pē ha foʻi siakale ʻi he vaó!” Naʻá ne loto lelei ki ai, peá u lele leva ki homau falé ke ʻomi ha ngaahi foʻi masi.

Telia naʻa fakakaukau hamou niʻihi naʻe fakangofua ke mau fakaʻaongaʻi ha masi ʻi he taʻu valu teʻeki fakapotopotó, ʻoku ou fie fakamahino atu naʻe taʻofi au mo Teni ke ʻoua naʻa fakaʻaongaʻi ia taʻe ʻi ai ha taha lahi. Naʻe ʻosi toutou fakatokanga mai kiate kimaua e ngaahi fakatuʻutāmaki ʻo e velá. Ka naʻá ku ʻilo e feituʻu naʻe tuku ai ʻe hoku fāmilí ʻa e masí, pea naʻá ma fie maʻu ke fakaʻataʻatā ʻa loto ʻataʻataá. Naʻe ʻikai ha toe kiʻi fakakaukau, naʻá ku lele ki homau falé ʻo toʻo mai ha ngaahi foʻi masi, fakapapauʻi ʻoku ʻikai sio mai ha taha. Naʻá ku fufuuʻi fakavavevave ia ʻi ha taha ʻo hoku ngaahi kató.

Peá u tukuʻosi mai kia Teni, mo fiefia he kuo ʻi hoku kató ʻa e meʻa ke ne fakaleleiʻi ʻema palopalemá. ʻOku ou manatuʻi haʻaku fakakaukau ʻe vela pē ʻa e afí ʻo ngata ʻi he feituʻu ne ma fie maʻú pea ʻe hoko ha mana ʻo mate ai pē ia.

Naʻá ku kohiʻi ha foʻi masi ʻi ha foʻi maka pea tutuʻi ʻo ulo ʻa e mohuku mōmoa ʻo Suné. Naʻe puho ʻo hangē naʻe unu ʻi ha penisiní. ʻI he kamataʻangá, naʻá ku fiefia mo Teni ʻi heʻema sio ki he pulia ʻa e vaó, ka naʻe ʻikai hano taimi kuo mahino he ʻikai toe mate ʻa e afí ia ʻiate ia pē. Naʻá ma puputuʻu ʻi heʻema fakatokangaʻi he ʻikai ha meʻa te ma toe lava ʻo fai ke tāmateʻi aí. Naʻe kamata ke totolo atu e uló ʻi he mohukú ki he tafamoʻungá, ke uesia ʻa e ʻulu painí mo e meʻa kotoa pē naʻe ʻi hono halá.

Ne fāifai, kuo ʻikai ha toe fili ka ko ʻema lele pē ʻo ui tokoni. Ne ʻikai hano taimi kuo ʻi ai ʻa e tangata mo e fefine kotoa pē naʻe ʻatā ʻi he Paʻake Viviení ʻo nau felēleaki mo ha ngaahi tangai kuo viviku, ʻo tā ʻa e afí mo feinga ke tāmateʻi kinautolu. Hili ha ngaahi houa lahi, kuo tāmateʻi ʻa e kiʻi afi fakamuimuitahá. Kuo fakahaofi ʻa e ʻulu paini motuʻá, pea pehē ki he ngaahi ʻapi naʻe mei aʻu ki ai ʻa e afí.

Naʻá ku ako mo Teni ha ngaahi lēsoni faingataʻa ka naʻe mahuʻinga ʻi he ʻaho ko iá—ko e konga lahi ko e mahuʻinga ʻo e talangofuá.

ʻOku ʻi ai ha ngaahi tuʻutuʻuni mo ha ngaahi lao ke ke tokoni ʻi hono fakapapauʻi ʻoku tau malu fakaetuʻasino. Ko e meʻa tatau pē, kuo ʻosi ʻomi ʻe he ʻEikí ha ngaahi fakahinohino mo ha ngaahi fekau ke tokoni ʻo fakapapauʻi ʻoku tau malu fakalaumālie koeʻuhí ke tau lava ʻo fakahaohao lelei atu ʻi he moʻui fakamatelie mohu fakatuʻutāmakí ni ʻo foki ai ki heʻetau Tamai Hēvaní.

Naʻe fakahā mahino ia ʻe Samuela ʻi he ngaahi senituli kuo hilí ki ha toʻu tangata naʻe akoʻi lahi ʻi he feilaulau ʻaki e monumanú: “ʻOku lelei lahi ʻa e talangofuá ʻi he feilaulaú, [pe] ko e fakafanongó ʻi he ngako ʻo e fanga sipi tangatá.”3

ʻI he kuonga fakakosipelí ni, ne fakahā ai ʻe he ʻEikí ki he Palōfita ko Siosefa Sāmitá ʻokú Ne fie maʻu “ʻa e loto mo e ʻatamai fie faí; pea ʻe kai ʻa e ngaahi meʻa lelei ʻo e fonua ko Saioné ʻe he kau loto fie faí mo e kau talangofuá ʻi he ngaahi ʻaho fakaʻosi ko ʻení.”4

Naʻe ʻilo ʻe he kau palōfita kotoa pē, ʻi onoʻahó mo onopōní, ʻoku mahuʻinga ʻa e talangofuá ki hotau fakamoʻuí. Naʻe fakahā ʻe Nīfai, “Te u ʻalu ʻo fai ʻa e ngaahi meʻa kuo fekau ʻe he ʻEikí.”5 Neongo naʻe vaivai e toengá ʻi heʻenau tuí mo ʻenau talangofuá, ka ne ʻikai teitei tōnounou tuʻotaha ʻa Nīfai ke fai e meʻa naʻe fie maʻu ʻe he ʻEikí mei aí. Kuo tāpuekina ʻi hono olá ha ngaahi lauitoʻutangata.

Ko ha fakamatala ongo ʻe taha ʻo e talangofuá ʻa e talanoa ʻo ʻĒpalahame mo ʻAisaké. Mahalo naʻe faingataʻa fau kia ʻĒpalahame, ʻi heʻene talangofua ki he fekau ʻa e ʻOtuá, ke ʻave hono ʻofaʻanga ko ʻAisaké ki he fonua ko Mōlaiá ke ʻoatu ia ko ha feilaulau. ʻE lava ʻapē ke tau fakakaukaua e mafatukituki e loto ʻo ʻĒpalahamé heʻene fononga ki he feituʻu ne talá? ʻOku pau naʻe kapu hono sinó ʻe he loto mamahí mo fakamamahiʻi hono ʻatamaí ʻi heʻene haʻi ʻa ʻAisake, fakatokoto he funga ʻesi feilaulaú, pea toʻo ʻa e helé ke fakapoongi iá. Naʻe talangofua ki he fekau ʻa e ʻEikí ʻi he tui taʻe-ueʻia mo e loto falala ki he ʻEikí. Ko e tuʻutuʻuní naʻe nāunauʻia, pea ʻoku pau naʻe fakafiefia lahi ʻene hoko maí: “ʻOua naʻa ala ho nimá ki he tamá, pe fai ha meʻa kiate ia: he ʻoku ou ʻilo ʻeni, ʻokú ke manavahē ki he ʻOtuá, koeʻuhí naʻe ʻikai te ke taʻofi ho fohá, ko ho foha pē tahá meiate au.”6

Naʻe ʻahiʻahiʻi mo siviʻi ʻa ʻĒpalahame, pea ʻi heʻene angatonu mo talangofuá, naʻe fai ange ai ʻe he ʻEikí kiate ia ʻa e talaʻofa nāunauʻiá ni: “ʻE monūʻia ʻi ho hakó ʻa e puleʻanga kotoa pē ʻo māmani; ko e meʻa ʻi hoʻo tuitala ki hoku leʻó.”7

Neongo ʻoku ʻikai fie maʻu kitautolu ke tau fakamoʻoniʻi ʻetau talangofuá ʻi ha faʻahinga founga ʻilonga mo fakaloto-mamahi pehē, ka ʻoku toe fie maʻu pē ke tau talangofua.

Naʻe fakahā ʻe Palesiteni Siosefa F. Sāmita ʻi ʻOkatopa 1873, “Ko e talangofuá ko e ʻuluaki fono ia ʻo e langí.”8

Naʻe pehē ʻe Palesiteni Kōtoni B. Hingikelī, “Ko e fiefia, nonga, fakalakalaka, tuʻumālie ʻa e Kāingalotú pea mo e fakamoʻui taʻengata mo hakeakiʻi ʻo e kakaí ni ʻoku tupu ia ʻi he ʻaʻeva talangofua ki he ngaahi faleʻi ʻa e . . . ʻOtuá.”9

Ko e talangofuá ko e tefitoʻi ʻulungaanga ia ʻo e kau palōfitá; kuó ne ʻomi ha ivi mo ha ʻilo kiate kinautolu ʻi he ngaahi kuongá kotoa. ʻOku mahuʻinga ke tau fakatokangaʻi foki, ʻoku ʻi ai ʻetau totonu ki he maʻuʻanga ivi mo e ʻilo ko ʻení. ʻOku lava ke tau takitaha maʻu ia ʻi he ʻahó ni ʻi heʻetau talangofua ki he ngaahi fekau ʻa e ʻOtuá.

Kuó u ʻilo ha niʻihi fakafoʻituitui tokolahi ʻi he ngaahi taʻu kuo maliu atú ne nau mātuʻaki angatonu mo talangofua. Kuo nau tāpuekina mo ueʻi fakalaumālie au. Kau vahevahe muʻa mo kimoutolu ha fakamatala ʻo ha toko ua fakafoʻituitui pehē.

Ko Uolotā Kolosé ko ha mēmipa mālohi ʻo e Siasí, naʻe nofo mo hono fāmilí ʻi he feituʻu ne ʻiloa ko Siamane Hahaké ʻi he ʻosi e Tau Lahi ʻa Māmani Hono II. Neongo ʻa e ngaahi faingataʻa naʻe fehangahangai mo ia ʻi he ʻikai ha tauʻatāina ʻa e feituʻu ko ia ʻo e māmaní he taimi ko iá, ka ko Misa Kolosé ko ha tangata naʻe ʻofa mo tauhi ki he ʻEikí. Naʻá ne fakahoko faivelenga mo kakato ʻa e ngāue kotoa pē naʻe ʻoange ki ai.

Ko e tangata ʻe tahá ko Sōane Tenitofa, ko ha tangata Hungali, naʻe ului ki he Siasí ʻi Siamane pea papitaiso ʻi he 1911 ʻi hono taʻu 17. Naʻe ʻikai fuʻu fuoloa mei ai kuo foki ki Hungali. ʻI he ʻosi ʻa e Tau Hono Lahi ʻa Māmani Hono II, kuo hoko ko ha taha pōpula ʻi hono fonua tupuʻá, ʻi he kolo ko Tipilisení. Naʻe toe toʻo foki mo e tauʻatāiná mei he kakai ʻo Hungalí.

Naʻe vahe kia Misa Uolotā Kolose ʻa ia ne ʻikai maheni mo Misa Tenitofá, ke hoko ko e faiako fakaʻapi kia Misa Tenitofa pea ke ne ʻaʻahi maʻu pē ki ai. Ne telefoni leva ʻa Misa Kolose ki hono hoa faiako fakaʻapí ʻo talaange, “Kuo vahe mai ke ta ʻaʻahi kia Misa Sōane Tenitofa. Te ke ʻatā ke ta ō he uiké ni ʻo ʻaʻahi ki ai mo ʻoange e pōpoaki ʻo e ongoongoleleí?” Peá ne toe tānaki atu, “ʻOku nofo ʻa Misa Tenitofa ʻi Hungali.”

Ne ʻohovale hono hoá ʻo pehē ange, “Te ta mavahe ʻa fē?”

Ne tali mai ʻe Misa Kolose, “ʻA pongipongi.”

Ne ʻeke ange ʻe hono hoá, “Te ta foki mai ʻafē?”

Ne tali ange leva ʻa Misa Kolose, “ʻŌ, mahalo ʻi ha uike ʻe taha—kapau te ta toe aʻu mai.”

Ne mavahe leva e ongo hoa faiako fakaʻapí ke ʻaʻahi kia Misa Tenitofa, ʻo fononga lēlue mo hekae pasi mei he feituʻu fakatokelau hahake ʻo Siamané ki Tipiliseni ʻi Hungali—ko ha fononga lōloa. Ne teʻeki ʻi ai ha faiako fakaʻapi ʻa Misa Tenitofa talu mei he kimuʻa he taú. Ka, ʻi heʻene vakai atu ko ʻeni ki he ongo tamaioʻeiki ʻa e ʻEikí, naʻá ne fōngia ʻi he fakafetaʻi ʻi heʻena ō maí. ʻI he kamataʻangá, naʻe ʻikai fie lulululu mo kinaua. Ka naʻe ʻalu ia ki hono loki mohé ʻo toʻo mai mei ha kiʻi kapineti ha puha naʻe ʻi ai ʻene vahehongofulú, kuo lautaʻu ʻene tauhí. Naʻá ne ʻoange leva ʻa e vahehongofulú ki heʻene ongo faiako fakaʻapí mo pehē ange, “Kuó u totongi kakato ʻeku vahehongofulú ki he ʻEikí. ʻOku ou ongoʻi taau he taimí ni ke lulululu mo e ongo tamaioʻeiki ʻa e ʻEikí!” Naʻe fakamatala mai kiate au ʻe Misa Kolose naʻe ʻikai ha lea ke fakamatalaʻiʻaki e ongo kiate ia ʻene fakakaukau ki ha taha faivelenga, kuo taʻu lahi ʻa e ʻikai fetuʻutaki mo e Siasí, kae kei talangofua mo toʻo maʻu ai pē ʻa e peseti ʻe 10 mei heʻene kiʻi paʻanga hū maí ke totongi ʻaki ʻene vahehongofulú. Naʻá ne toʻo ia neongo naʻe ʻikai ke ne ʻilo pe ko e fē ha taimi te ne toe maʻu ai ha faingamālie ke totongi ia.

Ne siʻi mālōlō ʻa Misa Kolose ʻi he taʻu ʻe hiva kuo hilí ʻi hono taʻu 94. Naʻe ngāue faivelenga mo talangofua ʻi heʻene moʻuí kotoa peá ne hoko ko ha takiama kiate au kinautolu kotoa ne nau ʻilo iá. Ko e taimi naʻe kole ai ke ne fai e ngaahi ngāué, naʻe ʻikai ke ne teitei fehuʻia, ʻikai teitei lāunga, pea ʻikai teitei kumi ʻuhinga.

Kāinga, ko e sivi lahi taha ʻo e moʻui ní ko e talangofuá. Naʻe folofola ʻa e ʻEikí, “Pea te tau siviʻi ʻa kinautolu ʻi he meʻá ni, ke vakai pe te nau fai ʻa e ngaahi meʻa kotoa pē ʻe fekau ʻe he ʻEiki ko honau ʻOtuá kiate kinautolú.”10

Naʻe fakahā ʻe he Fakamoʻuí: “He ko kinautolu kotoa pē ʻoku fie maʻu ha tāpuaki mei hoku nimá, te nau tauhi ʻa e fono ʻa ia naʻe fokotuʻu ki he tāpuaki ko iá, pea mo hono ngaahi tuʻunga ʻo iá, ʻo hangē ko ia naʻe fokotuʻu ʻi he teʻeki ai ke ʻai ʻa e tuʻunga ʻo e māmaní.”11

ʻOku ʻikai ha faʻifaʻitakiʻanga maʻongoʻonga ange ʻi he faʻifaʻitakiʻanga hotau Fakamoʻuí. Naʻe pehē ʻe Paula kau kiate Ia:

“Neongo ko e ʻAló Ia, ka naʻe akonekina ia ke talangofua ʻe he ngaahi meʻa naʻá Ne kātakiʻí;

“Pea kuo fakahaohaoa ia, peá ne hoko ko e tupuʻanga ʻo e moʻui taʻengatá kiate kinautolu kotoa pē ʻoku talangofua kiate iá.”12

Naʻe fakahaaʻi ʻe he Fakamoʻuí ʻa e ʻofa moʻoni ki he ʻOtuá ʻaki ʻEne moʻui haohaoa, fakahoko e misiona toputapu naʻe ʻAʻaná. Naʻe ʻikai fie-māʻolunga. ʻIkai ʻulupupula ʻo hīkisia. Naʻe mateaki. Naʻe loto fakatōkilalo maʻu ai pē. Loto fakamātoato maʻu ai pē. Mo talangofua maʻu ai pē.

Neongo naʻe ʻahiʻahiʻi Ia ʻe he pule ʻo e kākaá, ʻa ia ko e tēvoló, neongo naʻe fakavaivaiʻi ʻe he ʻaukai ʻi he ʻaho mo e pō ʻe 40 pea fiekaia, ka ko e taimi naʻe fai ai ʻe he tokotaha koví ʻa e ngaahi fokotuʻu matamatalelei mo fakatauele tahá, naʻe tā ʻe Sīsū maʻatautolu ha sīpinga fakalangi ʻo e talangofuá ʻaki ʻene fakafisi ke toe afe mei he meʻa naʻá ne ʻilo naʻe totonú.13

Ko e taimi naʻe fehangahangai ai mo e mamahi ʻi Ketisemaní, ʻa ia naʻá ne kātekina ai ʻa e mamahí pea “ko ʻEne tautaʻá ko e taʻataʻa naʻe tō ʻi he tulutā lalahi ki he kelekelé,”14 naʻá Ne fakafōtunga ʻa e ʻAlo talangofuá ʻaki ʻene pehē, “ʻE Tamai, kapau ko ho finangaló, ʻave ʻa e ipú ni ʻiate au: kae ʻoua naʻa fai hoku lotó, ka ko e finangalo ʻoʻoú.”15

Hangē ko hono fakahinohino ʻe he Fakamoʻuí ʻa ʻEne Kau ʻUluaki ʻAposetoló, ʻoku pehē ʻEne fakahinohinoʻi koe mo aú: “Muimui koe ʻiate au.”16 ʻOku tau loto fiemālie nai ke talangofua?

Ko e ʻilo ʻoku tau kumiá, ko e ngaahi tali ʻoku tau fakaʻamuá, pea mo e ivi ʻoku tau fie maʻu he ʻahó ni ke feau ʻaki e ngaahi faingataʻa ʻo e māmani fihituʻu mo faʻaliliuá, ʻe ʻatautolu ia ʻi he taimi te tau loto fiemālie ai ke talangofua ki he ngaahi fekau ʻa e ʻEikí. Te u toe lau mei he ngaahi folofola ʻa e ʻEikí: “Ko ia ia ʻokú ne tauhi e ngaahi fekau [ʻa e ʻOtuá] ʻokú ne maʻu ʻa e moʻoní mo e māmá, kae ʻoua ke fakanāunauʻiaʻi ia ʻi he moʻoní peá ne ʻiloʻi ʻa e meʻa kotoa pē.”17

ʻOku ou lotua ʻi he loto fakatōkilalo ke tāpuekina kitautolu ʻaki ʻa e ngaahi pale lelei kuo talaʻofa ki he talangofuá. ʻI he huafa ʻo Sīsū Kalaisi, ko hotau ʻEiki mo e Fakamoʻuí, ʻēmeni.

Maʻuʻanga Fakamatala

1.

“Ko e Faitotonu ʻo Faka-ʻOtua?” Ngaahi Himi, fika 169.

2.

Tokāteline mo e Ngaahi Fuakava 93:24, 26–28.

3.

1 Samuela 15:22.

4.

Tokāteline mo e Ngaahi Fuakava 64:34.

5.

1 Nīfai 3:7.

6.

Sēnesi 22:12.

7.

Sēnesi 22:18.

8.

Joseph F. Smith, “Discourse,” Deseret News, Nov. 12, 1873, 644.

9.

Gordon B. Hinckley, “If Ye Be Willing and Obedient,” Ensign, Dec. 1971, 125.

10.

ʻĒpalahame 3:25.

11.

Tokāteline mo e Ngaahi Fuakava 132:5.

12.

Hepelū 5:8–9.

13.

Vakai, Mātiu 4:1–11.

14.

Luke 22:44.

15.

Luke 22:42.

16.

Sione 21:22.

17.

Tokāteline mo e Ngaahi Fuakava 93:28.

7 ʻEPELELI 2013

Fakataha ʻo e Hoʻatā Sāpaté

“ʻEiki, ʻOku ou Tui”

Kau Muimui ʻo Kalaisí

Ko e Tamaí mo e ʻAló

Ko ʻApi: Ko e Akoʻanga ʻo e Moʻuí

Ko Hono Tali Kita ʻe he ʻEikí

Pongipongi Fakaʻofoʻofá

Huhuʻí

Kae ʻOua ke Tau Toe Fakataha Mai

“ʻEiki, ʻOku ou Tui”

Fai ʻe ʻEletā Jeffrey R. Holland

ʻO e Kōlomu ʻo e Kau ʻAposetolo ʻe Toko Hongofulu Mā Uá

Fakahaaʻi totonu hoʻo ngaahi fehuʻí mo e hohaʻá kae tomuʻa tafunaki e kihiʻi tui ʻokú ke maʻú, he ʻoku malava ʻa e meʻa kotoa pē ʻe kinautolu ʻoku tuí.

Naʻe hāʻele mai ʻa Sīsū ʻi ha meʻa ʻe taha ki ha kulupu naʻa nau fakakikihi lahi mo ʻEne kau ākongá. ʻI hono ʻeke ʻe he Fakamoʻuí e tupuʻanga ʻo ʻenau fakakikihí, naʻe tuʻu mai e tamai ʻa ha kiʻi tamasiʻi naʻe puke ʻo ne talaange naʻe kole ki he kau ākonga ʻa Sīsuú ke tāpuakiʻi hono fohá, ka naʻe ʻikai ke nau lava ʻo fai ia. ʻI he kei fengaiʻitaki e nifo ʻo e kiʻi tamasiʻí, koa mo hono ngutú, ʻo tō ki he kelekelé ‘i muʻa ʻiate kinautolu, naʻe kole ai ʻa e tamaí kia Sīsū ʻi ha leʻo naʻe ʻikai ha toe fakatuʻamelie:

Naʻá ne pehē, “Kapau te ke faʻa fai ha meʻa, ke ke ʻaloʻofa kiate kimautolu, ʻo tokoniʻi ʻa kimautolu.

“Pea pehē ange ʻe Sīsū kiate ia, Kapau ʻokú ke faʻa tui, ʻoku faʻa fai ʻa e ngaahi meʻa kotoa pē kiate ia ʻoku tuí.

“Pea tangi loʻimata leva ʻa e tamai ʻa e tamasiʻí, ʻo ne pehē, ʻEiki, ʻoku ou tui; ke ke tokoniʻi au telia ʻeku taʻe-tuí.”1

Ko e kamataʻanga ʻo e loto fakapapau ʻa e tangatá ni, ʻo fakatatau mo ʻene fakamatalá, naʻe fakangatangata. Ka naʻá ne maʻu ha holi moʻoni, mo vivili koeʻuhí ko hono fohá. ʻOku talamai kiate kitautolu ʻoku feʻunga pē ia ke kamata ʻaki. ʻOku pehē ʻe ʻAlamā, “Kapau. . .ʻoku ʻikai te mou lava ʻo fai ha meʻa lahi ange ʻi he holi pē ke tuí, tuku ʻa e holí ni ke ngāue ʻiate kimoutolu, kae ʻoua ke mou tui.”2 ʻI he ʻikai ha toe ʻamanakí, ʻoku fakahaaʻi ʻe he tamaí ni ʻa e tui ʻokú ne maʻú pea kole ai ki he Fakamoʻui ʻo e māmaní, “Kapau te ke faʻa fai ha meʻa, ke ke ʻaloʻofa kiate kimautolu, ʻo tokoniʻi ʻa kimautolu.”3 ʻOku ʻikai ke u faʻa lava ʻo lau ʻeni taʻe-tangi. ʻOku ʻi ai ha ʻuhinga pau ki hono fakaʻaongaʻi ʻo e tuʻunga tokolahi ʻo e taki-nauna kimautolú. Ko hono moʻoní ʻoku pehē ʻe he tangatá: “ʻOku kole homau fāmilí kotoa. ʻOku ʻikai toe ngata ʻemau faingataʻaʻiá. Kuo mau ongosia. Kuo tō homa fohá ki he vaí. ʻOkú ne tō ki he afí. ʻOkú ne ʻi ha tuʻunga fakatuʻutāmaki maʻu pē, pea ʻoku mau tailiili maʻu pē. ʻOku ʻikai te mau toe ʻilo pe ko e hā e meʻa ʻe faí. Te ke lava nai ʻo tokoniʻi kimautolu? Te mau fakahoungaʻi ha meʻa pē—ha konga pē ʻo ha tāpuaki, ha kihiʻi ʻamanaki, ke kiʻi fakamaʻamaʻa pē kavenga ʻoku fuesia ʻe he faʻē ʻa e tamasiʻí ni he ʻaho kotoa ʻene moʻuí.

Naʻe lea ʻa e tamaí, “Kapau te ke faʻa fai ha meʻá,” pea folofola kiate ia ʻa e ʻEikí, “Kapau ʻokú ke faʻa tui”4

ʻOku pehē ʻe he folofolá ne fai “levá,”—ʻikai māmālie pe fakaveiveiua pe taʻe-falala ka naʻe kalanga “leva”—e tamaí ʻi heʻene mamahi fakaemātuʻá, “ʻEiki, ʻoku ou tui; ke ke tokoniʻi au telia ʻeku taʻetuí.” Ko e tali ki he tui foʻou mo fakakonga ko ʻení, ko hono fakamoʻui ʻe Sīsū e tamasiʻí, ʻo fokotuʻu ia mei he mei maté ʻo hangē ko hono fakamatalaʻi ʻe Maʻake e meʻa ko ʻeni ne hokó.5

ʻI he puipuituʻa ʻo e fakamatala fakafolofola ongo ko ʻení, ʻoku ou fie lea hangatonu ai ki he kakai kei talavou ʻo e Siasí—ʻoku kei taʻu siʻi pe toki mēmipa foʻou pe kei foʻou ʻi he tuí. Ko e hā pē ha tūkungá, ka ʻoku totonu ke tau meimei kau kotoa ai.

Ko e fakakaukau ʻuluaki fekauʻaki mo e fakamatala ko ʻení, ko e taimi naʻe fehangahangai ai mo e pole ʻo e tuí, naʻe ʻuluaki fakamamafaʻi ʻe he tamaí hono mālohí hili ia peá ne toki tali e fakangatangata pē meʻa ʻokú ne lavá. ʻOku pau pea ʻikai momou ʻene ʻuluaki leá: “ʻEiki, ʻoku ou tui.” Te u pehē ki he taha kotoa ʻoku fie maʻu ha tui lahi angé, manatuʻi e tangata ko ʻení! ʻI he momeniti ʻo e ilifiá, veiveiuá pe taimi faingataʻá, tuʻu maʻu he tui kuó ke ʻosi maʻú, tatau ai pē kapau ko e tui ko iá ʻoku siʻisiʻi. ʻI he tupulaki ko ia kuo pau ke tau foua kotoa ʻi he moʻui fakamatelié, kuo pau ke tau foua ha meʻa ʻoku tatau fakalaumālie mo e faingataʻaʻia ʻa e kiʻi tamasiʻi ko ʻení pe ko e holiholi-vale ʻa e mātuʻa ko ʻení. ʻI he hoko mai ʻa e ngaahi taimi peheé pea hoko mo e palopalemá, pea ʻikai maʻu vave hano fakaleleiʻí, pīkitai ki he meʻa kuó ke ʻosi iló pea tuʻu maʻu kae ʻoua kuo maʻu ha ʻilo lahi ange. Naʻe folofola ʻa Sīsū fekauʻaki mo e mana ko ʻení, “Kapau ʻe [ʻi] ai hoʻomou tuí ʻo hangē ko e foʻi tengaʻi mūsitá, te mou pehē ki he moʻungá ni, Hiki ʻi heni ki he potú na; pea ʻe hiki ia; pea ʻe ʻikai ha meʻa ʻe taha ʻe taʻe faʻa fai ʻe kimoutolu.”6 ʻOku ʻikai mahuʻinga ʻa e lahi ʻo hoʻo tuí pe tuʻunga ʻo hoʻo ʻiló—ka ko e angatonu ko ē ʻokú ke fakahaaʻi ki he tui ʻokú ke maʻú mo e moʻoni kuó ke ʻosi ʻiló.

Ko e fakakaukau hono uá ko hano fulihi pē ʻo e ʻuluakí. Ko e taimi ʻoku hoko ai e palopalemá pea mo e ngaahi fehuʻí, ʻoua e kamata hoʻo feinga ki he tuí ʻaki haʻo fakalau ʻa e lahi ʻo e meʻa ʻoku ʻikaike ke maʻú, ʻo hangē leva ia ʻokú ke kamata ʻaki hoʻo “taʻe-tuí.” ʻOku hangē ia ha feinga ke pitoi ha pīpī ʻi hono ngutú! Tuku muʻa ke u fakamahino atu ʻeni: ʻOku ʻikai ko ʻeku kole atú ke mou fakangalingali ʻi ha tui ʻoku ʻikai ke mou maʻu. Ko ʻeku kole atú ke mou tuʻu maʻu he tui ʻoku mou ʻosi maʻú. ʻOku tau ʻai he taimi ʻe niʻihi ke hangē tokua ko hono fakahaaʻi moʻoni ʻo e veiveiuá ko hano fakahaaʻi māʻolunga ange ia ʻo e toʻa fakaʻulungāngá kae ʻikai ko hano fakahaaʻi totonu ʻo e tuí. ʻOku ʻikai! Ko ia, tau manatuʻi kotoa muʻa ʻa e pōpoaki mahino he fakamatala fakafolofola ko ʻení: Lea totonu ʻaki hoʻo ngaahi fehuʻí; ʻoku lahi fau ia ʻi he moʻuí ʻi ha ngaahi kaveinga kehekehe. Ka, kapau ʻokú ke loto mo ho fāmilí ke fakamoʻui kimoutolu, ʻoua naʻa tuku e veiveiua ko iá ke ne taʻofi hono fakahoko ʻe he tuí ʻa e maná.

ʻIkai ngata aí, ʻoku lahi ange hoʻo tuí ʻi he meʻa ʻokú ke fakakaukau ki aí koeʻuhí ko e meʻa ʻoku ui ʻe he Tohi ʻa Molomoná “ko e lahi ʻo e ngaahi fakamoʻoní.”7 Naʻe folofola ʻa Sīsū, “Te mou ʻilo ʻa kinautolu ʻi honau ngaahi fuá,”8 pea ko e ola hono moʻui ʻaki e ngaahi tefitoʻi moʻoni ʻo e ongoongoleleí ʻoku hāsino ia ʻi he moʻui ʻa e Kau Māʻoniʻoni ʻi he Ngaahi ʻAho Kimui Ní ʻi he potu kotoa pē. Hangē ko e lea ʻa Pita mo Sione ki he kakai he kuonga muʻá, ʻoku ou pehē he ʻahó ni, “ʻOku ʻikai te ma faʻa taʻofi ʻema lea ʻaki pē ʻa e ngaahi meʻa kuó ma mamata mo fanongo ki aí,” pea ko e meʻa kuo tau mamata mo fanongo ki aí “ko ha mana ʻilonga kuo fakahoko” ʻi he moʻui ʻa e kau mēmipa ʻe lauimiliona ʻo e Siasi ko ʻení. He ʻikai lava ʻo fakaʻikaiʻi ia.9

Kāinga, ko ha ngāue fakalangi ʻeni ʻoku lolotonga faí pea ʻoku hāsino ʻa e ngaahi tāpuakí ʻi he tapa kotoa, pea kātaki ʻoua te ke hohaʻa kapau ʻe hoko ha ngaahi palopalema mei he taimi ki he taimi, ʻe fie maʻu ke vakaiʻi, mahino, pea fakaleleiʻi. ʻOku nau hoko pea kuo pau pē ia. ʻI he Siasí ni, ʻe mahuʻinga ange maʻu pē e meʻa ʻoku tau ʻiló he meʻa ʻoku ʻikai ke tau ʻiló. Manatuʻi, ʻoku ʻaʻeva ʻa e taha kotoa he māmaní ʻi he tui.

Ko ia, mou angaʻofa fekauʻaki mo e vaivai ʻo e tangatá—ʻa homou ngaahi vaivaí pea pehē foki mo kinautolu ʻoku ngāue fakataha mo koe ʻi ha Siasi ʻoku fakahoko ʻe ha kau ngāue tokoni ko ha kau tangata mo ha kau fafine fakamatelie. Naʻe ngāue ʻa e ʻOtuá mo ha kakai taʻehaohaoa, talu mei he kamataʻanga ʻo taimí, tuku kehe pē Hono ʻAlo haohaoa ʻe Taha naʻe Fakatupú. ʻOku pau ko ha meʻa mātuʻaki fakakina kiate Ia, ka ʻoku ngāue ki ai. ʻOku tonu ke pehē mo kitautolu. Ko e taimi te ke fakatokangaʻi ai ha tōnounoú, manatuʻi ʻoku ʻikai ko e fakalangi ʻo e ngāué ʻoku fakangatangatá. Hangē ko e fokotuʻu ʻe ha taha fatutohi ʻiloa: ko e taimi ʻe hake ai ki tuʻa e fonu mahutafeá, ʻoku ʻikai ko e foʻui ia ʻo e loló ʻene mahua ki tuʻá ka ko e ipú he ʻoku fakangatangata pē lahi ʻo e meʻa ʻokú ne lava ʻo tānakí.10 Ko kitaua e ngaahi ipu fakangatangata ko iá, ko ia, ʻai ke mou faʻa kātaki mo angaʻofa mo faʻa fakamolemole.

Fakakaukau fakaʻosí: ka hoko ʻa e veiveiuá pe faingataʻá, ʻoua naʻa manavasiʻi ke kole tokoni. Kapau ʻoku tau fie maʻu ia ʻi he loto fakatōkilalo mo moʻoni ʻo hangē ko e tamai ko ʻení, te tau lava ʻo maʻu ia. ʻOku fakamatalaʻi ʻe he folofolá ʻa e holi fakamātoato ko ʻení ko e “loto moʻoni,” ʻaki ʻa e “loto fakamātoato moʻoni, ʻo ʻikai fai ʻi he mālualoi pe ha fakakākā ʻi he ʻao ʻo e ʻOtuá.”11 ʻOku ou fakamoʻoni ko e tali ki he faʻahinga kole peheé, ʻe ʻomi maʻu pē ʻe he ʻOtuá ha tokoni mei he ongo tafaʻaki ʻo e veilí ke fakamālohia ʻetau tuí.

Naʻá ku pehē ko ʻeku lea ki he toʻu kei talavoú. ʻOku kei pehē pē. Ne lea momou mai ha kiʻi tamasiʻi taʻu 14 kiate au, “ʻEletā Hōlani, he ʻikai ke u lava au ʻo pehē ʻoku moʻoni e Siasí, ka ʻoku ou tui pē ki ai.” Naʻá ku fāʻofua ʻo kuku e kiʻi tamasiʻí kae ʻoua kuo mei tuʻu ʻene mānavá. Naʻá ku talaange ki ai e mālohi kotoa hoku lotó ko e tuí ko ha foʻi lea mahuʻinga, pea ko ha ngāue ia ʻoku mahuʻinga ange, pea ʻoku ʻikai fie maʻu ke teitei kole fakamolemole ia heʻene “tui ʻataʻatā peé.” Naʻá ku talaange ki ai naʻe folofola tonu ʻa Kalaisí, “ʻOua te ke manavahē, ka ke tui pē,”12 ko ha kupuʻi lea ia naʻá ne ʻave ʻa e talavou ko Kōtoni B. Hingikelī ki he malaʻe ʻo e ngāue fakafaifekaú.13 Naʻá ku talaange ki he kiʻi tamasiʻi ko ʻení ko e tuí ko e ʻuluaki sitepu maʻu pē ia ki he ʻiloʻi fakapapaú pea mo e ngaahi tefito ʻo ʻetau tuí, he ʻokú ne toe fakaongo mai ʻa e kupuʻi lea, “ʻOku mau tuí.”14 Pea naʻá ku talaange ʻeku laukau ʻaki ia ʻi heʻene feinga fakamātoató.

ʻI he faingamālie kuó u maʻu he meimei taʻu ko ʻeni ʻe 60 talu mei heʻeku hoko ko ha talavou taʻu 14 ne foʻofoʻou ʻene tuí, ʻoku ou fakahā ai ha ngaahi meʻa kuó u ʻilo he taimí ni. ʻOku ou ʻilo ko e ʻOtuá ko ʻetau Tamai Hēvani ʻofa mo faʻa fakamolemolé Ia ʻi he taimi kotoa pē mo e fonongaʻanga kotoa pē pea mo e tūkunga kotoa pē. ʻOku ou ʻilo ko Sīsuú ko Hono ʻAlo haohaoa pē Ia ʻe tahá, naʻá Ne foaki angaʻofa ʻEne moʻuí he ko e finangalo ia ʻo e Tamaí mo e ʻAló fakatouʻosi ke huhuʻi ʻa kitautolu kotoa ʻoku ʻikai haohaoá. ʻOku ou ʻilo naʻá Ne toe tuʻu mei he maté ʻo toe moʻui, te tau toe tuʻu foki mo kitautolu tuʻunga Heʻene fakahoko iá. ʻOku ou ʻilo ko Siosefa Sāmitá, ʻa ia naʻá ne fakahaaʻi ʻa e ʻikai ke ne haohaoá,15 ko e meʻangāue ia ne fili ʻe he toʻukupu ʻo e ʻOtuá ke fakafoki mai ai ʻa e ongoongolelei taʻengatá ki māmani. Pea ʻoku ou ʻilo ʻi heʻene fai iá—tautautefito ki hono liliu ʻo e Tohi ʻa Molomoná—kuó ne akoʻi lahi ange ai au ki he ʻofa ʻa e ʻOtuá, ki he fakalangi ʻo Kalaisí, mo e mālohi ʻo e lakanga fakataulaʻeikí, ʻo laka ia ʻi ha toe palōfita kuó u laukonga ʻo kau ki ai, ʻiloʻi, pe fanongo ki ai ʻi he moʻui fekumí ni. ʻOku ou ʻilo ko Palesiteni Tōmasi S. Monisoní, ʻa ia ʻoku fakaofi atu ke kakato e taʻu ʻe 50 ʻo e līʻoa mo e fiefia ʻi hono fakanofo ia ko ha ʻAposetoló, ko e tokotaha totonu ia ʻoku ʻi ai e mafai fakapalōfitá he ʻahó ni. Kuo tau toe mamata he konifelenisí ni ki he ʻiate ia e mafai ko iá. ʻOku ou ʻiloʻi ko e kau tangata kehe ʻe toko 14 ne mou poupouʻi ko e kau palōfita, kau tangata kikite, mo e kau tangata maʻu fakahaá, ʻoku nau poupouʻi ia ʻaki honau nimá, lotó, mo e ngaahi kī fakaeʻaposetolo ʻoku nau maʻú.

ʻOku ou fakapapauʻi atu e ngaahi meʻá ni kiate kimoutolu ʻo hangē ko ia ne lau ʻe Pita ko e “lea moʻoni lahi ʻo e kikité.”16 Kiate au, ko e meʻa naʻe hoko ko ha kihiʻi tengaʻi ʻakau ʻo e tuí, kuo tupu ia ko ha fuʻu ʻakau ʻo e moʻuí, ko ia, kapau ʻe siviʻi hoʻo tuí ʻi he taimí ni pe ʻi ha toe kuonga, ʻoku ou fakaafeʻi kimoutolu ke mou falala ki he meʻa naʻe hoko ki heʻeku tuí. ʻOku ou ʻilo ko e ngāué ni ko e moʻoni tofu pē ia ʻa e ʻOtuá pea ʻe fakatuʻutāmaki kiate kitautolu kapau te tau tuku ʻa e veiveiuá pe fanga tēvoló ke nau afeʻi kitautolu mei hono halá. Maʻu e ʻamanaki leleí. Hoko atu e fonongá. Fakahaaʻi totonu hoʻo ngaahi fehuʻí mo e hohaʻá, kae tomuʻa tafunaki maʻu pē e kihiʻi tui ʻokú ke maʻú, he ʻoku malava ʻa e meʻa kotoa pē ʻe kinautolu ʻoku tuí. ʻI he huafa ʻo Sīsū Kalaisí, ʻēmeni.

Maʻuʻanga fakamatalá

1.

Maʻake 9:22–24; toe vakai, veesi 14–21.

2.

ʻAlamā 32:27; ko e tānaki atu hono fakamamafaʻí.

3.

Maʻake 9:22; ko e tānaki atu hono fakamamafaʻí.

4.

Maʻake 9:22, 23; ko e tānaki atu hono fakamamafaʻí.

5.

Vakai, Maʻake 9:24–27.

6.

Mātiu 17:20.

7.

Hilamani 5:50.

8.

Mātiu 7:16.

9.

Vakai, Ngāue 4:16, 20.

10.

Toʻo mei he Alfred Edersheim, The Life and Times of Jesus the Messiah, 2 vols. (1883), 2:108.

11.

2 Nīfai 31:13.

12.

Maʻake 5:36.

13.

Vakai, Gordon B. Hinckley, ʻi he Conference Report, Oct. 1969, 114.

14.

Vakai, Ngaahi Tefito ʻo e Tuí 1:1–13.

15.

Vakai, Ngaahi Akonaki ʻa e Kau Palesiteni ʻo e Siasí: Siosefa Sāmita (2007), 602–03.

16.

2 Pita 1:19.

Kau Muimui ʻo Kalaisí

Fai ʻe ʻEletā Dallin H. Oaks

ʻO e Kōlomu ʻo e Kau ʻAposetolo ʻe Toko Hongofulu Mā Uá

Ko e muimui kia Kalaisí, ʻoku ʻikai ko ha meʻa ia ʻoku ʻaiʻainoaʻia pe tātātaha pē, ka ko ha tukupā hokohoko mo ha tōʻonga moʻui ʻoku fai maʻu pē pea ʻi he feituʻu kotoa pē.

Naʻe hivaʻi ʻe he Kuaea Tāpanekalé he pongipongí ni ha taha ‘o ‘etau himi manakoa tahá, ʻoku kamata ʻaki e ngaahi leá ni:

[Naʻe folofola e Fakamoʻuí, “Haʻu ʻo muimui ʻiate au.”

Tau molomolomuivaʻe ʻiate ia,

Ko e meʻa pē ia te tau taha aí

Ko e ʻofa ʻa e ʻAlo pē taha ʻo e ʻOtuá naʻe fakatupú.]1

Naʻe fakatupu e ngaahi leá ni ‘e ha fakaafe ʻa e Fakamoʻuí ki Heʻene kau ākongá (vakai, Mātiu 4:19), pea naʻe faʻu ia ʻe Sione Nīkolosoni ko ha tangata papi ului Sikotilani. Hangē pē ko e tokolahi ʻo hotau kau taki he kamataʻanga e hisitōlia ʻo e Siasí, naʻe ʻikai fuʻu lelei ʻene akó ka naʻá ne ʻofa moʻoni ʻi hotau Fakamoʻuí mo e palani ʻo e fakamoʻuí.2

Kuo tokoni kotoa e ngaahi pōpoaki ʻo e konifelenisí ni ke tau molomolomuivaʻe ai ʻi hotau Fakamoʻuí, he ʻoku hanga ʻe Heʻene sīpingá mo e akonakí ʻo tofa mai e hala ki he tokotaha muimui kotoa pē ʻo Sīsū Kalaisí.

ʻOku tatau pē e kāingalotu ʻo e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní mo e kau Kalisitiane kehe kotoa, ʻi he ako ki he moʻui ʻa hotau Fakamoʻuí ʻoku fakamatalaʻi ʻe he ngaahi tohi ʻa Mātiu, Maʻake, Luke mo Sione ʻi he Fuakava Foʻoú. Te u fakamanatu ha ngaahi sīpinga mo e akonaki ʻoku ʻi he ngaahi tohi ko ʻeni ʻe fā ʻo e Tohi Tapu Māʻoniʻoní mo fakaafeʻi ke tau takitaha fakakaukau ki he founga ʻoku hanga ai ʻe Hono Siasi kuo toe fakafoki maí ʻo fakafeʻungaʻi kitautolu ke tau hoko ko ha kau muimui ʻo Kalaisí.

Naʻe akoʻi ʻe Sīsū ʻoku fie maʻu e papitaisó kae toki hū ki he puleʻanga ʻo e ʻOtuá (vakai, Sione 3:5). Ne kamata ʻEne ngāué ʻaki hono papitaiso Iá (vakai, Maʻake 1:9), pea naʻá Ne hanga mo Hono kau muimuí ʻo papitaiso mo ha niʻihi kehe (vakai, Sione 3:22–26). ʻOku tau fai pē ʻa e meʻa tatau.

Naʻe kamata ʻe Sīsū ʻEne malangá ʻaki hano fakaafeʻi ʻEne kau fanongó ke nau fakatomala (vakai, Mātiu 4:17). Ko e pōpoaki pē ia ʻoku kei fakahoko atu Heʻene kau tamaioʻeikí ki he māmaní.

Naʻe ʻomi ʻe Sīsū ha ngaahi fekau lolotonga ʻEne ngāue he māmaní. Naʻá Ne akoʻi, “Kapau ʻoku mou ʻofa kiate au, fai ʻeku ngaahi fekaú” (Sione 14:15; toe vakai ki he veesi 21, 23). Naʻá Ne fakapapauʻi ki Hono kau muimuí ʻe fie maʻu ʻi hono tauhi ʻEne ngaahi fekaú ke nau tuku e meʻa naʻá Ne ui “ko ia ʻoku lelei lahi ki he kakaí” (Luke 16:15) mo e “talatupuʻa ʻa e tangatá” (Maʻake 7:8; toe vakai ki he veesi 13). Naʻá Ne toe fakatokanga mai: “Ka ne ʻo māmani ʻa kimoutolu, ʻe ʻofa ʻa māmani ʻi he meʻa ʻaʻaná: ka koeʻuhí ʻoku ʻikai ʻo māmani ʻa kimoutolu, ka kuó u fili ʻa kimoutolu mei māmani, ko ia ʻoku fehiʻa ai ʻa māmani kiate kimoutolu” (Sione 15:19). Pea hangē ko hono fakamatalaʻi kimui ʻe he ʻAposetolo ko Pitá, ko e kau muimui ʻo Sīsuú [“ko ha kakai makehe”] (1 Pita 2:9).

ʻOku mahino ki he Kāingalotú ʻoku ʻikai totonu ke “ʻo māmani” ʻa kitautolu, pe pikitai ki he “talatupuʻa ʻa e tangatá,” kae hangē pē ko e kau muimui kehe ʻo Kalaisí, ʻoku tau ʻilo he taimi ʻe niʻihi ‘oku faingataʻa ke fakamavaheʻi kitautolu mei he māmaní mo hono ngaahi talatupuʻá. ʻOku ʻi ai ha kakai ʻe niʻihi ʻoku nau moʻui ʻo fakatatau mo e founga ʻa e māmaní, koeʻuhí he ʻoku nau hangē ko e folofola ʻa Sīsū ki ha niʻihi naʻá Ne akoʻi, ʻoku “lahi ʻenau manako ki he fakamālō ʻa e tangatá [ʻo laka ange ia] ʻi he fakamālō ʻa e ʻOtuá” (Sione 12:43). ʻOku fuʻu lahi mo pelepelengesi ke hiki atu heni e ngaahi meʻa te ne maumauʻi e muimui kia Kalaisí. ʻOku kau kotoa ai e ngaahi meʻa ʻoku fai ʻe he māmaní hangē ko e leaʻaki e meʻa ʻoku ongo tonu fakapolitikalé, tōtuʻa e valá mo e teuteú pea aʻu ki hono liliu e ngaahi tefitoʻi meʻa mahuʻinga hangē ko e natula taʻengata mo e fatongia ʻo e fāmilí.

Naʻe ʻikai fakataumuʻa e ngaahi akonaki ia ʻa Sīsuú ke pehē ko ha fakakaukau pē. Naʻe fakataumuʻa maʻu pē ia ke fakaʻaongaʻi. Naʻe akoʻi ʻe Sīsū, “Ko ia ʻokú ne fanongo ki heʻeku talá ni, pea fai ki aí, te u fakatatau ia ki [ha] tangata poto” (Mātiu 7:24; toe vakai Luke 11:28) pea “ʻOku monūʻia ʻa e tamaioʻeiki ko iá, ʻo ka haʻu ʻa ʻene ʻeikí ʻo ʻilo ia ʻokú ne fai pehē” (Mātiu 24:46). ʻOku tau hivaʻi ha himi manakoa ʻe taha:

[Te u ako ke ʻofa he Fakamoʻuí,

ʻAʻeva he hala kuó ke fakahā maí, . . .

Te u ako ke ʻofa he Fakamoʻuí—

ʻEiki, te u muimui ʻiate koe].3

Pea hangē ko e akonaki ʻa Sīsuú, ko kinautolu ʻoku ʻofa ʻiate Iá te nau tauhi ʻEne ngaahi fekaú. Te nau talangofua ʻo hangē ko hono akoʻi ʻe Palesiteni Monisoni he pongipongi ní. Ko e muimui kia Kalaisí, ʻoku ʻikai ko ha meʻa ia ʻoku ʻaiʻainoaʻia pe tātātaha pē, ka ko ha tukupā hokohoko mo ha tōʻonga moʻui ʻoku fai maʻu pē pea ʻi he feituʻu kotoa pē. Naʻe akoʻi ʻe he Fakamoʻuí e tefitoʻi moʻoni ko ʻení mo e founga ke tau fakamanatua mo fakamālohia ai kitautolu ʻi heʻetau muimui ki aí, ʻaki ʻEne fakahoko e ouau ʻo e sākalamēnití (pe uouangataha ʻo hangē ko hono ui ʻe ha niʻihi kehé). ʻOku tau ʻilo mei he fakahā fakaeonopōní naʻá Ne fekauʻi Hono kau muimuí ke nau toʻo e ongo fakataipé ko ha fakamanatu kiate Ia (vakai, Liliu Siosefa Sāmita, Mātiu 26:22 [ʻi he Mātiu 26:26, footnote c], 24 [ʻi he Bible appendix]; Liliu Siosefa Sāmita, Māʻake 14:21–24 [ʻi he Bible appendix]). ʻOku muimui e kāingalotu ʻo e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní ki he fekau ko iá he uike takitaha ʻaki ʻetau ō ki he lotú ʻo maʻu ai e maá mo e vaí pea fuakava te tau manatuʻi maʻu pē Ia mo tauhi ʻEne ngaahi fekaú.

Naʻe akoʻi ʻe Sīsū ʻoku “[totonu] ke lotu maʻu ai pē ʻa e kakaí” (Luke 18:1). Naʻá Ne toe tā foki mo e sīpinga ko iá, ʻo hangē ko e taimi naʻá Ne “lotu ai pē ia ki he ʻOtuá ʻi he poó ʻo ʻahó” (Luke 6:12) kimuʻa peá Ne toki uiuiʻi ʻEne kau ʻAposetolo ʻe Toko Hongofulu Mā Uá. ʻOku tau hangē pē ko e kau Kalisitiane kehé ʻo tau lotu ʻi heʻetau ngaahi fakatahaʻanga lotú kotoa. ʻOku tau toe lotua foki ha tataki, pea tau akoʻi ʻoku totonu ke tau lotu fakatāutaha maʻu pē mo tūʻulutui fakaʻaho ʻo lotu fakafāmili. ʻOku tau lotu ki heʻetau Tamai Hēvaní ʻo hangē ko Sīsuú, pea ʻoku tau fai ia ʻi he huafa ʻo Sīsū Kalaisí.

Naʻe ui ʻe he Fakamoʻuí e kau ʻAposetolo ʻe Toko Hongofulu Mā Uá ke tokoni ki Hono Siasí pea foaki kiate kinautolu ʻa e kī mo e mafai ke hoko atu ʻEne ngāué hili ʻEne pekiá (vakai, Mātiu 16:18–19; Maʻake 3:14–15; 6:7; Luke 6:13). ʻOku muimui e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní, ʻa e Siasi ʻo Sīsū Kalaisi ne toe fakafoki maí, ki he sīpinga ko ʻeni ʻi hono fokotuʻutuʻú mo hono foaki ʻo e kií mo e mafaí ki he kau ʻAposetoló.

Ne ʻi ai ha niʻihi ne ui ʻe Sīsū ke nau muimui kiate Ia ka naʻe ʻikai ke nau tali he taimi pē ko iá, pea nau fakatoloi koeʻuhí ko ha ngaahi fatongia fakafāmili. Naʻe folofola ʻa Sīsū, “ʻOku ʻikai ha taha kuo ʻai hono nimá ki he huo tohó, kae sio kimui, ʻe ʻaonga ki he puleʻanga ʻo e ʻOtuá” (Luke 9:62). ʻOku tokolahi ha Kāingalotu ʻoku nau fakamuʻomuʻa e meʻa ne akoʻi ʻe Sīsuú. ʻOku kau heni e sīpinga fakaʻofoʻofa ʻo ha kau faifekau matuʻotuʻa ʻe lauafe mo ha niʻihi kehe kuo tuku ʻenau fānaú mo e makapuná kae fakahoko e ngaahi fatongia ʻo e ngāue fakafaifekau kuo ui kinautolu ki aí.

Naʻe ʻakoʻi ʻe Sīsū ne fakatupu ʻe he ʻOtuá e tangatá mo e fefiné, pea ʻoku totonu ke liʻaki ʻe ha tangata ʻene ongo mātuʻá kae pikitai ki hono uaifí (vakai, Maʻake 10:6–8). ʻOku ʻilonga ʻaupito ʻetau fai pau ki he akonaki ko ʻení.

ʻI he talanoa fakatātā angamaheni ʻo e sipi naʻe molé, naʻe akoʻi ai ʻe Sīsū ʻoku totonu ke tau fai e meʻa kotoa te tau malavá ke kumi ha sipi kuo hē mei he tākangá (vakai, Mātiu 18:11–14; Luke 15:3–7). ʻOku tau ʻiloʻi hono fakamamafaʻi lahi ʻe Palesiteni Tōmasi S. Monisoni e meʻá ni ʻi heʻene sīpinga mo e akonaki fakangalongataʻa kau ki hono fakahaofi hotau kāingá.4

ʻI heʻetau feinga ke fakahaofi mo tokoní, ʻoku tau muimui ai ki he sīpinga fakaʻofoʻofa mo e akonaki lelei ʻa hotau Fakamoʻuí kau ki he ʻofá. Naʻá Ne akonaki, “Ke ke ʻofa ki ho kaungāʻapí ʻo hangē pē ko koé” (Mātiu 22:39). Naʻá Ne fekau foki ke tau ʻofa ʻi hotau filí (vakai, Luke 6:27–28). ʻI Heʻene ngaahi akonaki fakaʻofoʻofa ʻi he fakaʻosiʻosi ʻo ʻEne ngāue he māmani, naʻá Ne folofola ai:

“ʻOku ou tuku ʻa e fekau foʻou kiate kimoutolu, koeʻuhí ke mou feʻofaʻaki kiate kimoutolu; pea hangē ko ʻeku ʻofa kiate kimoutolú, ke mou feʻofaʻaki foki kiate kimoutolu.

“ʻI he meʻá ni ʻe ʻilo ai ʻe he kakaí ko ʻeku kau ākonga ʻa kimoutolu, ʻo kapau te mou feʻofaʻaki kiate kimoutolu” (Sione 13:34–35).

Naʻe akoʻi ʻe Sīsū ʻoku totonu ke tau fakamolemoleʻi kinautolu ʻoku fai hala mai kiate kitautolú, ko e konga ia ʻo e feʻofaʻakí (vakai, Mātiu 18:21–35; Maʻake 11:25–26; Luke 6:37). Neongo ʻoku tokolahi ha kakai ʻoku nau fefaʻuhi mo e fekau faingataʻa ko ʻení, ka ʻoku tau ʻiloʻi kotoa ha ngaahi sīpinga ʻa ha Kāingalotu kuo nau fakahaaʻi loto ʻofa e fakamolemolé, neongo e kovi fulikivanu tahá. Hangē ko ʻení, ne falala ʻa Kulisi Viliami ki heʻene tui kia Sīsū Kalaisí ʻo ne fakamolemoleʻi ai ha fakaʻuli konā naʻá ne fakatupunga e mālōlō hono uaifí mo e toko ua ʻo ʻena fānaú. Hili pē ha ʻaho ʻe ua mei he fakatuʻutāmakí ni pea ʻi he lolotonga ʻo ʻene kei loto-mamahi lahí, ne pehē ʻe he tangata loto fakamolemolé ni, pea ko e taha foki ia ʻo ʻetau kau pīsopé, “ʻI heʻeku hoko ko ha ākonga ʻo Kalaisí, ko e meʻa pē ia ke faí.”5

ʻOku tokolahi ha kau Kalisitiane ʻoku nau foaki ki he masivá mo e faingataʻaʻiá, ʻo hangē ko e akonaki ʻa Sīsuú (vakai, Mātiu 25:31–46; Maʻake 14:7). ʻOku makehe e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní mo hono kāingalotú, ʻi hono fakahoko e akonaki ko ʻeni ʻa e Fakamoʻuí. ʻIkai ngata aí, ʻoku fai ʻe hotau kāingalotú ha foaki lahi ki he ngaahi kautaha foaki ʻofá pea fai ha ngāue tokoni fakatāutaha mo ha ngaahi meʻaʻofa kehe maʻá e masivá mo e faingataʻaʻiá. ʻOku ʻaukai hotau kāingalotú ʻi ha houakai ʻe ua he māhina kotoa pē pea ʻave e lahi ʻo e paʻanga ne mei fakamoleki he houa kai ko iá ko ha foaki ʻaukai, ʻa ia ʻoku fakaʻaongaʻi ia heʻetau kau pīsopé mo e palesiteni fakakoló ke tokoniʻi ʻaki hotau kāingalotu ʻoku faingataʻaʻiá. Ko ha ngāue ʻo e ʻofa ʻa ʻetau ʻaukai ko ia he houa kai ʻe ua ke tokoni ki he kau fiekaiá, kapau ʻoku haohaoa hono taumuʻá, he te ne fakamālohia fakalaumālie ai kitautolu.

ʻOku ʻikai foki ke fuʻu ʻilo lahia e ngāue tokoni ʻofa fakaetangata fakamāmani lahi ʻa e Siasí. ʻOku fakaʻaongaʻi ʻe he Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní e paʻanga ne foaki ʻe he kāingalotu angaʻofá, ʻo ʻave ai e meʻakai, vala, mo e ngaahi meʻa ʻaonga kehe ke tokoni ki he kakai lalahi mo e fānau faingataʻaʻia he māmaní. ʻI he ngaahi taʻu kuohilí, ne aʻu ki he paʻanga ʻe teau miliona e ngaahi foaki ʻofa fakaetangata ko ʻení, pea ʻoku ʻikai toe lau siasi, matakali pe fonua ʻoku ʻave ki ai e tokoní.

Hili e mofuike mo e peau kula ʻi Siapani he 2011 ne tau fai ha tokoni lahi ʻo foaki ha paʻanga ʻe 13 miliona mo ha ngaahi nāunau tokoni lahi. Makehe mei aí, ne laka hake he kau ngāue ʻofa ʻa e Siasí ʻe toko 31,000 ne nau fai ha ngāue tokoni ʻi ha houa ʻe 600,000. Naʻe kau ʻi heʻetau tokoni ʻofa fakaetangatá ha ngaahi foaki lalahi ʻo e ngaahi maʻuʻanga tokoni kehekehe, kau ai ha ngāue tokoni houa ʻe 300,000 ʻi hono fakamaʻa ʻo e ngaahi ʻapí ʻe ha kāingalotu SiasI ʻe toko 28,000 ki ha niʻihi he Afā Senitií ʻi he fakahahake ʻo e ʻIunaiteti Siteití. Mei he ngaahi sīpinga lahi he taʻu kuo ʻosí, ne tau foaki ai ha pauni vala mo e sū ʻe 300,000 (kilo ʻe 136,000) ki he kau kumi hūfanga ʻo Setí ʻi he puleʻanga ʻAfiliká. ʻI he taʻu ʻe uofulu mā nima kuohilí kuo tau tokoniʻi ai ha meimei kakai ʻe 30 miliona he fonua ʻe 179.6 Ko hono moʻoní, ʻoku ʻilo ʻe he kakai ko ia ʻoku ui ko e “kau Māmongá” e founga ʻo e foaki ki he masivá mo e faingataʻaʻiá.

ʻI Heʻene akonaki fakamuimui taha he tohitapú, naʻe fakahinohinoʻi ai ʻe hotau Fakamoʻuí Hono kau muimuí ke nau ʻave ʻEne ngaahi akonakí ki he puleʻanga mo e kakai kotoa pē. Talu mei he kamataʻanga ʻo hono Toe Fakafoki Mai ʻo e Ongoongoleleí, mo e feinga e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní ke muimui ki he akonaki ko iá. Neongo ʻetau masivá mo ha siasi foʻou ne toki kamakamata hake pea lauafe pē hono kāingalotú, ne fakafolau atu ʻe hotau kau takí ha kau faifekau he ʻōsení ki he hahaké mo e hihifó. ʻOku kei hokohoko atu ʻetau akoʻi e pōpoaki faka-Kalisitiané ʻi he ʻahó ni pea kuo laka hake he kau faifekau taimi kakato ʻe 60,000 he ʻahó ni ʻi heʻetau polokalama ngāue fakafaifekau makehé, tānaki atu ki ai mo ha kau faifekau ʻe lauafe ʻoku ʻikai ke nau ngāue taimi kakato. ʻOku laka hake he ngaahi fonua mo e vahefonua ʻe 150 ʻi māmani ʻoku ʻi ai ʻetau kau faifekaú.

ʻI he fakaʻosi ʻo ʻEne Malanga maʻongoʻonga he Moʻungá, ne akonaki ai ʻa Sīsū, “Ko ia ke haohaoa ʻa kimoutolu, he ʻoku haohaoa ʻa hoʻomou Tamai ʻoku [ʻi] he langí” (Mātiu 5:48). Ko e taumuʻa ʻo e akonakí ni mo e muimui ʻi hotau Fakamoʻuí ke tau haʻu ai ki he Tamaí, ʻa ia naʻe lea ki ai hotau Fakamoʻuí “ki heʻeku Tamaí, mo hoʻomou Tamaí; pea . . . ki hoku ʻOtuá, pea mo homou ʻOtuá” (Sione 20:17).

ʻOku tau ʻilo mei he fakahā ʻo onopōní, ʻa ia ʻoku makehe ai e ongoongolelei ne toe fakafoki maí, ko e fekau ko ia ke fekumi ki he haohaoá ko ha konga ia ʻo e palani ʻo e fakamoʻuí ʻa e ʻOtua ko e Tamaí ki Heʻene fānaú. ʻI he palani ko iá, ko e kau ʻea hoko kotoa kitautolu ʻo ʻetau mātua fakalangí. Naʻe akonaki ʻe he ʻAposetolo ko Paulá, “Ko e fānau ʻa e ʻOtuá ʻa kitautolu, pea kapau ko e fānau, pea tā ko e kau [ʻeahoko]; ko e kau [ʻeahoko] ki he ʻOtuá, ko e kau [ʻeahoko] fakataha mo Kalaisi” (Loma 8:16–17). ʻOku ʻuhinga ʻeni hangē ko hono fakahaaʻi mai kiate kitautolu ʻe he Fuakava Foʻoú “ko e fānau hoko [kitautolu] . . . ki he moʻui taʻengatá” (Taitusi 3:7) pea kapau te tau haʻu ki he Tamaí, te tau “maʻu e ngaahi meʻa kotoa pē” (Fakahā 21:7)—meʻa kotoa ʻokú Ne maʻú—ko ha foʻi fakakaukau ʻoku faingataʻa ke mahino ki he ʻatamai fakamatelié. Ka ʻoku lava ʻo mahino kiate kitautolu ʻe toki lava pē ke maʻu e ikuʻanga taupotu ko iá, kapau te tau muimui ki hotau Fakamoʻui ko Sīsū Kalaisí, ʻa ia naʻá Ne akoʻi “ʻoku ʻikai haʻu ha tangata ʻe taha ki he Tamaí, kae ʻiate au” (Sione 14:6). ʻOku tau feinga ke muimui kiate Ia pea hoko lahi ange ʻo hangē ko Iá, ʻi he moʻuí ni mo e moʻui ka haʻú. ʻOku tatau ia mo e veesi fakaʻosi ʻo ʻetau himi ʻoku tau hivaʻi, “Muimui ʻIate Au:”

[ʻOku feʻunga pē ke ʻilo

Kuo pau ke tau muimui kiate ia,

Lolotonga e fononga faingataʻaʻia he moʻui fakamatelié?

ʻIkai, ʻoku aʻu atu ia ki ha feituʻu toputapu ange. . . .

Ko ha ngaahi taloni, fonua, puleʻanga, mo ha mālohi,

Te tau maʻu ha nāunau mo ha fiefia lahi,

ʻI hono kotoa ʻo ʻitānití,

Talangofua ki heʻene folofolá, “[Haʻu] ʻo Muimui ʻIate Au.]”7

ʻOku ou fakamoʻoni kau ki hotau Fakamoʻui ko Sīsū Kalaisí, ko ʻEne ngaahi akonakí mo e sīpingá ʻoku tau feinga ke muimui ki aí. ʻOkú Ne fakaafeʻi kotoa kitautolu ʻoku mafasiá ke haʻu kiate Ia, ʻo ako meiate Ia, pea muimui kiate Ia, ʻo maʻu ai ha mālōlō ki hotau laumālié (vakai, Mātiu 4:19; 11:28). ʻOku ou fakamoʻoni ki he moʻoni ʻo ʻEne pōpoakí pea mo e misiona fakalangi mo e mafai ʻi Hono Siasi ne toe fakafoki maí, ʻi he huafa ʻo Sīsū Kalaisí, ʻēmeni.

Maʻuʻanga fakamatalá

1.

“Muimui ʻIate Au,” Ngaahi Himi, fika 57.

2.

Vakai, Karen Lynn Davidson, Our Latter-day Hymns: The Stories and the Messages (1988), 142–43, 419.

3.

“ʻEiki, te U Muimui Atu,” Ngaahi Himi, fika 127.

4.

Vakai, hangē ko ʻení, Heidi S. Swinton, To the Rescue: The Biography of Thomas S. Monson (2010), 149–61; Thomas S. Monson, “To the Rescue,” Liahona, July 2001, 57–60.

5.

Chris Williams, ʻi he Jessica Henrie, “Father Relies on Faith to Forgive Intoxicated Teen Driver,” Deseret News, Aug. 1, 2012; also see Chris Williams, Let It Go: A True Story of Tragedy and Forgiveness (2012).

6.

Vakai, “Emergency Response: Church Assists Worldwide,” Church News, Mar. 9, 2013, 9; Welfare Services Emergency Response, “2012 Year in Review,” 8.

7.

Ngaahi Himi, fika 57.

Ko e Tamaí mo e ʻAló

Fai ʻe ʻEletā Christoffel Golden Jr.

ʻO e Kau Fitungofulú

Ko e uho ʻo e ongoongolelei ʻo Sīsū Kalaisí mo hono mālohi faifakamoʻuí, ko e maʻu ko ia ha mahino totonu ki he Tamaí mo e ʻAló.

Siʻoku kāinga ʻofeina, ʻoku ou houngaʻia ke lea atu kiate kimoutolu he hoʻatá ni ʻi he konifelenisi lahi fakalaumālié ni!

Pea ke u lea atu ʻi ha taumuʻa ʻoku ou pehē ʻoku toputapu taha, ʻoku ou tomuʻa fie fakahā ʻeku houngaʻia ki he kau Kalisitiane tokolahi talu mei he kuohilí, kau ai ʻeku ngaahi kui ʻi he siasi faka-Palotisani ʻi Falaniseé mo e Katolika ʻi ʻAilaní. Tupu mei heʻenau tui mo lotu ki he ʻOtuá, ne feilaulauʻi ʻe hanau tokolahi honau tuʻungá, koloá pehē ki heʻenau moʻuí ke mateakiʻi honau ʻOtuá mo ʻenau tuí.1

ʻI heʻetau hoko ko e Kāingalotu mo ha kau Kalisitiané, ʻoku tau maʻu ha tui mālohi mo loloto ki he ʻOtua ko e Tamai Taʻengatá mo Hono ʻAlo ko Sīsū Kalaisí. ʻOku kei hoko maʻu pē ʻa e līʻoa ki he ʻOtuá ko ha meʻa toputapu mo fakatāutaha ʻi he vahaʻa ʻo kitautolu mo hotau Tupuʻangá.

Ko ʻetau fekumi ki he moʻui taʻengatá ko ʻetau fekumi ia ke mahino kiate kitautolu ʻa e ʻOtuá pea foki ʻo nofo mo Ia. Ne lotu ʻa e Fakamoʻuí ki Heʻene Tamaí, “Pea ko ʻeni ʻa e moʻui taʻengatá, ko ʻenau ʻilo koe ko e ʻOtua moʻoni pē taha, mo Sīsū Kalaisi, ʻa ia naʻá ke fekaú.”2

Pea neongo hono fakahaaʻi tonu ʻeni ʻe he Fakamoʻuí, ka ko e vakai angamaheni ko ia ki he natula ʻo e Tamaí mo e ʻAló ʻi ha laui senitulí kae pehē ki ha konga lahi ʻo e faʻahinga ʻo e tangatá, ʻoku ʻikai pē ke fenāpasi ia mo e ngaahi akonaki ʻa e folofola māʻoniʻoní.

ʻOku mau fokotuʻu atu ʻi he loto fakaʻapaʻapa ko e uho ʻo e ongoongolelei ʻo Sīsū Kalaisí mo hono mālohi faifakamoʻuí, ko e maʻu ko ia ʻo ha mahino totonu ki he Tamaí mo e ʻAló.3

Ko e mahuʻinga ʻo e tefitoʻi moʻoni mātuʻaki mahuʻinga ko ʻeni ʻo e ongoongolelei ʻo Sīsū Kalaisí naʻe fakapapauʻi mai ia ʻe he ʻUluaki Mata-meʻa-hā-mai ʻa e Palōfita ko Siosefa Sāmitá ʻi he 1820. Ne tohi ʻe he Palōfitá ʻo pehē: “Naʻá ku sio ki he Tangata ʻe toko ua, ʻa ia ko hona ngingilá mo e nāunaú ʻoku ʻikai faʻa lava ke mafakamatalaʻi, ʻokú na tuʻu mai ʻi ʻolunga ʻiate au ʻi he ʻataá. Naʻe folofola mai ʻa e toko taha kiate au, ʻo ne ui au ʻaki hoku hingoá, ʻo ne tuhu ki he tokotahá ʻo pehē—Ko hoku ʻAlo ʻOfaʻangá ʻeni. Fanongo kiate Ia!”4

ʻOku fakahaaʻi mai ʻe he aʻusia ʻa e tamasiʻi ko Siosefá pea mo ha ngaahi vīsone mo e fakahā kimui ai ʻoku ʻi ai moʻoni ʻa e ʻOtua; ko e Tamaí mo Hono ʻAlo ko Sīsū Kalaisí ʻokú na sino māvahevahe mo kehekehe; ʻoku ngaohi ʻa e tangatá ʻi he ʻīmisi ʻo e ʻOtuá; ko ʻetau Tamai Hēvaní ʻa e Tamai moʻoni ʻa Sīsū Kalaisí; ʻoku hokohoko atu hono fakahaaʻi ʻe he ʻOtuá Ia ki he tangatá; ʻoku ofi mo tokanga mai ʻa e ʻOtuá kiate kitautolu; pea ʻokú Ne tali ʻetau lotú.

Neongo ʻoku tātātaha ke ʻasi ʻi he folofola māʻoniʻoní e hā ʻa e Tamaí mo e ʻAló, ka ʻoku fenāpasi lelei pē e moʻoni ia ʻo e ʻUluaki Mata-meʻa-hā-maí pea mo e ngaahi meʻa kehe ne lekooti ʻi he tohi folofola māʻoniʻoní.

Hangē ko ʻení ʻi he Fuakava Foʻoú, ʻoku tau lau ai ki he fakamoʻoni fakaʻosi ʻa Sitīveni ʻi hono fakapōngí. Naʻá ne pehē, “Vakai, ʻoku ou mamata ki he langí kuo matangaki, mo e Foha ʻo e tangatá ʻoku tuʻu ʻi he nima toʻomataʻu ʻo e ʻOtuá.”5

Lolotonga e mata-meʻa-hā-mai ʻa e ʻAposetolo ko Sioné ʻi he Motu ko Pātimosí, naʻá ne mamata ki he “ʻEiki ko e ʻOtua Mafimafí”6 pehē ki he Lami ʻa e ʻOtuá, ʻa ia kuó Ne “huhuʻi ʻa e kakaí . . . ʻaki [Hono] taʻataʻá.”7

ʻI he Tohi ʻa Molomoná, ʻoku fakamoʻoniʻi fakaʻeiʻeiki ai e tokāteline ʻo e Tamaí mo e ʻAló kae pehē ki he Tohi Tapú. ʻOku lekooti ʻi he Tohi ʻa Molomoná e ʻaʻahi ʻa e Fakamoʻuí ki he kau Nīfaí ʻa ia ne lea ai e Tamaí ʻo fakafeʻiloaki ʻa e Kalaisi kuo toetuʻú ʻi he haʻohaʻonga ʻo ha kau Nīfai ʻe toko 2,500: “Vakai ki hoku ʻAlo ʻOfaʻangá, ʻa ia ʻoku ou fiemālie lahi aí, ʻa ia kuó u fakaongoongoleleiʻi ai ʻa hoku hingoá—fanongo kiate ia.”8

ʻI he Kosipeli ʻe faá, ne fakahaaʻi tuʻo 160 ai ʻe Kalaisi ʻEne Tamai ʻi Hēvaní, pea ʻi he lolotonga ʻo ʻene ʻaʻahi ʻaho tolu ki he kau Nīfaí, naʻá Ne folofola tuʻo 122 ai ʻo kau ki Heʻene Tamaí, ʻo hangē ko ia ʻoku hiki ʻi he Tohi ʻa Molomoná,

Hangē ko ʻení, ʻi he tohi ʻa Mātiú ne folofola ʻa Sīsū, “ʻE ʻikai hū ki he puleʻanga ʻo e langí ʻa kinautolu kotoa pē ʻoku pehē mai kiate au, ʻEiki, ʻEiki, ka ko ia ʻokú ne fai ʻa e finangalo ʻo ʻeku Tamai ʻoku ʻi he langí.”9

Naʻá Ne fakamoʻoni ʻi he tohi ʻa Sioné, “ʻOku ʻikai faʻa fai ʻe he ʻAló ha meʻa ʻe ia pē, ka ko ia ʻokú ne mamata ʻoku fai ʻe he Tamaí.”10

Pea naʻá Ne pehē he tohi ʻa Luké, “ʻE Tamai, ʻoku ou tuku hoku laumālié ki ho nimá.”11

Ko e taimi kotoa pē ʻoku folofola ai hotau ʻEikí ʻo kau ki Heʻene Tamai Hēvaní, ʻokú Ne fai ia ʻi he loto-ʻapasia mo e angamalū moʻoni.

ʻI heʻeku leaʻaki ʻení, ʻoku ou fakaʻamu pē he ʻikai ha maʻuhala. Ko Sīsū Kalaisi ʻa e Sihova Maʻongoʻongá, ʻOtua ʻo ʻIsilelí, Mīsaia ne talaʻofa maí, pea tuʻunga ʻi Heʻene Fakalelei Taʻefakangatangatá, ko Ia hotau Fakamoʻui mo e Huhuʻi ʻo e māmaní. Naʻe lea e ʻAposetolo ko Paulá ʻo kau kiate Ia ʻo ne pehē, “Pea ʻe toki hoko ʻa e ikuʻangá, ʻa ia te ne ʻatu ai ʻa e puleʻangá ki he ʻOtuá, ʻio, ko e Tamaí, hili ʻene ikuna [ʻe Kalaisi] ʻa e pule kotoa pē mo e fekau kotoa pē mo e mālohi.”12

ʻI he pō kimuʻa he Fakalelei ʻa e Fakamoʻuí, naʻá Ne fai ai ʻEne Lotu Hufekiná ki Heʻene Tamaí. Naʻá Ne lotu ʻo pehē:

“Pea ʻoku ʻikai ko ʻeku lotuá [ʻEne Kau ʻAposetoló pē], ka ko kinautolu foki ʻe tui kiate au ʻi heʻenau leá;

“Koeʻuhí ke taha pē ʻa kinautolu kotoa pē; ʻo hangē ʻokú ke ʻiate aú, ʻe Tamai, mo au ʻiate koé, koeʻuhí ke nau taha pē foki ʻiate kitaua: koeʻuhí ke tui ʻa mamani naʻá ke fekau au.

“Pea ko e nāunau naʻá ke tuku kiate aú, kuó u tuku kiate kinautolu; koeʻuhí ke taha pē ʻa kinautolu, ʻo hangē foki ʻokú ta taha peé.”13

ʻOku sino māvahevahe ʻa e Tamaí mo e ʻAló, ka ʻokú Na taha moʻoni ʻi he mālohi mo e taumuʻa. ʻOku ʻikai fakataumuʻa ʻEna tahá kiate Kinaua pē; ka ʻokú Na finangalo ke taha pehē ʻa kinautolu kotoa pē ʻe muimui faivelenga mo talangofua ki Heʻena ngaahi fekaú.

ʻE lava fēfē ʻa e kau fekumi fakamātoato ki he ʻOtuá ke feohi mo e Tamaí mo e ʻAló? Kuo talaʻofa mai ʻa e Fakamoʻuí, “Ka ko e Fakafiemālié ko e Laumālie Māʻoniʻoní, . . . te ne akoʻi ʻa kimoutolu ʻi he meʻa kotoa pē.”14

ʻI he Tohi ʻa Molomoná ne pehē ʻe Nīfai ʻi heʻene lea kau ki he tokāteline ʻo Kalaisí, ʻoku hanga ʻe he Laumālie Māʻoniʻoní ʻo “fakamoʻoniʻi ʻa e Tamaí mo e ʻAló.”15

Ko e moʻoni ʻe lava ke ongoʻi e mālohi pe ivi takiekina ʻo e Laumālie Māʻoniʻoní ʻe ha faʻahinga taha pē, neongo pe ko e hā ʻene tui fakalotú, ʻo fakatatau ki he finangalo ʻo e ʻEikí. Ka ʻoku toki maʻu kakato ia pe ko e meʻafoaki ʻo e Laumālie Māʻoniʻoní, hili hano maʻu ʻe ha taha ʻi he “loto-mafesifesi mo e laumālie fakatomala,”16 ʻa e ouau ʻo e papitaisó mo e meʻafoaki ʻo e Laumālie Māʻoniʻoní17 ʻi he hilifaki ʻo e nimá. ʻE malava ke toki fakahoko pē e ngaahi ouau ko ʻení mo ha ngaahi ouau kehe, ʻo fakatatau mo e tataki pea mo e mālohi ʻo e lakanga fakataulaʻeiki ʻo e ʻOtuá. Hangē ko ia kuo akoʻi kiate kitautolú:

“Pea ko e lakanga fakataulaʻeiki lahi ange ko ʻení ʻoku puleʻi ʻe ia ʻa e ongoongoleleí pea ʻokú ne maʻu ʻa e kī ʻo e ngaahi meʻa liliu ʻo e puleʻangá, ʻio ʻa e kī ʻo e ʻiloʻi ʻo e ʻOtuá.

“Ko ia, ʻoku fakahā ʻi hono ngaahi ouaú ʻa e mālohi ʻo e anga faka-ʻOtuá.”18

ʻI he mahino ko ʻení, ko e tokāteline ʻo e Tamaí mo e ʻAló ʻa e tokāteline ʻo e fāmili taʻengatá. Ne moʻui kimuʻa e faʻahinga kotoa pē ʻo e tangatá ko ha fānau fakalaumālie mo ha mātuʻa fakalangi,19 fakataha mo Kalaisi ʻa ia ko e ʻUluaki ʻAlo ʻo e Tamaí ʻi he famili fakalangi ko ʻení.20

ʻOku pehē pē foki kiate kitautolu kotoa. Ko ha fānau kitautolu ʻa e Tamai Hēvaní.

Ne pehē ʻa Palesiteni ʻEselā Tafu Penisoni ʻi haʻane fakakaukau fakapalōfita, “ʻOku ʻikai ha meʻa te ne fakaʻohovaleʻi lahi ange kitautolu ʻi heʻetau fou atu ʻi he veilí ki he tafaʻaki ʻe tahá ka ko hono fakatokangaʻi e lelei ʻo ʻetau ʻiloʻi ʻetau Tamaí [ʻi Hēvaní] pea mo ʻetau maheni mo Hono fofongá.”21

Kuó u ʻilo ʻoku faingataʻa ke fakahoko atu he lea ʻoku maheni ki ai e tangatá, ʻa e ngaahi meʻa ko e Laumālie Māʻoniʻoní pē mo e mālohi ʻo e ʻOtuá ʻokú ne fakaʻilo maí. Ko e laumālie ʻeni ʻoku fakahoko atu ai ʻeku fakamoʻoni ki hono moʻoni, takaofi pea mo e angalelei ʻa ʻetau Tamai Taʻengatá mo Hono ʻAlo māʻoniʻoni ko Sīsū Kalaisí. ʻI he huafa ʻo Sīsū Kalaisí, ʻēmeni.

Maʻuʻanga Fakamatalá

1.

Vakai, Kenneth Scott Latourette, A History of Christianity, Volume 1: Beginnings to 1500, rev. ed. (1975) and A History of Christianity, Volume 2: Reformation to the Present, rev. ed. (1975); see also Diarmaid MacCulloch, The Reformation (2003).

2.

Sione 17:3.

3.

Vakai, Lectures on Faith (1985), 38–44.

4.

Siosefa Sāmita—Hisitōlia 1:17.

5.

Ngāue 7:56.

6.

Fakahā 4:8.

7.

Fakahā 5:9.

8.

3 Nīfai 11:7.

9.

Mātiu 7:21; tānaki atu hono fakamamafaʻí.

10.

Sione 5:19; tānaki atu hono fakamamafaʻí.

11.

Luke 23:46; tānaki atu hono fakamamafaʻí.

12.

1 Kolinitō 15:24. Ke maʻu ha mahino lahi ange ki he Fakamoʻuí mo ʻEne ngāué, vakai ki he “Ko e Kalaisi Moʻuí: Ko e Fakamoʻoni ʻa e Kau ʻAposetoló,” Liahona, ʻEpeleli 2000, 2–3.

13.

Sione 17:20–22; tānaki atu hono fakamamafaʻí.

14.

Sione 14:26.

15.

2 Nīfai 31:18.

16.

3 Nīfai 9:20; Molonai 6:2.

17.

Vakai, Sione 3:5; 3 Nīfai 11:31–38.

18.

Tokāteline mo e Ngaahi Fuakavá 84:19–20.

19.

Vakai, “Ko e Fāmilí: Ko ha Fanongonongo ki Māmani,” Liahona, Nōvema 2010, 129.

20.

Vakai, Kolose 1:15; Tokāteline mo e Ngaahi Fuakavá 93:21.

21.

Ezra Taft Benson, “Jesus Christ—Gifts and Expectations,” ʻi he Speeches of the Year, 1974 (1975), 313; vakai foki, “Jesus Christ—Gifts and Expectations,” Tambuli, May 1977, 24.

Ko ʻApi: Ko e Akoʻanga ʻo e Moʻuí

Fai ʻe ʻEletā Enrique R. Falabella

ʻO e Kau Fitungofulú

ʻOku ako ʻa e ngaahi lēsoní ʻi ha ʻapi—ʻa e feituʻu ʻe lava ke hoko ko ha konga ʻo hēvani ʻi he māmaní.

ʻOku tulitonuhia ha mātuʻa ʻe niʻihi ʻi ha ngaahi fehalaaki kuo nau fakahoko ʻi ʻapi, ʻo pehē ko e ʻuhinga ne hoko ai ʻení he ʻoku ʻikai ha akoʻanga ki he tauhi fānaú.

Ko hono moʻoní, ʻoku ʻi ai e akoʻanga pehē pea ko e lelei tahá ia. Ko e akoʻanga ʻoku ui ko ʻapi.

ʻI heʻeku manatu ki he kuohilí, ʻoku ou manatu melie ai ki ha ngaahi momeniti mahuʻinga ne u aʻusia mo hoku uaifí. ʻI heʻeku vahevahe ʻa e ngaahi manatu ko ʻení mo kimoutolú, te ke lava ʻo manatu ki hoʻo ngaahi aʻusiá tonu—fakafiefia mo fakamamahi fakatouʻosi; ʻoku tau ako meiate kinautolu kotoa.

1. Ko e Temipalé Ko e Feituʻú Ia

ʻI heʻeku foki mei heʻeku ngāue fakafaifekaú, ne u feʻiloaki mo ha finemui fakaʻofoʻofa, ʻulu ʻuliʻuli loloa ʻo aʻu hifo ki hono kongalotó. Naʻe fakaʻofoʻofa hono fofongá pea fakatupu fie malimali ʻene malimali maí. Naʻá ne maʻu ʻeku tokangá he fuofua taimi ne u sio ai kiate iá.

Ne fokotuʻu ʻe hoku uaifí ʻa e taumuʻa ke mali ʻi he temipalé, neongo ko e taimi ko iá ko e temipale ofi taha naʻe fie maʻu ke fononga ki aí naʻe kilomita ʻe 6,400 tupu.

Naʻe fakatou fakafiefia mo fakamamahi ʻa ʻema mali fakapuleʻangá, he ne ma mali pē ki he moʻuí ni. Naʻe lea ʻaki ʻe he ʻōfisá ʻa e ngaahi leá ni “Pea ʻoku ou fakahā atu ko e husepāniti mo e uaifi kimoua,” ka naʻá ne toe pehē leva, “kae ʻoua kuo fakamāvae kimoua ʻe he mate.”

Ko ia ne ma feilaulau ke fakahaofi ha paʻanga feʻunga ke totongi haʻama tikite ʻalu pē ki he Temipale ʻAlesona Mesá.

ʻI heʻema tūʻulutui ʻi he ʻōlita he temipalé, naʻe lea ʻaki ʻe ha tamaioʻeiki maʻu mafai ʻa e ngaahi lea ne u holi ke u fanongoá, ʻa ia naʻá ne fakahaaʻi mai ko e husepāniti mo e uaifi kimaua ki taimi mo e kotoa ʻo e taʻengatá.

Naʻe ʻave kimaua ʻe ha kaungāmeʻa ki he Lautohi Faka-Sāpaté. Lolotonga e houalotú, naʻá ne tuʻu ki ʻolunga peá ne fakafeʻiloaki kimaua ki he kalasí. ʻI he ʻosi ʻa e houalotú, naʻe fakafeʻiloaki mai ha tangata peá ma lulululu, ʻo ne tuku ha laʻi tola ʻe 20 ʻi hoku nimá. Hili iá, ne u toe lulululu mo ha tangata ʻe taha, pea ne u ʻohovale, naʻá ne toe tuku ha laʻi paʻanga ʻi hoku nimá. Ne u fakasio fakavavevave hoku uaifí, naʻá ne ʻi he tafaʻaki ia ʻe taha ʻo e lokí, peá u ui atu, “Lulululu mo e taha kotoa pē!”

Tuai-e-kemo kuó ma tānaki ha paʻanga feʻunga ke ma lava ʻo foki ki Kuatemala.

“ʻI he nāunau fakasilesitialé, ʻoku ʻi ai ʻa e ngaahi langi pe ngaahi tuʻunga ʻe tolu;

“Pea ko e meʻa ʻe maʻu ai ʻa e tuʻunga māʻolunga tahá, kuo pau ke kau ha tangata ʻi he angá ni ʻo e lakanga fakataulaʻeikí.”1

2. Ke Fepaki, Te ke Fie Maʻu Ha Toko Ua

Ko e taha e ngaahi moto hoku uaifí ko e “Ke lava ʻo fai ha fepaki, ʻe fie maʻu ha toko ua, pea he ʻikai ke u teitei hoko ko ha taha ʻo kinaua.”

Kuo fakamatalaʻi mahino ʻe he ʻEikí ʻa e ngaahi ʻulungaanga ʻoku totonu ke ne tataki ʻetau ngaahi fetuʻutaki mo e kakai kehé. Ko e feifeingaʻi ʻi he faʻa kātaki fuoloa, ʻi he angavaivai mo e angamalū pea mo e ʻofa taʻe mālualoi.2

Ko e ngaohikovia fakatuʻasino ʻi he fāmilí ko ha founga ia ʻoku siʻi ange ʻene hokó ʻi ha ngaahi sosaieti ʻe niʻihi, pea ʻoku tau fiefia ai. Neongo ia, ʻoku tau kei fuʻu taumamaʻo mei hono siʻaki e ngaohikovia fakaelotó. ʻOku nofo e maumau ʻoku fakatupu ʻe he faʻahinga ngaohikoviá ni ʻi heʻetau manatú he taimi lōloa, ʻokú ne fakalaveaʻi hotau ʻulungāngá, ʻokú ne fakaʻaiʻai e tāufehiʻá ʻi hotau lotó, ʻokú ne holoki ʻetau loto falalá, peá ne fakafonu kitautolu ʻaki ʻa e manavaheé.

ʻOku ʻikai ke feʻunga hono fakahoko pē ʻo e mali fakasilesitialé. Kuo pau foki ke tau moʻui ʻaki ʻa e moʻui fakasilesitialé.

3. Ko Ha Tamasiʻi ʻOku Hiva Ko Ha Tamasiʻi Fiefia Ia

Ko e moto ʻeni ʻe taha ʻoku faʻa lea ʻaki ʻe hoku uaifí.

Naʻe mahino ki he Fakamoʻuí ʻa e mahuʻinga ʻo e hiva toputapú. Hili ʻEne fakahoko e Kātoanga ʻo e Laka Atú mo ʻEne kau ākongá, naʻe pehē ʻe he folofolá, “Pea kuo hili ʻenau fasi hivá, naʻa nau ʻalu atu ki he moʻunga ʻo e ʻŌlivé.”3

Pea ʻi Heʻene folofola ʻo fakafou ʻi he Palōfita ko Siosefá, naʻá Ne pehē, “He ʻoku fiefia ʻa hoku laumālié ʻi he hiva ʻo e lotó; ʻio, ko e hiva ʻa e kau māʻoniʻoní ko e lotu ia kiate au, pea ʻe tali ia ʻaki ʻa e tāpuaki ki honau ʻulú.”4

Meʻa fakafiefia moʻoni ke fanongo ki ha valevale kuo akoʻi ʻe heʻene mātuʻá ke hiva ko e, “Fānau au ʻa e ʻOtuá.”5

4. ʻOku ou Fie Maʻu Ke Ke Fāʻofua Kiate Au

ʻOku hangē ʻa e lea “ʻOku ou ʻofa ʻiate koé,” “Mālō ʻaupitó,”mo e “Fakamolemoleʻi aú” ko ha lolo faitoʻo ki he laumālié. ʻOku nau liliu ʻa e loʻimatá ke fiefia. ʻOku nau ʻomi ʻa e fakafiemālié ki he laumālie ʻoku mamahí, pea ʻoku nau fakapapauʻi ʻa e ngaahi ongo ʻofa ʻi hotau lotó. Pea hangē pē ko e mae ʻa e ʻakaú ʻi he ʻikai ke fuʻifuʻí, ʻoku holo pea mate ʻetau ʻofá ʻi he ʻikai ke tau toe fakaʻaongaʻi e ngaahi lea mo e tōʻonga moʻui ʻo e ʻofá.

ʻOku ou manatuʻi e ngaahi ʻaho ne mau angamaheni ʻaki ke lī ha ngaahi tohi kaungāmeʻa he feituʻu lī ʻanga tohí pe tānaki ha sēniti ke mau tā mei ha telefoni totongi ki homau ngaahi ʻofaʻangá pe ko e founga ʻo ʻemau tā mo tohi ha ngaahi maau ʻi ha ngaahi laʻipepa ne teʻeki ke tohitohiʻí.

ʻOku ongo ʻolokuonga ʻeni ia he ʻahó ni!

ʻOku fakaʻatā kitautolu ʻe he tekinolosiá he kuongá ni ke tau fai ha ngaahi meʻa mana. Meʻa faingofua ko hono ʻave ha pōpoaki (text) ʻofa mo e houngaʻiá! ʻOku fai maʻu pē ia ʻe he toʻu tupú. ʻOku ou fifili pe ʻoku kei hokohoko atu ʻeni mo e ngaahi ngāue fakaʻofoʻofa kehé ʻi he taimi kuo ʻosi fokotuʻu ai hotau ʻapí. Ko e taha ʻo e ngaahi pōpoaki (text) ne u toki maʻu mei hoku uaifí naʻe peheni: “Ka fāʻofuá ʻoku hangē ko hēvaní, pea ka fekitá ʻoku hangē ko e laʻaá, pea ka malu efiafi ʻoku hangē ko e māhiná. ʻOfa ke ke maʻu ha ʻaho fiefia, ʻOfa atu.”

ʻOku ʻikai kei mapukepuke ʻeku ongoʻi hangē ʻoku ou ʻi hēvaní he taimi ʻoku ou maʻu ai ha pōpoaki peheni.

Ko ʻetau Tamai Hēvaní ko ha sīpinga haohaoa ia ʻo hono fakahaaʻi e ʻofá. ʻI Heʻene foaki Hono ʻAló, naʻá Ne ngāue ʻaki e leá ni “Vakai ki hoku ʻAlo ʻofaʻangá, ʻa ia ʻoku ou fiemālie lahi aí.”6

5. ʻOku ou manako he Tohi ʻa Molomoná mo ʻofa ʻi Hoku Fakamoʻui ko Sīsū Kalaisí

ʻOku ou ongoʻi māfana heʻeku sio ki hoku uaifí ʻokú ne lau fakaʻaho ʻa e Tohi ʻa Molomoná. ʻI heʻene fai iá, ʻoku lava ke u ongoʻi ʻene fakamoʻoní ʻi heʻeku sio ki he fiefia ʻoku hā mei hono fofongá ʻi heʻene lau ʻa e ngaahi potufolofola ʻoku nau fakamoʻoni ki he misiona ʻo e Fakamoʻuí.

Meʻa fakapotopoto ko e folofola ʻa hotau Fakamoʻuí: “ʻOku mou kumi lahi ʻi he ngaahi Tohi Tapú koeʻuhí ʻoku mou ʻamanaki ke maʻu ai ʻa e moʻui taʻengatá: pea ko ia ia ʻoku fakamoʻoni kiate aú.”7

Ne ueʻi au ʻe he meʻá ni, peá u talaange ki hoku mokopuna ko Lesielí, ne toki akó ni ke laukonga, “Ko e hā haʻo fakakaukau ki hono fokotuʻu ha taumuʻa ke lau ʻa e Tohi ʻa Molomoná?”

Ko ʻene talí ʻení “Kulenipā, ʻoku fuʻu faingataʻa. Ko e tohi lahi.”

Peá u kole ange ke ne lau mai ha peesi ʻe taha. Ne u toʻo hake ha uasi ke taimiʻi ʻene laú. Ne u pehē ange, “Naʻe miniti pē ʻe tolu, pea ko e liliu faka-Sipeini ʻo e Tohi ʻa Molomoná ʻoku peesi ʻe 642, ko ia ʻokú ke fie maʻu ha miniti ʻe 1,926.”

Ne hoko ia ʻo mei lahi ange ai ʻene manavaheé, ko ia ne u vahevahe e fika ko iá ʻaki e miniti ʻe 60 mo talaange ki ai te ne fie maʻu pē ʻa e houa ʻe 32 ke ne lau ai—siʻi ange he ʻaho ʻe taha mo e kongá!

Peá ne pehē mai, “Fuʻu faingofua ia, Kulenipā.”

ʻI he fakaʻosí, naʻe tuku ʻe Lesieli mo hono tuongaʻane ko ʻEsitepaní, mo homa makapuna kehé, ha taimi lahi ange koeʻuhí ʻoku fie maʻu ke lau e tohí ni ʻi he laumālie ʻo e lotu mo e fakalaulauloto.

ʻI heʻetau ako ke fiefia ʻi he ngaahi folofolá fakataha mo e taimí, te tau kalanga ʻo hangē ai ko e Tangata Sāmé: “ʻOku huʻa melie lahi hoʻo ngaahi folofolá ki hoku [manakó]! ʻio, ʻoku melie lahi ʻi he honí ki hoku ngutú!”8

6. ʻOku ʻIkai Feʻunga Hono ʻIlo Pē ʻo e Folofolá; Kuo Pau ke Tau Moʻui ʻAki Ia

ʻOku ou manatuʻi ʻeku toki ʻosi ngāue fakafaifekaú, pea ʻi heʻeku fekumi fakamātoato he folofolá, ne u fakakaukau ne u ʻilo kotoa ia. Ne u ako folofola fakataha mo hoku hoá lolotonga ʻema faikaumeʻá. Ne u ngāue ʻaki ʻeku ngaahi noutí mo e ngaahi maʻuʻanga fakamatalá ke vahevahe ki ai ʻeku ʻilo ki he ongoongoleleí. Hili ʻema malí, ne u fakatokangaʻi moʻoni ne u ako ha meʻa lahi meiate ia. Mahalo ne u feinga ke akoʻi kiate ia ʻa e ongoongoleleí, ka naʻá ne akoʻi au ki he founga ke moʻui ʻaki iá.

ʻI he fakaʻosi ʻe he Fakamoʻuí ʻa e Malanga he Moʻungá, naʻá Ne fai ʻa e akonaki fakapotopoto ko ʻení: “Ko ia ʻokú ne fanongo ki heʻeku talá ni pea fai ki aí, te u fakatatau ia ki he tangata poto, naʻe langa hono falé ʻi he funga maka.”9

Ko kinautolu ʻoku nau moʻui ʻaki ʻa e ngaahi tefitoʻi moʻoni fakasilesitiale ʻoku hā he folofolá ʻoku nau ʻoange ʻa e fakafiemālié kiate kinautolu ʻoku mamahí. ʻOku nau ʻomi ʻa e fiefiá kiate kinautolu ʻoku loto faingataʻaʻiá, fakahinohinó kiate kinautolu ʻoku heé, melinó kiate kinautolu ʻoku loto ʻitá, pea mo ha fakahinohino pau kiate kinautolu ʻoku fekumi ki he moʻoní.

Fakamāʻopoʻopó:

1.

Ko e temipalé ʻa e feituʻú.

2.

ʻE fie maʻu ki he fepakí ha toko ua, ka he ʻikai pē ke u teitei kau ai.

3.

Ko e tamasiʻi ʻoku hivá, ko ha tamasiʻi fiefia ia.

4.

ʻOku ou fie maʻu ke ke fāʻofua kiate au.

5.

ʻOku ou ʻofa he Tohi ʻa Molomoná mo hoku Fakamoʻuí, ko Sīsū Kalaisi.

6.

ʻOku ʻikai feʻunga ʻa hono ʻilo pē ʻo e folofolá; kuo pau ke tau moʻui ʻaki ia.

ʻOku ako ʻa e ngaahi lēsoni ko ʻení mo ha ngaahi lēsoni kehe pē ʻi ha ʻapi—ʻa e feituʻu ʻe lava ke hangē ko ha konga ʻo hēvani ʻi he māmaní.10 ʻOku ou fakamoʻoni ʻoku ʻomi ʻe he ongoongolelei ʻo Sīsū Kalaisí mo e palani ʻa ʻetau Tamai Hēvaní ha fakahinohino pau ʻi he moʻuí ni pea mo e talaʻofa ʻo e moʻui taʻengatá, ʻi he huafa ʻo Sīsū Kalaisí, ʻēmeni.

Maʻuʻanga Fakamatalá

1.

Tokāteline mo e Ngaahi Fuakavá 131:1–2.

2.

Vakai, Tokāteline mo e Ngaahi Fuakavá 121:41.

3.

Maʻake 14:26.

4.

Tokāteline mo e Ngaahi Fuakavá 25:12.

5.

“Fānau Au ʻa e ʻOtua,” Ngaahi Himi, fika 301.

6.

Mātiu 3:17; toe vakai, Maʻake 1:11; 3 Nīfai 11:7.

7.

Sione 5:39.

8.

Saame 119:103.

9.

Mātiu 7:24.

10.

Vakai, Ngaahi Akonaki ʻa e Kau Palesiteni ʻo e Siasí: Tēvita O. Makei (2003), 43, 150.

Ko Hono Tali Kita ʻe he ʻEikí

Fai ʻe ʻEletā Erich W. Kopischke

ʻO e Kau Fitungofulú

ʻOku fakaiku ʻa e fekumi pea mo tali ʻoku hōifua mai e ʻEikí, ki he ʻilo kuó Ne fili mo tāpuekina kitautolu.

ʻI heʻeku kei siʻí, ʻoku ou manatuʻi hono faʻa ʻave au ʻe he tangataʻeikí he taimi ʻe niʻihi ke ma fai ha ngaahi ngāue. Naʻe ʻi ai haʻamau kiʻi ngoue naʻe lau kilomita pē mei he feituʻu ne mau nofo aí, pea naʻe lahi maʻu pē meʻa ke faí ke teuteu ʻa e ngoué ʻi he faʻahitaʻu kotoa pē. Naʻá ma ngāue ki he palepalé pe fokotuʻu pe fakaleleiʻi ʻa e ʻaá. Ko ʻeku manatú, naʻe fai maʻu pē ʻa e ngāué ni ʻi he mokoʻīʻií, sinou lahí, pe ʻuha lōvaí. Ka naʻá ku saiʻia ai. Naʻe akoʻi au heʻeku tangataʻeikí ʻi he ngāué ʻi he faʻa kātaki pea ke tali lelei ia.

Naʻá ne fakaafeʻi au ʻi ha ʻaho ʻe taha ke u fakamaʻu ha foʻi sikalu peá ne fakatokanga mai, “Manatuʻi, kapau te ke fakamaʻu ia ʻo fuʻu maʻu, ʻe motu ia.” Ne u vēkeveke ke fakahaaʻi ki ai te u lava ʻo fai ia. Naʻá ku fakamaʻu ia ʻaki hoku iví kotoa, pea ko hono moʻoní, naʻá ku motuhi e foʻi sikalú. Naʻá ne fai ha kiʻi lea fakaoli, peá ma toe kamata. Naʻa mo e taimi ʻo ʻeku “fehalākí,” naʻá ku ongoʻi maʻu pē ʻene ʻofa mo ʻene loto-falala kiate aú. Naʻá ne siʻi mālōlō ʻi he taʻu ʻe 10 kuo hilí, ka ʻoku ou kei lava pē ʻo ongona hono leʻó, ongoʻi ʻene ʻofá, fiefia ʻi heʻene fakalotolahí, mo ongoʻi ʻene tali aú.

Ko ha tefitoʻi fie maʻu fakaetangata ʻa e ongoʻi ke tali kita ʻe ha taha ʻoku tau ʻofa aí. ʻOku fakalotolahiʻi kitautolu ʻi hono tali kitautolu ʻe he kakai leleí. ʻOkú ne fakatupulaki ʻetau ongoʻi hotau mahuʻingá mo ʻetau lotolahí. Ko kinautolu ʻoku ʻikai ke nau lava ʻo ongoʻi ʻoku tali kinautolu ʻe ha kakai leleí, ʻoku nau kumi ia ʻi ha feituʻu kehe. Te nau lava ʻo kumia ia ʻi ha kakai ʻoku ʻikai ke nau tokanga ki heʻenau lelei. Te nau lava ʻo pīkitai ki ha niʻihi ʻoku ʻikai ko ha kaungāmeʻa moʻoni mo fai ha ngaahi taʻepau ʻi heʻenau feinga ke maʻu e tokanga ʻoku nau fekumi ki aí. Te nau ala feinga ke tali kinautolu ʻaki haʻanau tui ha faʻahinga ākenga vala ke fakatupu ha ongoʻi ʻoku nau kau pe maʻu ha tuʻunga. Ko ha niʻihi, ko e feinga ki ha fatongia pe tuʻunga ʻiloá ʻe lava ke toe hoko ko ha founga ke tali ai kinautolu. Mahalo te nau fakamatalaʻi honau mahuʻingá ʻaki ha fatongia ʻoku nau fua pe tuʻunga ʻoku nau maʻu.

Naʻa mo e lotoʻi Siasí ʻoku ʻikai ke tau faʻa hao mei he faʻahinga fakakaukau ko ʻení. ʻOku hanga ʻe heʻetau feinga ke tali kitautolu ʻe he kakai halá pe fai ia ʻi he halá, ʻo tuku kitautolu ʻi ha tuʻunga ʻoku fakatuʻutāmaki - ʻoku ngalingali te ne takihalaʻi kitautolu pea aʻu pē ke tau ʻauha ai. He ʻikai ke tau ongoʻi ai ʻoku fakamahuʻingaʻi kitautolu pe tau maʻu ha lotolahi, ka te tau iku ai ki he ongoʻi liʻekina mo taʻefeʻungá.

Naʻe faleʻi ʻe ʻAlamā hono foha ko Hilamaní, “Tokanga ke ke sio ki he ʻOtuá pea moʻui.”1 Ko e maʻuʻanga ivi fisifisimuʻa tahá mo hono tali lelei kitá ko ʻetau Tamai Hēvaní mo Hono ʻAlo ko Sīsū Kalaisí. ʻOkú Na ʻafioʻi kitautolu. ʻOkú Na ʻofa ʻiate kitautolu. ʻOku ʻikai ke na tali kitautolú koeʻuhí ko hotau fatongiá pe tuʻungá. ʻOku ʻikai ke na tokanga ki hotau tuʻungá. ʻOkú na ʻafio ki hotau lotó. ʻOkú na tali kitautolu ʻi hotau tuʻunga totonú pea mo e tuʻunga ʻoku tau feinga ke aʻusiá. ʻE hanga ʻe heʻetau fekumi kiate Kinauá mo ʻEna tali lelei kitautolú, ʻo langaki mo poupouʻi maʻu pē kitautolu.

Te u vahevahe atu ha kiʻi sīpinga mahinongofua, kapau ʻe fakaʻaongaʻi, ʻe lava ke aʻusia ai ʻe he taha kotoa hono tali lelei kitautolú. Naʻe foaki ʻa e sīpinga ko ʻení ʻe he ʻEikí ki he Palōfita ko Siosefa Sāmitá: “Ko e moʻoni ʻoku ou pehē kiate kimoutolu, ko kinautolu kotoa pē ʻiate kinautolu ʻa ia ʻoku nau ʻilo ʻoku angatonu mo mafesifesi ʻa honau lotó, pea fakatomala ʻa honau laumālié, pea nau loto fiemālie ke tauhi ʻa ʻenau ngaahi fuakavá ʻi he feilaulaú—ʻio, ʻa e feilaulau kotoa pē ʻa ia ko au, ko e ʻEikí, te u fekaú—ʻoku ou tali ʻa kinautolu.”2

ʻOku sitepu faingofua pē ʻe tolu ʻa e foungá ni:

1.

ʻIloʻi ʻoku angatonu hotau lotó mo mafesifesi,

2.

ʻIloʻi ʻoku fakatomala hotau laumālié, mo e

3.

Loto fiemālie ke tauhi ʻetau ngaahi fuakavá ʻi he feilaulau, ʻo hangē ko e fekau ʻa e ʻEikí.

ʻUluakí, ʻoku fie maʻu ke tau ʻilo ʻoku angatonu mo mafesifesi hotau lotó. ʻOku tau ʻiloʻi fēfē ia? ʻOku tau kamata ʻaki haʻatau vakavakaiʻi fakamātoato ʻetau moʻuí. Ko e lotó ko e uho ia ʻo e ngaahi ongo ʻoku tau maʻú. Pea ʻi heʻetau vakaiʻi hotau lotó, ʻoku tau fakafuofuaʻi ai kitautolu. ʻOku tau ʻiloʻi lelei e meʻa ʻoku ʻikai ke ʻilo ʻe ha taha ʻoku tau feohi ʻo kau kiate kitautolú. ʻOku tau ʻilo ʻetau ʻuhingá mo ʻetau ngaahi fakaʻamú. Ko e taimi ʻoku tau vakavakaiʻi fakamātoato mo moʻoni ai ʻetau moʻuí, ʻoku ʻikai ke tau kumi ʻuhinga pe lohiakiʻi pē kitautolu.

ʻOku ʻi ai foki mo ha founga ke tau ʻilo ai pe ʻoku mafesifesi hotau lotó. Ko e loto mafesí ʻoku molū, tauʻatāina, mo ongongofua. Ko e taimi ʻoku ou fanongo ai ki he folofola ʻa e Fakamoʻuí, “Vakai, ʻoku ou tuʻu ʻi he matapaá, mo tukitukí,”3 ʻoku ou ongona ʻEne tukituki ʻi he matapā ʻo hoku lotó. Kapau te u fakaava ʻa e matapā ko ʻení kiate Ia, ʻoku ou ongongofua ange ai ki he ngaahi fakaafe ʻa e Laumālié, pea ʻoku ou talingofua ange ai e finangalo ʻo e ʻOtuá.

ʻE akoʻi kitautolu ʻe he Laumālie Māʻoniʻoní ʻi he taimi ʻoku tau fakakaukauʻi fakamātoato mo faʻa lotu ai e lahi ʻo e angatonu mo e mafesifesi hotau lotó. Te tau maʻu ha fakamahino pe fakatonutonu lelei ʻoku fakaafeʻi ai kitautolu ke tau ngāue.

Uá, kuo pau ke tau ʻilo ʻoku mafesifesi hotau lotó. ʻOku fakamatalaʻi e foʻi lea fakatomalá (contrite) ʻi he tikisinale ʻOkisifōtí ko ha “ongo pe fakahaaʻi ʻo e mamahi ʻi hano fakatokangaʻi kuo fai hala ha taha.”4 Kapau ʻoku tau laumālie fakatomala, ʻoku tau fakahaaʻi ʻetau ngaahi angahalá mo e tōnounoú. ʻOku akoʻingofua kitautolu “[ʻi he] ngaahi meʻa kotoa pē ʻoku kau ki he māʻoniʻoní.”5 ʻOku tau ongoʻi ha mamahi faka-ʻOtua mo fie fakatomala. ʻOku fiefanongo e laumālie mafesifesí “ki he ngaahi fakahinohino ʻa e Laumālie Māʻoniʻoní.”6

ʻOku fakahaaʻi ʻa e laumālie mafesifesí ʻe heʻetau lotoʻaki mo fakapapau ke ngāué. ʻOku tau loto lelei ke fakavaivaiʻi kitautolu ʻi he ʻao ʻo e ʻOtuá, loto lelei ke fakatomala, ako, mo liliu. ʻOku tau loto lelei pe lotu, “Oua naʻa fai hoku lotó, ka ko e fingangalo ʻoʻoú.”7

Ko e sitepu hono tolu ke tali ai kitautolu ʻe he ʻEikí ko ha fili ʻi he ʻilo pau ke tauhi ʻetau ngaahi fuakavá ʻi he feilaulau, “ʻio, ʻa e feilaulau kotoa pē, ʻa ia ko au ko e ʻEikí, te u fekaú.”8 ʻOku lahi ʻetau faʻa fakakaukau ʻoku ʻuhinga e foʻi lea feilaulaú ki ha meʻa ʻoku lahi pe faingataʻa ke tau fakahoko. Mahalo naʻa moʻoni ʻeni ʻi ha ngaahi meʻa ʻe niʻihi, ka ko e taimi lahi ʻoku ʻuhinga ia ke moʻui fakaʻaho ko ha ākonga moʻoni ʻa Kalaisi.

Ko ha founga ʻe taha ke tauhi ai ʻetau ngaahi fuakavá ko e maʻu ʻi he tuʻunga taau ʻa e sākalamēnití ʻi he uike kotoa pē. ʻOku tau teuteuʻi kitautolu ʻi he ʻiloʻi pau, ki he ouau toputapú. ʻOku tau fakafoʻou mo fakapapauʻi ʻetau ngaahi palōmesi toputapu ki he ʻEikí. ʻOku tau ongoʻi ʻi he foungá ni ʻokú Ne tali kitautolu pea tau maʻu ʻEne fakapapau ʻoku tali ʻetau ngaahi ngāué mo fakamolemoleʻi ʻetau ngaahi angahalá tuʻunga ʻi he Fakalelei ʻa Sīsū Kalaisí. ʻOku talaʻofa mai ʻa e ʻEikí lolotonga e ouau ko ʻení, kapau te tau loto fiemālie ke toʻo kiate kitautolu e huafa Hono ʻAló pea manatu maʻu ai pē kiate Ia mo tauhi ʻEne ngaahi fekaú, te tau maʻu maʻu ai pē Hono Laumālié. Ko e maʻu ko ia e Laumālie Māʻoniʻoní ko hotau takaua maʻu peé, ko e fakaʻilonga taupotu taha ia hono tali kitautolu ʻe he ʻOtuá.

Ko e ngaahi founga kehe ke tauhi ai ʻetau ngaahi fuakavá ʻaki e feilaulaú ʻoku faingofua tatau pē ia mo hono tali ha fatongia ʻi he Siasí pea ngāue faivelenga he fatongia ko iá pe muimui he fakaafe hotau palōfita ko Tōmasi S. Monisoní, ke ala atu ʻo tokoni kiate kinautolu ʻoku tuʻu he tafaʻakí pea fie maʻu ke fakahaofi fakalaumālié. ʻOku tau tauhi ʻetau ngaahi fuakavá ʻi he feilaulau, ʻaki ʻetau tokoni fakalongolongo pē ʻi hotau kaungāʻapí pe koló pe kumi e ngaahi hingoa ʻo ʻetau ngaahi kuí pea fakahoko e ngāue fakatemipalé maʻanautolu. ʻOku tau tauhi ʻetau ngaahi fuakavá ʻi he feilaulau, ʻi heʻetau feinga ke angamāʻoniʻoni, ke tauʻatāina, mo fakafanongo ki he ngaahi ueʻi ʻa e Laumālié ʻi heʻetau moʻui fakaʻahó. Ko e taimi ʻe niʻihi ʻoku ʻuhinga pē e tauhi ia ʻetau ngaahi fuakavá ke tau tuʻu maʻu mo faivelenga ʻi he taimi ʻoku tō takutaku mai ai e ngaahi matangi mālohi ʻo e moʻuí kiate kitautolú.

Hili hono fakamatalaʻi ʻe he ʻEikí e founga te Ne tali ai kitautolú, ʻoku fakaʻaongaʻi ʻe he ʻEikí ha fakatātā fakaʻofoʻofa ke fakahaaʻi ʻene ʻaonga kiate kiate kitautolu fakafoʻituitui mo e ngaahi fāmilí ke tau feinga ke Ne tali kitautolú. Naʻá Ne folofola, “He ko au, ko e ʻEikí, te u pule ke nau fakatupu mai ha fua ʻo hangē ko ha ʻakau fua lahi, ʻa ia kuo tō ʻi ha kelekele lelei, ʻi ha veʻe vaitafe maʻa, ʻa ia ʻoku fua ʻaki ʻa e fua lahi ʻoku mahuʻinga lahi.”9

Ko e taimi ʻoku tau feʻunga fakafoʻituitui ai mo e Laumālie ʻo e ʻEikí mo ongoʻi ʻEne tali kitautolú, ʻe tāpuakiʻi leva kitautolu ʻo mahulu hake ʻi heʻetau mahinó mo ʻomi ha ngaahi fua lahi ʻo e māʻoniʻoní. Te tau kau ʻiate kinautolu naʻá Ne folofola ki ai, “Mālō, ko e tamaioʻeiki lelei mo angatonu: kuó ke faitotonu ʻi he meʻa siʻi, te u fakanofo koe ke ke pule ki he meʻa lahi: hū koe ki he fiefiaʻanga ʻo hoʻo ʻeikí.”10

ʻOku fakaiku ʻa e fekumi pea mo hono tali ʻe he ʻEikí, ki he ʻiloʻi kuó Ne fili mo tāpuekina kitautolu. Te tau maʻu ha loto falala lahi ange te Ne tataki mo fakahinohino kitautolu ki he leleí. ʻE hāsino ʻEne ʻaloʻofa ongongofuá ʻi hotau lotó, ʻi heʻetau moʻuí, pea ʻi hotau fāmilí.

ʻOku ou fakaafeʻi kimoutolu ʻaki hoku lotó kotoa ke mou feinga ke tali kimoutolu ʻe he ʻEikí mo maʻu ʻEne ngaahi tāpuaki kuo ʻosi talaʻofa maí. ʻI heʻetau muimui he sīpinga faingofua kuo fokotuʻ u ʻe he ʻEikí, te tau ʻilo kuo tali kitautolu ʻe he ʻEikí, neongo pe ko e hā hotau fatongiá, tuʻungá, pe ngaahi fakangatangata fakamatelié. ʻE fakalotolahiʻi kitautolu ʻe Heʻene tali ʻofá, fakalahi ʻetau tuí, mo tokoniʻi ke tau mafeia e meʻa kotoa ʻoku tau fehangahangai mo ia he moʻuí. Neongo ʻa e ngaahi faingataʻá, ka te tau ikuna, tupulaki,11 mo ongoʻi nonga.12 Te tau kau ʻi he niʻihi naʻe folofola ki ai ʻa e ʻEikí:

“ʻOua ʻe manavahē, ʻe fānau iiki, he ʻoku ʻaʻaku ʻa kimoutolu, pea kuó u ikunaʻi ʻa e māmaní, pea ʻoku mou kau kiate kinautolu kuo foaki ʻe heʻeku Tamaí kiate aú;

“Pea ʻe ʻikai mole ha taha ʻo kinautolu kuo foaki kiate au ʻe heʻeku Tamaí.”13

ʻI he huafa ʻo Sīsū Kalaisí, ʻēmeni.

Maʻuʻanga Fakamatalá

1.

ʻAlamā 37:47.

2.

Tokāteline mo e Ngaahi Fuakava 97:8.

3.

Fakahā 3:20.

4.

Oxford Dictionaries Online, “contrite,” oxforddictionaries.com.

5.

ʻAlamā 21:23.

6.

Mōsaia 3:19.

7.

Luke 22:42.

8.

Tokāteline mo e Ngaahi Fuakava 97:8.

9.

Tokāteline mo e Ngaahi Fuakava 97:9.

10.

Mātiu 25:21.

11.

Vakai, Mōsaia 2:22.

12.

Vakai, Mōsaia 2:41.

13.

Tokāteline mo e Ngaahi Fuakava 50:41–42.

Pongipongi Fakaʻofoʻofa

Fai ʻe ʻEletā Bruce D. Porter

ʻO e Kau Fitungofulú

ʻOku ʻikai fie maʻu ke mou manavahē ki he kahaʻú, pe vaivai ʻetau ʻamanakí mo e fiefiá, koeʻuhí he ʻoku ʻiate kitautolu ʻa e ʻOtuá.

ʻI ha efiafi Tuʻapulelulu ʻi Selusalema, naʻe fakataha ai ʻa Sīsū mo ʻEne kau ākongá ʻi ha loki ʻi ʻolunga ke nau fakahoko e Lakaatú. Naʻe ʻikai ke ʻilo ʻe he kau tangata naʻe kau mo Iá ʻe ʻi ai e ʻaho ʻe ui ai ʻa e houa maʻu meʻatokoni ko ʻení ko e ʻOhomohe Fakaʻosí. Kapau pē ā ne nau ʻilo ʻeni mo hono ʻuhingá, te nau tangi.

Ka naʻe mahino lelei ki honau ʻEikí ʻe taimi nounou pē kuo kamata ʻa e fakamamahi ʻo Ketisemani mo Kolokotá. Ne tuʻunuku mai e taimi faingataʻa taha ʻi he hisitōlia ʻo e māmaní; neongo ia, naʻe folofola ʻa Sīsū kiate kinautolu, “Te mou maʻu ʻa e mamahí ʻi māmani: [ka mou fiefia;] kuó u ikuʻi ʻa māmani” (Sione 16:33).

ʻOku tau moʻui he ʻahó ni ʻi ha kuonga mouveuveu mo taʻe pau, ko ha taimi naʻe tomuʻa fakahā ʻe he ʻEikí kia ʻĪnoke ʻe fakaʻilongaʻi ia ʻaki ʻa e “ngaahi ʻaho ʻo e faiangahalá mo e tauteá” (Mōsese 7:60). ʻE ʻi ai ʻa e ngaahi taimi fakamamahi mo faingataʻa he kahaʻú, ka ʻoku tau maʻu foki ha ʻuhinga ke fiefia mo nēkeneka ai, he ‘oku tau moʻui ʻi he kuonga fakakosipeli fakaʻosí, ʻi hono toe fakafoki mai ʻe he ʻOtuá Hono Siasí mo Hono puleʻangá ki māmani ko e teuteu ki he toe hāʻele mai Hono ʻAló.

Naʻe lea ʻa Palesiteni Poiti K. Peeka ki hono makapuná ʻi he fakautuutu ʻo e koví ʻi he māmani ʻoku tau moʻui aí. Naʻá ne pehē: “Te nau mamata ki ha ngaahi meʻa lahi ʻe hoko ʻi heʻenau moʻuí. ʻE ʻi ai honau niʻihi ʻe siviʻi ʻenau lototoʻá mo ʻahiʻahiʻi ʻenau tuí. Ka ʻo kapau te nau kumi ʻi he faʻa lotu ke maʻu ha tokoni mo ha fakahinohino, kuo pau ke foaki kiate kinautolu ha mālohi ki he ngaahi meʻa ʻoku halá.”

Naʻá ne toe tānaki kimui ange: “ʻOku fakaʻau ke kovi ange ʻa e ngaahi tuʻunga ʻulungaanga fakaeangamaʻa ko ia ʻoku fakafalala ki ai ʻa e moʻui fakasivilaisé. Neongo ia, ʻoku ʻikai ke u manavahē au ia ki he kahaʻú” (“ʻOua ʻe Manavahē,” Liahona, Mē 2004, 77, 78).

Kāinga, ʻoku ʻikai fie maʻu ke mou manavahē ki he kahaʻú, pe vaivai ʻetau ʻamanakí mo e fiefiá, koeʻuhí he ʻoku ʻiate kitautolu ʻa e ʻOtuá. ʻI he ngaahi fuofua lea akonaki ʻa Sīsū ʻi Kāleli ki Heʻene kau ākonga ne toki ui foʻoú, naʻe ʻi ai e foʻi lea fakatokanga ʻe tolu: “ʻOua ʻe manavahē” (Luke 5:10). Naʻe tuʻo lahi ʻEne fai e akonaki ko iá lolotonga ʻEne ngāue fakafaifekaú. Kuo folofola mai ʻa e Fakamoʻuí ki Hono Kāingalotu ʻi hotau kuongá, “Ko ia, ke mou fiefia, pea ʻoua ʻe manavahē, he ko au ko e ʻEikí ʻoku ou ʻiate kimoutolu, pea te u tuʻu ʻi homou tafaʻakí (T&F 68:6).

ʻE tuʻu ʻa e ʻEikí ʻi he tafaʻaki Hono Siasí mo e kakaí mo tauhi kinautolu ke nau malu kae ʻoua ke Ne hāʻele mai. ʻE ʻi ai e melinó ʻi Saione mo hono ngaahi siteikí, he kuó Ne ʻosi fanongonongo: “Pea ke hoko ʻa e tānaki fakataha ki he fonua ko Saioné, pea ki hono ngaahi siteikí, ko ha maluʻanga, pea ko ha ungaʻanga mei he afaá, pea mei he houhaú ʻo ka lilingi kakato atu ia ki he māmaní hono kotoa” (T&F 115:6).

ʻOku tuʻu ʻa e Siasí ko ha ʻā malu ki hono kāingalotú. Neongo ʻe faingataʻa ʻi ha ngaahi taimi ʻa e ngaahi tūkunga ʻi he māmaní, ʻe maʻu ʻe he Kāingalotu faivelenga ʻo e Siasí ha hūfangaʻanga ʻi he ngaahi siteiki ʻo Saioné. Kuo tuʻutuʻuni ʻe he ʻEikí ko e maka kuo tā mei he moʻungá taʻe kau ai ha nimá ʻe teka atu ia kae ʻoua kuó ne fakafonu ʻa e māmaní kotoa (vakai, Taniela 2:31–45; T&F 65:2). He ʻikai lava ʻe ha mālohi fakaetangata ʻo taʻofi ʻeni, he naʻe fakahoko e ngāué ni ʻe he ʻOtuá, pea ko Sīsū Kalaisi ʻa e fungani makatulikí.

Naʻe mamata ʻa Nīfai ʻi ha meʻa-hā-mai, ʻe hoko ʻi he ngaahi ʻaho fakaʻosí ʻa e tō ʻa e mālohi ʻo e Lami ʻo e ʻOtuá ki he “kau Māʻoniʻoni ʻo e Siasí pea ki he kakai ʻo e fuakava ʻa e ʻEikí,” pea ʻe “fakamahafu ʻa kinautolu ʻaki ʻa e māʻoniʻoní pea mo e mālohi ʻo e ʻOtuá ʻi he fuʻu nāunau lahi” (1 Nīfai 14:14).

ʻE lava ke fakamahafu kitautolu takitaha, mo hotau fāmilí ʻaki e mālohi ʻo e ʻOtuá ko ha maluʻi kapau te tau tuʻu maʻu ʻi he Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní pea tuku e Laumālié ke ne tataki kitautolu. Mahalo ʻe hoko mai ʻa e ʻahiʻahí, pea mahalo he ʻikai mahino ʻa e meʻa kotoa pē ʻoku hoko pe ʻākilotoa kitautolú. Ka ʻi heʻetau loto fakatōkilalo, mo falala fakalongolongo ki he ʻEikí, te Ne ʻomi ha fakahinohino mo tataki kitautolu ʻi he faingataʻa kotoa pē ʻo e moʻuí. Kapau ʻoku tau holi ke fakahoifua kiate Ia, ʻe tāpuekina kitautolu ʻaki ha melino lahi ʻi hotau lotó.

ʻI he ngaahi fuofua taimi ʻo hono Toe Fakafoki Mai ʻo e Ongoongoleleí, naʻe fehangahangai e kāingalotu ʻo e Siasí mo ha ngaahi ʻahiʻahi faingataʻa. Naʻe lea ʻa Palesiteni Pilikihami ʻIongi kau ki he taimi ko iá: “ʻI he taimi ʻoku ʻātakaiʻi ai au ʻe he kau fakatangá mo hanganaki mai ʻa e maté mei he tapa kotoa peé, ʻoku ʻikai ke u toe tokanga au ki ha meʻa ka ko ʻeku ongoʻi ʻa e hulutuʻa ʻeku fiefiá mo hoku laumālié foki, ʻo hangē ko e taimi ní. ʻE hā ngali fakataʻeoli mo taʻe pau ʻa e ʻamanakí, ka kuo teʻeki ai ke u mamata ʻi he ongoongoleleí ni, ki ha taimi naʻe ʻikai ke u ʻiloʻi, ko hono olá, ʻe lelei ia ki he tupuʻanga ʻo e moʻoní” (Ngaahi Akonaki ʻa e Kau Palesiteni ʻo e Siasí: Pilikihami ʻIongi [1997], 410).

Ko hoku hoa faifekau ko Paulá, ko ha tokotaha naʻe moʻui fiefia maʻu pē. Naʻá ne puke lahi ʻi heʻene hoko ko ha tamai kei talavoú. Ka neongo e faingataʻá naʻe kei hokohoko atu pē ʻene tokoni ki he niʻihi kehé ʻi he loto fiefia mo tukuhua. Naʻá ne hū ange ki hoku ʻōfisí ʻo heka ange heʻene saliote teketeké mo pehē ange, “Kamata e moʻuí ʻi he sea teketeke fakamīsiní!” Ne u manatua maʻu pē ia he ngaahi taʻu kimuʻa peá ne mālōloó ʻene pukepuke hake ʻa e foʻi ama ʻOlimipikí mo heka pē ʻi hono saliote teketeké kae pasi fiefia ha laungeaú. Hangē ko e foʻi ama ko ia ʻoku ʻikai pē mate hono uló, naʻe ʻikai ha taimi ʻe vaivai ai e tui ʻa Paulá.

ʻI heʻeku kei ako ʻi he ʻUnivēsiti Pilikihami ʻIongí, ne u nofo ʻi ha fale fakataha mo ha kau talavou tokolahi. Ko hoku kaungāloki ko Pulusí, mahalo ko e tokotaha loto tauʻatāina taha ia kuó u ʻilo. Ne teʻeki pē ke mau fanongo kuó ne lea ʻaki ha meʻa ʻoku kovi kau ki ha taha pe ha faʻahinga tūkunga, pea ne u ongoʻi taʻetūkua kuo fakalotolahia aú. Naʻe maʻu ʻene fiefiá mei heʻene falala ki he Fakamoʻuí mo e ongoongoleleí.

ʻI ha ‘aho momoko mo sinou ʻe taha, ne lue hake hoku kaungāmeʻa ko Tomu he ʻunivēsití. Ko e hoko pē ia ʻa e 7.00 pongipongí, pea naʻe kei lōngonoa mo fakapoʻuli ʻa e ʻapiakó. Ne lahi e tō ʻa e sinoú, fakataha mo ha havili mālohi. Naʻe fakakaukau ʻa Tomu, “Meʻa fakamamahi moʻoni ko e ʻeá.” Naʻe toe mamaʻo atu ʻene lué ʻi he fakapoʻulí mo e sinoú, peá ne fanongo ki ha taha ʻoku hiva.

Hangē pē ko ʻene ʻamanakí, ko hono kaungāmeʻa loto tauʻatāina ia ko Pulusí ʻoku ʻasi mai he afā sinoú. Naʻá ne hiki hono ongo nimá ki he langí, peá ne hivaʻi e hiva mei he faiva hiva ko e Broadway Oklahoma: “ʻOi, he toki pongipongi fakaʻofoʻofa ē! ʻOi, he toki ʻaho fakaʻofoʻofa ē! Kuó u maʻu ha ongo fakaʻofoʻofa, ʻe lelei e meʻa hono kotoa he ʻahó ni” (Richard Rodgers mo Oscar Hammerstein II, “Oh, What a Beautiful Morning” [1934]).

Talu mei he aʻusia ko iá, mo e hoko e leʻo fiefia ʻi he fakapoʻulí he afā sinoú ko ha fakataipe kiate au ʻo e ʻuhinga ʻo e tuí mo e ʻamanakí. Naʻa mo ʻetau ʻi ha māmani fakapoʻulí, ʻoku totonu ke tau hiva ʻi he fiefia, ʻa kitautolu Kāingalotu ʻo e Siasí, heʻetau ʻilo ʻoku ʻi he Siasi mo e kakai ʻo e ʻOtuá ʻa e mālohi ʻo e langí. Te tau fiefia ʻi he ʻilo ko ia ʻoku toka mei muʻa ha pongipongi fakaʻofoʻofa—ko e kamataʻanga ia ʻo e nofotuʻí, ʻe hāʻele mai ʻa e ʻAlo ʻo e ʻOtuá mei he Hahaké pea te Ne toe pule aoniu ʻi he māmaní.

ʻOku ou toe fakakaukau ki ha ongo pongipongi fakaʻofoʻofa kehe ʻi he hisitōlia ʻo e māmaní. ʻI he faʻahitaʻu failau ʻo e 1820, ʻi ha pongipongi fakaʻofoʻofa, mo tafitonga ʻi Palemaila, Niu ʻIoke, naʻe ʻalu ai e talavou ko Siosefa Sāmitá ki ha vaoʻakau ʻo tūʻulutui ʻo lotu. Ko e tali ki he lotu ko iá, ko e hā mai ʻa e Tamaí mo e ʻAló, ʻi he kuonga ʻo e kakato ʻo e ngaahi kuongá pea mo Hono Toe Fakafoki Mai ʻo e Siasi ʻo Sīsū Kalaisí ki he māmaní.

Ne mafoa mai e ata ʻo ha pongipongi foʻou makehe he meimei taʻu ʻe 2,000 kuo hilí he tuʻa kolo ʻo Selusalemá. Naʻe maama makehe e ulo ʻa e laʻaá he pongipongi Toetuʻu ko iá. Ne omi ha kau fafine tokosiʻi ke ʻaʻahi ki ha faʻitoka, mo e ʻamanaki ke nau tākai ʻa e sino ʻo honau ʻEiki kuo tutukí. Ne fakafetaulaki mai ha ongo ʻāngelo ʻo pehē ange: “Ko e hā ʻoku mou kumi ai ʻa e moʻuí ʻi he potu ʻo e maté? ʻOku ʻikai ʻi heni ia, ka kuo tuʻu hake” (Luke 24:5–6).

ʻOku ou fakamoʻoni ki hono ikunaʻi ʻe Sīsū Kalaisi ʻa e angahalá mo e maté. ʻOku ou fakamoʻoni ki he palani ʻaloʻofa ʻetau Tamai Taʻengatá mo ʻEne ʻofa taʻengatá. ʻI heʻetau tuʻu hake ʻi he pongipongi takitaha, fakatauange ke tau hanga ki he langí ʻi he loto tui mo pehē, “ʻOi, he toki pongipongi fakaʻofoʻofa ē,” Ko ʻeku lotú ia ʻi he huafa ʻo Sīsū Kalaisí, ʻēmeni.

Huhuʻí

Fai ʻe ʻEletā D. Todd Christofferson

ʻO e Kōlomu ʻo e Kau ʻAposetolo ʻe Toko Hongofulu Mā Uá

Kapau ʻoku tau muimui ʻia Kalaisi, te tau feinga ke kau pea mo paotoloaki ʻEne ngāue ʻo e huhuʻí.

ʻI he kuonga ʻo e nofoʻi fakakoloniá, naʻe lahi e fie maʻu kau ngāué ʻi ʻAmelika. ʻI he lolotonga ʻo e senituli 18 mo e konga kimuʻa ʻo e senituli 19, naʻe uki ha kau ngāue ʻe lava ʻo hikifonua mei Pilitānia Lahi, Siamane, pea mo ha ngaahi fonua ʻIulope kehe, ka ko e tokolahi ʻo kinautolu ne fie oó, naʻe ʻikai ke nau maʻu ha totongi ki he folaú. Naʻe ʻikai ko ha meʻa foʻou ki he kakai ko ʻení ke nau folau fakamoʻua pe aleapau ke nau ngāue taʻe-totongi ʻi ha vahaʻataimi pau, ʻi he hili ʻenau tūʻutá, ko e totongi ʻenau folaú. Naʻe omi ha niʻihi ʻi he palōmesi ʻe totongi kinautolu ʻe ha kau mēmipa ʻo e fāmilí kuo nau ʻosi ʻi ʻAmelika, ʻi haʻanau tūʻuta, ka kapau he ʻikai hoko ia, naʻe haʻisia leva ʻa e kau omi foʻou ko ʻení ke totongi ‘enau fakamolé ʻaki haʻanau ngāue taʻe-totongi. Ko e foʻi lea naʻe ui ʻaki e kau hikifoʻou aleapaú ni ko e “kau totongi huhuʻi.” Naʻe pau ke nau totongi huhuʻi e mahuʻinga ʻo enau folaú—pe ko hono ʻai ʻe tahá ne fakatau ʻenau tauʻatāiná—ʻaki ʻenau ngāue.1

Ko e taha ʻo e huafa mahuʻinga taha ʻokú ne fakamatalaʻi ʻa Sīsū Kalaisí ko e Huhuʻi. Pea hangē ko hono fakamahino ʻi heʻeku kiʻi fakamatala nounou ki he kau hikifonua “totongi huhuʻí,” ʻoku ʻuhinga e foʻi lea huhuʻí, ke totongi ha haʻisia pe moʻua. ʻE toe lava foki ke ʻuhinga ʻa e huhuʻí ke fakahaofi pe fakatauʻatāinaʻi ʻi hano totongi ha moʻua. Kapau ʻoku fai ʻe ha taha ha fehalaaki peá ne fakatonutonu pē ia ʻiate ia pe fai ha totongi fakalelei, ʻoku tau pehē leva kuó ne huhuʻi pē ʻe ia ia. ʻOku fakafōtunga mai ʻe he ngaahi ʻuhingá ni takitaha ha ngaahi konga kehekehe ʻo e Huhuʻi maʻongoʻonga ne fai ʻe Kalaisi ʻi Heʻene Fakaleleí, ʻa ia ʻoku kau ai, ʻo fakatatau mo e fakalea ʻa e tikisinalé, “ke fakatauʻatāinaʻi mei he angahalá mo hono ngaahi tauteá, hangē ko hano fai ha feilaulau ʻe he taha angahalá.”2

ʻOku konga ua e Huhuʻi ʻa e Fakamoʻuí. ʻUluakí, ko ʻene fakalelei maʻá e maumaufono ʻa ʻĀtamá mo hono nunuʻa ko e Hinga ʻa e tangatá, ʻaki hono ikunaʻi e meʻa ʻe lava ke ui ko e ngaahi nunuʻa fakahangatonu ʻo e Hingá—ʻa ia ko e mate fakaesinó mo e mate fakalaumālié. ʻOku mahino lelei pē mate fakaesinó; ka ko e mate fakalaumālié ko e mavahe ia ʻa e tangatá mei he ʻOtuá. ʻI hono fakalea ʻe Paulá, “He ʻoku hangē ʻoku mate kotoa pē ʻia ʻĀtamá, ʻe pehē foki, ʻe moʻui kotoa pē ʻia Kalaisi” (1 Kolinitō 15:22). Ko e huhuʻi ko ʻeni mei he mate fakaesinó mo e mate fakalaumālié, ʻoku fakatou fakaemāmanilahi ia pea ʻikai hano makatuʻunga.3

Ko e tafaʻaki hono ua ʻo e Fakalelei ʻa e Fakamoʻuí ko e huhuʻi mei he meʻa ʻe lava ke tau ui ko e ngaahi nunuʻa ʻoku ʻikai kaunga fakahangatonu ki he Hingá—ʻa ʻetau angahala ʻatautolú kae ʻikai ko e maumaufono ʻa ʻĀtamá. Tuʻunga ʻi he Hingá ʻoku fāʻeleʻi ai kitautolu ki he maama fakamatelié, ʻa ia ʻoku ʻuʻufi ʻe he fai-angahalá—ʻa e talangataʻa ki he fono fakalangi kuo fokotuʻú. ʻOku folofola e ʻEikí, fekauʻaki mo kitautolu kotoa:

“ʻI heʻenau kamata ke tupu haké, ʻoku tupu hake ʻa e angahalá ʻi honau lotó, pea nau ʻiloʻi ai ʻa e meʻa mahí, koeʻuhí ke nau ʻiloʻi hono fakamahuʻingaʻi ʻa e leleí.

“Pea kuo tuku kiate kinautolu ke nau ʻiloʻi ʻa e leleí mei he koví; ko ia, ʻoku nau hoko ai ko e niʻihi ke fili maʻanautolu pē” (Mōsese 6:55–56).

Koeʻuhí ʻoku tau haʻisia pea ʻoku tau fai e ngaahi filí, ʻoku fakatuʻunga leva e hoko ʻa e huhuʻi mei heʻetau ngaahi angahalá—ʻo makatuʻunga ʻi he vete mo e siʻaki ʻo e angaahalá pea liliu ki ha moʻui faka-ʻOtua, pe ko hono ʻai ʻe tahá, makatuʻunga ʻi he fakatomalá (vakai, T&F 58:43). ʻOku tuʻutuʻuni ʻe he ʻEikí,“Ko ia, akoʻi ia ki hoʻo fānaú, kuo pau ke fakatomala ʻa e kakai kotoa pē, ʻi he feituʻu kotoa pē, pe ʻe ʻikai te nau teitei lava ʻo maʻu ʻa e puleʻanga ʻo e ʻOtuá, he ʻoku ʻikai ke lava ʻo nofo ʻi ai ha meʻa ʻoku taʻe-maʻa, pe nofo ʻi hono ʻaó” (Mōsese 6:57).

ʻOku hanga ʻe he mamahi ʻa e Fakamoʻuí ʻi Ketisemaní pea mo ʻEne faingataʻaʻia ʻi he funga kolosí ʻo huhuʻi kitautolu mei heʻetau angahalá ʻaki hono fakalato e ngaahi fie maʻu ʻa e fakamaau totonú kiate kitautolú. ʻOkú Ne ʻaloʻofa mo fakamolemoleʻi kinautolu ʻoku fakatomalá. ʻOku toe fakalato foki ʻe he Fakaleleí ʻa e moʻua ʻo e fakamāú kiate kitautolu ʻaki hono fakamoʻui mo totongi huhuʻi kitautolu ʻi ha mamahi ne tau fuesia ka ʻoku tau tonuhia ai. “Vakai, ʻokú ne kātakiʻi ʻa e ngaahi mamahi ʻa e kakai kotoa pē, ʻio, ʻa e ngaahi mamahi ʻa e kakai moʻui kotoa pē, ʻa e kakai tangata mo e kakai fefine fakatouʻosi, pea mo e fānau ʻa ia ʻoku kau ʻi he fāmili ʻo ʻĀtamá” (2 Nīfai 9:21; vakai foki, ʻAlamā 7:11–12).4

Kapau ʻoku tau muimui ʻia Kalaisi, te tau feinga ke kau pea mo paotoloaki ʻEne ngāue ʻo e huhuʻí. Ko e ngāue maʻongoʻonga taha te tau lava ʻo fai maʻa ha niʻihi ʻi he moʻui ko ʻení, ʻo kamata meiate kinautolu ʻi hotau fāmili tonú, ko hano ʻomi kinautolu kia Kalaisi ʻi he tui mo e fakatomala ke nau lava ʻo aʻusia ʻa ʻEne Huhuʻí—ha nonga mo e fiefiá he taimí ni, mo e moʻui taʻe-faʻamaté mo e moʻui taʻengatá ʻi he maama ka haʻú. Ko e ngāue ʻa ʻetau kau faifekaú ko hano fakahaaʻi lelei ia ʻo e ʻofa huhuʻi ʻa e ʻEikí. ʻI heʻenau hoko ko ʻEne kau talafekau kuo fakamafaiʻí, ʻoku nau ʻoatu ai ʻa e ngaahi tāpuaki taʻe-fakatataua ʻo e tui kia Sīsū Kalaisí, fakatomalá, papitaisó, mo e meʻafoaki ʻo e Laumālie Māʻoniʻoní, ʻo tofa ai ʻa e hala ki he fanauʻi foʻou fakalaumālié pea mo e huhuʻí.

Te tau lava foki ʻo tokoni foki ʻi hono huhuʻi ʻe he ʻEikí ʻa kinautolu he tafaʻaki ʻe taha ʻo e faʻitoká. “Ko e kaumātuʻa angatonu ko ia ʻo e kounga ko ʻení, ʻi heʻenau mavahe atu mei he moʻui fakamatelié, ʻoku hoko atu ai pē ʻa ʻenau ngāue ʻi hono malanga ʻaki ʻo e ongoongolelei ʻo e fakatomalá mo e huhuʻí, tuʻunga ʻi he feilaulau ʻa e ʻAlo pē Taha naʻe Fakatupu ʻo e ʻOtuá, ʻi he lotolotonga ʻo kinautolu ʻoku nau ʻi he fakapoʻulí pea nau kei haʻisia ʻi he angahalá ʻi he fuʻu maama lahi fau ʻo e ngaahi laumālie ʻo e kau pekiá” (T&F 138:57). Ko hono ʻaonga ʻo e ngaahi ouau fakafofonga ʻoku tau fakahoko ʻi he ngaahi temipale ʻo e ʻOtuá, ko e malava ke fakatauʻatāinaʻi ai mo kinautolu ne mate ʻi he pōpula ʻo e angahalá.5

Neongo ʻoku fekauʻaki ha konga lahi ʻo e huhuʻí mo e fakatomalá mo e fakamolemolé, ka ʻoku ʻi ai mo ha tafaʻaki fakatuʻasino mātuʻaki mahuʻinga foki. ʻOku tala ʻo pehē naʻe hāʻele holo ʻa Sīsū ʻo fai lelei (vakai, Ngāue 10:38), ʻa ia ne kau ai hono fakamoʻui ʻo e mahakí mo e faingataʻaʻiá, ʻoatu ha meʻakai ki ha kakai tokolahi ne fiekaia, mo faiako ʻi ha founga lelei ange fau. “Naʻe ʻikai haʻu ʻa e [Foha ʻo e Tangatá] ke tauhi ia, ka ke tauhi pea ke foaki ʻene moʻuí ko e huhuʻi ʻo e tokolahi” (Mātiu 20:28). Fakatauange te tau lava mo kitautolu, ʻi he ivi takiekina ʻo e Laumālie Māʻoniʻoní, ʻo feʻaluaki fano ʻo fai lelei ʻi he sīpinga huhuʻi ʻa e ʻEikí.

ʻOku ʻuhinga ʻa e faʻahinga ngāue huhuʻi ko ʻení ke tokoniʻi ʻa e kakaí mo ʻenau ngaahi palopalemá. ʻOku ʻuhinga ia ke fakakaungāmeʻa ki he paeá mo e vaivaí, tokoniʻi ʻa e mamahí, fakatonutonu ʻa e fehalākí, taukaveʻi ʻa e moʻoní, fakamālohia e toʻu tangata kei tupu haké, mo aʻusia ʻa e malu mo e fiefia ʻi ʻapí. Ko e konga lahi ʻetau ngāue huhuʻi ʻi māmaní, ko hono tokoniʻi ʻo e niʻihi kehé ke nau tupulaki mo ikunaʻi ʻenau ngaahi ʻamanaki mo e fakaʻānaua totonú.

Ko ha sīpinga ʻe taha mei he talanoa ʻa Vikitā Hiuko ko e Les Misérables, neongo ko e faʻu, ka ʻoku ongo maʻu pē mo ne fakaivia au. Ofi ki he kamataʻanga ʻo e talanoá, naʻe hanga ʻe Pīsope Pienivenu ʻi ha pō ʻe taha, ʻo foaki ha meʻakai mo ha feituʻu ke mohe ai ʻa e ʻauhē ko Sione Valasoní, ʻa ia ne toki tukuange mai pē mei pilīsoni hili haʻane ngāue ʻi ha taʻu ʻe 19, ko haʻane kaihaʻasi ha foʻi mā ke fafangaʻi aki siʻi fānau fiekaia hono tuofefiné. ʻI heʻene loto-tāngia mo ʻitá, naʻá ne fetongi e angaʻofa ʻa Pīsope Pienivenú ʻaki haʻane kaihaʻasi ʻene koloa silivá. ʻI hono puke kimui ʻi he huʻuhuʻu e kau polisí, ne loi ʻa Valasoni ia ko e silivá ko ha meʻaʻofa ange ki ai. Ka ʻi hono toho atu ia ʻe he kau polisí ki he fale ʻo e pīsopé, ne ʻohovale lahi ʻa Valasoni ʻi hono fakamoʻoniʻi ʻe Pīsope Pienivenu ʻene fakamatalá mo ʻai ke ongo moʻoni angé, naʻá ne pehē, “‘Ko ia! Naʻá ku foaki atu foki mo e ngaahi tuʻuʻanga teʻelangó, ʻoku siliva tatau pē mo e toengá, ne mei maʻu ai ha paʻanga ʻe uangeau. Ko e hā naʻe ʻikai ke ke ʻave fakataha ai mo hoʻo ʻū peletí?’

Ne ʻunuʻunu atu e pīsopé, ʻo pehē ange, ʻi ha kiʻi leʻo siʻi:

‘ʻOua naʻa ngalo, ʻoua naʻa ngalo naʻá ke palōmesi mai kiate au ke fakaʻaongaʻi ʻa e siliva ko ʻení ke ke hoko ai ko ha tangata faitotonu.’

Naʻe tuʻu moʻutāfuʻua ʻa Sione Valasoni, he naʻe ʻikai ke ne manatuʻi ʻe ia e palōmesi ko ʻení. Ka ne hoko fakamātoato atu pē e pīsopé:

‘ʻE hoku tokoua ko Sione Valasoni: ʻoku ʻikai ke ke kei kau mo e koví, ka ki he leleí. Ko ho laumālié ʻoku ou fakatau maʻaú. ʻOku ou toʻo mai ia mei he ngaahi fakakaukau ʻo e fakapoʻulí pea mo e laumālie ʻo e malaʻiá, ʻo foaki ia ki he ʻOtuá!’”

Naʻe hoko moʻoni ʻa Sione Valasoni ko ha tangata foʻou, ko ha tangata faitotonu pea tokoni lahi ki ha kakai tokolahi. Naʻá ne tauhi ʻa e ongo tuʻuʻanga teʻelango silivá ʻi heʻene moʻuí kotoa, ke fakamanatu kiate ia kuo huhuʻi ia maʻá e ʻOtuá.6

ʻOku hoko mai ha huhuʻi fakatuʻasino ʻe niʻihi ʻi ha fengāueʻaki fakatahá. Ko e taha ia e ngaahi ʻuhinga ne fokotuʻu ai ʻe he Fakamoʻuí ha siasí. ʻI hono fokotuʻutuʻu kitautolu ki he ngaahi kōlomú mo e ngaahi houalotú ʻi he ngaahi siteikí, uōtí, mo e ngaahi koló, he ʻikai ngata pē ʻi heʻetau lava ʻo feakoʻiʻaki mo fepoupouaki ʻi he ongoongoleleí, ka te tau toe lava foki ʻo kole ʻa e kakaí mo ʻenau ngaahi maʻuʻanga tokoní ke feau e ngaahi fie maʻu ʻo e moʻuí. He ʻikai ke lava ʻa e kakai ʻoku ngāue tokotahá pe ngaahi kulupu fakataumuʻá ʻo maʻu maʻu ai pē ha founga ke feau ha ngaahi palopalema lahi ange, ʻo fakatatau mo e fie maʻú. ʻI heʻetau hoko ko e kau muimui ʻo Sīsū Kalaisí, ʻoku tau hoko ko ha kaungākolo ʻo e Kau Māʻoniʻoni kuo ʻosi fokotuʻutuʻu ke tokoni ʻi hono huhuʻi e ngaahi fie maʻu hotau kaungā Kāingalotú pea mo ha niʻihi tokolahi ʻi he funga ʻo e māmaní te tau lava ʻo aʻu ki aí.

Hangē ko ia ne lea ki ai ʻa ʻEletā Tāleni H. ʻOakesí, koeʻuhí ko ʻetau tokoni ʻofa fakaetangatá, kae tautautefito ki he taʻu kuo ʻosí, ne maʻu ʻe ha kakai ʻe toko 890,000 ʻi ha fonua ʻe 36 ha vai maʻa, toko 70,000 ʻi ha fonua ʻe 57 ha ngaahi sea saliote teketeke, lava ha kakai ʻe toko 75,000 ʻi ha fonua ʻe 25 ʻo sio lelei ange, pea maʻu ʻe ha kakai ʻi ha fonua ʻe 52 ʻa e tokoni ne fie maʻu hili ha ngaahi fakatamaki fakaenatula. Ne ngāue fakataha ʻa e Siasí mo ha niʻihi kehe ke fakahoko e ngaahi huhu maluʻi ki ha fānau ʻe 8 miliona tupu mo tokoniʻi ha kakai Sīlia ʻi he ngaahi hūfangaʻanga ʻi Toake, Lepanoni, pea mo Soataní ʻaki e ngaahi fie maʻu ʻo e moʻuí. ʻI he taimi tatau pē, ne maʻu ʻe he kāingalotu masiva ʻo e Siasí ha ngaahi koloa uelofea feʻunga mo ha paʻanga ʻe lauimiliona tupu mei he foaki ʻaukaí mo e ngaahi tokoni fakauelofea kehe ʻi he 2012. Fakamālō atu ʻi hoʻomou ʻofa ʻaufuatoó.

ʻI he ngaahi meʻá ni kotoa, ʻoku teʻeki lau ai ʻa e ngaahi angaʻofa mo e poupou fakafoʻituituí—ʻi he ngaahi meʻaʻofa meʻakai, vala, paʻanga, tauhi, pea mo e ngaahi tuʻunga kehe ʻe lauiafe ʻo e fakafiemālie mo e ʻofa mamahi—te tau lava ʻo kau ai ʻi he ngāue anga faka-Kalaisi ʻo e huhuʻí. Naʻá ku siotonu ʻi heʻeku kei siʻí ki he ngaahi ngāue ʻa ʻeku faʻeé ke tokoniʻi siʻa fefine naʻe tukuhāusia. Ko e taimi naʻe kei iiki ai ʻene fānaú ʻi he ngaahi taʻu lahi kuo hilí, ne fakahoko ai ha tafa lahi ki heʻeku faʻeé ʻo siʻi mei mole ai ʻene moʻuí pea iku tokoto ai ʻi ha meimei taʻu kakato. Lolotonga ʻení, ne tokoni ʻa e fāmilí mo e kau mēmipa ʻo e uōtí ki he Fineʻeikí mo homau fāmilí. Ke maʻu ha tokoni mavahe, ne fokotuʻu ʻe he palesiteni ʻo e Fineʻofá ko Sisitā ʻĒpalahame, ke totongi heʻeku ongomātuʻá ha fefine ʻi he uōtí naʻe fuʻu fie maʻu ngāue. ʻI heʻeku fai ʻa e talanoá ni, te u ngāue ʻaki ʻa e hingoa kehe ko e Sela mo e ʻAna ki he fefiné ni mo ʻene tama fefiné. Ko e fakamatala ʻeni ʻeku fineʻeikí:

“ʻOku ou lava ʻo manatuʻi lelei ia ʻo hangē pē ko e ʻaneafí. Naʻá ku tokoto he mohengá, pea taki mai ʻe Sisitā ʻĒpalahame ʻa Sela ki he matapā ʻo e loki mohé. Ne tō hifo hoku lotó. Ne ʻasi mai ha taha manumanutamaki kuo faifaiangé peá u fetaulaki mo ia—fuʻu tutue; louʻulu moveuveu mo taʻe-maau; tapukupuku; pea punou pē. Naʻá ne tui ha kofu mohe motuʻa mo ngatōtō naʻe mei liunga fā hono lahí ai. Naʻe ʻikai teitei hanga hake pea ngongohe leʻosiʻi pē ʻo ʻikai ke u lava ʻo fanongo ki ai. Ne toitoi ʻi hono tuʻá ha kiʻi taʻahine, mahalo naʻe taʻu tolu. Ko e hā te u fai mo e fefiné ni? Hili ʻena mavahe mei lokí, naʻá ku tangi lahi ʻaupito. Naʻá ku fie maʻu tokoni kae ʻikai ko ha toe palopalema. Naʻe taimi nounou pē nofo ʻa Sisitā ʻĒpalahame mo iá kuó na fakamāʻopoʻopo kotoa ʻa e falé mo teuteu ha meʻatokoni ifo. Ne kole mai ʻa Sisitā ʻEpalahame ke u kiʻi ʻahiʻahiʻi ʻi ha ngaahi ʻaho siʻi, [ʻo pehē] ko e kiʻi taʻahiné ni naʻe moʻui faingataʻaʻia moʻoni mo fie maʻu tokoni.

“ʻI he haʻu ʻa Sela ʻi he pongipongi hono hokó, ne faifai peá u ʻai ke haʻu ki he veʻe mohengá ke u lava ʻo fanongo lelei ki ai. Naʻá ne ʻeke mai pe ko e hā ʻoku ou fie maʻu ke ne faí. Naʻá ku pehē ange leva, ‘Ko e meʻa mahuʻinga tahá ko ʻeku tamaiki tangatá; feohi mo kinautolu; laukonga kiate kinautolu—ʻoku nau mahuʻinga ange kinautolu ia ʻi he falé.’ Ko ha taha feimeʻatokoni lelei peá ne tauhi e falé ʻo maʻa, lava mo e foó, pea angalelei ki heʻeku fānau tangatá.

“ʻI he ngaahi uike ne hokó, naʻá ku ʻilo e talanoa ʻo Selá. [Koeʻuhí naʻe ʻikai sai ʻene fanongó, naʻe ʻikai ola lelei ʻene akó pea aʻu ai pē ʻo ʻikai toe ako. Naʻe mali kei siʻi ki ha tangata faʻa konā. Naʻe fāʻeleʻi ʻa ʻAna pea hoko ia ko e fiefiaʻanga e moʻui ʻa Selá. Ne foki konā mai hono husepānití ʻi ha pō ʻe taha he faʻahitaʻu momokó, ʻo fakamālohiʻi ʻa Sela mo ʻAna ki he kaá ʻi hona vala mohé, pea fakahifo kinaua ʻi he veʻe hala lahí. Naʻe ʻikai ke na toe sio ki ai. Naʻe lue lalo taʻe-sū mo mokosia pē ʻa Sela mo ʻAna ʻi ha maile lahi ki he ʻapi ʻo ʻene faʻeé.] Naʻe loto ʻene faʻeé ke na nofo ka kuo pau ke na fai e ngaahi ngāue fakaʻapi kotoa pē mo e feimeʻatokoní, tokangaʻi hono kiʻi tokoua mo e tuongaʻane naʻá na ʻi he ako māʻolungá.

“Naʻa mau ʻave ʻa Sela ki ha toketā telinga, pea maʻu ha meʻa ke tokoni ki he fanongó. . . . Ne mau ʻai ia ke kau he ako ʻa e kakai lalahí, pea maʻu ai ʻene tipiloma mei he ako māʻolungá. Naʻe ako poʻuli pea ʻosi ai kimui ange mei he kolisí pea faiako ʻi he polokalama ako makehé. Naʻá ne fakatau ha kiʻi ʻapi. Ne mali ʻa ʻAna ʻi he temipalé pea ʻi ai ʻene fānau ʻe toko ua. Ne iku tafa e telinga ʻo Selá pea lava ai ʻo fanongo lelei. Ne ʻosi mei ai ha ngaahi taʻu peá ne mālōlō mei he ngāué pea ngāue fakafaifekau. . . . Naʻe faʻa fakamālō mai ʻa Sela kiate kimautolu peá ne pehē naʻá ne ako ha meʻa lahi meiate au, tautautefito ki he taimi naʻá ku talaange ai ʻoku mahuʻinga ange kiate au ʻeku fānau tangatá ʻi he falé. Naʻá ne pehē naʻe akoʻi ia ʻe he meʻá ni ke fai pehē kia ʻAna. . . . Ko ha fefine mātuʻaki makehe ʻa Sela.”

ʻI heʻetau hoko ko e kau ākonga ʻa Sīsū Kalaisí, ʻoku totonu ke tau fai e meʻa kotoa pē ʻoku tau lavá ke huhuʻi ʻa e niʻihi kehé mei he faingataʻaʻiá mo e mafasiá. Neongo ia, ko ʻetau ngāue huhuʻi maʻongoʻonga tahá ke taki kinautolu kia Kalaisi. Ka ʻikai ʻEne Huhuʻi mei he maté pea mo e angahalá, ko e meʻa pē te tau maʻú ko ha ongoongolelei ʻo e fakamaau totonu fakasōsiale. Te ne lava pē ke fai ha tokoni mo ha fakalelei ʻi he lolotongá, ka ʻoku ʻikai hano mālohi ke ʻohifo mei he langí ʻa e fakamaau haohaoa mo e ʻaloʻofa taʻe-fakangatangatá. Ko e tumutumu ʻo e huhuʻí ko Sīsū Kalaisi tokotaha pē. ʻOku ou fakamoʻoniʻi ʻi he loto fakatōkilalo mo e fakafetaʻi ko Ia ʻa e Huhuʻí, ʻi he huafa ʻo Sīsū Kalaisi, ʻēmeni.

Maʻuʻanga Fakamatalá

1.

Vakai, Merriam-Webster’s Collegiate Dictionary, 10th ed. (1993), “redemptioner.”

2.

Webster’s New World College Dictionary, 3rd ed. (1988), “redeem.”

3.

“Kuo fai ʻa e fakalelei ʻe he ʻAlo ʻo e ʻOtuá ʻa e fakalelei ki he ʻuluaki angahalá, ʻa ia ʻe ʻikai lava ke ʻekeʻi ai ʻa e ngaahi angahala ʻa e mātuʻá ki he ʻulu ʻo e fānaú, he kuo ʻikai haʻanau angahala talu mei he ʻai ʻa e tuʻunga ʻo e māmaní” (Mōsese 6:54). Tuʻunga ʻi he Huhuʻi ʻa Kalaisí, ʻoku ikunaʻi ai ʻe he taha kotoa ʻa e faʻitoká mo toetuʻu ki he moʻui taʻe-faʻamaté. ʻIkai ngata ai, ʻoku ikunaʻi ʻe he taha kotoa ʻa e mate fakalaumālié ʻi hono fakafoki mai kotoa ki he ʻao ʻo e ʻOtuá ke fakamāuʻí. Naʻe folofola ʻa Sīsū, “Pea hangē ko hono hiki hake au ʻe he tangatá [ki he kolosí] ke pehē hono hiki hake ʻa e tangatá ʻe he Tamaí, ke nau tuʻu ʻi hoku ʻaó, ke fakamāuʻi ʻi heʻenau ngaahi ngāué” (3 Nīfai 27:14). Ko kinautolu kuo ʻosi fakamaʻa mei he angahalá te nau nofo mo e ʻOtuá ʻi he puleʻanga fakalangí, ka ko kinautolu kuo teʻeki ke nau fakatomala mo taʻe-maʻá, he ʻikai ke nau lava ʻo nofo o e ʻOtua māʻoniʻoní, pea ʻo ka hili ʻa e Fakamāú, kuo pau ke nau mavahe ʻo toe tofanga ʻi he mate fakalaumālié. ʻOku faʻa ui ʻeni he taimi ʻe niʻihi ko e mate-ʻangauá pe mate fakalaumālie ko hono tuʻo uá. (Vakai, Hilamani 14:15–18.)

4.

ʻOku fekauʻaki mo ʻetau ngaahi angahalá ʻa e lau ko ia ʻa e folofolá fekauʻaki mo ha niʻihi he ʻikai ke nau maʻu ʻa e monūʻia ʻo e huhuʻí: “ʻE nofo maʻu ʻa e kau angahalá ʻo hangē kuo ʻikai fai ha huhuʻí, kae ngata pē ʻi hono vete ange ʻo e ngaahi haʻi ʻo e maté” (ʻAlamā 11:41). “Ko ia ia ʻoku ʻikai ke ne ngāue ʻaki ʻa e tuí ke fakatomalá te ne tuʻutāmaki ia ʻi hono kotoa ʻo e fono ʻo e ngaahi tuʻutuʻuni ʻo e fakamaau totonú; ko ia, ko ia pē ʻokú ne maʻu ʻa e tui ki he fakatomalá ʻoku ʻaonga ki ai ʻa e palani lahi mo taʻengata ʻo e huhuʻí” (ʻAlamā 34:16). Kapau ʻoku fakasītuʻaʻi ʻe he taha e Fakalelei ʻa e Fakamoʻuí, kuo pau ke ne totongi hono moʻuá ke fakatonuhiaʻi ia. Naʻe folofola ʻa Sīsū, “He vakai, Ko au, ko e ʻOtuá, kuó u kātakiʻi ʻa e ngaahi meʻá ni maʻá e kakai kotoa pē, koeʻuhí ke ʻoua naʻa nau mamahi ʻo kapau te nau fakatomala; ka ʻo kapau ʻe ʻikai te nau fakatomala kuo pau ke nau mamahi ʻo hangē pē ko Aú” (Tokāteline mo e Ngaahi Fuakavá 19:16–17). ʻOku ui foki ko heli ʻa e mamahi ʻa ha taha ʻe ʻikai ke huhuʻi koeʻuhí ko e angahalá. ʻOku ʻuhinga ia ke moʻulaloa ki he tēvoló, pea ʻoku fakamatalaʻi ia he lea fakatātā fakafolofolá ko ha haʻi seini pe ʻi he ano ʻo e afí mo e makavela. Naʻe kole ʻa Līhai ki hono ngaahi fohá ke nau fili e Huhuʻi ʻa Kalaisí “kae ʻikai fili ʻa e mate taʻengatá, ʻa ia ʻoku fakatatau mo hoʻomou ngaahi holi fakakakanó pea mo e kovi ʻa ia ʻoku ʻi aí, ʻa ia ʻokú ne foaki ki he laumālie ʻo e tēvoló ʻa e mālohi ke fakapōpulaʻi ʻa kimoutolu, koʻeuhí ke taki hifo ʻa kimoutolu ki heli, koʻeuhí ke ne puleʻi ʻa kimoutolu ʻi hono puleʻanga ʻoʻoná” (2 Nīfai 2:29). ʻI heʻene peheé, koeʻuhí ko e Fakalelei ʻa Sīsū Kalaisí, ʻoku ʻi ai ha ngataʻanga ʻo heli, pea ko kinautolu ʻoku moʻua ke fou aí ʻoku “huhuʻi mei he tēvoló [ʻi he] toetuʻu fakaʻosí” (Tokāteline mo e Ngaahi Fuakavá 76:85). Ko ha kihiʻi tokosiʻi pē ʻo e “ngaahi foha ʻo e malaʻiá” ko “kinautolu pē [ia] ʻe maʻu ʻe he mate ʻanga-uá ha mālohi [tuʻuloa] ki ai; ʻio, ko e moʻoni ko kinautolu pē ʻe ʻikai ke huhuʻi ʻi he taimi totonu ʻo e ʻEikí, hili ʻa e ngaahi mamahi ʻi hono houhaú” (Tokāteline mo e Ngaahi Fuakavá 76:32, 37–38).

5.

Naʻe laukau ʻaki ʻe he Palōfita ko Siosefa Sāmitá ʻene pehē, “Tuku ke lea atu ʻa e kau pekiá ʻaki ʻa e ngaahi hiva ʻo e fakafetaʻi taʻengata ki he Tuʻi ko ʻImanuelá, ʻa ia naʻá ne tuʻutuʻuni ʻi he teʻeki ai ke ʻi ai ʻa e māmaní, ʻa e meʻa te tau lava ai ʻo huhuʻi ʻa kinautolu mei honau fale fakapōpulá; he kuo pau ke tauʻatāina ʻa e kau pōpulá” (Tokāteline mo e Ngaahi Fuakavá 128:22).

6.

Vakai, Victor Hugo, Les Misérables (1992), 91–92.

Kae ʻOua ke Tau Toe Fakataha Mai

Fai ʻe Palesiteni Thomas S. Monson

ʻE kāinga, ʻoku ou lotua ʻe tāpuekina mo tauhi kimoutolu ʻe he ʻEikí. ʻOfa ke nofoʻia kimoutolu ʻe he melino kuó Ne talaʻofa maí ʻi he ʻahó ni pea maʻu ai pē.

Siʻi kāinga, kuo tau fai ha konifelenisi nāunauʻia. Mahalo ʻoku mou tui tatau pē mo au naʻe fakalaumālie e ngaahi pōpoakí. Kuo ongo ki hotau lotó pea kuo fakamālohia ʻetau fakamoʻoni ki hono fakaʻotua ʻo e ngāué ni, ʻi heʻetau ongoʻi e Laumālie ʻo e ʻEikí. ʻOfa ke tau manatua fuoloa e ngaahi meʻa kuo tau fanongoa he ongo ʻaho ʻe ua ne toki ʻosí. ʻOku ou tapou kiate kimoutolu ke mou ako lahi ange ki he ngaahi pōpoakí ʻi hono paaki atu he makasini ko e Ensign mo e Liahoná.

ʻOku mau fakamālō ki he kau leá pea mo kinautolu ne fai e lotú. ʻIkai ngata ai, naʻe fakafiefia mo fakalaumālie foki ʻa e hivá. ʻOku tau ʻofa ʻi heʻetau Kuaea Tāpanekalé pea ʻoku tau fakamālō ki he niʻihi kotoa pē ne nau fai e hivá.

ʻOku tau kau fakataha ʻi hono fakahaaʻi ʻetau houngaʻia ki he kau palesitenisī mo e poate lahi ʻa e Kau Finemuí ne tukuange ʻaneafí. Kuo makehe pea kakato ʻenau mateakí.

Kuo tau poupou ʻaki ʻetau hikinimaʻi ʻa kinautolu kuo ui ki ha ngaahi lakanga foʻou ʻi he konifelenisí ni. ʻOku mau fakaʻamu ke nau meaʻi ʻemau ʻamanaki fiefia atu ke kau fakataha mo kinautolu ʻi he ngāue ʻa e ʻEikí.

ʻE kāinga, ko ha Siasi fakaemāmani lahi kitautolu. ʻOku ʻi ai hotau kāingalotu ʻi he tapa kotoa ʻo e kolopé. ʻOku mau naʻinaʻi atu ke mou hoko ko ha kau tangataʻifonua lelei ʻi he ngaahi puleʻanga ʻoku mou nofo aí mo ha kaungāʻapi lelei ʻi homou tukui koló, ʻo tokoni kiate kinautolu ʻi he ngaahi tui fakalotu kehé kae pehē kiate kinautolu ʻoku tau kau fakatahá. ʻOfa ke tau faʻa kātaki, mo angalelei pea angaʻofa kiate kinautolu ʻoku ʻikai ke tatau ʻetau tuí mo ʻetau tuʻunga moʻuí. Naʻe ʻomi ʻe he Fakamoʻuí ha pōpoaki ʻo e ʻofa mo e melino ki he kakai kotoa pē ʻo e māmaní. ʻOfa ke tau muimui maʻu pē ki Heʻene sīpingá.

ʻOku ou lotua ke tau ʻiloʻi e fie maʻu ʻa e niʻihi kehé. ʻOku ʻi ai ha niʻihi kei talavou ʻoku nau moʻua he faitoʻo konatapú, angaʻulí, ponokalafí mo e alā meʻa peheé. ʻOku ʻi ai ha niʻihi ʻoku tuēnoa mo taʻelata, kau ai ha kau uitou pea ʻoku nau fie maʻu e takaua mo e feohi ʻa e niʻihi kehé. ʻOfa ke tau mateuteu ke tokoniʻi kinautolu ʻi he loto ʻofa.

ʻOku tau moʻui ʻi ha taimi ʻo e hisitōliá ʻoku lahi fau ai e ngaahi faingataʻá pea mo e ngaahi faingamālie maʻongoʻongá mo e ʻuhinga ke tau fiefia aí. ʻOku ʻi ai foki ha ngaahi taimi ʻoku tau aʻusia ai ʻa e ʻamanaki taʻehokó, loto mamahí mo e faingataʻá ʻi heʻetau moʻuí. Neongo ia, kapau te tau falala ki he ʻEikí, te Ne tokoniʻi kitautolu ʻi hotau faingataʻaʻiá, neongo pe ko e hā. Naʻe ʻomi ʻe he Tangata Sāmé ʻa e fakapapaú ni: “Kapau ʻe ʻi ai ha tangi ʻi he poó, ʻe ʻi ai ʻa e fiefia ʻi he pongipongí.”1

ʻE kāinga, ʻoku ou fakaʻamu ke mou meaʻi ʻeku houngaʻia moʻoni koeʻuhí ko e ongoongolelei ʻo Sīsū Kalaisi kuo toe fakafoki mai he ngaahi ʻaho fakaʻosí ni ʻi he Palōfita ko Siosefa Sāmitá. Ko e hala ia ki heʻetau fiefiá. ʻOfa ke tau loto fakatōkilalo mo faʻa lotu pea tau tui ʻe tataki mo faitāpuekina kitautolu ʻe heʻetau Tamai Hēvaní.

ʻOku ou fai atu ʻeku fakamoʻoni fakatāutaha ʻoku moʻui ʻa e ʻOtuá pea ʻokú Ne fanongoa e lotu ʻa kinautolu ʻoku loto fakatōkilaló. Ko Hono ʻAló ʻa hotau Fakamoʻuí mo e Huhuʻí, kuó Ne folofola mai: “Vakai ʻoku ou tuʻu ʻi he matapaá mo tukituki: kapau ʻe fanongo ʻe ha taha ki hoku leʻó, mo toʻo ʻa e matapaá, te u hū atu kiate ia pea te ma keinanga fakataha mo au.”2 ʻOfa ke tau tui ki he ngaahi leá ni pea tau fakaʻaongaʻi lelei e talaʻofá ni.

ʻI heʻetau fakaʻosi e konifelenisí, ʻoku ou kolea e ngaahi tāpuaki ʻo e langí ke ʻiate kimoutolu takitaha. ʻOfa ke fonu homou ʻapí ʻi he melinó, maʻumaʻulutá, tokaʻí pea mo e ʻofá. ʻOfa ke nofoʻia ia ʻe he Laumālie ʻo e ʻEikí. ʻOfa ke mou tanumaki mo fakatupulaki hoʻomou fakamoʻoni ki he ongoongoleleí ke nau maluʻi kimoutolu mei he ngaahi ʻahiʻahi ʻa Sētané.

ʻE kāinga, ʻoku ou lotua ʻe tāpuekina mo tauhi kimoutolu ʻe he ʻEikí kae ʻoua ke tau toe fakataha mai ʻi ha māhina ʻe ono mei heni. ʻOfa ke nofoʻia kimoutolu ʻe he melino kuó Ne talaʻofa maí ʻi he ʻahó ni pea maʻu ai pē. ʻOku ou fakamālō atu ʻi hoʻomou lotua aú pea mo e Kau Taki Māʻolungá kotoa. ʻOku mau houngaʻia moʻoni ʻiate kimoutolu. ʻI he huafa ʻo hotau Fakamoʻui mo e Huhuʻi ʻoku tau tauhí, ‘a ia ko e ʻEiki ko Sīsū Kalaisí, ʻēmeni.

Maʻuʻanga Fakamatalá

1.

Saame 30:5.

2.

Fakahā 3:20.

30 MĀʻASI 2013

Fakataha Lahi ʻa e Kau Finemuí

Ko Homou Feituʻu Toputapú

Fakahaofi ha Taʻahine, Te ke Fakahaofi Ai ha Tou Tangata

ʻOua ʻe Hiki mei Ai!

Ko Hoʻo Fononga Fiefia ki ʻApí

Ko Homou Feituʻu Toputapú

Fai ʻe Ann M. Dibb

Tokoni Ua ʻi he Kau Palesitenisī Lahi ʻo e Kau Finemuí

ʻE tatau ai pē pe ʻoku fakasiokālafi [homou ngaahi feituʻu toputapú] pe ko ha ngaahi momeniti kinautolu ʻi he moʻuí ka ʻoku ʻi ai honau ivi fakamālohia fakaofo.

ʻOku toʻo e kaveinga ʻo ʻetau Mutuale ki he 2013 mei he vahe 87 ʻo e Tokāteline mo e Ngaahi Fuakavá. Ko e fakahinohinó ni ʻoku maʻu ia ʻi ha vahe kehekehe ʻe tolu; ʻoku mahino ʻoku mahuʻinga e naʻinaʻi ko ʻení. ʻOku fakamatalaʻi ai e founga ʻe lava ke tau maʻu ha maluʻi, ivi mo ha nonga ʻi he taimi ʻo e taʻemanongá. Ko e fakahinohino fakalaumālié ke “tuʻu ʻi he ngaahi potu toputapú, pea ʻoua ʻe hiki mei ai.”1

ʻI heʻeku fakakaukauloto ki he kaveinga ko ʻení, ʻoku ou fifili ai pe “Ko e hā nai e ʻngaahi potu toputapu’ naʻe ʻuhinga ki ai e Tamai Hēvaní?” Naʻe naʻinaʻi mai ʻa Palesiteni ʻEselā Tafu Penisoni ʻo pehē, “ʻOku kau e ngaahi potu toputapú hotau temipalé, falelotú, ngaahi ʻapí pea mo e ngaahi siteiki ʻo Saioné, ʻa ia ‘ko ha maluʻanga, mo ha ungaʻanga.’”2 Makehe mei he ngahi meʻá ni, ʻoku ou tui ʻe lava ke tau takitaha maʻu mo ha ngaahi potu toputapu lahi ange. Mahalo te tau tomuʻa fakakaukau ki he foʻi lea ko e feituʻú ko ha ʻātakai fakatuʻasino pe feituʻu fakasiokālafi. Ka, ʻe lava ʻo lau ko ha feituʻu “ha tūkunga mahino, tuʻunga, pe ko ha fakakaukau”3. ʻOku ʻuhinga ʻeni ʻe lava ke fakakau ʻi he ngaahi feituʻu toputapú ha taimi makehe—ʻa e taimi ʻoku fakamoʻoni mai ai ʻa e Laumālie Māʻoniʻoní kiate kitautolú, taimi ʻoku tau ongoʻi ai ʻa e ʻofa ʻa e Tamai Hēvaní, pe taimi ʻoku tau maʻu ai ha tali ki heʻetau lotú. Pea mahulu atu aí, ʻoku ou tui ko e taimi pē ʻokú ke loto toʻa ai ke taukaveʻi e totonú, tautautefito ʻi he ngaahi tūkunga ʻoku ʻikai loto fiemālie ai ha taha ke fai iá, ʻokú ke fokotuʻu ha feituʻu toputapu.

ʻI he kotoa e moʻui nounou mo fakaofo ʻa Siosefa Sāmitá, ko e moʻoni naʻá ne “[tuʻu] ʻi ha ngaahi potu toputapu” pea naʻe ʻikai ke ne hiki mei ai. ʻI heʻene kei taʻu hongofulu tupú, naʻá ne hohaʻa koeʻuhí ko e ngaahi fepakipaki fakalotu ʻi hono koló pea naʻá ne fie ʻilo pe ko e fē ʻi he ngaahi siasí ʻoku moʻoní. Ne hoko ʻa e vaoʻakau ofi ki hono ʻapí ko ha potu toputapu ʻi heʻene tūʻulutui ʻi he lotolotonga ʻo e ʻakaú ʻo fakahoko ʻene fuofua lotu ʻaki hono leʻó. Ne tali mai ʻa ʻene lotú, pea ʻoku ui ai ʻe he Kāingalotú ʻa e vaoʻakaú ni ko e Vaoʻakau Tapú.

ʻOku tuʻu e kau finemui he māmaní ʻi he ngaahi potu toputapu ʻo natulá, ʻi he nofo kemi ʻa e Kau Finemuí. Ne vahevahe mai ʻe ha taki ha talanoa ki ha meʻa ne hoko ki ha finemui. Ne māmālohi ʻa e finemui ko ʻení, pea naʻe ʻikai tui te ne aʻusia ha meʻa fakalaumālie ʻi he vaoʻakaú. Hili e ʻuluaki ʻahó, naʻá ne talaange ki he takí, “ʻOku ou fiefia ke ʻi heni, ka ʻe lava nai ʻo tuku ʻaupito e talanoa ʻo kau ki he Laumālié? ʻOku ou ʻi hení ke kemi, fiefia ʻi natula, feohi mo hoku kaungāmeʻá, pea fiefia!” Ka ʻi he fakaʻosinga ha fakataha fakamoʻoni, ne tangi e finemui tatau peá ne pehē, “ʻOku ʻikai ke u fie ʻalu ki ʻapi. ʻE founga fēfē nai haʻaku maʻu ʻa e ongo ʻoku ou lolotonga maʻú, ʻa e Laumālie ko ʻení, ʻi he taimi kotoa pē?” Naʻá ne ʻilo ha potu toputapu.

Ne hoko ʻa e loki mohe ʻo Siosefá ko ha toe potu toputapu ia ʻi heʻene moʻuí. Mahalo ʻe faingataʻa ke tui ki ai, he naʻá ne hangē ko homou tokolahi, ʻo loki mo hono ngaahi tokouá mo e tuofāfiné. Ne hoko ia ko ha potu toputapu ʻi he taimi naʻá ne lotu ai ʻi he tui lahi, loto fakatōkilalo mo vivilí. Naʻá ne fakamatala, “Hili ʻeku ʻalu ki hoku mohengá ke mohé, naʻá ku kamata ke fai haʻaku lotu mo e kole tāumaʻu ki he ʻOtua Māfimafí ke fakamolemoleʻi ʻa ʻeku ngaahi angahala kotoa pē mo e ngaahi fehalākí.”4 Ne ʻikai faingofua e ngaahi taʻu ʻe tolu ko ia hili e mata-meʻa-hā-mai ʻa Siosefa ʻi he Vaoʻakau Tapú. Ne kātekina ʻe he talavou taʻu hongofulu mā fitu ko Siosefá ʻa e manukí, taukaé, mo e fakamamahiʻí. Ka ʻi he pō ko iá, ʻi he loki ʻo Siosefá, ne hā ai ʻa e ʻāngelo ko Molonaí ko e tali ki heʻene tautapá. Ne maʻu ʻe Siosefa ha ʻilo mo ha fakafiemālie. Ne hoko hono loki mohé he pō ko iá ko ha potu toputapu.

Lolotonga haʻaku sio ʻi ha vitiō Pōpoaki faka-Māmonga maʻá e toʻu tupú ne u mamata ki ha toe hoko ha loki mohe ko ha potu toputapu. ʻOku fakaʻasi mai ʻi he vitioó ha finemui ko ʻIngikuliti Telakato, ko ha finemui mei ʻEla Salavatoa ʻokú ne vahevahe ʻa e ngaahi ongo ʻokú ne maʻu ki he temipalé. ʻOkú ne pehē, “ʻOku lelei ke ʻilo ʻoku ʻi ai ha feituʻu ʻe lava ke tau mavahe atu ai mei he ngaahi meʻa ʻo e māmaní pea maʻu e ngaahi ouau toputapú mo tokoni ai kiate kinautolu ne teʻeki ke nau maʻu ia ʻi he moʻui ní.” ʻI heʻene leá, ʻoku ʻasi mai ʻi he vitioó ʻa e lau folofola ʻa ʻIngikuliti, pea ʻātakaiʻi ia ʻe he Ngaahi Pōpoaki Faka-Māmongá, ngaahi kupuʻi lea, tohi Fakalakalaka Fakatāutahá, tā ʻo hono fāmilí mo e temipalé, pea pehē ki heʻene fanga kiʻi meʻavaʻinga ʻoku saiʻia taha aí.5 Mahalo naʻe ʻikai ke ne fakatokangaʻi, ka naʻá ne fokotuʻu heni ha potu toputapu moʻona ʻo mavahe ai mei he ngaahi meʻa ʻo e māmaní. ʻOku ou fakakaukau pe kuo lau tuʻo fiha nai ʻe ʻIngikuliti ʻa ʻene folofolá, ongoʻi ʻa e Laumālié, mo maʻu ha tali ki heʻene lotu ʻi he potu toputapu naʻá ne tuʻu aí.

Ne toe ʻi ai ha potu toputapu taʻeʻamanekina ʻi he moʻui ʻa Siosefa Sāmitá, ʻa e Fale Fakapōpula Lipetií. Ne pehē ʻe ʻEletā Sefilī R. Hōlani, “ʻOku ʻikai ha taimi ne toe fakamamahi ange ʻi he moʻui ʻa Siosefá, ka ko hono puke pōpula fakamamahi, taʻe fakalao mo taʻe totonu ia heni.” Naʻe hoko atu ʻa ʻEletā Hōlani ʻo fakamatala kuo lau ʻeni ʻa e Fale Fakapōpula Lipetií ko ha “pilīsone-toputapu” koeʻuhí ko e ngaahi aʻusia toputapu ne maʻu ai ʻe he Palōfita ko Siosefa Sāmitá.5

Ko e niʻihi ʻo kimoutolu kau finemui ʻoku mou foua ha ngaahi faingataʻa fakamamahi, ko ha feituʻu ʻokú ke fehangahangai ai mo e ongoʻi ngalivalé, ʻikai ongoʻi ha ʻofa mo ha manavaʻofa, ko ha feituʻu ʻoku manukia ai koe, fakamamahiʻi, pea hoko ai ha kafo. ʻOku ou ʻoatu kiate kimoutolu kau finemui ʻa e ngaahi lea ko ʻeni ʻa ʻEletā Hōlaní: “ʻE lava ke mou maʻu ha ngaahi aʻusia toputapu, maʻu fakahā, pea mo ha fakahinohino mei he ʻEikí ʻi he taimi fakamamahi taha ʻi hoʻo moʻuí—lolotonga hono kātekina e ngaahi fakamamahi taʻe totonú, pea ʻi hoʻo fehangahangai mo e ngaahi faingataʻa ʻoku hangē he ʻikai te ke ikunaʻí.”7 ʻI hono fakalea ʻe tahá, te ke hangē ko e Palōfita ko Siosefa Sāmitá, ʻo faʻu, pea tuʻu ʻi ha ngaahi potu toputapu, ʻo aʻu pē ki he taimi faingataʻa taha kuó te aʻusiá.

Ne vahevahe mai ʻe Kilisiteni, ko ha finemui kei talavou, ha aʻusia fakamamahi. Ne hoko e akoʻanga māʻolungá ko hono Falefakapōpula Lipetī. Meʻa mālié, he naʻe hoko e loki ifí ko ha feituʻu fakafiemālie. Naʻá ne pehē: “Ko e taimi ne u hū ai ki he lokí ni, ne hangē ʻoku ou hū ki ha feituʻu malú. Ne ʻikai ha ngaahi lea fakaʻaluma pe tukuhifo, pe kapekape. Ka naʻa mau fanongo ki ha ngaahi lea fakalotolahi mo ʻofa. Ne mau feangaʻofaʻaki. Ne hoko ko ha feituʻu fiefia. Ne fonu e loki ifí ʻi he Laumālié ʻi heʻemau ako mo fakahoko e mūsiká. Ne pehē ʻa e lokí koeʻuhí ko e ivi takiekina ʻo e fai ifí. Ko ha tangata Kalisitiane lelei. ʻOku ou manatu ne hoko e ako māʻolungá ko ha feituʻu ne siviʻi ai au. Ne faingataʻa, ka ne u ako ke u lava ʻo tali lelei ia. Te u houngaʻia maʻu pē ʻi hoku hūfangaʻangá, ʻa e potu toputapu ʻo e loki ifí.”8

ʻI he pōní, kuó ke fakakaukau nai ki he ngaahi potu toputapu ʻokú ke tuʻu aí? Ne u kole ki ha kau finemui ʻe laungeau ke nau vahevahe mai ʻa e ngaahi “potu toputapu” ʻoku nau tuʻu aí. ʻE tatau ai pē pe ko e potu toputapu fakasiokālafi ia pe ko ha momeniti pē ʻi heʻenau moʻuí, ka ʻoku nau toputapu tatau pē pea ʻi ai honau ivi fakamālohia fakaofo. Ko ha ngaahi tali ongo moʻoni ʻeni ʻe hiva:

•

ʻUluakí: “Ne u ʻi falemahaki, ʻo fuofua hoku kiʻi tehina foʻoú.”

•

Uá: “Ko e taimi kotoa pē ʻoku ou lau ai hoku tāpuaki fakapēteliaké, ʻoku ou ongoʻi ʻoku ʻafioʻi mo ʻofaʻi au ʻe heʻeku Tamai Hēvaní.”

•

Tolú: “ʻI he ʻaho ne hoko ai hoku taʻu 12, ne omi e kau finemui ʻo e uōtí ʻo teuteuʻi hoku matapaá ʻaki ha ngaahi foʻi haati ne ngaohi mei he pepá.9 Ne u ongoʻi ʻoku ʻofaʻi, talitali lelei au peá u fiefia!”

•

Faá: “Ne u lau folofola ʻi ha ʻaho ʻe taha, peá ne ‘ʻasi makehe hake’ ha kupuʻi lea. Ne maʻu e tali ki heʻeku lotú.”

•

Nimá: “Ne u hū atu ki ha paati ne fai ai e maʻu kavamālohi pea fai ai mo ha ngaahi meʻa ne taʻefeʻunga. Ne talamai ʻe he Laumālié ke u foki ki ʻapi. Ne u fai ia, pea ko e moʻoni ne hoko ai ha ngaahi ‘nunuʻa fakasōsiale.’ Ka ne ʻomi ʻe he momeniti ko iá, ʻa e loto lahi ne u fie maʻu ke u ʻilo te u lava ke u moʻui ʻaki e ongoongoleleí.”

•

Onó: “Lolotonga e sākalamēnití, ne u fakakaukau ki he Fakaleleí. Ne u fakatokangaʻi ne fie maʻu ke u fakamolemoleʻi ha taha ne u ʻita ai. Ne hoko ʻeku fili ke fakamolemolemoleʻí ko ha ngāue lelei te ne ʻomi ʻa e Fakaleleí ki heʻeku moʻui fakaʻahó.”

•

Fitu: “Hili ʻeku kau atu ki he Polokalama Kamataʻanga Foʻoú mo ʻeku faʻeé, naʻe ne ʻuma mai ʻi hoku kouʻahé peá ne talamai ʻokú ne ʻofa ʻiate au. Ko e fuofua taimi ʻeni ʻoku ou manatu kuó ne fai ai ia.”

•

Valú: “ʻI hono fakapapauʻi mai ʻe heʻeku pīsopé, ne u ʻiloʻi ʻoku moʻoni ʻa e talaʻofa ʻi he folofolá: ‘Neongo ʻa e tatau ʻo hoʻomou angahalá mo e kula ʻahoʻahó, ʻe hoko ia ke hinehina ʻo hangē ko e ʻuha hinaekiakí.’10 Ne u maʻu ha ʻamanaki pea ʻilo ʻe lava ke u kamata fakatomala.

•

Fakaʻosí: “Ne u maʻu ha loto toʻa ʻi ha efiafi ʻe taha ke vahevahe mo hoku kaungāmeʻa mamaé ʻa e ongo ne u maʻu fekauʻaki mo e ongoongoleleí mo e Tohi ʻa Molomoná. Ne u maʻu ha faingamālie kimui ai ke ʻalu ki hono papitaisó. Ko ʻeni ʻokú ma maʻu lotu fakataha.”

Tuku ke u vahevahe atu muʻa ha taha ʻo e ngaahi potu toputapu ʻoku ou tuʻu aí. Ne ʻi ai e taimi ne u ongoʻi lōmekina, ilifia pea tuēnoa moʻoni ai. Ne u lotu fakalongolongo ʻo pehē, “Tamai Hēvani, ʻoku ʻikai ke u ʻilo pe ʻe fakahoko fēfē ʻeni. Kātaki, fakamolemole ʻo tokoni mai!” Ne fakafokifā ha haʻu ha taha ʻo ala mai pea fai mai ha lea fakalotolahi moʻoni. Ne u ongoʻi ha nonga he taimi ko iá. Ne u ongoʻi ʻoku ʻiloʻi au. Ne liliu e meʻa kotoa. Ne u fakakaukau ki he lea ʻa Palesiteni Sipenisā W. Kimipoló, “ʻOku ʻafioʻi kitautolu ʻe he ʻOtuá, pea ʻokú ne tokanga mai. Ka ʻokú Ne faʻa feau ʻetau ngaahi fie maʻú ʻo fakafou mai ʻi ha taha kehe.”11 Ne hoko e taimi mo e potu ko iá ko ha potu toputapu kiate au.

Siʻi kau finemui, ʻoku lahi mo ha ngaahi potu toputapu kehe ʻoku ou fakaʻamu ne tau lava ʻo fevahevaheʻaki. ʻI hoʻomou foki ki ʻapi he pōní, ʻoku ou poupou atu ke mou hiki ʻi hoʻomou tohinoá e ngaahi feituʻu ʻoku mou fakatokangaʻi mo manatuʻí. ʻOku mahino kiate au ko e toko lauiafe ʻo kimoutolu ʻoku mou tuʻu ʻi ha ngaahi potu toputapu. ʻOku ʻoatu ʻe he ngaahi feituʻú ni ha maluʻi, mālohi, mo ha nonga ʻi he ngaahi taimi faingataʻá. ʻOku tupulaki mo mālohi ange hoʻomou fakamoʻoní he ʻoku mou taukaveʻi ʻa e moʻoní mo e angatonú ʻi ha ngaahi founga nāunauʻia.

Ko kimoutolu, toʻu tupu fakaʻeiʻeiki ʻo e Siasí, ʻa ʻeku kau moʻungaʻi tangata mo fefiné. ʻOku ou ʻofa atu. ʻOku ou ongoʻi e ʻofa ʻa e Tamai Hēvaní kiate kimoutolú, pea ʻoku ou fakamoʻoni ʻoku moʻoni ʻa e ongoongolelei ʻo Sīsū Kalaisí. ʻOkú Ne tali mai, mo mateuteu ke poupouʻi hake koe ʻi hoʻomou “tuʻu . . . ʻi he ngaahi potu toputapú, pea ʻoua ʻe hiki mei aí.” ʻOku ou ʻofa mo poupouʻi ʻa Palesiteni Tōmasi S. Monisoni, ko hotau palōfita moʻoni mo fakalotolahí. ʻOku ou fai ʻeni ʻi he huafa ʻo Sīsū Kalaisí, ʻēmeni.

Maʻuʻanga Fakamatalá

1.

Tokāteline mo e Ngaahi Fuakava 87:8; vakai foki, Tokāteline mo e Ngaahi Fuakava 45:32; 101:22.

2.

Ezra Taft Benson, “Prepare Yourself for the Great Day of the Lord,” New Era, May 1982, 50; vakai foki, Tokāteline mo e Ngaahi Fuakava 115:6.

3.

Merriam-Webster Online, “place,” merriam-webster.com/dictionary/place.

4.

Siosefa Sāmita—Hisitōlia 1:29.

5.

Vakai, “Practice, Celebration, Dedication: Temple Blessigns in El Salvador,” lds.org/youth/video.

6.

Jeffrey R. Holland, “Lessons from Liberty Jail,” Ensign, Sept. 2009, 26.

7.

Jeffrey R. Holland, “Lessons from Liberty Jail,” 28.

8.

Talanoa fakatāutaha mo e tokotaha leá.

9.

ʻOku faʻa ui ʻeni ʻi he ʻIunaiteti Siteití ko ha “fakahaaʻi ʻo e ʻofá (heart attack).”

10.

ʻĪsaia 1:18.

11.

Spencer W. Kimball, “The Abundant Life,” Tambuli, June 1979, 4.

Fakahaofi ha Taʻahine, Te ke Fakahaofi Ai ha Toʻu Tangata

Fai ʻe Mary N. Cook

Tokoni ʻUluaki ʻi he Kau Palesitenisī Lahi ʻo e Kau Finemuí

ʻE hanga ʻe hoʻomou moʻui angamaʻá ʻo faitāpuekina hoʻomou ngaahi kuí, fāmili he taimi ní pea mo e kahaʻú.

Ko ha lāngilangi ke u lea atu ki he kau finemui lototoʻa ʻo e Siasí. ʻOku mau vakai atu ki hoʻomou fakalakalaka hono tauhi e ngaahi fuakavá pea ʻoku mau ʻiloʻi ʻe hanga ʻe hoʻomou moʻui angamaʻá ʻo faitāpuekina hoʻomou ngaahi kuí, fāmili he taimi ní pea mo e kahaʻú, ʻo hangē ko e lea ʻa Palesiteni Kōtoni B. Hingikelī, “ʻOku mou fakahaofi ha toʻu tangata ʻi he taimi ʻoku mou fakahaofi ai ha finemuí.”1

Naʻe kamata homou hala he fuakavá he taimi ne mou papitaiso mo maʻu ai e meʻafoaki ʻo e Laumālie Māʻoniʻoní. ʻOku hokohoko fakauike atu ia ʻi he houalotu sākalamēnití, ko ha feituu toputapu ʻoku fakafoʻou ai hoʻomou fuakava ne fai he papitaisó. Ko e taimi ʻeni ke mou teuteu ai ke fai e ngaahi fuakava ʻo e temipalé. ʻOku “fakaʻatā foki ʻe he ngaahi ouau mo e ngaahi fuakava toputapu ʻi he ngaahi temipale toputapú [ke tau] foki ki he ʻao ʻo e ʻOtuá pea [mo hotau] ngaahi fāmilí ke fakatahaʻi ʻo taʻengata.”2

Tuʻu ʻi he ngaahi potu toputapú maʻa homou ngaahi kuí. “Ko e taha kotoa ʻoku haʻu ki he māmaní ko e hako ia ʻo ha mātuʻa ʻi ha ngaahi toʻu tangata. ʻOku fakanatula pē ʻetau fakaʻamu ke fie fehokotaki mo ʻetau ngaahi kuí.”3 ʻI hoʻo kau atu ki he hisitōlia fakafāmilí mo e ngāue fakatemipalé, ʻokú ke lalanga fakataha ai hoʻo moʻuí mo e moʻui hoʻo ngaahi kuí ʻi hoʻo fakahoko maʻanautolu e ngaahi ouau fakamoʻuí.

Tuʻu he ngaahi potu toputapú maʻau pea mo ho fāmili tonú. ʻE hoko hoʻo sīpinga māʻoniʻoní ko ha tupuʻanga ʻo e fiefia lahi, neongo pe ko e hā ho tūkunga fakafāmilí. ʻE hanga ʻe hoʻo ngaahi fili māʻoniʻoní ʻo fakafeʻungaʻi koe ke ke fakahoko mo tauhi ʻa e ngaahi fuakava toputapu te ne haʻi fakataha ho fāmilí ki he taʻengatá.

Tuʻu ʻi he ngaahi potu toputapú maʻa ho fāmili he kahaʻú. Tukupā ke silaʻi koe ki ho husepānití ʻe he lakanga fakataulaʻeiki māʻoniʻoní ʻi he temipalé ʻi hoʻo kamata ha ʻiuniti fakafāmili ʻoku taʻengatá. ʻE tāpuekina hoʻo fānaú ʻaki ʻa e moʻoní ʻi hoʻo fakatōkakano ki heʻenau moʻuí ʻa hoʻo sīpinga māʻoniʻoní mo e fakamoʻoni taʻeueʻiá mo fakahaaʻi kiate kinautolu ʻa e hala ʻo e fuakavá.

Ne u mamata ki hono fakaʻaliʻali e ngaahi tefitoʻi moʻoni taʻengata ko ʻení ʻi ha Feʻauhi ʻAati Fakavahaʻapuleʻanga maʻá e Toʻu tupú. Naʻe faʻu ʻe Meikeni Uona Teila ha ngāue fakaʻaati ʻi he komipiutá, ko ha fakataipe fakaeonopooni ia ʻo e talanoa fakatātā ʻa Kalaisi ki he kau taupoʻou ʻe toko hongofulú.4 Ne u feʻiloaki mo Meikeni pea naʻá ne fakamatalaʻi mai e fakataipe ʻo e taupoʻou fika hongofulú, ʻa ia naʻá ne fakamatalaʻi ko ha finemui ʻo e angamaʻá mo e tuí naʻe mateuteu ke ne fakahoko mo tauhi e ngaahi fuakava toputapu ʻo e tempialé. Hangē ko e kau taupoʻou poto kotoa ko ʻení, naʻe fakahoko ʻene teuteu fakafoʻituituí ʻi heʻene tānaki atu ha lolo ki heʻene māmá, ko e tulutā ki he tulutā, ʻo fakafou ʻi heʻene moʻui angamāʻoniʻoni maʻu peé. Ne u fakatokangaʻi e fī fakaʻofoʻofa hono ʻulú. Naʻe fakamatalaʻi ʻe Meikeni, ne fakafofongaʻi ʻe he fií ʻa hono lalanga e moʻui angamaʻa ʻa e finemuí ni ʻo laui toʻu tangatá. Naʻe fakafofongaʻi ʻe he foʻi fī ʻe taha ʻa hono lalanga ʻo ʻene ʻofá mo ʻene tokaʻi ʻene ngaahi kuí, foʻi fī fika uá ʻa hono lalanga ʻe heʻene takiekina angatonú hono fāmili lolotongá pea foʻi fī hono tolú leva ko hono lalanga ʻo ʻene moʻui mateuteú ke aʻu ki he ngaahi toʻu tangata ka hoko maí.

Ne u feʻiloaki mo ha finemui kehe kuo hanga ʻe heʻene mateuteu fakalaumālie tōmuʻá, ʻo lalanga ha moʻui angamāʻoniʻoni ki ha ngaahi toʻu tangata lahi.

ʻI ha hoʻatā fakaʻofoʻofa ʻi Sepitema, ne ma ʻi he temipalé ai mo hoku husepānití ʻo tatali ki ha faingamālie ke ma kau atu ki he ngaahi ouau fakatemipalé. Naʻe hū mai homa kaungāmeʻa ko Kulisí ki he lokí. Naʻe fakafiefia ke ma fetaulaki mo e talavoú ni ne toki foki mai mei heʻene ngāue fakafaifekau ki Lūsiá.

ʻI he teu ke kamata e sēsiní, naʻe nofo ʻi hoku tafaʻakí ha finemui hoihoifua. Naʻe fofonga fiefia, malimali pea malama hono fofongá. Ne u fie maheni mo ia, ko ia ne u fakafeʻiloaki leʻo siʻi ange au. Naʻá ne fanafana mai ko hono hingoá ko Keiti pea ne u fakatokangaʻi hono fakaikú ko ha fāmili ne nau nofo ʻi Misikeni ʻi ha feituʻu ne nofo ai hoku fāmilí kimuʻa. Ko Keití ko ʻena tama fefine kuo fuʻu lahí, ne toki foki mai ʻi ha uike ʻe nima kimuʻá mei heʻene ngāue fakafaifekau ki Siamané.

Lolotonga e sēsiní ne toutou haʻu ki heʻeku fakakaukaú, “Fakafeʻiloaki ʻa Keiti kia Kulisi.” Ne u tukunoaʻi pē ia mo fakakaukau, “ʻI he taimi fē, ʻi fē pea founga fēfē?” ʻI heʻemau teuteu ke mavahé, naʻe haʻu ʻa Kulisi ʻo fakalea mai pea ne u puke leva e faingamālie ko iá. Ne u taki mai ʻa Keiti ʻo fanafana ange, “Ko kimouá ko ha ongo tamaiki kei talavou angamaʻa ʻoku fie maʻu ke mo maheni.” Naʻá ku mavahe mei he temipalé kuó u ongoʻi fiemālie, ne u ngāueʻi e ueʻi ne u maʻú.

ʻI heʻema foki ki ʻapí, ne ma talanoa mo hoku husepānití ki heʻema manatu ki he ngaahi faingataʻa ne fehangahangai mo e fāmili ʻo Keití. Talu mei ai mo ʻeku toe maheni lelei ange mo Keiti pea kuó ne tokoni ke mahino kiate au e ʻuhinga ʻo ʻene fofonga fiefia he ʻaho ko iá ʻi he temipalé.

Ne feinga maʻu pē ʻa Keiti ke ne nofo maʻu ʻi he hala ʻo e fuakavá ʻaki ʻene fekumi ki he ngaahi potu toputapú. Naʻá ne tupu hake ʻi ha ʻapi naʻe hanga ai ʻe he efiafi fakafāmili ʻi ʻapí, lotu fakatahá pea mo e ako folofolá ʻo ʻai ke hoko hono ʻapí ko ha potu toputapu. ʻI heʻene kei siʻí, naʻá ne ako fekauʻaki mo e temipalé pea naʻe hoko e hiva “ʻOku ou Fie Sio he Temipalé” ko hano manako ʻi he efiafi fakafāmili ʻi ʻapí.5 ʻI heʻene kei siʻí, naʻá ne mamata ki hono tā ʻe heʻene mātuʻá ha sīpinga ʻo e fekumi ki he potu toputapú ʻi heʻena ō ki he tempalé ʻi he fakaʻosinga ʻo e uiké kae ʻikai ke na ō ʻo mata heleʻuhila pe maʻu meʻatokoni efiafí.

Naʻá ne ʻofa lahi heʻene tamaí pea naʻá ne fakaʻaongaʻi hono mafai ʻo e lakanga fakataulaʻeikí ke tokoni ki heʻene fakahoko ʻene fuofua fuakava ʻo e papitaisó. Naʻe hilifakinima ia peá ne maʻu ʻa e Laumālie Māʻoniʻoní. Naʻe pehē ʻe Keiti, “Ne u loto vēkeveke ke maʻu ʻa e Laumālie Māʻoniʻoní, pea ne u ʻiloʻi ʻe tokoni ia ke nofo maʻu ai ʻi he hala ʻoku fakatau ki he moʻui taʻengatá.”

Naʻe hokohoko atu e moʻui ʻa Keití ʻi ha founga monūʻia mo fiefia. ʻI hono taʻu 14, naʻe kamata ako ai he ako māʻolungá pea naʻá ne saiʻia he seminelí, ko ha potu toputapu mo ia ke ne ako ai ki he ongoongoleleí. ʻI ha ʻaho ʻe taha, ne kamata talanoa e faiakó ʻo kau ki he ngaahi faingataʻá mo ne fakapapauʻi ange kuo pau ke tau fehangahangai kotoa mo ia. Naʻá ne pehē loto pē, “ʻOku ʻikai ke u fie tofanga ʻi ha faingataʻa; ʻoku ʻikai ke u fie fanongo ki ai.”

Hili pē ha ngaahi uike siʻi mei ai, ne ʻā hake ʻene tamaí ʻi ha Sāpate Toetuʻu kuó ne puke lahi. Naʻe pehē ʻe Keiti: “Ko ha tangata moʻui lelei ʻeku tamaí; naʻá ne kau he lele malafoní. Naʻe ʻohovale lahi ʻeku faʻeé heʻene puke lahí, ko ia naʻá ne leleakiʻi ai ʻeku tamaí ki falemahaki. Naʻe pā-kālava ʻeku tamaí ʻi loto he houa ʻe 36 pea ʻikai toe ngaue ai ha konga lahi hono sinó. Naʻe lava pē ʻo pete hono matá, ka naʻe ʻikai toe ngaue e toenga hono sinó. ʻOku ou manatuʻi ʻeku sio ki he tangataʻeikí mo pehē pē, “ʻOiauē, ko ʻeni kuo hoko. Naʻe moʻoni pē ʻeku faiako seminelí. ʻOku ou fehangahangai mo ha faingataʻa.’” Ne mālōlō e tamai ʻa Keití ʻi ha ngaahi uike siʻi mei ai.

Ne hoko atu ʻa Keiti ʻo pehē: “Naʻe faingataʻa fau. ʻOku ʻikai ke ke loto ke mole ʻa e moʻungaʻi tangata ʻi hoʻo moʻuí. Ne u ʻiloʻi ʻe lava ke hoko ia ko ha meʻa ke u tupulaki pe holomui ai. Naʻe ʻikai ke u loto ke ne maumauʻi ʻeku moʻuí he naʻá ku kei taʻu 14 pē. Ne u feinga ke u toe ofi ange ki he ʻEikí. Ne lahi ʻeku lau folofolá. Naʻe fakapapauʻi mai ʻe he ʻAlamā vahe 40 ʻa hono moʻoni ʻo e toetuʻú pea tuʻunga ʻi he Fakalelei ʻa Kalaisí haʻaku malava ʻo toe fakataha mo ʻeku tamaí. Ne u faʻa lotu. Ne u hiki ʻeku tohinoá ki he lahi taha ne u lavá. Ne u tauhi ke mālohi ʻeku fakamoʻoní ʻaki ʻeku hanga ʻo tohi ia. Ne u ʻalu ki he lotú mo e Kau Finemuí he uike takitaha. Ne ʻākilotoa au ʻe ha kaungāmeʻa lelei. Ne u feohi vāofi mo haku kāinga ʻofa kae tautautefito ki heʻeku faʻeé, ne hoko ko e mālohinga homau kiʻi fāmilí. Ne u feinga ʻo maʻu ha ngaahi tāpuaki ʻo e lakanga fakataulaʻeikí mei heʻeku kui tangatá mo ha kau taki kehe ʻo e lakanga fakataulaʻeikí.”

Naʻe hanga ʻe he ngaahi fili pau ko ʻení ʻo tānaki atu e loló ki he maama ʻa Keití, ʻo tatau pē pea mo e taupoʻou potó. Naʻe fakalotoa ia ʻe heʻene fakaʻamu ke toe feʻiloaki mo ʻene tamaí. Naʻe ʻiloʻi ʻe Keiti ne ʻilo ʻe heʻene tamaí ʻene ngaahi filí pea naʻe ʻikai loto ke fakamamahiʻi ʻene tamaí. Naʻá ne fie maʻu ha fetuʻutaki taʻengata mo ia pea naʻe mahino kiate ia kapau ʻe nofo maʻu ʻi he hala ʻo e fuakavá, ʻe toe ofi ange ai ʻene moʻuí ki heʻene tamaí.

Neongo ia, naʻe ʻikai ngata ai e faingataʻá. ʻI he taʻu 21 ʻa Keití pea ʻi hono fakahū ʻo ʻene foomu kole ngāue fakafaifekaú, naʻe ʻilo ai ʻoku puke ʻene faʻeé he kanisaá. Naʻe pau ke fai ʻe Keiti ha fili mahuʻinga ʻi heʻene moʻuí. ʻE nofo nai ʻi ʻapi ʻo tokoni ki heʻene faʻeé pe ʻe ʻalu ʻo ngāue fakafaifekau? Naʻe fai ha faingāue ki heʻene faʻeé pea talaʻofa ange ai ʻe sai hono puké. ʻI hono maʻu ʻe Keiti e fakapapau ko ʻeni mei he faingāué, naʻá ne laka atu ai ʻi he tui ʻo fakahoko ʻene palani ke ngāue fakafaifekaú.

Naʻe pehē ʻe Keiti: “Naʻe hangē ia haʻaku hū atu ki he fakapoʻulí, ka ʻi heʻeku kei ngāue fakafaifekaú, ne faifai pē pea aʻutaki mai ʻa e māmá peá u maʻu ha ongoongo fakafiefia kuo hoko ʻo moʻoni e tāpuaki ne fai ki heʻeku faʻeé. Ne u fiefia ko e ʻikai fakatoloi ʻeku ngāue maʻá e ʻEikí. ʻI he hoko mai e faingataʻá, ʻoku ou tui ʻoku faingofua pē ke tau ongoʻi taʻeoliʻia pea ʻikai fie laka atu ki muʻa ka ʻo kapau te ke fakamuʻomuʻa e ʻEikí, ʻe lava ke iku e ngaahi faingataʻá ko ha ngaahi tāpuaki fakaʻofoʻofa. Te ke lava ʻo mātā Hono toʻukupú mo fakamoʻoni tonu ki ha ngaahi mana.” Naʻe aʻusia tonu ʻe Keiti ʻa hono moʻoni e ngaahi lea ʻa Palesiteni Tōmasi S. Monisoni: “ʻE maʻu hotau ngaahi faingamālie mahuʻinga tahá ʻi he ngaahi taimi faingataʻa tahá.”6

Naʻe maʻu ʻe Keiti e faʻahinga tui ko ʻení he naʻe mahino kiate ia ʻa e palani ʻo e fakamoʻuí. Naʻá ne ʻiloʻi ne tau moʻui kimuʻa pea ko e māmaní ko ha siviʻiʻanga pea te tau toe tuʻu foki. Naʻá ne tui ʻe faitāpuekina ʻene faʻeé ka koeʻuhí ko e meʻa naʻá ne aʻusia ʻi heʻene tamaí, naʻá ne ʻiloʻi ai kapau ʻe mālōlō ʻene faʻeé, ʻe sai pē meʻa kotoa. Naʻá ne pehē: “Naʻe ʻikai ko e mate pē ʻeku tamaí ne u ake moʻui mai mei aí, ka naʻe hoko ia ko ha konga lelei ʻo hoku tupuʻangá pea kapau naʻe mālōlō ʻeku faʻeé, naʻe mei tatau pē. Naʻe mei fakatōkakano ai ki heʻeku moʻuí ha fakamoʻoni lahi ange.”7

Naʻe fekumi ʻa Keiti ki ha potu toputapu he pō ne u fetaulaki ai mo ia he temipalé. ʻI heʻene fakaʻamu ko ia ke ne fie maʻu e ngaahi fetuʻutaki taʻengata ne aʻusia ʻi he tokoni he temipalé, naʻá ne muimui ai ki he sīpinga ne tā ʻe heʻene mātuʻá ʻi heʻena toutou ʻalu maʻu pē ki he temipalé.

Ne ʻikai ha meʻa lahi ʻe hoko he pō ne u fakafeʻiloaki ai ʻa Keiti kia Kulisí, ka ʻi he fekumi ʻa Keiti ki he potu toputapú he Sāpate hokó, naʻá ne fetaulaki ai mo Kulisi ʻi he haʻohaʻonga ʻo ha kakai kei talavou ʻe lauafe, lolotonga ha fakataha lotu ʻa e kau tāutahá ʻi he ʻapiakó. Ne na toe maheni ange ai. Hili ha ngaahi uike siʻi mei ai, naʻe fakaafeʻi ia ʻe Kulisi ke na sio fakataha he konifelenisi lahí. Ne hokohoko atu ʻena fekumi ki he ngaahi feituʻu ʻokú ne fakaafeʻi mai e Laumālié ʻi heʻena kaumeʻá pea naʻá na iku ʻo sila ʻi he temipalé, ʻa e potu toputapu naʻá na fuofua fetaulaki aí. ʻOkú na lolotonga fakahoko he taimí ni ʻa e fatongia toputapu ko e mātuʻá, ʻo fakafehokotaki atu ʻena fakamoʻoni fekauʻaki mo e palani ʻo e fakamoʻuí, ki he moʻui ʻa e fānau tangata ʻe toko tolú, mo fakahaaʻi ange kiate kinautolu e hala ʻo e fuakavá.

“ʻOku mou fakahaofi ha toʻu tangata ʻi he taimi ʻoku mou fakahaofi ai ha finemuí.” Naʻe hanga ʻe he fili ʻa Keiti heʻene taʻu 14 ke nofo maʻu ʻi he halá, ʻo toutou tānaki atu e loló ki heʻene māmá pea kuo hanga pea ʻe hanga ʻe he tuʻu ʻi he ngaahi potu toputapú ʻo fakahaofi ha laui toʻu tangata. Kuo hanga ʻe heʻene fekumi ki heʻene ngaahi kuí mo ʻene tokoni ʻi he temipalé ʻo fakafehokotaki hono lotó kiate kinautolu. ʻE hanga foki ʻe he kau atu ki he hisitōlia fakafāmilí mo e ngāue fakatemipalé ʻo lalanga fakataha homou lotó mo ʻoange ki hoʻomou ngaahi kuí ʻa e faingamālie ʻo e moʻui taʻengatá.

ʻE hanga foki ʻe hono moʻui ʻaki ʻo e ongoongoleleí ʻi homou ʻapí ʻo tānaki atu ha lolo ki hoʻo māmá mo ʻoatu ha mālohinga fakalaumālie ki homou ʻapí he taimí ni mo ne faitāpuekina ho fāmili he kahaʻú ʻi ha founga taʻefaʻalaua. Pea ʻikai ngata ai, hangē ko e lea ʻa ʻEletā Lōpeti D. Heilí, “Kapau naʻe ʻikai sai e tā sīpinga ne fai ʻe heʻetau mātuʻá, ko hotau tufakanga ia ke fakangata e foʻi hoko ko iá . . . ka tau akoʻi e ngaahi tukufakaholo totonú ki he toʻu tangata ka hoko maí.”8

Fili he taimí ni ke ke fai e meʻa kotoa pē te ke lavá ke fakafonu ʻaki hoʻo māmá, ke fakafehokotaki hoʻo fakamoʻoni mālohí mo hoʻo tā sīpingá ki he moʻui ʻa ha ngaahi toʻu tangata lahi ʻi he kuohilí, lolotongá mo e kahaʻú. ʻOku ou fakamoʻoni he ʻikai ngata pē hono fakahaofi ha ngaahi toʻu tangata ʻe hoʻo moʻui angamaʻá, ka te ne fakahaofi foki hoʻo moʻui taʻengatá, he ko e founga pē ia ke toe foki ai ki heʻetau Tamai ʻi Hēvaní mo maʻu ha fiefia moʻoni ʻi he taimí ni pea mo e taʻengatá kotoa. ʻI he huafa ʻo Sīsū Kalaisí, ʻēmeni.

Maʻuʻanga Fakamatalá

1.

Gordon B. Hinckley, “Tuʻu Mālohi mo Taʻeueʻia,” Fakataha Ako Fakatakimuʻa Fakaemāmani Lahí, Sānuali 10, 2004, 23; vakai foki, Gordon B. Hinckley, “Our Responsibility to Our Young Women, Ensign, Sept. 1988, 10.

2.

“Ko e Fāmilí: Ko ha Fanongonongo ki Māmani,” Liahona, Nōvema 2010, 129.

3.

Russell M. Nelson, “Ngaahi Toʻu Tangata Fehokotaki ʻi he ʻOfá,” Liahona, Mē 2010, 92.

4.

Vakai, Mātiu 25:1–13.

5.

Vakai, “ʻOku ou Fie Sio he Temipalé,” Tohi Hiva ʻa e Fānaú,99.

6.

Thomas S. Monson, “Meeting Your Goliath,” New Era, Jun. 2008, 7.

7.

ʻInitaviu fakatāutaha mo e tokotaha leá, 2013.

8.

Robert D. Hales, “How Will Our Children Remember Us?” Ensign, Nov. 1993, 10.

ʻOua Naʻa Hiki mei Ai!

Fai ‘e Elaine S. Dalton

Palesiteni Lahi ʻo e Kau Finemuí

Tuʻu maʻu. Pea taʻe ueʻia. “Moʻui ʻaki ʻa e moʻoní mo e angatonú.” Hoko ko ha fakamoʻoni. Hoko ko ha fuka ki he māmaní. Tuʻu ʻi he ngaahi potu toputapú.

ʻI he pōní, ʻoku ou tuʻu atu mei he tuʻunga malangá ni ʻi ha potu toputapu ʻi he lotolotonga ʻo e kau palōfita, kau tangata kikite mo e kau tangata maʻu fakahaá, pea mo e ngaahi ʻofefine fakaʻeiʻeiki ʻo e ʻOtuá. Ko ha taimi maʻongoʻonga ʻeni ke ʻi he māmaní ai mo hoko ko ha finemui. Ko e ngaahi ʻofefine fili kimoutolu ʻo ʻetau Tamai Hēvaní. ʻOku ou fakatauange ʻoku mou ʻiloʻi ko hai kimoutolu pea ʻoku ʻofeina kimoutolu ʻe heʻetau tamai Hēvaní. ʻOkú Ne ʻofa ʻiate kimoutolu fakatāutaha, pea ʻoku pehē pē mo au.

ʻI he tesi hoku ʻōfisí, ʻoku tuʻu ai ha tatau ʻo ha tātongitongi polonise ʻo ha finemui ko Kilisitina. ʻOku tuʻu e ʻīmisi tā tongitongi ʻo Kilisitiná ʻi ha uafu ʻi Koupeniheikeni, Tenimaʻake ʻo hangē ʻokú ne sio fakalaka atu he tahí ki Saioné. Naʻe ʻikai faingofua ʻene fili ke kau ki he Siasí mo e mavahe mei hono ʻapí, pea hangē ko ia ʻoku mou vakai ki aí, naʻe mālohi e puhi ʻa e havilí. ʻOkú ne tuʻu maʻu, ʻo ne fai ha meʻa faingataʻa ka ʻokú ne ʻilo ʻoku totonu. Naʻe hanga ʻe hono hakó ʻo fokotuʻu e tātongitongi ko ʻení he uafú ko e fakaʻapaʻapa kia Kilisitina, he kuo laui toʻu tangata e mahuʻinga taʻengata ʻo e fili naʻá ne fai he ʻaho ko iá.

Kiate aú, ʻoku hanga ʻe he tātongitongi ko ʻeni ʻo Kilisitiná ʻo fakafofongaʻi kimoutolu. Hangē ko Kilisitiná, ʻoku mou fehangahangai mo fai ha ngaahi fili mahuʻinga lahi fakaʻaho, ʻoku faingataʻa hanau niʻihi pea he ʻikai ngata pē heʻene tofa ai ho kahaʻú ka ko e kahaʻu foki ʻo ha ngaahi toʻu tangata. ʻOku mou fehangahangai foki mo e matangi mālohi ʻo e fakafepakí, filí, mālohi fakatoʻú pea mo e angaʻulí. Ka ʻoku mou tuʻu taʻeueʻia pea moʻuiʻaki ʻa e ongoongoleleí ʻi he lotolotonga ʻo e ngaahi matangi mālohi ko ʻeni ʻoku tō takutaku ʻi hotau sosaietí. Hangē ko Kilisitiná, ʻoku tataki kimoutolu ʻe he Laumālie Māʻoniʻoní. ʻOku mou fai ʻa e ngaahi fili totonú. ʻOku mou moʻui mateaki mo fakaʻeiʻeiki.

ʻOku ʻikai ke u mafakakaukaua ha faleʻi mei he Tamai Hēvani ʻofá ʻe toe mahuʻinga ange ʻi Heʻene akonaki fakatāutaha kiate kimoutolu ke mou “tuʻu . . .ʻi he ngaahi potu toputapú pea ʻoua naʻa hiki mei aí.”1 ʻOkú Ne pehē mai: Tuʻu maʻu. Pea taʻe faʻa ueʻia.2 Moʻui ʻaki ʻa e moʻoní mo e angatonú.3 Hoko ko ha fakamoʻoni.4 Hoko ko ha fuka ki he māmaní. Tuʻu ʻi he ngaahi potu toputapú. ʻOku faingofua leva ʻeku pōpoakí kiate kimoutolu takitaha: ʻOua ʻe hiki mei ai.

ʻUluakí, ʻoua ʻe hiki mei he fili ki he totonú. ʻOku ʻikai ha fili ia ʻe siʻisiʻi ʻi he ngaahi ʻaho kimui ní. ʻOku mahuʻinga fau ʻa e ngaahi fili ʻokú ke fai he taimi ní. Ko e tauʻatāina ke filí, ko e taha ia ʻo e ngaahi meʻaʻofa maʻongoʻonga taha ʻa e ʻOtuá ki Heʻene fānaú. ʻOku kau ia he palani ʻo e fiefiá naʻá ta fili mo taukapoʻi ʻi he maama fakalaumālié. Moʻui ʻi ha founga ʻe lava ke fakafanongo mo ongoʻi ai ʻa e Laumālie Māʻoniʻoní pea te Ne tokoni atu ke ke fai ʻa e ngaahi fili ʻoku totonú. Ko hono moʻoní, te Ne fakahā kiate kimoutolu “ʻa e ngaahi meʻa kotoa pē ʻoku totonu ke mou faí.”5

ʻI he ngaahi uike siʻi kuo hilí, ko e fuofua taimi ia ke u toe foki ai ki he akoʻanga māʻolunga ne u ako aí, hili ʻeni ha ngaahi taʻu lahi. Ne u ʻaʻahi ki ha konifelenisi fakasiteiki naʻe fakahoko ʻi he fale mamataʻanga sipoti ʻo e ʻapiakó. ʻI heʻeku lue atu he holó, naʻe toe foki mai ki heʻeku manatú ha ngaahi meʻa lahi. Ne u manatuʻi lelei e ongo ne u maʻu ʻi heʻeku kei ʻi he akoʻanga māʻolungá ʻi heʻeku kei finemuí—ʻa e ʻikai ke u ongoʻi malú, taʻepauʻiá, manavasiʻí mo fakaʻamu lahi pē ʻe tali lelei au. Ne u hū atu ki he fale mamataʻanga sipotí. Ne toe lahi e ngaahi meʻa ne u manatu ki aí. Ne u maheni mo e tapa kotoa pē ʻo e fale mamataʻanga sipoti ko iá. Ko e meʻa pē taha naʻe liliú—ko au.

ʻI he ʻaho ko iá, ne u maʻu ha faingamālie ke tuʻu he funga siteisí ʻo hangē ko ia ne tā tuʻo lahi ʻeku fai he taimi akó heʻeku hoko ko ha matāpulé. Ne u fakatokangaʻi atu foki haku kaungāako ʻi he haʻofangá—mo ha niʻihi ne mau faʻa teiti! Ne ʻikai ko ha fakataha ʻeni ʻa e akó, ka ne u maʻu ha faingamālie ʻi he fale mamataʻanga sipoti ne u ako aí—ke u “tuʻu ko ha fakamoʻoni”6 pea fakahoko ʻeku fakamoʻoni ki hotau Fakamoʻui ko Sīsū Kalaisí.

Kau finemui, fakapapauʻi ko ho vā mo e niʻihi kehe he taimi ní, he ʻikai ke ke mā ai ʻi ha taʻu ʻe 40 mei heni. ʻOku ʻikai ha mālohi ʻo e fakatamaikí, ʻikai ha ongoʻi tali lelei pe ongoongoa ʻe mahuʻinga ke ke fai ai ha fili hala. ʻE tokoni ho ivi takiekiná ki he kau talavoú ke nau moʻui taau ai mo honau mālohi fakataulaʻeikí, ngaahi fuakava ʻo e temipalé pea mo e ngāue fakafaifekaú. He ko hai ʻokú ne ʻilo? Hili ha taʻu ʻe fāngofulu mei heni, mahalo naʻa haʻu hanau taha kiate koe ʻi he fale mamataʻanga sipoti naʻá ke ako aí, ʻo fakamālō atu ʻi hoʻo tokoniʻi ia ke ne moʻui taau ke fakahoko honau fatongia fakataulaʻeikí pea fai ha ngāue fakafaifekau langilangiʻiá. Pea ko hai te ne ʻilo? Mahalo naʻá ke maʻu ha tohi mei he uaifi ʻo e taha ʻo e kau talavou ko iá ʻo fakamālō atu kiate koe ʻi he takiekina lelei naʻá ke fai ki hono husepānití mo hona fāmili he kahaʻú, lolotonga hoʻomo kei ako māʻolungá. ʻOku mahuʻinga hoʻo ngaahi filí. ʻOku ʻikai ngata pē hono tokoniʻi pe uesia koe he taimí ni hoʻo ngaahi filí, ka ʻoku kau foki ai mo e niʻihi kehé. ʻOku taʻengata honau mahuʻingá. ʻOua ʻe hiki mei ai!

Ua, ʻoua ʻe hiki mei hoʻo fakaʻamu mo tukupā ke moʻui angamaʻa mo haohaoa fakasekisualé. Mahuʻingaʻia he moʻui angamaʻá. Ko e maʻa fakatāutahá ko e taha ia ʻo e ngaahi maʻuʻanga mālohi fisifisimuʻa tahá. ʻI hoʻo haʻu ki he māmaní, naʻe ʻoatu kiate koe ʻa e meʻaʻofa mahuʻinga ko e sinó. Ko ho sinó ko e meʻangāue ia ʻo ho ʻatamaí pea ko ha meʻaʻofa fakalangi ia ke fakaʻaongaʻi ʻaki hoʻo tauʻatāina ke filí. Ko ha meʻafoaki ia naʻe fakafisingaʻi meia Sētane, pea ko ia ʻokú ne fakataumuʻa ai ʻene ngaahi ʻohofi kotoa pē ki ho sinó. ʻOkú ne loto ke ʻitengia, tāpalasia mo ngaohikovia ho sinó. Ko e teunga taʻe tāú, ponokalafí, angaʻulí, tā-tataú mo e hoka fakaavaava ʻo e sinó, faitoʻo konatapú mo e faʻahinga kehekehe ʻo e maʻunimaá, ko ʻene ngaahi feinga kotoa ia ʻoku fai ke ne maʻuʻaki e meʻaʻofa pelepelengesi ko ʻení-ho sinó- mo fakafaingataʻaʻiaʻi hoʻo feinga ke fakaʻaongaʻi hoʻo tauʻatāina ke filí. ʻOku fehuʻi ʻe Paula: “ʻIkai ʻoku mou ʻilo ko e fale tapu ʻo e ʻOtuá ʻa kimoutolu, pea ʻoku nofoʻia ʻa kimoutolu ʻe he Laumālie ʻo e ʻOtuá?”7

Ko ho sinó ko ha temipale ia. Ko e hā hono ʻuhingá? He ʻoku ʻikai ngata pē he malava ke fale ai ho laumālie taʻengatá, kae pehē foki ki he laumālie taʻengata ʻo kinautolu ʻe omi ki he māmaní ke kau atu ki ho fāmili taʻengatá. Naʻe akoʻi mai ʻe ʻEletā Tāleni H. ʻOakesi ʻo pehē, “Ko e mālohi ke fakatupu ʻa e moʻui fakamatelié ko ha mālohi ia ki he hakeakiʻí.”8 Ko ho fatongiá ko ha fatongia hakeakiʻi. Kuo ʻoatu ʻe he ʻOtuá ha falala toputapu kiate koe! ʻOkú ke teuteu ke hoko ko e faʻē ʻo e ngaahi toʻu tangata he kahaú. Tauhi koe ke ke maʻa mo taau pea maluʻi ʻa ia ʻoku “mahuʻinga mo lelei taha ʻi he meʻa kotoa peé”—ʻa ia ko ho angamaʻá mo e angamāʻoniʻoní.9 ʻI hoʻo hoko ko e ʻofefine kuo fili ʻo e Tamai Hēvaní, ʻokú Ne naʻinaʻi fakatāutaha atu kiate koe ke ke “ʻaʻeva ʻi he ngaahi hala ʻo e angamaʻá ʻi hoku ʻaó.”10

Ko e angamaʻá ʻa e foʻi kī koula ki he temipalé. Ko e tolú, ʻoua ʻe hiki mei he moʻui taau ke fakahoko mo tauhi e ngaahi fuakava toputapú. ʻE hanga ʻe he fuakava ʻokú ke fai ʻi he papitaisó ʻo haʻi koe ki he hala ʻo e angamaʻá mo e fiefiá ʻi hoʻo fakafoʻou ia he uike takitaha ʻi hoʻo maʻu ʻa e sākalamēnití. ʻI hoʻo tauhi hoʻo fuakava ʻo e papitaisó, ʻe kehe ho fōtungá, hoʻo teuteú, mo hoʻo tōʻongá mei he māmaní. ʻE makatuʻunga mei hono tauhi ʻo e fuakavá ni, ha malava ke tākiekina koe ʻe he Laumālie Māʻoniʻoní. Tuʻu ʻi he ngaahi feituʻu toputapú, pea fakamamaʻo mei he ʻātakai, mūsika, mītia, pe feohiʻanga te ne fakatupu e mole ʻa e takaua ʻo e Laumālie Māʻoniʻoní.11 ʻI hoʻo tauhi hoʻo ngaahi fuakavá, te ke kei taau mo mateuteu ai ke hū ki he temipale māʻoniʻoni ʻo e ʻEikí.

Fakaʻosí, ʻoua ʻe hiki mei hoʻo tali e Fakalelei ʻa e Fakamoʻuí. Ko e fakataumuʻa mai e Fakaleleí maʻataua. Ko ha mālohi fakaivia mo huhuʻi ia. Kapau ʻoku ʻikai ke ke ongoʻi taau ke tuʻu ʻi he ngaahi potu toputapú, ʻoua te ke toe mafasia hono fataki holo e kavengá ni. ʻI he matelié ni, te tau fakahoko kotoa ha ngaahi fehalaaki. ʻIloʻi fakapapau muʻa ʻoku ʻofeina lahi koe ʻe he Fakamoʻuí ko ia naʻá Ne ʻai ke ke malava ai ʻo liliu mo fakatomala ʻo kapau te ke fai ha fehalaaki. ʻOku ʻikai loto ʻa Sētane ke ke fakakaukau te ke lava ʻo liliu.12 Te ne feinga ke fakalotoʻi koe kuo iku launoa e meʻa kotoa pē. Ko ha foʻi loi ia. Te ke lava ʻo foki. ʻE lava ke ke fakatomala. ʻE lava ke ke maʻa mo māʻoniʻoni tuʻunga ʻi he Fakalelei taʻe fakangatangata ʻa e Fakamoʻuí.

Tuku muʻa ke u fakaʻosi ʻaki e talanoa maʻongoʻonga taha ʻo e feʻofaʻakí kuo tau fanongoá. Mahalo te ke fehuʻi, “Ko e hā e kaunga ʻa ha talanoa ʻofa ki he tuʻu ʻi he ngaahi potu toputapú?” ʻOku kaunga kotoa ki ai ʻa e tuʻu ʻi he ngaahi potu toputapú. Ko e talanoa ʻeni ki ha finemui ko Lepeka.13

ʻI he hoko atu e talanoá, naʻe hanga ʻe ʻĒpalahame ʻo fakatukupaaʻi ʻene tamaioʻeikí ke ne kumi mai ha finemui moʻui taau ke hoko ko ha uaifi ʻo hono foha ko ʻAisaké. Kuo pau pē ke ne taau ke mali ʻi he fuakavá—ʻo angamaʻa, maʻa pea moʻui taau. Ko ia, naʻá ne fekau ʻa ʻene tamaioeʻikí ʻi ha fononga lōloa mo faingataʻa ki ha feituʻu ko Hālani. ʻOku mahino e ʻuhinga ne pau ke ʻalu ai ki aí—ʻoku fie maʻu ʻe he kau tangata māʻoniʻoní ha kau fafine māʻoniʻoni ke tuʻu honau tafaʻakí. ʻI he fakaofi atu e tamaioʻeikí ki he kolo ko Nēhoá, naʻá ne afe atu ʻi ha veʻe vaitupu ke fakainu ʻene fanga kāmelí mo ne lotua pē ke tataki ia ki he finemui totonú pea ke ne ʻiloʻi e taʻahiné kapau te ne loto fiemālie ke ʻomi ha vai maʻana mo ʻene fanga kāmeli ʻe 10. Kuó u ʻosi heka foki ʻi ha kāmeli pea ko e meʻa ʻeni ʻoku ou ʻiló—ʻoku lahi ʻaupito e vai ʻoku inu ʻe he kāmelí!

ʻOku tau lau ʻi he tohi ʻa Sēnesí naʻe ʻikai ngata pē he ʻalu hifo ʻa Lepeka ki he vaitupú ke ʻutu vaí, ka naʻá ne “fakatoʻotoʻo”14 pe fakavavevave ke fakahoko ʻeni. Naʻe fakatui leva ʻe he tamaioʻeikí ha vesa mo e siueli ʻia Lepeka mo kole ange pe ʻoku faingamālie e ʻapi ʻene tamaí ke ne nofo ai. ʻOku ou tui pē naʻe tokoni e meʻa teuteú! ʻOku pehē ʻe he folofolá, “Pea naʻe lele ʻa e taʻahiné ʻo fakahā ki he fale ʻo ʻene faʻeé ʻa e ngaahi meʻá ni.”15 ʻOku pau pē ko ha taʻahine veʻe vave ʻa Lepeka!

Naʻe fakahā ʻe he tamaioʻeikí ki he fāmili ʻo Lepeká ʻa e taumuʻa ʻo ʻene fononga lōloá pea naʻe loto fiemālie ai ʻa Lepeka ke hoko ko e uaifi ʻo ʻAisake. Naʻe loto e tamaioʻeikí ke ne foki he ʻaho pē hono hokó mo Lepeka, ka naʻe kole ʻa e fāmilí ke nau toe nofo pē ʻi ha ʻaho ʻe 10. Ne nau fehuʻi kia Lepeka pe ko e hā hono lotó, pea naʻe mahinongofua pē ʻene talí, “Te u ʻalu.”16 ʻOku faitatau nai e tali ko iá mo e tali ʻa ha lauiafe ʻo pehē, “Te u ʻalu ʻo fai [ia]”17 he taimi ne fakahā ai ʻe heʻetau palōfitá, Palesiteni Tōmasi S. Monisoni e faingamālie ki he kau talavoú mo e kau finemuí ke ngāue fakafaifekau kei siʻi angé?

Ko e taumuʻa mo e fakaʻosinga ʻo e talanoa ʻofá ni. Naʻe mateuteu mo taau ʻa Lepeka ke fakahoko mo tauhi ʻa e ngaahi fuakava toputapú pea hoko ko ha uaifi ʻo ʻAisake he fuakavá. Naʻe ʻikai ke ne toe fakatatali kae ʻoua ke ne teuteu. Kimuʻa peá ne mavahe mei hono fāmilí, naʻe foaki ange hano tāpuaki pea ʻoku ongo kiate au hono fakaleá he naʻe talaʻofa kiate ia te ne hoko ko e “faʻē ʻo e ngaahi toko afe taʻe faʻalaua.”18 Ka ko e konga lelei taha ʻo e talanoa ʻofá ni ko e taimi ne fuofua fesiofaki ai ʻa Lepeka mo ʻAisaké. ʻOku ʻikai ʻasi ia he Tohi Tapú, ka ʻoku ou tui ne na feʻofaʻaki pē heʻena ʻuluaki fesiofakí! He “ʻoku ʻofa ʻa e angamaʻá ki he angamaʻá; [pea] ʻoku pīkitai ʻa e māmá ki he māmá.”19 ʻI he ʻalu atu ʻa ʻAisake ke fakafetaulaki ki he kau fonongá, naʻe “hifo [ʻa Lepeka] mei [heʻene] kāmelí.20 Pea ʻoku pehē leva, “Pea ʻofa ia kiate ia.”21 Ko e konga ia ʻoku ou toʻoa aí!

Naʻe ʻikai faingofua kia Lepeka mo Kilisitina fakatouʻosi ke na tuʻu ʻi he ngaahi potu toputapú. Naʻe ʻikai faingofua ke na tuʻu maʻu pea ʻikai hiki mei ai. Naʻe angi mālohi mai ʻa e matangí pea hou mo e tahí pea naʻe ʻikai ke faingofua ke na mavahe mei hona ʻapí mo ʻena tōʻonga moʻui kuó na anga ki aí. Ka naʻá na fai ʻa e ngaahi fili totonú. Naʻe tataki kinaua ʻe he Laumālie Māʻoniʻoní. Naʻá na angamaʻa pea ne na mateuteu ke fakahoko mo tauhi e ngaahi fuakava toputapú. Ko e tupu e Fakamoʻuí mei he hako ʻo Lepeká. Naʻá ne ʻilo nai he taimi ko iá ʻe hoko ʻeni? ʻIkai! ʻOku mahuʻinga nai hoʻo ngaahi fili he taimi ní? ʻIo!

Kau finemui, ʻoku fakafalala mai ha ngaahi toʻu tangata ki he fili ʻoku mou faí, moʻui maʻá, pea mo hoʻomou moʻui tāú. ʻOua naʻa mou hiki mei ai. ʻOku ʻi ai hamou ikuʻanga maʻongoʻonga ʻoku toka mei muʻa. Ko homou taimí ʻeni! ʻOku ou tui ʻe lava ʻe ha finemui angamaʻa ʻoku takiekina ʻe he Laumālié, ʻo liliu ʻa e māmaní!

ʻOku ou fakamoʻoni ʻoku moʻui ʻa e Fakamoʻuí! Te Ne kau fakataha mo kimoutolu. Te Ne fakaivia kimoutolu. Pea “ʻe takatakai ʻa kimoutolu ʻe [Heʻene] kau ʻāngeló [ʻi he taimi faingataʻá] ke poupouʻi hake ʻa kimoutolu.”22 ʻI he huafa ʻo Sīsū Kalaisí, ʻēmeni.

Maʻuʻanga Fakamatalá

1.

Tokāteline mo e Ngaahi Fuakava 87:8.

2.

Vakai, Mōsaia 5:15.

3.

Moto ʻa e Kau Finemuí ʻi he Fakalakalaka Fakatāutaha ʻa e Kau Finemuí (kiʻi tohí, 2009), 2.

4.

Vakai, Mōsaia 18:9.

5.

2 Nīfai 32:5.

6.

Vakai, Mōsaia 18:9.

7.

1 Kolinitō 3:16.

8.

Dallin H. Oaks, “The Great Plan of Happiness,” Ensign, Nov. 1993, 74.

9.

Molonai 9:9.

10.

Tokāteline mo e Ngaahi Fuakava 25:2.

11.

Vakai, 1 Kolinitō 6:9; 1 Tesalonika 5:22; 2 Timote 2:22; Tokāteline mo e Ngaahi Fuakava 9:13.

12.

Vakai, Ki Hono Fakamālohia ʻo e Toʻu Tupú (kiʻi tohi, 2011), 28–29.

13.

Vakai, Sēnesi 24.

14.

Sēnesi 24:20.

15.

Sēnesi 24:28.

16.

Sēnesi 24:58.

17.

Vakai, 1 Nīfai 3:7.

18.

Sēnesi 24:60.

19.

Tokāteline mo e Ngaahi Fuakava 88:40.

20.

Sēnesi 24:64.

21.

Sēnesi 24:67.

22.

Tokāteline mo e Ngaahi Fuakava 84:88.

Ko Hoʻo Fononga Fiefia ki ʻApí

Fai ʻe Palesiteni Dieter F. Uchtdorf

Tokoni Ua ʻi he Kau Palesitenisī ʻUluakí

ʻI hoʻo fakaʻaongaʻi fiefia e mape ne foaki atu ʻe hoʻo Tamai Hēvaní ki hoʻo fonongá, te ke aʻu ai ki ho tuʻunga fakalangí pea te ke aʻusia ai ʻa e ngaahi meʻa fakalangi ʻokú ke malavá.

ʻOku tau lāngilangiʻia he efiafí ni ke ʻi heni mo Palesiteni Tōmasi S. Monisoni, ko hotau palōfita ʻofeiná. ʻOku mau lotua maʻu pē koe.

Siʻi tuofāfine, fakamālō atu ʻi he hiva mo e ngaahi lea fakaʻofoʻofa kuo faí. Ne fakalaumālie pea tuha kotoa ia mo e Toetuʻú, ʻa e faʻahitaʻu toputapu ʻoku tau fakamanatua he uike ní.

Ko ha meʻa fakafiefia ke fakataha mo kimoutolu fānau fefine mahuʻinga mo kei talavou mo hoʻomou faʻeé pea mo hoʻomou kau taki leleí. ʻOku mou maʻu ha laumālie fakaʻofoʻofa mo ha fofonga malimali ke fakafiefiaʻi e kakai kehé. ʻOku mahino e tokanga mai ʻa e ʻEikí kiate kimoutolú pea ʻafio angaʻofa mai mei he langí kiate kimoutolu.

Ne u tupu hake ʻi Suikau, ne ʻiloa ko Siamane Hahaké. ʻI heʻeku kei taʻu 11 ne ongoʻi pōpula ʻeku tangataʻeikí ʻi hono toutou siofi mo tala ko ha tokotaha fakamoveuveu fakapolitikalé, pea ongoʻi ʻe heʻeku ongomātuʻá ko e meʻa pē ʻe malu ai homau familí ko haʻamau hola ki Siamane Hihifo. Naʻe mahino ko e palani lelei tahá ke mau mavahe taimi kehekehe pea ʻalu he hala kehekehe ki he Hihifó, kae tuku ʻemau meʻa kotoa pē.

Koeʻuhí ko ʻeku tangataʻeikí ne ʻi he tuʻunga fakatuʻutāmaki tahá, naʻe mavahe ia ʻi he vave tahá mei Pealini. Naʻe ʻalu hoku ongo taʻoketé ki he tokelaú, ʻo toki ʻalu hifo ai ki he hihifó. Ko hoku tuofefiné—ne ʻi he toʻu ʻo e tokolahi ʻo kimoutolu ʻoku ʻi hení—ne ʻalu fakataha ia mo ʻene faiako he Kau Finemuí ko Helekā Fasimani, ne ʻalu ha niʻihi ʻi ha lēlue ne fou atu ʻi Siamane Hihifo. Naʻa nau totongiʻi ha taha tauhi matapā ke ne fakaava ha taha ʻo e ngaahi matapaá maʻanautolu, pea ʻi he taimi ne fou atu ai e lēlué he kauʻāfonua ʻo Siamane Hihifó, ne nau puna leva mei he lēlué ki ha fonua te nau tauʻatāina ai. Ne u tanganeʻia he loto-toʻa hoku tuofefiné.

Ko au ne siʻisiʻi taha he fānaú, pea naʻe fakakaukau ʻeku fineʻeikí ke ma lue atu ʻi he ʻotu moʻunga ʻoku tuʻu he vahaʻa ʻo e ongo fonuá. ʻOku ou manatuʻi naʻá ne faʻo ʻema kai hoʻataá ke hangē pē haʻama ō ʻo ʻeva lalo pe kaimeʻakai ki he ʻotu moʻungá.

Ne ma heka lēlue he mamaʻo taha ne ma lavá pea lue ʻi ha ngaahi houa lahi, ʻo ʻalu pē taimí mo ʻema fakaofi atu ki he kauʻāfonua ʻo Siamane Hihifó. Naʻe fuʻu malu e kauʻafonuá ka naʻe ʻi ai ʻema mape ʻo ma ʻilo ai e taimi mo e feituʻu lelei ke fai ai ha kolosí. Ne lava ke u tala ʻoku hohaʻa ʻeku fineʻeikí. Naʻá ne siofi fakalelei e ʻū feituʻú ke fakapapauʻi ʻoku ʻikai ke muimuiʻi kimaua. Ne ʻalu pē taimí mo e hangē ʻoku holo ʻene lué. Ne u tokoni ke toʻo ʻene tangai mamafa ne faʻo ai e meʻakaí, ngaahi fakamatala fakapepa mahuʻingá, mo e tā fakafāmilí ʻi heʻema kaka hake he foʻi tafungofunga fakamuimuí. Naʻá ne fakakaukau ʻo pehē kuó ma fakalaka atu he kauʻāfonuá. ʻI he taimi naʻá ne ongoʻi ai ʻokú ma ngali haó, naʻá ma tangutu leva ki lalo ʻo maʻu ʻema meʻatokoni hoʻataá. Ko e fuofua taimi ia he ʻaho ko iá ne u ʻiloʻi fakapapau ai naʻá ne ongoʻi fiemālie.

Ko e toki taimi ia naʻá ma fakatokangaʻi hake e fakaʻilonga he kauʻāfonuá. Ne kei mamaʻo pē ia! Naʻá ma kaimeʻakai he feituʻu hala ʻo e kauʻāfonuá. Naʻá ma kei ʻi Siamane Hahake pē kimaua!

ʻE vavé ni pē ha ʻasi mai ʻa e kau leʻo he kauʻāfonuá!

Naʻe fakamaau fakatoʻotoʻo heʻeku fineʻeikí ʻema kai hoʻataá, peá ma fakatoʻotoʻo atu he vave tahá ki he tafa moʻungá. Ne ʻikai ke ma toe mālōlō kae ʻoua ke ma ʻiloʻi fakapapau kuó ma aʻu ki he tafaʻaki ʻe taha ʻo e kauʻāfonuá.

Neongo ne fononga e kau mēmipa homau familí he hala kehekehe pea fepaki mo ha ngaahi faingataʻa kehekehe, ka ne mau hao kotoa pē. Ne faifai pea mau fakatahataha hake ko ha famili. Ko ha ʻaho fakafiefia moʻoni ia!

Ngaahi Talanoa ʻo e Fonongá

Ko e meʻa ne u toki fakamatala atú ko ha aʻusia ia mei ha fononga ʻoku fuʻu mahuʻinga kiate au. ʻOku ou lava ʻeni ʻo vakai atu ki heʻeku moʻuí ʻo fakatokangaʻi ai ha “ngaahi fononga” pehē ne u fakahoko. Naʻe ʻikai ke nau fekauʻaki kotoa mo ha kaka ʻi ha ʻotu moʻunga pe ʻā vahevahe fakapolitikale; ka ko e lahi ʻo kinautolú ko hono lavaʻi ha ngaahi faingataʻa pe tupulaki fakalaumālie. Ka ko e ngaahi fononga kotoa kinautolu. ʻOku ou tui ko e moʻuí ko hano fakatahatahaʻi ia ʻo ha “ngaahi talanoa ʻo ha fononga” fakafoʻituitui.

ʻOku ou tui ʻokú mou ʻiloʻi ʻoku fonu e tukufakahoko fakafonua kotoa pē he ngaahi talanoa ʻo ha fononga. Hangē ko ʻení, mahalo ʻoku mou ʻilo e fononga ʻa Tolofī mo ʻene kulī ko Toto ʻi he The Wizard of Oz. Naʻe maʻu ʻe ha ʻahiohio ʻa Tolofī mo Totó ʻo ʻave ki he Fonua ʻo ʻOasí. Naʻe ʻilo ai ʻe Tolofī ko e foʻi hala maka lanu engeenga makehé ʻokú ne fakaʻilongaʻi e hala ʻoku ʻalu ʻo aʻu ki hono ʻapí.

ʻOku ʻi ai mo e talanoa ʻa Sālesi Tīkeni kia ʻEpesina Sikalu, naʻe ʻikai ke ne fononga mei ha feituʻu ki ha feituʻu ka ko e fononga mei ha kuonga ki ha kuonga. Ko ha fononga pē ia ʻi hono lotó ne tokoni ke mahino ki ai e ʻuhinga ʻokú ne ʻi he tuʻunga ʻokú ne lolotonga ʻi aí mo sio ki he meʻa ʻe hoko kiate iá kapau ʻe kei hokohoko atu ʻi hono hala ʻo e siokitá mo e taʻe houngaʻiá.1

Ko e taha e talanoa fungani lelei taha ʻo Siainá ko e Journey to the West (Fononga ki he Hihifó). Naʻe faʻu ia he senituli 16, ʻoku fakamatalaʻi lelei ai ha fononga fakapilikimi ʻa ha mōnike ʻo tokoni ki ai ha kaungāmeʻa lelei ʻe toko fā, ʻo ne fononga ke maʻu ha ʻilo fakalaumālie lahi ange.

ʻOku ʻi ai foki mo e talanoa ʻo Pilipao Pākini, ko e kiʻi lekapai anga fakatōkilalo naʻe saiʻia ange ke nofo pē ʻi ʻapi ʻo maʻu ʻene supó. Kae hili ha tukituki atu ʻi hono matapaá, naʻá ne loto ke ʻilo ki he ngaahi feituʻu ne teʻeki ke aʻu ki aí pea laka atu ki he māmaní fakataha mo ha tokotaha faimana mo ha kau lekapai ke fakahoko ha misiona faingataʻa kae mahuʻinga.2

Ko ha Talanoa Fakamāmani Lahi

ʻIkai ʻoku tau saiʻia he ngaahi talanoa ko ʻeni ʻo e fonongá he ʻoku tau lava ʻo ongoʻi e meʻa tatau mo ia ne aʻusia ʻe he kau fonongá? ʻE lava ke tokoniʻi kitautolu heʻenau lavameʻá mo e meʻa ne ʻikai ke nau malavá ke tau ʻilo hotau hala ʻi he moʻuí. ʻOku toe fakamatala foki e vitiō ne tau toki mamata aí ki ha fononga fakaʻofoʻofa. Mahalo ʻoku toe fakamanatu mai ʻe he ngaahi talanoá ni ha fononga ʻoku totonu ke tau maheni mo ia—ko ha talanoa ki ha fononga ʻoku tau takitaha fakahoko ai ha konga mahuʻinga.

Naʻe kamata e talanoá ni ʻi ha taimi fuoloa ʻaupito, kimuʻa ʻaupito ia pea toki kamata e vilo takai ʻa e māmaní ʻi hono halangá, kimuʻa pea aʻu e māfana ʻo e laʻaá ki he ʻatā ʻoku momokó, kimuʻa pea toki fakatokolahi ʻe he fanga monumanu lalahi mo īkí ʻa hotau palanité. ʻI he kamataʻanga ʻo e talanoá ni, naʻá ke nofo ʻi ha feituʻu mamaʻo mo fakaʻofoʻofa.

ʻOku ʻikai lahi ʻetau ʻilo ki he fakaikiiki ʻo e moʻui ko ia ʻi he maama fakalaumālié, ka ʻoku tau ʻilo ha niʻihi. Kuo fakahā mai ʻe heʻetau Tamai Hēvaní ko hai Ia, ko hai kitautolu, mo e meʻa te tau lava ʻo aʻusiá.

ʻI he ʻuluaki tuʻunga ko iá, naʻa mou ʻiloʻi fakapapau ʻoku moʻui e ʻOtuá koeʻuhí he naʻá ke mamata mo fanongo kiate Ia. Naʻá ke ʻiloʻi ʻa Sīsū Kalaisi, te Ne hoko ko e Lami ʻa e ʻOtuá. Naʻá ke tui kiate Ia. Pea naʻá ke ʻilo ʻoku ʻikai ko ho ikuʻangá ke nofo malu ʻi ho ʻapi he maama fakalaumālié. Neongo hoʻo ʻofa he feituʻu taʻengata ko iá, naʻá ke ʻilo ʻokú ke holi pea fie maʻu ke ke fai ha fononga. Te ke mavahe mei he ʻao hoʻo Tamaí, hū mai he veilí, ʻe ngalo ai e meʻa kotoá, maʻu ha sino fakamatelie, pea ako mo aʻusia ha ngaahi meʻa ʻoku fai e ʻamanaki te ne tokoniʻi koe ke ke tupulaki ʻo hangē ko e Tamai Hēvaní pea toe foki ki Hono ʻaó.

ʻI he feituʻu toputapu ko iá, naʻá ke feohi mo kinautolu naʻá ke maheni mo ʻofa aí, pau pē naʻá ke ʻosi fakakaukau ki he fehuʻi mahuʻinga ko e “ʻE lava nai ke u toe foki lelei ki hoku ʻapi fakalangí?”

Naʻe lahi ha ngaahi meʻa he ʻikai te ke lava ʻo puleʻi. ʻE faingataʻa ʻa e moʻui fakamatelié he taimi ʻe niʻihi, ʻo fonu he ngaahi aʻusia taʻeʻamanekina kehekehe: puké, loto-mamahí, fakatuʻutāmakí, fepakipakí.

ʻI he ngalo ʻa e feituʻu naʻá ke tomuʻa ʻi aí—pea ʻikai toe manatuʻi naʻá ke nofo mo hoʻo Tamai Hēvaní—te ke kei lava nai ʻo ʻiloʻi Hono leʻó he lotolotonga ʻo e ngaahi longoaʻa mo e meʻa fakahē ʻo e moʻui fakaemāmaní?

Ne ngali fuʻu lōloa mo taʻe pau e fonongá—pea mohu faingataʻa.

He ʻikai ke faingofua, ka naʻá ke ʻiloʻi ʻe feʻunga ia mo e ngāue kotoa te ke faí.

Ko ia ai, naʻá ke ʻi he kamataʻanga hoʻo fononga ki he taʻengatá, ʻo teuteu atu ʻi he fiefia mo ha ʻamanaki ʻoku ʻikai lava ke fakamatalaʻi—pea ʻoku ou fakakaukauloto atu ki haʻo hohaʻa mo manavasiʻi.

ʻI hono fakaʻosí, naʻá ke ʻilo ʻoku angatonu e ʻOtuá—ʻe ikuna ʻEne leleí. Naʻá ke kau he fakataha alēlea lahi ʻi he langí ʻo ʻiloʻi ʻe hanga ʻe he Fakamoʻuí, mo e Huhuʻí ʻa Sīsu Kalaisí ʻo tofa ha hala ke fakamaʻa ai koe mei he angahalá mo fakahaofi mei he mate fakaesinó. Naʻá ke tui te ke fiefia ʻi he ngataʻangá pea kau fakataha mo e kau hiva he langí ʻo hiva ʻi he fakafetaʻi ki Hono huafa toputapú.

Ko ia ai, naʻá ke fakatau ai hoʻo mānavá . . .

Pea laka atu kimuʻa . . .

ʻO ke aʻu mai ki heni!

Kuo mou takitaha kamata hoʻomou fononga ke foki ki ho ʻapi fakalangí!

Ko Hoʻo Mapé

Koeʻuhí ʻoku mou ʻi he māmaní, ʻe lelei ke mou ʻeke pe ʻoku fēfē hoʻomou fonongá. ʻOku mou kei ʻi he hala totonú? ʻOkú ke hoko nai ko e tokotaha naʻe fakataumuʻa ke mou hoko ki ai mo aʻusiá? ʻOku mou fai nai e fili ʻe tokoni ke mou foki ai ki hoʻomou Tamai Hēvaní?

Naʻe ʻikai ke Ne tuku mai kimoutolu he fononga ko ʻení ke ʻeva noaʻia pē. ʻOkú Ne finangalo ke ke foki ki ʻapi kiate Ia. Kuó Ne ʻoatu maʻau ha mātuʻa ʻofa mo ha kau taki faivelenga he Siasí, fakataha mo ha mape ʻoku fakamatalaʻi ai e ʻātakaí mo fakahaaʻi atu e faingataʻá; ʻoku fakahā atu ʻe he mapé e feituʻu te ke lava ʻo maʻu ai e melinó mo e fiefiá mo tokoni ki hono palani ho hala ke foki ai ki ʻapí.

Ko e fē nai e feituʻu te ke lava ʻo maʻu ai e mape ko ʻení?

•

ʻI he ngaahi folofola toputapú.

•

ʻI he ngaahi lea ʻa e kau palōfitá mo e kau ʻaposetoló.

•

Pea ʻi he fakahā fakatāutaha mei he Laumālie Māʻoniʻoní.

Ko e mape ko ʻení ʻa e ongoongolelei ʻo Sīsū Kalaisí, ʻa e ongoongo leleí, mo e founga fiefia ʻa ha ākonga ʻa Kalaisí. ʻOku ʻi he ngaahi fekaú ia mo e sīpinga ne ʻomi maʻatautolu ʻe hotau Taukapó mo e Faiakó, he ʻokú Ne ʻiloʻi e halá koeʻuhí he ko Ia ʻa e halá.3

ʻOku ʻikai foki hano ʻaonga ʻo e mapé kapau he ʻikai te ke ako ia—pe fakaʻaongaʻi ia ke ne tataki hoʻo moʻuí. ʻOku ou fakaafeʻi koe ke fakamuʻomuʻa hono ako mo fakahoko e folofola ʻa e ʻOtuá. Fakaava ho lotó ki he Laumālie Māʻoniʻoní koeʻuhí ke Ne tataki koe ʻi hoʻo fononga he moʻuí.

ʻOku fonu hoʻo mapé he ngaahi pōpoaki fakalotolahi mo ha fakahinohino mei hoʻo Tamai Hēvaní mo Hono ʻAlo ko Sīsū Kalaisí. ʻI he ʻahó ni ʻoku ou loto ke vahevahe mo kimoutolu ha pōpoaki ʻe tolu ʻe tokoni ke ke fakahoko ai ha fononga lelei ki ho ʻapi fakalangí.

Ko e ʻuluaki pōpoakí: “ʻOua ʻe manavahē, he ko au ko e ʻEikí ʻoku ou ʻiate kimoutolu.”4

ʻOku ʻikai te ke tuēnoa he fonongá ni. ʻOku ʻafioʻi koe hoʻo Tamai Hēvaní. ʻOkú Ne kei fanongo atu, ʻo aʻu ki he taimi he ʻikai fie fanongo atu ai ha taha kiate koé. ʻI hoʻo fiefia he angatonú, ʻokú Ne fiefia mo koe. ʻI hoʻo fefaʻuhi mo e faingataʻá, ʻokú Ne faingataʻaʻia fakataha ai mo koe.

ʻOku ʻikai makatuʻunga e tokanga mai ʻa e Tamai Hēvaní kiate koé ʻi hoʻo tuʻumālié pe fakaʻofoʻofá pe moʻui leleí pe potó. ʻOku ʻikai tatau ʻEne ʻafio mai kiate koé mo e māmaní; ʻokú Ne ʻafioʻi koe ʻi ho tuʻunga totonú. ʻOkú Ne ʻafioʻi ho lotó.5 ʻOkú Ne ʻofeina koe6 he ko ʻEne fānau koe.

Siʻi tuofāfine, fekumi fakamātoato kiate Ia, pea te mou ʻiloʻi Ia.7

ʻOku ou fakapapauʻi atu, ʻoku ʻikai te ke tuēnoa.

Kiʻi tuku ha taimi ʻo vakai ki he kakai ʻoku mou feohí. Mahalo ko e niʻihi ko homou kau taki, kaungāmeʻa, pe famili. Mahalo ʻoku ʻi ai ha niʻihi ne teʻeki ke mou feʻilongaki. Neongo ia, ko e niʻihi kotoa ʻoku mou feohi—ʻi he fakatahá ni pe ʻi ha feituʻu kehe he ʻahó ni pe ʻi ha toe taimi kehe—ne nau faivelenga he maama fakalaumālié. Mahalo ko e tokotaha anga fakatōkilalo mo angamaheni ʻoku tangutu ho tafaʻakí naʻe hoko ia ko e taha ʻo e kau tuʻukimuʻa naʻá ke ʻofeina mo tanganeʻia ai ʻi he maama fakalaumālié. Mahalo naʻá ke hoko ko ha tā sipinga lelei!

Ko e taha e meʻa te ke lava ʻo fakapapauʻí: ko e taha kotoa ʻokú ke sio ki aí—ʻo tatau ai pē pe ko e hā e matakali, tui fakalotu, tui fakapolitikale, faʻahinga sino pe fōtungá—ko ha famili ia. Ko e finemui ʻokú ke sio ki aí ʻokú ne maʻu e Tamai Hēvani tatau mo koe, pea naʻá ne mavahe mei Hono ʻaó ʻo hangē pē ko koé, ʻo vēkeveke ke haʻu ki māmani ʻo moʻui koeʻuhí ke ne lava ʻi ha ʻaho ʻo toe foki kiate Ia.

Neongo ia, ʻe lava ke ne ongoʻi tuenoa he taimi ʻe niʻihi ʻo hangē pē ko koé. ʻE malava ke ngalo ai e taumuʻa ʻene fonongá. Kātaki ʻo fakamanatu kiate ia ʻi hoʻo leá mo e tōʻongá ʻoku ʻikai ke ne tuēnoa. ʻOku tau ʻi hení ke fetokoniʻaki.

ʻE lava ke faingataʻa e moʻuí, pea fakafefeka e loto ʻo ha niʻihi ʻo aʻu ki ha tuʻunga ʻe faingataʻa ke nau liliu. ʻE ʻi ai ha niʻihi ʻe fuʻu loto-ʻita. ʻE loto ʻita ha niʻihi. ʻE ʻi ai ha niʻihi te nau manukiʻi mo taukaeʻi ʻa kinautolu ʻoku tui ki ha ʻOtua ʻofá. Kae fakakaukau ki he meʻá ni: neongo ʻoku ʻikai ke nau manatuʻi; naʻe ʻi ai ha taimi naʻa nau fakaʻamu ai ke toe foki ki heʻenau Tamai Hēvaní.

ʻOku ʻikai ko homou fatongiá ke fakaului ha taha. Ko e ngāue ia ʻa e Laumālie Māʻoniʻoní. Ko homou fatongiá ke vahevahe hoʻomou tuí pea ʻoua ʻe manavahē. Hoko ko ha kaungāmeʻa ki he taha kotoa, kae ʻoua naʻá ke teitei holoki ai hoʻo tuʻunga moʻuí. Tuʻu maʻu ʻi hoʻo falalá mo e tuí. Tuʻu ʻaliʻaliaki, he ko e ʻofefine koe ʻo e ʻOtuá, pea ʻokú Ne kau mo koe!

Ko e pōpoaki hono uá: “Ke mou feʻofaʻaki kiate kimoutolu, ʻo hangē ko ʻeku ʻofa kiate kimoutolú.”8

ʻOkú ke faʻa fifili nai pē ko e hā e lea fakafonua ne tau lea kotoa ʻaki he taimi ne tau nofo ai he ʻao ʻo e ʻOtuá? ʻOku ou tui mālohi ko e lea faka-Siamané, neongo ʻoku ʻikai ke ʻilo pau ia ʻe ha taha. Ka ʻoku ou ʻiloʻi ʻi he maama fakalaumālié ne tau ʻuluaki ako ai mei he Tamai ʻa hotau ngaahi laumālié ha lea fakaemāmani lahi—ko ha lea ʻoku ʻi ai ha mālohi ke ikunaʻi e ngaahi faingataʻa fakaeloto, fakaesino mo fakalaumālié.

Ko e lea fakafonua ko iá ko e ʻofa haohaoa ʻa Sīsū Kalaisí.

Ko e lea fakafonua mālohi lahi taha ia ʻi he māmaní.

Ko e ʻofa ʻa Kalaisí ʻoku ʻikai ke fakangalingali. ʻOku ʻikai ko ha faʻahinga ʻofa ʻe toki maʻu pē ʻi ha kaati. ʻOku ʻikai ko ha faʻahinga ʻofa ʻoku fakavikivikiʻi pē he mūsiká mo e faiva manakoá.

ʻOku ʻomi ʻe he ʻofa ko ʻení ʻa e liliu moʻoni ki he ʻulungāngá. Te ne lava ke ikunaʻi e tāufehiʻá mo toʻo atu e meheká. Te ne lava ʻo faitoʻo e fakaliliʻá pea toʻo mo e ongoʻi loto-tāngiá. Te ne lava ʻo fakahoko ha ngaahi mana.

Ne maʻu ʻetau “ngaahi ʻuluaki lēsoní”9 ʻi he lea fakafonua ko ʻeni ʻo e ʻofá ko ha ngaahi laumālie ʻi he ʻao ʻo e ʻOtuá, pea ʻoku tau maʻu e faingamālie ʻi he māmaní ke fai ia mo taukei ai. ʻE lava ke ke ʻilo pe ʻokú ke ako e lea ko ʻeni ʻo e ʻofá ʻaki hano vakavakaiʻi e meʻa ʻokú ne fakaʻaiʻai hoʻo fakakaukaú mo e tōʻongá.

ʻI he taimi ʻoku tukutaha ai hoʻo tefitoʻi fakakaukaú he ngaahi meʻa ʻe lelei pē kiate koé, ta ʻoku siokita mo pukupuku hoʻo fakakaukaú. ʻOku ʻikai ko e lea fakafonua ia te ke loto ke akó.

Ka ʻi he taimi ʻoku tukutaha ai hoʻo tefitoʻi fakakaukaú mo e tōʻongá ʻi he tokoni ki he ʻOtuá mo e niʻihi kehé—ʻi he taimi ʻokú ke loto moʻoni ai ke tāpuekina mo hiki hake ʻa kinautolu ʻoku mou feohí—ʻe lava ke ngāue e mālohi ʻo e ʻofa haohaoa ʻa Kalaisí ʻi ho lotó mo e moʻuí. Ko e lea fakafonua ia ʻokú ke loto ke akó.

ʻI hoʻo taukei he lea ko ʻení pea fakaʻaongaʻi ia ʻi hoʻo feohi mo e niʻihi kehé, te nau fakatokangaʻi ha meʻa ʻiate koe te ne lava ke fakamanatu kiate kinautolu ha ongo kuo fuoloa ʻene pulí ke nau fekumi ki he hala totonu ke foki ai ki honau ʻapi fakalangí. He ko hono moʻoní, ko e lea ʻo e ʻofá ʻa ʻenau lea fakafonua totonú.

Ko e ivi tākiekina mālohi mo tuʻu maʻu ko ʻení ko ha lea fakafonua ia ʻoku aʻu moʻoni ki he lotó. Ko ha lea ia ʻo e femahinoʻaki, ko ha lea ʻo e ngāue tokoni, ko ha lea ʻoku langaki moʻui, fakafiefia mo fakanonga.

Ako ke fakaʻaongaʻi e lea fakamāmani lahi ʻo e ʻofa ʻa Kalaisí.

Pea ko e pōpoaki hono tolú: “Ke mou fiefia.”10

ʻOku ʻi ai e taimi ʻe niʻihi ʻoku ʻikai ke tau faʻa tatali ʻi he feituʻu ʻoku tau lolotonga ʻi ai he fonongá, ʻikai ko iá? Kapau ʻokú ke taʻu 12, mahalo te ke fakaʻamu naʻá ke taʻu 14. ʻI hoʻo taʻu 14, mahalo te ke fakaʻamu naʻá ke taʻu 18. Pea ʻi ho taʻu 18, ʻoku faʻa ʻi ai e taimi mahalo te ke fakaʻamu naʻá ke taʻu 12 kae lava ke ke toe kamata foʻou.

ʻE lahi e ngaahi meʻa ʻe fai ai ha lāungá—ngaahi meʻa ne ʻikai te ke loto ki ai. ʻE lava ke fakamoleki ho ngaahi ʻahó he ongoʻi loto-mamahí, liʻekiná, maʻuhalá, pe ongoʻi ʻikai fie maʻú. Ka ʻoku ʻikai ko e fononga ia naʻá ke ʻamanaki ki aí, pea ʻoku ʻikai ko e fononga ia ʻoku finangalo e Tamai Hēvaní ke ke fouá. Manatuʻi, ko e ʻofefine moʻoni koe ʻo e ʻOtuá!

ʻI hono ʻiloʻi ʻení, ʻoku ou fakaafeʻi koe ke ke ʻaʻeva fiefia mo falala moʻoni. ʻIo, ʻoku faingataʻa, afeafe pea ʻi ai mo e ngaahi fakatamaki he halá. Kae ʻoua naʻa tuku ai hoʻo tokangá. Sio ki he fiefia ne ʻosi teuteu mai ʻe hoʻo Tamai Hēvaní maʻau ʻi he foʻi laka kotoa pē hoʻo fonongá. Ko e fiefiá ʻa hono ikuʻangá, pea ko ia pē foki ʻa e halá. ʻOkú Ne talaʻofa mai ʻa e “Melino ʻi māmani, pea mo e moʻui taʻengatá ʻi he maama ka hoko maí.”11 Ko e ʻuhinga ia ʻo ʻEne fekau “ke tau fiefiá.”

ʻI hoʻo fakaʻaongaʻi fiefia e mape ne foaki atu ʻe hoʻo Tamai Hēvaní ki hoʻo fonongá,te ne taki koe ki he ngaahi feituʻu toputapú pea te ke aʻu ai ki ho tuʻunga fakalangí pea te ke aʻusia ai ʻa e ngaahi meʻa fakalangi ʻokú ke malavá.

Siʻi kau fafine ʻofeina, kau finemui ʻo e Siasí, kaungāmeʻa kei talavou, ʻi heʻeku hoko ko ha ʻAposetolo ʻa e ʻEikí ʻoku ou tuku atu ha tāpuaki ke ke lava ʻo ʻilo ho halá ʻi he fononga ko ʻeni ki ʻapí peá ke hoko ko ha tataki fakalaumālie ki ho kaungā fonongá. ʻOku ou talaʻofa foki mo lotua ʻi hoʻo fakaʻapaʻapaʻi mo moʻui totonu ʻaki e ngaahi fuakavá, tefitoʻi moʻoní, pea mo e ngaahi meʻa mahuʻinga ʻo e ongoongolelei ʻo Sīsū Kalaisí, ʻi he fakaʻosinga hoʻo fonongá ʻe ʻi ai e Tamai Hēvaní. Te Ne fāʻofua kiate koe, pea te ke ʻiloʻi fakapapau ai kuó ke aʻu lelei ki ʻapi. ʻI he huafa ʻo Sīsū Kalaisí, ʻēmeni.

Maʻuʻanga Fakamatalá

1.

Vakai, Charles Dickens, A Christmas Carol.

2.

Vakai, J. R. R. Tolkien, The Hobbit.

3.

Vakai, Sione 14:6.

4.

Tokāteline mo e Ngaahi Fuakavá 68:6; toe vakai, ʻĪsaia 41:10; Sione 14:18.

5.

Vakai, 1 Samuela 16:7.

6.

Vakai, 1 Pita 5:6–7.

7.

Vakai, Selemaia 29:13.

8.

Sione 15:12; toe vakai, Sione 13:34; Molonai 7:45–48.

9.

Tokāteline mo e Ngaahi Fuakavá 138:56.

10.

Tokāteline mo e Ngaahi Fuakava 78:18; toe vakai, Sione 16:33; 3 Nīfai 1:13.

11.

Tokāteline mo e Ngaahi Fuakavá 59:23.

Kau Taki Māʻolunga ʻo e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní

ʻEpeleli 2013

Ko e Kau Palesitenisī ʻUluakí

Henry B. Eyring
Tokoni ʻUluakí

Thomas S. Monson
Palesiteni

Dieter F. Uchtdorf
Tokoni Uá

Ko e Kōlomu ʻo e Kau ʻAposetolo ʻe Toko Hongofulu Mā Uá

Boyd K. Packer

L. Tom Perry

Russell M. Nelson

Dallin H. Oaks

M. Russell Ballard

Richard G. Scott

Robert D. Hales

Jeffrey R. Holland

David A. Bednar

Quentin L. Cook

D. Todd Christofferson

Neil L. Andersen

Ko e Kau Palesitenisī ʻo e Kau Fitungofulú

Ronald A. Rasband

L. Whitney Clayton

Donald L. Hallstrom

Tad R. Callister

Richard J. Maynes

Craig C. Christensen

Ulisses Soares

Ko e Kōlomu ʻUluaki ʻo e Kau Fitungofulú (fakahokohoko fakamotuʻalea)

Marcos A. Aidukaitis

Jose L. Alonso

Carlos H. Amado

Ian S. Ardern

Mervyn B. Arnold

David S. Baxter

Shayne M. Bowen

Craig A. Cardon

Yoon Hwan Choi

Don R. Clarke

Carl B. Cook

Lawrence E. Corbridge

Claudio R. M. Costa

Legrand R. Curtis Jr.

Benjamín De Hoyos

John B. Dickson

Edward Dube

Kevin R. Duncan

Larry J. Echo Hawk

Stanley G. Ellis

David F. Evans

Enrique R. Falabella

Eduardo Gavarret

Robert C. Gay

Carlos A. Godoy

Christoffel Golden Jr.

Gerrit W. Gong

Walter F. González

C. Scott Grow

James J. Hamula

Daniel L. Johnson

Paul V. Johnson

Patrick Kearon

Paul E. Koelliker

Erich W. Kopischke

Marcus B. Nash

S. Gifford Nielsen

Brent H. Nielson

Allan F. Packer

Kevin W. Pearson

Anthony D. Perkins

Paul B. Pieper

Rafael E. Pino

Bruce D. Porter

Dale G. Renlund

Michael T. Ringwood

Lynn G. Robbins

Joseph W. Sitati

Steven E. Snow

Michael John U. Teh

José A. Teixeira

Juan A. Uceda

Arnulfo Valenzuela

Francisco J. Viñas

W. Christopher Waddell

William R. Walker

F. Michael Watson

Scott D. Whiting

Kazuhiko Yamashita

Jorge F. Zeballos

Claudio D. Zivic

W. Craig Zwick

Ko e Kōlomu Hono Ua ʻo e Kau Fitungofulú (fakahokohoko fakamotuʻalea)

Wilford W. Andersen

Koichi Aoyagi

Randall K. Bennett

Bruce A. Carlson

J. Devn Cornish

Timothy J. Dyches

Bradley D. Foster

Randy D. Funk

O. Vincent Haleck

Kevin S. Hamilton

Larry R. Lawrence

Per G. Malm

James B. Martino

Jairo Mazzagardi

Adrián Ochoa

Kent F. Richards

Gregory A. Schwitzer

Terence M. Vinson

Kent D. Watson

Larry Y. Wilson

Kau Pīsopeliki Pulé

Gérald Caussé
Tokoni ʻUluakí

Gary E. Stevenson
Pīsope Pulé

Dean M. Davies
Tokoni Uá

Fakamatala Fakanounou ʻo e Konifelenisi Lahi Fakataʻu Hono 183

Fakataha Lahi ʻo e Pongipongi Tokonaki, 6 ʻEpeleli 2013

Puleʻí: Palesiteni Thomas S. Monson. Tatakí: Palesiteni Dieter F. Uchtdorf. Fua lotú: ʻEletā Randall K. Bennett. Lotu tukú: Jean A. Stevens. Hivá ne fai ʻe he Kuaea Tāpanekalé; Fai hivá ko Mack Wilberg mo Ryan Murphy; tā ʻōkani ʻa Richard Elliott mo Andrew Unsworth: “Huhuʻi ʻo ʻIsilelí,” Ngaahi Himí, fika 5; “Hiki Hake Homou Leʻo,” Ngaahi Himí, fika 32; “Ke Fiefia ʻa Māmaní!” Ngaahi Himí, fika 164, fokotuʻutuʻu ʻe Wilberg; “Tuku Ke Tau Fai Mālohi,” Ngaahi Himí, fika 149; “Ko e Tuí,” Tohi Hiva ʻa e Fānaú, 50, fokotuʻutuʻu ʻe Elliott, teʻeki ai pulusi; “Ko Hoku Huhuʻi,” Ngaahi Himí, fika 67, fokotuʻutuʻu ʻe Wilberg, teʻeki ai pulusi.

Fakataha Lahi ʻo e Hoʻatā Tokonaki, 6 ʻEpeleli 2013

Puleʻí: Palesiteni Thomas S. Monson. Tatakí: Palesiteni Henry B. Eyring. Fua lotú: Russell T. Osguthorpe. Lotu tukú: ʻEletā J. Devn Cornish. Hivá ne fai ʻe ha kuaea fakatahataha mei he ʻUnivēsiti Pilikihami ʻIongí; Fai hivá ko Ronald Staheli mo Rosalind Hall; tā ʻōkani ʻa Bonnie Goodliffe: “Sīsū ko Hoku Maluʻi,” Ngaahi Himí, fika 71, fokotuʻutuʻu ʻe Staheli, pulusi ʻe Jackman; “Fai Haʻo Lotu?” Ngaahi Himí, fika 70, fokotuʻutuʻu ʻe Johnson, pulusi ʻe Johnson; “Fiefia, ko e ʻEikí ko e Tuʻí!” Ngaahi Himí, fika, 31; “Fakatapuʻi Au,” Ngaahi Himí, fika 64, fokotuʻutuʻu ʻe Staheli, pulusi ʻe Jackman.

Fakataha Lakanga Fakataulaʻeiki ʻo e Efiafi Tokonaki, 6 ʻEpeleli 2013

Puleʻí: Palesiteni Thomas S. Monson. Tatakí: Palesiteni Dieter F. Uchtdorf. Fua lotú: ʻEletā Ronald A. Rasband. Lotu tukú: Larry M. Gibson. Hivá, fai ʻe ha kuaea ʻa e lakanga fakataulaʻeikí mei he ngaahi siteiki kau tāutaha kei talavou ʻi Sōleki Siti, ʻIutaá; Fai hivá ko Justin Bills; Tā ʻōkani ʻa Clay Christiansen: “Arise, O God, and Shine,” Hymns, fika 265, fokotuʻutuʻu ʻe Wilberg, pulusi ʻe Oxford; “Ofi Hoku ʻOtuá,” Ngaahi Himí, fika 49, fokotuʻutuʻu ʻe Bills, teʻeki ai pulusi; “ʻE Kāinga Kuo hao,” Ngaahi Himí, fika 161; “ʻA Kimoutolu ʻa e Kau Faifekaú,” Ngaahi Himí, fika 202, fokotuʻutuʻu ʻe Bills, teʻeki ai pulusi.

Fakataha Lahi ʻo e Pongipongi Sāpaté, 7 ʻEpeleli 2013

Puleʻí: Palesiteni Thomas S. Monson. Tatakí: Palesiteni Henry B. Eyring. Fua lotú: ʻEletā Steven E. Snow. Lotu tukú: ʻEletā O. Vincent Haleck. Hivá, fai ʻe he Kuaea Tāpanekalé; fai hivá, Mack Wilberg; tā ʻōkaní ko Andrew Unsworth mo Clay Christiansen: “Laka he Tui pea Fakahā,” Ngaahi Himí, fika 162; “Let Zion in Her Beauty Rise,” Hymns, no. 41, fokotuʻutuʻu ʻe Kasen, pulusi ʻe Jackman; “Muimui ʻIate Au,” Ngaahi Himí, fika 57, fokotuʻutuʻu ʻe Wilberg, teʻeki ai pulusi; “ʻE sihova Haofaki,” Ngaahi Himí, fika 43; “Feituʻu ʻOku ʻi Ai ʻa e ʻOfá,” Tohi Hiva ʻa e Fānaú, 76, fokotuʻutuʻu ʻe Cardon, teʻeki ai pulusi; “Haʻu Kāinga ʻOua Manavahē,” Ngaahi Himí, fika 18, fokotuʻutuʻu ʻe Wilberg, teʻeki pulusi.

Fakataha Lahi ʻo e Hoʻatā Sāpaté, 7 ʻEpeleli 2013

Puleʻí: Palesiteni Thomas S. Monson. Tatakí: Palesiteni Dieter F. Uchtdorf. Fua lotú: Carole M. Stephens. Lotu tukú: ʻEletā Larry Y. Wilson. Hivá, fai ʻe he Kuaea Tāpanekalé; fai hivá, Mack Wilberg mo Ryan Murphy; tā ʻōkaní, Linda Margetts mo Bonnie Goodliffe: “Haʻu ʻe Fānau ʻa e ʻEiki,” Ngaahi Himí, fika 24, fokotuʻutuʻu ʻe Murphy, teʻeki ai pulusi; “Talamai ʻa e Ngaahi Talanoa ʻo Sīsuú,” Tohi Hiva ʻa e Fānaú, 36, fokotuʻutuʻu ʻe Murphy, teʻeki ai pulusi; “ʻE Kāinga Tau Loto-fiemālie,” Ngaahi Himí, fika 3; “ʻEiki ke ke Tāpuaki, ” Ngaahi Himí, fika 89, fokotuʻutuʻu ʻe Wilberg, teʻeki ai pulusi.

Fakataha Lahi ʻa e Kau Finemuí ʻi he Efiafi Tokonaki, 30 Māʻasi 2013

Puleʻí: Palesiteni Thomas S. Monson. Tatakí: Elaine S. Dalton. Fua lotú: Ella Edgley. Lotu tukú: Emily Maxwell. Hivá, fai ʻe he kuaea ʻa e Kau Finemui mei he ngaahi siteiki ʻi Haileni, ʻIutā; fai hiva ko Merrilee Webb; tā ʻōkaní ko Linda Margetts: “Vakai ʻe Kāingá,” Ngaahi Himí, fika 4, mo e fakafaʻafaʻahi (descant) ʻo e “Arise”; “ʻI he Potu Toputapu Ko Iá,” DeFord, pulusi e DeFord; “Fakatapui Au,” Ngaahi Himí, fika 64, fokotuʻutuʻu ʻe Goates, teʻeki ai pulusi; “Sīsū ne ne Huhuʻi,” Ngaahi Himí, fika 160, fokotuʻutuʻu ʻe Kasen, pulusi ʻe Jackman; “Let Zion in Her Beauty Rise,” Hymns, no. 41, fokotuʻutuʻu ʻe Webb, teʻeki ai pulusi.

Maʻu Atu ʻo e Ngaahi Lea Konifelenisí

Ke maʻu e ngaahi lea ʻi he konifelenisi lahí ʻi he ʻInitanetí ʻi ha ngaahi lea fakafonua lahi kehekehe, hū ki he conference.lds.org. Fili leva ha lea fakafonua. Ko e angamahení, ʻe lava ke maʻu atu ʻa e lea kuo hiki tepi mei he ngaahi tufakiʻanga nāunaú ʻi loto ʻi ha māhina ʻe ua hili e konifelenisí.

Ngaahi Pōpoaki ʻo e Faiako Fakaʻapí mo e Faiako ʻAʻahí

Ko e ongo pōpoaki ki he faiako fakaʻapí mo e faiako ʻaʻahí, kātaki ʻo fili ha lea te ne feau lelei taha e fie maʻu ʻa e niʻihi ʻoku mou ʻaʻahi ki aí.

ʻI he Takafí

ʻI muʻá: Faitaaʻi ʻe Leslie Nilsson

ʻI muí: Faitaaʻi ʻe Leslie Nilsson.

Faitā ʻi he Konifelenisí

Ko e ngaahi ʻata ʻo e konifelenisi lahí ʻi Sōleki Sití naʻe fai ia ʻe Cody Bell, Randy Collier, Weston Colton, Scott Davis, Craig Dimond, Lloyd Eldredge, Sarah Jenson, Collin King, Ashlee Larsen, mo Leslie Nilsson; ʻi ʻAlesoná, ʻIunaiteti Siteití, ne fai ia ʻe Mindy Sue Evans; ʻi ʻAositelēliá ne fai ia ʻe Colin Ligertwood; ʻi Palāsīliá, ʻi Palāsilá ne fai ia ʻe Tomé Siqueira; ʻi Sopeila, Palāsilá, ne fai ia ʻe Francisco Flávio Dias Carneiro; ʻi Kalefōniá, ʻIunaiteti Siteití, ne fai ia ʻe Rhonda Harris; ʻi Sielí, ne fai ia ʻe Oscar Schmittner; ʻi Tenimaʻaké, ne fai ia ʻe Ann-Mari Lindberg; ʻi ʻEkuatoa, ne fai ia ʻe Jimmy Padilla Pin; ʻi ʻEla Salavatoá ne fai ia ʻe Josué Peña; ʻi Niu ʻIoke, ʻIunaiteti Siteití, ne fai ia ʻe Mark Weinberg; ʻi Sikotilaní, ne fai ia ʻe Sylvia Mary Brown; pea ʻi Saute ʻAfiliká ne fai ia ʻe Jeremy Rakotomamonjy.

Ngaahi Ongoongo ʻo e Siasí

Ne Kau ʻi he Konifelenisi Lahi Hono 183 Hono Hikinimaʻi ʻo e Kau Palesitenisī Lahi ʻo e Kau Finemuí

ʻOku Fie Maʻu ʻe he Siasí e Fakapotopoto mo e Taukei ʻa e Mātuʻa Mali Matuʻotuʻá

ʻOku Tokoni e Ngaahi Nāunau Foʻou ʻi he ʻInitanetí ʻi hono Maluʻi mo Vahevahe ʻa e Ngaahi Tā mo e Ngaahi Manatu Fakafāmilí

Mālōlō ʻa ʻEletā ʻElituleti G. Sāmita ʻi hono taʻu 106

ʻEletā Ulisses Soares

ʻEletā Edward Dube

ʻEletā S. Gifford Nielsen

ʻEletā Arnulfo Valenzuela

ʻEletā Timothy J. Dyches

ʻEletā Randy D. Funk

ʻEletā Kevin S. Hamilton

ʻEletā Adrián Ochoa

ʻEletā Terence M. Vinson

Bonnie L. Oscarson

Carol F. McConkie

Neill F. Marriott

Ne Kau ʻi he Konifelenisi Lahi Hono 183 Hono Hikinimaʻi ʻo e Kau Palesitenisī Lahi ʻo e Kau Finemuí

Naʻe pehē ʻe Palesiteni Tōmasi S. Monisoni ʻi he fakatahaʻanga fakaʻosi ʻo e Konifelenisi Lahi Fakataʻu hono 183 ʻi he ʻaho 7 ʻo ʻEpeleli 2013, “Kuo ongo ki hotau lotó pea kuo fakamālohia ʻetau fakamoʻoni ki hono fakaʻotua ʻo e ngāué ni, ʻi heʻetau ongoʻi e Laumālie ʻo e ʻEikí. ʻOfa ke tau manatua fuoloa e ngaahi meʻa kuo tau fanongoa he ongo ʻaho ʻe ua ne toki ʻosí.”

Te ke Lava ʻo Tokoni

Naʻe fakatou poupouʻi ʻe Palesiteni Tōmasi S. Monisoni pea mo ʻEletā Lāsolo M. Nalesoni ʻo e Kōlomu ʻo e Kau ʻAposetolo ʻe Toko Hongofulu Mā Uá ʻa e kāingalotú ke nau foaki ki he Paʻanga Faifekau Fakalūkufuá. ʻI he ʻaho 4 ʻo ʻEpeleli 2013, ne lolotonga ngāue ha kau faifekau taimi kakato ʻe toko 65,634, pea laka hake ʻi ha toko 20,000 tupu kuo ʻosi maʻu honau uiuiʻí.

Ne pehē ʻe Palesiteni Monisoni ʻi he lolotonga ʻo e fakataha ʻuluaki ʻo e konifelenisi lahí, “Ke tokoni ki he kau faifekaú pea koeʻuhí ko e haʻu e konga lahi ʻetau kau faifekaú mei ha feituʻu masiva, ʻoku mau fakaafeʻi ai kimoutolu, kapau ʻoku mou lava, ke mou tokoni ʻofa muʻa ki he Paʻanga Faifekau Fakalūkufua ʻa e Siasí.”

ʻE lava ʻa e kāingalotú ʻo foaki ʻaki hano fakaʻaongaʻi e laʻi foaki vahehongofulú kae fokotuʻu pē ʻa e lahi ʻo e paʻanga ʻoku nau fie foakí ʻi he konga ki he Paʻanga Faifekau Fakalūkufuá. ʻE toe lava foki ʻa e kāingalotú ʻo foaki ʻo fakafou ʻi he ʻinitanetí ʻi he ldsphilanthropies.org.

Ne laka hake ʻi ha kakai ʻe toko 100,000 ne nau maʻu ʻa e ngaahi fakatahaʻanga ʻe nima ʻo e konifelenisi lahí ʻi he Senitā Konifelenisí ʻi Sōleki Siti, ʻIutā, USA, he ʻaho 6 mo e 7 ʻo ʻEpelelí. Naʻe mamata ha lauimiliona ʻi he funga ʻo e māmaní pe fanongo ʻi he TV, satelaité, leitoó, pe ngaahi fakamafola he ʻInitanetí. Naʻe lava ʻa e kāingalotu ke maʻu ʻa e konifelenisí ʻi ha ngaahi lea fakafonua ʻe 95 ʻi he ngaahi fakamafola mo e vitiō ʻi he ʻinitanetí, ongó, pea mo e fakamatala tohí.

Naʻe fakaava ʻe Palesiteni Monisoni e konifelenisi fakataʻú ʻaki hano fanongonongo ha palani ke langa ha ongo temipale ʻi Sita Siti, ʻIutā, USA pea mo Lio Ti Senelo, Palāsila—ko e temipale ʻaki ia hono 29 kuo fanongonongo pe ʻoku lolotonga langa. ʻOku lolotonga ngāue he taimí ni ha temipale ʻe 141.

Naʻe fai ha ngaahi liliu ki he niʻihi ʻo e kau taki ʻo e Siasí he lolotonga e fakataha ʻi he hoʻatā Tokonakí. Naʻe tukuange kotoa ʻa e kau mēmipa ʻo e kau palesitenisī lahi ʻo e Kau Finemuí, pea tukuange mo ʻEletā Uolotā F. Konisālesi mei he mēmipa ʻi he Kau Palesitenisī ʻo e Kau Fitungofulú. Naʻe tukuange foki mo ha kau Fitungofulu Fakaʻēlia ʻe toko nimangofulu mā taha.

Naʻe hikinimaʻi ʻa ʻEletā ʻUlise Soalesi ʻo e Kolumu ʻUluaki ʻo e Kau Fitungofulú ko ha mēmipa ʻo e Kau Palesitenisī ʻo e Kau Fitungofulú.

Ko kinautolu naʻe fokotuʻu ko e kau palesitenisī lahi foʻou ʻo e Kau Finemuí ko Bonnie Lee Green Oscarson, ke palesiteni; Carol Foley McConkie, tokoni ʻuluaki; pea mo Neill Foote Marriott, ke tokoni ua.

Naʻe hikinimaʻi foki mo ha kau mēmipa foʻou ʻe toko tolu ʻo e Kōlomu ʻUluaki ʻo e Kau Fitungofulú: ʻEletā ʻEtuate Tupe ʻo Simipāpué; ʻEletā S. Kīfooti Nilaseni ʻo Sukaleni, Tekisisi, USA; mo ʻEletā ʻAunofo Valenisuela ʻo Kueletalo, Mekisikoú. Naʻe hikinimaʻi foki mo ha kau mēmipa ʻe toko nima ʻo e Kōlomu hono Ua ʻo e Kau Fitungofulú.

Naʻe ngāue ʻa ʻIleini S. Tolotoni, ʻa e palesiteni lahi kimuʻa ʻo e Kau Finemuí, ʻi he kau palesitenisī lahi ʻo e Kau Finemuí, ko ha tokoni pe palesiteni ʻi ha taʻu ʻe 11 kimuʻa pea toki tukuange ʻi ʻEpelelí.

ʻOku Fie Maʻu ʻe he Siasí e Fakapotopoto mo e Taukei ʻa e Mātuʻa Mali Matuʻotuʻá

ʻOku toe fie maʻu lahi foki e mātuʻa mali matuʻotuʻá ʻi he ngaahi misiona he funga ʻo e māmaní, neongo e tokolahi ange ʻo e kau faifekau kei talavoú tuʻunga ʻi hono tukuhifo e taʻu ngāue fakafaifekaú. ʻI he toki fokotuʻu ko ʻeni e misiona foʻou ʻe 58, ʻe fie maʻu ha kau faifekau mali matuʻotuʻa tokolahi ange ke nau ʻomi ʻe taukei fakatakimuʻá mo e ngaahi tokoni kehe ʻoku mātuʻaki mahuʻinga ki he ola lelei ʻa e ngāue fakafaifekaú.

ʻI he konifelenisi ʻo ʻEpeleli 2013, ne meʻa ai ʻa Palesiteni Tōmasi S. Monisoni fekauʻaki mo e tupu vave e tokolahi ʻo e kau faifekaú mo fakahaaʻi ʻene ʻofa kiate kinautolu ʻoku loto fiemālie ke ngāue maʻá e ʻEikí ʻi he malaʻe ʻo e ngāue fakafaifekaú (vakai, peesi 4, 66). Naʻe hanga ʻe ʻEletā Lāsolo M. Nalesoni ʻo e Kōlomu ʻo e Kau ʻAposetolo ʻe Toko Hongofulu Mā Uá, ʻo fakatefito ʻene poupoú ki he kakai mali matuʻotuʻá ke nau ngāue. Naʻá ne pehē, “Ko kimoutolu mātuʻa mali matuʻotuʻá, mou palani ki he ʻaho te mou lava ai ʻo ngāue fakafaifekau. Te mau fakahoungaʻi lahi hoʻomou tokoní” (vakai peesi 45).

Naʻe pehē ʻe Palesiteni Monisoni ʻi he ngaahi fuofua momeniti ʻo e konifelenisi lahi ʻo ʻOkatopa 2012: “ʻOku kei hoko atu ʻetau fie maʻu ha ngaahi hoa mali matuʻotuʻá. Fakatatau mo homou tūkungá, mo hoʻomou ʻatā ke maʻu vāhenga mālōloó pea mo hoʻomou moʻui leleí, ʻoku ou poupou atu ke mou fakaʻataʻataaʻi kimoutolu ke ngāue fakafaifekau taimi kakato. ʻE fakatou maʻu ʻe he husepānití mo e uaifí ha fiefia lahi ange ʻi heʻena ngāue fakataha ʻo tokoniʻi e fānau ʻa ʻetau Tamaí” (“Talitali Lelei ki he Konifelenisí,” Ensign pe Liahona, Nōvema 2012, 5).

Kuo taʻu lahi hono poupouʻi ʻe he kau taki ʻo e Siasí ʻa e kakai mali matuʻotuaʻá ke nau ngāue. Naʻe pehē ʻe ʻEletā M. Lāsolo Pālati ʻo e Kōlomu ʻo e Kau ʻAposetolo ʻe Toko Hongofulu Mā Uá: “ʻOku fie maʻu ʻe he ngaahi misiona he feituʻu kotoa ha ngaahi mātuʻa hoa mali. ʻOku hanga ʻe he fakapotopoto mo e taukei ʻa e ngaahi hoa mali matuʻotuʻá ʻo ʻai ke nau lava ʻo akoʻi ʻa e kau taki fakafeituʻú mo fakamālohia e kāingalotú pea mo e kakai taʻe-siasí foki ke nau omi kia Kalaisi.” (“Missionary Couples—Trading Something Good for Something Better,” Ensign, Sune 1988, 9, 11).

ʻOku poupouʻi ʻa e mātuʻa mali moʻui tāú ke nau hoko ko ha kau faifekau pea ʻoku poupouʻi ke nau fakahā ki heʻenau kau pīsopé pe kau palesiteni fakakoló ʻa ʻenau fakaʻamu ke ngāué. ʻE lava ke nau ngāue ʻi ha vahaʻataimi ko e mahina ʻe 6 ki he 23.

Ko kinautolu ʻoku ʻi ai haʻanau fehuʻi fekauʻaki mo e ngāue fakafaifekau taʻu matuʻotuʻá, telefoni ki he 1-800-453-3860, ext. 2-6741 (pe 1-801-240-6741), pe ʻīmeili ki he SeniorMissionaryServices@ldschurch.org ke maʻu ha tali ki haʻanau ngaahi fehuʻi pau.

ʻOku Tokoni e Ngaahi Nāunau Foʻou ʻi he ʻInitanetí ʻi hono Maluʻi mo Vahehvahe ʻa e Ngaahi Tā mo e Ngaahi Manatu Fakafāmilí

ʻE fakatokangaʻi ʻe he kau ʻaʻahi ki he FamilySearch.org ha ngaahi liliu lalahi ne kamata ʻi ʻEpeleli 2013. ʻOku ʻomi ʻe he ngaahi lanu māmá, ngaahi fakatātā fakaʻofoʻofá, mo ha ngaahi fōtunga foʻou kehe ha ngaahi aʻusia kehekehe ʻo fakalaka atu ʻi he fekumi pē. Neongo ʻe fakamānako e uepisaití ki he kau tohi-hohokó mo e kau fakatotoló, ʻe tohoakiʻi ʻe he ngaahi fōtunga foʻoú ha kau ʻaʻahi tokolahi ange.

ʻE tokoni ʻa e ngaahi fōtunga foʻou ko ʻení ke ʻunuaki e hisitōlia fakafāmilí ʻo fakalaka atu ʻi he fakatotoló pea tohoakiʻi mai ha kau taukei hisitōlia fakafāmili kei talavou mo matuʻotuʻa fakatouʻosi. ʻOku lava he taimí ni ʻe kinautolu ʻoku ō ki aí ʻo fokotuʻu honau laine fakafāmilí mo maluʻi mo vahevahe ʻa e ngaahi tā pea mo e ngaahi talanoa fakafāmilí—taʻe totongi kotoa.

ʻOku toe fakamoʻui mai ʻe he ngaahi tā mo e ngaahi talanoa fakafāmilí ʻa e ngaahi kuí. ʻOku akoʻi kitautolu ʻe he kakai moʻoni ko ʻeni ʻoku fakafofongaʻi ʻaki pē ngaahi ʻahó ʻa e ngaahi tefitoʻi moʻoni hangē ko e mahuʻinga ʻo e ngāue mālohí, founga ke fefaʻuhi ai mo e ngaahi faingataʻa ʻo e moʻuí, mo e anga hono uesia ʻe he ngaahi filí ʻetau moʻuí.

ʻOku fakafaingofua ange ai ke lekooti mo maluʻi ʻa e ngaahi hisitōlia fakafāmilí mo tokoni ke tau fehokotaki mo hotau hisitōliá mo faʻu ha tukufakaholo ki he kahaʻú.

Ngaahi Fōtunga Foʻou ʻi he FamilySearch.org

FamilySearch Family Tree. Ko e fuofua taimi ʻeni ʻi he FamilySearch.org, ke lava ai ʻa e fakafoʻituituí ʻo kamata ʻo fevahevaheʻaki kakato honau laine fakafāmilí ʻi he ʻinitanetí, ʻo kamata ʻaki hano tānaki atu ha fakamatala fekauʻaki mo kinautolu tonu pea toki fakalahi ki he ngaahi toʻu tangata he kuo hilí.

Ngaahi meʻa mahuʻinga ʻi he Laine Fakafāmilí:

•

Maʻu ia ʻi he FamilySearch.org ʻi he konga ki he “Family Tree.”

•

ʻOku ʻosi ʻi ai ha ngaahi hingoa ʻe 900 miliona tupu ne ʻosi fakahū mai ʻe ha kau pataloni.

•

ʻOku taʻe-totongi.

•

ʻOkú ne fakafaingofuaʻi ʻa e fakafoʻituituí ke nau kaungā langa, puleʻi, mo vahevahe honau hisitōlia fakafāmili kakató ʻi he ʻinitanetí.

•

ʻE lava ke ʻilo ai e meʻa naʻe ʻosi maʻu ʻe ha niʻihi fekauʻaki mo honau hisitōlia fakafāmilí.

•

ʻE lava lelei ʻe kinautolu ʻoku nau fakaʻaongaʻí ʻo tānaki atu ki ai ha ngaahi tā mo ha ngaahi talanoa pea fakafehokotaki ʻa e ngaahi fehokotakiʻanga maʻuʻanga tokoní.

•

ʻE lava ʻe kinautolu ʻoku nau fakaʻaongaʻí ʻo maluʻi honau laini fakafāmili ʻoku vahevahé ki he ngaahi toʻu tangata ʻi he kahaʻú.

•

ʻOku hanga ʻe he founga faingofua hono “maʻu pea tohó” ʻo fakaʻatā ke hanga ʻe kinautolu ʻoku nau fakaʻaongaʻí ʻo hiki faingofua pē ki ʻolunga pe ki lalo ʻi honau hisitōlia fakafāmilí.

•

ʻE lava ʻa e kau pataloní ʻo hū ki ha ngaahi lekooti ʻe lauipiliona ʻi he FamilySearch.org ke tokoni ʻi hono fakafonu e ngaahi vaʻa ʻoku kei puli ʻi Honau Laine Fakafāmilí.

Ngaahi Taá. ʻE lava foki ai ʻo maluʻi e ʻū tā ʻoku nau saiʻia ai ʻo ʻenau ngaahi kuí, fakapipiki kinautolu ki honau puipuituʻá ʻi he Laine Hisitōlia Fakafāmilí, mo vahevahe kinautolu ʻi he fetuʻutaki fakamītiá. Kuo ʻosi fakahū mai, maluʻi, mo vahevahe ha ʻū tā ʻe 200,000 tupu.

Ngaahi talanoá ʻE lava ʻe kinautolu ʻoku nau ngāue ʻaki e polokalamá ke hiki e ngaahi talanoa ʻoku nau saiʻia ai fekauʻaki mo ha kui pau ʻi he Laine Fakafāmili he FamilySearch. ʻOku ʻai ʻe he meʻá ni ke lava ʻa e ngaahi fāmilí ʻo tānaki, vahevahe, pea mo maluʻi e ngaahi talanoa honau fāmilí.

Saati Fengāueʻaki ʻa e Kakaí. Naʻe ʻahiʻahiʻi ʻe he FamilySearch ʻi he 2012 ha founga ʻokú ne ʻai ke lava ʻa e fakafoʻituituí ʻo sio kiate kinautolu pea mo ʻenau ngaahi kuí ʻi ha saati fakalanulanu fakaʻofoʻofa. Kuo ʻosi toe fakalahi ʻeni ʻa e saati ko ʻení mo ʻatā ʻi he FamilySearch.org.

Tokoni ke Kamataʻi e Laine Fakafāmilí. ʻE ʻilo ʻe kinautolu ʻoku foʻou ki hono faʻu hanau laine fakafāmilí, ʻoku ʻaonga lahi e founga ko ʻení. ʻOku fai ʻe he foungá ni ha ngaahi fehuʻi ʻi ha founga fakaʻekeʻeke fekauʻaki mo hoʻo ngaahi kui kei moʻuí mo e ngaahi kui kuo pekiá, peá ne fakafehokotaki leva ʻa e ngaahi fehokotaki ko iá ki ha laine fakafāmilí ke ke lava ʻo kamata.

Tokoni Hangatonu. ʻOku tupulaki e mahuʻingaʻia he hisitōlia fakafāmilí ʻi māmani. Kuo ʻosi kamata ʻe he FamilySearch ha kau fengāueʻaki fakamāmani lahi ʻokú ne tuku taʻe-totongi mai ha tokoni ki he nāunaú mo ha tokoni ki he fakatotolo fakafoʻituituí ʻi he telefoní mo e uepisaití houa 24 ʻi he ʻaho—ʻi ha lea fakafonua ʻeni ʻe 10.

Ngaahi Lea Fakafonuá ʻE maʻu kotoa ʻa e ngaahi founga mo e ngaahi tokoni foʻou ko ʻení ʻi ha ngaahi lea fakafonua ʻe 10. ʻOku ʻi ai ha ngaahi vitiō taʻe totongi ki he foungá pea mo ha ngaahi maʻuʻanga tokoni he ʻinitanetí ki he polokalamá kotoa. Lomiʻi ʻi he Help ke maʻu ha fakaikiiki lahi ange.

Liliu ʻe he Hisitōlia Fakafāmilí e Lotó

Liliu ʻe he Hisitōlia Fakafāmilí e Lotó

Fai ʻe R. Scott Lloyd

Ongoongo ʻo e Siasí

Naʻe tomuʻa tala ʻe ʻEletā Peletilī D. Fositā ʻo e Kau Fitungofulú, ko e lahi ʻo e ngaahi senitā hisitōlia fakafāmili ʻo e kahaʻú ʻe ʻi he ʻapí ia, ʻi haʻane lea naʻe fai he ʻaho 23 ʻo Māʻasí fekauʻaki mo e Konifelensi ʻa e RootsTech 2013 Family History and Technology ʻi Sōleki Siti, ʻIutā, USA.

Naʻe pehē ʻe ʻEletā Fositā, ko ha Tokoni Talēkita Pule ʻo e Potungāue Hisitōlia Fakafāmilí, ʻe vavé ni ha ʻi ai ha kakai ʻe hiva miliona he māmaní pea kuo ʻosi teuteu ʻe he ʻEikí ha tekinolosia ke malava ai ʻo “[haʻi fakataha mo fakafehokotaki kotoa ʻa e ngaahi fāmili ko iá].”

Naʻá ne fakamamafaʻi hono mahuʻinga ke fakahoko e hisitōlia fakafāmilí, ako e ngaahi talanoa ʻo ʻetau ngaahi kuí—ʻo ʻikai ko e tohihohokó pē, kumi e ngaahi hingoá mo e ngaahi ʻahó. Naʻá ne pehē, ʻoku ʻi he ngaahi maka fakamanatu ʻi ha faʻitoka pē he māmaní ʻa e hingoa, ʻaho fāʻeleʻi, kiʻi toloi (dash), pea mo e ʻaho maté. Naʻá ne pehē, “[ʻOku ngali fuʻu siʻisiʻi mo ʻikai mahuʻinga ʻa e kiʻi toloi ʻi he vahaʻa ʻo e ʻaho fāʻeleʻí mo e ʻaho maté, ka ʻoku kātoi kotoa ai hotau hisitōliá. Ko ia, neongo ʻoku tau faʻa tokanga pē ki he ʻilo ʻo e ngaahi ʻaho ko iá, ka ko e ʻofa ki heʻetau ngaahi kuí—ʻa e liliu hotau lotó ki heʻetau ngaahi tamaí—ʻoku hoko ia ʻi hono ʻilo ʻo e toloi ko iá].”

Naʻá ne fakamatala ʻo pehē, ʻoku fakatahaʻi kitautolu ʻe he hisitōlia fakafāmilí ʻi heʻetau fevahevaheʻaki e ngaahi talanoá mo ngāue fakatahá. “Ko ia ai, ʻoku liliu ʻe he tohi-hohokó ʻetau sātí; liliu ʻe he hisitōlia fakafāmilí hotau lotó.”

Mālōlō ʻa ʻEletā Eldred G. Smith ʻi hono taʻu 106

Fai ʻe Sarah Jane Weaver

Ongoongo ʻo e Siasí

Naʻe mālōlō he ʻaho 4 ʻo ʻEpeleli 2013 ʻa ʻEletā ʻElituleti G. Sāmita ne hoko ko ha Pēteliake ki he Siasí mei he 1947 ki he 1979, ʻi hono ʻapí. Naʻe taʻu 106.

ʻOku pehē ne moʻui ʻa ʻEletā Sāmita ʻo lōloange ʻi ha toe Taki Māʻolunga kimuʻa, pea ʻoku fai e tui ko e tangata toulekeleka taha ia ʻi ʻIutaá.

Naʻe ʻaʻahi ʻa e Palesiteni ʻo e Siasí, Tōmasi S. Monisoni kia ʻEletā Sāmita ʻi hono ʻaho faʻeleʻi fakamuimui tahá, he ʻaho 9 ʻo Sānuali 2013. Naʻe pehē ʻe Palesiteni Monisoni, “Ko ʻEletā Sāmitá ko hoku kaungāmeʻa lelei. Kuó ma faʻa fononga lōloa fakataha. ʻOku ou ʻofa mo fakaʻapaʻapaʻi e tangatá ni.”

Naʻe ui ʻa ʻElituleti G. Sāmita ko e Pēteliake ki he Siasí ʻi he ʻaho 10 ʻo ʻEpeleli 1947, ʻe he Palesiteni ʻo e Siasí he taimi ko iá ko Siaosi ʻAlipate Sāmita pea ko e tokotaha fakamuimui taha ia ke ne fua e fatongia ko iá. Naʻe ʻoange ke ne maʻu e tuʻunga mālōlō ʻi he 1979. Naʻe kamata ʻa e tuʻunga ko iá ʻi he 1833 ʻi hono ui ʻa Siosefa Sāmita ko e Lahí, tamai ʻa e Palōfita ko Siosefa Sāmitá. Ko ʻEletā Sāmitá ko e mokopuna tolu ia ʻo e tokoua ʻo e Palōfitá, ko Hailame.

Lolotonga ʻene hoko ko e Pēteliake ʻo e Siasí, ne fononga ʻa ʻEletā Sāmita ki ha ngaahi feituʻu lahi he māmaní ʻo ne foaki ha ngaahi tāpuaki fakapēteliake lahi ʻi he ngaahi feituʻu naʻe ʻikai ke ʻi ai ha pēteliaké. Naʻe folau ʻi he 1966 mo ʻEletā Monisoni ki ʻAositelēlia mo Haʻamoa ke foaki ha ngaahi tāpuaki fakapēteliake ki he kāingalotu ʻi aí. Ko e fuofua taimi ia ki ha pēteliake pule ke faifaiangé pea ʻaʻahi ki Haʻamoa. Ko e lahi taha ʻo e ngaahi siteikí he ʻahó ni ʻoku ʻi ai ha pēteliake ʻoku nofo ʻi he lotoʻi siteikí.

Naʻe fakatou malanga ʻa Palesiteni Monisoni mo ʻEletā M. Lāsolo Pālati ʻo e Kōlomu ʻo e Kau ʻAposetolo ʻe Toko Hongofulu Mā Uá ʻi he meʻafakaʻeiki ʻo ʻEletā Sāmitá. Naʻe lau ʻe Palesiteni Monisoni ha tohi fie-kaungāmamahi mo e fāmilí mei he Kau Palesitenisī ʻUluakí, peá ne toki tānaki atu, “Kuo mole fakataimi haku kaungāmeʻa lelei.”

Naʻe lea ʻa ʻEletā Pālati, ko ha mokopuna tolu foki ia ʻo Hailame Sāmita, fekauʻaki mo e ngaahi tokoni ʻa ʻEletā Sāmita ʻi hono pukepuke e hisitōlia honau fāmilí. Naʻá ne pehē, “ʻOku tau fakamanatua ia ko e Pēteliake ʻo e Siasí mo e pēteliake ʻo homau fāmilí.” Naʻá ne toe pehē naʻá ne ʻilo ne ongoʻi ʻe ʻEletā Sāmita ko ʻene lavameʻa lahi tahá ko hono fāmilí.

Naʻe mali ʻa ʻElituleti Sāmita mo Sini ʻOtilī Nesi ʻi he 1932; naʻe ʻi ai ʻena fānau ʻe toko nima. Hili e pekia hono uaifí ʻi Sune 1977, naʻá ne mali leva mo Hotenisi Saila; naʻe hoko he taimi ko iá ko ha tokoni ʻi he kau palesitenisī lahi ʻo e Kau Finemuí. Naʻe mālōlō ʻi Mē 2012.

ʻOku kei moʻui ha ongo foha ʻo ʻEletā Sāmita mo ha ʻofefine ʻe ua (kuo mālōlō hano ʻofefine ʻe taha), makapuna ʻe toko 22 (toko ua ai kuó na ʻosi mālōlō), makapuna ua ʻe toko 63, mo e makapuna tolu ʻe toko 22.

Ko e fakamatalá ni ne ʻomi ia ʻe Gerry Avant.

ʻEletā Ulisses Soares

ʻO e Kau Palesitenisī ʻo e Kau Fitungofulú

Kuo siotonu ʻa ʻEletā ʻUlasesi Soalesi, ʻa ia ne kamata ngāue ʻi he Kau Palesitenisī ʻo e Kau Fitungofulú ʻi Sānuali 2013, ʻi he tupulaki vave ʻa e Siasí ʻi ha ngaahi tapa kehekehe ʻo e māmaní.

Naʻe fāʻeleʻi ʻa ʻEletā Soalesi ʻi Sao Paulo ʻi Palāsila, ʻi ʻOkatopa 1958. Naʻe kau ʻene ongomatuʻá, ʻa ʻApalesito mo Meseti Soalesi, ki he Siasí ʻi heʻene kei taʻu nimá. Naʻa nau maʻu lotu ʻi ha loki ʻi ʻolunga ʻi ha fale taʻo mā. ʻOku manatuʻi ʻe ʻEletā Soalesi ʻa e loto vēkeveke naʻá ne maʻu ʻi heʻene kei taʻu valú he taimi naʻe fokotuʻu ai ʻa e fuofua siteiki ʻi Saute ʻAmeliká, ʻi Sao Paulo he 1966. Naʻe vave e tupu ʻa e Siasí ʻi Palāsila ki ha siteiki ʻe 50 ʻi he 1990 pea laka hake ʻi he siteiki ʻe 200 ʻi he taʻu 2000.

Naʻe ngāue ʻa ʻEletā Soalesi, ʻa ia naʻe maʻu hono mataʻitohi BAʻ i he tauhi tohí mo e ʻekonōmiká mei he ʻUnivēsiti Ponitifisiá ʻa e Katoliká (Pontificia Catholic University) mo hono MBA mei he ʻInisititiuti Fakapuleʻanga ʻo e Ako MA (National Institute of Postgraduate Study), ki ha kautaha vaʻe meʻalelé fakavahaʻa puleʻanga ʻi he taimi naʻe ʻoange ai ha ngāue ʻi he Siasí. Naʻe fakangāueʻi ia ʻi he Potungāue Paʻanga ʻa e Siasí, pea ʻikai hano taimi kuo hoko ko e talēkita ʻo e ngaahi ngāue fakatuʻasinó ʻi he ʻōfisi ʻo e Siasí ʻi Sao Pauló, ʻo tokoniʻi e Kau Palesitenisī Fakaʻēliá ʻi ha taʻu ʻe 10. Naʻe toe hoko foki ko e fuofua palesiteni ʻo e Siteiki Sao Paulo Palāsila Kosiá.

Naʻe hoko ko e palesiteni ʻo e Misiona Potukali Pootó mei he 2000 ki he 2003 pea ui ki he Kōlomu ʻUluaki ʻo e Kau Fitungofulú ʻi ʻEpeleli 2005. Naʻe ʻosi ngāue ʻi he Kau Palesitenisī Fakaʻēlia ʻo Palāsilá mo e ʻĒlia Tonga-hahake ʻo ʻAfiliká.

Naʻá ne pehē, “Kuo ʻomi ʻe he ngaahi ʻausiá ni kiate au ʻa e fakakaukau ʻe lava ke fokotuʻu ʻa e Siasí ʻi ha feituʻu pē ʻoku ʻi ai hatau kakai faivelenga, pea mo e fakakaukau ke u fakatokangaʻi ʻa e meʻa kuo pau ke toe lelei ange ʻeku fakahokó.”

Naʻe mali ʻa ʻEletā Soalesi mo hono uaifi ko Lōsana Fenanitesi Mōkato, ʻi ʻOkatopa 1982 ʻi he Temipale Sao Paulo Palāsilá. Ko e mātuʻa kinaua ʻa ha fānau ʻe toko tolu.

Naʻe hoko ʻa ʻEletā Soalesi ko ha faifekau taimi kakato ʻi he Misiona Palāsila Lio ti Seneló. Naʻe ʻosi hoko foki ko ha palesiteni ʻo e kōlomu ʻo e kaumātuʻá, mo e fakafofonga fakavahelahi ʻo e uelofeá.

ʻEletā Edward Dube

ʻO e Kau Fitungofulú

Naʻe fakafeʻiloaki ʻa ʻEletā ʻEtuate Tupe ki he ongoongoleleí ʻi he 1981 ʻe ha taha naʻe ngāue ki ai ʻi hono ʻapí. Naʻe ʻoange ʻe he tangatá ha tatau ʻo e Tohi ʻa Molomona. Naʻá ne toki lau pē ia ʻi he 1983 pea naʻe ongo moʻoni ki ai ʻa e fakamoʻoni ʻa Siosefa Sāmita ki he ʻaʻahi mai ʻa Molonaí ʻo ne tali ai e fakaafe ke maʻulotu ʻi ha houalotu ʻaukai mo e fakamoʻoni ʻi ha falelotu ʻi Kueki, ʻi Simipāpué.

Naʻe ʻikai ke ne ongoʻi lata he kamataʻangá, he naʻá ne ongoʻi ʻoku ʻi ha tuʻunga fakatamaioʻeiki ki he tokolahi ʻo kinautolu naʻe ʻi he lotú.

ʻOkú ne manatuʻi, “Ka ʻi heʻenau fai ʻenau fakamoʻoni ki he Tohi ʻa Molomoná, naʻá ku ongoʻi ha faʻahinga fetuʻutaki mo e kakaí ni. Pea naʻá ku lava ʻo vahevahe ʻeku ngaahi ongo ki he Tohi ʻa Molomoná.”

Naʻá ne maʻu kimui e ngaahi lēsoni fakafaifekaú, papitaiso, pea iku ngāue ʻi he Misiona Simipāpue Halalé.

Lolotonga ʻe taimi ko iá, naʻá ne akoʻi e fāmili ʻo Naume Kelesia Salasaní, naʻe kei taʻu 16 pē. Naʻe hoko atu ʻenau mahení ʻi he ʻosi ʻene ngāue fakafaifekaú peá na mali ʻi Kueki he ʻaho 9 ʻo Tīsema 1989. Naʻe silaʻi kinaua ʻi Mē 1992 ʻi he Temipale Sohānisipeki ʻAfilika Tongá. Ko ha mātuʻa kinaua ʻa ha ngaahi ʻofefine ʻe toko tolu mo e foha ʻe toko taha.

Naʻe fāʻeleʻi ia ʻi Mē 1962 ʻi he kiʻi kolo Silumanisuú, ʻi Simipāpué, ʻia Kelemeni mo Losemalei Tupe, naʻe maʻu ʻe ʻEletā Tupe ha tipiloma ʻi he ako fakaʻatamaí mei he Kolisi Zimbabwe D. E. ʻi he 1992 pea ngāue leva ki he Polokalama Ako ʻa e Siasí, ʻi hono fokotuʻu ʻo e ngaahi semineli mo e ngaahi ʻinisititiuti fakalotu ʻi Simipāpué, Semipiá, mo Malauai. Kuo tāpuekina ia ke mamata ki ha fānau ako tokolahi naʻá ne foaki ki ai ha ngaahi tohi fakamoʻoni ako ʻi heʻenau ʻosi mei he akó, ʻi heʻenau ngāue he ngaahi tuʻunga fakatakimuʻa he Siasí ʻi he ngaahi fonua ko iá ʻi he tupu ko ʻeni ʻa e Siasí.

Naʻe ʻosi hoko ko ha palesiteni he kōlomu ʻo e kau kaumātuʻá, palesiteni fakakolo, palesiteni fakavahefonua, palesiteni fakasiteiki, tokoni ʻi he kau palesitenisī fakamisioná, pea mei he 2009 ki he 2012, ko e palesiteni ʻo e Misiona Simipāpuē Halalé. Kimuʻa pea ui ia ki he Kolomu ʻUluaki ʻo e Kau Fitungofulú, naʻe hoko ko e Fitungofulu Fakaʻēlia.

ʻEletā S. Gifford Nielsen

ʻO e Kau Fitungofulú

ʻOku manako ʻaupito ʻa ʻEletā Sitenilī Kīfooti Nelasoni ki he meʻa fakasipotí, ka ʻoku ʻikai ko e sipotí ʻa e meʻa mahuʻinga taha heʻene moʻuí. ʻOkú ne tui ʻoku mātuʻaki mahuʻinga ke potupotu tatau pea ko e fakavaʻe ʻo e fiefiá ʻa e ongoongoleleí he taimí ni pea ʻi ʻitāniti.

Naʻe fāʻeleʻi ia ʻi ʻOkatopa 1954 ʻia Heuli mo Loisi Nelasoni, nofo ʻi Polovo ʻi ʻIutā, USA, ʻo aʻu ki heʻene ʻosi mei he kolisí. Naʻe akoʻi ange heʻene mātuʻá ha tōʻonga mahuʻinga ʻoku fakatefito ʻi he ongoongoleleí kuó ne tataki ʻene moʻuí.

Hili haʻane tofanga ʻi ha lavea lahi ʻo ne fakangata ʻene vaʻinga ʻakapulu he kolisí, ne pehē ʻe ʻEletā Nelasoni naʻá ne ʻilo ai he ʻikai lava ʻe he laveá ʻo toʻo e meʻa mahuʻinga taha ʻi he moʻuí.

Hili haʻane fakaakeake lelei, naʻe vaʻinga kuotapeeki leva ʻi ha Timi ʻAkapulu Liiki Fakafonua, ka naʻe hili ha taʻu ʻe tolu kuo ʻikai ola lelei. Naʻe manukiʻi ia ʻe he kakaí. Ko ha taimi ia ʻo e fakakaukau loto mo e fekumi pe ko e hā ʻa e meʻa ʻoku tui moʻoni ki aí. Naʻe pehē ʻe ʻEletā Nelasoni, “[Naʻá ku ako ʻoku ʻikai teitei liʻaki koe ʻe he Fakamoʻuí, tatau ai pē pe ko e hā.],” ʻoku nofo he taimí ni ʻi Suka Leni, ʻi Tekisisi.

Kapau ʻoku ʻi ai ha potu-folofola ʻoku feinga ke fakatatau ki ai ʻene moʻuí, ko e Mātiu 5:14–16: “Ko e maama ʻo māmani ʻa kimoutolu. Tuku ke ulo pehē hoʻomou māmá ʻi he ʻao ʻo e kakaí, koeʻuhí ke nau mamata ki hoʻomou ngāue leleí, pea fakamālōʻia ʻa hoʻomou Tamai ʻa ia ʻoku ʻi he langí.”

 Naʻe pehē ʻe ʻEletā Nelasoni, “ʻOku fakamafao atu ʻe he ʻEikí hono toʻukupú kiate koe. ʻOkú ke ʻofa kiate Ia ʻaki hoʻo moʻui ʻaki ʻa e ongoongoleleí.”

Naʻe fetaulaki mo Uenitī ʻOloseni ʻi he lolotonga ʻo ʻene ʻi he kolisí. Naʻá na mali ʻi he Temipale Polovo ʻIutaá he ʻaho 23 ʻo ʻEpeleli 1975. Naʻe maʻu hono mataʻitohí ʻi he fetuʻutakí mei he ʻUnivēsiti Pilikihami ʻIongí. Naʻe hoko ko e kuatapeeki ki he timi ʻOila ʻa Hiusitoní mo e talēkita sipoti ki he televīsone KHOU ki muʻa pea toki ui ke ngāue taimi kakato ki he Siasí.

Ne hoko ʻa ʻEletā Nelasoni, ʻa ia ko ha tamai ki ha fānau ʻe toko ono, ko ha faiako semineli, palesiteni ʻo e Kau Talavoú, palesiteni ʻo e kōlomu ʻo e kaumātuʻá, pīsope, mo e palesiteni fakasiteiki. Naʻe hoko ko e Fitungofulu Fakaʻēlia ʻi he taimi ne ui ai ki he Kōlomu ʻUluaki ʻo e Kau Fitungofulú.

ʻEletā Arnulfo Valenzuela

ʻO e Kau Fitungofulú

Naʻe tupu hake ʻa ʻEletā ʻAunofo Valenisuela ʻi he ngaahi kolonia Māmonga ʻi Suauaá, ʻi Mekisikou, pea ʻosi mei he Akoʻanga ʻa e Siasí ʻi Uālesí. Naʻe ʻoange ʻe heʻene tupu kei siʻi hake aí ha ngaahi faingamālie ke akoʻi ai ha kau tangata mo ha kau fafine faivelenga naʻe līʻoa ki he ongoongoleleí pea mo e tauhi ki he ʻEikí.

Ko e ngaahi meʻa naʻe ako ʻi he feituʻu ʻiloa ko ia ʻo e Siasí ʻi ʻAmelika Latiná ʻe ʻaonga ki ai fakataha mo ʻene fua hono ngaahi fatongia ko e mēmipa ʻo e Kōlomu ʻUluaki ʻo e Kau Fitungofulú.

Naʻá ne pehē, “[ʻOku ou ongoʻi mātuʻaki monūʻia ʻi he uiuiʻi ko ʻeni ke u ngāue taimi kakato ki he ʻEikí.]”

Naʻe fāʻeleʻi ia ʻi Mē 1959 kia Kilipeto mo Losa Valenisuela, pea tohoakiʻi kei siʻi ai ʻa e talavou ko ʻAunofó ki he ngāue ʻa e Siasí. Naʻá ne tali ha ui ʻi heʻene taʻu 19 ki he Misiona Mekisikou Velakulusí. Naʻá ne fakatokangaʻi ʻi he feituʻu fakaʻofoʻofa ko ʻeni ʻo Mekisikoú hono fakafiemālie ʻo e ngāue fakaʻaho ki he ongoongoleleí pea mo e fiefia hono fakaafeʻi ʻo e niʻihi kehé kia Kalaisí.

Taimi nounou pē mei he ʻosi ʻene ngāue fakafaifekaú, kuo ʻaʻahi ki ha fāmili naʻá ne papitaiso pea nau hiki mai ki Mekisikou Siti. Ko e kaungāʻapi ʻo e fāmilí, ʻa Pila Polasi, ko ha taha ului faivelenga ki he Siasí. Ne hoko ʻo kaungmeʻa ʻa ʻAunofō mo Pila peá na kamata teiti. Naʻá na mali ʻi he Temipale Mesa ʻAlesoná ʻi he ʻaho 6 ʻo ʻEpeleli 1982, ʻi ha taimi naʻe hala ai ha temipale ia ʻi hona fonua tupuʻangá.

Kuó na ohi hake ha fānau ʻe toko tolu, mo kei ngāue pē ʻi he Siasí ʻi heʻena vakai ki he hoko ʻa Mekisikou ko ha fonua mahu he temipalé. Naʻá ne pehē, “[Naʻe ʻikai ke ma teitei lavelaveʻiloa ʻe ʻi ai ha temipale ʻe 12 ʻi Mekisikou, mo e taha ʻoku lolotonga langa].”

Lolotonga ʻene kei hoko ko e pīsope, mo e tokoni ʻi he kau palesitenisī fakasiteiki mo e fakamisioná, mo e Fitungofulu Fakaʻēliá, ne siotonu ʻa ʻEletā Valenisuela ʻi he līʻoa fakaofo ʻa ha kāingalotu Mekisikou taʻe-faʻalaua ne nau loto fiemālie ke foaki e meʻa kotoa ne nau maʻú ki he ngāue ʻa e ʻEikí.

Naʻá ne ako ʻo ʻosi mei he ʻUnivēsiti Mekisikou Sití ʻi he Tauhi Tohí mo e Ako ki he Tuʻunga Fakatakí, pea kuo ʻosi ngāue ʻa ʻEletā Valenisuela ʻi ha ngaahi tuʻunga fakapule kehekehe ki ha ngaahi kautaha fakavahaʻa puleʻanga.

ʻEletā Timothy J. Dyches

ʻO e Kau Fitungofulú

Ko e taha ʻo e ngaahi fatongia manakoa taha ʻo ʻEletā Tīmote Sione Tisesi ʻi he moʻuí ke “hoko ko ha fakamoʻoni” ʻo fakamoʻoniʻi ki he niʻihi kehé, mo tokoni ke nau omi kia Kalaisi. Tatau ai pē pe ʻoku hoko ko ha faifekau, fengāueʻaki mo hono fāmilí, pe ngāue ʻi heʻene ngāueʻangá, ʻokú ne tali fiefia ʻa e tufakangá mo e fatongiá mo feinga ke tokoni ki he niʻihi kehé ke nau fai e meʻa tatau.

Naʻe fāʻeleʻi ia ʻi Sānuali 1951 ʻi Mōlei ʻi ʻIutaā, USA, kia Milo Feletiliki mo Mele Katalina Tisesi, ko e fika ua ia ʻi ha fānau ʻe toko fitu. ʻI heʻene kei hoko ko e tīkoni kei siʻí, ne hiki hono fāmilí ki ʻElikou, Nevata, pea ngāue ai ʻi he tuku ʻa e akó ʻi he fale fakafaitoʻo ʻa ʻene tangataʻeikí. Naʻe akoʻi ia heʻene tamaí ʻi heʻena ngāue vāofí ʻi he mahuʻinga ʻo e ngāue mālohí—ko ha meʻa naʻe tokoni lelei ki ai ʻi heʻene hoko ko e faifekau kei talavou ʻi he Misiona Siamane Tongá mei he 1970 ki he 1972.

Naʻá ne pehē, “[Ko ha ngāue fakafaifekau faingataʻa, ka ko ha ngāue fakafaifekau lelei ia kiate au. Naʻá ku ako ai e mahuʻinga ʻo e ngāue mālohí mo e talangofuá kae ʻikai foʻí.]”

Naʻe hoko atu ʻe tōʻonga ngāue ko iá ʻi he ʻosi ʻo ʻene ngāue fakafaifekaú ʻi heʻene akó, ngāué, pea mo e ngaahi ngāue ʻa e Siasí. Naʻe fetaulaki ʻa ʻEletā Tisesi mo hono uaifi ki he kahaʻú, ʻa Sila Tatilī, he lolotonga ʻene ako ʻi he ʻUnivēsiti Pilikihami ʻIongí. Naʻá na mali ʻi he ʻaho 26 ʻo ʻEpeleli 1974, ʻi he Temipale Manitai ʻIutaá. ʻOku ʻi ai haʻana fānau ʻe toko tolu.

Naʻe maʻu ʻe ʻEletā Tisesi hano mataʻitohi BA mei he ʻUnivēsiti Pilikihami ʻIongí ʻi he ako fakaʻunvesití pea hoko atu ʻo maʻu hono mataʻitohi fakafaitoʻó mei he ʻUnivēsiti Fakafaitoʻo ʻo Uāsingatoní. Ko e lahi ʻo ʻene ngāue fakapalofesinalé naʻe ngāue fakatāutaha ko ha taha faitafa ki he telingá, ihú, pea mo e kiá ʻi Lino ʻi Nevata.

Ko e taimi naʻe ui ai ki he Kōlomu hono Ua ʻo e Kau Fitungofulú, naʻe lolotonga ngāue ʻa ʻEletā Tisesi ʻi he houalotu ʻo e Kau Talavoú ko e ʻetivaisa ki he kōlomu ʻo e kau tīkoní. Kuó ne ʻosi ngāue ʻi ha ngaahi fatongia kehe, kau ai ʻa e Fitungofulu Fakaʻēliá, palesiteni ʻo e Misiona ʻOlikoni Pootilení, palesteni fakasiteiki, tokoni ʻi he kau palesitenisī fakasiteikí, aleaʻanga māʻolunga, taha ngāue ouau ʻi he temipalé, palesiteni Lautohi Faka-Sāpate, mo e kalake fakauooti.

ʻEletā Randy D. Funk

ʻO e Kau Fitungofulú

Kuo moʻui ʻaki ʻe ʻEletā Lenitī Tenisi Fanga ʻo e Kōlomu hono Ua ʻo e Kau Fitungofulú e foʻi tefitoʻi moʻoni mālohi ko ʻení: “Falala ki he ʻEikí mo ʻEne leleí.”

Lolotonga e taʻu hono tolu ʻo ʻene ʻi ha ako laó, kuo feitama hono uaifí ʻi heʻena pēpē fika uá pea ko e tokoni ʻētita ia ʻi he vakaiʻi ʻo e laó, feʻunga mo e hoko mai ʻa e ui ke hoko ko e palesiteni ʻo e kōlomu ʻo e kaumātuʻá. Naʻá ne pehē, “Naʻá ku tali ʻa e uí ʻi he taimi faingataʻa ko ʻení mo lotu ki he Tamai Hēvaní ke ne fakakakato e toengá. Naʻá ku fie maʻu tokoni ke fakahoko hoku fatongiá, fakaʻosi lelei ʻeku akó, maʻu ha ngāue, mo tauhi hoku kiʻi fāmili kei foʻoú. Ko e ngaahi tāpuaki ne mau maʻú ne ope atu ia ʻi he meʻa ne mau taau mo iá. Naʻe ʻomi ʻe he aʻusia ko iá kiate au ha tui lahi ki he lelei ʻa e ʻEikí pea mo ʻEne ngaahi tāpuaki kiate kinautolu ʻoku feinga faivelenga ke tauhi kiate Iá.”

Naʻe fāʻeleʻi ia ʻi ʻAokosi 1952 kia C. Tenisi mo Lepeka Fanga, tupu hake ʻi Manitai ʻi ʻIutā; Metisoni ʻi Uisikonisini; mo Simififila ʻi ʻIutā, USA. Naʻá ne siofi e ngāue faivelenga ʻene tangataʻeikí ʻi he Siasí pea naʻe akoʻi ia ki hono mahuʻinga ʻo e fakahoko e ngaahi fatongia ʻo e lakanga fakataulaʻeikí.

Hili ʻene ngāue fakafaifekau ʻi ʻInitonēsiá, ne mali mo ʻEnitulia Kalaiti he ʻaho 29 ʻo Mē 1976, ʻi he Temipale Lōkani ʻIutaá. Ko e mātuʻa kinaua ʻa ha fānau ʻe toko ono. Naʻe maʻu ha mataʻitohi ʻo ʻEletā Fanga ʻi he hisitōliá mei he ʻUnivēsiti ʻo e Siteiti ʻo ʻIutaá pea mo hono mataʻitohi Toketā Lao mei he ʻUnivēsiti ʻo ʻIutaá. Ko ha maʻu ʻinasi ia ʻi ha kautaha lao lahi ʻi Tenivā ʻi Kololato, ki muʻa pea ngāue taimi kakato ki he Siasí, ʻa ia naʻe kamata ʻi hono ui ia ko e palesiteni ʻo e Misiona ʻInitia Pangikaloá he 2010.

“[Ko e taimi ne ma ō ai ki ʻInitiá, naʻá ma falala ki he folofola ʻa e Fakamoʻuí: ‘Pea ko e tahá, ʻoku ou pehē kaite koe, ʻilonga ʻa kinautolu te ke fekauʻi atu ʻi hoku hingoá, ʻi he leʻo ʻo ho kāinga ko e Toko Hongofulu Mā Uá, ʻa ia kuo fakaongoongoleleiʻi mo fakamafaiʻi totonu ʻe kimoutolú, te nau maʻu ʻa e mālohi ke fakaava ʻa e matapā ʻo hoku puleʻangá ki ha puleʻanga pē ʻa ia te mou fekauʻi atu ʻa kinautolu ki aí’ (T&F 112:21).” Kuo ʻosi hoko ʻa ʻEletā Fanga ko ha palesiteni ʻo e kōlomu ʻo e kaumātuʻá, palesiteni ʻo e Kau Talavoú, pīsope, palesiteni fakasiteiki, mo e Fitungofulu Fakaʻēlia.

ʻEletā Kevin S. Hamilton

ʻO e Kau Fitungofulú

ʻOku pehē ʻe ʻEletā Kēvini Sikoti Hēmilitoni ko iá ko ha “ola ia ʻo e fakaului mo ha fakahaofi.”

Naʻe fakatupu hono fāʻeleʻi ʻi Māʻasi 1955 ʻi Uenatisī, Uāsingatoni, USA, ha ngaahi fehuʻi ʻi heʻene faʻeé ko Kei, ʻo kau ki he ʻuhinga ʻo e moʻuí. Naʻe talanoa mo hano kaungāmeʻa Siasi ko Lisiate Palati, ʻo ne fakafetuʻutaki ia mo e ongo faifekaú.

Naʻe fakamatalaʻi ʻe hono husepāniti ko Nōmani Lāsolo Hēmilitoní, naʻe ʻosi mēmipa ia he Siasí, neongo naʻe māmālohi talu mei heʻene taʻu hongofulu tupú. Naʻe toki mālohi ʻi he Siasí ʻi he taimi ne kau mai ai hono uaifí.

Naʻe pehē ʻe ʻEletā Hēmilitoni, “[Ko ʻeku ongomātuʻá ko ha ongo mēmipa lelei moʻoni naʻá na langa ʻa e tui ʻoku mau maʻu he ʻaho ní.]”

Ka naʻá ne fakamoʻoniʻi ko ʻene ngāue fakafaifekau ki Falanisē mo Suisalaní, naʻá ne liliuʻi moʻoni ʻene moʻuí. Naʻá ne pehē, “Naʻá ne fakatupu ʻiate au ha holi taʻetūkua kuo teʻeki ai toe mole.]”

Naʻe mali mo ha taha fakaʻofoʻofa, ko Kalōtia Keisoa, he ʻaho 27 ʻo Siulai 1978, ʻi he Temipale Losi ʻEniselesí. Lolotonga ʻena ohi hake ʻena fānau ʻe toko onó ʻi Kalefōniá, naʻe hangē honau ʻapí ha senitā takimamatá.

Naʻe pehē ʻe Sisitā Hēmilitoni, “ʻOku nau pehē te ke lava pē ʻo fai ha malanga fakalongolongo ʻi ho ʻapí, pea naʻa mau fokotuʻu takai ha fanga kiʻi foʻi kupuʻi lea ʻi homau falé.” Ko e hūʻanga ki he falé naʻe fokotuʻutuʻu ai ha ʻū Tohi ʻa Molomona, fanga kiʻi tohi Ki Hono Fakamālohia ʻo e Toʻu Tupú, pea mo ha ʻū tohi kehe ʻa e Siasí naʻe toutou fetongi maʻu mai pē ʻi he fetuku ʻe he kau ʻaʻahí.

Kuo hanga ʻe he lotoʻaki ʻe ʻEletā Hēmilitoni ke ngāué ʻo ʻomi ha ngaahi faingamālie ke ne hoko ko ha pīsope, palesiteni fakasiteiki, mo e palesiteni ʻo e Misiona Pelisiume Palāsolo Netalení mei he 2003 ki he 2006. Ki muʻa pea ui ki he Kōlomu hono Ua ʻo e Kau Fitungofulú, naʻe hoko ko e talēkita ʻi he Siasí ki he Fetuʻutaki mo e Kakaí ʻi he Fakatonga ʻo Kalefōniá, ʻoku kau ai ha ngaahi siteiki ʻe 64 ʻi he ʻĒlia Loto Kolo ʻo Losi ʻEniselesí.

Kuó ne fakamoleki e konga lahi taha ʻo ʻene ngāué ʻi he ngaahi fetuʻutakí (telecommunications industry), ʻo toutou hoko ko e ʻōfisa pule (chief executive officer) ʻi he ʻi ai hono mataʻitohi BA mei he ʻUnivēsiti Pilikihami ʻIongí mo e MA mei he ʻUnivēsiti ʻo Uāsingatoní ʻi he pisinisí.

ʻEletā Adrián Ochoa

ʻO e Kau Fitungofulú

Lolotonga ʻene hoko ko e Fitungofulu Fakaʻēlia ʻi Mekisikoú, ne fakamoleki ai ʻe ʻEletā ʻEtiliane ʻŌkoa ha ngaahi ʻaho ʻi he kolo Siuāuā ke talanoa mo e palesiteni faksiteikí mo ha niʻihi kehe, pea toki heka he vakapuna ke fokí. Ka ʻi he hili ʻene nofo ʻi hono nofoʻangá, naʻá ne maʻu ha ueʻi fakalaumālie mālohi ʻoku teʻeki ʻosi ʻene ngāue ʻi Siuāuaá.

Naʻe fakahoko ʻe he kau ngāue ʻo e vaká ʻa e ngaahi teuteu fakaʻosi kae puná. Ka naʻe pehē ʻe ʻEletā ʻŌkoa, “Ka naʻaku ʻilo kuo pau ke u hifo mei he vakapuná.” Ko ia, naʻe hifo leva. Naʻe maʻu ʻi ha ngaahi ʻinitaviu ne hoko hoko atu aí ha fakamatala mahuʻinga naʻá ne fakaleleiʻi ha palopalema faingataʻa pea lava ai ke fakalakalaka fakalaumālie ha fāmili.

Naʻe teʻeki pē ke ʻosi e ngāue ʻa ʻEletā ʻŌkoa ʻi Siuāuá. Naʻe toe taki ia ʻe he Laumālié ki ha ʻapi masiva ʻo ha taha ʻokú ne tokoua ʻaki ka kuo teʻeki ai toe sio ki ai ʻi ha ngaahi taʻu lahi. Naʻá ne maʻu e taha ko ʻeni ʻokú ne tokoua ʻakí, ʻa ia kuo fuoloa ʻene pulí—ko ha mēmipa māmālohi—mo hono kiʻi fāmilí ʻi ha feituʻu masiva. Naʻá ne pehē, “[Naʻá ku ʻilo ko e Siasí mo Kalaisi honau tokoní. Naʻá ku kole ki hoku tokouá ni ke foki ki he siasí].”

Naʻe foki mai e taha ʻokú ne tokoua ʻakí ʻo mālohi, pea naʻe toe fakahoko ai ha fetuʻutaki fakafāmili mahuʻinga. Naʻe lava ke fakahaofi ʻe he ʻEikí ha ngaahi moʻui lahi ʻi Siuāuā koeʻuhí he naʻe talangofua ha tangata ki he ngaahi ueʻi ʻa e Laumālié.

Naʻe fakamoʻoniʻi ʻe ʻEletā ʻŌkoa, ʻoku tau maʻu kotoa ʻa e totonu ki he faʻahinga ueʻi fakalaumālie liliu moʻui peheé, pea kuó ne ʻosi ngāue ʻi ha ngaahi uiuiʻi fakasiasi kehekehe he lolotonga ʻo ʻene ngāue ʻi he tafaʻaki ʻo e tuʻuakí. Naʻá ne palesiteni ʻi he Misiona Honitulasi Seni Petuloó mei he 2004 ki he 2007 pea mei he 2009 ʻo aʻu ki hono ui ia ki he Kōlomu hono Ua ʻo e Kau Fitungofulú, naʻá ne ʻosi hoko ai ko e tokoni ua ʻi he kau palesitenisī lahi ʻo e Kau Talavoú.

Naʻe fāʻeleʻi ia ʻi Māʻasi 1954 ʻi Seni Felenisisikou ʻi Kalefonia, USA, kia ʻEtuate mo Konisuelo ʻŌkoa, ʻo ne tupu hake ai ʻi Kalefōnia mo Mekisikou fakatouʻosi. ʻI heʻene kei talavoú, naʻe ui ia ke ngāue fakafaifekau ʻi he fetuʻutaki mo e kakaí ʻi Mekisikou. Naʻe silaʻi ia mo hono uaifi ko Nenisī Vilalelí, ʻi he Temipale Mekisikou Sití. Ko e mātuʻa kinaua ʻa ha fānau ʻe toko nima.

ʻEletā Terence M. Vinson

ʻO e Kau Fitungofulú

Ko ʻEletā Telanisi M. Vinisoní, ʻa ia naʻe toki uiuiʻi foʻou ki he Kolomu hono Ua ʻo e Kau Fitungofulú, naʻe teʻeki ai fanongo ia he foʻi lea Māmongá kimuʻa peá ne toki fetaulaki mo Kei Ane Kāteni ʻi he konga ki muʻa ʻo e 1970 ʻi Senē, ʻi ʻAositelēlia. Naʻe talanoa ʻa e ongomeʻá ni ki he tui fakalotú pea aʻu ʻo na felotoi. Ko e Sāpate kotoa pē, te na fakatou maʻulotu ʻi he siasi ʻo Telanisí pea mo ha kiʻi kolo ʻo e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní. Ko e kulupu ʻe taha naʻe lotu ia ʻi ha fulu fale lahi fakaʻofoʻofa, ka ko e kulupu ʻe tahá naʻe lotu ia ʻi ha feituʻu naʻe totongi he ko e meʻa ia naʻe lava ʻo maʻu ʻe he Kāingalotu tokosiʻi ko ʻeni ʻo e Ngaahi ʻAho Kimui Ní.

Kae hili pē ha taimi nounou, “kuo fakamā ʻa e fakafehoanakí,” pea kamata leva ke tali ʻe Telanisi ʻa e lēsoni fakafaifekaú. Naʻe lahi ʻene ngaahi fehuʻí. Pea lolotonga haʻane ʻi ha konifelenisi fakasiteiki, naʻá ne ongoʻi ha pōpoaki ʻo mahino tatau pē mo e anga hono fakahokó. Naʻa ne pehē, “Naʻá ku fie kau ki he Siasí kau lava ʻo fakalakalaka. ʻE lava ʻo tali e ngaahi fehuʻi kotoa naʻá ku maʻú.”

Naʻe papitaiso ia ʻi he uike hono hokó.

Naʻe fāʻeleʻi ʻa Telanisi Maikolo Vinisoni ʻi Senē ʻi ʻAositelelia ʻi Māʻasi 1951 kia Sione Lolenisi mo Mei Telesa A. Vinisoni. Naʻe feilaulau ʻene tamaí, ʻa ia naʻe hoko ko ha taha tāmate afi, kae lava ʻene fānau ʻe toko fitú ʻo ako.

Naʻe maʻu ha mataʻitohi BA ʻo ʻEletā Vinisoni ʻi he fiká mei he ʻUnivēsiti ʻo Seneé pea mo ha tipiloma fakafaiako mei he Kolisi Fakafaiako ʻo Seneé. Naʻe toe maʻu foki haʻane tipiloma he palani ʻo e meʻa fakapaʻangá mei he ʻUnivēsiti Teakiní mo ha mataʻi tohi MA ʻi he ngāue fakapaʻangá mei he ʻUnivēsiti Maukalí. Lolotonga ʻo ʻene ngāué, naʻe ʻiloa ia ko ha taha faiako, lea, mo ʻetivaisa fakapaʻanga ʻiloa pea naʻá ne puleʻi ha kautaha palani fakapaʻanga mo fakahū paʻanga.

Naʻá ne mali mo e Kei ʻAne, ʻa e fefine naʻá ne fakafeʻiloaki ia ki he ongoongoleleí, ʻi he ʻaho 2 ʻo Mē 1974, ʻi Senē, pea naʻe silaʻi ʻa e ongomatuʻá ni ʻi he ʻaho 23 ʻo ʻAokosi 1975, ʻi he Temipale Hēmilitoni Nuʻu Silá; ʻoku ʻi ai ʻena fānau ʻe toko ono. Teʻeki ʻosi ha taʻu ʻe tolu ʻo ʻene papitaisó, kuo ui ʻa ʻEletā Vinisoni ko e pīsope. Kuó ne ʻosi ngāue ʻi he kau palesitenisī fakasiteikí pea hoko ko ha fakafofonga fakavahelahi mo e Fitungofulu Fakaʻēlia.

Bonnie L. Oscarson

Palesiteni Lahi ʻo e Kau Finemuí

Lolotonga ʻene hoko ko e metuloni ʻo e Temipale Sitokalahoma Suetení mei he 2009 ki he 2012, ne mamata ai ʻa Poni Lī Kulini ʻOsikāsoni ki he feilaulau ʻa e Kāingalotu mei Sueteni, Noaue, mo Letiviá ke nau omi ʻo mōihū ʻʻi he fale ʻo e ʻEikí.

Neongo ia, naʻe ʻikai ke ne ʻilo he taimi ko iá, ʻe tokoni ʻa e ngaahi meʻa naʻá ne ako mei he kāingalotu “mātuʻaki masiva mo līʻoa pea mo lotoʻaki kakató ni” ke tataki ia ʻi hono fatongia ko e palesiteni lahi ʻo e Kau Finemui ʻa e Siasí.

Naʻá ne pehē, “Koeʻuhí kuo fili he taimí ni ha Kau Finemui tokolahi kei taʻu siʻi ke ngāue fakafaifekau mo hū he temipalé, ʻoku ou fakatauange ʻe tokoni ʻeku taukei he ngāue ʻi he temipalé ke mahino kiate au e founga ke tokoni ai ke nau mateuteú.”

Naʻe fāʻeleʻi ʻa Poni Lī Kulini ʻi ʻOkatopa 1950 ʻi Sōleki Siti kia Fio Sēmisi mo Siini S. Kulini. Ko e taimi naʻe pehē ai ʻe heʻene ongomatuʻá naʻa na fie maʻu ʻena fānaú ke nau foua ʻa e Siasí ʻi ha feituʻu mavahe mei ʻIutaá, ne hiki leva e tokotaha taʻu hiva ko Poní mo hono fāmilí ki ʻOkalahoma, USA. Naʻe toe nofo foki ʻa e fāmilí he taimi ʻe taha ʻi Kololato mo Tenesī ki muʻa pea nau toki hiki ki Misuli, ʻa ia ne fetaulaki ai ʻa Poni mo Paula Keni ʻOsikasoni ʻi he konga kelekele ʻo e temipale ʻi Hihifo Mamaʻó ʻi Misuli—ko ha feituʻu mahuʻinga lahi koeʻuhí he ʻokú na fakatou maʻu ha ngaahi kui naʻe nofo ʻi he feituʻu Hihifo Mamaʻó.

Hili ʻena hū ki he ʻUnivēsiti Pilikihami ʻIongí, ne mali leva ʻe ongomeʻá ni he ʻaho 19 ʻo Tīsema 1969, ʻi he Temipale Sōlekí; ne toki kau mai ha fānau ʻe toko fitu ki he fāmilí.

Naʻe taʻu 25 pē ʻa Sisitā ʻOsikasoni ʻi he taimi naʻe ui ai hono husepāntí—naʻe ngāue fakafaifekau taimi kakato ʻi he Misiona Suetení 1965 ki he 1968—ke hoko ko e palesiteni ʻo e Misiona Sueteni Kotipokí.

ʻI he foki mai ʻa e fāmili ʻOsikasoní ki he ʻIunaiteti Siteití, naʻa nau nofo ʻi Misuli, Niu Sēsī, Masasūseti, pea mo Tekisisi, ʻa ia naʻe hoko ai ʻa Misa ʻOsikasoni ko e tokoni palesiteni fakavahe ʻo ha falekoloa. Naʻe maʻu ʻe Sisitā ʻOsikasoni ha fiefia lahi, hangē ko ʻene ongomātuʻá, he nofo ʻi he ngaahi feituʻu naʻe tokosiʻi ai e kāingalotu ʻo e Siasí.

Ne ʻosi hoko tuʻo tolu ʻa Sisitā ʻOsikasoni ko ha palesiteni ʻo e Kau Finemuí, mo ha faiako semineli pongipongi ʻi ha taʻu ʻe hiva, mo ha faiako ʻo e Tokāteline ʻo e Ongoongoleleí.

Carol F. McConkie

Tokoni ʻUluaki ʻi he Kau Palesitenisī ʻo e Kau Finemuí

Talu mei he kei siʻi ʻa Kalo Foli Makongikī, mo ʻene “fakaʻānaua ki he Temipalé.” Kuo tataki ʻe he tokanga ko iá ʻene ngaahi tōʻongá ʻi heʻene moʻuí kotoa.

Naʻe fāʻeleʻi ia ʻi ʻEpeleli 1952 ʻi Sipoukeini ʻi Uāsingatoni, USA, kia Uiliami mo Soana W. Foli, naʻe kei tō-tuʻu pē ʻa Sisitā Makongikī ʻi he taimi naʻe tukituki atu ai e ongo faifekaú he matapā ʻo ʻene ongomātuʻá ʻi Uilimingitoni ʻi Telaueá, ʻo fakafeʻiloaki ai hono fāmilí ki he ongoongoleleí. Naʻe tali vave ʻe heʻene ongomātuʻá ʻa e ngaahi akonakí neongo ʻa e fakafepakí mo e pau ke fai ha liliu heʻenau tōʻonga moʻuí.

Naʻe fononga mo hono fāmilí ʻi heʻene kei siʻí ʻi ha lēlue ʻo kolosi ʻi he fonuá ke silaʻi ʻi he Temipale Manitai ʻIutaá.

Naʻá ne pehē, “[Ko ha aʻusia mātuʻaki fakafiefia ia. ʻOku ou manatuʻi ʻeku teunga hiná pea mo e mahuʻinga ʻo e meʻa ko iá ki hoku fāmilí. Ko ha aʻusia mahuʻinga moʻoni, pea neongo naʻá ku fuʻu kei siʻi, ʻoku ou kei manatuʻi ʻa e ongo naʻá ku maʻú, ʻa e hinaekiakí, mo e fakaʻofoʻofa ʻo e ʻaho ko iá. Naʻe ʻomi ʻe he aʻusia ko iá ʻa ʻeku fuofua fakaʻamu ke pukepuke maʻu pē temipalé ʻi heʻeku moʻuí].”

Naʻe hoko ʻa e temipalé ko ha fakaʻilonga ʻo e ʻamanaki lelei lolotonga e ngaahi taimi faingataʻá ʻi he taimi naʻá ne maʻu fāmili aí.

Naʻe fetaulaki mo hono husepānití, ʻOsikā Uolotā Makongikī III, he lolotonga ʻo ʻena ako he ʻUnivēsiti Fakasiteiti ʻo ʻAlesoná. Naʻe maʻu ʻe Sisitā Makongikī hono BA ʻi he ako lea faka-Pilitāniá. Naʻá na mali he ʻaho 22 ʻo Tīsema 1973, ʻi he Temipale Mesa ʻAlesoná pea ko e mātuʻa kinaua ki ha fānau ʻe toko fitu.

ʻI he taimi ne ui ai ko e tokoni ʻuluaki ʻi he kau palesitenisī lahi ʻo e Kau Finemuí, ne lolotonga hoko ʻa Sisitā Makongikī ko e mēmipa ʻo e poate lahi ʻo e Kau Finemuí. Ko e lahi taha ʻo ʻene ngāue ʻi he Siasí naʻe ʻi ha ngaahi fatongia ia fekauʻaki mo e faiakó, pea ʻi heʻene hoko ko e palesiteni ʻo e Kau Finemuí ʻi he uōtí, mo e tokoni ʻi he kau palesitenisī ʻo e Fineʻofá mo e Palaimelí. Naʻe ngāue mo hono husepānití ʻi heʻene palesiteni he Misiona Kalefōnia Seni Hōseí mei he 2005 ki he 2008.

Neill F. Marriott

Tokoni Ua ʻi he Kau Palesitenisī Lahi ʻo e Kau Finemuí

Ki muʻa pea toki kau ʻa Nila Fitu Melioti ki he Siasí, naʻá ne ʻilo kei siʻi pē ʻe ia ʻoku ʻi ai ha ʻOtua ʻoku ʻofa mai kiate ia.

Naʻe pehē ʻe he tokoni foʻou ʻi he kau palesitenisī lahi ʻo e Kau Finemuí, “Ko ʻeku tamaí ko e sīpinga ia ʻa ʻetau Tamai Hēvaní. Naʻe ʻikai ha ngataʻanga ʻo ʻene ʻofa mo tali e niʻihi kehé. Ko e kiʻi fulihi siʻi pē ʻo e ʻofa mo e falala naʻá ku maʻu ki heʻeku tamai fakamāmaní ke u falala mo ʻofa ai ʻi heʻeku Tamai Hēvaní.”

Naʻe fāʻeleʻi ia kia Siaosi mo ʻAnitonia Futi ʻi ʻOkatopa 1947 ʻi ʻAlekisanitulia ʻi Luisiana, USA, ko e toufefine pē ia ʻe taha ki ha kau tautehina ʻe toko ono. Hili ʻene ʻosi mei he ʻUnivēsiti Saute Metotisi ʻi Tālasi, Tekisisi mo ha mataʻitohi ʻi he talanoa Faka-Pilitāiná mo e ako lautohi puleʻangá, ne hiki leva ki Kemipilisi ʻi Masasūseti, ʻo ne ngāue ai ko ha sekelitali ʻi he ʻUnivēsiti Hāvatí. Naʻe fetaulaki ai mo Tēvita Kēnoni Melioti, ʻa ia naʻá ne talange ki ai, “ʻOku ʻi ai haku ngaahi kaungāmeʻa ʻoku ou loto ke ke feʻiloaki mo kinautolu.” Naʻe ʻikai hano taimi kuó ne ʻomi ʻa e ongo faifekaú ke akoʻi ia mo hono kaungālokí.

Naʻá ne pehē ko e taimi naʻe fanongo ai ki he ongo faifekaú, “naʻe fakafonufonu ʻe he ngaahi lēsoní ʻa e ngaahi konga ne mole mei heʻeku mahino ki he ongoongoleleí.” Hili hono papitaiso ʻi Mē 1970, ne na kei kaungāmeʻa pē mo Tēvita; pea ʻosi ha taʻu ʻe taha, ne na kamata teiti leva peá na mali ʻi Sune 1971 ʻi he Temipale Sōlekí.

Naʻe ngāue fakataha ʻa Sisitā Melioti mo hono husepānití, ʻo ne nofo pē ʻi ʻapi ʻo tokangaʻi ʻena fānau ʻe toko 11 kae ngāue fakapisinisi ia. Kuó na ʻosi ngāue ʻi ha ngaahi uiuiʻi fakasiasi lahi. Naʻe ngāue mo ia ʻi heʻene hoko ko e palesiteni ʻo e Misiona Sao Paulo ʻInitalakó mei he 2002 ki he 2005, pea kuó ne ʻosi hoko ko e taha ngāue ouau ʻi he Temipale Sōlekí, ʻosi hoko ko ha palesiteni fineʻofa ʻi he siteikí mo e uōtí, ko ha palesiteni Finemui ʻi he uōtí, faiako ʻo e Tokāteline ʻo e Ongoongoleleí, mo ha mataotao he fakatolonga ʻo e meʻatokoní.

ʻOku ʻamanaki ʻa Sisitā Melioti ʻi hono fatongia foʻoú, ke ne vahevahe ʻa e fakamoʻoni tatau naʻá ne maʻu ʻi heʻene kei finemuí. ʻOkú ne fie maʻu ʻa e kau finemuí ke nau ʻilo, “ʻoku ʻofaʻi kinautolu ʻe heʻenau Tamai Hēvaní ʻi he ʻofa moʻoni mo nāunauʻia tahá.”

MĒ 2013 VOLUME 37 FIKA 5

LIAHONA 10785 900

Ko e makasini fakavahaʻapuleʻanga ʻeni ʻa e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní

Ko e Kau Palesitenisī ʻUluakí: Thomas S. Monson, Henry B. Eyring, Dieter F. Uchtdorf

Ko e Kōlomu ʻo e Kau ʻAposetolo ʻe Toko Hongofulu Mā Uá: Boyd K. Packer, L. Tom Perry, Russell M. Nelson, Dallin H. Oaks, M. Russell Ballard, Richard G. Scott, Robert D. Hales, Jeffrey R. Holland, David A. Bednar, Quentin L. Cook, D. Todd Christofferson, Neil L. Andersen

ʻĒtitá Craig A. Cardon

Kau ʻEtivaisá: Shayne M. Bowen, Bradley D. Foster, Christoffel Golden Jr., Anthony D. Perkins

Talēkita Pulé: David T. Warner

Talēkita ʻo e Tokoni ki he Fāmilí mo e Mēmipá: Vincent A. Vaughn

Talēkita ʻo e Ngaahi Makasini ʻa e Siasí: Allan R. LoyborgPule Pisinisi: Garff Cannon

Talēkita Pulé: R. Val Johnson

Ongo Tokoni ʻĒtita Pulé: Ryan Carr, LaRene Porter GauntTokoni Faipulusí

: Melissa Zenteno

Timi ki hono Tohi mo hono ʻētitaʻí: Susan Barrett, David Dickson, David A. Edwards, Matthew D. Flitton, Mindy Raye Friedman, Lori Fuller, Garry H. Garff, Jennifer Grace Jones, Hikari Loftus, Michael R. Morris, Richard M. Romney, Paul VanDenBerghe, Julia Woodbury

Talēkita Pule Fakaʻātí: J. Scott Knudsen

Talēkita Fakaʻātí: Tadd R. Peterson

Kau Ngāue ki hono Fokotuʻutuʻu ʻo e Makasiní: Jeanette Andrews, Fay P. Andrus, C. Kimball Bott, Thomas Child, Kerry Lynn C. Herrin, Colleen Hinckley, Eric P. Johnsen, Scott M. Mooy, Brad Teare

Kouʻotineita Intellectual Property: Collette Nebeker AunePule he Fakatahatahaʻi ʻo e Makasiní: Jane Ann Peters

Timi ki he Fakatātā mo e Fakatahatahaʻi ʻo e Makasiní: Connie Bowthorpe Bridge, Julie Burdett, Bryan W. Gygi, Denise Kirby, Ginny J. Nilson, Ty Pilcher, Gayle Tate Rafferty

Fokotuʻutuʻú: Jeff L. Martin

Talēkita ki he Pākí: Craig K. Sedgwick

Talēkita ki hono Tufakí: Evan Larsen

Kau Ngāue ki he Liahoná ʻi Tongá:

ʻĒtitá Tūlima L. Fīnau

Tokoni ʻĒtitá Vika Taukolo

Kaungā ʻĒtitá Siale Hola

Ko e totongi ki hono fakakātoa ʻo e ngaahi Liahona he taʻú ʻoku TOP $3.60. Ko e tuʻa-sila ʻeni ke fai mai ki ai ʻa e totongí mo e ngaahi fakaʻekeʻeké: Senitā Tufakiʻanga Nāunaú, Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní, PO Box 109, Nukuʻalofa, Tongatapu, Tonga. Telefoni (676) 29-176.Ke maʻu ʻa e ngaahi totongi ki hoʻo makasiní ʻi he ngaahi fonua mavahe mei he ʻIunaiteti Siteití mo Kānata, ʻalu ki he store.lds.org pe fetuʻutaki ki he senitā tufakiʻanga nāunau ʻa e Siasí pe taki fakauooti pe fakakoló.

ʻOmi ʻa e ngaahi fakamatalá mo e ngaahi fakaʻekeʻekehe ʻinitanetí ʻi he liahona.lds.org; ʻi he meilí ki he Liahona, Rm. 2420, 50 E. North Temple St., Salt Lake City, UT 84150-0024, USA; pe ʻī-meili ki he liahona@ldschurch.org.

Ko e Liahona (ko ha lea ʻi he Tohi ʻa Molomoná ʻoku ʻuhinga ia ko e “kāpasa” pe meʻa “fakahinohino”) ʻoku pulusi ʻa e Makasini Fakavahaʻa Puleʻangá ʻi he lea faka-ʻAlapēniá, ʻAmēnia, Pisilama, Kemipoutia, Pulukālia, Sepuano, Siaina, Siaina (fakafaingofuaʻí), Koloēsia, Seki, Tenimaʻake, Hōlani, Pilitānia, ʻEsitōnia, Fisi, Finilani, Falaniseē, Siamané, Kalisi, Hungalí, ʻAisileni, ʻInitonēsiá, ʻĪtalí, Siapaní, Kilipatí, Kōleá, Letiviá, Lifuēniá, Malakasi, Māseilisí, Mongokōliá, Noaué, Pōlaní, Potukalí, Lumēniá, Lūsiá, Haʻamoá, Silovēnia, Sipeini, Suisalaní, Suēteni, Suahili, Takāloká, Tahití, Tailení, Tongá, ʻIukuleiní, ʻEitu mo e faka-Vietinemí. (ʻOku kehekehe pē ʻa e tuʻo lahi hono pulusí, ʻo fakatatau mo e lea fakafonuá.)

© 2013 ʻe he Intellectual Reserve, Inc. Maʻu ʻa e ngaahi totonu fakalao kotoa pē. Paaki ʻi he ʻIunaiteti Siteiti ʻo ʻAmeliká.

ʻE lava ke hiki ha tatau ʻo e ngaahi fakamatala mo e ngaahi fakatātā ʻi he Liahoná ke fakaʻaongaʻi ki he ngaahi meʻa ʻa e Siasí ʻoku ʻikai fakakomēsialé pe fakaʻaongaʻi pē ʻi ʻapi. He ʻikai lava ke hiki tatau ha ngaahi nāunau ʻoku fakahaaʻi atu ai hano fakataputapui, ʻi he tafaʻaki ʻoku fakamatalaʻi ai e tokotaha ʻoku ʻaʻana e fakatātaá. ʻOku totonu ke fakatuʻasila ʻa e ngaahi fehuʻí ki he Intellectual Property Office, 50 East North Temple Street, Salt Lake City, UT 84150, USA; ʻī-meili: cor-intellectualproperty@ldschurch.org.

For Readers in the United States and Canada: May 2013 Vol. 37 No. 5. LIAHONA (USPS 311) Tongan (ISSN 1522-9254) is published monthly by The Church of Jesus Christ of Latter-day Saints, 50 East North Temple, Salt Lake City, UT 84150. USA subscription price is $10.00 per year; Canada, $12.00 plus applicable taxes. Periodicals Postage Paid at Salt Lake City, Utah. Sixty days’ notice required for change of address. Include address label from a recent issue; old and new address must be included. Send USA and Canadian subscriptions to Salt Lake Distribution Center at address below. Subscription help line: 1-800-537-5971. Credit card orders (Visa, MasterCard, American Express) may be taken by phone. (Canada Poste Information: Publication Agreement #40017431)

POSTMASTER: Send all UAA to CFS (see DMM 707.4.12.5). NONPOSTAL AND MILITARY FACILITIES: Send address changes to Distribution Services, Church Magazines, P.O. Box 26368, Salt Lake City, UT 84126-0368, USA.